
Paa  Herlufsholm. 


Den  blandede  Hob  af  røde  og  sortbrune  Tag- 
skraaninger  og  af  Træer,  som  fra  de  smaa  Byhaver 
stak  deres  Kroner  op  over  Husene,  tættede  sig  inden 
for  Næstved   Bys  Bolværk. 

Øster  ude  løftede  en  Gaard  sig  med  kamtakkede 
Gavle  og  med  Kaalhaver  og  Abildgaard,  Bistader  og 
Folevænge  i  Kreds  om  de  røde  Mure.  Det  var  det 
tidligere  Sortebrødrekloster,  som  af  Birgitte  Gjøe, 
Herluf  Trolles  Efterleverske,  nyssens  var  ombygget 
og  forbedret.  — 

En  Vaardag,  just  fire  Aar  efter  at  den  svenske 
Fejde  var  kommen  til  en  god  Ende,  aabnedes  en  lav 
Dør  i  Muren,  og  fra  Skyggen  under  Hvælvingen 
traadte  en  ældre  Kvinde  og  en  ung  Jomfru  ud  i  Sol- 
skinnet. 

Grøden  var  det  Aar  kommen  tidligt  og  stærkt 
i  April ;  store  Parter  Ungfæ  var  sluppen  ud  og  hjalp 
sig  selv  paa  de  grønne  Vange.  Det  sivede  i  Muld, 
og  det  lunede  i  Luften.  Den  skjulteste  Rodtrævl  og 
hver  solbadet  Knop  var  givet  ind  under  den  Natur- 
vælde, som  uimodstaaeligt  tvang  en  genopstanden 
Livets  Kraft  ind  i  alt  under  den  blaanende  Himmel 
—  i  de  hastende  Fugle,  i  hvert  Kryb  i  Jord  og  under 
Bark,  i  knudrede  Egestammer  og  i  bløde  Stængler, 
ja   i   Menneskers   Tanker   med.      Tvang   med    samme 

ubøjelige  Vælde  som  de  susende  Storme  og  den 
stivnende  Frost,  men  tvang  mod  Liv  og  Lys,  mod 
Vækst  og  sorgløse   Lykkestunder. 

Der  var  noget  i  det  grøsomme  Vejr,  i  den  lette 
Em,  der  som  en  Livsaande  laa  over  Ager  og  Vang, 
der  kvægede  den  gamle  Kvinde. 

Hun  stod  et  Øjeblik  og  saa  frem  for  sig;  saa 
støttede  hun  sjg  til  den  unge  Jomfru,  kaldte  paa 
Drengen,  der  ventede  inde  i  Døren,  og  gav  sig  paa 
Vej   ad   Herlufsholm  til. 

Hendes  Gang  var  langsom  som  hos  den,  der 
nys  har  været  besværet  af  Sygdom.  Men  det  tænk- 
somme Blik  under  de  tunge  Laag  og  den  smalle, 
bevægelige  Mund  viste,  at  Aanden  ikke  tog  sig  Hvile, 
om  end  Legemet  var  mærket.  Det  hvide  Lin  faldt 
over  den  kraftige  Pande  ned  mod  den  store  Øjehuling, 
og  i  dybe  Læg  foldede  det  sig  tilbage  over  Nakken 
og  den  mørke  Enkedragt. 

De  Fattige,  som  mødte  dem,  hilste  villigt,  og  en 
Næstvedborger,  der  kom  agende  med  en  tung  Føring, 
tvang  Hest  og  Vogn  halvvejs  ind  i  Marken  for  at 
gøre  Plads  for  hende. 

Det  var  jo  Fru  Birgitte  Gjøe,  salig  Herluf  Trolles, 
som  de  alle  holdt  i  stor  Ære. 

Den  unge  Jomfru,  som  gik  og  bøjede  sig  op- 
mærksomt lyttende  ind  mod  Birgitte,  og  paa  hvis 
højre  Arm  Birgittes  Haand  med  de  smalle  Fingre 
og  den  prægtige  Ring  hvilede  saa  fortroligt,  hed  Mette 
Viffert.  Fra  sit  første  til  sit  tolvte  Aar  havde  hun 
været  optugtet  sammen  med  andre  hos  den  ansete 
Adelsfrue.  Men  da  var  hun  hentet  hjem  til  sin 
Faders  Gaard,  Kjærstrup,  der  laa  lidt  nordlig  for 
Slagelse. 

Det  var  næsten  fire  Aar  siden.  Nu  var  hun 
kommen  for  at  gæste  Birgitte  Gjøe. 

At  hun  havde  en  særlig  Grund  til  Besøget,  havde 
den   gamle    Frue   forstaaet,    straks   de   bød    hinanden 


Goddag,  og  Mette  næppe  kunde  tale  for  tilbagetrængt 
Graad. 

Men  endnu  havde  Mette  ikke  ladet  sig  op  for 
hende,  skønt  de  alt  flere  Gange  havde  været  ene. 

Hvad  tyngede  der  mon  Mettelil!  Birgitte  kunde 
ikke  tænke  sig  det.  Hun  var  jo  med  Ære  trolovet 
med  Vincens  Glambæk,   en   Adelsmand! 

Bred  og  blank  skød  Susaaen  frem.  Der  var 
ingen  Mennesker  at  se  uden  Hyrden,  der  gik  langt 
inde  i  de  vide  Enge  paa  den  anden  Bred.  „Er  her 
ikke  fagert!"  udbrød  Birgitte.  Mette  saa  langt  frem 
for  sig  ind  under  det  luftige  Løv.  „Saa  grønligt 
et  Skær  maa  der  vist  være  paa  Havsens  Bund  langt 
ude  i  Vestersøen,  hvor  der  er  dybt!"  sagde  hun 
drømmende.  Der  blev  igen  saa  stille,  at  man  kunde 
høre  Vandet  klukke  om  Elletrunternes  Rødder.  Da 
tog  Birgitte  Gjøe  Kurven  fra  Drengen  og  sendte 
ham  hjem;  hun  fornam  jo,  at  Mettes  Bryst  løf- 
tedes af  Suk,  der  skulde  skjules.  Men  næppe  havde 
hun  nævnt  et  Ord  om  Mettes  sorgfulde  Væsen,  før 
den  unge  Jomfru  i  stor  Hast  begyndte  at  fortælle  om, 
at  Kongen  havde  været  paa  Kjærstrup  en  Dag  og  en 
Nat,  og  Slotspræsten,  Mester  Anders  Sørensen  Vedel, 
havde  været  med,  og  hun  havde  maattet  synge  alle 
sine  Viser  for  ham. 

„Mettelil,  hvad  lønlig  Sorg  bærer  du  paa?" 
Mette  gik  raskere  til,  og  usikkert  faldt  hendes  Ord 
om,  at  der  havde  vel  været  noget,  hun  begærede  Raad 
for,  noget,  som  nagede  hende  svarligt,  men  i  Nat 
havde  hun  lagt  over  med  sig  selv,  at  den  Plage  vilde 
hun  dølge  i  sit  eget  Hjerte,  da  skikkede  hun  sig  nok 
i  den,  og  alt  bedrede  sig  for  hende! 

Men  et  vegt  Svar  stillede  ikke  Birgitte  Gjøe 
tilfreds. 

I  det  samme  drejede  de  ud  af  Skovstien,  og  de 
standsede  begge  uvilkaarligt. 

Som  en  let  grønlig  Røg  stod  Løvet  og  dæmpede 
Farvekraften  i  Herlufsholms  røde  Mure. 

Mette  havde  ikke  været  her  uden  engang  som 
Barn  nogle  Aar  efter,  at  Kongen  havde  givet  Her- 
luf Trolle  Skovkloster  i  Bytte  for  Hillerødsholm. 
Baade  Navnet  og  meget  andet  var  forandret  siden 
da.  Mette  stod  og  saa  fra  Trægrupperne,  der  spejlede 
sig  i  Aaen  og  Fiskedammene,  til  den  røde,  takkede 
Gavl   mod  den  blaa  Vaarhimmel,  og  hun   udbrød: 

„Og  det  har  I  altsammen  skænket  bort!  For- 
tryder det  Jer  ikke?" 

„Nej,  dette  er  aldrig  kommen  mig  i  Tanker.  Jeg 
gav  gerne  to  Gange  saa  meget  bort,  om  jeg  havde 
det.  Naar  kun  Skolen  holdes  tilbørlig  i  Hævd,  som 
Herlufs  Ønske  var.  Men  haardt  er  det,  at  min  egen 
Broder  besværer  med  al  sin  Klage  og  vil  omstøde 
vor  Fundats.  Dog  med  Guds  Bistand  —  Skolen 
holdes  vel  ved  Magt,  min  Broder  til  Trods!  —  Men 
skal  vi  ikke  blive  gaaende  en  Stund  endnu  og  tales 
videre  ved  om  dit,  Barnlille." 

„Nej,  nej,  nej.  Klokken  er  sikkert  ogsaa  halv- 
gaaen  elleve  nu." 

„Saa  tøver  vi  med  det  til  en  anden  Gang." 

Mellem  elleve  og  tolv  legede  Herlufsholms  Peb- 
linge, og  det  var  dem,  Birgitte  Gjøe  vilde  se  til  med 
samt  sin  Kurv  Klejner  og  Fennikelkonfekt. 

Birgitte  gik  om  til  Staldbygningen,  hvor  Borge- 
stuen var,  for  at  træffe  Fogden.  Hun  havde  vel  af- 
givet Forstanderskabet  til  Danmarks  Riges  Raad,  men 
hun  havde  øverste  Indseende  med  alt,  Skolen,  Godset, 
dets  Tjenere  og  Bønder  vedrørende. 

Af  nyt  Fogden  meldte  hende,  var  da  det,  at  han 
var  ved  at  jage  en  Karl  bort,  Klavs  Krumhals  kaldtes 
han;  han  havde  et  halvt  Aarstid  været  daglig  Arbejds- 
tjener  der,  men  var  en  lad  Skælm,  og  nu  var  han 
antruffen  i  at  ville  lokke  et  af  Børnene  til  Driks;  da 
han  tilforn  havde  været  paamindet,  skete  der  ham 
nu  kun  hans  Ret  efter  Ordinantsen,  naar  han  for- 
vistes af  sin  Tjeneste. 

Den    omtalte    Karl,    som    havde   nærmet   sig,    da 


han  saa  Fru  Birgitte,  var  en  høj  duknakket,  underlig 
knudret  Person  med  mørkt  Haar,  der  tjavsede  frem 
ved  de  brede  Kæber  og  groede  ned  i  den  lave  Pande. 
Han  bad  saa  mindeligt,  om  hun  vilde  beholde  ham 
i  Tjenesten.  Men  Birgitte  svarede  ham  kun  med  at 
spørge,  om  han  ikke  havde  faaet  Ordinantsen  forelæst 
og  lovet  at  holde  den. 

Han  vendte  sig  da  til  Mette  Viffert  og  tiggede 
hende  med  sleske  Ord  om  at  tale  hans  Sag.  Men 
hun  svarede  frueværdigt:  „Naar  du  vil  forføre  Ung- 
dommen til  Drik,  burde  du  have  Huden  slidt  af  med 
et  godt  Ris.  Ordinantsen  maa  holdes  ved  Magt.  Det 
er  kun  ret  og  billigt." 

Fogden  skubbede  til  Klavs.  „Der  ser  du,  Klavs, 
kom   nu   af  Gaarde." 

„Det  skete  ikke  i  Ædruskab.  Jeg  var  drukken, 
da  kan  vel  ingen  drage  mig  til   Ansvar." 

Birgitte  Gjøe  svarede  med  et  Suk:  „Værre  er 
det!  Ikke  kan  du  forsvare  for  din  Gud  eller  være 
bekendt  for  din  Øvrighed  at  drikke  dig  fra  Vid  og 
Skel,  saa  du  intet  sanser."  Hun  stod  lidt  tavs;  saa 
udbrød  hun:  „Dr.  Luther  sagde,  at  den  tyske  Djævel 
hed  „Skyl  i  dig".  Det  kommer  mig  for,  at  den 
danske  snart  fortjener  samme  Navn!  —  Giv  Karlen 
Tæring  med  paa  Vejen,  Foged,  og  se  at  faa  ham 
paa  Dør." 

Klavs  Krumhals  skulede  ondt  efter  Mette  Viffert. 
Han  havde  troet  sig  reddet,  da  han  saa  hende;  det 
plejede  van  at  falde  let  at  kryste  Øjnene  ud  paa  en 
ung  Jomfru  med  kønne  Løgne. 

Ptøi  —  han  kunde  have  smurt  hende  en  over 
hendes  røde  Mund,  da  hun  sagde  Ordinants  i  Stedet 
for  Naade.  Og  saa  stod  den  blanke,  velnærede  Foged, 
den  svarte  Skælm,  der  uden  billig  Aarsag  havde  for- 
vist ham   Huset,  og  lo  hans  vanlykkede  Paafund  ud. 

—  Birgitte  Gjøe  og  Mette  Viffert  gik  hen  mod 
en  Plads  ved  Hovedbygningen,  hvorfra  der  lød  Latter 
og  Raab. 

Usete  stod  de  en  Stund  og  betragtede  Drengene 
og  Pladsen. 

Over  den  røde,  anselige  Bygning  med  Halvbuer 
og  stærke  Støttepiller  ragede  Kirkens  Gavl  op.  Fugle 
fløj  op,  og  Fugle  fløj  kvidrende  bort  eller  satte  sig  paa 
Murbaand  og  i  Blindinger  og  pudsede  og  pillede  deres 
Fjer.  Ud  fra  Bygningen  gik  en  teglhængt  Mur.  Fra 
de  store  Træer  bag  den  bar  Vinden  af  og  til  en  sagte 
Regn  af  brune  Knopskæl  ud  over  Drengene,  der  plud- 
rende Latin  tumlede  sig,  slog  Top  og  legede  Bold. 
Mette  Viffert  maatte  tænke  paa  de  magre,  utoede  Peb- 
linge i  Slagelse  Latinskole,  der  kendte  Ferlen  mere 
end  gode  Ord.  Disse  var  vel  toede  og  kæmmede,  og 
baade  Ansigt  og  Krop  vidnede  om  god  Kost  og  ven- 
lig Behandling.  Hun  vidste  fra  Birgitte,  at  baade 
hun  og  Herluf  havde  været  enige  om,  at  selv  om  Ris 
var  fornødent,  saa  skulde  den  haarde  Ferle  være 
forbudt. 

Da  var  der  en  lille  Dreng,  som  fik  Øje  paa 
Birgitte  Gjøe.  Han  løb  straks  af  Legen  og  hen  mod 
hende.  Og  snart  flokkede  de  sig,  de  fleste  af  Peblin- 
gene, om  den  enkeklædte  Frue,  og  det  varede  saa 
ikke  længe,  før  hendes  Kurv  var  tømt. 

„Gaa  nu  til  Legen  igen;"  sagde  Birgitte  Gjøe, 
„men  du,  Enevold  Kruse,  hvor  er  din  synderlig  gode 
Ven,  Johan  Jensen  Alanus?" 

Enevold  saa  trodsigt  forbi   Birgitte. 

„Han  gav  mig  Skændselsord  og  sparkede  min  Top 
bort,  og  jeg  skulde  vel  ikke  lidt  en  saa  aabenbar  For- 
haanelse  uden  at  hævne  mig,  saa  sandt  jeg  er  en 
Adelsmand!" 

„Det  er  ikke  en  oprigtig  Adelsmand  anstændigt 
at  hævne  sig  paa  En,  der  ingen  har  til  Forsvar.  Du 
ved  jo  vel,  Enevold,  at  Johan  er  saa  godt  som  ene 
i  Verden  og  langt  fra  sit  Fødested  i   Halland." 

„Han  er  ikke  af  Byrd  og  skal  ikke  være  hof- 
færdig." 


„Enevold,  du  kommer  ikke  til  at  bære  de  gyldne 
Kæder  med  Ære,  hvis  du  ikke  i  Tide  lærer,  at  Her- 
komst ikke  strækker  til.  Ikke  vil  det  anstaa  sig  for 
dig  at  faa  Raadighed  over  Vingegaard  eller  andet 
Jordegods,  naar  du  ikke  har  Raadighed  over  dit  eget 
Sind.  Vis  mig,  hvor  Johan  er,  og  jeg  vil  forklage 
ham  for  den  Ulempe,  han  har  gjort  dig,  men  saa 
faar  du  ogsaa  række  ham  din  Haand  til  Forlig.  Naar 
Notarius  kalder  Jer  begge  før  Nadvertid,  faar  I  Straf, 
hvis  I  har  slaaet  hinanden  og  stimet,  men  ens  bliver 
den  for  Jer  begge!  Og  nu  faar  I  to  forliges  og  det 
paa  Timen." 

Drengen  skruede  sin  Hæl  mod  Jorden  og  såa 
ned,  men  svarede  ikke. 

„Enevold  Kruse,  jeg  fandt  ellers  et  bedre  Sind 
i  dig,  vær  nu  ikke  stridig,  men  giv  mig  din  Haand 
og  lad  os  søge  Johan.  —  Hvor  er  han  saa?"  sagde 
hun   mildt  og  myndigt. 

Drengen  såa  op  i  hendes  Ansigt.  Og  han  hvi- 
skede: „Ovre  ved  Muren."  Klemt  ind  i  et  Hjørne 
ved  en  af  Stræbepillerne  stod  en  elleveaars  Dreng. 
Birgitte  gik  hen  til  ham,  tog  ham  ved  Skuldrene  og 
vendte  ham  om.  Han  havde  grædt,  og  da  hun  strøg 
ham  over  Hovedet,  var  Graaden  ved  at  komme  igen. 
Men  længe  varede  det  ikke,  før  hun  havde  dem  forligt. 

En  Hører  havde  straks,  da  han  saa  Fru  Birgitte, 
hentet  Skolemesteren,  Magister  Hans  Mikkelsen.  Nu 
kom  han  rask  hen  til  hende.  Idet  Birgitte  vendte 
sig  mod  ham,  saa  hun  Enevold  i  Færd  med  at  dele 
sin   Klejne  med  Johan. 

Hans  Mikkelsens  Sind  var  ædelt  nok  til  at  for- 
staa  Herluf  Trolles  og  Birgitte  Gjøes  ædle  Tanke, 
og  han  var  en  af  dem,  der  ivrigst  stræbte  efter  at 
erhverve  Laasebrev  paa  Fundatsen,  at  ikke  nidske 
Slægtninge  skulde  gøre  deres  Stiftelse  til  intet.  Netop 
i  de  Dage  var  Sagen  ved  at  blive  indstævnet  for 
Tinget  i  Næstved,  og  Magister  Hans  Mikkelsen  havde 
meget  at  drøfte  med  Fru  Birgitte.     Klokken  nærmede 

sig  12,  og  Drengene  gik  ind  for  at  excerceres  i  mu- 
sica  og  graphica. 

Medens  Birgitte  tog  Vejen  med  Magisteren  til 
hans  Kammers  for  endnu  engang  at  gennemse  Skødet, 
hvorved  hun  frasagde  sig  Ejendomsret  til  Herlufs- 
holm, skulde  Mette  gaa  rundt  og  se  paa  Fiskedam- 
mene og  de  andre   Forbedringer. 

Paa  en  søndret  Træplov  faldt  hun  til  Sæde,  og 
der  blev  hun  i  dybe  Tanker.  Hun  tænkte  paa  Bir- 
gitte Gjøe;  hun  saa  hende  for  sig,  som  hun  gik  ved 
den  lærde  Hans  Mikkelsens  Side,  som  hun  myndig 
talte  Karlen  til,  der  havde  forbrudt  sig,  som  hun  med 
et  klogt  og  kærligt  Sind  kaldte  paa  det  gode  i  de 
usamdrægtige  Børn.  Denne  hædrede,  fromme  Kvinde 
havde  lidt  det  samme,  som  hun  led,  at  være  tvungen 
som  Barn  ind  i  en  Trolovelse  med  En,  hun  ikke  kunde 
begive  sig  i  Ægteskab  med.  Birgitte  havde  sat  sig  mod 
Forældres  og  Slægts  Raad,  og  dog  var  hun  ikke  kommen 
i  Ulykke  derfor,  —  siden  havde  hun  smagt  Lykken 
i  et  godt  Ægteskab.  Mette  sukkede  dybt.  Den  Kamp, 
som  ventede  hende,  blev  saa  stor,  at  den  tog  alle 
hendes  Tanker  og  kanhænde  al  hendes  Ungdoms 
Tid   med. 

Consistoriet  løste  saavist  ikke  en  Trolovelse  paa 
et  Aar  eller  to. 

Om  de  i  det  hele  taget   nogensinde   gjorde  det! 

Ungdomslykke  blev  der  aldrig  for  hende.  Men  slap 
hun  blot  fra  den  tvungne  Pagt  med  Vincens  Glam- 
bæk, da  fik  det  være  med  alt  andet.  Hun  havde 
smagt  Riset,  før  hun  for  tre  Aar  siden  tog  mod 
Vincens  Fæstensgave,  og  hendes  Slægt  vilde  intet 
lade  være  uspart  for  at  tvinge  hende  til  at  holde 
Trolovelsen. 

Det  sagde  de  alle  var  at  synde  mod  det  fjerde 
Budord:  ikke  lydigt  at  begive  sig  i  Ægteskab  efter 
Forældres  Raad. 

Mette  sukkede  dybt.  Man  kunde  vel  tvinge  sit 
Sind!    Men  da  tænkte  hun  igen   paa,   hvorledes  Bir- 

gitte  saa  ud,  som  hun  gik  ind  i  Bygningen,  hvorfra 
de  klare  Stemmer  lød  ud,  —  da  hun  Dagen  før  med 
Taarer  rindende  ned  over  det  blege  Ansigt  talte  om 
hendes  og  hendes  Husbonds  Drøm  den  første  Nat, 
de  var  paa  Herlufsholm,  og  de  begge  syntes  at  høre 
En  sige: 

„Dette  skal  blive  et  helligt  Sted!" 

Aldrig  var  Birgitte  bleven  den  Kvinde,  hun  var, 
om  hun  havde  ladet  sig  være  bunden  til  Jesper  Daae; 
og  kan  hænde,  at  Herluf  uden  hende  havde  maattet 
bøje  sig  for  godskære  Slægtninge. 

I  den  Stund  lovede  Mette  Viffert  sig  selv,  at 
hun  af  al  sin  Magt  vilde  føre  sin  Kamp  til  Ende. 
Men  som  et  Lyn  oplyser  en  mørk  Vej,  fornam  hun 
i  et  Nu  den  Kvide,  hun  havde  haft,  og  den,  hun 
vilde  faa  af  kolde,  bydende  Ord,  Slægtens  Foragt  og 
Fruernes  evindelige  Paamindelser.  De  bløde  Læber 
knugede  sig  mod  hinanden,  og  ned  over  den  barne- 
runde Kind  løb  en  Taare  —  ikke  af  Sorg  —  mere 
af  en  underlig  højtidsfuld  Følelse  af,  at  nu  blev  hun 
et  fuldvoksent  Menneske,  overfor  hvem  Livets  Nød 
og  Besvær  rustede  sig,  som  man  samler  sine  Vaaben 
mod  en  jævnbyrdig  Modstander. 

Saa  sandeligt,  hun  skulde  være  det! 

Aldrig  havde  hun  vist  Vincens  Glambæk  Elske- 
lighedstegn. Ikke  nogentid.  Ikke  da  han  kom  bag  paa 
hende  i  Løvhytten  i  Urtegaarden  og  tryglede  hende 
om  at  give  ham  sit  Skød  til  Hvilested  for  hans  Hoved 
og  svor  paa,  at  hendes  Kærlighed  til  ham  vilde  komme 
med  Ægteskabet. 

Birgitte  Gjøe  havde  holdt  ud!  —  Femten  Aar 
havde  det  varet,  før  hun  løstes  fra  Jesper  Daa,  og 
det  endskønt  hun  var  af  mægtig  Slægt  og  havde 
salig  Dronningen  til  Ven.  —  Mon  Birgitte  dengang 
tænkte  paa,  at  hun  skulde  faa  en  Husbond  som  Her- 
luf Trolle  og  paa  sin  gamle  Alder  sidde  agtet  og 
æret  —  have  lærde  Mænds  Fortrolighed,  have  Venskab 
af  saadanne  som  Kurfyrstinde  Anna  i  Sachsen,  Rigs- 

hovmesteren  Peder  Oxe,  de  Gyldenstjerner  og  Rosen- 
krantzer,  ja  alle  Danmarks  bedste  Adelsslægter. 

Forvist  havde  hun  dengang  været  til  Mode,  som 
hun  var  det  nu  —  nu,  da  hun  saa  sin  Fremtid  ligge 
som   en  mørk,  ufarbar  Vej   for  sig.  — 

Hvor  længe  Mette  havde  siddet  i  disse  Tanker, 
vidste  hun  ikke.  Men  Skyggestriben,  der  naaede 
hendes  Fod,  da  hun  faldt  til  Sæde,  havde  trukket 
sig  bort  fra  hende  ind  mod  Muren;  men  det  tyktes 
hende  ogsaa,  at  hun  havde  tænkt  hele  Sagen  igennem 
som   aldrig  før. 

Blodet  rullede  rask  igennem  hende,  og  hun  rejste 
sig  og  gav  sig  hurtig  til  at  gaa.  Hun  kunde  have 
jublet  med  Fuglene,  der  hastede  bort  under  Tagbryn 
og  mellem  Grene  med  Straa  og  Dun.  Det  skulde 
vel  ikke  altid  gaa  saa  kroget  for  En!  Den  Fryd,  som 
kunde  ligge  En  i  Hjærte  og  Sind,  naar  man  mindst 
tænkte  det,  var  vel  ikke  skabt   forgæves.  — 

Idet  Mettelil  drejede  om  Hjørnet  ved  Kirken, 
løb  hun  paa  en  ung  Mand. 

„Ej,  ej  —  hvi   saa  hastig  Mette  Viffert!" 

„Eggert  Qvitzow!  Er  du  her?  Jeg  troede  du 
alt  var  af  Landet." 

„Carl  Lollik,  som  skulde  tjene  som  min  Hov- 
mester, blev  jaget  bort,  ret  før  vi  skulde  drage,  — 
for  en  Forseelses  Skyld.  Jeg  red  herned  for  at  tale 
med  Mester  Hans  om  en  Student,  der  kunde  være 
mig  tjenlig.  Han  mener,  at  Fru  Birgitte,  som  har 
vist  mig  Venlighed  de  Par  Aar,  jeg  gik  her,  vi!  staa 
mig  bi."  Saa  tav  han,  og  Mette  skyndte  sig  at  gøre 
Rede  for,  hvem  hun  var  til  Huse  hos,  og  at  undre 
sig  over  det  tørre  Vejr,  det  var  falden  i  med,  og 
det  gode  Føre,  det  havde  været  paa  Rejsen  herned. 
Eggert  svarede  ja  og  nej.  Og  saa  vidste  de  pludse- 
lig ikke  mere  at  sige ! 

Som  Børn  havde  de  ofte  leget  med  hinanden  og 
siddet  paa  Bænk  sammen  ved  Gilderne.  Eggert  Qvit- 
zovs  fædrene  Gaard  havde  Jord  op  til  Kjærstrup.  Men 

saa  blev  de  to  Herremænd  usaattes.  Endskønt  Mettes 
Fader  siden  var  død,  var  der  dog  endnu  haardt  Uven- 
skab Slægterne  imellem.   En  Jordtrætte  var  Aarsag  deri. 

Birgitte  Gjøe  kom  til  med  Hans  Mikkelsen,  der 
straks  talte  Eggerts  Sag.  „Det  træffer  sig  godt,"  sagde 
hun.  „Snarlig  kommer  Elsebe  Peder  Skrams  hertil. 
Det  fejler  ikke,  at  hun  kan  nævne  os  en  skikkelig 
Karl  blandt  Studenterne." 

I  det  samme  gik  Skolens  42  Disciple  forbi;  de 
begav  sig  til  den  daglige  Gudstjeneste.  „Klokken  er 
helgaaen  tre,"  sagde  Hans  Mikkelsen.  Gaar  I  med 
ind  i   Kirken?"   —  — 

Da  de  sad  i  den  stille  Kirke,  hvor  Herluf  Trolle 
hvilede,  syntes  Mette  Viffert,  det  var,  som  hun  op- 
levede noget  stort,  —  men  som  det  var  en  dyb 
Hemmelighed.  Det  kom  hende  saa  underligt  for,  at 
hun  var  glad  ved,  ikke  blot  at  den  kloge,  fromme 
Hans  Mikkelsen  og  hendes  kære  Fostermoder  var 
med  i  denne  Stund,  men  ogsaa  Eggert  Qvitzow,  som 
hun  og  hendes  ellers  nødig  saa. 

Ind  gennem  Kirkens  høje,  smalle  Vindve  spillede 
Solen  og  brændte  i  blanke  Pletter  paa  Altrets  alen- 
høje Malmstager.  Om  Stolene  og  om  Korskrankens 
brune,  kunstfærdige  Udskæringer  hang  Kranse  af 
Anemoner  og  Bukkar,  og  Gulvet  var  strøet. 

Medens  te  deums  skønne  Tone  legtes  paa  Orgel- 
værket, lød  det  fra  unge  og  gamle: 

O  Gud,  vi  love  Dig,  vi  bekende  Dig. 

Birgitte  Gjøe  tænkte  paa,  at  ogsaa  det  skyldtes 
hendes  Husbond,  at  de  danske  Drenge  kunde  prise 
Gud  paa  deres  eget  Maal. 

Herluf  Trolle  havde  selv  udsat  den  latinske 
Salme  paa  Dansk. 

Fuldtro  Sind. 


Bønder  fra  Risløv,  som  laa  under  Herlufsholm, 
var  tilsagt  til  at  age  en  Gæst  til  Fru  Birgitte  de 
sidste  Par  Mil.  Gennem  den  opkørte  Næstved  Gade 
trak  de  smaa  laadne  Øg  Karmen  saa  tappert,  som 
de  vilde  vise  Byfolkene,  der  stimede  til  Vinduer  og 
Døre,  at  de  kunde  kappes  med  de  brune  Friser,  som 
bar  Gæstens  Svende. 

I  Karmen  sad  en  ung  Adelsjomfru  og  en  ældre 
statelig  Frue  med  alvorsfulde,  faste  Træk.  Der  var 
over  hende  et  saadant  Præg  af  værdig  og  mild  Høj- 
hed, at  Borgermændene  villigt  strøg  Huerne  af;  man 
saa  jo  straks,  at  man  havde  en  højbaaren  Kvinde 
for  sig.  Det  var  den  berømmelige  Søhelt  Peder  Skrams 
Hustru,  Elsebe  Krabbe,  Rigsmarsk  Tyge  Krabbes 
Datter,  Birgitte  Gjøes  trofaste  Ven  gennem  de  mange 
Aar.  — 

Karmen  holdt  uden  for  Sortebrødrekloster.  Paa 
Trappen  stod  Birgitte  selv  med  alle  sine  Jomfruer  i 
Flok  om   sig. 

En  ung  Mand,  klædt  som  en  Student,  var  sprun- 
gen af  Hesten,  før  Karmen  holdt;  han  hjalp  med 
Omhu  Fru  Elsebe  ud.  Birgitte  havde  trods  sin  Svag- 
hed skyndt  sig  ned  ad  Trappen. 

„Min  kære  Elsebe,  vær  hilset  og  velkommen 
hid." 

Da  Elsebe  kom  Birgitte  nær,  rørtes  hun  saare; 
det  var  godt  at  se,  at  den  gamle  Frue  havde  været 
hjemsøgt  af  megen  Sygdom.  Hun  saa  hende  for- 
skende ind  i.  det  blege  Ansigt,  og  idet  hun  drog 
hende  til  sig,  hviskede  hun  med  stor  Inderlighed: 
„Gud  velsigne  Dig,  —  og  alle  dem,  der  vil  dig  vel!" 

De  gik  ind.  Studenten  fulgte  med.  Han  hed 
Niels  Flint,  og  Elsebe  meldte  om  ham,  at  Peder 
Skram   havde    sendt    ham    med    til    Hjælp    for   hende 

paa  den  lange  Rejse  fra  Urup  hertil,  og  at  hun  havde 
noget  at  drøfte  med  Birgitte,  ham  angaaende.  For- 
øvrigt bragte  han  flittige,  mundtlige  Hilsener  fra  Christen 
Albertsen  Skeel  og  Fru  Margrethe  Brahe,  hvem  han 
nyssens  havde  besøgt  paa  Fusingø  med  et  Brev  fra 
Hr.   Peder. 

Da  Fru  Elsebe  gik  for  at  afføre  sig  Rejseklæderne, 
kappedes  de  unge  Jomfruer  om  at  staa  hende  bi,  for 
hun  var  i  stor  Agt  og  Ære  hos  alle,  som  vidste  om 
hende;  og  Birgitte  Gjøes  Jomfruer  vidste  jo  saare 
vel  om  hendes  Hjærtes  ubetvingelige  Mod  saavel  i 
Fejde  som  i  Fred  som  ogsaa  om  hendes  store  Huld- 
hed mod  Fattige  og  Ubeskyttede.  Mangen  Gang  havde 
de  sunget  hendes  fromme  Salme: 

Ikke  os,  ikke  os,  min  Gud  og  Herre, 
men  dit  Navn  ske  Lov  og  Pris  og  Ære. 

Og  aldrig  havde  de  gjort  det  uden  at  tænke  paa 
den  Fare,  hun  nyssens  var  frelst  af,  da  hun  til  Guds 
Ære  satte  den  sammen. 

Elsebe  spurgte  dem  ud  om  Birgittes  Helsen; 
hun  vidste  jo,  hvor  megen  Bekymring  Herluf  havde 
haft  for  hende.  Da  Jomfruerne  fortalte,  at  nu  paa 
det  sidste  havde  hun  igen  været  haardelig  syg,  trø- 
stede Elsebe  sig  med,  at  det  var  de  store  Sorger  og 
de  sidste  Aars  Uro,  der  havde  svækket  hende,  saa 
at  Sygen  var  falden  paa  igen  af  den  Aarsag. 

Efter  Herlufs  Død  havde  Birgitte  Gjøe,  —  der, 
hvor  de  end  havde  boet,  havde  skænket  saa  meget 
bort,  —  været  husarm  —  eftersom  det  ene  Len  efter 
det  andet  blev  hende  opsagt  eller  faldt  til  Kronen, 
—  hvis  ikke  Sibylle  Eskild  Gjøes  havde  overladt 
hende  denne   Bygning. 

Godt  var  det,  men  megen  Møje  havde  hun  haft 
med  at  faa  ombygget  og  istandsat.  De  Unge  kunde 
ikke  drage  sig  al  denne  Besvær  til  Minde  uden  at 
bruge  haarde  Ord  om  dem,  som  havde  voldet  det. 
Men  flere  af  dem  havde  ogsaa  været  i  Birgittes  Jom- 

frukammer,   fra  de  var  aarsgamle,    og   takkede  hende 
for  Optugtelse  med   Elsk  og  med  Ave. 

Elsebe  Krabbe  agtede  ikke  at  styrke  sig  ved 
Søvn.  Jomfruerne  fulgte  hende  da  til  Døren  i  det 
søndre  Hjørnekammer,  hvor  Birgitte  sad  ene  og  ven- 
tede hende.  —  — 

De  havde  neppe  spurgt  og  faaet  Svaret,  som  de 
trængte  til  det,  før  de  inderligt  følte,  hvor  længe  det 
var  siden,  de  havde  været  saa  klog  og  tro  en  Ven 
til  Ords;  og  de  rykkede  nærmere  sammen  og  be- 
gyndte ufordulgt  at  drøfte  deres  Sager.  Men  ikke  fik 
de  een  Ting  nævnt,  før  der  straks  var  mange  andre, 
som  de  ogsaa  maatte  tale  om.  Hver  for  sig  havde 
de  Sorger  og  Tanker,  som  de  længtes  efter  at  gemme 
i  et  prøvet,  trofast  Hjærte. 

Birgitte  spurgte  flittig  til  den  unge  Dronning, 
som  Elsebe  nyssens  havde  set  i  Skanderborg.  De 
haabede  inderligt,  at  det  Barn,  som  ventedes,  maatte 
blive  en  Prins,  Kongen  og  Landet  til  Lykke  og  Glæde. 

Men  som  de  talte  om  Dronningen,  hendes  Flid, 
hendes  Fromhed  og  om  Kongens  voksende  Tilbøje- 
lighed for  hende,  faldt  Talen  let  paa  Anne  Harden- 
berg,  som  nylig  havde  mistet  sin  Mand,  Oluf  Mouritzen 
Krognos,  og  nu  sad  stille  hen  i  sin  Enkestand.  Bir- 
gitte vidste  fra  Kurfyrstinde  Annas  Enspænder,  som 
ogsaa  havde  været  hos  hende  med  Brev  —  det  var 
om  at  skaffe  hende  nogle  perlestukne  Strimler  — 
at  Kurfyrstinden  havde  bestilt  hende  til  sig  til  Sach- 
sen. Om  Anna  kunde  rejse,  før  Skiftet  var  ordnet, 
vidste  hun  ikke.  Saadanne  Arvesager  gik  sjældent  af 
uden  Strid. 

Birgitte  sukkede  dybt. 

Siden  Herluf  døde,  havde  hun  kun  kendt  Tve- 
dragt og  Begærlighed  fra  en  vis  Part  af  sine  Slægt- 
ninge. Alle  de  falske  Ord,  der  var  sagt,  og  alle  de 
vrange  Meninger,  der  var  tillagt  Herluf.  Som  om  ikke 
det  var  klart  nok,  at  det  var  hans  Vilje,  at  Herlufs- 
holm  skulde   komme  Peblingerne   til  Gode,  —  hvad 

Christoffer  Gjøe,  der  sad  der  saa  rigt  paa  sit  Gun- 
derslevholm,  saa  sagde! 

Elsebe  tog  hendes  Haand. 

„Græm  dig  ikke,  kære  Søster,  du  kender  jo 
denne  underlige  Verden.  Naar  jeg  tænker  paa  de 
Beskyldninger  mod  Hr.  Peder  og  mig  den  Stund, 
han  daglig  satte  Liv  og  Kraft  i  Vove  for  Riget!  Men 
Gud  vil  engang  tilstoppe  alle  løgnagtige  Munde.  For- 
tæl mig  nu  hellere  om  Skolen." 

Birgittes  Ansigt  lyste,  medens  hun  fortalte  om 
Herlufsholm.    Men  hun  sukkede,  da  hun  sagde: 

„Tungt  var  det,  at  Oluf  Krognos  skulde  dø  fra 
denne  Verden.  Han  styrede  Skolen,  som  Herluf 
ønskede  det,  og  som  han  for  Gud  tør  ansvare,  men 
at  han  dog  skulde  opleve,  at  de  af  vor  egen  Slægt 
for  Gods  og  Gulds  Skyld  søge  at  omstøde  Skolen, 
og  at  de  vil  lukke  deres  Øjne  for,  at  det  er  til  Ære 
for  den  christelige  Kirke  og  til  Rigens  Bedste,  at 
Herluf  har  givet  sit  og  mit  Gods  hen!  Intet  havde 
de  haft  at  knurre  om,  hvis  vi  havde  ødet  vort 
Gods  i  Dobbel  eller  destilleret  det  bort.  Hvi  skal 
de  da  blive  vore  Hadere  for  dette?  —  Det  nager 
mig,  at  Christoffer  og  Jørgen  Marsvin  staar  mig  saa 
haardelig  imod  i  denne  Sag.  Men  baade  den  ny 
Forstander,  Albert  Oxe,  og  Hans  Mikkelsen  har  til- 
svoret mig,  at  de  ikke  vil  raste,  før  vi  faar  kongelig 
Laas  paa  Fundatsen." 

„Tro  mig,  Birgitte,  Rigens  Raad  og  mange  gode 
Mænd  vil  tjene  dig  ærlig  i  din  Sag!" 

De  sad  lidt  i  Tanker.    Saa  sagde  Birgitte  Gjøe: 

„Jeg  har  altid  holdt  mig  dette  Sprog  synderlig 
for  Øje:  Frygt  Gud,  gør  hvad  Ret  er  og  forlad  dig 
ikke  paa  Mennesker!  Men  dog  ønsker  jeg  mangen 
Gang,  at  jeg  endnu  havde  Oluf  at  forlade  mig  paa. 
Han  var  mig  en  god  Søstersøn  og  Skolen  en  dygtig 
Forsvarer.  Et  haardt  og  uforvindeligt  Slag  var  det 
mig  —  — ." 

Og  Taarerne  løb  Birgitte  ned  over  Kinderne. 

„Hjærtenskære  Søster,  giv  dig  tilfreds,  det  bør 
et  Guds  Barn  at  være  taalmodig." 

„Jeg  stræber  derefter;  —  men  dog  længes  jeg 
tidt  og  ofte  bort  fra  denne  falske  og  svigefulde  Ver- 
den, der  har  saa  meget  ondt  med  sig.  Jeg  er  mæt 
og  træt  af  Forgængeligheden!  Kun  saa  jeg  gerne 
denne  Sag  med  Skolen  ført  til  en  god  Ende  for 
kommende  Slægters  Skyld.  Herluf  sagde,  da  han  laa 
paa  sin  Sygeseng,  at  han  vilde  kun  leve  for  at  se  den 
ny  Skole  igang.  Han  befalede  den  i  Guds  Haand, 
og  det  vil  jeg  ogsaa  gøre." 

„Og  da  gør  du  Uret  ved  at  være  saa  beklemt 
om   Hjærtet,  Søster." 

„Christoffer  var  hos  mig  for  en  Tid  siden  og 
talte  om,  at  jeg  havde  gjort  Synd  mod  vor  Slægt  ved 
at  give  Peblinge  Gods  at  løbe  med,  som  kunde 
have  øget  Slægtens  Anseelse  og  Magt.  Men  hverken 
de  sure  eller  søde  Ord  nytter  dem!  Det  er  min 
Hjærtens  Vilje  at  haandhæve  Herlufsholms  frie  Skole, 
og  derved  bli^'er  det,  enten  det  er  til  Bror  Chri- 
stoffers Tykke  eller  Mistykke.  Jeg  vil  ikke  blafre 
for  alle  Vejr!" 

Elsebe  nikkede  glad.  Det  kom  hende  for,  som 
det  var  Birgitte  Gjøe  fra  de  stærke,  virksomme  Tider, 
der  havde  talt.  —  — 

De  to  ældede  Adelsfruer  sad  længe  i  det  stille 
Kammer  og  delte  deres  Sorger  og  Tanker  med  hin- 
anden. 

Fru   Birgitte  smilede  mildt  til  Elsebe. 

„Du  har  saa  ikke  vendt  dit  trofaste  Hjærte  fra  mig!" 

„Elsebe  klappede  hendes  Haand. 

„Er  vi  sammenbundne  i  Venskab,  er  det  vel 
baade  for  Medbør  og  Modbør.  Og  du  er  vel  værd, 
at  jeg  har  dig  kær!  Baade  du  og  din  kære  Hus- 
bond har  været  mig  og  Hr.  Peder  gode  og  tro  Ven- 
ner, naar  vi  mest  havde  det  behov.  At  Gud  vil  give 
Jer  en  evig  Velfærd  derfor,  —  det  er  vor  Bøn." 

Elsebe   strøg   en  Taare  af  Øjet.    Hendes  Hjærte 

bevægedes,  naar  hun  tænkte  paa  sin  og  Peder  Skrams 
Trængselstid,  da  hendes  tre  Sønner  og  hendes  fire 
Brødre  døde,  og  deres  Gods  ødedes,  og  deres  Bønder 
døjede   Krigens  Nød. 

Birgitte  anede,  hvad  der  randt  hende  i  Tanke, 
og  hun  sagde: 

„Trøst  har  I  haft  behov,  baade  du  og  Peder 
Skram.  Men  tro  mig,  Elsebe,  der  sidder  mangen  En 
i  Riget,  som  gerne  gav  Danmarks  Vovehals  Brev  paa 
evig  Lykke,  om  de  mægtede  det." 

Elsebe  smilede.  Der  var  ingen,  der  saa  godt 
som  hun  vidste,  hvor  gæv  Peder  Skram  var,  hvor 
tapper  i  Krig,  og  hvor  god  en  Vilje  til  at  forlige 
Usamdrægtige  han  havde.  Hendes  gamle  Husbond 
med  de  mange  Ar  og  det  fuldtro  Sind! 

De  to  Kvinders  Samtale  drejede  sig  nu  længe 
om  Riget,  som  deres  Mænd  havde  ofret  Blod  og 
Kraft,  og  som  det  var  deres  Ære  at  lære  Ungdommen 
at  elske. 

Fra  de  som  unge  Hustruer  fik  den  første  Frem- 
mede i  deres  Hus  og  til  nu,  da  en  Flok  højbaarne 
unge  Kvinder  lærtes  til  Husraadighed  og  Gudsfrygt 
i  deres  Jomfrukamre,  havde  det  ligget  dem  begge 
mest  paa  Sinde  at  lære  dem  at  forestaa,  hvad  Be- 
stilling de  maatte  komme  i,  —  for  alting  Gud  til 
Ære,  men  ogsaa  deres  fædrene  Rige  til  Gavn.  — 

—  Da  Elsebe  om  Morgenen  kørte  de  sidste  Mil 
mod  Næstved,  havde  det  været  taaget  Vejr.  Nu  var 
det  bleven  fuldt  Solskin. 

Over  det  røde  Murstensgulv  og  paa  Væggen  i 
Vindvesfordybningen  faldt  et  gyldenlyst,  skraat  Tavl 
fra  det  lave,  smaarudede  Vindve.  Selv  Halvmørket 
ved  Himmelsengen  havde  mistet  noget  af  sin  Dun- 
kelhed. 

Elsebe  Krabbe  stillede  sig  hen  i  Solen  og  saa 
ud   over  Markerne. 

Hun  følte  sig  ved  sin  fulde  Helsen  og  Styrke 
trods   de   mange  Dages   besværlige  Rejse    fra  Jylland 

Fuldtro  Sind.  2 

og  hid.  Men  Birgitte  Gjøes  Kræfter  havde  Sygdommen 
tæret  paa. 

„Hjælp  mig  at  lægge  mig  lidt  op  paa  Sengen,  min 
kære  Elsebe,  min  Skrøbelighed  trænger  mig  haardt 
imellemstunder." 

Da  Elsebe  havde  hjulpet  hende,  vilde  hun  gaa. 
Men   Birgitte  vilde  have  hende  siddende  hos  sig. 

De  var  længe  tavse.  Elsebe  troede,  at  Birgitte 
sov.    Men  saa  sagde  hun: 

„Guds  Barmhjertighed  har  været  stor  mod  dig 
Elsebe,  at  det  er  dig  undt  at  beholde  din  Husbond 
saa  længe." 

Hendes  Suk  gjorde  ondt  i  Elsebe;  —  hun  vidste 
jo,  at  Birgitte  ikke  i  dette  Liv  forvandt  Sorgen  over 
Herlufs  Død. 

En  Stund  efter  gav  Birgitte  hende  en  lille  Nøgle, 
hun  havde  hos  sig,  og  bad  hende  aabne  det  Skrin,  der 
stod  ved  Sengen. 

Hvor  Elsebe  kendte  det!  Hun  havde  tit  set 
Birgitte  gemme  sine  Klenodier  i  det;  —  nu  sad  de 
fleste  af  dem  i  den  Alabasteraltertavle,  som  hun  havde 
skænket  Kirken  paa  Herlufsholm.  I  Laaget  af  Skri- 
net var  et  Billede  af  den  Korsfæstede,  paa  den  ene 
Side  Herluf  Trolles  Navnetræk  og  hans  Vaaben,  paa 
den  anden  Side  Birgittes  og  de  Gjøers  tre  St.  Ibs- 
skaller. 

„Tag  Herlufs  Ligprædiken,  kære  Søster,  og  læs 
mig  lidt  for  af  den.  Jeg  maa  bemøde  dig  for  min 
Svagheds  Skyld.  Jeg  taaler  ikke  godt  at  tale  mere. 
Og  jeg  har  længtes  efter,  at  vi  skulde  høre  den  med 
hinanden". 

Elsebe  Krabbe  satte  sig  paa  Bænken  under  Vind- 
vet  og  læste,  hvad  Dr.  Niels  havde  skrevet.  Alt 
det  om  Herluf  Trolles  sidste  Udfart,  om  hans  mande- 
lige Ord  til  Niels  Hemmingsen,  og  hvorledes  han 
stod  ved  dem  i  Kampens  Time,  da  han  viste  sit  op- 
rigtige Mod  og  sin  christelige  Kærlighed  mod  de 
fattige  Krigsmænd,  som  Bartskæren  først  maatte  for- 


19 


binde,  skønt  Blodet  forrandt  Admiralen,  og  hvorledes 
han  med  Sværdet  paa  Akslen  sammen  med  Broderen 
selv  gik  op  til  sin  Gaard  i  København  for  ej  at  for- 
færde sin   Hustru. 

„Læs  om  hans  salige   Død,"   hviskede   Birgitte. 

Og  Elsebe  læste  om  hans  Samtaler  med  Dr. 
Niels,  om  hans  store  Trøst  af  det  ene  Ord  Jesus, 
om  hans  Hengivelse  i  Guds  Vilje,  og  om,  hvorledes 
han  sov  hen  saa  roligt  som  et  Barn.  Øjnene  løb  hende 
fulde  af  Taarer,  da  hun  læste  Dr.  Niels'  Slutningsord: 
Saa  se  vi,  at  hans  Endeligt  var  ligesom  hans  Levned. 
Gud  regerede  ham,  da  han  levede,  han  var  ogsaa  hos 
ham  i  hans  Dødsstund.  Saa  kan  det  aldrig  fejle,  at 
den  dør  jo  vel,  som  lever  vel.  For:  at  leve  vel  i 
Gudsfrygt  gør  Menneskene  frimodige,  saa  at  man 
ikke  agter  Døden  mere  end  en  Søvn." 

„Gud  give  mig  snart  at  samles  med  ham,"  hvi- 
skede Birgitte  grædende.  „Og  det  sker  snart  —  jeg 
føler  det  vel.  Gud  for  sin  kære  Søns  Skyld  unde 
mig  kun  Lykke  til  at  se  det  ført  til  en  god  Ende 
med  Skolens  Sag." 

Elsebe  bøjede  sig  ind  i  Sengens  Halvmørke  og 
saa  hende  længe  ind  i  Ansigtet,  der  syntes  saa  blegt 
som   Pibekraven  under  Hagen. 

„Kære,  tro  Søster,  har  du  intet  Haab  til  Livet 
mere?" 

Birgitte  rystede  paa  Hovedet. 

Elsebe  lagde  sine  Hænder  over  hendes. 

„Men  vi  vil  have  Haab  for  dig.  Husker  du  paa 
din  Gaard  i  København,  hvor  ingen  troede,  du  levede 
Dagen  over,  og  du  kom  dog  igen  til  din  Førlighed. 
Der  er  saa  meget  endnu,  som  du  med  et  oprigtigt 
Hjærte  skal  hjælpe  paa." 

Birgitte  smilede  mildt. 

„Skal  jeg  det,  min  gode  Søster,  da  faar  du  nok 
ikke  tøve  med  at  fly  mig  Besked  derpaa." 

Hun  rejste  sig,  og  Elsebe  Krabbe  hjalp  hende  ned 
af  Sengen. 

2* 

Tak,  Elsebe!  Og  Hjærtens  Tak  fordi  du  drog 
til  mig.  Gud,  han  ved,  jeg  har  længtes  efter  at 
komme  dig  til  Ords!" 


Fast  i  sin  Sag. 


I  rods  sin  Svaghed  tog  Birgitte  Gjøe  med  Flid 
Vare  paa   sit  Hus  og  saa   vel  til  baade  ude  og  inde. 

Et  Par  Dage  efter  Elsebes  Ankomst  havde  hun 
særlig  travlt.  Der  var  kommen  et  Bud  fra  Frederik 
Leiel,  Søn  af  Tolderen  i  Helsingør,  med  mundtlig 
og  skriftlig  Tak  for  to  Kvier,  Birgitte  Gjøe  havde 
foræret  Frederik,  og  en  Del  Lærred,  som  hun  straks 
satte  sine  Jomfruer  i  Gang  med  at  skære  og  sy. 
Samtidig  havde  hendes  Slægtning,  Rigshovmesteren 
Peder  Oxe,  haft  sin  Knægt  hos  hende  med  en  stor 
Buk,  en  Kurv  Figen  og  en  Lejle  venetiansk  Malvasier, 
som  han  havde  skaffet  hende. 

Medens  Birgitte  var  beskæftiget  med  alt  dette, 
gik  Elsebe  med  Mette  Viffert  op  paa  det  øverste 
Loft  til  Klædekammeret  for  at  se  noget  Ossenbryg- 
gerst  og  Sidentøj,  som  Kræmmeren  i  København, 
Valravn  Santfort,  nyssens  havde  skikket  derned. 

Fru  Birgitte  havde  saa  sin  egen  Tanke  ved  at 
lade  de  to  ene.  Det  var  hendes  Ønske,  at  den  unge 
Jomfru  vilde  aabne  sit  Hjærte  for  Elsebe  Krabbe,  at 
hun  kunde  forfare,  hvor  dybt  hendes  Uvilje  mod 
Vincens  Glambæk  bundede. 

Elsebe  satte  sig  paa  en  Kiste  og  saa  flygtigt 
paa  Tøjet,  som  Mette  bredte  ud  for  hende. 

Fra  en  aabentstaaende  Luge  faldt  Foraarsdagens 
skarpe  Lys  ind  over  Mettes  Ansigt.    Det  slog  Elsebe 

Krabbe,  at  der  var  kommen  noget  i  disse  unge  Træk, 
som  var  for  tungt  for  deres  barnlige  Blødhed.  Og 
hun  drog  hende  ned  ved  sin   Side  paa   Kisten. 

„Tal  du   kun   frit  ud  til   mig,  Mettelil." 

Mette  saa  sky  bort  fra  hende. 

„Jeg  dømmer  dig  ikke.  Birgitte  har  berettet 
mig  lidt  om  din  Sag.  Lad  dig  kun  frimodig  op  for 
for  mig." 

Mette  rejste  sig  med  et  Ryk,  og  staaende  foran 
den  gamle  Frue  fortalte  hun  uden  at  standse,  hvor- 
ledes det  passede  med  Jorderne,  og  at  hendes  Mor- 
søster da  havde  givet  Vincens  Glambæk  et  Vink.  En 
Efteraarsdag  blev  hun  kaldt  ind  i  Brevkammeret; 
hun  troede,  det  var  de  Æbler,  hun  og  Godske  havde 
taget,  og  hun  var  ikke  vel  til  Mode.  Men  saa  laa 
der  et  Brev  uden  Omslag.  Jomfru  Lunge,  den  sur- 
sindede Limestryger,  der.  Gud  bedre  det,  altid  var 
til  Huse  hos  dem,  havde  grebet  hende  om  Haanden 
og  næsten  nejet  for  hende  og  sagt,  at  naar  hun  havde 
skrevet  dette  af  og  sat  sit  Navn  under,  da  vilde  hun 
snarlig  blive  rettelig  trolovet. 

Først  var  hun  bleven  saa  lettet  over,  at  det  ikke 
var  det  med  de  Æbler,  men  siden  blev  hun  saa  be- 
klemt, som  hun  aldrig  havde  været  før.  Vincens 
Glambæk  var  jo  ældre  og  havde  alt  været  gift  tilforn. 
Hun  stod  selv  ved  Leddet,  da  Fogden  og  Karlene  red 
af  Gaarde  med  tre  af  deres  Heste,  som  skulde  gaa 
for  hans  Hustrus  Lig,  og  Tale  Lunge  havde  dengang 
givet  hende  et  stort  Stykke  Peberkage  af  Glæde  over, 
at  hun  var  bedt  i   Sørgestuen. 

Af  Beklemmelse  havde  hun  da  givet  sig  til  at 
græde  ved  Tanken  om  Ægteskab  med  ham.  „Lad 
hende  gaa,"  havde  Faderen  sagt,  „saa  faar  du  til 
Nadver,  hvad  du  skulde  haft  til  Davre!"  Da  hun  var 
ene  med  Tale  Lunge,  havde  Skvaldrehønen  forklaret 
hende  den  store  Ære,  det  var,  og  om  hun  ikke  vidste,  at 
hun  kom  mere  i  Yndest  og  Agt  hos  Hvermand  som  gift 
end  som  ugift,  og  at  Ægtestanden  var  Gud  velbehagelig, 

og  om  hun  ikke  troede  hendes  Forældre  havde  betænkt 
alt,  saa  det  blev  til  stor  Ære  for  hende.  Men  hun 
græd,  hvergang  hun  skulde  skrive  det;  saa  havde 
Tale  Lunge  tilsidst  givet  hende  et  Livfuld  Hug  med 
den  tykke  Ende  af  Riset,  saa  hun  knap  kunde  gaa. 
Og  alle  var  de  til  Rede  med  at  se  ondt  til  hende,  og 
ingen  gav  hende  et  venligt  Ord.  Kom  hun  ind,  tav 
de,  som  hun  ikke  var  værdig  til  at  høre,  hvad  de 
havde  sig  imellem;  saa  tilsidst  syntes  hun,  at  hun 
havde  hverken  Gud  eller  Mennesker  til   Ven. 

En  Dag,  da  Tale  Lunge  havde  beklikket  hendes 
Rygte  mere  end  vanligt,  kom  Vincens  ridende;  og 
han  talte  godt  til  hende  og  gav  hende  et  Kridthus 
med  en  Mark  i  og  sagde,  at  han  trods  hendes  store 
Ungdom  havde  en  sand  og  alvorlig  Vilje  til  hende. 
Og  hun  var  saa  træt  af  al  sin  beske  Graad,  saa 
beængstet  for  Tale  Lunges  Ave,  at  skønt  hun  ikke 
havde  Vilje  til  ham,  havde  hun  ladet  sig  binde  med 
den  Fæstensgave,  han  hængte  hende  om  Halsen,  og 
sagt  Ja. 

Siden  var  han  rejst  udenrigs  med  Godske,  og 
hun  tænkte,  det  skulde  gaa  hende  som  saa  mangen 
anden,  at  hun  skulde  komme  ind  i  Ægteskabet  og 
faa  Kærlighed  til  ham,  som  var  hende  beskikket. 

Men  for  et  Par  Maaneder  siden  var  han  kommen 
og  havde  talt  om  Bryllup  og  forlangt  Elskeligheds- 
tegn af  hende,  og  da  var  det  hende,  som  de  bød 
hende  de  forsmædeligste  Fangekaar,  —  hun  blev  rent 
rasende  ved  Tanken.  —  Hun  havde  skyndsomst  søgt 
at  slippe  ud  af  det,  men  de  havde  kun  rykket  i 
Lænken  og  belært  hende  om,  at  hun  var  lovlig  tro- 
lovet. Al  hans  Skænk  havde  hun  givet  ham  tilbage, 
saa  snart  han  kom  med  den.  Og  hellere  vilde  hun 
piskes  end  være  bunden  til  ham. 

„Drag  dig  til  Minde,  Mette,  hvad  det  vil  koste 
dig,  om  du   ikke   falder  til   Føje." 

„Jeg  har  betænkt  det." 

„Du  véd,  hvad  Besvær  Birgitte  Gjøe  havde  med 

at  blive  fri,  endskønt  hun  var  af  mægtigere  Slægt 
end  du,  og  Dronning  Dorothea  stod  hende  bi." 

Mette  saa  den  gamle  Frue  ind  i   Øjnene. 

„Saa  længe  der  er  varmt  om  mit  Hjærte,  vil  jeg 
staa  fast  i  denne  Sag!  Ikke  kan  jeg  være  hos  Vin- 
cens  Glambæk  med  Ære,  naar  jeg  hver  Time  maa 
fordømme,  at  han  bandt  mig,  endskønt  jeg  kun  var 
et  vidløst  Barn.  Og  ikke  troede  jeg,  I  regnede  Ægte- 
standen for  saa  lidet  værd,  at  man  tvungen  af  Ris 
og  haarde  Ord  skulde  drives  deri!" 

Elsebe  klappede  hendes  blussende   Kind. 

„Mere  værd  er  den,  det  er  visselig  sandt,  for 
dem,  som  kan  være  fælles  baade  om  Ære  og  Tro,  og 
som  mener  hinanden  det  oprigtigt  vel." 

„Det  er  heller  ikke  for  andet  Ægteskabs  Skyld, 
jeg  nu  beder  Jer  om  at  staa  mig  bi  i  denne  Sag. 
Al  Jeres  Tid  skal  I  have  Ære  og  Tak  af  mig,  hvis  — " 
og  Taarerne  blændede  de  Øjne,  der  nyssens  i  Vrede 
havde  skinnet  saa  blanke  som  Staal. 

„Giv  dig  tilfreds,  Mettelil,  er  du  saadan  til 
Sinds,  skal  jeg  staa  dig  bi  af  al  min  Magt.  Naar 
jeg  drager  herfra,  følger  du  med!  Vincens  og  hans 
Slægt  lader  da  Sagen  staa  hen,  og  har  vi  først  faaet 
Tingen  udsat  med  Lempe,  finder  vi  vel  Raad,  hvad 
videre  bliver  fornødent."  — 

Først  ved  Middagsmaaltidet  samledes  de  alle  igen. 

Klokken  var  10  slet,  og  et  fuldt  Sollys  stod  ind 
under  Vindvets  lave  Bue  og  funklede  hen  over  skum- 
mende nytappet  01  i  Kander  og  Stobe  og  over  ud- 
huggede Metalbordkranse,  hvor  de  varme  Fade  blev  sat. 

Om  Bordet  stod  Elsebe,  Birgitte  og  alle  Jom- 
fruerne, Niels  Flint,  Mikkel  Skaaning,  som  var  Birgittes 
Skriver,  og  andre  af  hendes  Husstand.  Straks  de  havde 
sat  sig,  efter  at  der  var  læst  til  Bords,  begyndte  en  ung 
Dreng  at  læse  op  af  Biblen.  Han  fik  sin  Føde  og 
Ophold   for  det. 

Bordlektien  den  Dag  var  om  Syndens  Straf,  som 

der  staar  om  det  i  Jesu  Sirachs  Bog  det  16de 
Kapitel. 

Da  der  var  læst  fra  Bords,  faldt  Talen  paa 
Kapitlets  Indhold. 

Elsebe   Krabbe  sagde: 

„Gud  lader  sig  ikke  spotte.  Syndens  Sold  er 
Død.  Sjælens  Død,  al  Godheds  og  Lydigheds  Død, 
den  sande  Lykkes  Død,  —  selv  om  Hjemsøgelsen 
bier  nok  saa  længe." 

„Saa  sagde  ogsaa  Dr.  Niels:  Gud  bier  vel  en 
Tid  lang,  men  han  glemmer  ikke  den,  der  foragter 
hans  Vilje!"     Det  var  Birgitte  Gjøe,  som   talte. 

Elsebe  Krabbe  tog  igen  til  Orde. 

„Det  véd  enhver,  der  har  levet  i  denne  Verden 
med  aabne  Øjne,  at  Syndens  Straf  ligger  i  Synden 
selv,  som  Kærnen  gemmes  i  den  brune  Nød.  Der 
kommer  en  Stund,  da  de  ikke  véd,  hvad  dem  fejler, 
Hjærtet  er  som  knust  af  Angst,  og  det  hjælper  lidet, 
de  kaster  sig  ud  i  ny  Stimen  og  Banketteren.  Og 
man  véd  saa,  hvor  det  ganger  hen  til  Slut,  om  En 
ikke  høfter  med  at  slaa  Brøst  og  Fejl  under  Stol 
for  sig  selv,  saa  han  tror,  han  ingen  Forbedring  har 
nødig.    Som  der  staar  i  Salmen: 

Det  er  fast  et  daarligt  Spil, 
naar  En  mod  Gud  sig  sætte  vil, 
Gud  vil  dog  Marken  vinde." 

Og  hun  for  fort,  da  alle  saa  lyttende  mod  hende: 

„Jeg  tænker  tit,  at  hvad  der  fjæles  i  Sne,  det 
flyder  i  Tø.  Vor  Skaber  kender  Synden  selv  hos 
dem,  som  siger  sig  christelige  at  være.  Men  det 
kommer  mig  for,  at  det  tit  er  et  daarligt  Spil  i  denne 
svigefulde  Verden,  at  man  dømmer  Sværgere  og 
Drankere,  ja  hver  som  aabenbart  fører  et  skændigt 
Levned,  men  alle  andre  tror  man  saa  karske  og  vel 
forvarede.  Det  gaar  jo  saa,  at  ikke  alene  Tyven, 
men  og  hans  Hæler  klynger  man  op  paa  et  Galgetræ. 
Men  i  Ære  holdes  den,  som  beskærmer  alt  det,  som 
ondt  er  i  Aandens  Verden,  og  som  ikke   forvarer  sig 

for  ondt  Selskab,  skønt  han  fik  baade  Fornuft  og  fem 
Sanser  til  at  se,  at  hvis  han  ikke  forsager  det  onde, 
sætter  han  en  ond  Klud  paa  sine  Jævnchristnes  Kaabe! 
Nej  Børnlille,  den,  der  holder,  er  saa  god,  som  den, 
der  flaar!" 

Elsebe  Krabbes  Stemme  havde  klinget  af  Myn- 
dighed, og  i  hendes  kloge  Øjne  var  der  en  Ild,  som 
Birgitte  kendte  saa  vel.  Hun  vidste  jo,  at  Elsebes 
stærke,  oprigtige  Sjæl  hadede  Løgnen  i  Ord  som  og 
i  Levned.  Og  som  hun  i  den  sidste  Tid  havde  hørt 
saa  megen  klar  Sandhed  plumret  til  for  Fordels  Skyld, 
følte  hun  sig  friskere  i  Sind  ved  Elsebes  ligefremme 
Tale. 

Der  var  En,  hvem  den  gamle  Frues  Ord  om,  at 
Synden  bærer  sin  Straf  i  sig  selv,  havde  grebet 
underlig  haardt  om  Hjærtet,  saa  han  ikke  ret  vel 
kunde  komme  fra  det  igen. 

Det  var  Niels  Flint. 

Han  sagde  til  Elsebe  Krabbe: 

„Det  synes  mig  dog,  at  det  ikke  gaar  ofte  paa, 
at  Syndens  Lyst  vendes  til  Syndens  Straf  —  her 
paa  Jord." 

Hun  svarede: 

„Naar  Ven  og  Nabo  falder  fra  En,  som  er  træsk 
og  underfundig,  er  det  da  ikke,  fordi  ingen  kan  have 
Glæde  af  En,  som  ingen  kan  slaa  Bund  i!  Er  saadant 
da  ikke  den  naturlige  Straf,  som  Synden  selv  giver 
Rod  til?  Eller  har  du  ikke  forfaret,  at  naar  En  for- 
synder sig  med  at  søge  ond  Omgængelse,  da  faar 
han  onde  Sæder!  Er  det  da  ikke  ogsaa  af  dette 
aabenbart,  at  af  ond  Rod  kommer  onde  Æbler?  — 
Eller  om  En  ved  Dobbel  og  Drik,  ved  Slemmen  og 
Demmen  øder  Helbred  og  Gods,  har  da  ikke  hans 
syndige  Levned  tændt  den  Ild,  der  fortærer  hans 
Frimodighed  og  Karskhed.  Og  dog  hører  man  hans 
Hylen  over  Guds  strenge  Haand.  Vi  tror,  vi  har 
Brev  paa  Lykken,  vi  arme  Syndere,  vi  der  burde 
vide,   at   for  hver  Gang   vi    synder,    sætter   vi    noget 

ondt,  der  hastigt  yngler,  ind  i  Verden  til  Fordærv 
for  os  selv  og  for  alle,  som  leve  her,  til  Fordærv 
for  den  Lykke,  som  er  til  paa  Jord;  for  det  er  nu 
saa,  at  vi  maa  bære  i  Flok  den  Synd,  som  er  i  Ver- 
den, og  ikke  altid  tynger  Byrden  haardest  paa  den, 
som  mest  har  øget  den." 

„Vi  er  alle  Syndere,  —  og  da  kommer  det  mig 
for,  at  ingen  nogentid  kan  fange  Lykke  og  Fred," 
sagde  Niels   Flint. 

„Tænker  du  det,  da  er  Skriftens  klare  og  bare 
Ord  gaaet  dig  af  Minde.  —  Naaden  er  større  end 
Synden!  Og  Christus  er  kommen  at  saliggøre  Syn- 
dere! —  Og  det  skal  du  vide,  Niels  Flint,  at  den 
Synder,  som  vil  rette  sig  og  holde  sig  fra  det,  der 
frister  ham  over  hans  Kraft,  ham  river  Christus  af 
Afgrunden,  og  den  Helligaand  tor  det,  som  er  be- 
smittet i  mit  som  i  dit,  ja  i  alle  Synderes  Hjærte, 
Din  Fred  kan  du  ikke  købe  for  Gaard  og  Grund. 
Men  du  har  i  Daaben  svoret  til  Jesu  Fane;  tjen  ham 
ærligt  og  af  et  helt  Hjærte,  da  kan  du  djærvelig  for- 
lade dig  paa  hans  Naade!" 

„Men  I  sagde  før,  at  Straffen  altid  fulgte  efter 
Synden,  og  om  vi  ledte  og  lyste  til  Verdens  Ende, 
fandt  vi  ikke  En,  som  var  syndefri;  maa  vi  da  alle 
leve  i  Sorg  og  Pine!" 

„Du  skal  vide,  Niels  Flint,  at  det  ikke  er  al 
Sorg,  som  knuser  Glæden  og  sætter  Angst  og  Uro. 
Det  gaar  saa  underligt,  at  der  er  den  Sorg,  som  lader 
os  føle  Guds  Nærhed  og  hans  ledende  Haand.  Der 
er  den  Sorg,  som  vi  fortrøster  os  til,  er  os  paaført 
af  Gud  for  at  vare  os  mod  at  forhærdes  i  timelig 
Brask  og  Bram.  —  Der  er  ingen  Ting  umuligt  for 
Gud,  heller  ikke  det  at  ruske  os  op,  om  vi  ligger  i 
grov  Synd  og  Last  og  give  os  en  bange  Samvittig- 
hed til  en  Lygte  ved  vore  Fødder.  Er  Gud  umild 
imod  os  og  bruger  han  mere  haardt  end  lindt,  da  er 
det  hans  store  Kærligheds  Skyld.  Stod  det  til  den 
Onde,  da  var  Synden  skøn  og  uden  timeligt  sviende 

Følger.  Men  den  Sjælefare  har  Christus  afværget, 
og  det  er  hans  Vilje,  at  selv  om  Synden  er  angret 
og  tilgivet,  volder  den  os  dog  Ve  og  Vaande  til  vor 
Dødsdag,  for  at  Gud  ikke  senere  skal  bruge  et  værre 
Ris  og  sætte  os  fra  vort  Himmeriges  Gods.  Giv  dig 
Gud  i  Vold,  Niels  Flint,  da  kan  du  forlade  dig  paa, 
at  selv  om  han  tugter  dig,  vil  det  gaa  dig  vel  til 
Liv  og  Sjæl." 

„Ja,  Gud  styrke  vor  Tro  og  give  os  alle  det 
sande  Lys  og  Liv,"  hviskede  Birgitte,  da  Elsebe 
Krabbe  tav. 


Skarnsfolk. 


Alt  for  flere  Dage  siden  havde  Klavs  Krumhals 
tæret,  hvad  Birgitte  Gjøe  havde  ladet  ham  give.  Nu 
kom  han  svinglende  fra  Ølkonens  Hus,  hvor  han 
havde  søgt  gode  Raad   paa  Bunden  af  Kanden. 

Men  synderlig  Lykke  havde  han  ikke  haft  til 
det.  Han  fandt  ikke  en  eneste  Udvej  til  at  forbedre 
sin  tomme  Skæppe,  og  hans  Hoved  værkede  mere, 
end  han  skøttede  om.  Mest  Lyst  havde  han  til  at 
slaa  Skallen  ind  i  Hovedet  paa  alle  Mennesker,  for 
hans  Mave  knurrede  efter  Nadverfadet  i  Herlufsholms 
lune  Borgestue.  Den  Skarns  Adelsunge,  for  hvis  Skyld 
de  havde  slaaet  Porten  i  efter  ham!  Gid  Djævelen  flyve 
i  hans   Hals  og  bryde  ud  som   Bylder  og  Pestilentz! 

Klavs  bed  Eden  i  sig,  for  ret  nu  gik  Kapellanen, 
Hr.  Mads,  forbi  ham  og  skævede  saa  langt  efter  ham. 
Han  var  i  Stand  til  at  vare  Sognepræsten  ad,  saa  at 
hans  Navn  blev  sat  paa  Prædikestolen,  og  ingen  vilde 
have  Omgængelse  med  ham  eller  give  ham  Husly 
og  noget  at  bide.  Han  havde  jo  alt  tilforn  i  Odense 
været    advaret    for    sine    blodige    Eders  Skyld.    Bedst 

var  det  at  pakke  sig  hjem,  inden  de  forbød  ham 
Herredet.  Hans  Moder,  Gyde  Spandemagers,  kunde 
vel  nok  ved  sin  Signen  og  Visen  igen  bjærge  Føden 
til  ham  ogsaa.  De  Odensefolk  var  saa  sandt  villige 
nok  til  at  lade  sig  spaa  og  til  at  give  baade  Penninge 
og  Gaasekroppe  derfor. 

Klavs  sneg  sig  ned  ad  en  smal  Gang  mellem 
to  Huse.  Han  var  bleven  end  mere  sulten  ved  at 
tænke  paa  de  Gaasekroppe.  Mad  maatte  han  have, 
enten  han  skulde  snappe  den  eller  trygle  den. 

Da  han  lidt  senere  gik  forbi  Lauritz  Kræmmers 
Bod,  saa  han  gennem  den  aabentstaaende  Luge,  at 
den  velagtbare  Mand  sad  paa  et  Kramfad  med  et 
Tørklæde  om  Hovedet  og  spyttede  og  gav  sig  for 
Tandværk. 

Klavs  Krumhals  lo.  Nu  sad  den  fede  Kumpan 
og  tyggede  paa  Peberrod  eller  andet  besk,  og  ikke 
Synet  af  al  hans  Silkekram  og  fine  ryske  Skind  kunde 
hjælpe  ham  mod   Pine  og  Værk. 

Klavs  gik  og  morede  sig  længe  med  den  Tanke. 
Saa  længe  til   han   fik  Lyst  at  se  det  Syn  igen. 

Han  vendte  og  gik  atter  forbi  den  rige  Kræm- 
mers Bod. 

Nu  stod  der  en  Kvinde  med  Kaabe  over  Hove- 
det som  en  anden  Rejsende.  Hun  læste  over  Lau- 
ritz' syge  Tand. 

I  den  stille  Luft  hørte  Klavs  Krumhals  den  mum- 
lende Stemme  og  tilsidst  ganske  tydelig  enkelte  Sæt- 
ninger: 

Orm  æder  Tand  til  Ben. 
Gud  og  den  hellige  Læst 
fri  for  den  slemme  Gæst. 

Hvem  kunde  det  dog  være,  som  Lavritz  Kræm- 
mers hovne  røde  Ansigt  var  løftet  saa  andægtigt 
imod? 

Hun  vendte  sig  for  at  styrke  sig  af  det  Krus, 
der  stod  i   Lugekarmen. 

Klavs  Krumhals  blev  næsten  ædru  af  Forbav- 
selse. 

Det  var  jo  Rakkerbalje,  som  de  kaldte  hende, 
Skipperne  og  alle  de  glade  Svende  i   Helsingør. 

Det  begyndte  at  kluklee  inde  i   ham. 

Den  bøvede  Lavritz  Kræmmer,  der  med  saa  an- 
dægtigt et  Aasyn  lod  sig  tjene  i  sin  Sygdom  af  En, 
som  han,  den  galne  Klavs  Krumhals,  havde  set  blive 
strøget  til   Kagen  for  ondt   Levned! 

Der  var  tomt  og  stille  i  Gaden.  Solen  stak  ikke 
mere  i  Øjnene;  den  var  nede  bag  de  spidse  Gavle 
og  Havernes  høje  Træer.  Lange  Skygger  strakte  sig 
fra  Husene  og  fra  Skarndynger  og  Askehobe  i  den 
foragede  Gade.  Ved  Skarnkisten,  som  stod  op  af 
Store  Mathis',  Garverens  Hus,  der  var  et  Hjørne 
saa  godt  som  en  hyndebredt  Storstuebænk.  Klavs 
lagde  sig  til   rette  der. 

Han  laa  og  tænkte  paa  den  lystige  Tid,  da  han 
var  i  Helsingør  for  Lensmanden  paa  Odensegaard. 
—  En  grøn  Papegøje  og  en  Marekat  skulde  han  hente 
til  Forlystelse  for  den  høje  Herre.  Og  der  gik  Tid, 
inden  Tolderen  fik  den  Marekat  købt  op.  Fra  en 
lybsk   Bojert  fik  han  den  omsider. 

Ja,  det  var  en  Tid!  01  i  Tøndevis  og  Lystighed 
Døgnet  rundt! 

Klavs  faldt  i  Tanker. 

Ja,  saa  sandelig  var  det  Rakkerbalje  med  en  Krop 
saa  væver  og  trind  og  Øjne  saa  sorte  som  Slaaen 
i  Høst;  —  synderlig  naar  det  kom  over  hende  at  være 
galsindet. 

Han  havde  undret  sig  over,  at  Mestermanden 
havde  haft  Sind  til  at  piske  den  hvide  Ryg  saa  rede- 
ligt. Men  han  havde  arbejdet  fast  ligesaa  troligt, 
som  da  han  Dagen  før  strakte  de  tre  gamle  Hekse 
paa  Stige  —  Fanden  annamme  dem  for  deres  Kun- 
ster —  og  brændte  dem  med  hedt  Bækken. 

Sidsel   Landsknægt  hed  hun  nok  egentlig. 

Klavs  skuttede    sig;    hvor    laa    han  godt  paa  alt 

det  bløde  Skarn.  Han  lo  ved  sig  selv.  Den  for- 
maledidede  Marekat,  han  aad  med  Næverne,  og  naar 
han  blødede  sit  Brød  i  Dyppelsefadet,  varede  han 
Kløerne  ligesom  et  veloptugtet  Menneske. 

Han  havde  vist  sovet.  Nu  hørte  han  lige  over 
sig  —  Garverens  Luger  stod  paa  vid  Gab,  og  en 
Lugt  af  Bark  pirrede  ham  i  Næsen  —  hvad  var  nu 
det  for  en  Stemme!  Jo,  Sidsel  Landsknægts  var  det. 
Hun  fortalte  om,  at  hendes  Mand  tjente  mod  Tyr- 
ken og  var  fangen,  og  hvilken  uforvindelig  Hjærte- 
sorg  det  var  for  hende.  Landet  rundt  gik  hun  for  at 
tigge  Løsepengene  sammen  og  ved  gode  Menneskers 
Hjælp   faa  ham   fri. 

Hvad  Enden  paa  Visen  blev,  kunde  Klavs  nemt 
regne  ud.  For  hun  takkede  saa  mangfoldigt,  da 
hun  gik. 

Nu  fik  Klavs  Krumhals  det  Indfald,  han  ikke 
fandt  i  Ølkanden! 

Han  lod  hende  gaa  ned  ad  Gaden,  men  slen- 
trede efter  hende.  Gik  hun  ikke  der  som  en  ærbar 
Hustru  med  sindige  Skridt  og  sine  vævre  Øjne  fast 
mod  Jorden! 

Da  de  kom  lidt  bort,  talte  Klavs  hende  til.  Hun 
lirede  Lektien  af  om  sin  fangne  Mandlille  og  om 
Tyrken,  Guds  og  alle  Godes   Fjende. 

„Rakkerbalje!"  sagde  Klavs  ind  i  Øret  paa  hende. 

Nu  fik  hun  Øjnene  fra  Jorden. 

„En  ærbar  Kvinde  lader  I  vel  gaa  sin  Kaas!" 
snerrede  hun. 

„Til   Kagen,  som   i   Helsingør,"   lo  han. 

„Djævlen  tage  ved  dig,  din  rødøjede  Skælm!" 
Hun  stod  stille  og  rystede  sine  knyttede  Hænder 
mod  ham. 

„Saa,  saa.  Skønne  Klud,  Hønelil!"  Han  lo  dril- 
lende. 

Hun  fandt  ikke  Ord  i  sit  Raseri.  Men  han  havde 
des  flere.  Var  det  ikke  bedre  for  hende  at  følge 
med    ham.    Naar   de    sammen    var    ude    om   Snapperi, 

skulde  de  nok  bjærge  Føden  og  mere  til.  Allenfals 
var  det  lysteligere  for  hende  end  at  gaa  her  og  tigge 
eller  spinde  for  Føden  og  saa  en  skønne  Dag  komme 
for  Borgmester  og  Raad  og  faa  Huden  slidt  af  igen 
eller  det,  som  værre  var.  Bedst  tjent  var  hun  med 
at  drage  herfra  til  et  Sted,  hvor  ingen  kendte  hende. 
Ned  i  Lånte  Holsten  eller  længere  endnu,  ud  af 
Riget.  Med  ham  i  Følge. 

„Far  du   Fanden  i  Vold  alene,  din  Slunkenbug." 

„Ikke  saa  hoffærdig,  lille  Gris.  Jeg  nøder  mig 
ikke  paa  dig.  Men  du  rammer  dit  eget  Bedste  ved 
at  gaa  paa  Raad  med  mig.  Saa  skal  vi  nok  bjærge 
Føden!" 

„Din  arme  Lus,  hvad  kan  du  bjærge!"  sagde 
Sidsel  haanligt.    Men  hun  saa  dog  lidt  mildere  til  ham. 

Men  saa  tog  Vreden  hende  igen.  „Du  skal 
have  Djævlen  i  dig  med  din  Skvalder.  Du  kan  ikke 
sige  mig  andet  paa  end  det,  som  ærligt  er  i  alle 
Maader.  Om  Ret  fik  sin  Gænge  skulde  du  for  Raadet, 
du  skælmsagtige  Løgner  —  ptøj  —  der  beklikker 
en   Dannekvindes   Rygte!" 

Klavs'  Taalmodighed  var  til   Ende. 

„Om  Ret  fik  sin  Gænge  skulde  alle  tolv  Ros- 
kilde Ris  danse  paa  din  Ryg,  din  Skarns  Sæk!" 

„Kan  du  bevise  mig  over  —  din  —  din  Herodes." 
Da  hun  gjorde  Mine  til  at  fare  fort,  tog  han  hende 
haardt  i  Armen. 

„Vår  din  Mund,  eller  jeg  slaar  dit  Kæfteben  itu!" 

Den  Tale  forstod  Sidsel  bedst.  Efter  det  tog  det 
ikke  lang  Tid,  før  de  blev  enige  om  at  gaa  paa  Raad 
og  slaa  Følge. 

Under  Kaaben  havde  Sidsel  Landsknægts  et  Stykke 
Vildbrad,  som  hun  havde  snappet  i  Borgmesters  Stegers. 
Og  Skillinger  havde  hun  til  01. 

De  gik  østerud  af  Byen  for  at  holde  Gilde  paa  det. 

Men  som  de  nærmede  sig  Birgitte  Gjøes  Gaard, 
kom  Raseriet  op  i  Klavs  Krumhals,    og   han    fortalte 

hende  om  den  Tort,  en  af  Birgittes  Jomfruer  havde 
gjort  ham.    Mette  Viffert  hed  hun,  havde  Fogden  sagt. 

Dog  derfor  vidste   Sidsel   Raad. 

Op  af  sin  Lomme  tog  hun  et  Baand  med  Knuder, 
der  gemte  Negle,  lidt  Jord  og  Haar.  Det  gav  lønlig 
Magt.  —  Hun  søgte  blandt  Grøftens  Urter.  Saa 
plukkede  hun  en  og  vinkede   Klavs  hen  til  sig. 

Han  hørte  hende  læse  med  lav  Stemme  over  den: 

„Jeg  binder  dit  Hjærte,  Jomfru  Mette,  ved  dette 
Baand,  dit  Legeme  og  alle  dine  Lemmer  og  Indvolde, 
din  Lykke  og  al  din  Velfærd  ved  dette  Baand,  lige- 
som Vorherre  han  bandt  Djævlen  med  de  haarde  Sten- 
rødder til  evig  Tid." 

De  listede  sig  bag  om  Gaarden  og  kastede  Urten 
over  et  af  Udhustagene. 

Klavs  nikkede;  han  forstod  vel,  at  det  ikke  vilde 
vare  mange  Dage,  inden  den  stolte  Jomfru  maatte 
tage  til  Bartskærens  Hjælp.  — 

Saa  gik  Klavs  Krumhals  og  Sidsel  Landsknægts 
til  Skovs.  — 

Inden  Nat  sad  Klavs  i   Daaren ! 

De  havde  raabt  paa  at  faa  Logemente  og  dun- 
dret paa  Skodderne  hos  Laus  Hugaf,  Bødlen.  Han 
og  Rasmus  Rakker,  som  var  til  Driks  hos  ham,  kom 
da  ud.  Det  blev  til  Skændsmaal.  Sidsel  undløb.  Klavs 
bed  og  sparkede.  Men  Bødlen  tog  paa  Menneske- 
kroppe saa  sikkert,  som  Smeden  tog  paa  Tænger,  og 
det  varede  ikke  længe,  før  de  havde  bundet  ham. 
Da  han  rasede  som  et  fanget  Vilddyr,  fandt  de  det 
raadeligst  at  byde  ham  det  sikreste  Logemente, 
Byen  havde,  —  Daarekisten  nemlig.  Den  var  gjort 
af  forsvarligt  Egetømmer  med  Mur  imellem,  og  der 
var  en  god  Laas  for  Døren.  Og  saa  endte  da  Klavs 
sin  Dag  der  i  Skarnet  og  det  grufulde  Mørke. 

Mettes  lovlige  Værge. 

Oodske  Viffert,  Mettes  Broder,  fulgt  af  sin  tykke 
Svend  Jep  Ølbug,  havde  gæstet  sin  Moders  yngre 
Halvbroder,  Breide  Lindenov  til  Bygvad.  De  agtede 
sig  ud  til  Birgitte  Gjøe  at  høre,  om  Mette  vilde  med 
ad  Kjærstrup  til. 

Den  ilde  tæmmede  Jomfru !  Godske  vidste  nok, 
hvad  dette   Besøg  hos   Fru   Birgitte  tydede  paa. 

Skønt  Breide  Lindenov  ikke  havde  fyldt  mere  end 
de  tredive  Aar,  vankede  der  meget  af  langsommelige 
Taler  om  Urters  og  Metallers  Kraft  og  Dyder,  om 
Quinta  Essentia,  Vædsker  og  Stjerner,  men  mindre 
saa  man  til  flamske  Kort,  Stobe  og  Vinkander. 
Selv  om  Breide  kaldte  det  nok  saa  meget  for  Luten- 
drank  og  Romanie,  smagte  det  ikke  bedre  end  Pøjt 
og  Danskøl,  der  hvor  ingen  grov  Skæmt  fik  En  til 
at  le  sig  tør  i  Halsen.  For  at  komme  ordentlig  til 
Driks  igen  var  Godske  og  Jep  falden  til  Sæde  i  en 
Ølbod  i  Næstved.  Og  vel  var  det,  for  var  de  ikke 
bleven  der,  havde  de  ikke  faaet  Lykke  til  at  hjælpe 
den  sortøjede  Kvinde,  der  kom  derind  og  med  saa 
besk  en  Graad  fortalte  om  sin  arme  Broder,  som 
uforskyldt  var  bleven  fængslet,  fordi  en  Smørstinger 
havde  villet  hænge  ham  alle  Omkostningerne  paa, 
da  en  Krukke  Smør  var  falden  ned  tæt  ved  ham, 
enddog  det  var  Smørstingeren  selv,  der  havde  voldet 
det.  Sent  paa  Aftenen  havde  Godske  med  et  Par 
Svende  til  Hjælp  brudt  Døren  til  Daarekisten  op. 
En  lang  Karl  var  kommen  ud,  havde  hvisket  med 
Kvinden  og  var  med  en  kort  Taksigelse  strøget  til 
Skovs.  Den  arme,  ærbare  Kvinde;  hvad  var  der  mon 
bleven  af  hende!  I  de  mørke  Næstvedgader  forsvandt 
hun  for  ham. 

Lidet  havde  det  vist  huet  Godske  Viffert,  hvis  han 
havde  set  hende  møde  den  lange  Karl  ved  det  lille  Pile- 

træ  ret  over  for  Herlufsholms  Kirke;  — der,  saa  nær 
Kirken,  var  det  let  at  skræmme  Laus  Hugaf,  hvis 
han   fandt  Buret  tomt  og  søgte  Klavs. 

Godske  var  kommen  i  Klammer  og  Haardræt 
i  den  mørke  Gade.  Han  tyktes,  det  var  Huggebasser 
i  Skokkevis,  han  havde  for  sig  og  havde  søgt  at 
undrende,  men  var  løben  lige  i  Armene  paa  By- 
vagten.  De  tog  sig  af  ham  og  gav  ham  Logemente 
i  Raadhuskælderen.  Det  var  mod  Bysens  Skik  at 
færdes  ved  Nattetid  i  Gaderne   uden  lovligt  Ærinde. 

Næste  Morgen,  da  han  kom  løs,  var  han  ør  i 
Hovedet  og  mør  i  alle  Lemmer  efter  Lejet  paa  det 
haarde  Gulv.  Liden  Trøst  fandt  han  i  at  forfare,  hvor 
lunt  Jep  havde  haft  det,  og  hvor  trygt  han  havde  sovet. 
Smaakræets  Regeren  i  Herbergets  Skindfeld  havde 
ikke  været  værre,  end  den  Slags  nu  engang  var. 

Godske  drog  ud  til  Birgitte  Gjøe  næste  Dag  ved 
Ellevetiden,  da  han  kunde  tænke  sig,  de  havde  endt 
Middagsmaaltidet.  Han  skøttede  ikke  om  at  være  til 
Mads  et  Sted,  hvor  man  mindre  drak  til  Væds  end 
kappedes  om  at  føre  fromme  og  lærde  Samtaler. 

Ilde  til  Mode  blev  han,  da  han  hørte,  at  Elsebe 
Peder  Skrams  var  i  Gaarde.  Den  Frue,  som  ikke 
havde  skyet  sammen  med  sin  Husbond  at  holde  ud 
paa  Laholm  trods  Svenskernes  Fyrboller  og  Fal- 
konetter,  vilde  heller  ikke  sky  at  vove  en  Dyst  for 
at  omstøde  Mettes  Trolovelse.  Hun,  som  havde  sagt 
til  en  nølende  Bøsseskytte.  Al  den  Stund  Loddet  lig- 
ger i  Bøssen,  gør  det  ingen  Gavn,  — hun  vidste  ogsaa, 
at  al  den  Stund  hun  holdt  sin  djærve  Mening  for 
sig  selv,  gavnede  den  ikke  Mettelille. 

Godske  lagde  den  venstre  Tommelfinger  til  Støtte 
i  sin  gyldne  Halskæde  og  tog  sig  en  stor  Mine  paa. 
Han  var  jo  i  sin  gode  Ret,  og  det  var  dog  kun 
Kvinder,  han  skulde  munddyste  med. 

Birgitte  og  Elsebe  tog  imod  ham  i  Hjørnekam- 
meret for  at  tale  uforstyrret  med  ham. 

Men  alt  hvad  Birgitte  Gjøe  sagde  om,  at  man 
skulde  se  at  faa  Dom  for,  at  Mettes  Trolovelse  var 
ugyldig,  da  hun  haardelig  var  tilskyndet  dertil  — 
hjalp  intet. 

Hans  første  og  sidste  Ord,  det,  som  han  havde 
lært  sig  udenad,  før  han  gik  derud,  var:  „Jeg  ved 
intet  andet  Svar  at  give  Eder,  end  at  man  aldrig  har 
set,  at  der  er  kommen  noget  godt  udaf,  hvor  Ung- 
dommen selv  raader  for  Giftermaal  og  ikke  følger 
Slægts  og  Venners  Raad.  Mette  er  lovlig  bleven 
Vincens  Glambæk  samtykt.    Og   det   maa    staa  fast." 

Elsebe  Krabbe  fik  efterhaanden  ud  af  ham,  at 
de  var  saa  højlig  nødt  til  at  holde  Trolovelsen  paa 
Grund  af  den  Trætte,  Vifferterne  og  Glambæk- 
kerne  havde  med  hinanden.  Det  gjaldt  nogle  Bønder- 
gaarde paa  Strøgodset,  de  havde  paa  Fyn;  de  laa  op 
til  Vincens'es  Gaard,  og  han  stod  paa,  at  de  Gaarde 
var  hans  lovlige  Ejendom  og  vilde  have  haft  det  af- 
gjort ved  Rebning.  Hvem  der  havde  Retten  var  dog 
ikke  godt  at  bevise.  Lavshævder  var  fremlagte,  men 
omstødte  igen  af  Oldinges  Vidnesbyrd.  Nyssens  havde 
Vincens  Glambæks  Søster  Dorete  fundet  ny  Breve 
frem.  Det  var  ikke  godt  at  se  Enden  paa  den  Strid. 
Men  blev  Trolovelsen  holdt  ved  Magt,  vilde  Vincens 
Glambæk  give  Mette  den  omstridte  Jord  som  Fæstendefæ. 
Det  vilde  Vifferterne  lade  gælde.  Og  da  var  Striden 
endt  paa  bedste  Maade.  Ellers  begyndte  den  igen. 
Og  Gørvel  Lindenov,  deres  Moder,  havde  til  fulde 
nok  med  at  sætte  sin  Ret  igennem  om  det  Stykke 
Jord  op  til  Kjærstrup,  Lindekrogen  kaldet,  som  deres 
Nabo,  Malte  Qvitzow  gjorde  Fordring  paa. 

Godske  tav  og  strøg  sig  veltilfreds  om  Skægget. 
Elsebe  Krabbe  forstod,  at  her  nyttede  det  ikke  at 
tale  Mettes  Sag. 

Hun  bad  ham  da  gøre  fornøden  Aftale  med  sin 
Moder,  at  om  noget  skulde  ske  med  Birgitte  Gjøe, 
og  Døden  kaldte  hende,  Mettelil  da  kunde  komme  i 
hendes  Værge. 

„Hun  maa  vel  som  andre  Unge  af  Byrd  tøve 
ude  i  en  Fremmeds  Jomfrukammer  ungefær  et  Par 
Aarstid  endnu!" 

Godske  følte  sig  saa  fast  i  Sadlen,  at  han  be- 
redvilligt samtykkede  heri.  Elsebe  Krabbe  var  dog 
gift  med  den  berømmelige  Peder  Skram  og  i  høj 
Yndest  hos  Kong  Frederik  og  Dronning  Sophia.  En 
Ære  var  det  for  Mette  at  være  der,  og  det  faldt  da 
ogsaa  paa  hendes  Slægt.  —  — 

Et  Par  Timer  senere  red  Godske  Nord  paa.  Hans 
gulbræmmede,  korte  Kappe  flagrede  fra  Skuldrene, 
og  den  befjedrede  Hat  og  det  prægtige  Ridetøj  viste 
de  Hovbønder  og  Vejfarende,  at  det  var  en  adelig 
Herre,  som  red  der  saa  strunk  med  den  statelige, 
brede  Jep  Ølbug  efter  sig. 

Godske  havde  helt  forvundet  Ydmygelsen  fra 
Aftenen  før.  Naar  han  ved  næste  Herredag  eller 
Marked  traf  sine  Slægtninge,  skulde  de  vide  ham 
Tak,  fordi  han  havde  ført  den  Sag  til  en  god  Ende. 
Og  Vincens  skulde  tappe  dygtig  op,  naar  de  mødtes. 
Saa  vel  han  havde  værget  ham  hans  Trolovede. 

Mette.  Mettelil.  —  Ej  hvad,  havde  hun  først 
begivet  sig  i  Ægteskab,  saa  lod  hun  sig  nok,  som  en 
vel  optugtet  Datter,  regere  af  sin  Mand  og  blev 
lykkelig  ved  den,  som  var  hende  beskikket.  — 


Niels  Flint. 


Anne  Holck,  Verner  Parsbjergs  Efterleverske, 
havde  en  af  de  Dage  sit  Bud  hos  Fru  Birgitte  Gjøe 
med  en  stor  Gedde. 

Birgitte  lod  ham  tage  den  Hilsen  med  tilbage 
til    Harrestedgaard,    at    Anne  skulde,    saa    snart    hun 

kunde,  age  den  stakkede  Vej  hid  til  Næstved;  —  han 
skulde  blot  sige,  at  hun  vilde  træffe  Fremmede,  som 
havde  Hilsener  med  fra  Peder  Skram  og  Chresten 
Skeel.  De  vidste,  at  saa  kom  Anne  nok,  om  hun 
kunde.  Siden  hun  havde  fristet  den  Sorg  at  miste 
sin  Broder,  Hans  Holck  til  Barritskov,  —  han  døde 
af  Pest  i  svensk  Fangenskab,  —  var  det  Anne  kært 
at  spørge  nyt  om  dem,  der  ligesom  Hans  havde  været 
forsøgt   i  den  svenske  Fejde. 

Der  gik  ogsaa  kun  et  Par  Dage,  saa  holdt  Harre- 
stedgaard  Karmen  med  det  brune  Klædestag  ved 
Birgittes  Dør. 

—  Meget  havde  de  tre  Adelsfruer  at  drøfte. 

Mettes  Sag  kom  hurtigt  for.  De  var  enige  om, 
at  vel  var  det  syndigt  at  gange  af  ældre  Slægtninges 
Raad.  Men  naar  nu  Mette  ikke  kunde  skikke  sig  i 
den  Trolovelse!  En  ubodelig  Ulykke  var  det,  naar 
Ægtefolk  ikke  kunde  forliges.  Se  nu  Mogens  Ander- 
sen og  Helvig  Gjøe. 

Jomfruerne  kom  ind  og  satte  sig  til  Rette  med 
deres  Baldyringer. 

Anne  Holck  nævnede  da  ikke  mere  Helvig,  men 
gav  sig  til  at  tale  om  sin  Søn,  Mandrup  Parsbjerg. 
Hans  Bilager  skulde  holdes  til  September.  Forøvrigt 
havde  hun  været  med  Mandrup  paa  Herredag  og 
spurgt  meget  nyt.  Hun  gav  sig  til  at  berette  om 
Prins  Magnus  og  al  den  moskovitiske  og  polske 
Handel.  Moskovitten  var  ikke  bedre  end  en  Hedning. 
Det  var  sandt  nok,  lød  det  fra  Birgitte.  Hun  vidste  det 
fra  Magister  Christian  Machabæus,  som  havde  skrevet 
til  hende  om,  da  Moskov  afbrændtes,  og  Tusinder  af 
arme  Mennesker  kom  af  Dage. 

Ogsaa  om  Tyge  Brahe  fra  Knudstrup  havde 
Anne  spurgt  nyt.  Han  agtede  stadigvæk  Kemien  og 
Stjernekunsten  for  mere  værd,  den  særsindede  Kumpan, 
end  Mønstring  og  andre  adelige  Exercitier.  For  Resten 
holdt  de  op  at  tale  om  ham,  da  hun  kom  ind;  — 
de  mente  sagtens,  der  var  Fjendskab  endnu  siden  det 

Uheld,  da  Mandrup  hug  hans  Næsespids  af,  da  de 
laa  i   Rostock. 

De  unge  Jomfruers  Hænder  syslede  ikke  saa  flittigt 
som  vanligt,  men  sank  ofte  ned  i  Skødet.  Det  gik 
jo  ikke  saa  ofte  paa,  at  man  hørte  nyt  fra  Verden 
udenom. 

Birgitte  rejste  sig  omsider.  „Hør,  Anne,  du  faar 
være  os  behjælpelig  med  en  Sag.  Lad  os  gaa  ind  i 
Sommerstuen." 

Elsebe  fortalte  nu  Anne  Holck  om  Niels  Flint, 
og  hvorledes  de  havde  faaet  Kendskab  til  ham. 

„Husker  du  Jacob  Skeel  til   Hegnet?" 

„Ja  vist  saa.    Af  de  haarde  Skeeler." 

„Han  tjente  til  Skibs  under  Peder  paa  det  Som- 
mertogt i  63.  Under  Gulland  var  han  ved  at  drukne, 
men  en  af  hans  Baadsmænd,  Eskild  Flint  hed  han, 
frelste  ham.  Eskild  Flint  fik  senere,  ud  paa  Vinte- 
ren, da  Flaaden  stadig  holdt  sig  i  Søen,  Koldbrand 
i  Benet  og  døde  ombord  i  „Fortunen".  Før  han  døde, 
havde  Jacob  Skeel  lovet  ham  at  tage  sig  af  hans 
Søn  Niels,  der  var  Pebling  i  Frue  Skole  i  København. 
Jacob  var  i  Land  og  søgte  Niels  op.  Det  havde  sik- 
kert været  hans  Agt  at  hjælpe  ham  til  Lærdom  og 
et  Degne-  eller  Præstekald,  men  saa  maatte  han  ud 
igen  under  Herluf  Trolle.  I  65  under  Otto  Rud  var 
det  jo,  han  druknede  under  Bornholm.  —  Han  havde 
flygtig  talt  til  Peder  Skram  om  Niels  Flint,  men  det 
var  gaaet  Hr.  Peder  af  Minde,  til  han  en  Dag  paa 
Urup  sad  og  saa  Navnene  igennem  paa  de  Peblinge, 
som  i  de  sidste  Aar  var  bleven  forsynet  med  Hoser  og 
Sko  af  vor  Gaard  i  København;  da  han  læste  Navnet 
Niels  Flint,  huskede  han  paa  Jacob  Skeel  og  hans 
Løfte.  Og  da  det  traf  sig,  at  han  skulde  have  en 
Skipper  til  København  efter  Salt,  lod  han  ham  søge 
Niels  op,  tage  ham  med  til  Jylland  og  forsørge  med 
en   Hest  til   Urup. 

Men  nu  er  det,  at  Niels'  Hu  ikke  egentlig  mere 
staar  til   Lærdommen." 

Birgitte  Gjøe  skikkede  Bud  efter  Niels. 

Han  blev  ikke  lidet  forundret,  da  han  saa  de 
tre  Adelsfruer  sidde  ene.  Men  da  de  opfordrede  ham 
til  at  forelægge  dem,  hvad  han  havde  paa  Hjærte 
om  den   Sag,  han  vidste,   fortalte  han   frimodig. 

Før  Moderen  døde  —  hun  var  fra  det  Land 
Holland  og  gjorde  meget  af  alskens  Urter  og  Blom- 
ster —  og  før  Faderen  for  sidste  Gang  gik  om  Bord 
i  Flaaden,  naar  de  sad  ene,  ja,  da  vidste  de  intet 
bedre  at  tale  om,  intet,  der  saadan  lod  dem  glemme 
deres  Fattigdom,  end  at  deres  Slægt  engang  havde 
ejet  Jord  og  været  frie  Mænd.  Farladeren  var  paa 
den  forkerte  Side  i  Grevens  Fejde,  og  han  fortabte 
sin  Ret  til  Gaarden.  Faderen  havde  dengang  været 
en  Knøs  paa  femten  Aar,  men  han  havde  aldrig 
glemt  det.  Tidlig  og  silde  havde  de  talt  om  den  Sag 
—  mesten  de  hellige  Dage.  Og  det  var  nu  det,  at 
Niels  havde  eet  Maal  i  Livet:  at  vinde  Jord,  som  han 
kunde  dyrke,  som  ham  tyktes  bedst  og  derved  komme 
i   et  ærligt  Brød. 

Elsebe  Krabbe  tog  til  Orde. 

„Staar  din  Hu  til  det,  kunde  det  vel  begive  sig 
saa,  at  vi  kunde  forskaffe  dig  Livbrev  paa  en  god 
Gaard." 

Niels  saa  ned. 

Anne  sagde: 

„Der  kan  du  leve  din  Tid  sikkert  og  vel  bevaret, 
naar  du  redelig  udgiver  din  Landgilde,  Gæsteri  og 
anden  Redsel,  er  din  Husbond  hørig  og  lydig  med 
Ægt  og  Inne  og  ikke   forhugger  Skoven." 

Niels  blev  blodrød,  da  han  svarede: 

„Det  er  nu  ikke  saadan  ment.  Jeg  har  det  Haab, 
at  det  vil  føje  sig  saaledes  for  mig,  at  jeg  kan  komme 
til  at  eje  Jord,  saa  jeg  kan  dyrke  den,  som  mig  tyk- 
kes tjener  den  bedst,  selv  om  det  ikke  er  efter  Bysens 
gamle  Skik." 

Adelsfruerne  løftede  Hovederne  og  saa  paa  ham. 

Var  det  en  toogtyveaarig,    hjemløs  Knøs,    der    havde 
talt  saa  stolt! 

De  graablaa  Øjne  og  den  faste,  skægløse  Mund 
kunde  nok  tyde  paa  Vilje  og  Forstand.  Men  at  En, 
som  ingen  Steder  hørte  hjemme,  haabede  paa  at  naa 
til   at  raade  over  Jord!    Det  var  et  stort  Maal. 

Enten  maatte  han  være  en  ørkesløs  Drømmer, 
eller  ogsaa  havde  han  større  Viljens  Kraft  end  van- 
ligt var  hos   Folk  af  hans  Byrd. 

Niels  Flints  brune  Kinder  var  bleven  flammende 
røde,  og  han  mærkede,  hvor  Pulsen  oppe  ved  Hal- 
sen bankede,  saa  at  den  hvide  Krave  strammede. 

Det  var  første  Gang,  han  højt  havde  sagt  det, 
han  vel  lønligt  havde  tænkt  i  alle  ledige  Stunder  og 
alle  vaagne  Nætter.  Og  nu  havde  han  sagt  det  til 
de  tre  ædle  Fruer,  som  havde  levet  Livet,  og  som 
vidste,  hvad  Modgang  var,  og  hvilke  Kræfter,  der 
skulde  spændes  for  at  vinde  selv  et  ringe  Stykke 
frem. 

Der  var  saa  stille  i  Birgitte  Gjøes  svale  Som- 
merstue. Tankerne  gik  langvejs  ud.  Et  Sus  af  utæmme- 
ligt glødende  Ungdomsmod  var  strøget  hen  over  de 
tre  prøvede  Kvinder   og   havde  sat  Sindene  i  Storm. 

Vindverne  var  aabne.  Henne  fra  Kaalgaarden 
lød  jævn  Tale.  Det  var  Birgittes  Urtegaardsmand, 
der  stod  og  huggede  Humlestænger  til  og  samtidig 
talte  med  en  Skovgemmer,  der  var  paa  Vej  ind  til 
Gaarden. 

I  det  korte  Nu,  fra  Anne  Holck  tav,  til  Niels 
selv  begyndte  at  tale,  havde  han  hørt  dem.  Hvor 
der  var  sket  meget  siden  da! 

Elsebe   Krabbe  rejste  sig. 

„Gulvstenene  bliver  vaade.  Det  gode  Vejr  æn- 
drer sig  vist." 

„Det  synes  saa,"   svarede   Birgitte   Gjøe  roligt. 

Og  dermed  gik  de  alle  tre  ud  af  Stuen. 

Hvorfor  var  det,  som  han  paa  engang  fyldtes 
med   større  Glæde,    end    han    nogensinde    før    havde 

I  kendt.  De  havde  jo  intet  lovet.  Ikke  engang  svaret. 
Jo,  det  var  det,  de  havde.  Ikke  med  Ord.  Men  med 
Klangen  af  deres  Stemmer.  Det  gode  Vejr  ændrer 
sig  vist.  Det  synes  saa.  De  sagde  vel  kun  disse 
jævne  Ord,  men  han  havde  af  Tonen  i  dem  fornem- 
met med  jublende  Vished,  at  de  ikke  foragtede  ham 
for  hans  dristige  Tale.  Nu  var  hans  Fane  stukken 
ud.  Nu  havde  han  kun  det  at  gøre  at  værge  den 
som  en  ærlig  Karl. 

Hej  —  der  trak  Bryggersvenden  den  sorte  Hingst 
ad  Engen  til.  Saa  skulde  han  sagtens  igen  forsøge 
at  faa  Bidsel  i  dens  Mund  og  Rytter  paa  dens  Ryg. 
Niels  Flint  ilede  efter  ham.  Det  var  et  Arbejde,  der 
ret  huede  ham  i  denne  Stund. 

—  —  Da  Fredklokken  havde  ringet  sine  sidste 
tre  Slag,  blev  Niels  kaldt  ind  til  Fruerne.  Han  blus- 
sede endnu  efter  Kampen  med  Hingsten,  og  hans 
Øjne  havde  ikke  mistet  det  ubetvingelig  agtpaagivende 
Udtryk. 

Birgitte  Gjøe  sagde  til   ham: 

„Siden  min  Husbonds  Dage  holder  vi  Studerende 
til  at  afskrive  Dokumenter,  Danmarks  Riges  Historie 
vedrørende.  Du  skal  al  din  Tid  være  rigelig  forsør- 
get med  Klæder  og  Mad,  hvis  du  vil  tage  dig  det 
Arbejde  paa." 

Men  Niels  saa  ikke  glad  ud. 

„Hvad  ønsker  du  da  egentlig  først,  at  vi  skal 
forhjælpe  dig  til?" 

Niels  saa  fast  paa  Anne  Holck,  der  havde  spurgt. 

„Jeg  kan  vel  behøve  at  færdes  udenrigs  og  se 
mig  om  og  forfare,  hvorledes  det  vil  begive  sig  for 
mig   uden   for  den  slagne   Kaas." 

„Peder  Oxe  er  ved  at  udruste  Pinkere,  som  skal 
gaa  mod  Fribyttere.  Kan  hænde,  vi  kan  skaffe  dig 
med  der." 

„Med  Forlov  sagt,  jeg  foragter  ikke  Lærdommen, 
og  Magister  Hans  Thomesen  havde  lovet  at  befordre  mig 
udenrigs    med   en   eller  anden  ung  Adelsmand.    Men 

han  døde,  før  han  fik  gjort  fornøden  Aftale  om  den 
Sag.  Vel  er  jeg  ung  og  uforfaren  og  ikke  meget 
vidt  i  mine  Studeringer.  Men  kan  jeg  finde  En,  der 
vil  tage  mig  med  som  sin  Hovmester,  skal  jeg  tjene 
ham  tro  og  vise  mig  som  en  ærlig  Karl  mod  dem, 
der  vil  ham  uvel." 

„Det  kan  der  vel  blive  Raad  for,"  sagde  Bir- 
gitte Gjøe.  „Eggert  Qvitzows  Hovmester  blev  jaget, 
og  han  trænger  til  en  ærlig  Karl.  I  Morgen  skal  jeg 
affærdige  en  Svend  med  nogle  Skippund  Flæsk  til 
Købmanden  i  Slagelse.  Du  kan  da  age  med  og  for- 
høre hos  Malte  Qvitzow  paa  Egebo,  om  han  vil  tage 
dig  i  sit  Brød  som  Eggerts  Hovmester.  —  Men  nu 
er  det  Tid  at  berede  sig  ti!  at  gaa  til   Sengs." 

Som  da  Herluf  endnu  levede,  kaldtes  alle  Gaar- 
dens  Folk  ind.  De  sang  en  Salme,  og  medens  hver 
En  i  Stuen  lagde  Hænderne  sammen,  takkede  Bir- 
gitte Gjøe  den  almægtige  Gud,  som  den  Dag  havde 
bespist  og  beskærmet  dem  aandelig  og  legemlig. 

Niels  Flint  syntes,  at  han  aldrig  før  til  fulde 
havde  takket  for  sin  Ungdoms  Kraft  og  sit  Hjærtes 
stærke  Haab  og  for  Menneskers  Godhed  og  Barm- 
hjærtighed  som   i  denne  milde  lyse  Vaaraften. 


Liv  og  Død. 


L)en  Hovmester,  som  skulde  have  draget  med 
Eggert  ud  af  Riget,  var  en  utilbørlig  Karl;  han  havde 
bragt  en  Pige  i  Ulykke,  der  var  i  hans  Herres  Brød; 
derfor  var  han  jaget  af  Gaarde. 

Men  Malte  Qvitzow,  Eggerts  Fader,  havde  haft 
ondt  ved  at  finde  En,  som  han  vilde  lade  drage  med 
Sønnen.     Al  den  Stund  han  nu  tyktes  om  Niels  Flint, 

og  de  to  ansete  Adelsfruer  desuden  sagde  god  for 
ham,  betænkte  han  sig  ikke  længe,  men  lovede 
ham  Rejsetæring  og  en  god  Hest,  hvis  han  vilde  følge 
med  Eggert. 

Birgitte  Gjøe  skrev  til  sin  Slægtning,  Arild  Hvit- 
feldt,  øverste  Sekretær  i  Cancelliet,  om  Pas  ud  og 
ind  i  Riget  til  Niels  og  Eggert;  det  varede  da  ikke 
længe,  før  den  Sag  var  fremmet,  saa  de  var  rede  til 
at  drage  af  Land. 

Paa  Vejen  til  Gedser,  hvorfra  en  Skipper  skulde 
føre  dem  over  til  Rostock,  fortøvede  de  en  Dag  hos 
Birgitte  Gjøe. 

Elsebe  Krabbe  var  endnu  ikke  rejst;  og  de  to 
erfarne  Fruer  gav  dem  en  redelig  Formaning  om  at 
holde  sig  fra  den  svare  Drik  og  alt,  som  kunde  for- 
tørne Gud;  ikke  gøre  Spottere  til  Vilje  for  Selskabs 
Skyld,  men  forvare  sig  for  ond  Omgængelse  og 
huske  vel  paa,  at  den,  som  færdedes  blandt  Ulve, 
han  nemmede  at  tude. 

Da  Eggert  stod  med  Foden  i  Stigbøjlen,  gik  Bir- 
gitte Gjøe  hen  til  ham.  Hun  lagde  sin  Haand  paa 
hans,  der  tog  om  Sadelbommen,  og  hviskede  indtræn- 
gende: „Drag  dig  til  Minde,  Eggert  Qvitzow,  af  hvad 
Folk  du  er  kommen!" 

Derpaa  traadte  hun  tilbage. 

Eggert  svang  sig  op.  Han  bøjede  sig  ned  til 
Mette  Viffert,  —  det  havde  føjet  sig  saa,  at  hun  stod 
ham  nærmest,  —  og  bød  hende  Farvel  med  et  fast 
Haandtryk. 

I  skarpt  Trav  fjernede  de  to  Ryttere  sig  syd- 
værts. 

„Ej  hvad,  Du  visker  Øjet,  Mette,"  sagde  den 
unge   Birgitte  Rosenkrantz  smilende. 

„Hvem  ved,  om  vi  ser  dem  igen.  Der  uden- 
vælts er  sagtens  Pestilens  og  Fejde,  Dyrtid  og  anden 
Verdens  Arghed." 

Birgitte  Rosenkrantz  glemte  at  svare.  For  halv- 
andet Aar  siden  var  hun  tilsagt  Sten  Brahe  til  Knud- 

strup;  Mettes  Ord  bragte  hende  til  at  tænke  paa  alt 
det,  han  havde  fortalt  om  det  churfyrstelige  Hof, 
Toget  ind  i  Ungern,  og  hvad  andet  han  udenrigs 
havde  set.  Mangehaande  Farer  havde  der  været.  Om 
han  nu  ikke  var  kommen  derfra  med   Livet! 

Men  saa  svingede  hun  Mette  rundt  og  løb  op 
ad  Trappen  med  hende.  Der  var  ikke  Tid  til  Tan- 
kernes Gækkeri.  Alt,  hvad  Mettes  var,  skulde  sam- 
les og  pakkes  i  Kister,  til  hun  næste  Dag  skulde 
drage  af  By. 

Birgitte  Gjøe  havde  for  faa  Dage  siden  bestemt, 
at  Elsebe  skulde  tage  hende  med  allerede  nu,  og  næste 
Morgen  var  Vognene,  der  skulde  age  dem  det  første 
Stykke  Vej,  bestilt  did. 

Birgitte  havde  sagt:  „Det  kommer  mig  for,  at 
jeg  nu  kun  kan  lære  hende  Dødens  Kunst,  og  hun 
har  Brug  for  at  kunne  Livets.  Derfor  maa  du  fra  i 
Dag  af  tage  hende  i  dit  Værge."  —  — 

Det  var  den  sidste  Aften.  Elsebe  og  Birgitte 
sad  ene  i  Kammeret  mod  Vest. 

Solen  var  nede.  En  Luft  med  andre  Farver  end 
Dagens  gød  sit  varme  Skær  over  de  grønne  Marker, 
de  fjerne  Skyer,  over  hver  Sten  paa  Vejen,  hvert 
Blad  i   Hegn  og  Trær. 

Elsebe   Krabbe  havde  staaet  og  set  efter  Vejret. 

„Nu  gik  Sol  til  Røste,"  sagde  hun  og  vendte  sig 
om  mod  Birgitte. 

Men  da  hun  fra  alt  dette  glødende,  farvedybe 
saa  mod  Stuens  Dunkelhed,  hvor  den  gamle  Husfrue 
sad,  gik  det  som  et  Sting  gennem  hendes  Hjærte, 
hvor  bleg  Birgitte  var. 

Hun  satte  sig  hos  hende. 

„Min  gode  Søster,  nu  faar  du  ikke  forsømme 
at  bruge  Kurfyrstindens  Lægemidler  og  Medicus' 
Raad." 

„Der  duer  ingen   Raad   mod   Døden,   Elsebe." 

„Døden!   Jeg  finder  dig   sagtens   sund  og  vel  til 

Mode,  naar  jeg  ventelig,  saa  snart  Vejene  bliver  far- 
bare til  næste  Aar,  kommer  herned  igen." 

„Elsebe,  jeg  har  altid  tilforn  kunnet  lade  mit 
Hjærte  op  for  dig  i  Oprigtighed,  og  det  skikker  sig 
ikke,  at  vi  to  forsøger  os  i  med  Omsvøb  at  dølge 
Sandheden." 

Taarerne  kom  Elsebe  i  Øjnene. 

„En  saadan  Hjærtens  ubodelig  Sorg  — " 

„Det  anstaar  sig  at  taale,  hvad  Gud  lægger  En 
paa,  og  jeg  er  frimodig  ved  Dødens  Port.  Jeg  er 
kommen  gennem  meget.  Min  Herre  Christus  slipper 
ikke  min  Haand  heller  nu.  Han  være  lovet,  at  jeg 
skal  bort  herfra,  hvor  de  fleste  er  tro  i  Mund,  men 
svigefuld  i   Gerning." 

„Hjærtens  kære  Søster,  vend  dig  til  Livet  igen. 
Jeg  har  ikke  før  set  nogen,  som  ikke  gruede  for 
Død  og  gerne  blev  her,  saa  længe  dem  undtes.  Guds 
Søn  selv,  den  stærkeste  Kæmpe,  svedte  blodig  Sved 
i   sin  Vaande." 

„Fordi  han  med  sin  Død  fuldbragte  at  forlige 
os  Syndere  med  sin  himmelske  Fader.  Men  han  har 
baaret  min  Byrde.  Han  har  forjættet  mig  det  evige 
Liv.  Paa  det  Vilkaar  gaar  jeg  gennem  Dødens  Gru 
og  Angst  med   Frimodighed." 

„Dertil  give  Gud  dig  Naade,  om  det  virkelig  er 
saa,  at  du  skal  bort  herfra.  Men  jeg  har  det  Haab, 
at  naar  Doktor  Hans  Phillippus  kommer  herned  og 
faar  brugt  sin   Kunst  paa  dig  — " 

„Jeg  har  alt  længe  haabet  paa  en  salig  Hjem- 
færd til  mit  evige  Fædreland.  —  Elsebe,  vi  vil  sige 
hinanden  Farvel   for  dette   Liv." 

„Det  gælder  vel  os  alle,  at  i  Dag  er  Mennesket 
karsk  og  rød,  i  Morgen  er  han  krank  og  død."  — 
Og  hun  føjede  til,  da  Birgitte  sad  og  saa  frem  for 
sig,  som  om  hun  ikke  hørte:  „Ingen  af  os  har  vel 
Brev  paa  at  opleve  den  næste  Time,  og  dog  — " 

Men  Birgitte  vendte  sig  mod  hende  og  lagde 
sine    Hænder    i    hendes:    „Jeg    kan    aldrig    fuldt    ud 

takke  dig  for  alt  det  gode,  der  har  været  mellem 
dig  og  mig  ogsaa  af  denne  Verdens  Ting,  Elsebe, 
men  mest  af  alt  takker  jeg  dig  for  dit  fuldtro  og 
oprigtige  Sind  mod  mig  i  alle  Aandens  Ting." 

„Birgitte  — " 

„Jo,  lad  mig  takke  dig  nu  som  en  sidste  Be- 
segling paa  vor  kærlige  Omgængelse.  Har  jeg  nogen- 
tid fortørnet  dig  eller  Peder  Skram,  da  tilsig  mig, 
at  I  forlader  mig  det." 

„Hjærtenskære  Birgitte,  du  har  aldrig  gjort  os 
imod.  Du  har  været  mod  mig,  som  du  havde  ligget 
under  ét  Hjærte  med  mig.  —  Men  den  samme  Gud, 
som  har  hjulpet  hidindtil,  han  er  endnu  mægtig  frem- 
deles at  hjælpe.  Og  jeg  fortrøster  mig  til,  at  vi 
før  Midsommer  næste  Aar  igen  skal  ses,  min  gode 
Søster."  —  — 

Elsebe  Krabbes  Haab  om  at  gense  Birgitte  gik 
ikke  i  Opfyldelse. 

Lørdagen  efter  Sankt  Marie  Magdalene  Dag  blev 
hun  saa  syg,  at  hun  forstod,  at  nu  var  Tiden  kom- 
men, at  hun  skulde  bort  fra  denne  Verden.  Og 
Mandag  Aften  den  26.  Juli  1574  døde  da  Birgitte 
Gjøe.  — 

Anne  Holck  og  Anne  Hardenberg,  som  hun 
havde  kaldt  til  sig,  kunde  i  deres  Breve  til  Elsebe 
Krabbe  melde  om,  hvor  oprigtig  hun  til  Afsked  for- 
manede sine  Jomfruer  og  Tjenere  til  Gudsfrygt,  og 
hvor  sagtmodig  og  stille  hun  sov  hen. 

Frisk  Blæst. 

Som  Eggert  Qvitzow  og  Niels  Flint  fik  Øje  paa 
den  blaa  Sø,  gav  de  i  opvældende  Livsmod  deres 
Heste  Tøjlen,  saa  Vinden  susede  dem  om   Ørerne. 

I  Strandkanten  holdt  de  Dyrene  an  ved  den 
brede  Skipper,  der  traadte  dem  i  Møde  med  Hilsen. 

Niels  klemte  i  stærk  Glæde  Foden  mod  Stig- 
bøjlen, til  det  værkede. 

Medens  Skipperen  foldede  hans  Naades  Pasbordt 
ud  og  flygtigt  saa  i  det,  sagde  han: 

„Vinden  er  Jer  til  Vilje,  velbyrdige  Svend.  I 
Nat  var  det  sønden  Vejr.  I  tyve  Djævles  Navn 
—  tænkte  jeg  ikke,  vi  skulde  lavere  os  over  mod 
Vejrets  Vold;  men  nyssens  sprang  hun  i  Nord,  og  vi 
faar  vel  saa  nytte  Tiden." 

Pinkerten  —  „Krabaten"  hed  den  —  stod  til  Søs 
med  Sejlene  fulde  af  frisk  Blæst. 

Agter,  hvor  Skipperen  stod  ved  Roret,  laa  Eggert 
op  mod  en   Rulle  Tovværk.    Niels  stod  hos. 

Eggert  talte  uafbrudt.  Han  berettede  Skipperen 
om  sit  Dyr,  om  Ridtet,  om  Suderen,  der  paa  Næst- 
ved Gade  overløb  Vejløbonden  med  sin  Kniv,  og  hvad 
andet,  som  nu  faldt  ham  paa  Tungen. 

Imellem  sang  han: 

„Det  er  godt  at  ride  vidt  om  Land 
og  vide  sig  ikke  af  Sorg  eller  Kvide. 
En  Skæppe  Havre  til  min  Hest. 
Alt  spurgte  jeg,  hvor  Øllet  er  bedst. 
Min  hjærtelille  Kære,  I  vender  Eder  om. 
Tapper  01  i  Kanden,  I  drikker  flux  om." 

Skipperen  gav  en  Historie  til  bedste  om  en 
Baadsmand  paa  kgl.  Majestæts  Skib  „Snuekatten"; 
en  wismersk  Pige  havde  til  Hælften  fyldt  hans  Krus 
med  en  forgiftig  Elskovsdrik;  men  Hanen  var  kom- 
men baskende  fra  Bjælken  og  havde  væltet  det. 

Eggert  blev  ved  med  sin  Vise. 

„Det  er  godt  at  være  lystig  og  ung. 
Altid  let  og  ingentid  tung. 
En  god  Kande  Vin  er  god  for  Tørst, 
en  smuk  ung  Pige  at  kysse  for  Lyst. 
Min  hjærtelille  Kære  —  tralala." 

Niels  kunde  ikke  længere  holde  sig  i  Ro.  Han 
gik  forud  og  stod  og  saa  paa  de  langvingede  Hav- 
fugle, som  skar  rappere  af  Sted  end  Pinkerten. 

Den  gode  Hest,  Malle  Qvitzow  havde  skænket 
ham,  gad  han  haft  under  sig,  Tøjlerne  mellem  sine 
Næver  og  Vejene  for  sig. 

Ingen  Vej  syntes  ham  lang  nok  for  det  Over- 
maal  af  Kraft  i  hans  frie  Sjæl.  Hans  Blod  blussede 
endnu  efter  det  skrappe  Ridt.  Sundt  og  varmt  rul- 
lede det  under  den  brune  Hud  og  i  de  røde  Læber, 
som  om  ingensinde  Legems  Sot  eller  Sjæls  Vanmagt 
kunde  tæmme  det. 

Niels  Flint,  som  han  stod  der,  var  Lykken  i 
Vold! 

Det  tyktes  ikke  hans  Kraft  for  ringe  at  drømme 
om  at  vinde  Jord  og  sidde  som  fri  Mand  uden  anden 
Herre  over  sig  end  Kongen  og  Loven.  Fri  som  den 
adelige  Svend,  der  fødtes  til  at  eje  bugnende  Agre 
og  vildtrige  Skove.  Hvem  ved!  Fejde  kunde  komme 
paa.  Ærligt  vilde  han  tjene.  Før  havde  en  Mand 
vundet  adelig  Frihed  ved  Tapperhed  og  Troskab  mod 
Riget. 

Men  selv  om  Lykken  ikke  føjede  det  saa.  En 
Alminding,  et  lyngklædt  Jordstykke,  som  han  skulde 
skabe  Agerland  af  og  dyrke  uden  at  trællelyde  Skikke, 

han  ikke  holdt  for  rette, det  var  ikke  Gaarden 

og  Grunden,  som  skulde  give  ham  Lykke  og  mands- 
moden Styrke,  men  Friheden,  den  dyre  Frihed! 

Niels  Flint  løftede  Hovedet  og  saa  op  i  den  ly- 
sende blaa  Sommerhimmel,  Han  skød  sin  Hue  af, 
og  den  saltduftende  Blæst  strøg  ham  gennem  Haaret 


49 


Gud  skulde  fordre  meget  af  ham  !  Evigt  var  han 
Vorherres  Skyldner  for  al  den  unge  Kraft,  der  skum- 
mede om  hans  Længsler,  som  Bølgerne  om  Skibets 
Stævn. 

Saaledes  til  Mode  stod  Niels  Flint,  medens  „Kra- 
baten"  holdt  sin   Kurs  sydværts  mod   Rostock   By. 


De  nemmer  at  tude. 

Eggert  Qvitzov  og  Niels  Flint  kom  til  Hus  og 
Kost  hos  en  Rostocker,  Dr.  Gynther  Mathesius.  Og 
den  Sommer  og  lige  til  Mikkelsdagstider  studerede 
de  rosværdigt  under  hans  Ledelse  og  hørte  mange 
drabelig  lærde  Mænd. 

Men  da  blev  Dr.  Gynther  sat  fast,  thi  det  kom 
for  Dag,  at  han  var  en  arg  Kryptokalvinist,  og  inden 
lang  Tid  blev  han   rettet. 

Eggert  og  Niels  takkede  for  den  Naade,  at  de 
var  født  under  den  rene  evangeliske  Religion,  og 
derpaa  gav  de  sig  til  at  søge  nyt  Logemente.  De 
fandt  det  i  Herberget  „den  flyvende  Gejst",  straks 
inden   for  Krøpeliner  Thor.  — 

Men  fra  Eggert  med  en  Øksenkøber,  der  bragte 
Brev  fra  Egebo,  havde  sviret  en  Nat  over,  kom  der 
stor  Uro  over  ham.  Som  om  han  var  beladt  med 
melankolske  Vædsker  i  sit  Blod,  taalte  han  ikke  En- 
somheden ved  Bøgerne,  men  søgte  Dage  og  Nætter 
igennem  til  Steder,  hvor  Buldren  og  Banden,  Drik- 
ken og  Sølen  hjalp  Tiden  paa  Dør  og  Hjærnen  i  Døs, 
saa  Tanken  blev  ved  Nuet  og  ikke  for  til  svundne 
og  kommende  Tider. 

Naar  Niels  lastede  ham  og  formanede  ham  til 
ej  at  lade  sine  Ungdomsaar  bortløbe  i  Kompagni  med 

Fuldtro  Sind.  ,  4 

Øldaarer  og  Dagtyve,  fornam  han,  at  det  var  som  at 
lægge  Saar  paa  Bulle,  for  Eggert  lod  det  ikke  gaa 
ubesvaret  forbi. 

End  mindre  hjalp  det,  at  han  forskaffede  ham 
den  ædelige  Sten,  som  kaldes  Topas,  og  som  har 
Magt  at  udslykke  onde  Begæringer.  — 

En  Skumringstime  sad  de  begge  hjemme.  Niels 
pudsede  sin  Degen.  Eggert  hængte  paa  Ovnbænken 
med  Krus  paa  Knæ. 

Da  kom  Hans  Henriksen,  af  Slægten  Bydelsbach. 
Med  sin  Hovmester,  Magister  Kjeld  Sønderjyde,  laa 
han  til  Rostock  for  Studiers  Skyld.  Men  saadan 
var  Hans  Henriksen,  at  næppe  havde  han  døjet  Depo- 
sitsen,  før  han  alt  var  en  gældslagen  Svend,  trods 
de  mange  Penninge,  hans  Fader  skikkede  ud  til  ham. 

Eggert  Qvitzow  kendte  ham  fra  Kipper  og  Frauen- 
haiiser. 

Hans  Henriksen  slængte  sig  paa  Bordbænken  og 
lagde  Hovedet  til  Støtte  i  sine  Hænder.  Det  var 
hans  Lyst  at  hæge  dem;  han  vaagnede  ingen  Morgen 
i  sit  eget  Kammer,  uden  at  han  toede  dem  i  Vand, 
brændt  af  hvide   Liljer.    Og  dog   var   de    røde  og  ru. 

Omsider  sagde  han: 

„Mangen  Fandens  Dag  har  jeg  haft,  men  ingen 
som  i  Dag!  Fire  Skilling  om  Ugen  af  Daleren  be- 
gærer han,  den  Skidthund!  Og  Magister  Kjeld  truer 
med  at  leje  en  Lutenist,  der  skal  ind  i  Riget,  til  at 
bære  Brev  til  min  Fader  om  mit  Levnet." 

Ingen  svarede.    Hans  knyttede  Næven. 

„Mit  Helvede  har  jeg  med  Skipper  Veits  Kvinde. 
Tvi  hende,  den  Begfinke,  med  hendes  Tryglen  om 
bræmmede  Trøjer  og  Romanie  i  Tøndevis.  —  Pøjt  og 
Pæredrank  er  hende  godt  nok,  en  saadan  farlig  Skin- 
den der  er  i   denne   Landsende!" 

Eggert  sagde  henne  fra  sin   Krog: 

„Nu  faar  din  Fjende  vare  sig." 

„Hvi  saa?" 

„Sulten  Lus  bider  bedst!" 

Hans   for  op  og  slog  til   Kruset. 

„Jeg  fordrer  dig  uden  for  Porten  paa  en  Degen, 
din  —  din  — ."     Han  gispede. 

Eggert  lo,  medens  han  sindigt  gik  hen  til  Kisten 
og  tog  en   Portugaløs  af  den. 

„Den  fik  jeg  forgangen  af  en  af  de  Rantzower, 
der  rejste  her  i  Rigens  Ærinde.  Den  giver  og  skæn- 
ker jeg  dig,  Hans  Henriksen  Bydelsbach,  os  elskelig 
kortvillig  Raad !  Lad  mig  siden  altid  finde  dig  villig 
til  at  blende   Klaretten  og  tappe  af  Tønden." 

Hans   Henriksen  svang  Hatten  hilsende. 

„Det  var  redelig  Løn  til  din  Geleitsmand,  vel- 
byrdige Herre.  —  Den  er,  Pestilens  sla  mig,  sine 
20  Daler  værd.  —  Men  de  Glæder,  jeg  hidindtil  har 
vist  Vej  til,  skal  være  som  Nælder  mod  grønne  Ur- 
ter. Jeg  ved  et  Herberg,  hvor  Landsknægte  af  Jun- 
ker von  Hardecks  Fane  søger.  Aldrig  var  jeg  i  saa- 
dant  Marked  som   forgangen  der!" 

Kjeld  Sønderjyde  kom   hastigt  ind. 

„Vel  at  jeg  fandt  dig,  Hans  Bydelsbach.  Du  faar 
holde  dig  i  dit  Logemente  i  Aften.  Landsknægtene 
har  undsagt  dig  og  vil  have  dig  udbandt  af  Landet, 
fordi  du  skammeligt  stak  Didrik  Harpeslar  forgangen." 

„Ej  hvad,  —  skammeligt  stak!  Jeg  mente  intet 
ondt  dermed,  men  var  blot  overmaade  meget  drukken. 
Det  siger  intet.  —  Naar  Klokken  er  syv  slagen,  kom 
saa  i  „Morianen",  Eggert,  i  Gyden  bag  Veit  Skippers 
Hus.  Saa  skal  vi,  Djævlen  sla  mig,  redelig  tære  nogle 
Dalere.  Kom  med,  Niels  Flint,  du  skal  blive  vel 
trakteret!" 

Niels  tænkte  paa  Birgitte  Gjøe  og  paa,  at  han 
mere  end  een  Gang  havde  forfaret,  at  det  var  saare 
let  for  Selskabs  Skyld  at  gøre  Daarer  til  Vilje.  Og 
han   sagde  til   Eggert: 

„Det  sømmer  sig  ikke  for  en  Mand  af  din  Byrd 
at  svire  med   Landsknægte." 

Men   Hans   Henriksen  lo  haardt. 

„Samle  Forfarenhed  skal  man  i  Ungdommen." 

4* 

Niels  tav.    Han  vidste  intet  at  svare. 

Hans  fortsatte: 

„Synderlig  om  man  er  af  adelig  Herkomst  og 
skal  hjem  at  styre  for  Gods  og  Rige  og  — " 

Men  Kjeld  afskar  ham  Talen. 

„Du  berømmer  dig  tidlig  og  sent  af  din  adelige 
Herkomst;  og  visselig  er  du  født  af  godt,  men  du 
skikker  dig  som  en  vildsindet  Daare;  snart  er  det 
Navn,  du  bærer,  i   Foragt  for  din  Fledigheds  Skyld!" 

Hans  brast  i  Latter.  Men  Eggert  blussede;  den 
Præceptormyndighed  var  ham  dog  for  grov.  En,  der 
skulde  tigge  om  Kald,  og  de,  som  kunde  rejse  hjem 
til   Gaard  og  Grund,  naar  dem   lystede ! 

Han  vendte  Magister  Kjeld  Ryggen  og  hægtede 
sin   Kappe  paa  Skulderen. 

„Ret  saa,"  sagde  Hans,  „du,  Niels  Danus,  skal 
vel  hænge  i  Ovnkrogen  som  en  gammel  Kælling. 
Mind  mig  om,  at  du  inden  næste  Mortensaften  skal 
faa  en  broget  Dyne  og  en  Ildpotte  i  Skænk  af  mig." 

Niels  Flint  rejste  sig.  Hvi  skulde  han  mesten 
tage  mod  Haansord  og  stadig  holde  sig  saa  uforfafen. 
Det,  som  gængs  var,  skulde  vel  ikke  holdes  for  saa 
plat  fordømmeligt! 

Og  Niels  gik  med. 

I  „Morianen"  var  Luften  tyk  af  Ryg  fra  Ildstedet 
og  Dunster  fra  det  pyttede   Lergulv. 

Krus  blev  løftede,  og  Ølboller  baarne  frem.  Der 
var  ramlende  Støj  fra  grove  Struber;  Mandskroppe  i 
brogede  Klæder  og  med  strittende  Vaaben  skrabede 
og  huggede,  klirrede  og  trampede. 

De  flammende  Lystunger  fra  Baalet  i  Skorstenen 
og  det  døsige  Skær  fra  to  Lygter,  som  dinglede  under 
Hanebjælken,  graanede  hen  i  lange  Skygger,  der 
krydsede  ind  over  hinanden  fra  Kroge  og  Vægge, 
fra  Mennesker  og  Borde.  Saa  tæt  skjulte  Røgen  og 
Skyggerne,  at  man  tit  ikke  saa  den,  hvis  Latter  eller 
Hvin  naaede  ens  Øren, 

Det  huede  ikke  Niels  Flint,  at  Knægt  efter  Knægt 
skubbede  sig  ind  paa  Bænken  mellem  ham  og  hans 
Fælle,  eller  at  Kvinderne  flokkedes  om  Eggert  med 
saa  grov  en  Kælenskab,  at  han  maatte  tænke  paa 
Historien  om  den   forgiftige   Elskovsdrik  i  Wismar. 

Hans  Bydelsbach  saa  han  ikke.  Men  han  hørte 
engang  hans  danske  Eder  henne  fra  Skyggen  ved 
Loftstrappen. 

Saa  tumlede  tre  Legemer  tæt  omslyngede  ud 
paa  Gulvet.  Det  var  Eggert  i  Haardræt  med  en  tung 
Skipper  og  en  lang,  skrammet   Knægt. 

Niels  fløj  op  og  løb  saa  haardt  imod  dem,  at  de 
slap   Eggert. 

Knægten  skubbede  sig  leende  til  Sæde  ved  Bor- 
det.   Saa  pegede  han   paa  Niels. 

„Wo  het  de  Kerl?" 

„Deensche  geus  —  deensche  jongetje!"  lød  det 
fra  Skipperen. 

I  det  samme  havde  han  Niels'es  Næve  i  sit  Ansigt. 

„Het  em  de  diivel  halt!"  raabte  den  store  Knægt 
stadig  leende,  langede  ud  og  fik  fat  i  Niels'es  Skulder; 
og  han  greb  en  Skaal  Mumme  og  tømte  den  til 
Bunds  paa  Danskerens  Velgaaende.  Efter  det  faldt 
han  og  Niels  til  Ro  paa  Bænken  og  enedes  om  en 
Ølbolle. 

Jo  mere  Niels  Flint  drak  af  det  stærke  Tyskøl, 
jo  døsigere  fandt  han  Lyset  fra  de  to  Lygter,  og  jo 
længere,  tyktes  han,  gled  Eggert  Qvitzow  ind  i  Halv- 
mørket. 

Men  saa  rejste  Niels  sig  og  glippede  mod  Røgen. 
Stod  der  ikke  en  lang  Karl  og  hældede  sig  ind  over 
Bordet  og  famlede  ved   Eggerts   Bælte! 

Niels  Flint  forstod,  hvad  deres   Hu  stod  til! 

Han  løb  til  og  begyndte  hastigt  paa  Dansk  at 
tale  til  Eggert,  der  sad  klemt  inde  paa  Bænken  langs 
Væggen.    Men   Eggert  fattede  ikke  hans  Ord. 

Niels  bøjede  sig  ind  over  Bordet   og  tog  haardt 

i  Eggerts  Skulder  og  raabte  højt  og  længe  til  ham 
om   at  vare  sig. 

En  Tøs,  der  sad  hos,  slog  ham  for  Brystet  og 
hvinede: 

„Wer  Teufel  hat  dich  auf  die  Kanzel  gefuhrt?" 
Og  hun  vrængede:     „Deensche  jongetje!" 

Niels  blev  greben  bagfra,  og  i  samme  Nu  havde 
han  Rendestenens  Væde  mod  sit  Ansigt. 

Da  de  greb  Niels,  sprang  Eggert  over  Bordet, 
ham  til  Hjælp,  og  det  gav  ham  Besindelsen   tilbage. 

Han  slog  sig  igennem  den  tumlende  Hob  ud  i 
Nattemørket  til  Niels. 

Hans  Bydelsbach  havde  de  sidst  set  liggende 
op  ad  Loftstrappen,  medens  han  sang  af  fuld  Hals, 
og  en  Pige  stod  foran  med  hans  Degen;  hun  havde 
spændt  den  af  ham  og  legede  med  Fingrene  paa  den, 
som  det  var  en   Luth. 

Eggert  mente,  at  deres  Fælle  vel  var  søgt  andet 
Sted  hen  til  anden  Glædskab,  og  det  samme  burde 
de  gøre  hellere  end  at  kvide  og  kære  over  den  ublide 
Medfart,  de  havde  lidt. 

Hans  Henriksen  Bydelsbach  laa  under  Bartskær 
i  Maaneder,  og  Kjeld  tjente  ham  troligt  i  hans 
Sygdom.  Men  længe  inden  han  kom  til  sin  Førlighed 
igen,  var  Niels  og  Eggert  af  Rostock. 

I  Selskab  snart  med  Handelsmænd,  snart  med 
farende  Studenter  drog  de  Syd  paa  over  Wismar, 
Luneborg,  Brunsvig  og  Cassel.  Oftest  ad  de  usikre 
Veje,  et  Par  Dage  ogsaa  i   Baad  paa  Rhinen. 

Det  tildrog  sig,  at  medens  de  sejlede  i  Skyggen 
af  Borgen  Rheinstein,  og  Niels  stod  og  fulgte  med 
Øjet  den  snævre  Sti,  der  vandt  sig  op  ad  Klippen, 
hørte  han  et  Plask  i  Vandet.  Da  han  vendte  sig, 
saa  han  Eggert  svømme  mod  den  anden  Bred,  hvor 
en  Flok  Mennesker  tumlede  mellem  hverandre.  Niels 
sprang  ud  og  svømmede  iligt  mod  Land. 

De  fik  da  Lykke  til  uforvarende  at  komme  over 

Skalkehoben,  der  var  ved  at  plyndre  en  gammel  Vej- 
farende. En  kort  Stund  skærmydslede  de  med  dem, 
saa  undrendte  Skalkene  og  forstak  sig  i  Vinhaverne 
paa  Bjergskraaningen.  Niels  og  Eggert  bar  den  gamle 
til  et  Herberg,  hvor  de  hjalp  ham  med  Vunddrikke 
og  Smørelse. 

Snart  kom  han  til  sig  selv.  Han  var  Bogfører 
fra  Danmark  og  hed  Toste  Boserup.  Da  hans  Bog- 
skrin var  uskadt,  og  han  hurtig  kom  til  Kræfter  igen, 
drog  han  Dagen  efter  videre  med  de  to  Farende,  og 
de  fulgtes  længe. 

Ved  Frankfurter  Dom,  hvor  han  havde  slaaet 
sin  Bod  op,  skiltes  Eggert  og  Niels  omsider  fra  Toste 
Boserup. 

Aftenen  før  de  rejste,  da  Niels  gav  ham  Haan- 
den  til  et  sidste  Farvel,  holdt  han  den  fast  i  sin  og 
sagde  med  stor  Alvor:  „Niels  Flint,  naar  du  mindes 
mig,  kom  da  i  Hu,  at  mit  sidste  Ord  var  det  gamle 
Sprog:  Vandrer  varlig.  Tiden  er  farlig.  Døden  kom- 
mer snarlig!" 

Niels  tænkte  paa  disse  Ord,  da  de  næste  Dag 
ved  Solopgang  havde  Vejene  for  sig.  Men  da  tog 
Ungdomsglæden  med  eet  saadan  Overhaand  i  hans 
Sind,  at  det  kom  ham  for,  at  Morgenduggen  var  ikke 
karskere,  og  Vinden,  der  for  ham  forbi,  ikke  friere, 
end  han. 

Han,  Niels  Flint  fra  Danmark,  stadig  i  Haabet 
og  ubeladt  med  Kummer! 

Mester  Hintz'es  Datter. 


tggert  og  Niels  red  mod   Heidelberg. 

Nu  da  Vejenes  Farer  og  Værtshusenes  Uhygge 
snart  var  overstaaede,  sang  de  og  fløjtede,  lo  og  for- 
talte alle  de  Skæmtehistorier  om  Borgere  og  Borger- 
koner, som   de  havde  hørt  af  farende   Folk. 

Ud  for  Byens  Galge  sprang  Nielses  Hest  pludse- 
lig til  Side. 

De  tav  begge. 

Det  kom  dem  underligt  for,  at  det  blaasvulne, 
stinkende  Lig  deroppe  i  den  pibende  Jærnlænke  mel- 
lem Ravne  og  Krager  skulde  være  det  første,  de  saa 
af  denne  Bys  Mennesker. 

Men  saa  pegede  Eggert  med  Ridesvøben  paa 
Slottets  mægtige  røde  Mure,  der  i  den  synkende  Sols 
Straaler  muntert  lyste  og  brændte  op  mod  Himlens 
Glød,  og  han  lo  af  Fryd. 

Da  de  var  kommen  forbi  Toldsvendene  i  Porten, 
red  de  Fod  for  Fod  gennem  de  krumme  Gader.  De 
vekslede  Ord  med  Folk,  der  trængte  sig  mellem  dem 
og  Husmurene,  med  Købmænd,  der  kølede  sig  uden 
for  Døren,  med  Pergamentmageren  i  hans  aabne  Bod 
og  Sadelmageren,  der  laa  i  Værkstedslugen,  medens 
en  ung  Urmagermester  stod  udenfor  og  viste  sin 
Trolovede  de  Bæltebørse,  der  var  bredt  ud  for  dem 
paa  Klappen. 

Et  Øjeblik  holdt  de  ved  Raadhuset  og  hørte  paa 
unge  og  gamle  Kvinder,  der  snadrende  og  kvidrende 
flokkedes  om  Skampælen. 

Fra  et  Herberg,  hvor  den  grønne  Gren,  der  var 
hængt  ved  Skiltet,  meldte,  at  ny  Tønde  var  stukken 
an,   fik  de  et  Krus  01  bragt  ud. 

Glade  og  optagne  red  de  i  den  lune  Aprilaften 
frem  gennem  krumme,  snævre  Gyder  —  fra  Lugt  af 
Beg  og    Læder  til   Lugt  af  Krydderier  og  Kramvarer 

—  strøg  under  Farvernes  sorte  Faner  og  under  Tovene 
fra  Hejseværkerne  over  Handelsgaardenes  aabne  Lofts- 
luger,  til  de  holdt  ved  et  Skilt  med  en  malet  Grif. 
Der  fik  de  Herberg. 

Faa  Dage  efter  søgte  de  sig  Logi  hos  en  Borger, 
Guldsmed  Tobias  Hintz.  Der  var  ogsaa  dem,  der 
kaldte  ham  Tobias  zur  Rosen,  for  det  hed  hans  Hus, 
hvor  hans  Slægt  i  fire  Led  havde  boet. 

De  to  Danske  fik  de  øvre  Gavlkamre  ud  til  Gaden. 

Mester  Hintz  var  en  storskægget,  bredbringet 
Mand  med  smaa  vaagne  Øjne  i  Rynkenettet  under 
den  knudrede  Pande,  der  stod  brunlig  og  haard  mod 
Huekantens  bløde  Skind.  Der  var  oftest  en  sikker 
Ro  over  hans  Tale  og  hans  Bevægelser.  Alle  havde 
for  Vane  at  vige  Vejen  for  ham  og  tie,  naar  han 
talte. 

Husmoderen  færdedes  sagtmodig  og  flittig  i  Stegers 
og  Stue.  Geseller,  Pigen  og  den  unge  Datter  —  Liesel 

—  hver  passede  sit.  I  dette  daglige  Husliv  var  der 
ingen  Plads  til  de  to  Fremmede,  som  de  intet  videre 
vidste  om,  og  som  ikke  kendte  Byen  og  Byens  Folk, 
og  hvad  sket  var  her  tilforn  og  nyssens. 

Men  som  Eggert  og  Niels  villigt  føjede  sig  ind 
i  Husets  vante  Takt,  omfattedes  de  efterhaanden  i 
al  Stilhed  med  en  Deltagelse,  som  var  de  en  af  Byens 
og  Lavets  egne. 

Der  var  en  vis  flittig  Ro  over  Huset  og  Husets 
Skik,  som  om  intet  kunde  bryde  ind,  som  om  ingen 
i  den  køle  Skygge  af  dette  sikre,  jævne,  engang  af- 
stukne Husliv  vilde  besvære  sig  med  at  vælge  andre 
Ønsker  end  dem,  som  Hvermand  havde. 

Ved  Maaltiderne  samledes  alle.  Mester,  Gesel- 
lerne og  de  to  Fremmede  langede  først  til  Fadene 
og  dyngede  paa  Træbrikkerne.  Siden  fik  Kvinderne. 
Man  spiste  meget  og  sindigt,  og  ingen  Sinde,  som  naar 
man  ■  satte  sig  til  Ro  i  denne  Hviletid,  mærkedes 
det,  hvorledes  der  bag  al  Barskheden  hos  Mester 
Hintz  og  al  Tavsheden  hos   Husmoderen    laa  en   Be- 

skyttelsestrang  og  en  dyb  Ømhed  for  Datteren,  saa 
slynget  sammen  med  deres  hele  daglige  Væren,  at 
den  ikke  kunde  slappes,  før  Døden  tog  dem.  Eller 
hvorledes  der  bag  den  mutte  Lydighed  hos  Geseller  og 
Lærlinge  gemtes  en  Trofasthed  for  Huset,  et  Kendskab 
til  Slægten,  som  knyttede  dem  nøje  til  Husbond  og 
Madmoder. 

Denne  villige  daglige  Ensartethed  virkede  paa 
Eggert  og  Niels,  saa  de  en  Tid  i  stor  Ro  flittigt 
varede  deres  Studering  og  adelige  Exercitier. 

Men  omsider  mente  Eggert,  at  de  købte  Hunde- 
skind for  Zobel  ved  dette  ensformige  Liv,  og  han 
begyndte  igen  at  bankettere  og  sværme. 

Niels  mente  da  ogsaa,  at  man  maa  skære  Rem- 
men, som  Huden  er,  og  tude  med  de  Ulve,  man  er 
iblandt,  og  ikke  altid  gik  Eggert  ene  til  Driks  mod 
Aften,  naar  Angelusklokken  lød.  — 

En  Dag,  ret  før  Middag,  en  Foraarsdag,  da  Duften 
af  spirende  Sæd  og  groende  Græs  fra  Byens  Marker 
stod  ind  i  den  vanlige  onde  Gadelugt,  kom  Niels 
Flint  med  en  Skare  Studenter  forbi,  hvor  han  boede. 

Der  var  over  al  hans  Tanke  en  kølig  Klarhed 
og  en  spænstig  Kraft.  Det  kom  af,  at  han  havde 
sejret  over  en  Wittenbergerstudent  i  en  Disputation, 
som  var  begyndt  uden  for  Universitetet  og  fortsat  i 
trende  Timer  paa  en  øde  Plads  neden  for  Slottet. 

Niels  gik  med  løftet  Hoved,  og  han  traadte  let, 
hvor  han  satte  sin   Fod. 

Hvor  Livet  bød  sig  til  med  mangehaande  Glæder! 
Og  hvad  var  det  egentlig  for  en  drøvelig  Plan  at 
at  ville  stræbe  alle  sine  Ungdoms  Dage  for  at  blive 
en  fri  Mand.  I  denne  Stund  tyktes  det  ham  at  være 
liden  Attraa  værd  at  sidde  ensom  inden  Danmarks 
Grænser  og  vente  paa  Sol  og  Regn  af  Himlens  Naade. 
Hvad  havde  han  egentlig  for  at  ville  fiske  paa  de 
store  Vande! 

Han  vilde  ikke  være  en  Trækokse  alle  sine  Dage. 
Nej,  tusindmal    bedre    var   det   at  give  sig  ind  under 

en  stor  og  munter  Herre  og  ved  egen  Magt  og  Kraft 
plukke  de  Roser,  som  Livet  bød  fra  Dag  til  Dag,  til 
den  Stund  kom,  da  han  kun  duede  til  at  sidde  bag 
Ovnen  og  stege  Pærer. 

Som  de  gik  forbi  Mester  Hintz'es  Hus,  begyndte 
Studenterne  ivrigt  at  tale,  og  tilsidst  hilste  de  alle 
til  Liesel,  der  havde  skudt  Vindvet  op  og  stod  i 
Karnappen. 

Tugtig  traadte  hun  tilbage,  og  Studenterne  gik 
videre,  medens  de  i  høje  Toner  priste  hendes  Dejlighed. 

Niels  hilste  kort,  men  han  saa  —  saa,  at  Solskinnet 
gennem  det  gulbrune,  tykke  Glar  brødes  til  et  dun- 
kelt og  mærkeligt  Straalespil  om  hendes  bøjede  Hoved 
og  slanke  Hals,  og  i  samme  Stund  var  hun  skilt  ud 
fra  det  jævne  daglige  Husliv,  og  det  var  ham  noget 
nyt  og  dejligt  og  tillige  noget,  der  fyldte  ham  med 
en  stor  Stolthed,  at  hende  kunde  han  gaa  ind  og  tale  til, 
uden  at  nogen,  mindst  hun  selv,  vilde  formene  ham  det. 

Da  Niels  Flint  kom  inden  for  Døren,  blev  han 
staaende.  Liesel  stod  og  rakte  op  mod  Panelhylden, 
og  han  vidste  ikke,  om  det  var  Solskinnet  i  Stuen, 
Tinkrusene,  der  skinnede  mod  den  nyskalkede  Væg, 
eller  hendes  unge  strakte  Legeme  under  Klædningens 
dybe  Folder,  der  fyldte  hver  Sans  i  ham  med  en  let 
og  dansende  Glæde. 

Han  gik  hende  mere  nær  end  vanligt,  og  medens 
han  talte  længe  og  anderledes  med  hende,  end  han 
før  havde  gjort,  sansede  han  glad  den  svage  Duft  af 
Lavendler,  der  var  ved  hendes  Halskrave,  og  hvor 
blødt   Haaret  bølgede  ind  under  Huen. 

I  Liesels  Kinder  kom  og  gik  Blodet,  og  naar 
hun  svarede  ham,  var  det  med  sagte  Stemme.  —  — 

Siden,  naar  Mester  Hintz  traf  dem  sammen,  satte 
han  hende  altid  til  et  Arbejde  i  Kammerset,  hvor 
Niels  ikke  kom,  eller  han  blev  i   Stuen. 

Dette  vakte  en  trodsig  Vrede  hos  Niels.  Ikke 
havde  Mester  Hintz  nogen  Skarns  Gerning  at  afværge, 
Hans  Sind  stod   ikke   til    at  volde  Jomfruen  Fortræd. 

Han  nød  hende  jo  kun,  som  han  nød  Synet  af 
de  vilde  Rosenhække  ved  Voldgraven.  Og  dertil  havde 
han  vel  Ret.  Men  denne  tavse,  ældede  Mand  skulde 
ikke  pine  ham  ind  i  den  Orden,  han  holdt  for  det 
eneste  Gode.  Han  var  ikke  til  Sinds  at  være  under 
hans  Ris  som  en  anden  Pebling.  Det  skulde  han 
snart  formærke. 

Mester  Hintz'es  halvt  skjulte  Modstand  optog  Niels 
stærkere  end  al  Liesels  Dejlighed.  Dette,  at  tvinge 
igennem,  at  Liesel  blev  ene  i  Stuen  med  ham,  huede 
ham  mere  end  at  sidde  hende  nær  og  mærke,  hvor 
lydigt  hun  føjede  sin  Tanke  under  hans  Ord.  Hver 
Elskovsvise,  han  lærte  hende,  sang  hun  efter.  Hvert 
nyt  Billede  han  kastede  ind  i  hendes  ubefæstede 
Sjæl,  gemte  hun  paa. 

Eggert  Qvitzow  var  begyndt  at  tale  meget  om 
Mester  Tobias'es  unge  Datter.  Og  det  gav  Niels  Syn 
paa,  hvor  skøn  hun  var  bleven.  Det  var,  som  om  et 
let  Taageflor  var  draget  bort  fra  hendes  Ungdom. 
Øjnene  med  de  tunge  Laag  havde  faaet  dybere  Glans, 
Munden  var  mere  buet  og  svulmende,  og  Kinden 
var  bleven  smallere  og  af  finere   Lød.  — 

I  den  Tid  var  det,  som  alt  bøjede  og  føjede  sig 
for  Niels  Flint. 

Blandt  de  mange  Fremmede,  som  laa  ved  Universi- 
tetet, var  en  ung,  nordtysk  Adelsmand,  der  var  saare 
kyndig  i  Jordens  Dyrkelse.  Niels  færdedes  meget 
med  ham  og  sugede  hver  Trævl  af  hans  Viden  til 
sig.  Eggert  Qvitzow  drev  han  frem  til  et  ivrigt  Rets- 
studium og  holdt  ham  til  at  høre  de  lectiones  publicas, 
der  var  ham  nyttige. 

Og  mere  end  een  Gang  tænkte  Eggert,  naar  han 
saa  Adel  og  Uadel  flokkes  om  Niels  og  føje  sig  efter 
ham,  om  det  virkelig  var  hans  Farfars  frie  Blod, 
der  voldte  den  Stolthed  og  Myndighed  i  hans  Ord 
og  Væsen.   —  — 

Hen  mod  Midsommer,  en  Dag  ret  før  Nadvertid, 
kom   Niels  hjem. 

Han  havde  espadonneret  og  overvundet  alle,  som 
forsøgte  sig  imod  ham. 

I  Stuedøren  mødte  han  Mester  Hintz,  der  skulde 
til   Lavshuset. 

„Gaa  paa  Kammerset  og  tag  vare  paa  din  Rok 
og  ikke  paa  de  unge  Karle,"  sagde  han  ind  til  Liesel, 
der    sad  ene. 

Dermed  gik  han  uden  skyldig  Hilsen  til  Niels. 

Niels  var  bleven  hed  af  Harm.  Han  stødte  hastig 
Døren  op  og  gik  ind.  Da  Liesel  saa  ham,  tog  hun 
Kruset  paa  Bordet  og  rakte  det  imod  ham. 

Men  som  deres  Hænder  mødtes,  kendte  han,  at 
hendes  skælvede,  og  han  satte  Kruset.  Underligt 
tvingende  lagde  han  sin  Haand  paa  hendes  Pande 
og  bøjede  hendes  Hoved  tilbage.  Der  var  en  sær 
Uvilje  i  hans  Tanke  mod  hende,  som  stod  der  saa 
trælletavs  og  havde  lukket  Øjnene.  Han  bøjede  sig 
og  kyssede  hende  let.  Men  saa  lagde  han  Læberne 
i  et  langt  Kys  mod  hendes,  og  han  følte,  at  hun 
vegt  og  lydigt  lod  sig  bøje  ind  i  hans  Arm.  De  Øjne, 
der  saa  ofte  havde  straalet  under  hans  Blik,  den  Kind 
og  Mund,  der  havde  blusset,  medens  han  talte,  gjorde 
han  nu  til   sine. 

Saa  lo  han,  han  vidste  ikke  hvorfor,  og  gik  fra 
hende.  — 

Næste  Dag,  da  de  sad  ved  Bordet,  sagde  Tobias 
Hintz  til   Niels: 

„Du  holder  dig  ilde  i  mit  Hus,  du  agter  ikke 
mine  Geseller  et  Ord  værd,  men  søger  Selskab  med 
store  Herrer.  Agt  dig,  at  du  ikke  faar  Stenene  i 
Hovedet.  Det  kan  gaa  saa,  naar  man  spiser  Kirse- 
bær med  de  Store." 

Der  blev  lét  sagte.  Niels  bed  Tænderne  sammen. 
Der  vederfores  ham   en  skændig  Uret. 

De  Ord  blev  siddende  som  en  Brod  i  hans  Hjærte, 
og  det  kom  ham  for,  at  han  efter  dette  var  Mester 
Tobias  mindre  Ære  skyldig  end  før. 

Intet  holdt  ham  nu    tilbage.     Han  handlede  som 

i  Drømme  og  dog  klart  nok  og  sindrigt  tænkende 
de  Ord  sammen,  som  gjorde  Liesels  Kys  varme  og 
hendes  Hu  længselsfuld. 

Han  var  bunden  af  den  Magt,  der  laa  i  at  se 
hende,  som  gik  saa  stille  og  ærbar,  blive  en  anden, 
naar  han  paa  sin  underlig  haarde  Maade  tog  om 
hende  og  bøjede  hendes  Mund  mod  sin. 

Han  var  kommen  ind  i  en  Kamp  med  en  andens 
Vilje;  den  kunde  han  ikke  drage  sig  ud  af,  før  den 
var  ført  til  Ende,  og  han  havde  følt  sin  Magt  i  ful- 
deste Maal.  —  Men  havde  hun  været  en  Mand,  havde 
han   med   Fryd  hugget  løs  paa  hende! 

I  denne  Tid  var  intet  Drikkelag  ham  for  vildt,  og 
ingen  Fægteøvelse  ham  for  drabelig. 

Men  det  var,  som  hans  inderste  Tanker  laa  i 
Dvale,  og  Ensomheden  taalte  han  ikke  en  eneste 
kort  Stund.  Han  søgte  først  Seng,  naar  Øjnene  var 
ved  at  falde  i,  og  saa  snart  Tankerne  ved  Daggry 
begyndte  at  klares,  sprang  han  op  for  at  komme  i 
Menneskers  Selskab.  —  — 

Nogle  Dage  efter  kom  Mester  Hintz'es  Søsterdat- 
ter gæstende. 

Ved  Aften,  som  de  sad  ved  Bordet,  fik  hun  da 
sagt,  at  hun  var  angst  for  at  ligge  i  Bagkammeret 
ved   Loftstrappen. 

Moderen  klappede  hendes  Skulder  og  sagde: 

„Da  kan  du  ligge  i  Kammeret  hos  Tobias  og 
mig  i  Liesels  Sted.  Liesel  er  ikke  saadan  et  Hare- 
hjærte." 

Det  gav  et  Stød  gennem  Niels.  Da  han  saa  paa 
Liesel,  blev  hun  ligbleg. 

De  rejste  sig  for  at  gaa  til  Senge.  Mester  Hintz 
sagde  til  sin  Datter: 

„Stæng  din   Dør  vel." 

Men  da  Niels  gik  forbi  hende,  hviskede  han 
haardt: 

„Drag  Slaaen   fra!" 

Saa  gik  han   til   Driks  med  Eggert.  —  — 

Der  var  en  Del  unge  Danske  samlede.  Niels 
gik  lige  hen  til  den  første,  han  saa,  og  gav  sig  til 
at  samtale  med  ham.  Det  var  en  Sehested,  Thomes 
Sehested.  Han  havde  været  til  Skibs  i  England  og 
kysset  paa  Dronning  Elisabeths  Hænder,  og  meget 
havde  han  at  berette. 

Niels  hørte  nøje  efter;  men  inderst  i  hans  Tanke 
stod  det,  hvor  ren  hun  var,  hvor  barnlig  tryg  hun 
færdedes  i  sin  Faders  Hus,  da  han  kom,  og  han 
blev  ved  at  sige  til  sig  selv,  medens  han  svarede 
Sehested  rigtig  og  vel:  Viger  Du  fra  denne  Stue,  er 
du   fortabt,  er  hun   fortabt! 

Men  ud  paa  Natten  rejste  han  sig  og  gik  hjem, 
for  han  vidste,  at  Liesel  havde  givet  sin  hele  Vilje 
i  hans  Vold. 


Vaande. 


1  Heidelberg  laa  mange  Ryttere,  som  skulde  ind 
i   Holland. 

Krigsfolket  fyldte  op  i  de  snævre  Gader,  og 
hvert  Øjeblik  paa  Dagen  hørte  man  Trommer  og 
Piber. 

Niels  Flint  var  meget  i  deres  Selskab.  Deres 
raa  Tale  og  haarde  Færd  med  ham  — •  han  tumlede 
sig  sammen  med  dem  i  Øvelser  —  dæmpede  den 
Uro,  som  var  kommen  i  hans  Sind.  Men  de  Kærlig- 
hedsord,  hans  kolde  Hjærte  skulde  finde  paa,  og  de 
Løfter  om  lovlig  Trolovelse,  hvormed  han  døvede  Lie- 
sels  Græmmelse,  vakte  den  altid  paa  ny.  —  — 

En  Aften,  —  det  var  en  af  de  sidste  Dage  i 
Juli,  og  Stuen  var  endnu  klar  af  Dagslys,  —  sad 
Mester  Tobias  Hintz'es  Husstand  ved  Maaltidet. 

Da  sagde  Tobias: 

„Jeg  har  i  Dag  i  Ziinfthuset  talt  med  Mester 
Eibe.  Midvinters  kommer  hans  Søn  fra  sin  Gesell- 
vandring.  Saa  holder  vi  jert  Bryllup,  og  han  faar 
min  Liesel  og  de  200  Dalere.  I  kan  bo  i  Gavl- 
kamrene." 

Liesel  blev  dødbleg  og  klemte  Brystet  haardt 
mod  Bordpladen.  Mester  Hintz  klappede  hende  og 
lo  sagte  og  ømt. 

Men  da  han  vilde  kysse  hende,  drejede  hun  som 
knust  af  Skam   Hovedet  bort. 

Niels  var  ilde  til  Mode. 

Aldrig  før,  som  i  dette  Nu,  havde  han  set,  hvor 
forgræmmet  og  sky  hun  var  bleven.  Og  han  saa 
pludselig  for  sig  Birgitte  Gjøes  Sommerstue  og  de 
tre  ædle  Fruer  og  hørte  sine  egne  Ord  om  at  vinde 
frem  klinge  i   Luften. 

Og  en  blussende  Rødme  bredte  sig  over  hans 
Ansigt. 

Ja,  ja,  ilde  havde  han  handlet!  Han  havde  ikke 
været  sig  selv  fra  den  Stund,  han  ikke  agtede  det 
Maal,  han  havde  talt  til  Fruerne  om.  Ilde,  ilde 
havde  han  handlet.  Men  nu  skulde  det  være  endt 
og  glemt.  — 

Niels  søgte  Liesel  i  Bagkammeret  og  sagde  hende, 
at  nu  drog  han  og  Eggert  Qvitzow  snart  videre  og 
kom  sagtens  ikke  mere  inden  denne  Bys  Mure. 

Hun  rejste  sig.    Uden  at  vakle  sagde  hun: 

„Du  tager  mig  jo  med  til  dit  Land.  —  Det  faar 
saa  gaa  mig,  som   det  kan  uden   Fader  og  Moder." 

Det  varede  en  Stund,  inden  hun   forstod  ham. 

Men  da  hun   forstod   ■ — 

Som  om  hun  helt  havde  glemt  ham,  laa  hun  be- 
dende og  grædende. 

Mest  skar  det  ham  i  Hjærtet  at  høre  hende  sta- 
digt gentage:  Herzliebes  Jesulein!  Ikke  engang  nu, 
i  denne  indbrydende,  stormflodsmægtige  Rædsel,  var 
hun  ude  over  denne  Barnebøn.  Det  var  jo  saa  kort 
Tid  siden,  hun  ikke  havde  haft   stort   andet   at   bede 

om  end  Lindring  for  en  syg  Fattigkone  eller  godt 
Vejr,  naar  de  en  Søndag  skulde  ud  til  Landhuset  at 
se  til  Bierne  og  Kaalen. 

Omsider  stillede  hendes  voldsomme  Graad  af, 
og  hun  gik  hastigt  hen  til  ham.  „For  Guds  og  den 
gode  Tros  Skyld,  jeg  har  til  dig  —  lad  mig  ikke 
ene  tilbage." 

Han  rystede  paa  Hovedet. 

Hun,  der  var  saa  ærbar  og  uden  Sorg  den  Dag, 
han  kom  i  hendes  Faders  Hus,  gav  sig  nu  til  at 
trygle  ham   om  at  tage  hende  med. 

Da  havde  Niels  for  første  Gang  en  Hjærtens 
oprigtig  Følelse  for  hende. 

Men  det  var  ikke  Elskov! 

Hun  blev,  til  Klokkerne  rundt  om  fra  kimede 
ni,  men  ikke  et  Ord  havde  hun  til  Niels. 

Niels  Flint  sad  længe  oppe  den  Nat  med  Hove- 
det i   Haand. 

Havde  Liesel  blot  været  en  Skarnskvinde  eller 
en  Vindvesfugl,  da  han  mødte  hende!  Eller  havde 
hun  syndet  mod  det  sjette  Budord  ved  at  bruge  stor 
Pragt,  der  kunde  lokke  Mænd  til  Fald!  Men  hendes 
Tugt  og  gode  Lader  havde  jo  netop  været  bedre  end 
gængs  var. 

Dog  —  saa  ilde  skulde  det  vel  ikke  gaa  ham, 
at  hun  ikke  godvillig  føjede  sig  i  sin  Faders  og  Me- 
ster Eibes  Vilje. 

Denne  Tid  vilde  da  være  udslettet  som  Skibets 
Spor  i  Vand. 

Alt  ondt  Levnet  skulde  være  forbi  nu.  Havde 
han  syndet,  vilde  Gud  tilgive  ham.  Og  han  kunde 
begynde  Livet  igen,  som  om  intet  var  sket.  Disse 
Maaneder  i  Heidelberg  skulde  slettes  ud  af  hans 
Minde,  som  Tallene  under  Bjælken  slettedes,  naar 
Skylden  betaltes. 

Paa  ny  vilde  han  bryde  sig  sin  Vej  og  stræbe 
mod  sit  Maal.  Han  havde  jo  sin  Kraft  og  sin  Vilje 
i   Behold.     Hvad  skulde  da  stænge   for  ham. 

Fuldtro  Sind.  5 

Der  kom  en  stor  Ro  over  ham.  Og  han  sov  ind 
i   Fred.  —  —  — 

Han  vaagnede  ud  paa  Natten  og  havde  en  Fø- 
lelse af,  at  En  var  i  Stuen.  Men  saa  længe  havde 
han  været  vant  til  at  sove  bag  Mure  og  Slaaer,  at  han 
straks  igen  faldt  hen  i  tryg  Søvn. 

Han  sov,  til  Dagskæret  stod  ham  ind  i  An- 
sigtet. 

For  første  Gang  i  lang  Tid  læste  han  sine  Bøn- 
ner redeligt  til  Enden. 

Lettere  til  Sinds,  end  han  længe  havde  været, 
stod  han  op,  uden  at  have  andet  i  Tanke  end  at 
lægge  Planer  for  denne  Dag  og  for  de  kommende 
Dage. 

Det  blev  efterhaanden  lysere,  medens  han  gik 
frem  og  tilbage  og  gjorde  sig  færdig. 

Som  han  vendte  Ryggen  til  Vindvet,  saa  han, 
at  der  fra  Sengetaget  hængte  et  Legeme.  Han  rev 
Vindvet  op,  saa  Lyset  vældede  ind. 

Mellem  Hovedenden  og  Væggen  —  i  Halvmørket 
—  havde  Mester  Hintz'es  Datter  klynget  sig  op.  Hun 
var  blaa  i  Ansigtet,  og  Tungen  hængte,  som  paa  hin 
Ugerningsmand  i  Bygalgen,  da  de  for  fire  Maaneder 
siden  red  mod   Heidelberg. 

Niels  var  sunken  i  Knæ  i  den  dybeste  Elendig- 
hed.   Synet  naglede  sig  fast  i  ham. 

Han  stivnede  mere  og  mere  i  Gru,  indtil  et 
haardt  Tag  i  Døren  bragte  ham  til  at  vende  Øjnene 
derhen. 

Der  stod  Liesels  Moder.  Hun  greb  om  sit  Nøgle- 
knippe, saa  det  gik  løs  af  Bæltet  og  raslede  ned  paa 
Gulvet. 

Gud  give,  hun  vilde  græde  og  forbande.  For  det 
havde  været  bedre  end  at  se  hende  —  paa  een  Gang 
bøjet  og  gammel  —  løfte  sit  Barn  ned.  Da  det  kolde, 
stive  Lig  vejede  til  i  hendes  Arme,  skreg  hun  en- 
gang. 

Og  for  Niels  var  det,  som  en  tusindfoldig,  aldrig 

endende  Genlyd  vilde  lade  dette  Skrig  blive  ved  at 
jamre  i   hans  Øre  til   hans  Dødsdag. 

Moderen  laa  paa  Knæ  med  Barnet  i  sin  Favn, 
da  Mester  Hintz  stormede  ind.  Som  et  Vilddyr  for 
han  mod  Niels,  men  idet  hans  Blik  strejfede  Liget, 
sank  han  sammen  over  de  to  med  en  hjærteskærende 
Klagen. 

Da  sprang  Moderen  op.  En  Sorgens  og  Hadets 
Vildskab,  der  gjorde  den  sagtmodige  Kvinde  næsten 
ukendelig,  greb  hende.  Hun  stod  foran  Niels  med 
løftede   Arme  og  udtalte   Forbandelsens  Flammeord. 

Niels  var  som  lammet  af  Gru.  Og  dog  krydsede 
mangfoldige  smaa,  ligegyldige  Tanker  hans  Sinds  Over- 
flade. Genboen  var  ved  at  aabne  Lugerne.  Vejret 
var  nok  skyet.  Saa  var  det  altsaa  Mester  Hintz,  der 
var  den  svageste  af  de  to,  siden  han  klamrede  sig 
til   hende,  som   havde  han  mest  Trøst  behov. 

Men  kunde  de  da  ikke  rejse  sig  og  gaa  —  gaa 
—  gaa  med  Liesel.  Han  gik  fra  Sans  og  Samling, 
hvis  han  ikke  paa  Øjeblikket  fik  det  frygtelig  for- 
andrede Legeme  af  Syne.  — 

Under  alt,  hvad  der  siden  fulgte,  kunde  Niels 
Flint  ikke  faa  det  ud  af  sin  Tanke,  —  den  Maade, 
hvorpaa  de  to  ældede  Mennesker  hjalp  hinanden  at 
bære  deres  døde  Barn  bort!  — 

Hvorledes  det  kom,  hvorledes  han  ikke  en  Time 
efter  var  til  Hest  i  jagende  Fart  fra  Heidelberg,  han 
vidste  det  ikke. 

Naar  han  sank  forover,  naget  af  Tanken,  uden 
at  passe  det  Helvedes  Ridt  ad  øde  Veje,  gennem  op- 
svulmede Floder,  under  hængende  tykke  Grene,  hug 
Eggert  Svøbeskaftet  haardt  mod  hans  spændte  Laar- 
muskler. 

Eggerts  Hug,  de  susende  Slag,  han  førte  over 
hans  Hests  Flanker,  hans  vilde  Raab  hidsede  og 
rusede  Niels,  saa  han  ingen  anden  klar  Tanke  havde 
end  at  drive  Dyret  til  den  yderste  Anspændelse. 

Men  inderst  i  ham  gnavede  en  dump  Følelse  af 

Elendighed.  Han  syntes,  at  saadan  maatte  det  ken- 
des at  være  under  Satans  Vilje  og  Vold  uden  at 
være  mægtig  at  slaa  et  Kors  for  sig  eller  læse 
en  Bøn. 

Eggert  jog  paa  og  jog  paa,  Ridtet  blev  vildere  og 
videre.  De  talte  ikke  sammen.  Kun  een  Gang,  da  By- 
folkene, som  forfulgte  dem,  var  vendt  om,  raabte  Eggert: 

„Det  var  ellers  underligt  nok,  vi  kom  uplukkede 
fra  det  Julegilde."  — 

Mod  Nat  —  da  Niels  Flint  i  Herbergets  Stald 
havde  røgtet  de  to  halvvejs  sprængte  Dyr,  —  Eggert 
vilde  fri  ham  for  Uvirksomhed  det  længste,  —  gik 
han  over  Gaarden  til  Krostuen.  Eggert  stod  i  Skyg- 
gen af  Svalen.  Da  saa  han  Niels  som  ramt  af  et 
Stød  i  Brystet  vende  om  og  løbe  ud  i  Kaalhaven. 
Han  sprang  efter  ham,  Niels  kastede  sig  mellem  de 
dugvaade  Planter  med  Ansigtet  mod  Jord  og  jog  ham 
fra  sig. 

Og  saa  oplevede  han  igen  det  hele!  Gud  give, 
at  Eggert  ikke  havde  frelst  ham  af  Gesellernes  Næ- 
ver, der  næsten  havde  kvalt  ham.  For  at  han  skulde 
leve  efter  dette,  —  ingen  vilde  fordre  det! 

Sin  Salighed  havde  han  forkastet,  han  havde 
ødet  en  uskyldig  Sjæl,  og  Guds  evige  Fortørnelse 
var  ham  vis.  Menneskers  Forbandelse  havde  han 
da  alt. 

Hvad  var  det  dog.  Mester  Tobias'es  grimslagne 
Kvinde  havde  sagt,  at  ingen  vilde  unde  ham  sit  Barn, 
og  den,  han  tog,  skulde  en  snar'ig  og  skammelig  Død 
komme  over! 

De  Ord  dansede  for  hans  Øjne,  som  skrevet 
med  hoppende  Ildsluer,  og  de  raabte  i  hans  Øre  — 
uafbrudt,  lige  stærkt,  uden  en  eneste  kort  Stunds 
Tavshed. 

Niels  tænkte,  at  om  han  var  skubbet  hovedkulds 
ned  i  Helvedes  Afgrund,  kunde  det  ikke  have  været 
en  større  Gru  end  at  have  Nætter  og  Dage  for  sig 
med  en  saadan  stingende  Brod  i  sit  Hjærte.  — 

Den  Jammerens  og  Elendighedens  Nat  vaagede 
Eggert,  skjult  bag  Diget.  Som  han  saa  Niels,  der 
snart  laa  paa  Knæ  med  Blikket  mod  den  stjærnelyse 
Himmel,  uden  at  turde  vove  et  Angerens  Ord  — 
snart  i  dyrisk  Fortvivlelse  grov  med  Hænderne  i 
Jorden,  syntes  han,  at  fra  nu  af  var  han  Mand,  og  først 
nu  forstod  han  den  fulde  Virkelighed,  der  laa  i  Elsebe 
Krabbes  og  Birgitte  Gjøes  Ord. 

Da  det  stundede  mod  Dag,  blev  Niels  Flint 
roligere,  og  de  drog  videre. 

Mange  Ord  vekslede  de  ikke,  for  Eggert  følte, 
at  her  var  en  Sag,  der  ikke  kunde  tales  i  Lave,  og 
at  den  Nød,  Niels  var  bestedt  i,  kunde  ikke  deles 
med  nogen  anden. 


Fra  de  gængse  Veje. 


tggert  Qvitzow  og  hans  sjælesyge  Ven  red  ind 
i  Limburg  an  der  Lahn,  som  laa  borte  fra  de  gængse 
Veje. 

Stadigt  og  ensformigt  regnede  det  den  Dag. 
Væden  stod  som  Flor  i  Luften,  og  den  sivede  jævnt 
fra  fremludende  Gavlspidser,  ned  over  brune  Bjæl- 
kers Snirkler  og  dryppede  i  Draaber  paa  Bislag  og 
Smaaboder. 

Niels  sad  mesten  og  saa  paa  sine  Fødder  og  fik 
Tiden  til  at  gaa  med  at  følge  Vædestænkene,  der  fra 
Gaden  naaede  ham.  Det  var  mange,  for  Kaalstokke 
og  Affald  fra  Slagterboder  dæmmede  op,  saa  at 
Regnvandet  stod  i   Pytter. 

Fra  en  mørk  Gang,  der  videde  sig  ud  til  et 
Køkken,  lysnet  af  en  Lueild,  kom   en  Morlille  for  at 

se  efter  de  fremmede  Ryttere.  Kræmmeren  hældede 
sig  ud  af  sin  Luge  og  hilste  vindskibeligt.  En  Dreng, 
der  drev  So  til  Slagtning,  fløjtede,  saa  det  hørtes  langt 
omkring  i   de  korte,  vinde  Gader. 

Men  Niels  saa  intet.  Han  sad  kun  og  stirrede 
frem   for  sig. 

Gadens  krumme  Række  af  Husgavle  med  Glugger 
kommer  ham  for  at  være  en  Hob  spidsbuede,  gamle 
Knarke;  —  de  ser  efter  ham  med  smaa  lumske  Øjne; 
En  staar  helt  skævt  fremspringende  for  at  have  ham 
i  Syne  det  længste;  En  hælder  sig  ind  mod  Naboen 
for  at  hviske  og  tiske  om,  at  et  Par  gamle  Folk 
gaar  i  Fortvivlelse  til  Døden,  og  at  det  er  ham,  ham 
der  rider  der,  Niels  Flint  fra  Danmark,  som  har 
voldet  det. 

Niels  stønnede  sagte  og  drev  sit  Dyr  frem. 

Gaden  blev  stejlere.  Regnvandet  fik  Fald  og 
plaskede   Dyrene  om   Benene. 

De  gjorde  Holdt  øverst  paa  Klippen,  der  paa 
sin  haarde  Ryg  bar  den  mægtige  Domkirke  og  ved 
sin  Fod  dens  halvt  udslettede  Billede  i  den  smalle, 
brune  Flod. 

Niels  saa  ikke  dens  ædle  Storhed,  undredes  kun 
over,  at  paa  en  Afsats  havde  et  Frø  slaaet  Rod,  og 
et  lille  Træ  var  skudt  op. 

Eggert  sagde : 

„Sid  af  og  bliv  her,  til  jeg  finder  Tag  over 
Hovedet  til  Dyrene   og  os." 

Dermed  gik  han  med   Hestene. 

Niels  satte  sig  yderst  paa  Klippen.  Han  sad  i 
Tanker  og  strøg  Væden  af  sine  Knæ  og  saa  ud  over 
det  regntaagede  Land,  der  bredte  sig  med  Højders 
Rundinger  ud  mod   de   fjerne   Bjærge. 

Han  rejste  sig  omsider. 

Hvor  var  Verden  stor!  Og  alle  Vegne  færdedes 
der  Mennesker.  Og  alle  bar  de  paa  Brøst  eller 
Kummer.  Eller  de  led  Uret  eller  føjede  Uret  til 
andres  Sorger. 

Tanken  overvældede  ham  med  en  Angst,  en 
Knugen,  han  ikke  kunde  gøre  sig  Rede  for,  men  som 
bragte  en  saadan  kvalm  Væmmelse  i  hans  Sind,  at 
han  tænkte,  at  hellere  vilde  han  kaste  sig  ind  i  ny 
Synd  og  Last  og  i  evindelig  Svir  og  Sværm  skabe 
en  anden  Niels  Flint,  der  ikke  havde  Samvittigheds- 
kval eller  Sans  for  andres  Sorger.  Løbe  saa  langt 
han  kunde  i  Syndens  Lænke,  da  dødede  han  vel 
omsider  al  anden  Tanke! 

Han  tænkte  paa  Elsebe  Krabbe  og  Birgitte  Gjøe. 
Paa  Ord,  de  havde  sagt,  paa  det  Udtryk  i  deres  An- 
sigter, som  Livet  havde  dannet.  Til  fulde  bed  og 
sved  det  i  hans  Sind. 

At  Mennesker  kunde  tro  paa  noget  godt.  Paa 
Naade,  —  paa  Frelse.  Paa  evig  Salighed.  —  Salig- 
hed!   For  Støvets  Børn. 

Niels  vred  sig  i  Kval.  Om  dog  Tankerne  kunde 
lade  ham  være!  Han  var  en  Synder,  den  argeste, 
og  intet  andet.  Ikke  en  Sjæl,  der  kunde  rette  sig 
og  frelses.  En  Djævlens  svorne  Mand.  Intet  derud- 
over. Intet.  Saa  fik  han  vel  Fred,  naar  han  bekendte 
det   og  skikkede    sig  i  det.  —  — 

Næste  Dag  var  Niels  syg.  Han  var  brudt.  Han 
kunde  ikke  mere.  Han  laa  blot  Dagen  igennem  og 
længtes  efter  Døden. 

Imellem  tog  han  et  Stykke  Kridt  og  skrev  Senge- 
panelet fuldt  af  smaa  Prikker.  Siden  brugte  han 
Timer  til  at  tælle  dem. 

Eggert  red  til  Frankfurter  Marked  for  at  træffe 
Bud  hjemme  fra  med   Breve  og  Rejsetæring. 

Niels  —  i  sin  Ensomhed  —  tænkte  da  redeligt 
alt  igennem  fra  den  første  Dag,  han  drog  ud  til 
Tyskland,  og  til  nu,  da  Ulykken,  han  havde  ført  over 
Jævnchristne,  havde  slaaet  ham   selv  ned. 

Efter  hvad  Eggert  havde  fortalt,  havde  Liesel 
maget  det  saa,  at  Mester  Hintz  straks  ved  Dag  maatte 
faa    hendes    Ord    for,    at    Niels    havde    lokket    hende. 

Hun  havde  skrevet  det  paa  Kammerdøren.  Hun, 
der  var  god,  der  tog  det  paa  sig,  naar  Drengen  havde 
forbrudt  sig,  der  ikke  nænnede  at  fordømme  Slægtens 
Fjende,  hun  havde  givet  ham  i  Faderens  Hævn. 

Han  havde  ødelagt  en  Sjæl,  han  havde  formet 
den  anderledes,  end  den  var  fra  Guds   Haand ! 

Vel  holdt  han  sig  for  Øje,  at  han  var  den  største 
Synder  paa  Jord. 

Men  derved  blev  han  staaende. 

Det  tyktes  ham  lempeligst  at  slaa  sig  til  Ro 
med,  at  alt  var  endt  for  ham. 

Og  han  vovede  ikke  at  tænke  paa,  at  det  skulde 
komme  dertil,  at  han  gav  sig  til  Gud  i  Bøn  eller 
fik  Kærlighed  i  sit  Hjærte  til  at  leve  med  Glæde 
blandt  Menneskene. 

Intet  uden  Sløvhed  og  Dummelse  begærede  han. 
Og  bedst  var  det,  om  der  snarlig  paa  Kirkegaarden 
skulde  klappes  efter  paa  hans  Lejested  med  Skov- 
len. —  —  — 

Alle  i  Huset  som  de  andre  Byfolk  var  paa 
Galgebakken  med  en  Troldkvinde;  hun  var  dømt  til 
Ilden,  formedelst  hun  længe  havde  været  mistænkt 
for  at  tage  Nytten  af  Borgernes  Kvæg  og  nu  var 
antruffen  i   at  bære  et  Voksbarn  til   Daaben. 

Der  var  stille  i   Staden. 

Niels  Flint  var  staaet  op  og  sad  ørkesløs  med 
Haand  under  Kind.  En  Tid  saa  han  paa  Genboens 
Dørkarm  og  fulgte  de  udskaarne  Slyngninger,  som 
de  sindrigt  greb  ind  i  hinanden.  Siden  fæstede  han 
Blikket  paa  Muren  næst  derved;  grønne  Vinranker  i 
lange,  slanke,  blødt  faldende  Skud  hængte  ud  over 
Væggen ;  det  vuggende  Spil  af  Skygge,  som  det  sagte 
Søndenvejr  voldte,  dyssede  ham   halvvejs  i   Søvn. 

Da  for  han  op.  Der  gik  En  i  Forstuen.  Den, 
der  aabnede    Døren,    var  Toste   Boserup,  Bogføreren. 

Han  tog  efter  Niels'es  Haand.  Men  Niels  trak 
den  til  sig  og  sagde  haardt:    „Ved   du,    hvad   der   er 

overgaaet  mig,  og  hvilken  stor  Skalkhed,  jeg  har  be- 
drevet, siden  vi   skiltes!" 

„Ja,  i  Frankfurt  traf  jeg  Eggert  Qvitzow.  Han 
berettede,  hvorledes  det  er  afløbet  fra  først  til  sidst." 

„Saa  skønner  du  vel,  at  jeg  ikke  er  den,  du 
færdedes  med  ved  Rinstrømmen;  den,  du  —  for- 
manede til  at  —  til  at  vandre  varlig!" 

Niels  havde  rejst  sig.  Han  lagde  Armene  over 
sine  Øjne,  og  for  første  Gang  siden  hin  Nat  i  Her- 
berget græd  han. 

Og  medens  han  græd  som  den,  der  er  i  dyb 
Ensomhed,  ventede  Toste  Boserup  tavs,  med  bøjet 
Hoved. 

Omsider  sagde  han: 

„Du  sørger  jo  af  Hjærtet." 

Niels  svarede  ikke. 

„Da  har  du  Vidnesbyrd  om,  at  Gud  ikke  har 
forladt  dig." 

Niels  saa  hastig  op. 

Toste  blev  ved: 

„Jeg  har  haft  min  Part  af  Verdens  og  Syndens 
Møje,  den  stakkede  Tid  jeg  har  levet.  Men  jeg  siger, 
at  for  den  haarde  Døds  Skyld,  Gud  taalte  for  os  alle, 
gør  vi  Uret  ved  at  lade  os  forfærde,  hvor  haardt  end 
Syndenøden  er  for  Haanden.  Det  er  det,  jeg  er 
kommen   for  at  sige  dig." 

„Jeg  har  handlet  mod  den  arme  Kvinde  og  hen- 
des arme  Slægt,  saa Toste,  Toste,  Tyrken  vilde 

ikke  have  handlet  saa  skammeligt  mod  Christen  Folk, 
som  jeg  mod  hende."  Og  Niels  hug  Panden  i  sine 
Hænder  og  stønnede  sagte. 

„Kom   med  op  til   Domkirken." 

„Jeg  gaar  ikke  udendørs." 

„Du  kan  vel  bære  mit  Bogskrin  for  mig.  Kom 
nu,  saa  tales  vi  ved  deroppe  i   Solskinnet." 

„Nej.    Lad  mig  være  for  mig  selv." 

„Som   dig  lyster.    Men   Niels  Flint,  du   kan   ikke 

sidde  hen  og  forsømme  at  tænke  paa  Salighedens 
Vilkaar." 

„Salighed!  Hvorledes  kan  det  bødes,  som  er 
brudt.  Hvor  skulde  jeg  høre  til  i  Himlen  —  mødes 
med  Mester  Hintz  og  — "  Niels  gyste.  Han  tænkte 
paa  Helvedes  Lue.  „Lad  mig  blive  i  min  Skrøbelig- 
hed og  Sløvhed.  For  ikke  fatter  jeg  det,  at  Synden 
kan  udrenses  af  os." 

„Hvorledes  skulle  vi  kunne  ransage  det,  som  er 
i  Himlen,  vi  som  ikke  engang  ramme  det,  som  er 
paa  Jorden.  Tror  du  paa  Christus,  da  bør  det  dig 
ogsaa  at  tro  paa  Syndernes  Forladelse.  Gud  vil  din 
Salighed,  og  da  bør  du  ikke  trodse  imod  og  sove 
ind  i  din  Synd  uden  at  længes  efter  Naaden.  Du 
skal  leve  din  Tid  og  holde  dig  trolig  og  vel  i  den 
Bestilling,  som  bydes  dig,  og  altid  være  rede  til  at 
haandhæve  Guds  Ære.  Haandhæve  Guds  Ære  mod 
dit  eget  Hjærtes  skrøbelige  og  ængstelige  Tanker  og 
mod  Skarnsfolks  aabenbare  Bespottelser." 

„Jeg!"  udbrød  Niels  haanende.  Han  var  tavs 
længe.    Saa  sagde  han  tungt : 

„Hvem  der  har  et  brudt  Sværd  skal  lade  det 
blive  i  Skeden.  Jeg  er  for  arg  en  Synder  til  at  leve, 
jeg  har  gjort  Gud  storligt  til  Møde.  Den  Tanke  æder 
alt  mit  Haab!" 

„Jesu  Blod  renser  af  alle  Synder,  siger  St.  Hans. 
Hvor  haardt  beladt  du  end  er  med  Synd,  saa  skal 
du  holde  dig  for  Øje,  at  Christus  er  kommen  til 
Verden  at  gøre  Syndere  salige,  skønt  han  vidste,  at 
i  alle  Vraaer  og  Vinkler  af  Menneskets  Hjærte  mørkner 
Synden.  —  Vor  Skabermand  gav  sin  Søn  hen,  fordi 
han  elskede  os." 

„Jeg  ser  ikke  Guds  Kærlighed  i,  at  jeg  er  ledet 
ind  i  dette." 

„Niels,  mærk  dig  dette  nøje.  Du  havde  skæn- 
digt forført  den  arme  Kvinde,  og  havde  det  gaaet, 
som  du  tænkte,  da  var  du  rømt  og  havde  ladet  hende 
sidde  bedraget.    Siden  var  dine  Dage  runden  hen,  og 

du  havde  ikke  haft  det  meget  i  Tanke  indtil  Vredens 
og  Guds  Aabenbarelses  Dag,  da  alle  Synder  kommer 
for  Lyset.  For  hvor  karsk  du  end  havde  følt  dig, 
Synden  var  ikke  udslettet.  Nu  er  du  syg  og  føler, 
at  du  har  Lægen  behov.  —  Vær  ikke  stridig,  men 
fald  trolig  ind  til  din  himmelske  Fader  og  se,  at  der 
er  Kærlighed  i,  at  Du  nødes  til  at  føle  din  Synd  saa 
haardelig.  Hvis  du  bekender  og  vil  dens  Tilgivelse, 
da  skal  den  være  dig  tilgivet,  men  Guds  Kærlighed 
volder,  at  den  skal  blive  dig  til  Trængsel  alle  dit 
Livs   Dage." 

„Hvorfor  skulde  hun  smage  Døden!" 

„Det  kan  jeg  ikke  raade.  For  det  er  den  værste 
Trængsel,  at  har  vi  bragt  Synd  ind  i  Verden,  kan  vi 
ikke  ene  tage  det  paa  os  at  høste  dens  beske  Frugter! 
Den  Synd,  der  er,  maa  vi  alle  undgælde  for.  Men 
sagtens  har  Menneskenes  Slægt  dette  haarde  Vilkaar 
behov  for  at  fange   Længslen  efter  Karskhed." 

„Saa  sagde  ogsaa  Elsebe   Krabbe." 

„Hør  nu,  Niels  Flint,  bliv  ikke  staaende  i  den 
lede  Djævels  Gaader!  Men  læs  Guds  Ord  med  Flid 
—  ham  til  Ære  og  din  Sjæls  Salighed  til  Bedste  — , 
da  vil  du  finde  Vej  for  din  Fod  og  Læskelse  i  din 
Nød." 

„Hvorfor,  hvorfor  skete  det,"  brast  det  ud  af 
Niels,  og  hede  Taarer  blændede  hans  Øjne. 

„Vel  ransage  vi  ikke  Guds  Veje,  men  dog  tror 
jeg  for  vist,  at  dig  var  det  gavnligt  at  lære,  at  vi  ej 
kan  flyve  ved  egen  Kraft,  for  vore  Vinger  ere  os 
ikke  ret  vel  voksne,  og  at  vor  egen  Magt  er  lidet 
værd,  vi  ere  snart  overvundne,  men  der  strider  en 
vældig  Herre  for  os.  Naar  kun  vi  vil  sværge  til  hans 
Fane  og  tjene  ham  troligt,  da  vil  han  tage  Viljen  for 
Værket  og  holde  sin  Forjættelse  til  os,  som  den 
staar  hos  Jesaias:  Jeg  vil  bære  eder  til  Alderdom- 
men." 

Niels  havde  ikke  hørt  hans  sidste  Ord.  Han  stod 
i  sine  egne  Tanker.    Nu  sagde  han:    „Ved  du,  Toste, 

at  jeg  var  bleven  saadan,  at  jeg  mente  at  have  alt  af 
mig  selv,  og  jeg  spurgte  ikke  mere,  om  det  var  Gud 
med  eller  imod,  men  jeg  gjorde,  hvad  mig  lystede. 
Det  er  sandt.  —  Men  nu  er  det  saadan  med  mig, 
at  — "  Han  rejste  sig  og  truede.  „Nej,  nej,  kald 
ikke  mit  Haab  til  Live.  Min  Sjæl  skal  dø.  Der  lig- 
ger mig  ikke  Magt  paa  noget  uden  Sjælens  Død. 
Dens  Hensygnen  og  evige  Død." 

„Arme  Barn,"  sagde  den  gamle  Mand  blødt, 
„Du  maa  ikke  glemme,  at  brændes  du  nu  af  svidende 
Sol,  saa  kan  den  Tid  være  nærmere  end  du  tror, 
da  du   læskes  af  Dug." 

Men   Niels  svarede  sløvt: 

„Hvo,  der  ligger,  han  ligger." 

Da  rejste  Toste  Boserup  sig.  Hans  Øjne  brændte, 
og  han  aandede  saa  heftigt,  at  den  hvide  Skægbølge 
steg  og  sank. 

„Du  Hans  Unfleiss,  du  kvindagtige,  dovne  Søvne- 
stok! Du  vil  dummes,  og  saa  raaber  og  vraaler  du 
dog  efter  Læskelse  i  din  Nød,  men  som  et  vanartet 
Barn  slaar  du  til  Naadens  dyre  Draaber,  og  som  en 
blind  Daare  gaar  du  Frelsen  forbi.  Ikke  skal  du 
sidde  uvirksom  hen  i  din  Sorg  og  Synd,  men  du 
skal  Vorherredød  stride  din  Strid  og  fuldkomme  dit 
Løb,  og  af  Sjæl  og  Hjærte  og  ganske  Magt  holde 
dig  for  Øje,  at  hvor  megen  Sorg  og  Kummer  og  Falsk 
og  Svig,  Verden  end  skikker  dig,  saa  er  der  født  dig 
en  Frelser,  saa  er  der  beredt  dig  en  Salighed,  og  da 
bør  det  dig  at  bruge  din  Forstand  og  formærke  Aan- 
dens  Vidnesbyrd  i  dit  bange  Hjærte,  det  Vidnesbyrd, 
som  er  dig  Aandens  Pagt  og  Besegling  paa  dine  Syn- 
ders naadige  Forladelse  og  Begyndelsen  til  Salighed 
her  paa  Jord.  —  Jeg  ser  nok,  at  Mennesker  er  her 
ikke  mægtige  at  staa  dig  bi,  og  jeg  siger  dig  derfor 
kun:  Giv  dig  inderlig  ind  til  Gud  i  Bøn  og  Taksigelse, 
fordi  han  gav  dig  Sorg  over  din  Synd.  Vær  taal- 
modig.  Forsøm  ikke  din  Pønitens,  den  Stund  du  har 
igen    af  Naadens  Tid.    Og    lad    den    store    Lykke   og 

Glæde  lyse  op  i  dit  formørkede  Sind,  at  dig,  dig 
Niels   Flint,  er  født  en   Frelsermand!" 

Dermed  vendte  Toste  ham   Ryggen  og  gik. 

Men  Niels  stod  med  sammenknugede  Hænder  og 
med  hele  sin  Sjæl  i  Brand  af  Undren  over  den  Glæde, 
som  med  et  var  sprungen  op  og  nu  randt  saa  mæg- 
tigt gennem   ham    og    løste  op   for  det  bundne. 

En  dyb  fortrøstningsfuld  Fred  fyldte  ham,  og 
under  strømmende,  lindrende  Taarer  gød  han  al  sin 
Smerte  og  al   sin   Lyksalighed  ud   i   Bøn  og  Tak. 


Toste. 


Niels  Flint  var  bleven  rejst,  men  saare  tungt 
faldt  det  ham  at  staa. 

Lettest  havde  det  været  at  sidde  hen  uden  Haab. 

Det  levende  Liv,  som  brød  sig  Vej  gennem  For- 
hærdelsen og  Ligegyldigheden  i  hans  Hjærte,  voldte 
ham   Ve  og  Vaande. 

Han  havde  ikke  en  Stund  at  give  til  Mennesker. 
Ene  maatte  han  være,  ene  med  sig  selv  og  sin  Gud. 
Han  droges  til  en  Verden  i  Dybet  af  sin  Sjæl,  en 
Verden  af  Sorg  og  Glæde.  Han  prøvede  den  Fries 
Lykke  og  den  Fangnes  bitre  Kaar.  Snart  brændte 
han  i  Tak  over  Naaden,  snart  var  han  omspændt  af 
Angst  og  Gru. 

Den  sjæledræbende  Magt  veg  ikke  paa  een  Gang, 
saaledes  som  han  havde  troet  hin  forunderlige  Stund, 
da  Lyset  som  en  himmelsk  Straaleglans  faldt  ind  i 
hans  formørkede   Sind. 

Den  veg,  men   den  kom  tilbage  med  nyt  i  Følge. 

Ny  Tanker,  ny   Kvaler,  nyt  Mishaab! 

Hver  lav   Handling,  han  spurgte,  hvert  Ord,  han 

mindedes,  der  ledte  bort  fra  den  rene  Styrke,  hver 
ussel  Drift  i  ham  selv  blev  ham  til  Fald  og  skabte 
i  ham  Tvivl  om  Guds  Almagt.  Han  tyktes,  at  Ver- 
den var  saa  formørket  af  Uforstandighed  og  Vankun- 
dighed, at  Troen  paa  Frelse  og  Salighed  var  kort- 
synet Menneskeværk  og  ikke  Guds  klare  Forjættelse. 
Med  de  Tanker  sad  han  en  Dag,  da  en  Mand 
søgte  ham  og  bragte  ham  Bud  om,  at  Toste  Boserup 
laa  syg  i  et  Hus  ved  Domkirken,  og  hvis  han  vilde 
byde  ham  Farvel,  inden  det  lakkede  mod  Døden, 
maatte  han  ufortøvet  komme. 

Som  Niels  fra  Dagens  Solskin  kom  ind  i  den 
mørke  Stue,  tyktes  det  ham,  at  Toste  Boserups  An- 
sigt lyste. 

Men  det  kom  ogsaa  af  den  dybe  Glans  i  hans 
Øjne,  og  af,  at  han  holdt  sit  Hoved  mod  Puden,  som 
han  lyttede  i  stor  og  lykkelig  Forventning. 

Niels  blev  staaende.  Der  var  noget  fjernt,  noget 
ærefrygtindgydende  over  den  gamle  Mand.  Han  var 
en  anden  end  den,  Niels  for  kort  Tid  siden  havde 
talt  med  som  sin  Lige. 

Omsider  gik  han  nærmere. 

„Hvor  gaar  det,  Toste  Boserup?" 

„Hjemad  gaar  det,"  svarede  Toste  med  dæmpet 
Røst.  „Hjemad  til  Skrænten  med  de  susende  Fyrre- 
trær  og  til  Fjordens  klare  Vande."  Men  saa  tog  han 
sig  sammen.     „Hjemad  til  min   Herre." 

„Har  du  ikke  givet  dig  under  Bartskær,  at  han 
kan  forsøge  de  Raad,  der  tjener  til  at  formilde  din 
Skrøbelighed?" 

„Ingen  Medici  Kunst  og  Cura  formaar  at  holde 
mig  ved  Livet." 

„Gaa  ikke  fra  mig,"  udbrød  Niels  og  tog  haste- 
lig hans  Haand.  „Jeg  ræddes  for  Livet!  —  Jeg  ræd- 
des, og  jeg  tvivler."  Og  paa  hans  Hjærte  sad  igen 
som  en  knugende  Mare  den  tomme,  graa  Følelse  af 
Forladthed  og  Intethed, 

„Tvivler,"  sagde  Toste  og  kæmpede  for  at  stige 
ned  fra  den  Højtid,  der  var  i  hans  Sind.  „Niels, 
du  tragter  efter  dit  Værste,  naar  du  dynker  dit  Hjær- 
tes  Lue  med  Tvivl  og  Forsagthed." 

„Se,  se,  Niels,"  —  Toste  rejste  sig  og  strakte 
Haanden  mod  de  dunkle  Ruder  —  „Kirken!  Se,  fra 
Søjlernes  Fod  til  Taarnets  øverste,  der  er  ikke  en 
Plet,  uden  de  har  beskikket  det  saa  med  Blade  og 
hornede  Dyr,  at  det  er  skønt  at  skue,  selv  der,  hvor 
ingen  ser  uden  Gud.  Det  var  syndige  Mennesker, 
dem,  der  byggede,  men  de  holdt  sig  ikke  skændigt 
og  ulovligt  i  Forsagtheden,  men  gav  hvad  de  for- 
maaede,  somme  meget  og  somme  lidet.  Gaa,  Niels, 
og  lad  dit  Hjærte  blive  oplyst." 

Saa  faldt  han  tilbage. 

Lidt  efter  sagde  han  i  sin  vanlige  Tone: 

„Jeg  har  befalet  din  Sag  Gud  i  Vold,  jeg  har 
nu  andet  at  tænke  paa.  Farvel,  Niels  Flint.  Den 
hellige,  trofaste  Gud  unde  dig  i  alle  Sjælefarer  Mod 
og  Haab.    Farvel." 

Toste  sank  sammen.  Niels  tyktes,  han  blev  saa 
underlig  lille  og  hvid,  og  hans  Haand  var  kold  som 
et  Degenfæste  i   Frost. 

„Lider  du  ondt,  Toste?"  hviskede  han  beklemt. 
Men  Toste  svarede  ikke.  Niels  knælede,  og  med  sin 
fri  Haand  over  Tostes  bad  han  om  en  salig  Hjem- 
færd for  ham. 

Fra  en  Ridse  i  de  brogede  Ruder  faldt  en  Sol- 
straale  som  en  hvid  Streg  ind  i  det  mørke  Kammer, 
og  hvor  den  pegede  mod  det  kolde  Flisegulv,  laa  en 
gyldenblød  Drive  af  Lys.  Niels  gik  hen  og  skød 
Vindvet  helt  op,  og  Sollyset  dirrede  og  dansede  ind 
mod  Mørket  i  Stuens  Dybde. 

Og  han  satte  sig  igen  hos  Toste  og  holdt  hans 
Haand. 

Da  mærkede  han,  at  Toste  arbejdede  for  at  rejse 
sig;  han  skød  sin  Arm  ind  under  hans  Ryg  og  løf- 
tede ham. 

Tostes  Hovede  hængte  tungt  mod  hans  Skulder, 
men  i  hans  bævende,  sagte  Røst  tonede  en  storladen 
Fryd,  der  fyldte   Niels  med   Andagt. 
Tostes  Ord  var: 

„Det  stunder   mod  Solopgang,  —  Dagvisen!" 
Og    han    nynnede,    medens    Niels    sagte    stemte 
i  med: 

Den  signede  Dag,  som  vi  nu  se 
ned  til  os  af  Himlen  komme. 
Gud  lyser  for  os  jo  længer  og  mer, 
os  alle  til  Glæde  og  Fromme. 

Tostes  svage  Røst  forstummede,  og  Niels  sang  ene: 

Gud  lade  os  ikke  ske  i  Dag 
hverken  Last,  Skam  eller  Vaande. 

Toste  Boserup  skulde  ikke  mere  paa  sine  en- 
somme Vandringer  i  fremmede  Riger  hilse  Sol  og 
Dag  med  den  danske  Salme. 

Han  var  død. 


Ensom. 


raa  Dage  efter  Tostes  Nedsættelse  holdt  Eggert 
Qvitzow  og  Kjeld   Sønderjyde  for  Døren. 

Eggert  havde  ikke  truffet  Bud  fra  Danmark,  men 
han  havde  nyttet  Tiden  til  at  omdøbe  nogle  Sølvbægre 
og  andet  Knas  til  gangbar  Mynt 

Ret  lystigt  havde  han  haft  det.  Det  havde  truffet 
sig,  saa  han  var  kommen  i  Kompagni  med  en  Dan- 
sker, en  lang  Karl,  der  kaldte  sig  Sander  Storemose. 
Han  havde  købt  den  kostelige  Ring,  den  med  de 
Qvitzowers  Vaaben  i  Pladen,  og  betalt  ham  runde- 
ligt og  retvist  og  svoret  paa,  at  han  vilde  lade  Vaab- 
net  slibe  bort,  før  han  solgte  den  igen. 

Han  havde  en  Søster  hos  sig,  en  sortøjet  En 
med  megen  naturlig  Blysomhed.  Sander  slog  en  tysk 
Rytter  blaa,  der  sagde,  hun  havde  et  godt  Nemme  i 
hvad  der  angik  Elskovs  Gækkeri.  —  —  — 

Mod  Aften  sad  Danskerne  sammen.  Skønt  det 
var  sent  paa  Sommer,  var  Luften  tung  og  kvalm,  og 
mange  forunderlige  Tegn  var  paa  Tale  mellem  Folk 
og  ogsaa  mellem  de  tre  Danske. 

Omsider  sagde  Niels: 

„Men   Hans  Bydelsbach.    Hvor  lider  han?" 

Kjeld  svarede: 

„Han  blev  mere  og  mere  galen;  en  Aften  slog 
han  en  Kande  i  Sønder  paa  en  Mands  Hoved.  Saa 
holdt  de  ham  langt  ud  paa  Natten  med  overflødig 
Drik  og  lod  ham  fare  beskænket  ud  i  Mulmet.  Der 
faldt  han  og  brød  Halsen.  —  Inden  Vintervejret 
kommer,  maa  jeg  fare  til  Danmark  og  melde  hans 
Slægt,  hvor  ynkelig  han  er  kommen  af  Dage." 

Eggert  talte  om,  at  han  vilde  gøre  ham  Følge- 
skab, og  sad  og  udmalede  for  Niels,  hvor  vel  betænkt 
det  vilde  være,  om  han  drog  med  nu;  da  kunde  Malte 
Qvitzow  række  ham  Haand  til  at  stræbe  mod  at  vinde 
Jord,  som  hans  Lyst  var.  Tog  han  det  tidigt,  kom 
der  nok  Drivelse  deri. 

Niels  sukkede  tungt.  Han  følte  i  dette,  hvor 
Syndens  Straf  i  hans  Sind  tvang  og  trængte  ham. 
Hvilken  Forskel  paa  ham  nu  og  hin  Dag  paa  „Kra- 
batens" Dæk.  Han  havde  ikke  den  fulde  Kraft  til 
at  ønske!  Der  laa  noget  og  lurede  paa  ham.  Stævnede 
han  frem  nu  med  Ønsker  og  Haab,  vilde  Gud  ramme 
ham  midt  i  hans  Glæde.  Nej,  lemfældigt  og  nøjsomt 
maatte  han  slide   Livet.  — 

Da  Eggert  havde  lukket  Sengedøren  efter  sig, 
talte  Niels  til  Magister  Kjeld  om  den  Nød,  han  endnu 
ikke  helt  var  undsluppen;  han  talte  først  roligt,  men 
siden  steg  det,  til  han  endte  med  et  jamrende  Raab: 
„Jeg  har  ødelagt  en  Sjæl,    Gud    vil    fordre    hende  af 

mig,  saa  ren  og  trofast,  som  hun  var,  da  hun  gav 
sig  til  mig!" 

Kjeld  søgte  at  husvale  ham  med  mange  Ord  om, 
hvad   Livet  end  havde  til  ham  af  Lykke. 

Men  alle  hans  Ord  gjorde  Niels  fremmed  for 
ham.  Han  sukkede:  „Havde  vi  endda  begge  været 
i  Elskovens  Vold.  Men  det  var  mesten  Overmod 
og  Trang  til  at  herske,  som  tændte  mit  Blod  i  Lue. 
—  Søg  ikke  at  tage  Skylden  fra  mig.  Det  har  jeg 
Vished  for,  at  jeg  skal  redeligt  gaa  det  igennem,  som 
Gud  har  paalagt  mig,  og  ikke  søge  Gensti  til  Lykken." 

Da  Kjeld  paa  ny  prøvede  at  tale  ham  bort  fra 
Sorgen,  følte  Niels  bittert,  at  de  var  fremmede  for 
hinanden,  de,  som  for  en  Sommer  siden  havde  kunnet 
skifte  Ord  om  stort  og  smaat.  Han  havde  fornem- 
met, at  Livets  haarde  Vilkaar  er,  at  ingen  Ven  kan 
gribe  det  inderste  i  en  Sjæl,  som  er  oprørt  til  Grun- 
den, ja  indtil  Bærmen.  Han  kendte  nu  Egne  i  den 
menneskelige  Sjæl  —  saa  golde,  saa  vildsomme,  saa 
isnende,  at  ikke  to  fandt  hinanden  der. 

Nej,  for  ham  blev  der  aldrig  mere  lyst,  og  al- 
drig mere  blev  det  varmt  i  hans  Blod. 

Hans  Kraft  listedes  fra  ham.  Ensom  blev  han  i 
Verden;  det  var  vel  de  Ris,  Gud  havde  at  slaa  ham 
med,  selv  om  han  daglig  gik  og  ventede  paa  at  faa 
Regnskabet  gjort  op  og  en  stor  straffende  Ulykke 
over  sig,  inden  han  skulde  heden  for  Dommen. 

Lyspunktet  var,  at  han  følte  Smerten.  Det  var 
ham  en  Besegling  paa,  at  Gud  vilde  ikke  uden  Kamp 
lade  ham  falde  i  Helvedes  Afgrund. 

Gud  og  Djævlen  stredes  om  hans  Sjæl.  —  — 

Ugedagen  efter  red  Kjeld  Sønderjyde  af  Lim- 
burg med  Breve  fra  Eggert  til  hans  Fader  og  Bir- 
gitte Gjøe. 

Kjeld  vilde  have  dem  med  ad  Danmark  til  for  flere 
Aarsagers  Skyld.  Mest  fordi  der  var  et  Par  døde 
saa  underlig  hastigt.    Om  end   ingen   vilde  høre  om. 

at  det  kunde  være  en  begyndende  Farsot,  saa  varslede 
de  Tegn  i   Luften  dog  ilde. 

Eggert  mente  ikke,  der  var  nogen  Fare  saa  sent 
paa  Sommer.  Desuden  havde  han  sagt  til  Købman- 
den i  Frankfurt,  at  hvis  der  kom  Bud  fra  Danmark, 
var  han  at  finde  i   Limburg  endnu  en  Maaned. 


Pest. 


Uanskerne  havde  været  borte  fra  Limburg  fra 
een  Lørdag  til   den  næste   for  at  jage. 

Som  de  nu  kom  ridende  mod  Byen,  holdt  Eggert 
Hesten  an  og  snusede  mod  Vinden. 
Han  saa  paa  Niels  og  sagde : 
„Røgen  derinde  fra  lugter  af  Enebær." 
Niels  løftede   Hovedet  og  sagde  hurtigt: 
„Da  faar  du  straks  vende   og    ride  ad   Frankfurt 
til.    Jeg  følger  efter,  saa  snart  jeg  har  udkvitteret  os 
af  Herberget." 

Men  Eggert  mente  ikke,  at  Faren  var  saa  over- 
haands,  andet  end  de  kunde  i  Mag  ordne  sig,  før  de 
drog  af  Byen;  og  han  blev  ved  at  staa  paa  det,  saa 
Niels  maatte  føje  sig  efter  ham. 

Byporten  var  saa  stimende  fuld  af  Kærrer  og 
Ryttere,  at  de  næppe  kunde  trænge  sig  igennem;  men 
da  de  kom  ind  i  Gaderne,  faldt  det  dem  tungt  paa 
Hjærte,  at  her  truede  og  kuede  en  Hjemsøgelse,  hvis 
Mage  de  ikke  før  havde  set. 

Ud  for  Bartskærens  Bod  stod  et  Par  af  Raadet 
og  talte  ind,  ivrige  og  ængstelige.  Fra  mange  Huse 
lød  forvildet  Raaben  og  Skrigen.  Et  Sted  laa  et  dødt 
Menneske  i  Forstuen;  hun  var  sagtens  stødt  derud, 
da  Sygen  greb  hende  an.    Men  ikke  havde  det  været 

de  andre  til  Frelse.  Der  var  ingen  af  de  Legemer, 
som  man  skimtede  gennem  de  klaprende  Vindver, 
der  svarede  Bartskærens  Svend,  enddog  han  raabte 
derind  og  stak  med   en   lang  Stage  efter  dem. 

Ved  Brønden  maatte  de  styre  uden  om  et  Kvinde- 
lig, til  hvis  sortplettede  Bryst  et  levende  Barn  klemte 
sit  Ansigt. 

Alle  Boder  var  lukkede,  og  fra  alle  Skorstene 
røg  det  tykt  op  i  den  klare  Dag. 

Af  den  Ligstank,  der  stod  ud  af  mange  Huse, 
skønnede  Eggert  og  Niels,  at  Pestilensen  var  kom- 
men som  en  stormende  Fjende  og  alt  havde  sat 
sig  fast. 

Ved  deres  Herberg  steg  de  af,  netop  som  Vær- 
ten, Heinz  Nunnenbeck,  og  hans  Kvinde  kom  ud; 
de  havde  fuldt  op  at  gøre  med  at  overdænge  hinanden 
med  onde  Ord.  Da  Heinz  saa  Danskerne,  truede 
han  mod  Hjørneboden  og  raabte: 

„Den  formaledidede  Kunz  Sporemager,  længe 
har  han  ligget  i  grov  Last,  og  nu  er  det  da  endt 
med,  at  han  har  draget  Pestilensen  over  os.  Og  Vej- 
ret holder  med  Sygen,  —  den  Skiften  fra  Kuld  til 
Varme!  Tvi  ham,  den  Helvedes  Kunz,  den  Dann- 
haiiserbælg!" 

Det  var  Skrækken,  som  foraarsagede  hans  store 
Vrede. 

Da  Eggert  Qvitzow  og  Niels  Flint  ikke  kerede 
sig  om  hans  Forbandelser,  for  han  igen  løs  paa  Ko- 
nen; de  var  nemlig  ikke  bleven  færdig  med  at  tvistes 
om,  hvilken  Helgen  de  skulde  søge  Hjælp  hos.  Først 
da  de  enedes  om  at  afgøre  det  ved  Lodtrækning, 
holdt  han  op  at  støde  og  skælde  hende. 

Saa  tog  han  sig  da  omsider  af  Danskernes  Heste. 
Men  før  han  gik  med  dem,  sagde  han:  „Har  I  spurgt, 
om  der  andet  Steds  som  her  er  syntes  Ild  paa  Him- 
len og  mange  Stjærneskud?  Der  sagdes  nyssens,  at 
i  Frankfurt  var  der  set  to  Glavind  rende  sammen  i 
Skyerne.    Formener  I  ikke,  det  kan  være  et  Wunder- 

tegn,  at  Sygen  drager  fra  os  derhen?"  Heinz  saa 
ud,  som  vilde  han  tigge  dem   til  at  svare  ja. 

I  det  samme  kom  Drengen  løbende.    Han  raabte: 

„Dr.  Adrian  kan  ikke  give  Jer  Præservativ;  han 
fik  sin   Død  hos  En,  han  skulde  hjælpe." 

Værten  slog  ham  i  Fortvivlelse  for  hans  Mund, 
saa  han  skreg  op. 

Ovre  paa  den  anden  Side  af  den  snævre  Gade 
aabnedes  en  Dør.  Som  om  Fanden  selv  tog  ved  ham, 
løb  den  tykke  Heinz  ind  til  sit  og  slog  Porten  i  uden 
at  give  saa  megen  Tid,  at  Danskerne  og  Konen  kunde 
slippe  med  ind. 

Det  var  en  Sygevogterske,  der  forskaffede  Vær- 
ten den  Rædsel;  uden  at  forhaste  sig  kom  hun  slæ- 
bende ud  med  Dyner  og  Klæder;  men  næppe  var 
hun  begyndt  at  gaa  bort  derfra,  før  en  nøgen,  rasende 
Mand  ravede  ud  af  det  befængte  Hus  og  raabte  op 
om,  at  end  var  han  ikke  død,  hun  maatte  lade  ham 
beholde  hans  Klæder  den  korte  Stund,  han  havde 
igen. 

Da  de  stod  i  deres  Stue,  aabnede  Niels  Rands- 
len  og  fremtog  et  lidet  Skrift  om  Pestilens;  Toste 
Boserup  havde  givet  ham  det,  de  Dage,  de  vandrede 
sammen. 

Efter  at  han  en  Tid  havde  læst  i  det,  sagde  han: 
„Her  staar  prentet,  at  den  højlærde  Doktors  bedste 
og  første  Raad  er  at  fly  til  Gud  og  begære  Hjælp 
og  Trøst  af  ham.  Det  vil  vi  ogsaa  gøre  af  et  rede- 
ligt Hjærte.  Men  lad  os  dernæst,  som  naturligt  er, 
søge  til  Urter  og  Lægedom.  Om  vi  blive  sparede  og 
bevarede  til  i  Morgen,  naar  Dyrene  ere  udhvilede, 
vil  du  vel  begive  dig  til  Rin;  denne  Krankhed  kan 
komme  saa  hastig  paa,  at  det  kun  er  dig  til  liden 
Fromme  at  blive  her.  Der  staar  i  Tostes  Bog,  at 
det  er  saa,  at  naar  vi  drager  Aande  i  denne  forgif- 
tige Luft,  drager  vi  den  ind  til  vort  Hjærte  og  bli- 
ver befængt.    Vil  du  saa  ride  herfra?" 

„Ja,  ja,  lad  os  rejse  straks  ved  Daggry.  —  Niels, 
hvem  der  nu  sejlede  paa  Kong  Frederiks  Strømme!" 

Niels  Flint  gik  for  at  tilse  Dyrene.  Det  varede 
meget  længe,  inden  han  kom  igen,  og  da  saa  han 
ikke  glad  ud. 

„Eggert,  vi  har  ikke  salveret  os  i  Tide.  Dyrene 
ere  stjaalne;  og  der  er  ikke  eet  at  faa,  hverken  for 
Trusler  eller  Penninge." 

Eggert  Qvitzows  unge  Ansigt  blev  blegt.  Han 
kæmpede  forgæves  mod  den  Rædsel,  der  pludselig 
betog  ham;  men  saa  satte  han  al  Skam  paa  Dør  og 
klagede  og  vaandede  sig  højlydt. 

„Det  er  onde  Noder  at  lade  Frygten  faa  Over- 
haand,  Eggert  Qwitzow.  Giv  dig  tilfreds,  Vorherre 
forlader  os  ikke,"  sagde  Niels  mildt.  Der  var  kom- 
men en  stor  og  mærkelig  Ro  over  ham.  Han  maatte 
nu  glemme,  hvad  der  nagede  ham  selv,  og  kun  have 
i  Tanke  at  værge  og  værne  sin  Fælle  det  bedste,  det 
stod  i  hans  Magt.     Han  sagde: 

„Vil  Gud  dække  os  med  sine  Vinger,  da  sker 
der  os  hverken  Last  eller  Brast.  Men  der  hører 
Hjælp  til  Guds  Hjælp!  Og  derfor  vil  vi  med  frej- 
dige Hjærter  og  friske  Hænder  beskikke  os  mod 
Pestilensen." 

Og  Niels  fik  tændt  en  Lueild,  og  med  Muskat- 
blade og  Nelliker  søgte  han  at  gøre  en  god  Røg,  og 
alt  imens  talte  han  og  Eggert  om,  at  de  vilde  sky 
Overflødighed  i  Mad  og  forvare  sig  for  Vin;  der 
stod  jo  i  Skriftet,  at  Vin  drager  Overflødigheden  til 
Hjærtet. 

Op  ad  Dagen  hentede  Niels  en  Bartskær,  der 
rensede  dem   ved  at  slaa  deres  Aarer. 

Det  var  en  meget  snaksom  Mand;  Munden  stod 
ikke  et  Øjeblik  paa  ham.  Især  var  der  ingen  Ende 
paa  hans  Ordstrøm,  da  han  begyndte  at  fortælle  dem 
om  Piller,  han  havde  mænget  til  Hobe  af  Aloe,  der 
vilde  uddrage  den  naturlige  Væske,  Safran,  der  vilde 
styrke  Hjærtet    og    gøre    godt    Blod,    og   Myrra,    der 

kunde  rense  Hovedet  som  Mastlx  Maven.  Det  tyktes 
Niels  lød  ret  troligt,  saa  han  afkøbte  ham  hans  Præ- 
servativ. 

Næppe  var  han  gaaet,  før  der  i  Gaden  bruste  et 
Helvedes  Kog  af  Mænds  og  Kvinderøster,  der  græd, 
hylede  og  raabte  som   i  yderste  Nød  og  Vildelse. 

Eggert  kunde  ikke  bare  sig.  Han  slog  Vindvet 
op,  men  tumlede  som  sotslagen  tilbage;  der  drev  en 
saadan  kvalm,  raadden  Stank  op  mod  dem,  at  Niels 
sprang  til   for  at  lukke. 

Men  han  kunde  ikke  faa  Øjnene  fra  det  Syn 
dernede. 

Der  dreves  de  af  deres  egen  Rædsel  frem  i  en 
tæt  Skare  gennem  de  vinde,  snævre  Gader,  trængende 
sig  sammen  for  at  holde  sig  i  Midten  af  Gaden. 
Sansesløse,  som  skræmte  Dyr,  stimede  de  mod  Kir- 
ken —  baade  de,  der  ikke  kunde  faa  Lyd  over 
deres  Læber,  og  de,  der  med  brølende  Skrig  æggede 
Trangen  til  at  raabe  og  hyle  hos  alle,  som  hørte  dem, 
som  fik  en  Uendelighed  af  Forbandelser  over  deres 
skælvende  Læber,  —  Haan  og  Forbandelser  mod  St. 
Roehus,  der  ikke  havde  hjulpet  dem,  som  hans  Be- 
stilling dog  var. 

Der  var  Borgere,  saa  røde  som  deres  Ræveskinds- 
kapper,  og  andre,  saa  gulhvide  som  deres  Kraver. 
Rigmænd  i  tunge,  bræmmede  Klæder,  og  Stakler, 
hvis  flagrende  Pjalter  den  lumre  Vind  løftede.  Stærke 
Karle  brød  sig  Vej  gennem  Hoben,  og  svage  Skik- 
kelser med  Dødsmærket  paa  blege  Pander  stred  med 
den  sidste   Rest  af  Kraft  for  ikke  at  trampes  ned. 

Da  reves  en  Vindvesluge  op;  et  blaaligblegt  An- 
sigt og  en  pestspættet  Krop  stod  vaklende  mod  Da- 
gens Lys,  og  i  næste  Nu  havde  den  Syge  i  Vildelse 
kastet  sig  ned  mellem  Hoben.  Skrigene  flammede 
op  i  hvinende  hadsk  Gru,  og  hvor  han  faldt,  trængte 
de  sig  tilbage  med  en  saadan  Rædselens  Magt,  at 
Svage  og  Kvinder  knugedes  ind  mod  Husene  eller 
snublede  og  nedtrampedes.    I   den  lille   Aabning,   der 

blev  om  den  befængte,  stod  en  tyk  Borgermand. 
Han  knugede  sin  Madkniv  i  Haanden  og  fægtede 
sansesløst  med  den;  en  underlig  gurglende,  vredagtig 
Klagen  trængte  sig  over  hans  Læber;  saa  førte  han 
Kniven  mod  sit  eget  Hjærte,  og  Blodet  sprøjtede. 

Niels  Flint  slog  Hænderne  for  Øjnene.  En  vild 
Drift  til  at  fly  det  længste,  han  mægtede,  besatte 
ham.  Men  han  kunde  ikke  røre  et  af  sine  skælvende 
Lemmer,  og  heller  ikke  kunde  han  nu  faa  Øjnene 
bort  fra  en  Due,  der  sad  paa  Genboens  Dørkarm,  og 
vaklede  og  slog  mat  med  Vingerne,  til  den  pludselig 
tumlede  ned,  dræbt  af  Luftens  giftige  Aande. 

Niels  vaktes  af  sin  Lammelse  ved  en  skram- 
lende Kærres   Ulyd. 

Der  laa  Pestligene  kastet  mellem  hverandre, 
efterhaanden  som  de  var  hentede  ud  af  Riges  Huse 
og  Fattiges   Rønner  eller  samlede  op  af  Gaden. 

Et  blaasort,  strittende  Mandsben  skrabede  mod 
fremspringende  Bislag.  Et  Hoved  dinglede  ud  over 
Kanten,  saa  den  sorte  Tunge  faldt  frem.  Det  lange 
gule  Haar  paa  en  ung  Jomfru  i  en  flænget  Dragt 
plettedes  af  den  Edder,  der  flød  fra  en  Kællings  Byl- 
der, naar  Vognens  Rysten  skurede  hende  frem  og 
tilbage.  En  Kvinde  med  de  knyttede  Hænder  fulde 
af  Gadens  korte  Græs  var  slængt  øverst;  hendes  ny- 
fødte Barns  Lig  var  det  eneste,  der  ikke  bar  Pestens 
Mærke  i   denne   Kule  af  fortærende   Raaddenskab. 

Niels  greb  haardt  om  Karmen,  —  ud  mellem 
de  stinkende  Lemmer  arbejdede  et  Hoved  med  glip- 
pende Øjne  sig  frem.  —  Han  sprang  forbi  Eggert, 
ned  paa  Gaden  og  raabte  til  Ligdragerne,  hvad  han 
havde  set.  Men  de  stødte  ham  fra  dem  og  havde 
ikke  andet  Svar  paa  hans  Trusler  og  Tryglen  end  de 
groveste  og  vederstyggeligste  Ord. 

Niels  kunde  ikke  faa  Øjnene  fra  det  gruelige 
Syn.  Som  han  var  lænket  til  Kærren,  droges  han 
med  gennem  Gader  og  Gyder. 

Han  saa  ikke  en  Pestbefængt,  der  kom  jagende, 

før  han  havde  hans  giftige  Aande  om  sig.  De  vilde, 
røde  Øjne  funklede  i  et  Ansigt  saa  blaalighvidt,  saa 
magert,  at  Niels  syntes,  det  var  Døden  selv,  der 
dansede  ham  forbi.  Byen  igennem,  Landene  over, 
hvirvlende  alt  levende  med  sig  —  Købmanden  fra 
hans  Vareballer,  Præsten  fra  Altret,  Haandværkeren 
fra  Værkstedet,  Kvinderne,  Kongerne,  Bønderne,  de 
Højlærde,  Dødsfjenderne  og  Kærlighedsparrene,  — 
alle,  alle. 

Som  i  en  Rædslens  Rus  tumlede  Niels  viljeløst 
efter  Kærren  uden  at  være  mægtig  et  eneste  Nu  at 
se  bort  fra  de  glippende  Øjelaag  mellem  Ligene.  Om- 
sider standsede  de  ved  en  Grav  saa  lang  som  en  Kirke 
og  med  en  Stank,  som  var  det  Helvedes  Mund,  der 
spyede  de  Fordømte  ud  til  Dommedags  hævnende  Engel. 

Kærrer  holdt  i  Række,  og  Lig  styrtedes  ned. 
En  enkelt  Skovlfuld  Jord  strøedes  mellem  dem,  alt 
medens  Bunkerne  dernede  tuede  sig  højere  og  højere 
op.  Nu  laa  den  gamle  Kælling  der;  nu  kastede  de 
den  guldhaarede  Jomfru  af  Kærren,  hun  faldt  forover 
lige  paa  sit  Ansigt  som  en  stor  Dukke.  Nu  tog  de 
om  ham  med  de  glippende  Laag;  han  gav  et  svagt 
Støn,  da  han  faldt  ned  i  Kulen,  rejste  sig,  men  sank 
straks  sammen   og  var  død. 

Niels  ravede  tilbage. 

Og  det  var  et  Menneske,  der  havde  været  stedt 
i  en  saadan  Pine,  og  det  var  Mennesker,  der  kunde 
have  frelst  ham  af  hans  Kval,  men  havde  forsømt 
det  af  en  Helvedes  Raahed  og  Ladhed. 

Niels'es  Hjærte  var  ved  at  sprænges  af  Sorg  og 
Gru. 

Nu  skjultes  den  Døde  af  nye  Lig,  som  hastig 
stødtes  derned.  De  rev  Klædningen  af  en  rig  Mand, 
medens  de  skændtes  om  den  med  grove  Eder,  og 
saa  plumpt  trak  de  en  Kvinde  af  Kærren,  at  et  Barne- 
lig, hun  holdt  krystet  ind  til  sig,  droges  fra  hende. 
Ham,  de  stødte  ned  efter  hende,  var  halvt  fortæret 
af  Ild,  han   i   sin   Dødsangst  havde  kastet  sig  i. 

Lig  paa  Lig!  Døden  i  hver  Krog  af  Verden! 
Menneskehjælp  og  Mennesketrøst  for  intet  at  regne! 

Ingen  Helvedeskval  tyktes  Niels  at  være  større 
end  dette  at  se  Jorden,  den  grønne  Jord,  som  en 
Ligæder  og  intet  andet!  Og  Mennesker  ikke  være 
andet  end  stinkende  Aadsler  og  dog  tusind  Gange 
bedre  bevaret  end  de  Karle,  der  med  alle  Døds- 
synders Trællemærke  i  deres  Ansigter  hensled  deres 
stakkede  Livstid  med  det  usleste  Arbejde  og  med  de 
svigefuldeste  Lyster. 

Ikke  Ild,  der  for  gennem  alle  Riger,  kunde  rense 
Jorden  for  disse  Laster  og  Rædsler! 

Der  var  En,  som  tog  Niels  ved  Armen  og  førte 
ham  bort,  medens  han  holdt  ham  Eddike  under  Næsen. 
En  ung  Præst  var  det. 

Som  Niels  længe  fulgte  med  ham  og  hørte  hans 
barmhjærtige  Ord  til  de  Elendige  og  saa  ham  yde 
dem  retskaffen  Hjælp,  svandt  den  Tynge  og  Drøvelse, 
han  var  falden  i,  saa  at  han  igen  blev  sig  selv  mægtig, 

Paa  Torvet  brændte  et  Baal. 

Niels  laante  Tænger  hos  en  Mand,  som  stod  der; 
og  han  røgede  sine  Klæder  og  rensede  sig,  det  bed- 
ste han  kunde. 

Derfra  gik  han  ud  paa  Markerne  og  søgte  og 
samlede  Urter,  der  skulde  være  ham  til  Nytte,  hvis 
Sygen  greb  dem  an. 

Det  var  bleven  underligt  lyst  i  hans  Sind.  Nu 
skulde  han  ikke  længere  have  det  uopgjort  med  Gud; 
Straffen,  der  som  et  truende  Sværd  hængte  over  hans 
Hoved,  skulde  nu  ramme  ham.  Og  i  det  var  en 
aabenbar  Retfærdighed,  som  han  til   fulde  kunde  fatte. 

Ogsaa  udenfor  Murene  regerede  Sygen,  og  Niels 
hørte  megen  Jammer  om  Fædød  og  Folkedød  og  saa 
mangt  et  Lig  i  Hegn  og  Grøfter,  for  med  blanke 
Spyd  jog  Bønderne  dem  af  Gaarde,  der  flygtede  fra 
Byen,  sunde  eller  med  Soten  i  Kroppen. 

Ogsaa  Niels  fornam  deres  Vrede,  saa  han  om- 
sider fandt  det  raadeligst  at  søge  hjem  igen. 

I  Herberget  stak  Værten,  Heinz  Nunnenbeck 
Hovedet  ud.  Niels  tænkte,  at  det  saa  underligt  ud, 
at  skønt  han  var  bleg,  var  den  røde  Farve  over  hans 
Kinder  og  Næse  dog  ikke  helt  slukket.  Han  hvæsede 
mod  Niels: 

„Nu  har  her  været  Forvarsel  for,  hvor  mange, 
der  skal  dø.  Gaden  var  tom,  men  der  lød  Slag  af 
en  Stok  mod  Døren.  Eet  Slag.  Eet!  Nu  faar  vi  se, 
hvem  det  bliver." 

Havde  hans  onde,  avindsfyldte  Blik  kunnet  kalde 
Pestilensen  frem  i  Niels,  da  havde  han  været  døds- 
mærket i  samme   Stund.  —  —  —  — 

Eggert  Qvitzow  sad  og  halvsov.  Snart  gabede 
han,  snart  skælvede  hele  hans   Krop  af  Kulde. 

„Eggert,  hvad  er  der  paa  Færde?"   spurgte  Niels. 

„Intet  uden  Døden  er  paa  Færde."  Og  Eggert 
strakte  Haanden  ud  og  klyngede  sig  til   Niels. 

„Salver  dig,  Niels.  Salver  dig.  Det  er  dig  til 
ubodelig  Skade  at  blive.  Nej,  nej  forlad  mig  ikke  i 
min  Nød.  Skal  jeg  dø,  da  sværg  mig  til,  du  vil  lade 
mig  hæderligt  begrave.    Forlad  mig  ikke." 

„Saalænge  Gud  sparer  mig  Livet,  skal  du  finde 
mig  hos  dig."  Niels  løb  mod  Døren  for  at  skikke 
Bud  efter  Bartskæren. 

„Gaa  ikke  ud,  at  du  ikke  falder  i  Sygen  borte 
fra  mig.  Kom  iligen  igen,"  raabte  Eggert,  medens 
han  flængede  Tøjet  af  sig.  Han  kendte  sig  saa 
svullen   under  Armene  og  saa  tung  i   Hovedet. 

Niels  hastede  tilbage  til  Eggert,  der  sad  og  klagede, 
snart  over  Kulde,  snart  over  Hede. 

Pludselig  for  han  op. 

„Det  stikker  og  prikker  alle  Vegne  i  mig.  Den 
Susen  og  Ve  i  mit  Hoved,  den  indvortes  Hede  og 
den  beske  Smag  i  min  Mund.  Niels,  Niels,  Pestilen- 
sen faar  Magt  med  mig."  Og  han  sank  sammen,  og 
hans  Aandefang  blev  tungt. 

„Vær  ved  godt  Mod,  saa  staar  du  snarest  til   at 

hjælpe,"  sagde  Niels  og  lettede  og  løftede  ham,  til 
han   fik  ham   ind  i   Sengen. 

Han  hastede  til  og  fra  Ovnen  og  sydede  Malurt 
og  Rude  i  Eddike.  Da  han  havde  klaret  det,  lod  han 
Eggert  lugte  dertil,  strøg  ham  og  sig  selv  med  det 
i   Næseborene  og  for  Haandleddene. 

Eggert  faldt  lidt  til  Ro.  Og  Niels  gav  sig  Tid 
til  at  berede  flere  Lægedrikke.  Først  tog  han  sig  for 
at  syde  Endivie  i  Boraxvand.  Saa  drog  han  en  Guld- 
ring af  Eggerts  Finger,  glødede  den  i  Ilden  og  slukkede 
den  i  Drikken  for  at  styrke  den  med  Guldets  hemme- 
lige Kræfter. 

Og  vel  var  det,  at  han  havde  den  gode  Drik  til 
rede,  for  en  Stund  efter  sprang  Eggert  ud  af  Sengen 
som  rasende  af  Tørst. 

Hvi  kom  dog  den  Pestmester  ikke ! 

Det  var  sent  paa  Dag.  Det  flakkende  Skær  fra 
Ovnen  legede  et  underligt  Spil  med  Solnedgangs- 
rødmen  gennem  de  brogede  Rudeskiver. 

Niels  stod  med  Hænderne  haardt  foldede  mod 
Brystet.  Skønt  en  ulidelig  Sorg  over  Eggerts  Døds- 
fare klemte  ham  haardt  om  Hjærtet,  var  han  saa 
underlig  tryg  til  Sinds.  Han  saa  kun  en  Vej  for  sig, 
og  han  havde  kun  et  at  forlade  sig  paa:  Guds  God- 
hed. Og  det  lyste  op  i  ham  med  en  sikker  Fortrøst- 
ning. 

—  Omsider  lød  der  Støj  nede,  lang  Snak,  til- 
sidst   Hvisken. 

En  Stund  efter  kom  en  Landfarer  i  Døren.  Bart- 
skæren  havde  ikke  været  at  finde. 

Landfareren  var  en  grumset  graa,  lav  Kumpan 
med  et  Par  knortede,  stærke  Ben  og  en  Ryg,  der 
var  kroget  af  saa  længe  at  have  baaret  Skrinet  fra 
By  til   By. 

Han  stod  med  bortvendt  Ansigt.  En  Svamp 
med  Eddike  holdt  han  for  Næsen,  og  han  tyggede 
paa  en  Rod,  saa  Niels  næppe  kunde  skønne,  hvad 
han  sagde. 

„Lad  ham  kun  faste  i  fem  Dage.  Det  synes  paa 
ham,  at  det  er  Pestilens.  Hvor  er  hun  bristet 
ham  ud?" 

Niels  strøg  Eggerts  Klæder  til  Side.  Derpaa 
svarede  han: 

„Paa  Akslen." 

„Det  ere  saare  godt.  Da  drives  Forgiftigheden 
fra  Hjærtet.  Stød  Hyldeblad  med  Sennop  og  læg  det 
paa.  Eller  slaa  dem  med  et  gloende  Aarejern.  Er 
han  hoven  under  Armhulen?" 

„Det  synes  saa." 

„Meget  godt.  Meget  godt.  Da  skal  hans  Median 
slaas." 

„Nu  brister  Sveden  ud  af  ham,"  sagde  Niels 
glædestraalende.  Dette  gav  jo  tusindfold  mere  Haab 
end  den  tørre,  brændende   Hede. 

I  det  samme  bankede  det  nede  fra  med  en  Stok 
i  Loftet.  Landfareren  gned  Kabudsen  paa  sit  Hoved 
og  flyttede  sig  uroligt.     Saa  sagde  han: 

„Sveder  han,  faar  du  aabne  Vindver  og  Døre 
og  lade  Vinden  Natten  igennem  stryge  over  ham." 

Niels  saa  forbavset  mod  den  lille,  krøgede 
Skikkelse  der  i   Halvmørket  og  sagde: 

„Du  mistager  dig.  Giv  mig  hellere  et  Middel 
til  at  drive  Sveden   frem." 

„Saa  fyld  ham  med  godt  stærkt  01  og  megen  salt 
Mad.    Dermed  har  jeg  reddet    mangen  En  fra  Død." 

„Det  skyldtes  nok  Slumpelykke  og  god  Natur, 
man  kan  ikke  altid  bruge  eenhaande   Midler." 

Landfareren  vinkede  ham  hen  til  sig. 

„Hvormeget  kan  I  betale.  Jeg  har  en  Salve, 
som  — " 

„Hvad  fordrer  du?" 

„Junkerens  Kæder  og  Ringe,  hans  Kappe  og 
befjedrede  Hat.    Og  hvad  I  fører  med  af  Penninge." 

„Hvorledes  skal  jeg  saa  skaffe  ham  Føde  og 
Urter?" 

„Det  kan  jeg  ikke  hjælpe."    Og  paa  engang  brast 

den  krogede  Landfarer  i  Latter  og  saa  frækt  paa 
Niels:  „En  skal  dø  her  i  Huset.  Det  er  os  ikke 
ukært,  om  det  bliver  en   Udenlandsk." 

Niels  greb  ham  i   Brystet. 

„Dertil  sigtede  dine  daarlige  Raad!  Din  elendige 
Prakker,  du  skikker  dig  som  et  Skarn  og  taler  dog 
om  Lægedomskunst."  Niels  rystede  ham,  saa  at 
Eddikesvampen  fløj  ham  af  Hænde,  og  han  næsten 
knækkede  Nakken  for  at  holde  sit  Hovede  bort.  „Ud 
med  dig,  din  formaledidede  Bisselæge,  der  ikke  ved 
andet  end  at  fare  din  Vej,  naar  du  har  skilt  ærligt 
Folk  ved  Helbred  og  Penge.  Ud  med  dig,  siger  jeg. 
Ud."    Og  Niels  slyngede  ham  mod  Trappen. 

Han  stod  lidt  og  pustede. 

Nu  vidste  han  altsaa,  hvorledes  det  var  fat  med 
den   Hjælp,  han  kunde  vente  af  Mennesker. 

Og  siden  han  nu  var  den  eneste,  Eggert  kunde 
begære  Trøst  og  Bistand  hos,  saa  var  det  vel  Guds 
Mening,  at  han  ikke  havde  faaet  Liv  og  Aand  for 
evindeligt  at  fly  ind  i  sin  egen  Nød.  Gud  vilde  dog 
bruge  ham.  Og  det  anstod  sig  ikke  at  formene,  hvad 
Gud  vilde  have. 

Og  dermed  begyndte  Niels  Flint  at  gennemstride 
kommende  haarde  Dage.  — 

Mesten  hver  Nat  maatte  Niels  klatre  ned  ved 
Svalen  for  at  skaffe  Føde  og  Urter,  og  hvad  andet, 
de  havde  behov.  Værtens  Dør  var  stængt  for  ham, 
og  Gadens  Folk  skyede  ham.  — 

Han  havde  straks,  da  Landfareren  var  sat  paa 
Dør,  dækket  Eggert  med  alle  de  Dyner,  der  var, 
stukken  en  hedet  Teglsten  under  hans  Fødder  og 
lagt  Blærer  med  varmt  Vand  op  ad  ham,  og  det 
gjorde  han,  saa  tit  det  trængtes. 

Time  efter  Time  kunde  han  staa  og  stryge  Sveden 
af  ham  med  varme  Linklæder,  og  han  forsømte  ikke 
at  støde  Ingefær,  Sukkerkandis  og  Campher  til  Hobe; 
blandet  med  Vin  og  Rosenvand  var  det  en  god  Svede- 


95 


drik.  Han  tog  sig  ogsaa  megen  Tid  til  at  gnide  ham 
under  Fødderne  med  Salt  og  Eddike. 

Niels  maatte  love  den  gode  danske  Bog,  Toste 
Boserup  havde  skænket  ham.  Det  var  den  eneste, 
han  kunde  begære   Raad  hos. 

I  mange  Dage  holdt  han  troligt  ud  med  den 
Dødssyge.  Hverken  Ravolje  at  smøre  sig  med  i 
Hjærtekulen  eller  Gentian  at  holde  i  Munden  som 
Præservativ  havde  Niels,  og  mangen  Gang  maatte 
han  kæmpe  haardt  med  Eggert,  naar  Vildelsen  kom 
over  ham,  og  han  vilde  styrte  sig  ud  af  Vindvet. 
Men  han  blev  sparet,  og  for  hver  Gang  Morgen- 
klokkerne sang  en  ny  Dag  ind,  lærte  Niels  at  give 
sig  inderligere  til  Gud  i  Tak  og  Begæring  om  Hjælp. 

Da  Niels  en  Tid  havde  passet  Bylderne  med 
varme  Kaalblade,  oplod  de  sig.  Giften  uddreves,  og 
han  havde  kun  at  to  Saarene  og  bringe  Eggert  til 
Kræfter,  da  var  Sygen  endt.  —  — 

Pesten  var  ved  at  sætte  sig  i   Byen. 

Eggert  havde  faaet  sin  Degen  og  sit  Ridetøj 
lagt  frem  paa  Bordet  og  sad  og  syslede  med  det. 

Niels  laa  henne  ved  Ovnen  lige  paa  Ryggen  i 
dyb  Søvn. 

Han  vaagnede  pludselig;  nede  fra  hørte  han  en 
Hylen  og  en  Skrigen  som  om  al  Verdens  Peblinge 
blev  tugtede.  Og  midt  i  Skrigene  lød  en  Galen  og 
Kaglen,  der  ikke  kunde  have  været  anderledes,  om 
Mikkel  var  i   Hønsegaarden. 

Hvad  var  dog  paa  Færde! 

Da  det  tog  til,  svang  Niels  sig  ned;  han  saa 
gennem  det  aabne  Vindve  ind  i  Værtens  Kammer. 

Der  mødte  ham  et  løjerligt  Syn. 

Den  store,  bugede  Heinz  Nunnenbeck  laa  i  en 
Stol.  Konen  stod  i  Stuen  og  plukkede  ilfærdigt  Fjerene 
af  en  sort  Høne.  Et  Par  sorte  Høns  med  fjerløs 
Bagkrop  laa  og  gispede  paa  Gulvet.  En  hel  Hob 
flagrede  forvildede  rundt  og  skreg  og  galede. 

Midt  i  Spektaklet  lød  Heinzes    lallende  Røst.     I 

een  Uendelighed  raabte  han:  „Pluk  dem  for  Rumpen, 
hold  dem   for  Næbbet." 

Saa  snart  Konen  igen  havde  Fjerene  af  En, 
klemte  hun  den  mod  Heinzes  Pestbylder,  medens  han 
trykkede  dens  Næb  sammen,  for  at  dens  Aande 
skulde  gaa  neden  ud  og  drage  Forgiftigheden   til  sig. 

Men  selv  dette  prøvede  Raad  kunde  ikke  hjælpe 
den  tykke  Vært.  Paa  een  Gang  trak  han  sig  sammen, 
gled  ned  af  Stolen  og  var  død. 

Det  var  det  sidste  Pestlig,  Niels  saa.  November 
var  kommen.  Kulden  var  i  Luften,  og  lidt  efter 
rensedes  Farsotens  Spor  bort.  —  —  —  — 

Eggert  Qvitzow  sad  paa  en  Stol  og  lod  Solen 
skinne  paa  sig.  Det  var  ham  Aarsag  til  dyb  Glæde, 
nu  han  saa  længe  havde  ligget  i  det  mørke  Senge- 
skab. 

Niels  gik  i   Stuen  og  bar  Ved  til  Ovnen. 

Eggert  fulgte  ham  længe  med  Øjnene.  Han 
følte  sig  saa  svag  og  dog  saa  blød  til  Sinds.  Mon 
Niels  ikke  kunde  fornemme  den  Tak  i  hans  Hjærte. 

Men  Niels  havde  lagt  sig  ned  og  saa  ind  i  Ilden. 

Eggert  sagde: 

„Niels,  naar  jeg  bliver  ved  Livet,  da  er  det 
næst  Gud  og  Naturens  Velgerning  din  trolige  og 
trøstelige  Færd,  jeg  kan  takke  derfor." 

En  Stund  lød  kun  Ildens  Spragen.  Saa  talte 
Eggert  igen.    Men  med  sagte  Stemme. 

„Dette  var  uforfalsket  Venskab,  Niels  Flint!  — 
Saa  længe  der  er  Klipper  i  Norge  og  Vand  i  Bælterne, 
skal  jeg  og  mine  være  dig  Tak  skyldig." 

Niels  laa  og  tænkte  paa,  hvor  mange  Veje  Gud 
har,  naar  han  vil  oprejse  en  synkende  Sjæl. 

At  den  svare  Nød  havde  været  Midlet  til  at 
vende  hans  Hu  til  Livet  igen,  det  skulde  ingen  have 
tænkt. 

Hans  danske  Fælle  mente  at  skylde  ham  Tak 
for  Livet.  —  Men  hvor  meget  mere  havde  han  ikke 
at  takke  for! 

Det   var   dog   kun    Legemets    Liv,    Eggert   havde 
staaet  i   Fare  for  at  miste. 


Rytter  fra  Danmark. 


Næste  Dag  —  Eggert  stod  just  i  det  aabne 
Vindve  og  solede  sine  Hænder,  der  var  ham  saa 
kvindagtig  hvide  —  lød  der  Hestetrampen  i  Gaden. 

Niels  Flint  saa,  at  Eggerts  slappe  Skikkelse 
pludselig  spændtes.    Han  raabte  glad: 

„Det  er  Mikkel  Remmesnider  paa  Skæggen! 
Mikkel,  min    Faders  Svend." 

Og  han  hastede  af  Døren  og  ned  til  Karlen,  der 
kom  ridende  Fod  for  Fod  paa  en  stor,  langhaaret 
Hingst.    Foran  red  en  ung  Student. 

Eggert  fløj  Mikkel  i  Møde  og  rystede  hans  Haand, 
og  forinden  han  var  kommen  af  Sadlen,  medens  han 
spurgte  og  spurgte,  klappede  han  Dyrets  skumflagede 
Hals,  følte  op  og  ned  ad  dets  Ben  og  eftersaa  Hovene, 
om  der  var  sket  ham  Skade  paa  den  lange  Rejse. 

Skæggen  var  jo  lagt  til  paa  Egebo. 

Mikkel  kunde  næppe  komme  til  Orde,  saa  mange 
Spørgsmaal  havde  Eggert.  Om  Slægten,  Gaarden, 
Egnens  Folk,  Rigets  Anliggender  og  meget  andet. 

Mikkel  greb  det  og  kom  omsider  til  at  tale; 
vidt  og  bredt  snakkede  han  op  om  Plovstudene,  der 
havde  brudt  Benene,  om  Ide  Villom  Tømmermands, 
der  var  sparket  død  af  en  drukken  Murerkarl,  da 
hun  gik  til  Kirken  efter  sin  sidste,  om  Lars  Degn, 
som  var  bandsat  for  Signen,  om  Vikke  Hareskaar, 
som  var  brændt,  fordi  hun  ved  Trolddom  havde  taget 
Lykken   fra   Bent   Grubbe,   men   som   havde   haft   en 

saa  smuk  Bekendelse,  da  Bødlen  fik  hende  under 
Hænder. 

„Ja  —  ja,  ja  —  men  min  Fader  og  min  Moder. 
Hvor  lider  de!     Du   fører  da  Breve  med!" 

„Jeg  har  forlist  dem,  de  blev  mig  frataget  af 
Skælmer.    Men  her  er  andre  Brevskaber." 

Da  Mikkel  og  Studenten  var  bleven  bænket  om 
et  forsvarligt  Fad  Saltmad,  læste  Eggert  Brevene. 
Det  ene  var  fra  Elsebe  Krabbe.  Eggert  tog  sin  Hue 
af,  da  han  læste,  hvad  Elsebe  meldte  om  Birgitte 
Gjøes  Død. 

Hvor  godt  var  det  dog  ikke  at  vide,  at  der  var 
saadanne  Kvinder  i  Verden! 

Men  saa  læste  han  ilfærdigt  videre.  Elsebe  for- 
talte om  Mette  Vifferts  Sag,  om  at  Vincens  Glam- 
bæk en  Tid  havde  været  villig  til  at  give  Købet  op. 
Men  saa  havde  hans  Søster,  Dorete  Glambæk,  be- 
virket, at  Vincens  nu  ikke  mere  vilde  hæve  Tro- 
lovelsen, uden  at  Mettes  Slægt  vilde  frasige  sig  al  Ret 
til  de  Jorder  i  Fyn.  Og  det  vilde  de  ikke.  De  stod 
Mette  haardt  imod.  Men  Mette  selv  holdt  troligt 
ved  sit. 

Eggert  saa  op  med  et  funklende  Blik.  Mette, 
hans  Barndoms  Søster,  alt  det  havde  hun  at  gennem- 
stride! 

Saa  hastede  han  det  andet  Brev  igennem.  Det 
var  fra  Enevold  Kruse  og  meldte  kort,  men  lystigt 
om,  at  Dorete  Glambæk  havde  fanget  Kærlighed  til 
Godske  Viffert  eller  til  den  Gaard,  han  i  Tiden 
skulde  have  Raadighed  over,  og  at  hun  derfor  af  al 
Magt  holdt  paa  Venskab  med  dem   paa  Kjærstrup. 

Eggert  lo.  Dorete,  hvem  Kiv  var  det  kæreste, 
hun  blev  tvungen  af  sit  eget  Magtbegær  til  at  for- 
lige Usamdrægtige! 

Men  saa  kastede  han   Brevet  hen  ad  Bordet. 

„Nu  svelter  du  vel  ikke  mere,  Mikkel,  andet 
end  du  kan  melde  om  min  Fader  og  Moder!" 

Mikkel    var    længe    om   at  stryge  Ølskummet  af 

Munden  med  sin  haarede  Haandbag,  og  han  gav  sig 
igen  til  at  berette  om,  at  i  Luneborg  havde  han  ladet 
sig  maale  af  en  Signekælling  formedelst  Hold  og 
Bugløb. 

Eggert  rejste  sig.  Han  gik  om  Bordet  hen  til 
Mikkel  Remmesnider.  Der  var  kommen  en  stor  Al- 
vor over  ham. 

„Du  bringer  ikke  godt  Bud." 

Mikkel  rejste  sig,  lagde  Hænderne  sammen  og 
sagde: 

„Hr.  Søren  paalagde  mig  først  at  sige,  at  vi  alle 
har  bedt  til,  at  Gud  vil  give  Jer  at  være  taalmodig 
under  Korset.  Og  saa  er  da  mit  Ærinde  hid  at  melde, 
at  Jeres  kære   Forældre  nu   er  i   Guds  Vold." 

„Døde!  —   Fader  og  Moder!" 

„De  ere  kaldte  af  Verden,  jer  Fader  i  Dag  for 
to  Maaneder  siden;  jer  Moder  ottende  Dagen  der- 
efter." 

„Fader  og  Moder!  Baade  Fader  og  Moder!" 
sagde  Eggert  stille.  Munden  fortrak  sig,  og  Taarerne 
sved  ham  i   Øjnene. 

„Malte  Qvitzows  sidste  Befaling  var,  at  dette 
Brev  skulde  skikkes  jer  til   Hænde." 

Eggert  tog  varligt  Brevet  og  holdt  det  mod  sit 
Bryst,  medens  Mikkel  berettede,  hvad  han  vidste  om 
hans  Forældres  Sygdom  og  Død.  Saa  vinkede  han 
dem  alle  bort.  —  — 

Senere  paa  Dag  talte  Eggert  længe  med  Niels 
om,  at  han  nu  paa  det  snareste  vilde  følge  Budet 
hjem. 

„Egebo  og  Egebos  Bønder  har  ingen  Forsvarer. 
Og  jeg  længes  nu  efter  at  blive  en  oprigtig  Rigens 
Mand  i  Danmark.  Jeg  kan  rejse  paa  Vinterføret  over 
Land,  hvis  det  bliver  tidigt  Vejrlig  og  falder  i  med 
Frost  inden  Danmarks  Grænser.  Staar  det  dig  an 
at  drage  med,  Niels  Flint?" 

Men  nu,  da  Eggert  havde  en  tro  Følgesvend 
hjem,  mente  Niels,  han  vilde  give  sig  under  en  eller 

anden  Herre,  som  vilde  ride  ind  i  Nederlandene  og 
prøve  Krigslykken.  Det  var  jo  hans  Moders  Land, 
og  det  tyktes  Niels  at  være  en  stor  Ære  at  staa  paa 
deres  Side,  som  kæmpede  for  deres  Tro!  Alt  havde 
han  gjort  fornøden  Aftale  med  Studenten  Jacobæus 
Hindsholmius,  en  Fynbo,  at  de  vilde  følges  en  Stund, 
til  Niels  fandt  sig  en  Herre. 

„Deri  befalder  du  mig  ikke,  Niels.  Inden  du 
kommer  i  Tjeneste,  løber  du  den  Hazard  at  svelte 
til  Døde.  Du  har  ingen  Venner  i  denne  Landsende. 
Som  der  staar,  det  bør  fuldtro  Venner  at  vare  hin- 
anden af  Skade;  vær  mig  derfor  hørig  i  dette  og 
drag  med  mig  til  Danmark,  hvor  du  har  Kendinge 
og  Venner." 

„Hav  Tak  for  dette.  Men  jeg  har  set,  hvor  liden 
Magt  Mennesker  har.  Jeg  har  nu  den  Tro,  at  det 
bør  mig  at  byde  mig  til  der.  Vil  Gud  spare  mig 
Livet,  kan  jeg  da  yderligere  fornemme,  om  han  vil 
bruge  mig  i  denne  Verden." 

„Som  dig  tykkes,  Niels.  Gud  unde  dig  at  blive 
uskadt  med  Ære!  Men  det  faar  du  ikke  glemme,  at 
naar  vi  har  alle  Vegne  gæst,  saa  er  dog  Hjemmet  al- 
sombedst.  Og  giv  Tid,  at  jeg  kan  skaffe  dig  en  gerust 
Hest.  Skæggen  kan  være  god  til  det.  Han  er  fyrig 
og  modig.  Saa  kan  Mikkel  ride  din  hjem.  Den  har 
dog  tjent  sin  Tid."  —  — 

St.  Catharinæ  Dag,  den  fem  og  tyvende  Novem- 
ber, hilste  de  to  da  af  med  hinanden.  Niels  og 
Jacobæus  Hindsholmius  red  Vester  ud.  Eggert  red 
mod  Danmark  for  at  blive  Egebos  Herre. 

Mod  Fjenden. 

IN  iels  Flint  red  i  den  nederlandske  Fejde  under 
en  pommersk  Adelsmand,  Frants  Wobitzer,  en  tavs 
og  streng   Herre. 

Det  var  saadan  med  Niels,  at  han  ikke  kunde 
komme  bort  fra  de  Tanker,  som  længe  havde  regeret 
ham.  Venner  havde  han  ikke  —  hverken  blandt  de 
Karle,  med  hvem  han  mere  end  een  Gang  var  draget 
Fjenden  under  Øjne,  eller  blandt  dem,  for  hvem 
Hververpengene  nyssens  havde  raslet  over  Tromme- 
skindet. 

Intet  ydre  gik  ham  ret  til  Hjærte.  Tiden  stod 
stille  for  ham;  alt,  som  kunde  være  mægtigt  at  drage 
hans  Hu,  laa  langt  ind  i  de  kommende  Dage;  de 
nærværende  tyktes  ham  alle  at  være  den  ene  som 
den  anden,  endskønt  Krigen  førte  ham  nyt  for  Øje 
hver  Dag. 

Men  denne  hans  Aands  Ensomhed  blev  ham 
sund. 

Han  lærte,  at  ikke  maa  man  gøre  hver  Mand 
til  Vilje,  hvis  man  skal  forvare  sin  Sjæl.  Og  at  der 
ligger  mest  Magt  paa  fast  og  ubrødelig  at  gaa  den 
Vej,  som  er  En  den  rette.  Han  havde  jo  alt  for- 
mærket, hvorhen  det  kunde  bære,  hvor  vildsom  man 
kunde  blive,  ved  med  Løgn  at  vige  fra  det,  som  er 
Ens  rette  Naturgrund. 

Han  lærte  at  spørge  sin  Samvittighed,  før  han 
spurgte  Venner  og  Naboer;  og  det  gjorde  det  klart 
for  ham,  at  der  er  to  Magter:  Lysets  og  Mørkets, 
og  at  der  ikke  er  andet  Skel  mellem  Mennesker  end 
det  Skel,  som  Vilje  til  Sandhed  og  Svaghed  overfor 
Løgnen   sætter. 

Men  han  formærkede  ogsaa,  at  dermed  er  ikke 
alt   endt.    For    saa    snedige    er    Djævelens    Anløb,    at 

det  er  fuldt  haardt  til  enhver  Tid  at  vide,   hvad  der 
er  ondt,  og  hvad  der  er  godt. 

For  man  kan  holde  det  for  sikkert,  at  man  tje- 
ner det  gode,  og  saa  er  det  det  onde,  som  driver 
En   til   Handling. 

Himlen  var  graa.  Under  de  revne  Skyer  drev 
Krudtrøg  og  Støv.  En  Vestenstorm  hvinede.  Men 
højere  end  den  lød  Braget  af  Kampen. 

Niels  Flint  holdt  bag  Frantz  Wobitzer  paa  en 
Banke.  Den  Fløj,  hvortil  de  hørte,  var  endnu  ikke  med 
i   Slagtummelen. 

Solen  brød  igennem,  og  langt  ude  var  det,  som 
en  blinkende  uhyre  Lindorm  bugtede  sig  frem  og 
fyldte  op  i  Horisonten.  Det  var  spanske  Ryttere  med 
dragne  Værger. 

Niels  kunde  ikke  skønne,  hvorfor  Frantz  Wo- 
bitzer ikke  lod  sine  Knægte  sprænge  frem.  For  at 
tvinge  sig  til  Ro  sad  han  og  saa  paa,  hvor  Solen 
blinkede  i  Hintertøjet  paa  Pommerinkens  Hingst  og 
i   hans  Flankeskørter  og  Armbukler. 

De  spanske  Faner  for  frem  over  Sletten.  Wo- 
bitzer var  urørlig,  men  gennem  Rytterskaren  bag  ham 
gik  et  sagte  Sus.     Karlene  strakte  Hals. 

Som  de  spanske  Afdelinger  i  nøjagtige  Firkanter 
med  en  Overflade  af  Lansespidser  red  frem  derude 
paa  Sletten,  maatte  Niels  tænke  paa  Karter. 

Hvor  det  var  længe  siden,  han  havde  set  Kvin- 
der med  fredelig  Syssel. 

Nu  løftede  Frantz  Wobitzer  sin  staalklædte  Arm 
og  drog  sit   Værge. 

Der  gik  en  raslende  Bevægelse  gennem  hele 
hans  tætte  Skikkelse.  Hingsten  dansede  uroligt  under 
ham,  saa  Jerntøjet  klirrede. 

Staaende  i  Stigbøjlerne  vendte  han  sig  og  saa 
ud  over  sine  Knægte.  Livslysten  flammede  i  de  brune, 
blanke  Øjne  under  Hjælmrandens  solgnistrende  Bue. 
Som    et   gjaldende  Trompetstød    fløj    fra   hans  Læber 

Ordet:  Frem!  I  samme  Nu  stormede  Skaren  ned  ad 
Højen,  tørnede  mod  Spanierne,  og  Kampen  rasede. 

Rytter  mod  Rytter,  Dyr  mod  Dyr.  En  Hvirvel, 
en  Kasten  sig  mod  alt,  som  møder.  Legeme  mod 
Legeme;  Hug  mod  haarde  Jærnhuer.  Staal,  der  bo- 
res ind  i  bløde,  vigende  Kroppe.  Stød  af  stejlende 
Dyr,  som  med  vild  Drift  klemmer  sig  frem.  Lyn 
paa  Lyn  af  Sværd  forbi  Hovedet;  Røgtot  paa  Røgtot 
fra  Fyrrør.  Stank  af  varmt  Blod  og  svedige  Kroppe. 
Alle  Muskler  spændt,  alle  Øjne  i  Brand,  alt  levende 
dreven  til  den  yderste  Grænse  af  Kraft  og  Bevæge- 
lighed !  — 

Niels  raabte  med  stærk  Stemme  og  hug  løs  af 
Hjærtens  Lyst.  Der  var  kommen  en  livsgraadig  Vild- 
skab over  ham,  der  virkede  som  en  Rus.  Han  saa 
ind  i  Hundreder  af  glødende  Menneskeøjne,  og  Hun- 
dreder af  dragne  Klinger  susede  og  sænkede  sig  sik- 
kert og  sejgt  i  Skuldre  og  Hoveder  og  jog  ind  i  Brin- 
ger og  Bryst  paa  Ryttere  og  Heste. 

Gik  det  frem  eller  tilbage!  Han  vidste  det  ikke 
i  den  Trængsel  af  Venner  og  Fjender.  Han  havde 
kun  i  Tanke  at  løfte  sin  højre  Arm  til  Hug  eller  af- 
bødende Parader,  bøje  sin  Krop,  saa  han  narrede 
pegende  Fyrrør  for  Livet  endnu  et  kort  Nu,  og  med 
sin  venstre  styre  Skæggen  mod  hver  snæver  Aab- 
ning,  hvor  der  var  en  Mulighed  for  at  knuge  sig  en 
Tomme  dybere  ind  i  det  Krat  af  sammenfiltrede 
Menneske-  og  Dyrekroppe. 

Paa  een  Gang  sank  Skæggens  Bagkrop,  den  arbej- 
dede hæftigt  under  ham,  han  vilde  af  Sadlen,  Mud- 
der og  Mosejord  slog  op  om  hans  Ben,  men  straks 
efter  var  Hingsten  paa  fast  Grund  igen. 

Han  holdt  den  an  —  Rytterne  var  ham  ikke  inde 
paa  Livet,  —  dette  var  som  en  0  midt  i  Stridens 
rasende  Fraade.  En  0,  men  en  blodmættet  0,  strøet 
med  Stumper  af  Vaaben,  og  ved  hans  Fod  en  spansk 
Rytter,  —  hans  Hoved  var  vredet  bagover,  de  brodne 

Knogler  i  Saaret  stak  frem,  og  Blodet  rislede  ud  af 
et  dybt  Saar  i   Brystet. 

Niels  Flint  lagde  Hovedet  tilbage  og  aandede 
dybt  og  langsomt  gennem  sine  dirrende  Næsebor, 
aandede  med  Begær,  skønt  Luften  var  ram  af  Blod- 
stank. 

Han  hvilede  i  en  mægtig  Følelse  af  tindrende 
Kraft  og  Sundhed;  og  en  Stund  holdt  han  urørlig, 
medens  Hestens  gispende  Sider  faldt  i  Ro.  Pludse- 
lig trængte  et  dansk  Udbrud  sig  over  hans  Læber, 
et  stærkt  og  lykkeligt  Raab;  og  han  sporede  Skæg- 
gen og  jog  ind  paa  de  fjendtlige  Dyr  og  Mennesker. 

Men  fra  nu  af  havde  han  kun  danske  Ord  i  sin 
Mund. 

Som  Kamplysten  og  Vildskaben  luede  højest  i 
ham,  traf  der  ham  et  Blik  fra  en  nederlandsk  Adels- 
mand. 

Han  red  en  langmanket  Hingst.  Slank  som  en 
Væsel  var  han,  men  Blodet  randt  ham  over  hans 
sorte  Vams  og  gyldentrøde  Haar.  Han  havde  ikke 
Kraft  at  holde  sig  i  Sadelen.  Niels  saa,  hvor  han 
sank  sammen;  han  pressede  sig  mellem  ham  og  en 
spansk  Rytter  og  værgede  ham  mod  Lanser  og  Sværd, 
det  bedste  han  kunde.  Men  ganske  langsomt  gled 
den  Saarede  af  Sadelen.  Før  han  forsvandt  for  Niels 
mellem  de  blodklæbrige  Hesteflanker,  saa  han  paa 
ham,   —  det  sidste   Blik,   før  hans  Øjne  lukkedes. 

Niels  Flint  tyktes,  at  større  Hæder  kunde  han 
ingen  Sinde  vinde  end  den  Straale  af  Tak  i  Neder- 
lænderens bristende  Øjne! 

Og  med  et  klagende,  harmfyldt  Raab  løftede  han 
sin  Degen  og  hug  løs  paa  de  Lejesvende,  mod  hvem 
den  Døende  havde  værget  det  dyreste,  sin  Sjæls 
Frihed. 

Den  hvinende  Storm  svang  et  løsrevet  Ord  fra 
Frants  Wobitzer  forbi  hans  Øre.  I  det  Øjeblik  fyld- 
tes Niels  af  Tak  mod  ham,  der  førte  ham  ind  i  dette, 
i  denne  Befrielse   at    maatte    følge    det    eneste,    som 


105 


laa  ham  paa  Sinde:  at  hugge  løs  paa  det,  han  hadede 
og  foragtede,  hugge  løs  —  uden   Ord  eller  Grublen. 

Da  saa  han,  at  Høvedsmanden  ramtes;  langsomt 
bøjede  han  sig  forover  og  slap  Tøjlen;  Bevægelsen 
blev  hurtig,  han  gled  hovedkulds  mod  Jord.  Skæg- 
gens Hove  pløjede  hans  Ansigt  op,  da  Niels  Flint 
for  frem. 

Frem,  frem,  frem,  anden  Tanke  havde  Niels 
ikke.  Frem,  hvad  Djævelen  saa  den  Hob  spanske 
Ryttere,  der  flyver  imod  ham,  end  vil  gøre.  Nu  har 
han  Rytterne  imod  sig,  om  sig,  bag  sig  i  vild  Skær- 
mydsel, han  ser  hver  Ribbe  i  den  Bunke  knækkede 
smudsige  Fjer,  der  hænger  paa  den  ene  Side  af  deres 
Huer.  Der  er  over  ham  en  voldsom  Fylde  af  Harme 
og  Vildskab,  et  Brus  af  Drifter  og  Følelser  med 
enkelte  Tankelyn  —  Nederlænderens  Blik,  Wobitzers 
Ryg,  der  pludselig  slappedes.  Kun  frem,  frem,  frem, 
fejende  alt  til   Side,  der  vil   standse  ham. 

Om  der  gaar  Timer  eller  kun  korte  Stunder,  det 
ved  han  ikke;  men  han  mærker  Sejerslykken,  Kamp- 
lykken —  stige  og  stige  med  større  og  større  Kraft. 

Helt  denne  Lykke  i  Vold  er  han,  —  da  slaar 
Sorgen  ham! 

Du  store  Herre  Gud,  det  Menneske,  der  frit 
kunde  give  sig  Lykken  i  Vold,  der  frit  turde  se  til- 
bage over  de  Dage,  han  havde  levet,  der  aldrig  havde 
sveget  sig  selv  eller  sit  Maal,  kun  han  kunde  give 
sig  hen  i   den  stolteste   Lykke  paa  Jord! 

Med  et  dybt,  skælvende  Suk  løftede  han  atter 
sit  Værge,  men  ingen  fyrig  Kampglæde  randt  gen- 
nem ham. 

Et  Øjeblik  efter  skærmydslede  han  med  en  spansk 
Rytter;  han  dækkede  sig  daarligt;  da  Sværdet  lynede 
mod  ham,  kastede  han  sig  bagover,  men  for  sent  — 
Rytterens  tunge  Vaaben  for  ind  i  Niels  Flints  Bryst. 

Barndomsvenner. 

Ud  paa  Sommeren  1576  føjede  det  sig,  saa 
Eggert  Qvitzow  en  Dag  maatte  til  Kjærstrup.  De 
havde  krænket  en  af  hans  Bønder  ved  at  optage 
hans  Geder,  og  nu  vilde  Eggert  over  at  forsvare  ham. 

Da  han  nærmede  sig  den  lille  Urtegaard  næst 
Sydgavlen  paa  Kjærstrup,  saa  han  fra  sin  høje  Hest, 
at  Mette  Viffert  gik  der  med  gamle  Øllegaard  Chre- 
sten Luthenslagers  inde  fra  Slagelse. 

Hvor  det  mindede  Eggert  om  hans  Moders  Tid! 
Da  var  Urtegaarden  paa  Egebo  fuld  af  alskens  Vækster, 
og  gamle  Øllegaard  blev  da  gerne  hentet  ved  Pinse- 
dagstid  og  kom  med  Frø  og  Stiklinger  og  gik  ved 
hans  Moders  Side  og  flyede  hende  Besked,  og  de 
hjalp  hinanden   Dagen   igennem. 

Eggert  steg  af  og  lod  sin  Svend  trække  Hesten 
om  til  Ladegaarden.  Gennem  Rosenhækken  saa  han 
en   Stund  uset  ind  i   Haven. 

Solskinnet  fyldte  den  helt  lige  ind  til  Foden  af 
den  røde  Mur;  fra  Buske  og  Bede  laa  korte,  buttede 
Skygger;  en  kraftig  Duft  af  Urter  og  Muld  stod  i 
Luften. 

Mettelil  laa  paa  Knæ  ved  Siden  af  Øllegaard  — 
de  havde  et  Par  Træballer  imellem  sig  —  dem  var 
de  ved  at  plante  fulde  af  Nelliker,  Merian,  Basilikum 
og  Hjærtensfryd. 

Mettes  Haar  var  skjult  under  Huen;  men  hen- 
des Ansigtsfarve  var  saa  klar  og  lys,  at  Eggert  tænkte, 
det  vist  var  gult.  Panden  hvælvede  sig  ret  højt; 
Brynene  var  det  mærkeligste,  —  de  var  mørke  og 
svang  sig  i  en  lang  Bue  over  de  store,  blaa  Øjne 
med  de  sorte  Vipper;  og  disse  Øjne,  —  de  havde 
en  egen  mild,  dugget  Glans  trods  den  stærke  Farve. 
Munden  var  smal  og  løb  ud  i  fine,  bevægelige  Vige. 
Hagen  var  næsten  for  stærk,  men  Eggert  tænkte,  at 

kan  hænde,  at  det,  som  gav  hende  Kraft  til  at  staa 
mod  Vincens  Glambæk,   udtryktes  gennem   den. 

Som  Eggert  Qvitzow  stod  der,  kom  det  ham  for, 
at  dette  var  en  rig  Stund,  hvor  alt  godt  førtes  til 
Stævne! 

Mette  rejste  sig  for  at  se  paa  sit  Værk,  —  hun 
vendte  nu  Ryggen  til  ham.  Hvor  den  var  rank, 
næsten  trodsende;  nu  bøjede  hun  Hovedet,  og  han 
saa,  hvor  Halsen  mellem  Huen  og  Pibekraven  var 
slank  og  hvid. 

Da  ramte  det  dybt  i  ham,  at  i  denne  Stund  fik 
han  saa  stor  Sorg  i  sit  Hjærte  for  hende,  der  fristede 
den  haarde  Skæbne,  at  alle  af  hendes  Slægt  stod 
hende  haardt  imod. 

Eggert  sukkede  og  klemte  Haanden  om  Daggert- 
hæftet. En  Ting  stod  fast.  Det  brodne  Naboskab 
skulde  heles.  Naar  han  ikke  længere  var  uens  med 
Gørvel  Lindenov,  turde  det  vel  ske,  at  han  somme- 
sinde  fik  Lykke  til  at  staa  Mette  bi. 

Og  det  vilde  han  af  al  sin  Magt,  til  sit  sidste 
Aandefang,  —  saa  ubeskyttet  hun  var.  — 

Eggert  bøjede   Hækken  til  Side  og  gik  ind. 

Mettes  Kinder  blev  flammende  røde.  Han  greb 
hastigt  hendes   Haand. 

„Hvor  lider  du,  Mette  Viffert?" 

„Jeg  lider  vel,"  sagde  hun,  drog  sin  Haand  til 
sig  og  hilste  ham,  som  saa  hun  ham  første  Gang  i 
dette  Liv. 

Eggert  klemte  Læberne  sammen.  Nej,  hvi  skulde 
hun  ogsaa  lade  sig  op  til  ham  og  unde  ham  at  være 
den,  hun  klagede  sin  Modgang  hos.  Trods  Barne- 
dagene, de  havde  haft  sammen,  var  han  hende  vel 
nu  en  Fremmed.  Desforuden,  —  saa  gaar  det  alle  — , 
den  største  Part  vi  leve,  skjule  vi  vort  Hjærtes  sande 
Tilstand   for   hverandre 

Og  han  bøjede  sig,  og  i  en  anden  Tone  sagde  han: 

„Jeg  kan  ikke   fuldt  sige  dig,  hvor  stor  Dejlighed 

jeg  finder  hos  dig;  Rosen  har  ikke  skærere  Blod 
end  din  Kind." 

„Udenvælts  Noder  sagtens  at  sige  sligt!  Men 
du  ved,  hvad  vi  siger  her  i  Riget:  Smiger  er  sød 
Mad,  men  den  bekommer  ikke  alle  vel,  som  hende 
æder."     Og  hun  lo  kort. 

Eggert  tænkte  fortrydelig,  at  det  var  en  kold- 
sindig Maade  at  hilse  sin  Barndoms  Ven,  som  hun 
ikke  havde  set  i  to  Aar.  Men  hun  var  sagtens  ble- 
ven haardraadig,  al  den  Stund  der  daglig  skete  hende 
Uskel.  Og  desuden  havde  hun  vel  Fjendskabet  i 
Minde.  Dog,  det  stod  til  dem  selv,  om  det  brodne 
skulde  bødes. 

Forøvrigt  skulde  han  nok  hytte  sig  for  at  fange 
for  stor  en  Kærlighed  i  sit  Hjærte. 

Hellere  træde  paa  trøsket  Bro  end  tro  paa  en 
Jomfru! 

„Gaa  op,  Eggert,  og  faa  engang  at  drikke.  I 
Sommerstuen  er  min  Moder.  Jeg  skal  blot  om  ad 
Bryggerset."  Da  han  kun  bøjede  sig  uden  at  svare, 
sagde  hun  venligere:  „Øllegaard  og  jeg  har  Destil- 
lerkedlen  i  Kog.  Vi  brænder  Urtevand  i  Dag,  skal 
jeg  sige." 

Dermed  gik  hun. 

Hvor  hun  havde  et  smukt  Mæle.  Men  smallere 
var  hun  bleven  om  Kinderne.  At  staa  under  Godskes 
Varetægt,  —  det  var  heller  ikke  noget  let  Vilkaar. 

Da  Eggert  gik  forbi  Øllegaard,  var  han  igen  blød 
om   Hjærtet,  og  han   sagde: 

„Øllegaard,  jeg  vil  gerne  se  dig  til  Gode  for 
min  kære  salig  Moders  Skyld.  Herefter  skal  der 
aarlig  blive  aget  et  Par  Læs  Ved  til  din  Husdør  fra 
Egebo." 

—  Senere  paa  Dag  sad  Eggert  Qvitzow  i  Brev- 
kammeret med  Gørvel   Lindenov. 

Det  med  Gederne  fik  de  hastigt  afgjort.  Nu 
talte  de  en  Stund  om  den  humplevorne  Slagelsevej 
og  om  dem  paa  Nygaarde,  som  gærdede  Vange  midt 

i  den  travle  Høsttid,  og  andet,  som  laa  dem  kun 
lidet  paa  Sinde. 

Omsider  sagde  ingen  mere.  —  I  Kammeret  stod 
kun  to  Stole,  et  Bord  og  et  Par  svære  Brevkister, 
overkrydsede  af  Jern.  Over  den  hvidkalkede,  nøgne 
Væg  faldt  Skyggen  af  de  mægtige  Egebjælker,  der 
gik  ud  fra  Midterpillen  og  støttede  Loftshvælvet; 
og  Vindvets  Jernkryds  tegnede  sin  Skygge  paa  Sten- 
gulvet. 

Da  bøjede   Eggert  sig  lidt  frem  og  sagde: 

„Velbyrdige  Fru  Gørvel,  hvis  I  tykkes  som  jeg, 
vil  vi  lade  det  forgangne  gaa  i  Glemme  og  blive  gode 
Naboer  igen." 

„Hvorledes  — " 

„For  Kongens  Retterting  har  jeg  nu  fremlagt 
Lavshævder,  der  hjemler  mig  min  Ret  til  Linde- 
krogen, som  min  salig  Fader  troede  det.  Snarlig 
maa  den  Sag  afgøres.  Jeg  tilsiger  jer  da  at  glemme 
al  Strid  og  al  Forhaanelse,  som  den  Gang  min  salig 
Fader  havde  saaet  Boghvede  i  den  omtvistede  Jord, 
og  I  lod  den  optage  og  bortbringe,  da  den  kom  op, 
og  hvad  andet,  hvormed  I  har  pustet  til  Striden.  Og 
til  Bevis  paa,  at  jeg  vil  stræbe  efter  at  være  jer 
en  god  Nabo,  beder  jeg  jer  tage  fem  af  de  bedste 
Høveder  i  min  Stald." 

„Dette  er  jo  venlig  Omgængelse  i  Ord," — Gør- 
vel rejste  sig  hastigt  —  „men  I  bærer  Falskhed  i 
Hjærtet." 

„For  Gud,  Fru  Gørvel,  at  I  vover,  at  I  gider 
tænkt  saadan!" 

„Tale  Lunge  saa  jer  i  Urtegaarden  m»ed  Mette. 
Der  er  nok  af  ubillig  Snak  om  hende;  jeg  vil  ikke, 
at  I  lærer  hende  mere  Finantseri." 

Eggert  stod  op.  „Fru  Gørvel,  det  er  saa  vist 
uden  redelig  Aarsag,  at  I  siger  saa.  Men  vil  I  fare 
fort  med  saadan  Tale,  saa  —  — " 

Gørvel  betvang  sig.  „Forlad  mig,  Eggert  Qvitzow. 
Jeg  lægger  jer  blot  paa  Sinde,  at  Mette  ikke  er  Barn 

mere;  —  det  er  snart  til,  at  der  sættes  en  Klik  paa 
en  Jomfrus  Rygte,  om  I  færdes  som  forhen.  Inden 
længe  skal  hun  føres  i  Vincens  Glambæks  Gaard, 
det  ved  I  jo." 

„Jeg  skal  ikke  bringe  Mettelil  under  Klaffer- 
tænder,  tro  I  mig,  Fru  Gørvel.  Men  jeg  tror  forvist, 
I  vil  snarlig  besinde  jer  paa  at  staa  hende  bi  i  Ste- 
det for  at  staa  hende  imod  i  den  Sag,  der  ligger 
hende  saa  haardt  paa   Hjærte." 

„Den  Sag  faar  I  holde  jer  fra,  om  I  vil  Mettes 
sande  Vel.  Gør  I  det,  er  der  intet  til  Hinder  for 
godt  Naboskab.  —  Nu  skal  I  flux  forfare,  at  vi  er 
nærmere  ved  at  faa  den  Sag  ført  til  Ende,  end  I 
tror." 

Dermed  gik  Gørvel  hen  og  slog  Slaaerne  fra 
Brevkisten  og  drejede  den  store  Nøgle  om.  Hun 
fremtog  et  Brev,  som  hun  lagde  paa  Bordet. 

„Se,  her  skriver  jeg  til  kongelig  Majestæt,  at 
jeg  nyssens  har  faaet  syv  og  tyve  Oldinges  Røst  for, 
at  Lindekrogen  Vest  over  kun  rækker  til  Diget.  Den 
østre  Del,  den,  som  med  Rette  kaldes  Lindekrogen, 
skal  jeg  nu  og  altid  afstaa  jer,  vil  I  saa  i  Fred  lade 
mig  dyrke  det  vestre  Stykke.  Som  jer  Fader  be- 
gærede det,  hører  da  alt  det,  der  kaldes  Lindekrogen, 
til  Egebo.  Og  jeg  og  mine  har  ingen  Lod  eller  Del 
deri." 

Eggert  blev  med  eet  saa  glad  og  saa  varm  om 
Hjærtet.  Paa  hæderlig  Vis  og  uden  Fortrydelse  var 
da  nu  al  Strid  endt.  Han  stod  og  glattede  med  Finge- 
ren paa  Pergamentets  skaarne  Rand.  Fra  Mettes 
Visebog  kendte  han  hendes  Haand.  Og  det  var  hende, 
der  havde  været  Mester  for  dette  og  ikke  Fru  Gørvels 
Skriver.  Bogstav  for  Bogstav,  hele  den  lange  Skri- 
velse igennem,  havde  hun  selv  prentet  paa  det  ru 
Pergament. 

Sikkert  havde  det  ikke  været  hende  ukært,  dette 
Middel  til  Fred  og  Forsoning. 

„Om  I  saa  tykkes,    vil  vi,    naar  Kongen   gæster 

Antvorskov,  bede  ham  ride  Markskel  til  Besegling 
af  Freden,"   sagde  Gørvel   Lindenov. 

Eggert  rakte  hende   Haanden. 

„Med  allerstørste  Glæde,  velbyrdige  Frue!" 

—  —  Inden  Eggert  Qvitzow  red  af  Kjærstrup, 
førte  Mette  ham   rundt  i   Urtegaarden. 

Nu  var  der  intet  Slægtsfjendskab  mere.  Men  de 
gav  dog  ikke  Tale  og  Tanker  rigtig  frit  Løb.  Saa 
stille  var  de,  at  Tilraab  og  Snakken  fra  Karlene, 
som  red  Hestene  til  Vands  ved  Bækken,  lød  helt 
her  om. 

Mette  havde  brudt  en  Ambradusk  af;  den  gik 
hun  og  gned  mellem  sine  Fingre. 

Før  Fredklokken  var  begyndt  at  ringe,  bød  Eg- 
gert Farvel. 

Han  stod  med  hendes  Haand  i  sin  og  havde  saa 
mange  Ord  i  sit  Hjærte,  men  Gørvels  Ord  om  Klaffer- 
tænder  gjorde  ham   tavs.  — 

Paa  Hjemvejen  strøg  han  sig  over  Skægget.  Da 
syntes  han  at  fornemme  en  svag  Ambraduft  ved  sin 
Haandbag,  der,  hvor  Mettes  Fingre  havde  hvilet. 

Han  aandede  en  Stund  den  svage  Duft,  saa  rev 
han  Handskerne  af  Bæltet  og  drog  dem  paa.  Resten 
af  Vejen   red  han  i  skarpt  Trav. 

Dagen  efter  kom  Eggert  Qvitzov  fra  Folehaven 
paa  Egebo  op  gennem  den  forgroede  Urtegaard.  I 
det  høje  Græs  stod  en  Ambrabusk.  Længe  blev  han 
staaende  og  saa  paa  alle  de  tynde,  lyse  Flige  paa 
brune  Stængler.  Saa  brød  han  en  Kvist  af  og  gik 
en  Stund  med  den  i   Haanden. 

Det  var  ham  synderlig  kært  at  mærke  den  Duft. 

Et  Par  Dage  tog  Eggert  Vejen  forbi  Ambrabusken, 
naar  han  kom  ude  fra. 

Men  saa  lod   han  den  hugge. 

Den  gjorde  ham  saa  underlig  veg  til  Sinds  og 
tung  om   Hjærtet,  tyktes  ham. 

Lægedom. 

rivor  en  lav  Brink,  —  farvespættet  af  Hylde- 
buske og  vilde  Roser,  —  løfter  sig  fra  Engdraget 
ved  Odense  Aa,  stod  en  ung  Jomfru. 

Hun  stod  i  Solskinnet  og  saa  frem  for  sig. 

Paa  den  anden  Side  Aaen  højnede  Dalum  Kir- 
kes røde  Tag  og  Klosterets  Gavl  sig  over  Krat  og 
Egepur.  Der  var  ingen  Mennesker  at  høre  den  For- 
middag. Nede  i  Engen  gik  en  af  Klosterets  Karle 
og  slog  Hø;  men  man  hørte  ham  ikke,  saa  kun  So- 
len spille  i  hans  Le  med  et  Blink,  der  kom  igen, 
for  hver  Gang  han  svingede  den. 

Christence  Eilertsdatter  var  standset  for  at  ind- 
aande  den  søde,  rene  Duft  fra  Engens  Blomstermylr. 
Og  hun  var  bleven  staaende  med  Øjnene  paa  det 
solfunklende  Draabesprøjt  fra  Vandhjulet  ved  Kloster- 
møllen. 

Hendes  Sjæl  optog  alt  det  tavse,  trolige  Liv 
over  og  under  Mulde,  uden  at  hun  egentlig  fornam 
det.  Hun  tyktes,  der  var  Stilhed  over  alt,  men  ube- 
vidst lyttede  hun  dog  til  Insektvingernes  lette  Svir- 
ren, den  sagte  Syngen  i  Rugmarken,  det  ilende  Vands 
Gliden  over  Aabunden,  —  Sommerdagens  dybe,  vir- 
kende Ro,  alle  Hjærter  til  Glæde  og  Lise! 

Saa  smilede  Christence  og  løftede  Hovedet  med 
et  lille  halvfortrydeligt  Kast.  Hvad  havde  hun  egent- 
lig haft  i  Tankerne,  medens  hun  tøvede  her.  Ingen- 
ting. Men  hun  følte  sig  saa  lykkelig,  det  var  længe 
siden,  hun  fra  de  trange  Gader  havde  været  ude  i 
Solskinnet.  Det  var  kan  hænde  det,  som  gjorde  hende 
lidt  halvnarsk;  men  nu  fik  hun  haste  over  til  Ane 
Friis  paa  Klosteret. 

Men  saa  faldt  hun  igen  hen  i  Tanker.  Inde  i 
Odense  klagede  Konerne  saa  meget,  naar  de  sad  til 
Hobe,  snart  over  det  ene,   og   snart   over   det  andet, 

mangesinde  lutter  ringe  Ting,  tyktes  Christence;  i 
det  mindste  naar  man  holdt  det  sammen  med  det, 
som  Ane  havde  fristet  i  sine  Levedage.  Hun  var 
jo  alt  Nonne  i  Klostret,  da  den  grumme  Skrædder 
Skræp  faldt  over  Søstrene  med  Vold  og  Mord,  og 
paa  sin  gamle  Alder  havde  hun  nu  mistet  sin  fuld- 
tro Søster,  den  eneste,  der  var  hende  tilbage. 

Men  hvad  gik  der  dog  af  hende.  Dette  var  jo 
hverken  nyttigt  eller  nødigt!  Hun  havde  nok  andet 
at  gøre  end  at  gaa  her  og  —  — 

Christence  skyndte  sig  over  Gangbrættet  højere 
oppe  og  gik  ad   Stien  op  til   Klostret. 

I  Gaarden  traf  hun  Ane  Friis  med  Stegerspigen 
og  Fiskeren. 

Ane  havde  hilst  paa  Christence  og  spurgt,  hvor 
det  gik  med  Huset,  —  Christense  havde  trods  sin 
Ungdom  ikke  lidet  under  sig,  hun  stod  for  Styret  i 
sin  salig  Moders  Sted  hjemme  i  Købmandsgaarden. 
Da  sagde  Ane:  „Christence,  du  faar  drage  til  Vollers- 
levgaard,  en  af  Bønderne  skal  age  for  dig,  der  lig- 
ger en  syg  Svend,  som  er  kommen  herind  i  Riget 
fra  den  nederlandske  Fejde  med  en  af  Brocken- 
huserne.  Hans  Helsen  syntes  god,  da  han  kom,  men 
da  brød  Saarene  op,  det  gøres  stadig  behov  at  tilse 
ham.  Jacob  Ulfeldt  er  kommen,  og  jeg  maa  i  Dag 
være  til  Huse;  men  du  har  en  lykkelig  Haand  og 
fornøden  Kendskab.     Drag  du.  Barn,  i   mit  Sted." 

Christence  skyndte  sig  at  røgte  sit  Ærinde  — 
hendes  Fader  bad  Ane  Friis  være  til  Gæst  hos  dem 
næstkommende  Søndag,  da  den  latinske  Skolemester 
med  sine  Peblinge  vilde  lege  en  skøn  Historie  om 
Susanne. 

Ane  var  villig,  og  Christence  satte  sig  op  hos 
Bonden   og  agede  af  Gaarde.  —  —  — 

I  et  af  de  smaa  Kamre  paa  Vollerslevgaard  laa 
Niels  Flint.  Det  var  nu  en  Maaned  siden,  at  Saaret 
var  brudt    op,    og    i    den  Tid    havde    han   ikke  været 

uden  Stuedøren;  Ane  Friis,  den  kyndigste  der  paa 
Egnen,  sagde,   at  det  kunde  vare   en  Maaned  endnu. 

Der  var  ikke  andre  paa  Gaarden  end  Fogden, 
Karlene  og  et  Par  Kvinder,  som  redte  Maden  til  og 
passede  Bier  og  Bryg.  Saa  stille  var  der,  at  somme- 
sinde  kunde  Niels  høre,  naar  de  vandt  Spanden  op  af 
Brønden  i  Kælderen. 

Denne  søde  Sommerdag  gav  saa  karrigt  af  sin 
Rigdom  ind  gennem  det  snevre  Vindve  dybt  i  Mu- 
ren, og  Tiden  krøb  af  Sted  for  Niels.  Endnu  faldt 
der  ingen  Solstrime  herind,  da  var  det  ikke  Mid- 
dag engang;  Solen  naaede  først  frem  samtidig  med, 
at  Folkene  gik  til   Borgestuen. 

Hvor  det  trættede  ham  at  se  paa  de  kantede 
Trærygge  der  paa  Sengens  Fodende  —  to  Kvinde- 
skikkelser bar  Sengetaget,  —  det  Sengetag,  der  af 
alle  i  Verden  hængte  tungest  over  En,  mente  Niels. 
Med  megen  Møje  fik  han  sig  vendt  om  paa  Siden. 
Han  laa  lidt  og  stønnede.  Saa  bøjede  han  Nakken 
tilbage  og  gav  sig  til  at  se  paa  Hovedgærdets  Ud- 
skæringer. Som  saa  mangen  Gang  før,  naar  han 
havde  ligget  og  set  paa  det  Anker  der  mellem  Løv- 
værket og  Frugterne,  tænkte  han,  at  det  var  et  un- 
derligt Spil,  at  han  skulde  ligge  her  under  Haabets 
Mærke,  han,  hvem  hver  ny  Dag  var  en  Fjende. 

Havde  Gud  nu  ikke  set  hans  gode  Vilje  til  Li- 
vet! Kunde  han  nu  ikke  afmønstre  ham  og  lade  ham 
gaa  heden  og  faa  Liesels  Tilgivelse! 

Udvortes  plagedes  han  af  megen  Værk  i  Saaret, 
og  indvortes  pinte  denne  Uvirksomhed,  —  baade 
Lykken  og  Ulykken  havde  jo  forglemt  ham.  At  dog 
dette  dødelige  Legeme,  som  sent  eller  tidligt  skulde 
blive  Ormeføde,  kunde  tvinge  En  til  saadan  dorsk 
og  lad  Ligegyldighed.  Han,  som  havde  set  Guds 
Naade  lyse  i  sit  Hjærte,  og  som  havde  det  saa  klart 
for  sig,  at  alt,  hvad  der  møder  En,  har  Betydning, 
og  som  vidste  saa  sikkert,  hvor  længe  virkende  det 
kan    være,   —   han    kunde    overvindes    af    saadan    et 

Sløvsind!  Det  var  grumt  at  tænke  paa,  —  naar  man 
tænkte ! 

Og  Niels  lukkede  Øjnene  og  søgte  at  sove. 

Der  kom  nok  Ane  Friis,  —  han  hørte  de  smaa 
Bondeøg  klapre  over  Vindebroen.  Mon  hun  i  Dag 
vilde  læse  ham  for  af  Brockenhusernes  Slægtebog. 
Hun  havde  lovet  det  sidst.  Han  mægtede  ikke  i  Dag 
at  lade,  som  det  var  ham  til  synderligt  Behag,  — 
alt  i  Verden  var  ham  lige  kært  eller  lige  ukært. 
Han  vilde  lukke  Øjnene  og  ikke  rive  sig  ud  af  den 
Døs,  der  var  over  ham,  saa  vilde  Ane  Friis,  som 
hun  før  havde  gjort,  lade  ham  i  Ro.  Skifte  Forbin- 
dingen uden  at  tale  og  blot  klappe  hans  Haand  til 
Farvel. 

Niels  vendte  sig  paa  Ryggen,  lukkede  Øjnene 
og  tænkte    paa    alt    andet    end    Vunder  og  Lægedom. 

Der  blev  syslet  med  ham.  Den  gode  Ane  Friis, 
hvor  let  hun  dog  traadte  i  Dag,  og  hvor  hun  aandede 
dybt  og  roligt,  og  syntes  han  ikke  hendes  Klæder 
duftede  af  Sommer!  Gerne  vilde  han  med  et  glad 
Ansigt  høre  hende  læse  et  Stykke  af  Slægtebogen 
—  hun  mente  ham  det  dog  saa  vel,  den  gode,  stor- 
sindede  Ane   Friis. 

Nu  tog  hun  ham  om  Haandleddet  for  at  føle 
Aarens  Slag. 

Det  var  ikke  Anes  knoglede,  tørre  Haand  — • 
Niels  saa  op  —  og  det  var  jo  ikke  Anes  matte 
Øjne,  han  saa  ind  i,  men  et  Par  klare,  milde,  brune 
Øjne. 

„Hvem  er  I?" 

„Ane  Friis  sendte  mig  i  sit  Sted.  Hvor  gaar 
det?" 

Niels  svarede  kort.  Det  gjordes  jo  ikke  nødigt, 
at  de  talte.  Solskinnet  var  krøbet  frem,  medens  han 
havde  holdt  Øjnene  lukkede.  Var  det  den  Kile  af 
varmt  og  gyldent  Lys,  eller  var  det  hendes  lette  ro- 
lige Bevægelser,  der  fyldte  ham  med  et  drømmende 
Behag,  der  vilde  tabe   sig,   hvis   han  nu  skulde  tale. 

Af  Venlighed  sagde  Christence  et  og  andet, 
medens  hun  syslede  med  Saaret.  „I  kommer  nok 
snarlig  oven  Senge.  Det  Saar  kan  ikke  staa  sig  for 
al  den  Roseneddike  og  Saarolje,  Ane  Friis  har  fyldt 
i  det?"  Medens  hun  omsider  lagde  Silkeklædet  paa 
Saaret  og  uden  at  nøle  forbandt  det,  sagde  hun: 
„Denne  Balsamolie  vil  gøre  Jer  godt,  Ane  Friis  har 
selv  redet  den  til  og  haft  den  staaende  for  Solen  i 
to  Maaneder." 

Den  gode,  omsorgsfulde  Klang  i  hendes  Stemme 
øgede  den  fredelige  Træthed,  som  var  kommen  over 
Niels. 

„Fornemmer  I   Værk  i   Saaret  nu?" 

„Kun  lidet,"   hviskede  han. 

„Det  giver  sig,  naar  I  faar  sovet.  Lad  mig 
hjælpe  jer,  saa  I  faar  jer  vendt  fra  Lyset.  —  Saa. 
■ —  Nu  sover  I   snart  og  længe." 

Nu  sover  I  snart  og  længe  —  gentog  Niels  hos 
sig  selv.  Den  lille,  hjælpsommelige  Jomfru,  hvor  ven- 
ligt hun  skød  Puden  ind  under  hans   Hoved. 

Christence  bød  ham  stille  Farvel,  og  Niels  hviskede 
lige  saa  sagte:  „Hav  Tak."  Det  tyktes  ham,  han 
næsten  kunde  fornemme  Søvnen  komme.  Hvilen  var 
der  da.  Saadan  maatte  det  sagte  være  at  have  en 
god  Søster,  tænkte  Niels.  Hvor  let  hun  gik  mod 
Døren,  hvor  lydløst  hun  aabnede  den !  Og  pludselig 
rørt  hviskede  han  hen  for  sig:  „Dig  ske  Lykke,  hvo 
du  end  er." 

Niels  laa  i  flere  Timer  uden  at  ville  røre  sig; 
han  laa,  som  hun  havde  lagt  ham.  Snart  var  han 
vaagen,  snart  blundede  han,  men  selv  i  hans  Drømme 
tyktes  han,  der  var  bleven  noget  igen  af  det  ynde- 
lige, det  hjærtensgode,  hun  førte  med. 

Den  unge  Jomfru! 

Det  randt  Niels  i  Hu,  det  man  sagde  om  En- 
hjørningen: Saa  vild  og  grum  er  han,  at  ingen  kan 
gribe  ham.  Men  tager  en  Jomfru  hans  Hoved  i  sit 
Skød,  saa  bliver  han  tam  og  spagfærdig. 

Da  rejste  Niels  sig,  saa  Saaret  tog  til  at  værke 
paa  det  stærkeste. 

En   ung  Jomfru. 

Saadan  var  Liesel  ogsaa,  da  han  kom  paa  hen- 
des Vej ! 

Ingen  Sinde  før  havde  Niels  Flint  saa  dybt  og 
klart  set  sin  egen   Brøde ! 

Og  ingen  Sinde,  som  da  han  efter  mange  Timers 
bitre  Sjælenød  begyndte  at  fornemme  Naadens  mæg- 
tige, alvorsfulde  Trøst,  havde  der  brændt  en  saadan 
Tak  i  ham,  som  den,  han  nu  gav  sig  hen  i  med  hele 
sin   Kraft  og  alt  sit  Haab  og  al  sin  Vilje  til  det  Gode, 


Et  dansk  Spil. 


Den  Dag,  de  Odense  Peblinge  skulde  agere  den 
Leg  om  Susannæ  Uskyldighed,  var  der  ikke  mange 
i  Byen,  som  havde  andet  i  Tanke.  Og  flere  Timer, 
før  Legen  skulde  gaa  an,  fyldte  Folk  i  Højtidsklæder 
op  i  Gaderne,  og  der  var  en  Løben  til  Døre  og  en 
Kiggen  efter  Naboer  og  Genboer,  som  om  alt  drejede 
sig  om  Stadsen,  der  skulde  bæres,  og  Madkurven, 
som  skulde  føres  med.  Hvem  vilde  staa  tilbage  saa- 
dan en   Dag! 

Hvor  mange  hundrede  Gange,  det  gode  Vejr  blev 
prist,  kan  slet  ikke  opregnes. 

Leddet  ind  til  Stien  forbi  den  latinske  Skole- 
mesters Hus  overfor  St.  Knuds  Kirke,  gik  ustandse- 
lig op  og  i,  for  mod  Sædvane  var  her  en  stærk  Sti- 
men. Da  Lavene  trak  op,  og  Skolemester  selv  og 
nogle  af  dem  fra  Mesterlektien  i  Narredragter  sprang 
ind   mellem  Folk  for  at  hjælpe  dem  til  Rette,  var  der 

allerede  Trængsel,  og  St,  Knuds  og  Albani  Kirke- 
gaardsmure  hængte   fulde  af  unge  Karle. 

Komedien  skulde  gaa  an  paa  et  lidet  Pallads, 
de  havde  tømret  sammen  paa  Albani  Kirkegaard,  og 
det  gjaldt  nu  om  at  komme  det  saa  nær  som  muligt; 
men  de  Bøsseskytter,  som  laa  i  Borgerleje  i  Byen, 
og  alt  saa  ofte  havde  opført  sig  utilbørligt,  var  saa 
fæle  til  at  trænge  paa,  og  det  var  ikke  ene  anstæn- 
dige Ord,  de  sendte  efter  de  Smaadjævle,  som  løb 
om  mellem  Folk,  hylende  og  tænderskærende  med 
uhøviske  Fagter  og  sværtet  sorte  i  Ansigtet,  hyllet  i 
Faareskind  og  med  Kosvanse  bundet  paa  sig. 

Mange  Adelsfolk  var  inde  den  Dag.  Men  Byens 
Borgere,  der  havde  laant  Peblingene  af  deres  bedste 
Klæder,  var  ikke  til   Sinds  at  vige   Pladsen   for  dem. 

Nede  fra  Bispeløkken  kom  de  med  friskt  Græs, 
og  fra  St.  Knuds  Klosters  Abildgaard  bragte  de  Ur- 
ter og  Grene,  som  de  strøede  paa  Stilladset,  at  en- 
hver kunde  se,  det  skulde  være  en  dejlig  Have.  De 
største  Grene  stillede  de  op  foran  en  Vandkande, 
hvorfra  Vandet  som  fra  en  Kilde  skulde  løbe  ned  i 
et  Kar,  —  Susannes   Bad. 

Og  nu  kom  de  to  Borgmestre.  Og  der  var 
Landsdommeren  Morten  Brock.  Oluf  Bagers  og  Knud 
Jørgensen  Seeblads  var  i  Følge  med  hinanden.  Bag 
Oluf  gik  hans  mange  Børn,  store  og  smaa  —  og  hans 
Kone.  Se,  se,  Margrethe  Clausdatter  havde  atter 
faaet  et  nyt  Fløjelsforklæde,  og  den  gyldne  Kæde 
havde  man  ikke  set  hende  med  før.  Og  der  kom 
Hans  Mule  og  Cornelius  von  Hamsforth  med  alle 
deres.  Ane  Friis   fra  Dalum  var  da  ogsaa  kommen  ind. 

Narrene  borede  sig  ud  og  ind  mellem  Folk  og 
gjorde  Løjer.  Ja,  der  var  saamænd  nok  at  se  paa. 
Hvem  kunde  den  Adelsmand  med  den  tykke  Svend 
bag  sig  mon  være!  En  Fynbo  var  det  ikke.  Han 
trængte  paa  og  trængte  paa,  til  han  kom  over  til 
Krageborg   i    det   nordøstre    Hjørne   af  Kirkegaarden. 

Der  gik  han  ind  og  kom  lidt  efter  til  Syne  i  et 
Vindve. 

Herremanden  var  Godske  Viffert;  han  havde 
været  ovre  at  se  til  det  fynske  Strøgods,  og  nu  kom 
denne  Komedie  ham  rigtig  til  Pas.  Jep  Ølbug  stod 
bag  ham.  Godske  kunde  daarlig  være  hans  grove 
Spas  foruden  ved  en   Lejlighed  som  denne. 

Da  de  havde  staaet  lidt,  begyndte  Jep  at  hoste 
og  sukke. 

„Hvad   skader  dig,"   sagde  Godske. 

„Der  kommer  Dorete  Glambæk  nede!  Det  slår 
aldrig  fejl,  at  hun  helst  staar  jævne  Jer,  velbyrdige 
Herre." 

„Saa  gaa  og  hent  hende   hid." 

„Hid   op!" 

„Ja,  vi  er  jo  til  Hælvten  besvogrede." 

„Velbyrdige  Herre,  lad  mig  ikke  række  Haand 
til  Jer  Fordærv.  Husker  I  ham,  den  hedenske  Mand, 
der  fortalte  for  sin  Nabo,  at  han  havde  et  Træ  i  sin 
Gaard,  og  deri  havde  tre  af  hans  Hustruer  hængt 
sig." 

„Hvad  angaar  det  mig?" 

„Og  Naboen  —  han  var  gift  —  sagde:  Giv  mig 
en  Kvist  deraf,  at  jeg  kan  ympe  mig  et  sligt  i  min 
Have." 

„Jeg  agter  ikke  at  sætte  Bejlermine  op  til  Dorete. 
Jeg  begærer  hende  kun  til  Selskab  under  Komedien." 

„Og  giver  I  en  Skalk  en  Spande,  han  tager  en 
Alen.  —  Dorete  Glambæk  er  mægtig  at  lyve  og 
fisle  for  Jer,  til  I  intet  begærer  uden  at  der  skal 
snarlig  drikkes  Bryllup." 

„Ja,  og  hvad  saa!" 

„Dorete  Glambæk,  Frue  til  Kjærstrup !"  Jep 
Ølbug  sukkede  dybt.  „Da  er  min  Glædestid  endt! 
Der  er  noget  forborgent  ondt  i  hende,  og  hun  vil 
knurre  og  larme  i  Vraaer  som  i  Gildesale.  Asmodæus, 
den  Djævel,  er  hendes  Feltfører.    Hun  er  værre  end 

Jesabel,  Semiramis,  Potifars  Hustru  og  Karen  Chre- 
sten  Degns,  hun   — " 

„Gaa  nu  din  Spotmule!" 

„Hun  er  en  daglig  Straf  at  have   for  Øje." 

„Kom   nu  af  Sted." 

„Frue  til  Kjærstrup!  Det  gamle  Tressur, "  brum- 
mede Jep,  idet  han  trampede  ud  af  Stuen.  „Da  er 
min   lystige  Tid   forbi." 

Besk  nok  saa  han  ud,  da  han  overbragte  Dorete 
Glambæk  Godskes  Hilsen.  Men  han  fik  snart  en 
anden  Mine  paa. 

Dorete  sagde  nemlig: 

„Jep  Ølbug,  den  Dag  Godske  Viffert  fører  mig 
i  sin  Gaard,  faar  du  ti  gamle  Dalere  og  to  Tønder 
Hamborgøl  af  det  bedste  lagt  op  paa  dit  Kammer. 
Og  saa  længe  du  lever  og  det  begærer,  skal  der 
tvende  Gange  aarlig  ages  saadanne  to  Tønder  til  din 
Dør,  hvor  du  saa  er.  Vil  du  have  Brev  og  Segl  der- 
paa,  skal  du   faa  det." 

Jep  stod  og  maabede.  Dorete  saa  vist  paa  ham. 
Saa  slog  han  pludselig  op  med  Haanden  og  raabte: 
„Siden  I  nøder  mig  saa  haardt  —  det  skal  blive  som 
I  begærer  det!  —  Men  Brev  og  Segl  faar  jeg  vel 
inden  længe.    Det  er  altid  bedre  i  Visse  end  i  Vente!" 

„Jeg  skal  snarlig  fly  dig  det.  —  Før  mig  saa  til 
din   Herre." 

Da  Dorete  stod  for  Godske,  sagde  hun: 

„Jeg  tøvede  med  at  følge  min  Lyst,  formedelst 
Jer  Søster.  Ikke  skøtter  jeg  om,  at  hun  skal  sige, 
jeg  nøder  mig  paa  Jer,  som  hun  tilforn  har  sagt." 

„Min  Søster,  hun  bliver  mig  snart  en  Djævel 
med  sin  Opsætsighed!  Kom  herhen,  hjærte  Jomfru 
Dorete,  at  vi  kan  have  bekvemmelig  Glædskab." 

Dorete  lagde  Hovedet  kælent  paa  Siden  og  sagde: 

„I  er  saa  fuld  af  Vid  og  Lystighed,  Godske 
Viffert!  Ikke  kriller  det  En  mere  i  Hjærtet,  naar 
Musikanterne  spiller  op,  end  naar  I   tager  til   Orde." 

„Eller  naar  Bejleren  kommer  i  Gaarde,"  sagde  Jep. 

„Ikke  kender  jeg  til  det.  Ingen  af  dem,  der 
endnu  har  bejlet,  kan  jeg  faa  Sind   til." 

„Ingen  Hjærtenskær!"  sagde  Jep.  „En  saadan 
skønne  Jomfru.  I  ved  da  ikke,  hvad  de  siger  nede 
i  det  tyske." 

„Lad   høre  Jep,"   raabte  Godske. 

„En  Lade  uden  Mus,  en  Pels  uden  Lus,  en  Pige 
uden  Kæreste  kan  man  lede  Verden  over  uden  at 
finde." 

„Fy  dig  an,  Jep,"  sagde  Dorete  og  bøjede  bly 
sit  Hoved. 

„Er  I   nu   fortørnet?"   spurgte  Godske. 

Men   Dorete  truede  blot  skemtende  ad  Jep. 

Godske  nikkede  beundrende.  „Det  Kvindekøn 
plejer  ellers  van  at  være  snart  til  at  fortørnes.  Men 
se,  der  har  vi  Prologus  og  alle  de  Agerende.  Det 
maa  ellers  være  en  kæbestærk  Karl,  om  han  skal 
faa  Hoben  i   Ro,  saadan  som  de  trænges  og  puffes." 

Længe  bølgede  Mængden  frem  og  tilbage  og  gav 
sig  Stunder  til  alskens  Forundrings-  og  Genkendelses- 
udbrud.  Der  var  mere  end  een  Fader  og  Moder,  som 
med  Stolthed  saa,  hvor  vel  deres  Børn  skikkede  sig 
i  den  Pragt,  og  hvor  de  braskede  i  de  bolde  Klæder, 
som  om  de  aldrig  var  van  ved  andet.  Men  omsider 
blev  der  da  lidt  mere  stille,  og  det  lød  vidt  over 
Kirkegaarden,  hvad  Prologus  sagde,  som  han  stod 
der  med  Susanne,  hendes  Slægt  og  de  to  gamle 
Skalke,  Raadet,  Babylonerkongen  og  de  andre  Agerende 
delt  i   Hobe  omkring  sig. 

Mængden,  der  trængtes  om  Palladset,  holdt  virke- 
lig tildels  Munden  i  og  Ørerne  aabne,  men  Prologus 
fortalte  dem  da  ogsaa,  hvortil  slige  Komedier  og 
Tragedier  tjene;  der  kan  de  spillende  øve  sig  i  gode 
Fagter  og  Tugt  og  i  at  holde  sig  smukt  i  Handel  og 
Snak.  I  Tragediespillet  ser  man  som  i  et  Spejl,  hvor- 
ledes det  gaar  til  i  Verden.  Med  skønne  Ord  takkede 
han  Gud  for,  at  Fejden  med  Sverige  og  al  den  Or- 
log   og    Kummer   og   Vaade    var   endt,    han    bad    Gud 

regere  Kong  Frederik  og  spare  ham  i  Sundhed  og 
Fred  med  sin  kære  Dronning,  og  endelig  bad  han  de 
Plumperter,  som  ikke  kan  skønne  paa  Lærdom  og 
Kunst,  begive  sig  herfra,  for  nu  skal  de  i  Skemt 
høre  den  bitre  Sandhed  af  Børns  Munde.  Han  slut- 
tede med  at  fortælle  Indholdet  af  Legen:  Susanne, 
den  kyske  Dannekvinde,  fristes  fra  Hæder  og  Ære 
af  to  gamle  Skalke.  Da  deres  Trusler  og  Lokken 
ikke  hjælper,  anklager  de  hende  for  Horeri  og  efter 
deres  falske  Vidnesbyrd  dømmes  hun.  Men  Daniel, 
en  ung  Profet,  frelser  hende.  Hendes  Fader,  Moder 
og  Børn  og  hendes  Mand  Joachim  og  Almuen  priser 
Gud  med  Bønner  og  Sang,  og  Kongen  —  det  sker 
i  Babylons  Stad,  der  sad  Guds  Folk  i   Udlændighed, 

—  dømmer  de  to   Gamle   fra  Livet. 

Nu  ved  man  hvad  for  skønne  og  lystige  Ting, 
man  har  at  glæde  sig  til.  Prologus  og  Hobene  træk- 
ker sig  tilbage,  og  Komedien  gaar  an.   —   — 

De  to  Skalke  gik  i  Haven  og  talte  om  deres 
galne  og  uterlige  Kærlighed  til  Susanne.  Æren  og 
Kærligheden  slog  Allarm  i  deres  Hjærter,  men  Kær- 
ligheden sejrede.  Da  kom  Susanne.  Dog  deres  onde 
Anslag  vanlykkedes,  og  af  deres  Tale  fornam  man, 
hvorledes   den    ene  Synd    fører   den    anden  med  sig; 

—  med  Hinterlist  og  Lønsvig  fik  de  Susanne  slæbt 
for  Raadet. 

Der  fik  man  tydeligt  holdt  for  Øje,  at  to  kan 
lyve  saadan,  at  de  kan  næstendels  faa  en  tredje  til 
at  hænge. 

Mange  oprigtige  Vredesraab  lød  der  fra  Til- 
skuerne over  de  to  krogsindede  Skalke,  som  beklik- 
kede den  ærlige  Dannekvinde  Susanne,  saa  at  Raadet 
holdt  det  for  ret  at  dømme  hende  fra  Livet.  Men  saare 
begrædeligt  var  det  ogsaa  at  høre  den  haarde  og  tunge 
Skilsmisse  mellem  Susanne  og  hendes  Forældre,  Mand 
og  smaa  Børn.  Intet  gavnede  dem  alle  deres  Taarer 
og  Ord.  —  Almuen  deroppe  paa  Palladset  stimede 
og  støjede  brav  nok,  og  de  vendte  sig  som  Fløj   efter 


123 


Blæst  og  smædede  Susanne,  som  de  nyssens  havde 
holdt  i   stor  Ære. 

Da  Dommen  var  falden,  og  Drabanterne  skulde 
føre  hende  bort,  at  hun  kunde  blive  stenet,  hviskede 
Jep  til  Dorete: 

„Hvor  Løvehuden  kan  ikke  forslaa,  maa  man 
med   Rævebælgen  bøde  derpaa." 

Dorete  fik  ikke  Tid  at  svare,  for  i  det  samme 
raabte  Narren,  der  gik  blandt  Folk  lige  neden  for, 
hvor  de  stod:  „Der  er  mange  faldne  ved  skarpe 
Sværd,  men  ingensted  saa  mange  som  ved  onde 
Munde." 

Folk  trængte  paa  for  bedre  at  høre  Susanne, 
der  var  noget  spæd  i  Mælet.  Hun  gav  sin  Sag  i 
Guds  Haand,  formanede  Dommerne  til  at  granske 
nøje  mellem  Løgn  og  Sandhed  og  bad  ret  inderligt 
alle  Kvindfolk  om  ingen  Sinde  at  lade  deres  Hjærter 
falde  til   Synd,   men    ihvor  det  gaar  have  Æren  kær. 

Efter  den  Akt  var  man  vel  oplagt  til  at  se  det 
som  skete,   før  næste   Akt   begyndte. 

Ind  traadte  en  Person,  klædt  i  side  Klæder, 
overhængt  med  Sakse,  Rageknive,  Glarøjne,  Spejl, 
Puster,  Narreøren,  Rævehaler,  Kroge  og  Naale;  Øjne 
og  Tunger  i  hundredevis  var  malet  paa  Klædningen, 
og  i  Haanden  havde  hun  en  Flitsbue  og  Pile.  Grum 
nok  var  hun  at  skue.  Men  hun  skulde  jo  ogsaa  være 
af  dem,  hvis   Bid  aldrig  heles. 

Tilskuerne  lo  og  raabte  op,  og  længe  varede  det, 
inden  hun  kunde  komme  til  Orde  og  sige,  hvem 
hun  var. 

En  Djævelinde  var  hun.  Af  Titler  havde  hun 
mange.  Blandt  andet:  Smigreri,  Spotsyge,  Fyg  om 
By,  Æreklikker,  Hjærteklemmer,  Skæveskuer,  Bjælke- 
glemmer.  Det  forstod  man  saare  vel;  ikke  havde 
man  næsten  behøvet,  at  Narren  idelig  raabte  Ord  af 
Biblen  og  gamle  danske  Sprog  for  at  gøre  det  end 
mere    klart,    det    hun    talte    om.     Men    saa  havde  han 

nu  villet  det,  den  Ribe  Skolemester,  der  havde  sat 
det  hele  sammen. 

Helst  færdedes  hun  i  Kvindelag,  sagde  hun. 
Smaadjævlene,  der  løb  mellem  Tilskuerne,  nyttede 
Lejligheden  til  at  raabe  det  ind  i  Øret  paa  agtbare 
Borgerkoner,  saa  mere  end  En  af  dem  hvinede  for- 
færdet. 

Og  Bagtale  berettede  om  de  mægtige  Slægtninge, 
der  fægter  paa  hendes  Side.  Vankundighed,  Smiger, 
Mistanke,  Hovmod,  Utaknemmelighed,  gammel  For- 
tørnelse, Egennytte,  Nykærhed,  og  hvad  de  nu  alle 
hed,  hendes  mægtige  Slægtninge,  der  var  hende  bi- 
standig  med   at  holde   Sandheden  under  Tvang. 

„Er  det  nu  ikke  et  lysteligt  Spektakkel,  mit 
Liljeblad,"  hviskede  Godske,  som  ikke  faa  Gange 
havde  ladet  det  Krus  fylde,  han  havde  for  sig. 

„Saare  skønt  skulde  det  være.  Havde  jeg  blot 
ikke  den  Frygt  for,  at  Mette  skal  fortørnes  paa  Jer, 
fordi   I   viser  mig  Ære." 

„En  ond  Mund  nedbryder  faste  Stæder  og  øde- 
lægger Fyrstendømmer,"  blev  der  hvisket  ind  i  hen- 
des Øre.  Dorete  skreg  op,  men  Narren,  der  havde 
listet  sig  bag  paa  hende,  tømte  Godskes  Krus,  gjorde 
et  vældigt  Spring  og  var  borte. 

Hun  fik  travlt  med  at  lytte,  for  Bagtale  berettede 
nu  om  sine  Hofsinder  og  Disciple,  sine  Klæder,  Øjne 
og  Fødder,  hvad  det  alt  betød,  og  meget  andet,  ogsaa 
om  den  gramme  Kælling,  der  altid  følger  hende 
og  hedder  Anger  og  Fortrydelse.  Med  vilde  Hyl  be- 
rettede hun  om  sin  Fjende  Sandheden.  Naar  hun 
kommer  med  Blus  i  Hænde,  da  maa  Bagtale  luske 
bort  som  en  vaad  Hund.  Efter  hende  drager  en 
syngende,  jublende  Skare  med  Majløv  i  Hænderne, 
de  følges  af  nogle  gamle  og  graa,  som  har  været 
pint  i  Bagtales  Klør,  og  de  lære  og  trøste  med  saa- 
danne  Ord,  som  at  en  Bagtaler  vel  er  afholdt  og 
godt  lidt  en  Tid,  men  saa  forspildes  hans  Gunst  dog 
snart    hos    dem,    der    har    Forstand !     Da    kunde    Jep 

Ølbug  ikke  dy  sig,  der  kom  ham  saadanne  Hosteknyer 
paa,  at  Godske  V'iffert  maatte  bede  ham  forføje  sig 
bort,  til   han  atter  havde   faaet  sin   Helsen. 

Da  Bagtale  var  gaaet  ned  af  Palladset,  begyndte 
de  at  stille  sig  op  igen   til   Legen  om   Susanne. 

„Se  paa  den  Raadsherre  der",  sagde  Godske, 
„ham  lige  ved  Susannes  flabkære  Moder.  Ser  I  ham? 
Han  ligner  grangivelig  en  Vintappersvend  i  Liine- 
borg,  jeg  pryglede  blaa  og  blodig,  fordi  han  vilde, 
jeg  skulde  betale  for  ti  Potter  Vin,  og  jeg  ved  dog, 
der  gaar  kun   ni  i   min   Mave!" 

Dorete  lo  himmelhøjt.  „Hvor  er  det  let  og 
glædeligt  at  hendrive  Tiden  med  Jer,  Godske  Viffert. 
Havde  \'incens  blot  Halvdelen  af  Jeres  Vid!  Men 
man  maa  se  over  med  ham  for  hans  Alvorsfuldhed. 
Det  kan  nok  krænke  ham,  at  I  ikke  vil  sørge  for  at 
det   Bryllup  bliver." 

„Stod  det  til   mig,  da  —  — " 

„Staar  det  da  ikke  til  Jer!" 

„Sandt  at  sige,  min  Moder  gør  i  saadanne  Sager 
gerne,  hvad  Brejde  Lindenov  holder  for  det  rette. 
Og  vel  er  Brejde  paa  Vincens  Side,  men  han  har 
ikke   ret  Sind  til  at  være  haard  imod   Mette." 

„I  med  Jeres  mandelige  alvorsfulde  Sind,  skuld© 
I   ikke   kunde  tale  saa  for  Brejde,  at  — " 

„Tro  mig,  hjærte  Jomfru,  vi  skal  snart  danse 
ved  det  Bryllup.  —  Men  der  er  en  ung  Person.  Det 
maa  være  Daniel,  Profeten,  lad  os  høre,  hvad  han 
har  at  sige." 

Daniel  straffede  de  ubesindige  Dommere  med 
haarde  Ord,  og  de  bevægedes  da  til  at  høre  hans 
Tykke  om  Sagen.  Den  øverste  Dommer  beder  ham 
sidde  i  hans  Sted  og  lover,  at  hvad  han  afsiger  skal 
staa  ved   Magt. 

Daniel  skiller  da  først  de  to  gamle  Skalke  fra 
hinanden,  at  den  ene  ikke  kan  høre,  hvad  den  anden 
siger. 

Nede  blandt  Tilhørerne  brød  de  ud  i  Jubelraab; 
det  samme  havde  de  gjort,  havde  de  været  Dommere! 

Saa  kiggede  Daniel  dem  hver  for  sig  ind  i  Hjærtet, 
og  deres  Øjenskalkeri  og  udvortes  Helligheds  Skin 
fik  nu  sin  Løn:  de  svarede  ganske  modsat  paa  hans 
klare  Ord,  og  alle  kan  se,  at  nu  maa  de  Træskes 
Rænker  forspildes.  Almuen  fik  atter  et  andet  Sind 
og  larmede  og  trampede  i  Palladset  og  haanede  de 
to  gamle   Skalke  ganske  overhaands. 

Chorus  sang  og  lovede  Gud,  som  ene  kan  hjælpe, 
hvor  meget  saa  end  Verdens  Vise  skræpper  op. 

Det,  som  nu  legtes,  var  saare  pragtfuldt.  Med 
sin  Marsk,  sine  Hofsinder  og  Lensmænd  kom  Baby- 
lonerkongen  frem  i  Raadet.  Han  var  før  og  lang 
og  brammede  i  Oluf  Bagers  Højtidsklæder  og  Lens- 
mandens Stadsbælte.  Daniels  Dom  lægges  ham  for, 
og  han  forkynder,  at  som  Synden  har  været,  skal 
Straffen  og  være;  de  to  Skalke  har  sveget  Gud  og 
Mennesker;  de  skal  bøde  med   Livet. 

Susannes  skønne  Taksigelse  til  Gud  rørte  manges 
Hjærter;  men  mest  greb  det  dog  Kvinderne  at  høre 
hendes  smaa  Børn  takke  Daniel,  der  havde  frelst 
deres  Moder;  —  der  gik  saa  milde  Smil  hen  over 
alle  Ansigter,  da  den  allermindste  træder  hen  til 
Daniel  og  ganske  langsomt  og  tydeligt,  med  høj,  klar 
Stemme  —  som  de  havde  lært  ham  —  byder  Pro- 
feten sine   Dukker  og  sit   Legetøj   til   Tak.  — 

Skalkene  førtes  til  en  Side,  og  under  stort  Raab 
og  Bulder  stenedes  de.  Saadan  blev  der  raabt  op  om, 
at  Hjærnen  flød  ud  af  dem,  og  at  Øjnene  traadte  ud 
af  Hovedet  paa  dem,  at  man  moxen  tyktes,  at  det 
virkelig  skete. 

Skarpretteren  og  hans  Svend,  der  snakkede  Tysk, 
kom  frem  med  Reb,  Hjul  og  Sværd  og  sagde,  at 
hvis  han   ikke  var,  blev  der  aldrig  Ende  paa  Synden. 

Nogle  af  Tilskuerne  begyndte  da  at  bane  sig  Vej 
ud  af  Hoben.  Man  havde  jo  staaet  op  i  Timevis. 
Men    der   blev    tysset    paa  dem,    for  Prologus  traadte 

atter  frem.  Han  paamindede  dem  om,  hvad  de  af 
denne  Leg  skal  lægge  sig  paa  Sinde  —  især  ungt 
Folk,  at  de  med  Lystgang  og  ledige  Dage  ikke  skal 
give  Synden  Aarsag.  Gud  vil  ære  den,  som  har 
Æren  kær.  Har  I  hørt  noget  godt,  saa  gem  det  vel 
og  hold  det  for  Ære  værd,  sagde  han.  Og  en  skønne 
Formaning  giver  han  dem  om  intet  at  begaa  i  Dalen, 
som  ikke  maa  ses  af  dem  paa  Bjærget;  thi  handler 
man  ærligt,  da  staar  baade  Gud  og  Mand  En  bi; 
Sandheden  kan   ikke   fortrykkes. 

Han  minder  Folk  om  at  se  Skolepeblingene  til 
Gode  —  somme  af  dem  har  jo  kun  lidet,  og  andre 
maa  tigge;  han  takker  hver  En,  der  har  hjulpet  at 
udstaffere  dem,  og  befaler  til  Slut  alle  i  Guds  Vare- 
tægt. 

Og  dermed  er  Komedien  endt  for  den  Dag. 

Dorete  Glambæk  var  med  mange  Taksigelser 
gaaet  til  Karen  Kottis,  hvor  hun  laa  til  Herberg;  — 
hun  skulde  age  hjem  inden  Aften;  Dagen  før  havde 
hun  købt  Hørlærred  af  Bønderne,  der  stod  til  Torvs. 
Andet  Ærinde  havde  hun  ikke  haft  hid. 

Godske  og  Jep  havde  fulgt  hende,  men  var  atter 
gaaet  tilbage  til  Albani  Kirkegaard  for  at  se,  om  Folk 
var  kommen  derfra. 

Men  der  var  endnu  svær  Tummel   og  Stimen. 

„Hvad  tænker  du  paa  Jep?"   sagde  Godske. 

„Der  var  en   Ring  om  Maanen   i   Nat." 

„Ej,  du  mener  det  tyder  paa  Væde,  Ja  mænd, 
sørg  for  Rostockerøl  i  Herberget,  men  ikke  af  det 
fra  Raadhuskælderen.  Jeg  kender  det.  Af  det  skal 
der  to  Kander  mere  til  for  at  lægge  mig  under  Bordet 
end  vanligt." 

„Skal  vi  have  nogle  af  de  Asner  fra  Mester- 
lektien ind.  De  kan  nogle  Viser,  der  nok  lader  sig 
høre." 

„Ingen   Viser." 

En  af  dem  dukkede  op  ved  Siden  af  Godske  — 
han  var   endnu   i  Narredragt.    „Herre,   Saul   var  kun 

en  usselig  Hundesla'er  og  Loppejæger,  han  fandt  dog 
Trøst  i   at  høre   David,  vil   I   da  ikke  ogsaa!" 

„Jeg  trænger  ikke  til  Trøst,  dit  skæggede  Svin." 

„Jo  Herre",  sagde  Jep  rapt,  „for  al  den  Mod- 
gang I  har  med  Jeres  Søster,  at  1  skal  være  til  Spot 
for  en  Jomfru  som  Dorete  Glambæk.  —  Hm,  ja,  ja 
—  et  er  nu  vist,  havde  hun  det  Sind  til  mig,  som 
hun  har  til  Jer,  vilde  jeg  —  ja  mænd,  om  jeg  ikke 
vilde  tænke  paa  Ægteskabs  Stat." 

„Man  skal  være  i  Ægtestanden,  før  man  ret  ved, 
hvor  paa  Lag  Skoen  trykker.  —  Det  er  en  stor 
Kunst  at  regere  en   Kvinde." 

„Ikke   for  Jer  velbyrdige   Herre." 

„Da  Adam   var  ene,  fristedes  han   ikke." 

„Det  er  derfor.  I  ej  kan  styre  Jer  Søster,  for- 
medelst I  er  bange.  Kvindfolk  skal  tages  som  Nælder! 
Med   en   fast   Haand!" 

„Se  paa  mig,  Jep,  ser  jeg  ikke  ud,  som  jeg  kan 
bøje  et  stift  Jomfrusind!" 

„Jo  mænd  gør  I  saa.  Men  som  Dorete  Glambæk 
sagde  engang,  de  drøftede  den  Sag  over  Borde:  Alt 
det  er  ikke  Guld,  som   har  et  klart  Skin." 

„Sagde  hun  det.  Saa  det  gjorde  hun.  Men  jeg 
skal  vise  hende,  at  jeg  kan  bøje  Mettes  stive  Vilje." 
Han  gik  lidt  i   Tanker.    Saa  udbrød  han: 

„Hun  kunde  regere  Mette,  om  nogen  kan,  hvis 
hun   blev   hendes   Broderhustru!" 


Et  Møde. 


r  ra  Brejde  Lindenov  kom  til  Skels  Aar  og 
Alder,  havde  Alkymien  været  ham  kær.  Men  Destiller- 
kedlen  tærede  saare  meget,  og  rede  Penge  var  en 
dyr  Vare. 

Han  havde  da  solgt  sin  fædrene  Gaard  til  Kon- 
gen, —  den  laa  nær  op  til  en  af  hans  Naades  Vildt- 
baner. En  Del  af  Købesummen  fik  han  i  blanke 
Guldgylden.  For  Resten  affandt  Kongen  sig  med  ham 
ved  at  give  ham  et  lille  Len  i  Sydsjælland,  Bygvad, 
kvit  og  frit  hans  Livstid  ud,  mod  at  han  tjente  Riget 
med  fire  geruste  Heste. 

Det  havde  været  saa  med  Brejde  Lindenov  alle 
de  Dage,  han  kunde  huske,  at  lidet  gav  ham  Sorg  i 
Hu  —  en  Fugl,  Glenten  tog,  et  ubilligt  Ord,  en  aaben- 
bar  Uret.  Men  lidet  kunde  atter  strejfe  en  dyb  Glæde 
ind  over  hans  tunge  Bedrøvelse.  Ofte  skulde  der 
ikke  mere  til  end  en  Blomst  i  Dug,  en  frisk  Storm, 
et  klogt  Ord.  Sommesinde  tænkte  Brejde,  at  der  var 
dryppet  en  Draabe  af  en  geheim  Vædske  med  sæl- 
somme Kræfter  i  hans  Blod;  løste  dens  kostelige 
Kraft  sig  engang  ud  af  alt  det  i  hans  Sind,  der  kvalte 
hans  Glæde,  da  vandt  han  vel  i  samme  Stund  Lyk- 
kens pure  Guld. 

Brejde  havde  indrettet  sig  et  saare  skønt  Labora- 
torium med  otte  Ovne,  Sand-  og  Vandbade,  og  hvad 
ellers  brugtes  til  Destillering.  Næst  at  arbejde  der 
var  det  hans  Lyst  at  færdes  under  aaben  Himmel. 
Der  var  jo  Urters  og  Væksters  Liv,  Fugle  og  Dyrs 
Færden,  Skiften  i  Vejret   og  Dags   og  Nats  Vekslen! 

Siden  Peder  Oxe  var  død,  —  ved  hans  Bord 
havde  Brejde  lyttet  til  Tale  mellem  Folk  som  Niels 
Kaas,  Tyge  Brahe,  Anders  Sørensen  Vedel,  —  var 
Menneskers  Selskab  ham  det  mindst  kære. 

Han  var  led  ved  deres  megen  Tale,  og  tit 
gruede  han,  naar  det  randt  ham  i  Tanke,  at  der 
kommer  en  Stund,  da  Gud  vil  have  svart  Regnskab 
for  hvert  Ord,  der  er  talet.  Og  mangen  Gang  tyktes 
han,  at  Menneskers  Liv  henrandt,  saa  at  man  mere 
fornam  deres  grove  Lyster  og  korte  Syn  i  Aandens 
Ting  end  den  Sjæl,  der  i  sig  kunde  rumme  Tanken 
om  hele  Universet,  —  Stjernerne  i  det  høje  og 
Metallerne  i  Jordens  Bug. 

Fuldtro  Sind.  9 

Mere  og  mere  vendte  han  sig  fra  Mennesker  til 
Syslen  med  Philosophia  adepta,  den  gaadefulde  Viden- 
skab, der  ikke  lader  sine  Hemmeligheder  op  for  den 
kolde  Tanke,  men  kun  dyrkes  i  Længselsbrand  og 
i  kærlighedsfuld,  undrende  Tro  paa  den  dulgte  Gyl- 
denkraft. Den  Kraft,  som,  naar  de  rette  Elementer 
mødes,  løser  sig  ud  af  Materiens  raa  og  tilfældige 
Sammenhobning  af  Slakker!  —  — 

Brejde  Lindenov  stod  ude  i  Bygvad  Skoven  en 
Septemberdag  nær  ved  Solnedgang. 

Han  stod  urørlig.  Hans  Tanke  var,  at  i  denne 
dybe  Stilhed  fornemmedes  det,  som  om  alt  med  For- 
trøstning ventede  Nattens  Hvile,  og  hans  Sjæl  fyldtes 
af  Freden. 

Freden,  den  ubevidste  Fred,  som  kom  med  den 
sagte  Vind,  der  aandede  gennem  Egenes  store  Kroner, 
—  som  kom  af  selve  det,  at  hans  Tanker  i  rolig 
Vuggen  gled  fra  det  Hele  til  det  Enkelte  —  fra  den 
bakkede  løvfarvede  Skovbund  til  et  enkelt  brun- 
gyldent Blad,  som  krummede  sig  opad,  gennemskinnet 
af  Solens  Straaler,  der  faldt  ind  langs  Jorden.  — 

Som  Brejde  Lindenov  stod  og  saa  paa  dette, 
faldt  Skyggen  af  et  Menneske  hen  over  Skovbunden, 
og  han  løftede  Hovedet.  Da  havde  han  for  Øje 
en  Kvinde,  som  langsomt  gik  ham  forbi.  Medens 
de  hilste,  saa  de  fast  paa  hinanden.  Hun  havde  det 
over  sig,  at  Brejde  følte  sin  Fred  og  sin  dybe  Glæde 
svulme! 

En  Stund  blev  han  staaende.  Da  han  kom  ud  i 
Skovbrynet,  saa  han  en  tung  Rejsekarm  svinge  ud 
paa  Hovedvejen. 

En  farende  Fugl,  som  sagtens  aldrig  mere  kom 
paa  hans  Vej.  Men  den  Glæde,  som  den  havde  voldt 
ham,  var  naaet  dybt  i  hans  Sind,  —  og  det  lukkede 
sig  om  den.  —  — 

I  December  Maaned,  en  Dag  efter  Snefald,  var 
Brejde  Lindenov  kommen  helt  over  ad  Harrested- 
gaard  til.    Han  var   reden   hjemmefra  Morgenen    før. 

Sommesinde  strejfede  han  om  i  flere  Dage  uden  andet 
Maal  end  at  søge   Ensomheden. 

Fod  for  Fod  red  han  frem  gennem  et  Krat. 
Men  en   Stund  efter  standsede  han   Hesten. 

Der  var  stille,  og  alt  var  rundet  og  hvidnet. 

Grenene  var  jævnt  overdryssede  med  Sne,  og  i 
Skovbundens  Buske  og  Ymper  hængte  den  som  tykke 
Boller.  Saa  urørlig  stod  Dyret,  at  Brejde  kunde  høre 
de  sagte  puslende  Lyde  inde  fra  Krattet,  og  imellem 
Træerne  saa  han  af  og  til  et  hvidt,  dalende  Glimt, 
naar  lidt  Sne  faldt  fra  en  overlæsset  Kvist.  Solen 
stod  ind  i  lange  Strejf  og  voldte,  at  det  saa  ud,  som 
at  paa  den  hvide,  gullig-blanke  Skovbund  laa  alle 
Nattens  Stjerner  tæt  og  funklende  i  det  klare  Dagslys. 

I  saadanne  Stunder  havde  Brejde  Smil  om  sin 
Mund!  — 

Da  hørte  han  Hestehove  slaa  blødt  mod  Sne- 
laget, og  ikke  længe  efter  red  en  adelig  Herre  og 
en  Jomfru   frem  paa  et   Par  store,  brune   Heste. 

„Ej,  ej  Brejde  Lindenov,  saa  langt  af  Led.  Hvor 
staar  det  til",  sagde  Rytteren   med  munter  Røst. 

„Vel  nok.  Goddag  Mandrup  Parsbjerg.  Hvor 
lider  du  og  dine?" 

Brejde  talte  vel  muntert  med  Anne  Holcks  Søn, 
men  det  havde  han  mest  i  Tanke,  at  den  Kvinde, 
som  red  hos,  var  hende,  der  var  gaaet  ham  forbi  hin 
Septemberdag. 

Mandrup  nævnede  hendes  Navn.  Elisabeth  Reetz 
hed  hun  og  var  en  Slægtning  til  Staldmesteren  Peder 
Reetz  og  ligesom    han    nede   fra  det  mecklenborgske. 

Forøvrigt  var  hun  Kurfyrstinde  Annas  Ven  og 
boede  mest  i  Sachsen  hos  hende.  Det  var  Kurfyrst- 
inden, som  havde  sendt  hende  ind  i  Riget  at  gæste 
Anne  Holck  og  Anne  Hardenberg  og  desforuden 
færdes  en  Tid  ved  Hove  og  forfare,  hvor  det  gik 
med  hendes  mange  kære  Venner  her  i  Landet,  som 
og  med  Videnskab,  Trossager  og  andet,  som  laa 
hende  paa   Sinde. 

9* 

Mandrup  mente,  at  deri  kunde  ingen  være  Elisa- 
beth Reetz  mere  tjenlig  end  Brejde  Lindenov;  og  paa 
det  fik  de  ham   med  til   Harrestedgaard. 

Han  blev  der  Julen  over  og  tog  Del  i  Legene. 
Baade  „Munken  gaar  i  Enge",  „bryde  Kloster"  og 
„skære,  skære  Havre"  lærte  han  den  fremmede  Jom- 
fru, og  ikke  i  Aarevis  havde  nogen  set  Brejde  Linde- 
nov saa  glad.  Men  han  var  da  ogsaa  en  ung  Svend 
endnu. 

Denne  første  Tid  randt  saa  underlig  sagte  og 
sødt  for  Brejde! 

For  naar  han  og  Elisabeth  Reetz  var  hinanden 
til  Ords,  tyktes  det  ham,  at  Tiden  standsede.  Det 
voldte  det,  at  hendes  Væsen  og  Væren  ingen  Sorg 
gav  ham;  ikke  et  eneste  Nu  stundede  han  bort  fra 
hende,  naar  hun  lod  sit  Sind  og  sine  Tanker  op  for 
ham.  Gud  havde  undt  Elisabeth  den  Gave,  at  hun 
kunde  skelne  godt  fra  ondt  selv  i  de  subtiligste  For- 
viklinger, og  det  gav  en  Klarhed  over  alt,  hvad 
hendes  var  af  Ord  og  Væsen,  —  Brejde  til  dyb  Fred. 

De  var  ofte  ene  paa  lange  Jagtfarter  og  paa  de 
barske  Rejser  mellem  Harrestedgaard  og  Bregentved, 
—  Elisabeth  færdedes  hellere  til  Hest  end  i  Karm. 
I  saadanne  Stunder  —  men  mest  i  de  ensomme 
Timer  i  Vinterstuen,  naar  Mørket  efterhaanden  faldt 
paa  —  saa  de  ind  i  hinandens  Sjæle,  saa  langt 
Tankerne  kan  gives  Ord,  ja  længere  endnu,  hvor  et 
Suk,  en  hastig  Glans  i  Øjet,  en  Skiften  i  Haandens 
Leg  med  den  gyldne  Kæde  taler  om  det,  som  lever 
i   Dybet  af  Sjælen. 

Det  hændte  vel,  at  den  tunge,  stærke  Bedrøvelse 
atter  kunde  komme  over  Brejde.  Og  den  kunde  ikke 
brydes  af  kloge  Ord,  ej  heller  af  al  hendes  Sjæls 
Rigdom  og  Tro. 

Da  kunde  Elisabeth  Reetz  sværge  i  sit  Hjærte, 
at  større  Ære  og  Lykke  var  der  ikke  til  i  Verden 
end  at  være  ham  til   Trøst  og  Glæde! 

Elisabeth  havde  været  viden  om,  og  mangt  havde 

hun  forfaret  og  mange,  som  var  store  enten  ved 
Lærdom  eller  Magt,  havde  hun   færdedes  med. 

Men  ingen  Sinde  som  hos  denne  Drømmer,  hvis 
Drømme  tyktes  hende  mere  Daad  end  mangt  et 
hædret  Storværk,  var  det  hende  klart,  at  om  det, 
som  er  Sjælens  fineste  Essens,  dens  dybeste  Kraft, 
er  der  en  Riddervagt  i  Verden.  Og  til  den  hørte 
Brejde.    Og  ikke  som   den   ringeste! 

I  den  Tid,  om  Natten,  naar  Elisabeth  vaagnede 
til  nok  saa  ringe   Bevidsthed,   smilede  hun. 

Det  var  Lykken  at  se  denne  Sjæl,  der  aldrig 
tilforn  havde  aabnet  sig  for  nogen,  aabne  sig  for 
hende  med  et  Barns  Sikkerhed  og  en  Mands  Sving- 
kraft, aabne  sig  som  en  Blomst  mod  Sol,  aabne  sig, 
saa  den  lærte  at  kende  sit  eget  Væsens  inderste 
Flige. 

Saa  megen  Ærlighed  var  der  over  Elisabeth,  at 
Brejde  —  en  Dag  han  havde  set  hende  tie,  hvor 
han  tyktes,  hun  burde  have  talt  —  klagede  sin  Sorg 
over  hendes  Svaghed  hos  hende  selv. 

Elisabeths  Kærlighed  var  frisk  som  Storm  fra 
Hav,  og  hun  undte  hele  Verden  at  se  hendes  Lykke. 

Men  som  Tiden  gik,  lærte  hun  at  elske  Brejde, 
som   han  maatte  elskes. 

Hun  fulgte  den  Stigen  og  Falden  i  hans  Sjæl; 
—  hun  saa  altid  Flammen  lysne,  hvor  hans  Væsens 
Skatte  laa  skjult,  og  var  Stunden  lykkelig,  saa  hævede 
hun  dem  paa  ny.  Hun  fordrede  intet,  sin  Kærlighed 
til  Næring,  men  tog  som  en  kostelig  Gave,  naar 
hans  Sinds  reneste  Guld  straalede  mod  hende.  Ikke 
engang  at  være  ham  til  Trøst  søgte  hun,  naar  han 
lukkede  sig  for  hende  og  sad  med  kummerfulde,  fjerne 
Øjne.  Bad  ikke  med  et  Blik  eller  med  en  Klang 
over  de  ligegyldige  Ord,  som  hun  maatte  bruge  — 
og  dog  var  hendes  dybeste  Begær  at  være  med  i  denne 
skæbnetunge   Sorgfuldhed.  — 

Den  blev  omsider  Brejde  for  tyngende,  og  han 
red  en   Morgen  af  Gaarde  hjem   til   Bygvad.  « 

Med  Iver  kastede  han  sig  over  Chymien.  Han 
havde  Sten  fra  Norge  og  lod  nu  bygge  en  ny  Ovn,  en 
Flammeovn,  hvor  Heden  gik  i  Skruelinie,  en  saadan 
havde  han  længe  ønsket  sig, 

Moxen  hele  Dagen  stod  han  i  sit  Laboratorium, 
røgsværtet  og  tvingende  sig  til  at  tænke  paa  Svovl, 
Antimonium,  Merkur  og  andet  hans  Videnskab  ved- 
rørende. 

Det  var  ham  ej  ukært,  at  nogle  af  Egnens  Syge 
en  Morgen  kom  og  begærede  Raad  og  Hjælp  hos 
ham.  Han  fik  da  travlt  med  at  berede  Lægemidler. 
Urter  blev  stødt  og  skaarne  og  hældt  i  Retorter  og 
Kolber.     Blandingen  lykkedes  til   fulde. 

Men  hvad  baadede  det  altsammen  Brejde  i  hans 
Sjælekvide! 

Den  Længsel,  som  regerede  ham,  kunde  ikke 
brydes.  Dage  og  Nætter  bandt  den  sammen  til  een 
lang  Lidelsestid. 

Der  timedes  ham  det,  at  han  bar  Kærlighed  i 
sit  Hjærte,  uden  at  han  mægtede  at  give  sig  den  helt 
i   Vold.  — 

Naar  han  tænker  paa  Elisabeth,  har  han  saa 
stærke  Ord  paa  Læben,  men  det  er  ham  en  stadig 
Kvide,  hans  Angst  for,  at  der  ikke  skal  være  det  i 
hans  Hjærte,  som  er  lige  saa  stærkt  som  Ordene.  Da 
bliver  det  jo  Svig  og  Løgn  alt  til  Hobe;  det  som 
skal  være  Vækst  og  Svingning  vil  stivne  og  være  af- 
sluttet og  aldrig  blive  hverken  værre  eller  bedre. 

Ikke  vil  han  lide  det  med  hende,  han  ellers 
lider  med  Mennesker,  at  det  meste,  de  har  sig  imel- 
lem, er  Ord,  store  Ord,  skønne  Ord,  Ord,  der  lover, 
men  falder  sammen  som  Bobler,  naar  de  skal  holde. 
Skal  det  gaa  saaledes  med  de  to,  at  de  lover,  men 
ikke  holder,  drømmer  uden  Rod  i  Virkeligheden, 
hvad  har  han  da  andet  at  forvente  i  denne  Verden, 
end  at  Tungsindets  Mørke  og  Lykkens  Lynfunker 
skal  flyde  sammen  i  en  Graanen,  hvor  alt  er  lige 
kært  og  lige   ukært.  —  — 

Men  ud  af  alt  dette  kom  for  Brejde  den  Vis- 
hed, at  han  gjorde  Mettelil  det  bedste  ved  at  holde 
hende  paa  den  slagne  Vej. 

Ægteskab  med  Vincens  Glambæk,  Børn  at  op- 
fostre, en  god  Gaard  at  raade  med!  — 

Elisabeth  Reetz  maatte  staa  i  den  fulde  Virke- 
lighed. Kurfyrstinde  Anna,  hvem  Kongerigets  Ære 
stadig  laa  paa  Sinde,  fordrede  flittige  Breve  med  Bud 
og  Besked. 

Men  derfor  trivedes  hendes  Længsel  ligefuldt. 
Den  Vished  havde  hun,  at  hans  Sjæl  hørte  hende 
til.  Der  var  Tider,  hvor  hun  tænkte,  at  hun  vilde 
binde  hele  hans  Hu  og  lade  sin  Kærlighed  spille  op 
saa  fuldt  og  fagert,  at  de  begge  maatte  glemme,  at 
det  højeste  ikke  var  naaet,  at  hans  Kærlighed  ikke 
var  modnet  som  hendes.  Men  hun  elskede  ham 
højere  end  sin  egen  Kærlighed  til  ham,  og  naar  hun 
tænkte  de  Tanker,  da  følte  hun,  at  Tvivlen  vilde 
gnave  i  det  skjulte  hos  ham  og  søndertræde  hans 
Lykkefred.  Og  da  vidste  hun,  at  ingen  Længsel 
kunde  gøre  hende  saa  veg,  at  hun  voldeligt  tog  en 
karrigt  tilmaalt  Del,  hvor  hendes  Ret  var  det  Hele. 
Lad  ham  da  nøjes  med  den  Draabe  af  Lykken,  han 
selv  har  vundet  sig,  saa  har  hun  ikke  stænget  af 
for  hans   Længsels  frie  Flugt. 

Elisabeth  rejste  fra  Egnen  uden  at  sige  Brejde 
Farvel  eller  love  et  Gensyn. 


Røverfærd. 


Niels  Flint  i  Selskab  med  Ejler  Brockenhuus 
var  reden  fra  Vollerslevgaard.  De  havde  tænkt  at 
naa  Egeskov  den  Aften.     Ejler   ønskede    at   vise  den 


136 


for  Niels;  han  var  som  alle  Brockenhuuser  stolt  af 
den  skønne  Gaard,  som  den  berømmelige  Frants 
Brockenhuus  havde  faaet  bygget  færdig,  adskillige 
Aar  før  han   faldt  for  Varberg. 

Men  i  Odense  var  Ejler  kommen  i  Klammeri 
med  en  jysk  Herremand,  —  og  da  de  forligtes,  drak 
de  paa  Freden  saa  længe,  at  det  var  langt  ud  paa 
Eftermiddagen,  da  Niels  og  Ejler  omsider  var  paa 
Vej   Øster  ud.  — 

Det  var  barsk  Februarvejr.  Over  den  hvidblaa 
Vinterhimmel  drev  en  enselt  blæstflosset  Sky.  De 
havde  Vinden  stik  imod,  og  Hestenes  lange  Manker 
laa  som  strøget  tilbage  helt  hen  over  Hænderne,  der 
holdt  Tøjlerne.  Ejler  red  en  gulblommet  Hingst,  som 
gik  paa  i  et  tungt,  stærkt  Trav.  Den  frisiske  Hingst, 
Niels  havde  laant  af  ham,  fulgte  den  godt. 

Mange  Ord  faldt  der  ikke  mellem  dem.  Fast 
uden  Tanker  sad  Niels.  I  Banker,  og  hvor  Vejen 
var  for  hullet,  skaanede  han   Dyret  af  Vane. 

Men  som  han  saa  ned,  lagde  han  paa  en  Gang 
Mærke  til,  hvor  høj  Farven  var  i  Klædeshosen,  som 
strammedes  over  hans  Ben,  i  Mosset  paa  Vejens 
Stene  og  i  en  gulnet,  draabefunklende  Kaalgaard  bag 
Gærdet.  Han  drejede  sig  og  saa  efter  de  lange 
Straalebundter  fra  Solen,  der  allerede  stod  lavt. 

„Det  er  alt  silde,"  sagde  Niels. 

Ejler  brummede  noget  og  skuttede  sig  utidigt. 

Store,  graa  Skyer  var  kommen  op,  de  gemte  en 
Stund  Solen,  til  den  med  eet  brød  igennem  med  varme 
Straaler  over  den  mørke  Jord  og  med  gyldne  Bræm- 
mer om  alle  Skyer. 

Kort  efter  gik  den  ned. 

Stormen  lagde  sig  efterhaanden.  De  første  Regn- 
draaber  slog  Niels  Flint  i  Ansigtet,  —  men  da  var 
de  i   Læ  af  Marslev   By. 

Der  holdt  en  halv  Snes  tungt  lastede  Vogne, 
fulgt  af  en  lille  Hob  væbnede  Købmandssvende. 

Ejler    kunde    ikke    komme    udenom    dem    i    den 

snævre  Gade  for  Gærderne  af  Enebærris  eg  Tjørn. 
Paa  Spørgsmaal,  hvem  de  var,  fik  de  den  Besked, 
at  det  var  Oluf  Bagers  Vogne  og  Folk,  som  førte 
Købmandsgods  til   Odense. 

„Det  er  sent  at  age  med  en  saadan  Føring," 
sagde   Niels.     Købmandssvenden  svarede: 

„Vejen  har  været  ond  at  befare.  —  Men  —  med 
Forlov  —  har  den  velbyrdige  Herre  ikke  mødt  en 
ganske  Hob?  Det  kommer  mig  saa  underligt  for,  at 
her  har  været  saa  fuldt  op  af  Tryglere  og  Krykke- 
mænd. En  lang,  flabmundet  En  med  Katteskind  op 
om  Kinderne  og  en  Bondelue  ned  i  Øjnene  har  fulgt 
os  den  sidste  Time.  —  Det  staar  mig  ilde  an,  — 
i  Morges  væltede  jeg  Saltkarret,   før  vi  drog  af  Sted." 

„Har  du  ikke  spurgt  hvem  og  hvorhen?" 

„De  siger,  at  somme  af  dem  er  Murerkarle,  der 
har  arbejdet  paa  Hollufgaard  for  Jørgen  Marsvin. 
Jeg  er  ilde  til  Mode  ved  dette,  —  de  Hindsholms 
Røvere  færdes  videnom,  og  Skam  og  Skade  var  det, 
om  dette  Købmandsgods  skulde  ende  i  Røverhulen 
paa   Fynshoved!" 

I  det  samme  dukkede  den  lange  Karl  frem  af 
Mørket  og  gik  dem  forbi.  Lige  efter  ham  kom  en 
ung  Fyr,  efter  hans  Dragt  at  dømme  hørte  han  til 
Mesterlektien  i  Odense  Skole.  Han  bar  en  lang, 
glat  Trøje,  en  ærmeløs,  sort  Kappe,  flad  Hue  og  smal- 
pibet Krave  og  pibede  Mansketter.  Vel  var  han 
baade  ruset  og  fuld  af  Eder,  men  det  var  saa  man- 
gen af  dem,  der  ikke  kom  ud  af  Skolen,  før  Skæg- 
get groede  dem  tæt  om  Hagen.  Saa  smudsig  var 
han,  at  det  stank  af  ham.  Deri  var  der  heller  intet 
mærkeligt,  det  var  en  velbekendt  Sag,  at: 

Degne  og  Duer 
gør  skidne  Stuer. 

Han  fortalte,  at  han  var  Løbedegn  for  Marslev 
By,  —  i  Dag  havde  han  haft  Ungdommen  til  Over- 
høring,   og    bagefter   var   der   Katekismusgilde.    Bon- 

den  havde  sendt  ham  ud  at  byde  Købmandssvendene 
at  være  til  Mad  hos  ham.  Naar  et  Par  blev  ved 
Hestene,  var  det  vel  nok. 

„I  mine  Øren  klinger  dette  ilde,"  sagde  Niels 
til  Købmandssvenden.  Men  Ejler  Brockenhuus  raabte: 
„Jeg  har  paa  min   Salighed   Lyst  dertil!" 

»J^?  jeg  skal  ikke  gøre  dig  Hinder,"  sagde  Niels 
barsk,  han  tyktes,  de  hellere  burde  ride  end  drikke. 
„Men   saa  naar  vi   ikke   i   Hus  til   Natten." 

„Det  føjer  sig  nok  for  os.  Her  er  baade  Stald- 
rum  og  Soverum." 

Vogndriverne  var  kommen  til  og  bad  saa  bøn- 
ligt om  at  komme  i  Hus,  at  det  ikke  varede  længe, 
før  de  fleste  af  dem  var  inden  Porten  og  endda  flere 
af  Krykkemændene  med. 

Ejler  Brockenhuus  var  fulgt  med  ind,  —  Løbe- 
degnen havde  tjenstagtig  bundet  hans  Dyr  ved  en  af 
Lastvognene.  Niels  sad  og  hug  med  Ridesvøben  mod 
sin   Støvle,  saa  Hingsten   dansede  uroligt  under  ham. 

Da  vrinskede  den  smerteligt,  rejste  sig  paa  Bag- 
benene, Sadlen  gled  under  ham,  som  et  Lyn  var  han 
fri  af  den,  og  hans  Haand  strejfede  den  lange  Karl, 
der  med  et  Snit  havde  skaaren  Buggjorden  over.  Niels 
drog  sit  Værge : 

„Er  her  saadan  Snak  forhaanden.  Din  Fandens 
Skalk."  Og  han  søgte  ind  paa  ham  med  Værget, 
men  han  var  alt  borte  i  Mørket.  De  skreg  op  om- 
kring Niels,  han  gled  i  en  Blodpøl,  fik  fat  i  en 
Krykke,  idet  han  styrtede,  var  oppe  igen  i  samme 
Nu  og  hug  den  oven  i  Skallen  paa  en  Trygler,  der 
med  dragen  Kniv  sprang  frem  fra  en  Risbunke.  Det 
myldrede  om  ham  med  Stakkarle,  men  alle  var  de 
fuldt  væbnede!  Ikke  skulde  man  mærke  paa  Niels 
Flint,  at  han  mere  end  et  halvt  Aar  havde  været 
haardelig  syg.  Han  stak  sin  Degen  gennem  Livet 
paa  En,  rendte  et  Par  Stykker  om  og  sprang  løs  paa 
Porten  til  Bondegaarden;  men  den  var  forsvarlig 
spærret.    Medens  han  stemte  sig  imod,  hørte  han  En 

i  Løb  bag  sig;  han  lod  sig  falde;  en  Sten  hug  mod 
Porten.  „Lig  nu  der,  til  du  lugter!"  raabte  en  grov 
Stemme,  og  der  blev  sparket  ud  imod  ham.  Niels 
greb  Benet  og  drog  til;  —  han  faldt,  saa  Ansigtet 
hug  mod  Niels. 

„Er  det  dig,  din  Rebel,  dit  stivskæggede  Asen," 
raabte  Niels,  der  følte  sig  til,  at  det  var  Løbedegnen; 
hurtig  fik  han  ham  under  sig  og  dunkede  ham  en 
Svime  til. 

I  det  samme  kom  en  Flok  Bønder.  Der  var 
Katekismusgilde  i  Marslev  By,  men  det  var  i  den 
anden  Byende,  og  den  rette  Løbedegn  sad  endnu  til 
Bænks  der.  De  havde  Riveskafter  og  Ovnragere  i 
Hænderne.  Først  sprængte  de  Porten  for  Niels,  saa 
overmandede  de  Røverne,  der  alt  var  ved  at  køre 
Vognene  bort.  Et  Par  løb  med  Niels,  der  kastede 
sig  mod  Indhusdøren  af  al  sin  Magt.  Men  den  var 
stænget  med  en  Tværbjælke,  og  inde  fra  holdt  de 
igen.  Han  begyndte  rasende  at  sparke  mod  de  ler- 
klinede Risvægge.  Ind  maatte  han  at  se,  hvorledes 
det  stod  til   med   Ejler  Brockenhuus. 

Hvor  raabte  de  og  bandte  derinde.  Men  hver- 
ken Dør  eller  Væg  var  til  at  søndre.  Da  greb  Niels 
en  kæmpestor  Bonde  i  Armen.  „Hjælp  mig  op." 
Bonden  løftede  ham  til  Tagbrynet.  Niels  klemte 
Hænder  og  Knæ  ned  i  Straaet,  fik  fat  lidt  højere, 
svang  sig  op  over  Mønningen  og  hen  til  Taglyren; 
han  sprængte  Blæreskindet,  der  spændte  over  den, 
og  saa  ned  i   Stuen. 

Et  Par  Købmandssvende  laa  flækkede  og  forhug- 
gede paa  Gulvet;  En  var  spiddet  til  Væggen.  Ejler 
var  vegen  om  ved  Ydervæggen  bag  Egebordet.  Den 
lange  Røver  med  en  tre,  fire  Stykker  stod  imod  ham, 
rede  til  at  gaa  løs  paa  ham.  Men  Ejler  havde  sit 
Fyrrør  baade  ladt  og  spændt,  og  i  venstre  Haand 
sin   Degen. 

„Skyd,"   raabte  Niels, 

Da   slyngede  Ejler  Fyrrøret    fra  sig,    kastede    sit 

Værge  over  i  højre  Haand  og  raabte:  „Lige  Vaaben 
—  selv  mod  en  Prakker!"  I  et  Spring  var  han  over 
Bordet  og  inde  paa  Røverne.  Niels  klemte  sig  støn- 
nende af  Raseri  gennem  Lugen,  han  hørte  et  Raab 
fra  Ejler,  og  han  slap  med  Hænderne:  Lyrestangen 
raslede  ned  med  ham;  han  faldt,  saa  han  strøg  op 
af  Røverne;  En  kastede  sig  over  ham,  inden  han  fik 
rejst  sig.  Da  bragede  Døren,  en  vældig  Stemme 
raabte:     „Læg  de  Spyd  og  Daggerter!    Naa  fluks.'* 

Faa  Øjeblikke  efter  var  Røverne  bastede.  Kun 
den  lange  var  sprungen  fra  dem  højere  op  i  Stuen. 
Fnysende  af  Raseri,  halvblindet  af  Blod,  der  løb  ham 
ned  i  Øjnene,  styrtede  Ejler  som  en  gal  Tyr  imod 
ham.  Men  den  kæmpestore  Bonde  var  rappere.  Han 
slog  Armen  om  Røveren,  der  kom  til  at  staa,  som 
var  han  lagt  i  Jærn. 

„Nu  sidder  du  ikke  paa  Silkedyne,  din  møgede 
Skalk,"  sagde  Marslevbonden  med  et  barsk  Smil  og 
klemte  til,  saa  at  den  lange  gispede. 

Da  Røverne  var  bundne  paa  Hænder  og  Fødder, 
og  Bønderne  sindigt  og  ordentligt  havde  lagt  dem 
paa  Rad  ude  i  Gaarden,  kom  de  ind  for  at  binde 
den  Røver,  som  Bonden  holdt  omsluttet. 

Han  løsnede  Taget,  for  at  de  kunde  faa  Rebene 
om   Fangen. 

Men  han  var  ikke  sen!  Lynhurtigt  langede  han 
ud  med  Benet  og  sparkede  et  Kar  med  Fedt  ned 
paa  Ildstedet;  —  der  laa  Gløder  under  Asken,  en 
høj  Flamme  slog  op  under  det  sodede  Tag  og  greb 
i  et  Slik  de  lange  Spindelvæve,  der  hængte  ned  fra 
Straaet,  Bønderne  fløj  til  Vandsaaen,  Røveren  var  i 
et   Kattespring  fra  dem  og  ude  i   Gaarden. 

Siden  var  han  ikke  at  finde.  Gaardhunden  laa 
med  flækket  Pandebrask,  en  Bondekarl  fandtes  i  Por- 
ten med  en  Høtyv  i  Livet,  en  anden  var  vippet  over 
Brøndkanten;  det  var  de  Spor,  som  var  efter  den 
lange   Røver. 

En    Kone    kom    løbende    med    en    rød    Hane    og 

kastede  den  i  Ilden.  Det  ene  Element  dæmpede  jo 
det  andet:  det  havde  en  Præst  lært  i  Leipzig,  havde 
Niels  nok  hørt  sige.  Nu  gik  det  røde  altsaa  løs  paa 
Ilden;  Bønderne  hjalp  troligt  med  Vand,  og  da  Da- 
gen brød  frem,  var  der  kun  to  Gaarde  og  et  Hus 
brændt  ned.     Resten  stod  tilbage,  og  vel  var  det.  — 

Raadmændene  inde  i  Odense  havde  været  til 
Forhandling  paa  Huset.  Som  de  plejede  van,  blev 
de  bag  efter  siddende  og'  drak  hver  deres  tre  eller 
fire  Kander  Rostockerøl,  som  Byen  gav.  De  var 
bleven  noget  højrøstede  og  sad  og  dunkede  med 
Kanderne  i  Bordet:  før  Mødet  havde  de  været  rundt 
og  cirklet  saltet  Fisk  og  Kød,  01  og  Vin  og  fastsat 
Prisen  paa  det.  De  havde  ikke  haft  let  ved  at  komme 
overens,  og  nu  —  ved  Øllet  —  havde  de  taget  Stri- 
den op  paa  ny,  og  det  gjorde  dem  røde  i  Kammen 
og  skrattende  i   Mælet. 

Da  kom  en  Mand  ind,  som  de  havde  haft  nede 
at  skrive  Priserne  op  paa  Raadhusdøren,  at  enhver 
kunde  læse  sig  til  det.  Han  var  noget  hvid  i  Ansig- 
tet,  da  han   kom   ind. 

„Velfornumstige  Herrer,  der  er  en  Stimen  og 
Støjen  oppe  i  Gaden,  og  alle  løber  af  Boderne  ned 
mod   Odensegaard !" 

Raadet  kom  paa  Benene.  „Der  siges,  at  det  er 
Mordbrændere,   moskovitiske  Mordbrændere." 

Der  var  mere  end  En,  som  sank  tilbage  paa 
Bænken. 

„Men  de  er  nok  slaaet  i  Jærn  og  paa  Vej  til 
Lensmanden." 

Øllet  fik  Lov  at  dovne  i  Kanderne,  for  Raad- 
mændene løb  hastigt  —  hver  efter  sin  Evne  —  somme 
hjem  og  stængede  Døre  og  Luger,  somme  med  de 
to   Borgmestre  ned  mod  Odensegaard. 

Da  Borgerne  saa  Raadet  komme  saa  hastigt  fra 
Huset,  svandt  den  sidste  Rest  af  Besindelse,  og  der 
maatte  Kvindegraad  til  mangt  et  Sted  for  at  holde 
dem  ved  Hjemmet. 

En  Rytter  red  gennem  Hobene  ned  til  Flakhaven. 
Det  var  Niels  Flint.  Han  havde  ikke  faa  Skrammer, 
og  dem  vilde  han  have  forbundne.  Salig  Kong  Chri- 
stian den  Tredjes  Livlæge,  Cornelius  von  Hamsforth, 
var  den  eneste  Læge  i  Odense;  han  havde  desfor- 
uden Bevilling  paa  at  drive  Apotek.  Det  var  et  af 
de  faa  Apoteker,  som  fandtes  i  Landet,  saa  Niels 
benyttede  gerne   Lejligheden  til  at  se  det. 

Det  laa  i  Biskop  Jens  Andersen  Beldenaks  gamle 
Gaard  mellem  Flakhaven  og  St.  Knuds  Kirkegaard 
og  var  nys  forbedret  med  en  taarnagtig  Bygning, 
hvor  Laboratoriet  var  til  Huse.  Niels  bandt  sin  Hest 
ved  en  Ring  i  Muren  og  steg  op  ad  Trappen.  Me- 
dens Apotekersvenden  gik  efter  Smørelsen,  betrag- 
tede Niels  alle  de  Buddiker,  Krukker,  udstoppede 
Dyr  og  mange  andre  underlige  Ting,  som  var  stillet 
op   eller  hang  ned   fra   Loftet. 

Da  gik  Døren  til  Bagstuen,  og  den  vellærde 
Mand  Dr.  Cornelius  traadte  ind  med  en  ung  Borger- 
datter. 

Det  var  Christence. 

En  Stund  tav  de,  saa  udbrød  hun:  „Niels  Flint, 
hvad  skader  jer?" 

„Mig  fattes  intet,"  sagde  Niels  og  smilede.  Dr. 
Cornelius  nærmede  sig.  I  det  samme  stak  Oluf  Ba- 
ger Hovedet  ind: 

„Kom  ned  paa  Odensegaard,  Cornelius  von  Hams- 
forth. Der  skal  I  se  Kumpaner.  Men  jeg  maa  haste. 
Lensmanden  havde  sit  Bud  hos  mig,  jeg  var  paa  min 
Byggeplads  her  ved   Flakhaven."     Og  borte    var  han. 

„Hvad  er  paa  Færde?"  sagde  Cornelius  von 
Hamsforth. 

„Det  kan  jeg  berette,"  sagde  Niels. 

„Men  kom  da  herind,    saa    skal    jeg    hjælpe    jer 
med  Wundsmørelse,  —  det  er  jo  ferske  Saar,  nyssens 
hugne  og  slagne." 
^        „Det  er  kun  ringe  Skrammer,"   sagde  Niels. 

Cornelius    aabnede  Døren    for   Christence.    Han 

havde  ikke  glemt  de  fine  Sæder  fra  sin  Hoftid, 
og  han  behandlede  hende,  som  var  hun  en  Borg- 
mesterske. 

„Sid  til  Bænks,"  sagde  han  til  Niels:  „Og  1 
med,  Jomfru  Christence.  1  vil  kan  hænde  bistaa 
mig.  Tøv  blot,  medens  jeg  sender  min  Svend  hen 
for  at  se,  hvad  der  gaar  for  sig  nede  ved  Odense- 
gaard." 

Niels  Flint  havde  saa  længe  ikke  haft  andet  i 
sit  Sind  end  den  barske  Trang  til  Ensomhed,  en 
Ensomhed,  som  var  han  i  den  vildene  Ørk,  fordi 
alt  syntes  ham  saa  lidet  og  saa  blegt  mod  det,  han 
havde  gennemlevet  af  Sorg  og  af  alvorsfuld   Lykke. 

Nu  gjorde  det  ham  pludselig  saa  glad  i  Hjærte 
og  Hu,  at  Røvernes  Skarnsgerning  havde  ført  til,  at 
han  igen  fik  denne  unge  Kvinde  at  se,  og  det  for 
ham   af  Munden : 

„Hvis  det  var  gaaet  efter  min  Vilje,  havde  jeg 
nu  ligget  i  Nyborg  og  ventet  paa  Skibslejlighed  og 
tidig  Vind."  Han  smilede  og  saa  hen  for  sig,  da  han 
sagde: 

„Ja,  der  sker  meget  uden  vort  Forlov.  Og  vel 
er  det!" 

Dr.  Cornelius  kom  til.  Selv  rensede  og  for- 
bandt han  Niels'es  Skrammer.    Christence  bistod  ham. 

Derpaa  strøede  han  tørrede  Lavendler  paa  Ege- 
knuderne  i  Ovnen,  skænkede  et  Bæger  Vin  for  Niels 
og  bød  ham   Plads  paa  Ovnbænken. 

Vindvet  var  mørknet  af  Sne,  saa  Ilden  kunde 
ret  lysne  ud  i  Stuen.  Og  Dr.  Cornelius  og  Chri- 
stence sad  der  overfor  ham,  bøjet  lyttende  mod  ham, 
medens  han  maatte  melde  om,  hvorledes  det  var  til- 
gaaet  med  de  Skrammer. 

Niels  kunde  have  siddet  paa  den  Vis,  saa  længe 
det  skulde  være. 

Da  rejste  Christence  sig  hastigt.  „Hvad  har  jeg 
dog  i  Tanke.    Min  Fader  er  til  Skovs  at  købe  Brænde, 

og  jeg  har  fuldt  op  at  tage  Vare  hjemme.  Jeg  kan 
nok  ikke  tøve  her  længere." 

„Som  Jer  lyster,  kære  Jomfru  Christence,"  sagde 
Cornelius  von  Hamsforth.  „Fik  I  den  Fennikelkon- 
fekt og  det  Safran,   I   kom   for  at  hente?"   — 

Da  hun  rakte  Niels  sin  Haand,  sagde  han: 

„Hav  Tak.  —  Ogsaa  for  hin  Dag  paa  Vollerslev- 
gaard,"   lagde  han   til.    Hun  bøjede   Hovedet  og  gik. 

Niels  og  Dr.   Cornelius   fulgtes    til   Odensegaard. 

Oluf  Bager  var  hos  Lensmanden.  Som  han  stod 
der  i  sin  sorte  Fløjlsdragt  med  den  forværksbræm- 
mede  Kappe  og  Pibekraven  halvt  skjult  af  det  tve- 
delte Skæg,  tyktes  han  Niels  at  se  mere  anseelig 
ud  end  den  adelige  Lensmand.  Han  talte  myndigt, 
og  der  var  et  fast  Blik  i  hans  blanke,  levende  Øjne. 
Da  han  uden  Vaklen  bad  om  haard  Straf  for  de 
fangne  Røvere,  forstod  Niels,  at  her  talte  en  Mand, 
der  saa  videre  end  mangen  anden,  og  hvem  Byens 
Vel  laa  fuldt  saa  meget  paa  Sinde  som  hans  egen 
Magelighed.  Lettest  havde  det  været  at  bede  Røverne 
fri.  Men  Oluf  mente  at  skylde  sine  Medborgere 
noget  mere.     Hans  Ord  var: 

„Vil  de  have  det  søde,  maa  de  tage  det  sure 
med.  Al  den  Stund  det  vorder  menigt,  at  Skalke  skal 
drive  deres  Spil,  som  dem  lyster,  vil  de  højfærde 
sig  og  tro,  at  Retten  ligger  under  Bænkene;  —  hvad 
Fortræd  deraf  kan  komme  for  Godtfolk,  kan  enhver 
tænke." 

Da  han  siden  havde  Niels  og  Ejler  Brockenhuus 
til  Maaltid  hos  sig,  lagde  Niels  Mærke  til  den  rolige 
Glæde,  der  var  over  ham;  den  gæstevenlige  Pragt, 
han  udviste,  faldt  saa  selvfølgelig  for  den  Mand,  som 
daglig  var  vant  til,  at  mange  Munde  mættedes  i  hans 
Hus,  og  som  selv  havde  vundet  sig  Retten  og  Evnen 
til  at  give  og  derfor  gav  i   fuldt  Maal. 

Oluf  Bager  paa  sin  Side  nyttede  Tiden  til  at 
tage  Niels  ret  i  Øjesyn.     Der  var  det  over  hans  Tale 

og  i  hans  Væsen,  at  Oluf  uden  mange  Ord  tilbød  at 
tage  ham   i  sin  Tjeneste. 

Da  han  sagde  det,  dukkede  en  Beslutning  frem 
hos  Niels  og  stod  fast  i  det  samme.  Han  takkede  og 
svarede,  at  han  havde  andet  for  Haanden,  men  at 
han  kan  hænde  om  ikke  længe  vilde  bede  den  vel- 
fornumstige   Mand  være  ham  bistandig.  —  — 

De  hindsholmske  Røvere  blev  snart  efter  hængt! 

Hen  i  April  var  deres  Halsben  saa  møre,  at  en 
af  Foraarsstormene  blæste  dem  ned.  Da  Natmanden 
Dagen  efter  var  i  Færd  med  at  føre  dem  ud  til  Ku- 
len, føjede  det  sig  saa,  at  Klavs  Krumhals  kom 
forbi  Galgebakken.  Han  agede  Møg  for  en  Odense 
Købmand. 

„Saadan  Skarns  fordærvede  Folk,"  sagde  Klavs 
med  en  ærbødig  Reverents  for  en  Borgermand,  som 
gik  forbi  med  Haanden  for  Næsen  og  bortvendt 
Hoved.  „Saadant  Skarns  Pak!  Gud  ha'  Lov  for  en 
aarvaagen  Øvrighed!" 

Borgeren  nikkede,  og  Klavs  agede  udenom  Nat- 
manden og  hans  Læs. 


Vintervejr. 


LJer  blæste  en  Storm  fra  Øst  og  jog  Sneen  hvirv- 
lende hen  over  de  frosne  Veje.  Voldgraven  om  Kjær- 
strup  var  graa  af  Is,  og  i  Vindsiden  holdtes  de  røde, 
ru  Mure  overdryssede  af  Sne. 

Skønt  det  var  langt  ud  paa  Morgenen,  —  Gør- 
vel  Lindenov  var  alt  begyndt  paa  Dagens  Arbejde 
—  hun  sad  med  tørrede  Farveurter,  som  hun  for- 
delte   i    Smaahobe,   —   var    der    halvmørkt    i  Vinter- 

stuen.  Kun  sparsomt  faldt  Dagskæret  gennem  de 
højtsiddende,  tilsneede  Vindver. 

Godske  Viffert  var  dorsk  falden  til  Sæde  med 
en  Honningstob  mellem  Hænderne,  —  han  havde 
endnu  ikke  endt  sit  første  Maaltid. 

Mettelil  sad  med  et  Vævemønster  og  tog  Garn 
ud  til  det ;  hendes  store,  kønne  Hænder  gik  saa  il- 
færdigt, som  hun  med  Vold  vilde  hindre  udenoms 
Tanker  i  at  dukke  frem. 

Ved  Ovnen  sad  Fru  Gørvels  unge  Broder,  Brejde 
Lindenov.  Naar  et  Vindstød  hylede  ned  gennem  Ovn- 
piben, og  Gnister  føg  ud  og  hængte  sig  i  Vamsen 
og  Hoserne,  strøg  han  dem  ud  med  sine  flade  Hæn- 
der.    Ellers  sad  han  ganske  stille. 

Mette  rejste  sig  og  gik  hen  for  at  varme  sine 
Hænder.  Hun  blev  staaende  en  Stund  og  søgte  at 
fange  Brejdes  Blik.  Det  hændte,  at  hun  fik  Fred  af 
at  se  det.  Det  lyste  af  en  anden  Art  Tankegang  end 
den,  der  daglig  forkastede  hendes  Velfærd.  Naar 
han  stod  hende  imod,  da  var  det  ikke  for  Vindings 
Skyld  eller  af  Herskelyst,  men  fordi  han  holdt  det 
for  at  være  ham  det  redeligste.  — 

Der  lød  høje  Raab  ovre  fra  Svendekamrene. 

Brejde  og  Mette  gik  sammen  ned.  Gennem  Por- 
ten saa  de,  at  en  Hob  Bønder,  som  var  ude  paa  Sne- 
kastning, havde  noget  for  nede  ved  Søen. 

De  gik  nærmere.  Der  var  Strøm  igennem  den, 
og  den  var  endnu  ikke  lagt  til.  Paa  Bredderne  gik 
Bønder  og  Svende  med  Reb  og  Stænger.  I  det  aabne 
Vand  svømmede  en  Hjort  frem  og  tilbage;  men  oftere 
og  oftere  sank  Hovedet,  for  de  havde  alt  længe  holdt 
den  derude. 

„Brejde!" 

„Ja,  Mettelil." 

„Brejde,  det  er  ham  kærere  at  dø  end  at  lade 
sig  fange,"  sagde  hun  og  saa  op  paa  ham  med  et 
funklende  Blik. 

Han  rystede  sørgmodigt  paa  Hovedet. 

„Hvad  vinder  Du  ved  Friheden.  Du  ved,  jeg 
vil  dit  Bedste.  Og  mit  Raad  er  nu  og  altid:  Før 
Du  kommer  i  Vanry  for  Opsætsighed,  giv  dig  da  i 
Ægteskab  med  Vincens,  da  ligger  den  slagne  Vej 
for  dig!" 

„Hvi  gik  ikke  du  den  slagne  Vej  —  gennem 
Kancelliet  eller  Renteriet  til  store  Len  og  andre  Be- 
stillinger i  Kongens  Tjeneste?" 

„Det  giver  ikke  Lempe,  at  vi  drøfter  det  nu.  — 
Mettelil,  jeg  var  ikke  fuldt  fjorten  Aar,  da  Søster 
Gørvel  fik  dig.  Fra  du  kunde  skønne,  vilde  du  aldrig 
ride  hos  nogen  anden  end  mig  til  Kirke  eller  paa 
Rejse,  husker  du?  Jeg  har  dig  kær  som  min  lille 
Søster,  og  jeg  kan  ikke  bære,  at  du  strækker  Foden 
længere,  end  Skindfællen  rækker.  Derfor  staar  jeg 
paa,  at  du  skal  føres  i  Vincens'es  Gaard  og  helst 
snarlig." 

„Hvis  En  sagde,  du  skulde  give  dig  i  Ægteskab 
med  en  anden  end  den  udenrigske  Jomfru,  Elisabeth 
Reetz,  —  mon  du  da  havde  Sind  til  at  skikke  dig  i 
det,  uden  — " 

Mette  kunde  ikke  mere  for  Taarer  og  gik  hastigt 
fra  ham  ned  til  Søen.  Hun  befalede  dem  alle  at 
gaa  med  deres  Reb  og  Stænger.  Saa  skjulte  hun  sig 
bag  et  Træ. 

Langt  om  længe  vovede  Hjorten  at  arbejde  sig 
i  Land.  Møjsommeligt  vaklede  den  bort  ind  i  Sko- 
ven, og  der  stod  Blodspor  efter  den;  —  men  de 
stride  Taarer  løb  Mettelil  ned  over  Kinden. 

Hvi  kunde  hun  dog  ikke  skikke  sig  i  det,  som 
hendes  Slægt  holdt  for  det  raadeligste!  —  — 

Brejde  gik  ud  over  Markerne.  Det  Navn,  Mette 
havde  nævnt,  hørte  han  ingen  Sinde,  uden  at  en  uro- 
lig Længsel  overvældede  alt  andet  i  hans  Sjæl.  — 

Himlen  hængte  fuld  af  Sneskyer.  Solen  stod 
hvidgul  og  uden  Blankhed,  halvt  skjult  i  dem.  I  den 
tykke  Luft  skilte  Hegn,  Huse  og  Træer  sig  kun  ud 
fra  den  hvide  Sneslette  ved  lidt  mere  graalige  Farver. 

10* 

Efter  at  Brejde  en  Tid  havde  vandret,  saa  han 
en  Hest  og  en  Rytter.  Det  var  mest  Bevægelsen, 
der  voldte,  at  han  fik  Øje  paa  dem. 

Det  var  Eggert  Qvitzow.  Han  havde  kun  været 
paa  Kjærstrup  nogle  faa  Gange  siden  hin  Sommer- 
dag for  over  otte  Maaneder  siden.  Gørvels  Ord  om 
Klaffertænder  holdt  ham  af  Mettes  Vej.  I  Dag  havde 
han  været  ude  at  se,  hvorledes  de  vilde  Stod  bjær- 
gede sig,  og  han  havde  fulgt  deres  Spor  helt  over 
ad   Kjærstrupskovene  til. 

Brejde  raabte  ham  an  og  overtalte  ham  til  at  se 
ind  om  Kjærstrup.  Eggert  havde  længe  haft  en  Gave 
til  Mette  i  Saddeltasken,  —  for  det  Tilfælde,  han 
skulde  komme  hende  til  Ords,  —  saa  han  fulgte 
gerne  hjem  med  Brejde.  — 

Paa  Kjærstrup  blev  han  vel  modtaget.  Godske 
vaagnede  rigtig  op;  Eggert  havde  lovet  ham  en  Hare- 
mynde, og  den  drøftede  de  længe. 

Omsider  kom  Eggert  frem  med  den  Skænk,  han 
havde  ført  med  hjem  fra  Tyskland  til  Mette.  Det 
var  en  Lysesaks.  Den  blev  nøje  beset  af  dem  alle, 
for  her  til   Lands  var  det  et  sjældent  Stykke. 

Mette  var  oppe  at  vise  Tale  Lunge  den,  — •  hun 
holdt  ved  Sengen  formedelst  Lændeværk,  —  men 
Tale  var  endnu  mere  sur  i  Sindet  end  vanligt,  og 
hun  sagde  kun,  at  naar  de  hos  Kong  Frederik  kunde 
snyde  Lyset  med  Fingrene  eller  med  Madkniven,  saa 
kunde  de  Vifferter  vel  ogsaa. 

Da  Mette  kom  ned,  havde  Gørvel  sat  et  Spæde- 
lys for  Eggert,  og  han  viste  Mette,  hvorledes  de 
brugte  Lysesaksen,  Kvinderne  der  udenvælts.  Længe 
morede  de  sig  med  det. 

Mette  Viffert  sad  og  blev  saa  fri  og  let  til  Sinds. 
Det  var  en  Lise  at  sidde  der  sammen  med  Eggert; 
han  vidste  sagtens  ikke  om  alt  det,  som  tyngede 
hende.  Og  havde  nogen  sagt  ham  det,  —  saa  vist 
vilde  han  aldrig  tiltro  hende  at  gaa  tvungen  i  Ægte- 

skab;    —  og  saa  var  det  næsten  ogsaa,    som  om  det 
ikke  kunde  ske  nogentid. 

Denne  Dag  var  hende  som  en  0  midt  i  et 
uroligt   Hav. 

Da  hun  og  Eggert  en  Tid  var  ene,  gav  hun  sig 
i  sin  Glæde  til  at  tale  om  Elsebe  Krabbe.  Det  var 
saa  længe  siden,  hun  havde  været  nogen  til  Ords, 
hvem  det  lystede  at  høre  om  Elsebe  og  hendes  gode 
Dage  der.  — 

Den  korte  Dag  gik  hastigt  uden  at  nogen  nævnte 
Sagen.  Den  var  gemt  hen,  og  Mette  følte  sig  Eggert 
takskyldig  for  det. 

Mette  og  Eggert  sad  i  Ovnkrogen  og  hørte  paa 
Brejde  Lindenov,  der  læste  op  af  Saxos  danske 
Krønike,  som  Mester  Vedel  forgangen  Aar  havde 
udsat  fra  Latin.  Gørvel  sad  ved  sin  Rok.  Godske 
var  listet  ud  af  Stuen  med  Jep  Ølbug. 

Da  Brejde  tav,  sad  hver  længe  i  sine  Tanker. 
Spædelysene  i  de  Hjortetaks  Kærtekranse  var  tændt, 
det  blev  jo  mørkt  inden   Døre   før  Solnedgang. 

Paa  engang  lød  Gørvels  Stemme,  og  hendes  Rok 
begyndte  atter  at  snurre. 

„Eggert  Qvitzow,  al  den  Stund  vi  nu  forliges 
som  gode  Naboer,  kan  jeg  vel  saadan  ungefær  hen 
i  Maj  laane  dine  Tapeter  at  tjælde  med,  og  hvad  du 
kan  være   foruden  af  Bænkedyner  og  Slagbænke." 

Han  svarede  ikke  straks.  Saa  varslede  den  dog 
ondt,  den  Hare,  som  havde  krydset  hans  Vej  i 
Morges! 

„Hvad  er  paa  Færde,"    fik  han  omsider  sagt. 

„Kan  hænde  der  bliver  Bryllup  paa  Kjærstrup." 

Snart  efter  rejste  Eggert  sig  og  bød  Farvel. 
Brejde,  Godske  og  Mette  fulgte  ham  til  Broen  over 
Graven.  En  Svend  trak  hans  Hest.  En  anden  gik 
foran  med   Fakkel. 

Da  de  gik  gennem  Porthvælvingen,  bøjede  Eg- 
gert sig  hastigt  ned  over  Mette  og  hviskede: 

„Sig  Vincens  Glambæk   Købet  op!" 

Blodet  strømmede  hende  varmt  til  Hjærtet.  Nej, 
ingen  skulde  tvinge  hende! 

Se  nu  Brejde  og  Godske,  som  gik  der  saa  brede 
i  deres  Kapper,  saa  sikre  paa,  at  hele  Verden  gav 
dem  Ret,  og  saa  var  der  dog  nogle  til,  som  tyktes 
hun  havde  just  ikke  helt  Uret! 

Eggert  svang  sig  op  paa  sin  store,  urolige  Hest. 
Han  holdt  hendes  Haand  til  Farvel.  Men  Mettelil 
stod  med  bøjet  Hoved.  Hun  kunde  ikke  lade  ham 
se  sit  Ansigt  i  denne  Stund,  og  Svenden  holdt  jo 
sin  Fakkel,  saa  Skæret  faldt  lige  paa  hende. 

Eggert  red  ud  af  Lyskredsen  og  forsvandt  snart 
i  Tusmørket.    De  stod  lidt  og  saa  efter  ham. 

I  Vindhjørnet  var  Himlen  gyldenklar  med  en 
enkelt  blegrød  Sky.  Store,  brunviolette  Skymasser 
taarnede  sig  sammen  i  den  anden  Himmelkant. 

„Det  giver  Sne  til   Natten,"   sagde   Brejde. 

Godske  brummede  gnavent:  „Da  kan  vi  ikke 
komme  udensogns  længe." 

Mettede  hastede  ud  af  Lyskredsen,  at  de  ikke 
skulde  se  hendes  Smil.  Hvad  Magt  laa  der  paa,  om 
de  kunde   fare  saa  vidt  om! 

Naar  de  selv  vilde,  kunde  de  jo  have  det  godt 
og  glædeligt  paa  Kjærstrup! 


Et  Par  Odenseborgere. 


Det  var  bleven  stille  og  godt  Vejr  efter  en  Dag, 
hvor  mange  Byger  havde  skyllet  ned  over  Købstaden 
Odense.  Fra  Smaahaverne  uden  for  Byens  Bolværk 
og  Bæk,  fra  de  græsgroede  Kirkegaarde  og  fra  Hyld 
og  Tjørne  i  Kroge  og  paa  ubebyggede  Pladser  duftede 
det  stærkt  og  vaarfriskt. 

De  rige  Borgere  i  Algaden  og  Fattigfolk  i  Bag- 
stræder  og  de  halvmørke  Gange,  der  krogede  sig  ned 
ved  Husene,  havde  endt  Dagværket.  Toldsvendene 
var  gaaet  fra  Byporten,  Skodderne  var  sat  for,  og 
Kræmmernes   Luger  ud  til   Gaden  var  lukkede. 

Det  var  mestendels  folketomt  i  Gaden,  skønt 
det  var  lyst  i  Vejret,  og  der  saaledes  ingen  Fare  var 
for  at  løbe  mod  Skure  og  Bislag,  pjaske  i  Pytter  og 
Huller  eller  falde  over  Skarndynger.  De,  som  gik  i 
Byen  til  Driks,  sad  alt  bænkede  inden  Døre,  og  de 
Bude,  der  havde  været  i  Raadhuskælderen  med  en 
Tudekande  at  hente  et  Krus  godt  01  til  Husbond, 
var  alt  hjemme  igen.  Klokken  var  jo  ogsaa  otte  slet. 
Svin  og  Hunde  rodede  uforstyrret  i  Aadsler  og  Affald, 
som  i  Dagens  Løb  var  kastet  paa  Gaden;  deres  van- 
lige Plagere,  de  træsko-  og  vadmelsklædte  Peblinge, 
var  optaget  med  andet;  —  de  havde  samlet  sig  ned 
efter  St.  Jørgensgaard  paa  Sortebrødrekirkegaard,  hvor 
de  legede  den  Leg  om  igen  at  agere  hint  lystige 
Spektakkel  om  Susanne.  De  smaa,  der  forestillede 
dem,  som  skulde  se  paa,  havde  ikke  synderlig  Glæd- 
skab  deraf.  Men  de  større,  der  var  Susanne,  Skalkene, 
Raadet,  Narren  og  Almuen,  agerede  med  saadan  Hylen 
og  saa  voldsomme  Fagter,  at  Gederne  og  Faarene, 
som  fandt  deres  Føde  paa  Kirkegaarden,  stod  sammen- 
løbne og  urolige  i  en   Krog. 

Oppe  i  Vestergade  støjede  og  stimede  en  Hob, 
der  kom  fra  Ølkonens  Hus;  men  de  af  Byens  Bor- 
gere, som  den  Nat  skulde  tjene  for  Vægtere,  og  som 
alt  havde  samlet  sig  ved  Raadhuset,  sagde  intet  der- 
til. Der  kunde  blive  nok  at  vogte  og  vare  Natten 
igennem.  Forskriften  lød  jo  da  ogsaa  paa,  at  først 
naar  Klokken  var  ni  slagen,  skulde  alle  gaa  hjem; 
skreg  og  buldrede  de  efter  den  Tid,  kunde  man  altid 
følge  dem  til  deres  Hus  eller  ned  i  Skrædder  Hætte 
eller  Gøjes  Hat,  Fængslerne  ved  Raadhuset,  dersom 
de  satte  sig  op  mod  Øvrigheden. 

Længere  henne  mod  Vesterport  var  der  stille. 

Solen  var  langt  nede,  men  dens  skraa  Straaler 
stod  helt  blændende  ind  i  den  vinde,  snævre  Gade, 
slap  forbi  fremspringende  Tage  og  udludende  Stokværk, 
faldt  ind  over  ubebyggede  Pladser,  der  rundede  sig 
med  hvidknoppede  Tjørnebuske  og  Rester  af  ler- 
klinede Vægge;  lystigt  og  bredt  skinnede  den  udenfor 
de  Skygger,  som  faldt  fra  Boder  og  Trappestene  og 
fra  Huse,  der  sprang  frem  i  Rækken.  Fugtigheden 
og  Regnvandet,  som  havde  samlet  sig  i  alle  Gadens 
Huller  og  Ufledigheder,  steg  opad  som  en  let  Damp, 
der  med  Solstraalerne  bag  sig  saa  helt  rødlig  og 
forunderlig  ud. 

Et  lille  Stykke  indenfor  den  store  murede,  noget 
brøstfældige  Vesterport  og  lige  overfor  Clarægade 
laa  Gaarden  til  den  velagtbare  Mand,  Købmand  Eilert 
Jørgen  Jørgensen.  Vel  var  han  bekendt  for  at  være 
af  dem,  der  stængede  vel  for  Loft  og  Pengekiste, 
men  dog  var  Gaarden  velholdt,  ja  ud  til  Gaden  muret 
med  Sten  mellem  Bindingsværket;  Bjælkehovederne, 
Overliggerne  og  det  andet  Snitværk  var  skønt  nok 
at  se  paa  med  Løvværk  og  Humleknopper,  om  det 
end  ikke  var  saa  prangende  som  det  paa  Oluf  Bagers 
Gaarde  i  den  anden  Byende.  Men  ham  tænkte  Eilert 
da  heller  ikke  paa  at  ligne;  han  byggede  jo  til  Over- 
flødighed og  ikke  blot  til   Nødtørftighed. 

Paa  den  Side  af  Ejlerts  Gaard,  der  var  til  højre 
for  Døren,  dækkedes  en  Del  af  Muren  af  Træskure 
og  Skarnkister;  over  dem  skar  Solen  med  iltre  Blink 
i  det  grønne,  buklede  Glar  i  Vindvescirklerne.  Her 
var  Stuen.  Paa  den  anden  Side  var  Lugerne,  som 
Folk  talte  ind  af,  naar  de  vilde  handle  med  dem  inde 
i  Boden.  Stenene  mellem  Egestolperne  var  muret  i 
Mønstre.  —  I  Aften  var  de  helt  glødende  røde  i 
Farven. 

Porten  var  lukket.  Men  paa  Bænken  i  Bislaget, 
der  gik  ud  fra  Indgangsdøren,  som  var  midt  i  Gavlen 
til  Gaden,  sad  Købmanden  selv  og  en  yngre  Lavs- 
broder,   Kræmmer  Per  Lauritzen,  der  havde  sin  Gaard 

i  den  gamle  Del  af  Byen  nær  Sildeboderne  paa  Over- 
gade. Han  havde  for  Skik  ofte  at  være  til  Ejlert 
Jørgensen  om  Aftenen  for  at  hjælpe  ham  at  tømme 
nogle  Kander  Danskøl.  Vel  var  Per  rig  nok  til  at 
gaa  i  Raadhuskælderen  og  købe  sig  baade  Bryhan  og 
Brunsviger  Mumme,  ja  selv  spansk  Romanie,  om  han 
lystede.  Men  Per  varede  nøje  paa  sine  Marker  og 
Orter,  og  desuden  kunde  -han  og  Eilert  Jørgensen 
en  Klagesang,  som  det  var  dem  synderligt  glædeligt 
at  istemme  med  hinanden.  Og  dens  Omkvæd  var  da 
om  alle  de  kongelige  Befalinger  til  Borgmestre  og 
Raad  —  om  at  udbedre  Gader  og  Gaarde  og  skikke 
saa  det  ene  og  saa  det  andet  til  Kongens  Gilder  i 
Kolding  —  Tintallerkner,  Gær,  Bænkehynder  og 
Borgerkoner  til  at  gaa  for  Borde  ved  de  kongelige 
Barsler  og  Bryllupper,  —  ja  og  meget  andet. 

Vistnok  forglemte  de  ikke  at  nævne,  at  Kongen 
varede  dem  for  meget.  Passelig  haard  havde  han 
været  mod  de  Hamborger  Købmænd  og  dem  fra 
Hansestæderne,  der  besøgte  Byen  tyvende  Dag  Jul 
og  St.  Knudsdag  og  havde  saa  ondt  ved  at  komme 
af  Sted  igen.  Men  de  indenbys  Kræmmere  gjorde 
da  ogsaa  rettelig  deres  Borgerpligter.  Det  var  da  vist. 
Rede  var  de  til  at  herberge  Fremmede  for  Penge. 
Baadsmænd  og  Bøsseskytter  tog  de  i  Borgerleje.  Og 
det  var  Folk,  der  besværede  med  uskellig  Drik  og 
ubluelige  Skammeligheder.  —  Ak  ja,  fly  Kamre,  Logi 
og  Fetaille  til  saadanne  Knægte,  det  var  ofte  haardt 
nok.  Men  hvad  havde  det  saa  ikke  været  i  Krigens 
Tid.  Alt  det  de  havde  maattet  give  i  Madskat  og 
skikke  til  Krigsfolket  af  Flæskesider,  Faarekroppe, 
Kavringbrød,  01   og  Gryn. 

Naar  de  to  Lavsbrødre  naaede  til  Krigens  Tid, 
havde  det  ingen  Ende  med  Veltalenheden.  For  Resten 
var  der  ingen  Fare  for,  at  de  skulde  gaa  istaa,  for 
kunde  Eilert  ikke  mere  om  Forordningen  om  at  be- 
bygge de  øde  Steder  ved  Gaden,  som  han  ejede,  saa 
faldt    Per  ind  med  sit.  Gennem  Pjenteport  drev  han 

mangen  Flok  Stude  at  sælge  ud  af  Riget.  Men  siden 
det  Uheld  da  Skibsmaen  ved  Aaen  sandede  til  de 
Ulykkesdage  for  fem  Aar  siden  i  1572,  maatte  han 
den  lange  Vej  over  Ejby  enten  til  Kerteminde  eller 
Munkebo.  Kunde  man  endda  være  kommen  over 
Vandet  ved  Aasum!  Og  om  de  Kertemindeborgere, 
som  Kongen  dog  bød,  kunde  faa  deres  Vindebro  i 
Stand,  selv  om  Brokornet  kunde  blive  en  artig  Bunke 
mellem  Aar  og  Dag.  Ja,  der  var  meget,  som  be- 
sværede en  Købmand.  Eilert  Jørgensen  havde  lidt 
Skade  paa  sin  Næring  af  selve  Kongens  Udliggere  i 
Store  Bælt;  godt  nok,  at  de  var  rede  til  at  holde 
Øje  med  Fjenden;  men  galt  var  det  dog,  at  Ejlerts 
Skuder,  der  skulde  løbe  gennem  Bæltet,  havde  de 
tvunget  til  at  gaa  til  Nyborg  for  at  faa  Søbrev  paa- 
tegnet, endda  baade  Toldseddel  og  Certificat  var  gjort 
klar  i  Kerteminde.  —  Jo,  der  gik  saa  mange  Ord  over 
Lande  om  de  Odense  Købmænds  megen  Handel  og 
Vandel;  men  alt  det,  som  der  var  til  at  drage  Dalerne 
ud  af  Lommen  paa  dem,  det  skulde  man  nok  fortie. 
Nu  ymtedes  der  om,  at  Kongen  tænkte  paa  at  lade 
gøre  en  Vandkunst  i  Odense,  at  Vandet  kunde  ind- 
ledes gennem  Trærender.  Som  om  man  ikke  som 
tilforn  kunde  vedblive  at  hente  Vand  fra  Byens  Bæk 
eller  Mølledammen !  Man  kunde  jo  blot  forhøje 
Bøderne  for  dem,  der  fyldte  Møg  og  skadeligt  Fløt 
i  Drikkevandet.  Det  vilde  Byens  Borgere  staa  sig 
bedre  ved  end  den  nymodens  Vandkunst;  de  kom 
saa  sandt  til  at  forskaffe  Kongen  mange  gamle  Dalere 
for  den.  Og  naar  man  saa  endda  vilde  lade  sig  nøje 
med  det.  Men  hvem  gav  En  Brev  paa  det!  Snart 
fandt  de  vel  paa  noget,  der  skulde  være  endda 
bedre.  —  —  — 

Den  Godtvejrsaften  begyndte  Per  Lauritzen  efter 
Sædvane: 

„Hans  Naade  staar  haardt  paa  med  de  Straatages 
Nedriveise." 

Ejlert    svarede:    „Kan    hænde    det   gøres   storligt 

behov.  I  Ildebrandstilfælde  —  Gud  fri  En  —  da  kan 
nok  saa  mange  Læderspande  ikke  slykke  Ild  i  Straa- 
tage." 

Per  saa  mistænksom  op.  „Det  var  ikke  dig,  som 
talte  Ejlert,  det  var  ham,  Niels  Flint." 

Købmanden  svarede  ikke,  men  tog  Kanden  og 
drak  dygtigt.   Per  Lauritzen  vedblev: 

„Jeg  har  vel  formærket,  at  paa  det  sidste  gæl- 
der hans  Ord  mere  end  godt  og  fornumstigt  er." 

„Ej  hvad.  han  er  hverken  klammervorn  eller 
mundkaad.  Og  han  skikker  sig  som  en  tro  Karl. 
Hvor  andre  gør  Gavn  for  saa  meget  som  en  Kylling 
er  værd,  gør  han  det  for  en  hel  Ko.  Saa  kan  man 
vel  en  og  anden  Gang  høre  efter  hans  Tale  om 
udlændiske  Steder,  hvor  han  har  færdedes." 

„Ja,  om  I  kun  hørte!  Men  det  er  dig  til  Be- 
skæmmelse, at  du  har  ladet  din  utilsaaede  Vang  ved 
Galgebakken  pløje  brak.  Og  hvem  har  fundet  paa 
saadan  nymodens  Kunster,  som  aldrig  tilforn  har 
været  set  ved  Odense!" 

„Naa  ja,  det  var  Niels'es  Raad.  Han  sværger  paa, 
at  min  Toft  bliver  den  vildeste  til  næste  Aar.  Og 
det  skader  jo  ej.  Det  staar  dog  til  En  igen  at  gaa 
tilbage  til  almindelig  Skik." 

„Det  taltes  om  forgangen,  da  Vagten  sattes,  at 
Ejlert  Jørgensen  gør  ikke  som  Bymændene,  men 
hører  efter  en  udlændisk  Karl,  som  ingen  ved,  hvor- 
fra han  er." 

Ejlert  bruste  op.  „Da  kan  jeg  sige  dig,  at  jeg 
har  brugt  Købmandsskab  i  saa  mange  Aar,  at  jeg 
nok  kan  staa  ved  mine  Gerninger,  og  at  jeg  ikke 
har  for  Skik  at  lade  mig  narre.  Niels  Flint  er  ingen 
Udenrigsk,  men  født  i  Danmark  om  end  af  hollandsk 
Kvinde;  Faderen,  Eskild  Flint,  var  saa  dansk  en 
Mand  som  du  og  jeg  og  med  adeligt  Blod  i  sig  — , 
hans  Far  igen  ejede   fri  Jord   før  Grevefejdens  Tid." 

Per  sad  lidt,  saa  tog  han  atter  fat:  „Det  er  godt 
nok  med  Slægten,   men   hvor  kom  han  fra,  den  Dag 

du  tog  ham  i  din  Tjeneste  og  meldte  ham  for 
Raadet." 

„Han  kom  fra  Vollerslevgaard  med  Ejler  Jacob- 
sen Brockenhuus.  Og  han  skulde  have  været  med 
til  Jagt  og  Gæstereren  paa  Egeskov,  men  saa  bad 
han  for  en  eller  anden  Aarsags  Skyld,  om  jeg  en 
Tid  vilde  give  ham  Mad  og  Sengeleje  for  ærligt  Ar- 
bejde." 

„Der  ser  du,  Ejlert  Jørgensen !"  faldt  Per  glad 
ind,  „Brockenhuuseren  var  klog  og  skilte  sig  ved 
ham  i  Tide." 

„Du  er  paa  galt  Spor,  Perlille.  Brockenhuuseren 
bad  ham  saa  mindeligt  drage  videre  med  ham,  at 
Niels  Flint  til  Betryggelse  fulgte  ham  paa  Vej,  og 
de  red  ud  af  Porten  som  gode  Venner." 

„Naa  ja,  Ejlert,  du  tror  godt  om  Folk.  Men  du 
skal  selv  tage  Lønnen  derfor,  saa  du  kan  jo  gøre, 
hvad  dig  lyster  i  den  Sag." 

„Det  kan  jeg;  jeg  er  dog  Borger  i  Staden  — 
jeg  ved  nok,  hvad  jeg  gør.  Men  det  skal  du  vide, 
at  den  Karl  gør  skellig  Vederlag  for  Øllet,  han  drikker, 
og  Maden  han  æder.  Løn  og  Sold  forlanger  han  ikke 
som  dine  Købmandssvende.  Og  han  kan  finde  baade 
flamsk  Klæde  og  Gyldenstykkes  i  Varekisterne  i 
Boden  og  maale  det  af  og  skære  det  over.  Han  kan 
veje  Safran  og  Køkkenkrudt.  Ane  Oldeland,  Hans 
Norbys  Frue  paa  Uggerslevgaard  —  Gud  og  Hver- 
mand ved,  hun  er  en  arrig  Kvind  —  du  mindes  den 
Højmesse,  da  hun  skældte  Bispen  ud,  som  han  stod 
i  St,  Knuds  Kirke  midt  i  en  skrap  Prædiken,  — 
Niels  Flint  har  i  Mindelighed  faaet  den  Godtgørelse, 
hun  skulde  fornøje  mig  med,  du  ved  for  Drageklæder 
til  Brylluppet  forgangen  Aar;  jeg  har  længe  ikke 
kunnet  komme  til  min  Betaling.  —  Selv  Brygningen 
lykkes  bedre,  siden  han  er  kommen.  Drik  engang 
Per."  Købmanden  rakte  ham  Kanden,  men  han  skød 
den    bort.     „Humlegaarden    har    aldrig    tegnet    som    i 

Aar.  Ja,  alting  trives  under  den  Karls  Hænder.  Du 
maatte  ønske,  du   kunde   faa  ham   i  din  Tjeneste." 

„Ptøj,  jeg  vilde  ikke  gaa  over  en  Rendesten 
endsige  længere  for  at  fæste  ham."  Per  Lauritzen 
saa  ud  til  Siden;  de  smaa  Øjne  under  de  gule,  strit- 
tende Bryn  skinnede  ondt,  og  Folderne  fra  Næsen 
ned  over  Kinderne  blev  skarpere.  „Du  er  en  god- 
troende Mand,  Ejlert;  gid  det  ej  maa  blive  dig  til  mere 
Skade,  end  du  nogentid  kan   forvinde." 

„Hvad   mener  du?" 

„En  skulde  ikke  føre  det  paa  Tale,  nu  Mørket 
falder  paa,  —  men  —  det  ved  man  da,  hvad  det 
betyder,  naar  alting  lykkes  for  en  Person,  det  være 
sig  Mand  eller  Kvinde.  Da  plejer  de  van  at  have  en 
—  hm,  en  Hjælper!  Urgatilok,  Blak  Skinneben,  Miso- 
gamus,  Astrot  har  du  da  hørt  om;  de  sendes  af  En, 
hvis  Navn  jeg  nødigt  nævner  saadan  ret  før  Sengetid." 

Per  skuttede  sig  og  slog  for  en  Sikkerheds  Skyld 
et   Par  Kors  for  sig.    Saa  tog  han  til   Ølkanden. 

Købmanden  lettede  Huen  og  strøg  med  rystende 
Haand  over  Haaret,  der  lige  med  et  var  bleven  fug- 
tigt af  Sved. 

„Du  skulde  dog  —  skulde  dog  ikke  tale  —  saa- 
dan, Per  Lauritzen  — ,  især  mod  Nat  og  til  En,  der 
ligger  alene." 

Saa  vilde  han  jage  Uhyggen  paa  Dør  med  Lystighed. 

„Ej  hvad,  man  faar  vel  ikke  se  ham  saa  ilde  an. 
Ølkanden  er  jo  atter  tom.  Hej,  Gert,  Marine,  fyld 
Kanden  En  af  Jer!"  raabte  han  ind  af  den  øverste 
Halvdør,  som  stod  paa  Klem.  En  Pige  kom  og  tog 
Kanden.  De  to  Mænd  sad  og  sagde  ingenting,  men 
sukkede  imellem.  Et  Svin  kom  frem  fra  en  af  Skarn- 
kisterne og  plaskede  ud  i  Sølen.  Det  kippede  i  dem, 
og  Ejlert  raabte:   „Far  Fanden  i  Vold,  dit  Ubæst!" 

„Tys,  forhast  dig  ikke  med  saadanne  Ord.  Du 
ved  jo,  at  ham  du  nævner  ikke  er  sen  til  at  tage  En 
paa  Ordet.  Og  du  vil  vel  ikke  forlise  et  af  dine 
bedste  Fedesvin!  —  Mindes    du,   hvor   det  gik  Hans 

Skram  paa  Sjælland!  Han  sad  med  sin  Skaal  01  og 
svor:  gid  jeg  drikke  en  Djævel  i  mig  med  hver  Taar 
01,  hvis  det  ej  er  sandt,  hvad  jeg  siger!  —  Og  han 
fik  Djævle  i  sig.  Det  krillede  og  mylrede  som  tusinde 
Spurve  sad  i  hans  Laar,  og  han  skraalede,  saa  de 
hørte  ham  Byen  over  — " 

„Du  er  saa  forfaren  i  slige  Ting,"  sukkede 
Ejlert. 

„Og  der  hjalp  hverken  Præstens  Manen  eller 
Menighedens  Bøn.  Tys,  hvem  er  det!  Naa,  det  er 
Marine," 

Købmanden  tog  en  Slurk,  men  havde  ondt  ved 
at  synke  den;  da  han  rakte  Per  Kanden,  rystede  han, 
saa  Øllet  skvulpede  over. 

Per  drak  længe.  Efter  det  rejste  han  sig.  „Nu 
begiver  jeg  mig  hjem.  Det  mørkner,  snart  gaar  Storm- 
klokken, og  Vagten  sættes.  Det  er  ikke  raadeligt  at 
være  sent  ude." 

„Perlille,  du  faar  sidde  hos  mig  en  Stund  endnu, 
til  Christence  kommer  fra  Abildgaarden.  Her  er  al- 
drig folksomt  ved  Aftenstide." 

„Jeg  tør  saa  sandt  ikke.  Det  drager  helt  sært  i 
min  Mave,  og  det  kommer  mig  for,  som  om  jeg  skal 
spy.  Niels  Flint  kastede  mig  saa  vrede  Blikke  til,  da 
han  gik,  og  vi  var  blevne  uens  om  Byens  Sager. 
Ikke  skulde  jeg  tro,  at  jeg  fanger  den  engelske  Svede- 
sygs  —  Herren  fri  os  —  Pokker  eller  Pestilens. 
Hovedsyge  har  jeg  da  alt;  det  værker  og  drager  i 
min  Pande;  mine  Ben  er  saa  tunge.  Ak  Gud  give, 
jeg  ikke  maa  falde  og  bryde  dem."  Per  støttede 
Haanden  mod  Bænkeryggen  og  tog  en  vældig  Slurk. 
„Man  ved  aldrig,  hvad  den  Niels  og  —  og  hans 
Hjælper  —  kan  have  lagt  En  paa.  Ejlert,  det  kom 
mig  for,  at  det  gnistrede  af  hans  Hæl,  da  han  traadte 
over  Tærsklen." 

„Hør  nu,  Per,  har  jeg  ikke  givet  Igang  baade 
med  Voks  og  Dalere  til  Gildet,  og  det  har  du  ogsaa, 
og  da  er  vi  Gildesbrødre,  og  du  faar  ej   forlade  mig, 

naar  jeg  er  nødlidende  og  bedrøvelig  til  Mode.  Og 
tale  mig  til  om  den  Slags  ræddelige  Sager,  naar 
Solen  er  af  Himlen,  og  saa  gaa  fra  mig,  som  ingen 
Kone  og  Støtte  i  Liv  og  Død  har  mere,  —  nej,  Per, 
det  faar  du  ikke!" 

Men  Per  tænkte  kun  paa  sit.  „Jeg  vil  skynde 
mig  til  mit  Hus  og  drikke  Fennikel  og  Malurt.  Kan 
hænde  Salvie  og  Isop  var  bedre  i  denne  Maaned. 
Hvad  mener  du?" 

„Rens  dig  ud,  Per;  det  er  et  godt,  prøvet  Raad, 
at  om  ondt  er  kommen  til,  da  skal  det  drives  ud  af 
naturlig  Vej." 

„Du  har  et  haardt  Nemme  med  den  Slags  Sager, 
Ejlert.  Det  har  jeg  tidt  nok  sagt  dig,  naar  det  Tegn 
Løven  regerer,  da  skal  man  aldrig  bære  Lægedom  til 
sin  Mave  eller  sit  Hoved.  Det  er  velbekendt."  Der- 
med svøbte  Per  Lauritzen  sin  Kappe  om  sig  og  tog 
sit  Spyd  og  traadte  forsigtigt  ud  paa  Gaden.  Han 
svinglede  lidt,  saa  vendte  han  sig  og  sagde:  „Ejlert 
Jørgensen,  jeg  lægger  dig  som  Ven  fore,  at  du  skiller 
dig  ved  Niels  Flint,  det  snareste  du  kan.  Bliv  ved 
Landsens  vedtagne  Sæd  og  giv  din  Datter  til  en  af 
Byens  Borgere."  Dermed  skrævede  han  ud  til  en  flad 
Sten  og  seende  sig  nøje  om,  styrede  han  sin  Kurs 
hjemefter. 

Købmanden  tømte  Kanden.  —  Per  havde  let  ved 
at  snakke.  Havde  Niels  en  saadan  Hjælper,  var  det 
saa  sin  Sag  at  sla  ham  med  Bagdøren  til   Faredag. 

Ak,  alt  det  onde,  som  lurer  paa  Menneskene, 
naar  de  tror  sig  bedst  bevarede!  Havde  han  nu  ikke 
gaaet  og  troet,  at  Niels  Flint  kunde  blive  hans  Datter- 
mand  og  hjælpe  ham  som  Købmand,  naar  Alder- 
dommen begyndte  at  trænge  ham.  Al  hans  Dygtighed 
og  Held,  —  saa  var  det  ved  Djævlens  Hjælp. 

Havde  han  dog  aldrig  set  ham   for  sine  Øjne! 

Folkene  sov.  Og  hvi  biede  Christence  saa  længe 
i  Abildgaarden!  Skulde  han  hente  hende.  Men  da 
maatte  han  ene  den  lange  Vej  ned  forbi  Kornspiker, 

Kostald,  Gaasesti,  Humle-  og  Kaalhaver,  og  han  var 
saa  tung  i  Benene  af  Øllet  og  saa  skræmt  af  Pers 
Ord. 

Og  han,  som  endnu  i  Morges  havde  talt  Niels 
Lov  og  Ros  til!  Ja,  ja,  sandt  var  det,  som  der  stod 
i  Rimkrøniken,  Christence  Vinteraftenerne  læste  ham 
for  af: 

Naar  som  det  skinner  som  klarest,  da  brister  det 
alt  som  snarest! 

Ængstelig  til  Mode  gik   Eilert  Jørgensen  ind. 

Ved  Stengærdet,  der  satte  Skel  mod  Baggyden, 
laa  Eilert  Jørgensens  lille  Urtegaard  lunt  og  frodigt. 
Balsaminer,  Geranium,  Nelliker,  Kryddermynte  og 
Lavendler  stod  tæt  sammen  i  runde  Bede,  kantede 
af  Mandstro.  Fra  Mosbunden  i  det  høje  Græs  groede 
Kærminder  og  Gaaseurter.  Ved  Baghusdøren  stod 
et  Par  unge  Kastanietræer;  som  bløde  Hundeøren 
hængte  deres  nyudfoldede  Løv.  Opad  Gærdet  ludede 
en  Kreds  Linde  imod  hinanden,  og  under  dem  stod 
Bord  og  Bænk.  Uden  for  dette  grønne  Bladehæs, 
ved  en  Hyldebusks  ru  Stamme,  laa  en  Fjæl  over  to 
Blokke,  og  her  sad  i  Aftenrødmen  Christence  Eilerts- 
datter.  Foran  hende  stod  Niels  Flint  med  Haanden 
knuget  om  sit  Daggerthæfte. 

Hans  slanke,  stærke  Skikkelse  bar  intet  Syg- 
domstegn mere.  Der  var  noget  i  de  Øjne,  som  laa 
i  Skygge  ved  den  høje  Næserod  og  under  den  hvæl- 
vede Pande,  som  fik  En  til  at  tænke  paa  den  Kamp, 
som  føres,  naar  stærke  Magter  slaar  ind  over  et 
Menneskesind.  Han  stod  og  saa  fast  paa  Christence; 
det  syntes,  som  hun  ret  inderlig  havde  formanet  ham. 

Saa  tog  han   Ordet. 

„Skal  vi  da  aldrig  tænke  paa  at  tage  ved  den 
Lære,  som  bydes  os.  Skal  vi  skænde  som  Børn, 
man  tager  Legetøjet  fra,  naar  hans  Naade  søger  at 
hjælpe  En  til   Fornuft." 

„Du    har  maaske  nok  Ret;    men    min    Fader   er 

med  Ære  kommen  til  sine  gamle  Dage  og  har  i 
mange  Aar  svaret  By  og  Krone  Skat  og  Tynge,  saa 
han  kan  vel  tale  om  de  Sager,  som  ham  lyster." 

„Jeg  skal  saa  sandelig  ikke  hindre  ham.  Dog 
—  tale  gjorde  vi  da  ogsaa.  Snakken  gik  da,  som  var 
vi  i  Møllehus  eller  Færgested." 

„Og  Per  Lauritzen  var  da  i  sin  Ret,  da  han 
sagde,  at  Forordningen  om  Købstadbygning  paa  de 
ubebyggede  Steder  her  i  Gaden  vil  volde  Borgerne 
Forlis  paa  Formuen." 

„Forlis  paa  Formuen!  Det  var  Vand  paa  din 
Faders  Mølle.  Han  saa  gerne,  at  alt  skulde  være 
som  i  salig  Kong  Chrestens  Tid  eller  længere  til- 
bage i  Papisteriets  Dage,  naar  kun  hans  Dalere  be- 
vares ham.  Formener  du  virkelig,  Christence,  at  Per 
i  sit  Hjærte  giver  ham  Ret  i,  at  han  lader  sin  Mød- 
ding stinke  langs  Gaden  til  Spot  for  alle  Fremmede, 
som  rejser  her  igennem." 

„Ja,  Niels  Flint;  hans  egen  ligger  paa  samme 
Maade." 

„Det  er  sandt  nok,  det  glemte  jeg." 

„Og  Per  taler  ikke  saa  haardt,  som  du  gør." 

„Talte  jeg  haardt,  Christence,  da  kom  det  af, 
at  den  krøgede  Kræmmer  rykkede  dig  nærmere  og 
lo,  da  din  Fader  gav  mig  haarde  Ord.  Og  jeg  kan 
da  ikke  skjule  min  Hjærtens  Mening!  Skal  jeg  lade 
det  gaa  ubesvaret  forbi,  naar  de  taler  Uret,  skal  jeg 
glemme,  hvad  jeg  har  set  i  udlændiske  Stæder  af 
godt  og  nyttigt.  Skal  jeg  —  skal  jeg  som  Per  Lau- 
ritzen lempe  mine  Ord  efter  din  Fader,  som  en  Kok 
læmper  sig  efter  sin  Herres  Gane." 

„Et  og  andet  kan  du  vel  lære  af  Per;  han  staar 
ikke  stridig  paa  sit,  men  søger  ofte  til  Fader  og 
skifter  Ord  med  ham  om  sin  Handlen  og  Vandlen." 

Niels  Flint  drog  Brynene  ned,  saa  Øjnene  blev 
end  mørkere.  Han  saa  bort  fra  Christence,  da  han 
halvhøjt  sagde:     „Med  Tiden  vil  han  nok  vide  at  tage 

skellig  Vederlag  for  sin  Huldhed.  Men  da  bliver  det 
dig,  som  skal  betale!" 

Christence  blev  bleg,  og  Niels  saa  vred  ud,  som 
da  han  nyssens  i  Bislaget  drøftede  Byens  Sager  med 
de  to  Købmænd,  og  længe  tav  de. 

Der  var  saa  stille,  at  man  kunde  høre  Kvækket 
af  Frøerne  i  Piledammen,  for  ingen  af  de  to  kunde 
faa  begyndt  en  Samtale  om  menige  Ting. 

Et  Svalepar  kredsede  hastigt  hen  over  Haven. 
Det  vakte  Niels,  og  hans  Øjne  faldt  paa  det  søde, 
unge  Ansigt,    der   var   bøjet   dybt  mod  Brystet. 

Paa  en  Gang  lyste  Kærligheden  ham  ud  af  Øj- 
nene; han  gjorde  en  Bevægelse,  som  om  han  hastig 
vilde  træde  hende  nær.  Men  da  slukkedes  det  Blik, 
han  sukkede  dybt  og  hviskede:  „Christence,  vi  to 
skal  vel  ikke  sætte  Laas  for  Dagen  med  beske  Ord! 
Den  Stund,  der  er  runden,  vindes  aldrig  tilbage!" 

Hun  saa  hastigt  op,  men  bøjede  straks  igen  Hove- 
det, som  om  hun  havde  set  noget,  det  ikke  var  hen- 
des Ret  at  se.  Nu  var  det  der  igen  i  hans  Blik, 
dette  sælsomme  noget,  som  altid  var  der  som  en 
Undergrund,  naar  man  saa  nøjere  til,  og  som  var 
mere  barsk,  mere  alvorsfuldt,  men  ogsaa  rigere  end 
alt  det,  som  hidtil  havde  været  paa  hendes  Vej.  Det 
var  der  saa  ufordulgt  denne  Aften.  Og  det  gik  hende 
til  Hjærte! 

Da  han  blev  ved  at  tie,  vidste  hun  ikke  andet, 
end  at  tale  om  det  gode,  linde  Vejr. 

„Ja,"  sagde  Niels  —  og  hans  Røst  var  lige  saa 
mild  og  stille  som  hendes  —  „ja,  Christence,  Vild- 
gæssene skreg  i  Nat;  jeg  saa  efter  dem;  de  fløj  mod 
Nord;  nu  kommer  Sommeren  i  Lande." 

De  talte  lidt  om  dette  gode  Tegn.  Da  Klokken 
var  hartad  ni,  rejste  hun  sig,  bød  ham  Godnat  og 
gik  op  til  sin  Fader.  —  — 

Christence  sov  ikke  meget  den  Nat.  Først  laa 
hun  en  lang  Stund  og  lyttede  efter  hans  Trin,  om 
han  ikke  begav  sig  ind  i  Kammeret   til   gamle  Gert, 

hvor  han  sov  i  Slagbænken.  Og  da  han  ikke  kom, 
fik  hun  alskens  sære,  drøvelige  Tanker.  Bar  han 
Tynge,  da  havde  hun  nok  ikke  lettet  ham  Byrden. 
Og  det  var  ret  ondt  og  ukristeligt  af  hende!  Hun 
var  da  ogsaa  uhørsom  mod  den  gode  Guds  Befalin- 
ger. Skulde  man  pine  sin  Næste,  skulde  man  gaa 
bort  fra  den,  som  laa  slagen  med  Saar  —  enten  det 
var  Legemets  eller  Sjælens.  Det  fortrød  hende  af 
Hjærtet,  at  hun  havde  givet  haarde  Ord  til  ham,  der 
trængte  til  de  blide.  Ret  en  ond  Skabning  var  hun, 
og  ingen  kunde  nogensinde  fatte  Elsk  til  hende. 

Mon  Døden  havde  taget  En,  som  Niels  var  fal- 
den i  Elskovstanker  til!  Mon  han  vilde  sørge  over 
hende  til  sit  sidste  Aandefang  og  aldrig  forandre  sig 
i  den  hellige  Ægteskabs  Stand!  Hvor  sælsomt  at 
tænke  paa,  at  En  havde  en  saadan  daglig  Sorg,  der 
mindedes  hver  Time.  —  Hvis  hun  fik  Sind  til  En, 
og  han  døde  fra  hende,  mon  hun  da  aldrig  vilde 
tænke  paa  Ægteskab.  Det  var  ikke  godt  at  svare 
paa;  hun  havde  jo  aldrig  prøvet  paa,  hvad  Magt  der 
laa  i   Elskov. 

Christences  Tanker  var  igen  i  den  lille  Urte- 
gaard  og  ved  de  Ord,  der  var  falden. 

Paa  en  Gang  rejste  hun  sig  op  i  Sengen.  Du 
store  Herre  Gud!  Hvis  han  var  sprungen  over  Gær- 
det ud  i  Baggyden!  Han  vidste  ikke,  hvad  Skarns 
Folk  der  var  til  Huse.  Gyde  Spandemagers  Søn  var 
saa  fæl  til  at  bruge  Kniv  uden  Aarsag. 

Om  han  nu  laa  og  blødte  i  en  skjult  Krog! 
Aa  nej,  søde  Herre  Jesus,  det  maatte  ikke  ske!  Om 
de  nu  kom  med  ham  i  Morgen,  og  han  var  slagen 
halvdød.  Forvist  skulde  hun  være  ham  bistandig  med 
alle  de  Lægedomsurter,  hun  vidste,  og  trolig  tjene 
ham  i  hans  Sygdom  Dag  og  Nat,  og  ingen  Sinde  tale 
et  umildt  Ord  eller  nævne   Per  Lauritzen. 

Og  han  kunde  faa  i  Tanke,  at  hun  skulde  komme 
i  Ægteskab  med  Per!  Gud  vilde  unde  hende  det 
bedre.    Skulde  hun  nogentid  give  sit  Jaord  til  nogen, 

da  skulde  det  være  til  En,  som  man  fik  dette  syn- 
derlige Fortroende  til,  baade  naar  han  talte  til  En, 
og  naar  man  stod  paa  Svalen  og  uset  saa  ham  i 
hans  daglige  Virke.  Og  ikke  En,  som  støjede  op  og 
evindeligt  snakkede  om  Skatter  og  Plovøksne,  Korn  og 
Kramfade  og  altid  talte  En  til,  som  man  intet  var 
uden  hans  Lov  og  Ros. 

Lettest  kunde  man  da  faa  Hjærtelag  til  En,  som 
—  aah,  det  var  saa  drøveligt,  men  ingen  kunde  man 
da  lettere  gaa  gennem  Ilden  for  end  den,  som  havde 
den  dulgte  Sorg  i  Øjnene. 

Hvad  biede  han  dog  efter  ude?  Det  var  alt 
Hanegalstide.  Christence  vendte  sig  fra  Lyset,  der 
begyndte  at  dæmre  ind  gennem  Sprækken  ved  Senge- 
døren. Hun  glattede  paa  Lagnet,  saa  uroligt  havde 
hun  ligget,  at  Halmen  havde  bunket  sig  sammen; 
og  hun  lagde  sit  Ansigt  ned  mod  Hyndet  og  græd 
ganske  stille  over  al  den  Møde  og  Sorg,  der  er  i 
Verden. 

Megen  Søvn  fik  hun  ikke.  Da  Byhyrden  gik 
forbi  og  med  sit  Tudehorn  kaldte  det  Odensefæ  ud, 
sad  hun  ved  sin  Rok. 

Niels  Flint  kom  en  Stund  efter. 

„Hvor  har  du  dog  været!"   sagde  Christence  glad. 

„Jeg  har  sovet  paa  Høstænget  i  Nat,  —  der  var 
saa  varmt  inden  Døre,"   svarede  Niels. 

Glad  og  rolig  spandt  Christence  sin  Tot  ud.  — 

Niels  tog  haardt  i  den  Formiddag,  hvad  han  saa 
end  havde  mellem  Hænder. 

Ikke  kunde  han  da  have  fortalt  hende,  at  han 
havde  vandret  ude  den  hele  Nat,  fordi  det  var,  som 
Brystet  skulde  sprænges  ham.  —  Var  det  mon  af 
Sorg  eller  Lykke! 

De  Vises  Sten. 

Den  sidste  Dag  i  Maj  Maaned  1577  kom  to 
Mænd  og  en  Kvinde  ivrigt  samtalende  fra  en  Bastion 
i  Vestervold. 

Den  ene  var  Brejde  Lindenov.  Den  anden  var 
ogsaa  en  adelig  Herre.  Han  var  ikke  høj  og  kun  af 
ringe  Legemspragt;  men  i  hans  myndige  Ansigt  lyste 
og  legede  det,  snart  af  Vid  og  Spot,  snart  af  ind- 
trængende  Alvor.     Det  var  Tyge  Brahe. 

Den  unge  Kvinde,  som  med  saa  dyb  en  Lytten 
gik  ved  Tyges  Side,  var  hans  lærde  og  trofaste  Søster, 
den  unge  Sophie  Brahe. 

Samtalen  havde  en  Tid  drejet  sig  om  Destiller- 
blærer  og  Svalerør,  Sophorum  lapis  og  de  syv  Me- 
taller og  andet,  som  de  tre  vidste  nøje  Besked  med, 
om  de  end  ikke  alle  havde  Brejdes  ubrydelige  Tro 
paa,  at  det  stod  i  et  Menneskes  Magt  at  lave  Guld, 
„naa  til  Colchis",  som  han  udtrykte  sig. 

Tyge  Brahe  havde  en  Besoldning  af  Kongen  for 
efter  Evne  og  Vilkaar  at  fly  ham  JBesked  paa,  hvad 
Stjernerne  varslede.  Han  havde  da  ogsaa  stillet  den 
unge  Prins's  Nativitet,  —  „Rigernes  Haab",  som  var 
kommen  til  Verden  den  12te  April  paa  Frederiks- 
borg. 

Brejde  og  Sophie,  der  var  særlig  kyndig  til  at 
stille  Nativiteter,  drøftede  Udfaldet.  Alt  var  nøje 
iagttaget:  Planeters  Opgang  og  Nedgang,  Konjunk- 
tion og  Opposition,  og  troligt  nok  var  det  da,  at  det, 
som  varsledes  —  Venus's  og  Mars's  store  Indflydelse 
paa  Prinsens   Liv  —  vilde  gaa  i   Opfyldelse. 

Tyge  Brahe  gik  og  saa  ud  over  Vange  og  Stub- 
møller langs  den  foragede  Kongevej.  Og  omsider 
gav  han  Ord  til  det,  der  rørte  sig  i  ham  denne 
skønne,  klare  Morgenstund.  Han  talte  om  Naturens 
store  Hemmeligheder,  som  roligt  hviler  i  deres  Kraft, 


166 


indtil  Mennesket  med  sin  Sjæls  Ild  udskiller  det, 
som  er  Livsdraaben  fra  Gud,  den  dybe  Løndom  og 
den  forbindende  Styrke  mellem  Stjernerne,  Sjælene, 
Metallerne,  vort  Legems  Sundhed,  denne  Strømmen, 
som  trods  al  Omformning  altid  er  den  samme,  denne 
dybe  Strømmen  gennem  hele  Verdenslivet,  som  er 
Gud,  den  allestedsnærværende,  den  evige  Kærlig- 
hedskraft! 

Og  i  Tyges  Øjne  brændte  en  Higen,  et  Sand- 
hedsbegær,  en  gennemtrængende  Længsel  efter  at 
udløse  Kilden  til  alt  i  Naturens  og  Sjælenes  lønligste 
Dybder,  den  store  Enhed,  udløse  den  af  Materiens 
grove  Omfavnelse.  — 

Hvert  af  Tyge  Brahes  Ord  var  falden  i  Brejdes 
Sjæl  som  Ildfunker. 

Og  han  gennemglødedes  paa  ny  af  den  mægtigste 
Længsel  efter  at  herske  over  alt,  hvad  som  levede 
i  Aandens  Verden.  Den  maatte  staa  til  at  finde,  den 
Livsens  Urt  eller  den  Visdomssten,  der  gav  Magten 
og  Kraften.  Engang  —  naar  den  Stærke,  den  Lykke- 
lige fandt  den,  —  da  vilde  de  evige  Love  ligge  klare 
for  Menneskene,  saa  de  ikke  stod  dem  imod,  men  lod 
sig  styre  af  dem. 

Men  med  pinende  Afmagtsfølelse  tænkte  Brejde, 
at  hans  og  alle  Sorgfuldes  Kvide  kom  af,  at  man 
ikke  gav  sig  de  store  Love  i  Vold  og  søgte  at  for- 
nemme deres  Bud,  ihvad  der  saa  mødte.  Det  var 
Synden  mod  Aanden,  det  var  Ladhedens  Synd,  som 
var  den  Djævel,  i  hvis  Magt  det  stod  at  blinde  Menne- 
skene for  den  evige  Visdom,  dem  selv  til  Kvide  og 
Fordærv. 

I  alt  var  der  løndomsfuld  Skrift! 

Blot  han  nu  tænkte  paa  dette  med  Mette.  Var 
han  ikke  i  sin  Ret  til  efter  Skik  og  Recesser  at 
tvinge  hende  til  at  holde  Trolovelsen!  Og  dog  tyk- 
tes det  ham,  at  Samvittighedens  Stemme  i  ham 
manede.      Han    skulde     jo    med    dette    omforme    en 

Menneskesjæl,  drage  hende  ind  paa  helt  nye  Veje. 
Var  det  de  rette! 

Her  mødte  ham  den  løndomsfulde  Skrift.  Hvor 
var  Loven  i   dette ! 

Og  han  tænkte  paa  Elisabeth  Reetz.  Med  hende 
var  der  kommen  noget  helt  nyt,  et  helt  andet  Stof  i 
hans  Sjæl;  han  havde  faaet  det  i  sit  Hjærte,  der 
voldte,  at  han  droges  til  hende,  som  Staalet  til  Mag- 
neten. Var  det  ikke  som  et  Tærningekast,  at  han 
hin  Høstdag  i  Skoven  havde  set  hende  netop  saa- 
ledes,  at  hans  Hjærte  havde  aabnet  sig  for  hende. 
Og  i  hans  egen  Haand  laa  det,  om  han  vilde  lukke 
sin  Sjæl  for  dette ! 

Brejde  var  i   Nød,  og  tungt  sagde  han: 

„Er  det  da  ikke  tilfældigt,  som  Stofferne  i  vore 
Sjæle  blandes!  Vi  er  saa  magtesløse  i  den  Sag,  at 
det  sommesinde  kommer  mig  for,  at  det  ligegyldige, 
det  sammenhobede  maa  regnes  for  den  eneste  vir- 
kende  Kraft." 

Sophie  Brahe  saa  op.  Hendes  dejlige  Øjne  blev 
mørkere  og  dybere,  og  det  drog  i  Mundens  fine 
Linjer. 

„Intet  er  ligegyldigt,  Brejde  Lindenov,  selv  om 
det  tilsyneladende  er  smaat.  Søge  vi,  til  vi  naa  Rød- 
derne, da  vil  det  ikke  slaa  fejl,  at  de  bunder  enten 
i  det  gode  eller  i  det  onde.  Der  er  intet  Rige  for 
det,  som  synes  at  ligge  imellem  og  være  hverken 
ondt  eller  godt!" 

„Du  har  Ret,  Brejde,"  sagde  Tyge,  „vi  ved  kun 
lidet  om  Hemmelighederne.  Men  ikke  er  det  med 
Guds  Vilje!  Han  har  jo  skabt  Vejene.  Vor  Brøde 
er  det,  at  vi  ikke  troligt  nok  gaar  dem  og  søger  det 
eneste,  der  bringer  Lys:  Kundskab!  Kundskab,  som 
skænker  den  usigelige  Glæde,  som  overvinder  de 
onde  og  melankolske  Vædsker,  skærper  vor  Forstand, 
saa  at  vi  fra  det  mangfoldige  naar  til  at  se  Enheden, 
uden  at  staa  fast  i  Jordelivets  Indskrænkning!  —  Vi 
tvivler   jo  dog  ikke  om  Stjernernes    Indvirkning   paa 

vor  Jordeverden;  vi  kan  udmaale  dem  og  se  ind  i 
Fremtiden  ved  deres  Glimt.  Vi  kan  se  Lovene.  Men 
kun  stykkevis,  kun  stykkevis!"  Og  Tyge  hug  Haan- 
den  om  Kaardeheftet.  „Væksters  Liv  og  Stjerners 
Veje  kender  vi,  men  undes  det  os  nogentid  at  fatte 
dem  alle  samlede  i  een  eneste  lyksalig  Tanke.  Somme- 
sinde  knuger  Tvivlen  mig,  og  jeg  har  intet  Haab." 

„Hjærtenskære  Broder,  drag  dig  til  Minde  Para- 
celsi  Ord.  Den  alene  haaber,  som  ved !  Kun  den 
haaber  ikke,  som  intet  ved,  men  tvivler!" 

„Du  gør  Ret  i  at  minde  mig  om  dette,  min 
Urania.  Ja,  jeg  ved;  jeg  har  jo  alt  set  mangt  et  Vid- 
under! Stræbe  mod  Viden  skal  vi.  Hver  Dag  og 
hver  Time.  Skue  dybt  i  Naturen  og  i  vort  eget 
Hjærte  og  intet  agte  ringe." 

„Ja,  Tyge,  men  ogsaa  i  vort  eget  Hjærte,  ogsaa 
der  er  de  evige  Love  de  raadende.  Og  der  er  Kær- 
ligheden den  eneste  Vej  til  Viden,  Kærlighedsdraaben 
af  Guds  Kærligheds  Væld.  Jeg  tænker  tit  og  ofte 
paa  Paracelsi  Ord:  Som  vi  elsker,  saa  gaar  det 
os !  Ogsaa  i  vor  Søgen  efter  Kundskab.  Ej  sandt, 
Tyge?" 

„Jo,  kun  naar  vi  søge  i  brændende  Kærlighed 
til  Maalet,  kommer  den  stadige  Vækst  i  os.  Hvis 
det  ikke  er  vort  eget  lave  og  materielle  Liv,  som  er 
os  det  kæreste,  men  hvis  vi  har  den  store  Kærlig- 
hed til  Altet,  da  standser  vi  ikke  foran  det  første, 
der  hindrer  vor  Forstands  Arbejde,  men  higer  højere 
op  —  mod  større  Klarhed ;  da  staar  vi  heller  ikke 
selvsikre  ved  den  første  Sejr,  men  længes  videre  og 
videre." 

„Jeg  tænker  mig  det  saadan,  min  Tyge,  at  kun 
ved  at  elske  den  store  Verdensorden,  som  vi  aner 
bag  det  stykkevise,  faar  vi  Kraft  og  Haab.  Ogsaa 
Kraft  til  at  bære  Følgerne  af  vore  Gerninger  og  Tan- 
ker. Det  er  Kærlighed  til  Lovene,  som  giver  Styrke 
til  Lydighed.  Kun  saaledes  kan  jeg  fatte  det,  der 
staar  skrevet:    Alle  Ting   tjener   den   til    Gode,    som 

elsker  Gud.  —  Til  Godi\  det  er  til  Ansporelse,  til 
aldrig  trættet  Stræben  efter  at  finde  —  ogsaa  finde 
den  Synd  i  vort  eget  Hjærte,  der  volder  Sorg  og 
Beklemmelse.  Elsker  vi  ikke  Lovene,  som  er  Guds 
Sprog  til  os,  da  tykkes  det  mig,  at  vi  straks  paa  vor 
Bane  møder  saa  megen  Kvide,  at  vi  maa  fatte  Nag 
til  alt  og  ønske,  at  vi   aldrig  var  født." 

Sophies  Tanker  tog  Flugt,  hendes  Hu  brændte, 
og  Ordene  strømmede  saa  frit,  som  naar  hun  var 
ene  med  Tyge  i  Laboratoriet  eller  under  Stjerne- 
hvælvet. 

Tyge  Brahe  saa  ned  i  de  dejlige  Øjnes  Dybder, 
og  medens  han  lyttede  til  hende,  var  der  et  mildt 
Smil  om  de  Læber,  der  saa  ofte  krusedes  af  Spot. 

Da  hun  tav,  sagde  Tyge: 

„Ja,  Sophie,  hvis  du  paa  een  Gang  kan  stræbe  i 
Haab  og  dog  beredende  dig  for  det  hellige  Nu  i  Yd- 
myghed, da  vil  du  føle,  at  ved  dyb  Indtrængen  kan 
Mennesket  hæve  sig,  selv  over  Stjernernes  uheld- 
bringende Inclinationer,  som  vi  i  Astrologien  ser  dem 
tydeligt  og  lovbundet.  Astra  regunt  homines  sed  regit 
astra  deus.  Ja,  sommesinde  kan  det  synes  os,  at  Gud 
bryder  Lovene;  da  maa  vi  drage  os  til  Minde,  at 
for  selve  Bruddet  er  der  ogsaa  en  Lov,  men  kun 
højere,  end  vi  kan  fatte  den.  Og  saadan  regerer  den 
evige  Verdensorden  med  sine  Love,  ogsaa  i  den 
menneskelige  Sjæl.  Derfor  kan  Sjælen  taale  de  største 
Omformninger  og  Tryk,  naar  kun  at  Grundstoffet  i 
den  ikke  sviges." 

De  gik  længe  tavse.  Saa  sagde  Tyge:  „Mærk 
dig,  Søsterlil,  Naturen  dækker  selv  over  sine  rige 
Løndomme,  og  vi  staar  os  mesten  ved  at  gøre  som 
den.  Menneskene  ser  et  enkelt  Glimt  af  os,  og  ha- 
stigt og  sikkert  sige  de,  hvordan  vi  er,  og  mene  at 
kende  vor  Sjæl.  Non  haberi  sed  esse,  ved  du.  Det 
er  bedre  at  være  end  at  synes,  for  hvad  Menneskene 
holde  os  for  at  være,  er  oftest  kun  det,  som  er  deres 
Selvkærlighed    mest    til     Pas!    —    Nej,    min    hjærte 

Sophie,  ikke  stykkevis,  ikke  overfladisk,  men  dybt, 
dybt  i  vort  eget  Indre,  i  Sandhed,  i  Længsel  efter 
Viden,  da  kommer  det  hellige  Nu,  da  vi  aner,  hvad 
der  er  det  sande  og  evige  Grundstof  i  os!" 

Brejde  saa  paa  Tyge.  Han  lignede  en  anden 
end  den  vagtsomme,  knarvorne  Tyge  med  de  skarpe 
Svar,  som  færdedes  dernede  paa  Slotsholmen  blandt 
sine  Standsfæller. 

Hvor  lidet  man  vidste  om,  hvad  der  levede  i 
ens  Jævnchristne.    Selv  dem,   som  stod  En  nærmest. 

Mettelil!  —  Hvad  vidste  han  egentlig  om  hende! 
Var  hendes  Modstand  en  flygtig  Jomfrunykke,  var 
det  Slægtens  Stædighed,  eller  var  det  en  Kamp,  der 
gjaldt  Liv  eller  Død  for  hendes  Sjæl ! 

Et  klamt  og  koldt  Afmagtsgys  betog  ham.  Og 
det  slog  over  i  den  mægtige  Dødslængsel,  der  ikke 
var  ham  en  sjælden  Gæst.  Ikke  dø  for  at  flygte  fra 
Gaaderne  eller  synke  i  Intethed.  Men  dø  for  at 
mætte  det  Begær  efter  Klarhed  i  hans  Sjæls  inderste 
Dybder,  Klarhed,  Aandelighed,  medens  alt  det  for- 
anderlige svandt  hen. 

De  var  nu  kommen  ned  i  Gaderne,  hvor  alt 
var  Travlhed  formedelst  Prinsens  Daab  Dagen  næst 
efter  denne,  og  de  talte  kun  lidet  og  kun  om  de 
Ting,  de  havde  for  Øje. 

Men  da  sagde  Tyge  Brahe  —  og  Selvspot  og 
Vemod  spillede  i  hans  Øjne: 

„Der  kommer  En,  der  ikke  har  grublet  og  stu- 
deret for  at  finde  Sophorum  lapis.  Men  ligefuldt  hol- 
der hun  sig  til  noget,  der  er  hende  en  Visdomssten. 
Det  glipper  ikke,  at  hun  ved  dens  Bistand  har  haft 
i  sin  Magt  at  udskille  alle  lavere  Stoffer  fra  de  ædle. 
Enten  hun  har  prøvet  dens  Magt  overfor  Mennesker 
eller  overfor  Livets  Forhold  —  eller  overfor  Tanker 
og  Drifter  i  hendes  egen  Sjæl." 

Og  Tyge  lo  kort. 

Det  var  gamle  Elsebe  Krabbe,  han  mente. 

Elsebe  var  tidligt  paa  Færde;   meget   var  endnu 

for  hende  som  Dragefrue  at  forestaa.  Vel  var  der 
bredt  og  draget  i  alle  Slottets  Kamre  og  Sale.  Vægge, 
Senge,  Bænke  og  Borde  var  paa  det  bedste  stafferede 
til  Festen.  Men  Frue  Kirke  stod  tilbage,  og  de  kunde 
først  komme  til  det  i   Dag. 

Tyge  Brahe  standsede  foran  Elsebe  Krabbe  i 
den  snævre  Gade.  Der  spillede  et  Smil  under  hans 
lange  Mundskæg,  da  han  pegede  paa  Brejde  Linde- 
nov:  „Velbyrdige  Frue,  I  tør  ikke  forsømme  at  be- 
skue dette  sjældne  Kreatur,  som,  enten  han  lever 
eller  dør,  enten  han  har  Sorg  eller  Glæde,  mener 
det  at  komme  af  Tilfældet.'' 

Inde  i  en  af  Portene  sad  en  Hane  paa  en  Pinde- 
vogn.    I  det  samme  Tyge  tav,  galede  den. 

Elsebe  saa  paa  Brejde  med  sine  stærke,  kærlige 
Øjne.  „Nu  svarede  han  for  mig!  Hanens  Gal  har 
altid  lydt  for  mine  Øren  som :  Christus  er  død  for 
Eder!  Og  naar  jeg  har  haft  det  mest  behov,  har 
det  bragt  mig  til  at  mindes,  at  ikke  maa  vi  gøre  os 
saa  ringe  —  vi,  der  er  betalt  en  saadan  Pris  for, 
—  at  vi  ikke  varer  paa  vort  Hjærtes  Ære  og  stræber 
at  bestaa  i  Kampen  mod  hver  Dag,  der  gaar  hen 
over  os.  —  Dog  ikke  er  her  Stunder  eller  Sted  til 
at  falde  i  drøvelige  eller  subtilige  Tanker,  Brejde 
Lindenov,  en  saadan  Glædes-  og  Ærestid,  som  det  er." 

Dermed  skiltes  de.  Tyge,  Brejde  og  Sophie  gik 
ned  mod  Klædeboderne.  Elsebe  Krabbe,  fulgt  af  sine 
Jomfruer  og  et  Par  kongelige  Drabanter,  tog  Vejen 
op  mod   Frue   Kirke. 

Da  Elsebe  havde  set,  at  Tømmerfolkene  ikke  var 
saa  vidt,  at  hun  og  de  andre  Fruer  kunde  komme 
til  at  begynde  paa  Dragningen,  gik  hun  hen  i  et  Hus 
i  Vestergade.  Der  var  Gørvel  Lindenov  og  alle  hen- 
des til   Huse  hos  en   Borgermand. 

Hun  traf  dem  paa  Svalegangen  ud  til  Gaarden, 
hvor  de  sad  i  Køligheden  og  havde  Festklæderne 
fremme  endnu  en  sidste  Gang  før  Daabsdagen.  Borde 
og  Bænke  flød  med  Over-  og  Underkjoler,   Silkehuer 

og  befjedrede  Hatte;  der  var  en  Snakken  om  Split- 
ærmer  og  krusede  Kraver,  Kaaber  og  Smykker,  saa 
den  ene  næppe  hørte  den  anden. 

Mette  gik  hastigt  den  gamle  Frue  i  Møde.  Elsebe 
klappede  hendes  Kind;  hun  rørtes  saare  af  den 
stumme  Tiltro,  der  laa  i  Mettes  Blik  og  Holdning. 

Gørvel  sagde:  „Und  jer  Hvile,  Fru  Elsebe,  saa 
tidlig  paa  Færde  I  har  været  alle  disse  Dage."  Tale 
Lunge  ryddede  hastig  ovenpaa  en  Kiste. 

„Jeg  kan  ikke  ret  unde  mig  Hvile,  før  hele 
Dragningen  er  ført  til  Ende.  Det  er  sandt,  de  røde 
Bænkehynder  og  de  flamske  Omhæng  fra  Kjærstrup 
er  da  vel  anvendt  i  Hertugens  ene  Kammer,  kan  jeg 
sige  jer!" 

Gørvel  satte  sig  paa  Kisten  hos  Elsebe.  Elsebe 
havde  været  nærværende  ved  Prinsens  Fødsel,  og 
hun  var  ivrig  efter  at  faa  at  vide,  om  det  var  sandt, 
at  Dronningen  havde  været  Døden  nær. 

„Hør,  Gørvel  Lindenov,  lad  os  tale  lidt  ene." 
Da  de  alle  var  gaaet,  sagde  Elsebe  Krabbe: 

„Jeg  faar  ikke  Stunder  til  at  søge  jer  senere. 
Lad  mig  derfor  nu  sige  jer  for  en  sidste  Gang,  at 
naar  I  tænker  nøje  nok  over  det  med  Mette,  vil  I 
se,  at   I  gør  Uret  ved  at  staa  derpaa." 

„Uret!  Da  ved  jeg  da,  at  det  ingentid  er  holdt 
for  Uret  at  sørge  for  et  godt  Ægteskab  til  sine  Børn! 
Og  med  Vincens  Glambæk  bliver  det  godt,  naar 
Mette  ser,  at  hun  maa  føje  sig  i  det.  Alle  vil  sige 
det  samme." 

Der  fløj  et  haardt  Udtryk  over  Elsebe  Krabbes 
Ansigt.  Saa  gammel  hun  var,  vænnede  hun  sig  al- 
drig til  dette,  at  Mennesker  i  deres  Umyndighed 
helst  nøjes  med  det,  som  andre  har  sagt  og  tænkt, 
og  giver  det  ud  for  deres  eget. 

„I  vil  dog  Mettelils  Lykke!" 

„Hvor  kan  I  faa  andet  i  Tanke,  Fru  Elsebe. 
Men  det  er  ikke  hendes  Lykke  at  gaa  af  sin  Slægts 

Raad.  Og  tro  I  mig,  tungt  er  det  at  have  en  saa 
haardraadig  Datter." 

„Gud  give,  I  fuldt  ud  havde  Rede  paa,  hvad  I 
egentlig  mener,  Gørvel  Lindenov.  For  hvis  I  saa 
Sagen  med  jeres  egne  Øjne  og  kun  hørte,  hvad  der 
kom  den  ved,  og  ikke  alt  det  langt  af  Led  Skvalder, 
som  I  fyldes  med,  ja  for  Gud,  Fru  Gørvel,  da  kaldte 
I  ikke  Mette  haardraadig.  Da  saa  I,  at  der  er  mere 
menneskelig  Kraft  i  jeres  Datterlil  —  Kraft  til  at 
have  et  stort  Ønske  —  ja  mere  Kraft  end  baade  i 
Brejde   Lindenov  og  i   Godske  tilsammen." 

„Det  har  altid  været  holdt  for  raadeligt,  at  Jom- 
fruer ikke  havde  anden  Vilje  end  deres  nærmeste 
mandlige   Slægtninges,  ved  jeg  da." 

„Det  har  saa,  ja!  Men  naar  det  gælder  en  Sjæl, 
et  Menneskes  Skæbne,  kan  man  ikke  gaa  frem  som 
efter  en  Regnebog,  Fru  Gørvel,  hvor  to  og  to  altid 
bliver  fire,  ihvor  det  saa  gaar." 

De  sad  lidt  tavse.     Saa  sagde  Elsebe   Krabbe: 

„Hvis  jeg  faar  Vincens  Glambæks  Ja  til  at  søge 
Consistorium  igen  —  — " 

„Brejdes  og  Godskes-  faar  I  ikke.  Og  mit  hel- 
ler ikke;  jeg  gaar  med  dem  i  denne  Sag,"  svarede 
Gørvel. 

Tale  Lunge  kom  til :  Gørvel  rejste  sig,  og  Elsebe 
Krabbe  følte,  hun  baadede  ikke  Mette  ved  at  fare 
fort.  I  dybe  Tanker  sad  den  gamle  Frue  med  Ar- 
mene foldede  under  Brystet.  Mettelil  kom  sagtens 
til  at  bøje  sig !  Om  det  gav  hende  et  koldt  og  haardt 
Sind,  da  var  Gørvel  ikke  uden  Skyld.  Mennesker 
er  Mennesker  haardest!  Det  onde,  som  er  i  Verden, 
er  mesten  bragt  derind  af  Mennesker. 

Men  i  Stedet  for  troligt  og  redeligt  at  stride 
imod  det  i  sig  og  om  sig,  da  lægger  man  Hænderne 
sammen  og  kalder  det  for  Guds  Vilje,  som  mangen 
Gang  kun  er  Ladheds  Følge  og  Syndens  beske 
Frugt! 


174 


Saadan  tænkte  Elsebe  Krabbe,   medens  hun  sad 
hos  Gørvel   og  Tale   Lunge  paa  Svalen. 


Rigernes  Haab. 


oaa  oprandt  da  hin  længselsfuldt  ventede  2den 
Juni.  Oprandt  med  lysende  Sol  og  med  støjende 
Glæde  og  Iver  fra  Slotsholmen  og  ud  til  de  yderste 
Boder  ved  Voldene. 

Der  bandtes  ikke  en  Urtekrans  eller  strøedes  en 
Haandfuld  Sand  den  Dag,  uden  at  det  var  Prinsen 
til   Ære. 

Hele  Byen  var  som  eet  stort  Hus,  hvor  alles 
Tanker  og  alles  Virken  drejede  sig  om  den  Fest, 
der  fejredes  i  Storstuen.  Fra  den  yngste  Stalddreng 
i  „Oksekoppen"  og  den  ringeste  Stegevender  i  Kon- 
gens Køkken  og  til  Rigsraaderne  og  Adelen,  der  alt 
før  Klokken  var  otte  slagen  begav  sig  op  at  hilse 
paa  Kongen,  havde  de  kun  gode  Ønsker  for  den  lille 
Prins,  som  var  ventet  saa  længe  og  med  saa  megen 
Uro.  Hvad  Under,  at  alle,  der  kunde,  klemte  sig  saa 
nær  som  muligt  sammen  om  Slotsholmen  for  at  se 
Rigernes  Haab  med  Ære  age  til  Kirke.  Nu  skulde 
man  ikke  frygte  for  Fejde  og  Tvedragt  mellem 
de  Store  om  Arvefølgen,  hvis  Vorherre  tog  Kong 
Frederik. 

Man  puffedes  og  stødtes;  men  det  gik  af  uden 
Vrede,  for  var  der  en,  som  ikke  var  genejet  til  at 
tage  det  med  Lystighed,  saa  var  der  mundkaade  Pa- 
troner i  Skokkevis,  som  vendte  Folks  Latter  mod 
den,  der  gav  onde  Ord.  Solen  steg;  den  brændte  i 
Dragternes    høje    Farver    og    i    det   rødmalede  Stakit 

om  Slotsgraven,  og  Skyggerne  fra  de  mange  Vinkler 
og  Fremspring  paa  Slottet  krympede  sammen. 

Men  ingen,  som  havde  albuet  sig  til  en  Plads, 
hvor  der  var  Haab  om  at  se  Kirketoget,  gav  den  fra 
sig.  — 

Der  var  En,  som  ikke  kunde  lade  sig  drage  til 
fulde  ind  i  al  den   Fryd. 

Det  var  Mette  Viffert. 

Dog  da  hun  sammen  med  de  andre  Jomfruer  gik 
efter  de  danske  og  meklenborgske  Hofsinder  foran 
den  store  Karm,  hvori  Barnet  førtes  til  Kirke,  da 
var  der  et  Øjeblik,  hvor  hendes  Hjærte  løftedes  i  dyb 
Bevægelse. 

Det  var,  da  Toget  kom  ud  af  Slotsporten,  og 
man  tydeligt  fornam,  at  alle  de  Mennesker  i  Gader, 
paa  Tagene,  bag  Vindverne  kun  havde  et  i  Tanke! 
Hvor  hun  saa  hen:  Hoved  ved  Hoved,  helt  op  ad 
Stræderne,  tæt  sammen  om  Toget,  som  Drabanterne 
næppe  kunde  skaffe  Plads,  ind  mod  Karmens  tunge 
Hjul,  velsignende  og  jublende  over  den  lille  Heden- 
mand i  det  brogede,  stive  Christentøj.  Han  sad  i  sin 
Bedstemoder,  Hertuginde  Elisabeths  Arm  og  var  som 
et  Brændpunkt,  der  samlede  alles  Blikke,  hvor  de 
drog   frem.  — 

Den  Dragt,  som  Mette  bar,  lod  hende  ikke  glemme, 
hvad  der  nagede  hende.  Hendes  Fløjls  Overkjole 
var  carmoisinrød,  det  var  samme  Farve  som  de  gifte 
Fruers,  det  var  Tegnet  paa,  at  hun  var  trolovet. 
Hvor  havde  hun  ikke  stridt  imod  dette.  Men  hun 
havde  maattet  gøre  sin  Moder  til  Vilje.  Hele  Vejen 
op  til  Frue  Kirke  gik  hun  og  kæmpede  med  sin 
Harme  og  sin  Undseelse.  De  andre  Jomfruer  i  deres 
Sølverdugs  Kjoler  lyste  som  en  Ramme  om  hende, 
og  hvert  Blik,  der  faldt  paa  hende,  bandt  hende 
fastere  til  Vincens  Glambæk  —  set  med  hendes 
Slægts  Øjne.  —  Sammen  med  de  andre  af  Dron- 
ningens og  Adelens  Jomfruer  havde  Mette  Viffert  sin 

Plads  paa  et  stort  Pallads,  der  var  optømret  til  ven- 
stre i  Koret. 

Hun  havde  her  et  Syn  for  Øje,  som  maatte 
drage  hende  bort  fra  den  drøveligste  Tanke. 

Denne  Hellig  Trefoldigheds  Søndag  var  en  Dag 
uden  en  Sky  paa  Himlen;  et  ustandseligt  Væld  af 
solgyldent  Lys  stod  ind  gennem  alle  Vindver  og  hver 
Sprække.  Kirkens  Vægge  var  dragne  med  rødt  Klæde, 
og  Gulvet  i  Koret  var  bredt  med  rødt  Fløjl.  Og 
op  fra  dette  hævede  sig  en  Døbefont  af  skinnende 
Sølv. 

Og  Lyset  brød  sig  i  Flader  og  Striber  af  Glans 
og  forhøjet  Farvestyrke  paa  alt  dette  røde,  og  Sølvet 
funklede  med  hvidblanke  Pletter.  Mangen  gammel 
Adelsmand,  der  med  Heste  og  Svende  havde  tjent 
Kongen  i  den  sidste  Fejde,  smilede  ved  det  Syn. 
Det  var  jo  svensk  Sølv,  den  var  støbt  af.  Saa  man 
ned  i  Kirken,  var  der  som  en  Bølgegang  af  Strejflys 
og  Solblink,  af  Straalestreger  ud  fra  ædle  Stene  og 
af  dybe,  stærke  Farver  i  Huernes  perlebroderede 
Silke,  i  Overkjolernes  Fløjl  og  Livene  med  de  mange 
Guldstifter  og  Kæder. 

Og  der  til  højre,  der  er  det  ogsaa  kønt  og  lystigt 
at  se;  der  staar  Mændene  i  Fløjlstrøjer  og  Kapper 
med  prægtigt  Skindfor,  i  lyse  Hoser  og  med  Guld- 
kæder og  Kaardebælter  og  Ædelstene  i  Hattenes 
Agraffer. 

Hver  Gang  Døren  dernede  lindes  paa  Klem,  siver 
en  glad  Mumlen  ind  fra  alle  de  Mennesker,  som 
stimer  ude  paa  den  blomsterstrøede  Vej  under  Kirke- 
gaardens Træer. 

Kongens  Cantores  stemte  i  fra  det  andet  Pallads 
i  Koret;  de  smaa  Sinkers  Diskant  og  de  Voksnes 
Tenor  og  Bas  smeltede  sammen  til  en  højtidsfuld 
Lovsang. 

Biskop  Povl  Madsen  træder  hen  mod  Døbefonten, 
og  der  kommer  Hertuginde  Elisabeth,  fulgt  af  sin 
Mand  og  sin  Broder,  Hertug  Hans  den  Ældre.     Højt 

og  frit  bærer  hun  Barnet,  og  hendes  Mine  er  glad, 
at  ikke  Barnet  skal  faa  Trællesind!  De  Adelsmænd 
og  Fruer,  som  Kongen  har  bedt  til  Faddere,  træder 
frem,  og  nu  sker  Daaben  simpelt  og  enfoldigt  efter 
Kirkeordinantsen,  som  Kongen  har  villet  det.  Barnet 
afføres  Christenklæderne  og  dukkes  trende  Gange  ned 
under  Vandet.  For  første  Gang  nævnes  dets  Navn, 
Christian,  og  mangen  gammel  Adelsherre  knuger  sine 
haarde  Hænder  sammen  og  beder  den  Herre  Gud  om 
Lykke  til  for  Rigernes  Haab,  at  han  maa  komme  til 
Arv,  at  ikke  Ufred  og  Tvedragt  skal  bryde  ind,  naar 
Kong  Frederik  lukker  sine  Øjne. 

Oppe  paa  Salen  stod  Kongen  mellem  sin  Adel. 
Dronningen  var  til  Sæde  midt  i  Salen,  og  i  en  lang 
Række  gik  de  frem  og  rakte  deres  Faddergaver, 
Skuemønter,  Sølvbægere,  Skaale  og  Kander  og  andet 
af  Værd,  medens  Peder  Bilde,  Dronningens  Hofmester, 
der  stod  hos,  takkede  hver  især. 

Skjult  i  en  Vindvesfordybning  sad  Dorete  Glam- 
bæk. Hun  havde  faaet  Vincens  herhen  for  at  minde 
ham  om  at  være  til  rede,  naar  Dansen  gik  an,  at 
ikke  Mette  skulde  unddrage  sig  at  danse  ved  hans 
Haand. 

„Jo  flere  der  ser,  at  hun  er  din  lovlig  Trolovede, 
jo  fastere  binder  du  hende." 

Vincens  tog  Øjnene  fra  Doretes  Ansigt.  „Du 
saa  vel  Elsebe  Krabbe  talte  mig  til  før." 

„Ja,  en  Ære   altid   værd   at  tage   med,   var  det." 

„Det  er  nu  tredje  Gang  i  disse  Dage.  Hun 
siger,  jeg  gør  svarlig  Uret  i  at  tvinge  Mette  til  Ægte- 
skab." 

„Ej  hvad  —  tvinge!    Hun    falder   nok   til  Føje.** 

„Ja,  ja,  Søster,  men  jeg  skøtter  dog  ikke  om  at 
fly  hende  en  stor  Sorg  i  Sind.  Og  Fru  Elsebe  sagde, 
^t  jeg  gjorde  Mette  en  Sorg,  som  hun  aldrig  kom 
over,  hvis  — " 

„Din    Søvnetryne!    Saa   gaar   det,    naar   jeg   ikke 

er  hos,  da  staar  du  som  en  Credentzer  og  Skrabinist, 
og  af  en'ste  Reverentz  føjer  du  dig  i  alt,  og  naar 
Godset  og  Æren  gaar  os  af  Munde,  og  alle  spotter 
os,  da  kan  vi  takke  dig  derfor,  din  Fuchsschwanser, 
din " 

„Var  din  Mund,  skvaldrelystne  Bæst  som  du  er, 
var  dig,  siger  jeg." 

„Ja,  var  dig.  Det  er  vel  talt.  Det  er  det,  jeg 
vil.  Vare  dig  og  mig,  Brorlil.  Men  saa  faar  du 
følge  mit  Raad." 

„Det  har  jeg  længe  nok  gjort.  Jeg  finder  vel 
uden  dig  en  Brud,  hvem  jeg  staar  an." 

„Det  kan  du  trøste  dig  til,  at  hun  skal  ikke 
komme  i  Brudeseng  uden  at  have  faaet  en  kogt 
Edderkop  i  sin  Drikke  og  da  — " 

„Tys  —  ikke  saa  højlydt,  Dorete." 

„Da  dør  du  uden  Sønner,  Vincens!" 

„Klør  Skindet  paa  dig!"  Og  han  saa  hende 
drillende  ind  i  Øjnene.  „Det  synes,  som  Djævel- 
skabet regerer  dig  igen,  mit  Gyldenskrin."  Dorete 
hvidnede  og  bed  sig  i  Læben.  For  faa  Aar  siden 
havde  hun  været  besat  —  Djævlen  slog  og  drog 
hende,  saa  hun  var  i  et  evindeligt  Raseri  og  ikke 
kunde  faa  et  Sandhedens  eller  Huldhedens  Ord  over 
sine  Læber.  Selv  om  hun  vilde,  saa  fløj  de  beske  og 
løgnagtige  hende  af  Munden.  Ikke  havde  hun  nogen 
Skyld  i  denne  sin  Ondskab,  men  lige  fuldt  skaffede 
det  hende  Uvenner,  og  det  varede  ved,  til  Hr.  Søren 
lukkede  sig  inde  med  hende  i  et  mørkt  Kammer  og 
manede  og  læste,  til  Djævlen  maatte  ud  af  hende, 
men  idet  han  fløj,  smurte  han  hende  igennem  med 
en  tyk  Stok,  som  laa  igen  efter  ham.  Hun  gemte 
den  endnu  til  Amindelse. 

Spagere  tog  Dorete  igen  til  Orde.  „Du  vil  alt- 
saa  opgive  de  Jorder  i   Fyn,  Vincens?" 

„Jeg  vil  staa  paa  det,  som  aldrig  forhen  set 
Jeg  vil  forfølge  min  Sag  lige  til  Kongens  Retterting. 

De  VifFerter  skal  formærke,  at  de  har  faaet  en  Fjende, 
der  ikke  er  —  en   Credentzer!" 

Dorete  nikkede,  men  saa  kunde  hun  ikke  afholde 
sig  fra  at  stampe  i  Gulvet.  Blev  Fjendskabet  aaben- 
lyst,  fik  hun  aldrig  Kjærstrup  og  Godske.  Ret  nu 
ude  i  Gangen,  da  de  kom  fra  Kirke,  havde  han  suk- 
ket og  kaldt   hende  sin   lille   Hjærtensgris. 

Hvor  alt  ogsaa  skiftede  hastigt  i  denne  Verden! 
Nyssens  havde  hun  sagt  sig  selv,  at  til  førstkom- 
mende Sankt  Knuds  Markedsdag  kunde  hun  lade  sin 
Farsøster  tale  Godskes  fynske  Kyndinge  til  om  Ægte- 
skab mellem  hende  og  ham.  Og  var  Godske  ikke 
altfor  uvillig,  kunde  Sagen  være  i  Orden  inden  Slagte- 
tiden. 

Det  var  da  ogsaa  et  Djævlens  Spil!  Saadan  de 
nu  havde  klemt  hende  inde. 

Nej,  Vincens  skulde  ikke  give  Købet  op  med 
Mette  Viffert;  hun  skulde  vide  at  optænde  ham  til 
at  staa  paa  sin  Ret. 

Se  nu  alt  det,  som  hobede  sig  op  foran  Dron- 
ningen af  Guld  og  Sølv  og  Rosenobler,  som  til  Spot 
for  hende,  der  skulde  sidde  Livet  ud  med  den  Smule 
Gods  paa  Fyn. 

Dorete  bevægede  Hovedet  frem  og  tilbage  i  Pibe- 
kraven, hun  var  blussende  rød  og  aandede  tungt. 
Havde  hun  blot  Mette  ved  Haanden,  at  hun  kunde 
dryppe  hende  et  Par  sviende  Ord  i  Øret.  Det  vilde 
linde  saa  rart.  Harmeligt  var  det,  om  hun  skulde  tro 
sig  for  sikker,  den  hovmodige  Jomfru. 

„Vincens,  hold  dig  ved  Mettes  Side  i  Dag,  at 
enhver  kan  se,  det  er  ikke  dig,  som  vil  gaa  fra  dit 
Ord!"   udbrød  hun. 

Men  derhenne  stod  jo  Mette  Viffert.  Hvem  var 
det  hun  talte  med?  Ej,  ej,  det  var  jo  Elsebe  Krabbe, 
Anne  Holck  og  den  udenrigske  Elisabeth  Reetz,  som 
Dronningen  før  hilste  saa  naadigt.  Og  se,  se,  de 
viser  Mette  megen  Ære.  Bedst  er  det  nok  at  gøre 
sin  Ret  gældende  og  holde  sig  ved  hendes  Side! 

Dorete  gik  hastigt  hen  til  Mette,  og  endskønt 
de  tre  Adelsdamer  snart  fik  Ærinde  paa  en  anden 
Kant,  aflod  Dorete  ikke  at  tale  hende  kærligt  til,  ja 
hun  maatte  endda  have  sin  Haand  paa  hendes  Arm, 
at  de  ikke  skulde  komme  fra  hinanden  i  Trængslen. 
—  De  var  dog  fast  mestendels  for  Søstre  at  regne! 
Mette  tænkte,  at  det  var  første  Gang,  hun  formærkede, 
at  Dorete  havde  Godhed  for  hende. 

Men  nu  kom  Mette  Rosenkrantz  til;  hun  havde 
ikke  før  kunnet  faa  Øje  paa  Mettelil.  Og  der  blev 
Glæde;  de  havde  jo  ikke  været  hinanden  til  Ords 
siden  hine  Dage  hos  Birgitte  Gjøe.  Nu  var  Mette 
Rosenkrantz  gift  med  sin  Sten  Brahe;  de  lo  af,  hvor 
de  alle  havde  maattet  høre  vidt  og  bredt  om  Hr. 
Sten  den  Gang.  Mette  Rosenkrantz  var  som  ruset  af 
hele  den  Glædestid.  Alle  de  Kendinge  og  Slægtninge 
man  dog  ogsaa  traf  sammen  med! 

Og  hun  drog  Mette  hen  under  Vindvet  til  Sten, 
der  stod  der  sammen  med  sine  Søskende,  Margrethe, 
Sophie  og  Tyge.  Margrethes  Mand,  Christen  Skeel, 
og  dennes  gamle  Lærer,  Niels  Hemmingsen  var  der 
ogsaa. 

Samtalen  hørte  op,  da  de  kom  til.  Niels  Hem- 
mingsen saa  forstemt  ud,  og  Christen  Skeel  havde 
rynket  Brynene  Det  var  sagtens  de  subtilige  Materier 
om  Nadverlæren,  som  de  forfulgte  Dr.  Niels  for,  der 
havde  været  paa  Tale  mellem  dem.  Da  Jørgen  Rosen- 
krantz, Rigsraaden,  i  det  samme  nærmede  sig,  drog 
Niels  Hemmingsen  sig  lidt  bort  —  Hr.  Jørgen  havde 
været  ham  haard  i  den  Sag  — ;  Tyge  og  Christen 
fulgte  med  ham  og  optog  Samtalen  igen. 

Mette  saa  med  Gru,  at  Vincens  styrede  hen 
imod  hende.  Skulde  han  nu  saa  aabenbart  staa  ved 
hendes  Side.  Lykkeligvis  havde  Sophie  Brahe  set  det. 
Vidste  hun  lidt  om  hendes  Ulykke!  Hun  gav  sig  i 
det  mindste  til  at  tale  med  hende  og  spurgte  venligt 
til  Urtegaarden  paa  Kjærstrup;  hun  havde  hørt,  at 
Mette  dyrkede  en  stor  Del  af  Rigets  de  ædle,  lægende 

Urter  og  havde  Spiletræer  op  ad  Gavlen.  Var  det 
rigtigt?  Jo  det  var  det  da.  Sophie  blev  ivrig  i  Sam- 
talen, og  Vincens  tyktes  ikke,  der  kunde  blive  Plads 
til  ham.  Omsider  tav  Sophie,  og  Vincens  lavede  sig 
til.  Margrethe  Brahe  smilede.  Hun  og  Sophie  plejede 
ikke  at  være  synderlig  enige  om  nogen  Sag,  —  Folk 
holdt  jo  snart  Sophie  for  ligesaa  særsindet  som  Tyge. 
Men  i  dette  kunde  de  da  enes;  Mette  Vitfert  kom 
tidsnok  til  at  bøje  sig,  som  da  Ret  ogsaa  var  —  men 
i  Dag  skal  hun  være  glad  i  Hu,  saa  længe  det  staar 
til  Braherne.  Og  Margrethe  lagde  sin  Haand  paa 
Mettes  Arm  og  sagde:  „Mester  Anders  Vedel  har 
sagt  Christen,  at  Dronningen  vil  have  Jer  paa  sit 
Kammers  en  af  Dagene  at  høre  de  danske  Viser,  I 
har  tegnet  op.    Hvornaar  skal   det  gaa  for  sig?" 

Atter  slap  Mette   Vincens  Selskab. 

Hun  hørte  ikke  meget,  hvad  Margrethe  Christen 
Skeels  videre  sagde,  —  Margrethe  talte  op  ad  Vægge 
og  ned  ad  Stolper  om,  hvor  vel  fornøjede  de  af  Jyl- 
land var  med,  at  Barslet  stod  paa  denne  Aarsens 
Tid.  Vejen  mellem  Medelfart  og  Odense  kunde  kun 
befares  Sommerdage.  Mette  sagde  ja  og  nej  og  smilede 
mildt  og  lod  den  Strøm  af  Ord  gaa  ind  i  sine  Øren 
og   den  Strøm   af  Mennesker   bevæge   sig   om  hende. 

Det  summede  med  nyt,  som  om  Størsteparten 
af  Kongens   Gæster  kom   fra  Bartskærhus. 

Mette  tyktes,  at  intet  angik  hende  andet  end  det 
at  slippe  over  Dagen  uden  at  have  Vincens  ved  sin 
Side.  Det  eneste,  hun  kunde  vente  sig  af  Glæde,  var, 
at  Arild  Hvitfeldt  og  Anne  Holck  kan  hænde  vilde 
give  sig  i  Samtale  om  den  Sag  om  Herlufsholm,  og 
hun  maatte  høre  paa.  Alt  hvad  der  angik  hendes 
kære  Fostermoder  og  Striden  for  at  hævde  hendes 
Vilje  med  sit  Gods  fyldte  hende  med  Kraft  og  Tro 
til   Sejr  for  alt  godt. 

Birgitte  Gjøe  var  ikke  død  for  hende,  mangt  et 
Ord,  hun  havde  sagt,  forstod  hun  først  klarlig,  efter- 
haanden  som  Livet  viste  hende  det  søde  og  det  sure 

i  fuldt  Maal.  Og  hvor  ofte  havde  hun  ikke  paa 
Læberne:  „Fru  Birgitte  sagde  altid!"  Og  hvad  var 
hende  bedre  Hjælp,  naar  hun  ikke  vidste,  hvorledes 
hun  skulde  møde  det,  som  hændte  hende,  end  at 
spørge  sig  selv,  hvorledes  hendes  redelige  og  høj- 
hjærtede  Fostermoder  vilde  have  raadet  hende.  Nej, 
det  var  den  eneste  rette  Glæde,  hun  kunde  vente  af 
denne  Dag,  at  høre  Birgittes  to  Venner  tale  om 
hende. 

Men  da  flød  Blodet  Mettelil  saa  hastigt  gennem 
Aarerne,  at  hun  følte  det  som  et  Stød.  Med  Øjnene 
paa  hende  stod  Eggert  Qvitzow  ovre  ved  Døren. 

Mette  saa  straks  ned  igen.  —  Men  hun  havde 
dog  naaet  at  faa  et  Billede  af  ham  —  som  han  stod 
der  —  ind  i  sin  Tanke.  Niels  Bild  til  Ravnholt  — 
det  var  ham  der  stod  hos  —  var  nok  i  noget  brun- 
rødt —  eller  var  det  fiolbrunt.  Han  saa  ikke  saa 
stærk  og  smuk  ud  som  Eggert,  der  stod  saa  rank 
med  det  gyldne  Bælte  om  Livet  og  en  enkelt  Kæde 
over  den  stramme,  gyldentbrune  Fløjlskøllert. 

Mettelil  slog  Øjnene  op,  og  Eggert  bøjede  sig 
hilsende.  Kaspar  Markdanner,  Køgemesteren,  kom 
ilende.  Han  talte  Herrerne  til.  Og  en  Flok  Unge  og 
Gamle  gik  ud  af  Salen.  Eggert  var  blandt  dem.  Alt- 
saa  skulde  han  hjælpe  Hofsinderne  at  frembære 
Maden  og  gaa  for  Borde. 

Det  varede  kun  kort,  før  Hans  Dreyer,  Kongens 
Kammerdreng,  banede  sig  Vej   hen  imod  ham. 

Der  kom  Bevægelse  i  Hobene  —  de  fornemste 
gik  frem,  de  andre  holdt  sig  lidt  tilbage,  —  alle  be- 
vægede de  sig  i  een  Retning,  for  Hans  Naade  gav 
Tegnet  til  at  gaa  til  Bords,  og  med  sin  Svigerfader, 
Hertug  Ulrik  af  Meklenborg,  og  sin  Farbroder,  Her- 
tug Hans  af  Haderslev,  jævne  sig  gik  han  ud  af 
Salen.  Den  store  Skare  af  Rigsraader,  udenrigske 
Gesandter  og  menige  Adelsmænd  fulgte  ham,  og  da 
de  var   vel  af  Sted,  begav  Dronningen  sig  med  Her- 

tuginde  Elisabeth  over  i  anden  Fløj  af  Slottet.  Paa 
et  Vink  af  Peder  Bilde   fulgte  Fruer  og  Jomfruer.  — 

Elsebe  Krabbe  høstede  stor  Ære   for  Dragningen. 

Drætter  og  Tapeter  dækkede  Væggene.  Hynder 
og  Rygpuder  gjorde  Bænkene  magelige.  Bordets 
Fløjelsunderdug  med  de  glansfulde  Folder  og  de 
skyggemorke  Læg  blændede  mangt  et  kyndigt  Øje, 
Paa  den  hvide  Overdug  funklede  det  ny  blanke  Sølv- 
tøj, forgyldte  Skueretter  og  Marcipan,  Sukkertøj  og 
Postejer,  kunstigt  stafferet  med  Guld  og  Farve.  Dron- 
ningen satte  sig  og  efter  megen  Nøden  fik  Peder 
Bilde  dem  alle  til   Sæde. 

Unge  og  gamle  Adelsmænd  bar  nu  Retterne 
frem,  saltede  og  røgede  Vildbrade,  Lam,  Spegelaks, 
Rokker  og  Flyndere,  Spædegrise  og  alt  det  andet, 
som  var  forskaffet  fra  de  forskellige  Landsdele.  De 
opvartende  Herremænds  taktfaste  Trin,  Klirren  af  de 
gyldne  Brystkæder,  naar  de  bøjede  sig  over  Bordet 
med  de  tunge  Fade  til  Damerne,  overdøvede  den  sagte 
og  højtidelige  Tale.  Oppe  hos  Dronningen  talte  de 
om  Kronborg,  som  man  nu  skulde  sige  —  hans 
Naades  kære  Værk. 

Elisabeth  Reetz  var  falden  i  Samtale  med  Sofie 
Brahe  om  Hertug  Ulrik,  der  var  en  stor  Ynder  af 
Chymien.  Men  ellers  taltes  der  mest  om  den  lille 
Prins.  Dog  det  varede  ikke  længe,  saa  var  der  ingen, 
der  fornemt  dæmpede  Stemmen,  enhver  hørte  nu 
kun  sig  selv  og  den,  som  sad  nærmest. 

Dorete  Glambæk  havde  med  søde  Ord  tvunget 
Mette  til  Sæde  hos  sig. 

Gørvel  Lindenov  bøjede  sig  frem  oppe  blandt 
Fruerne  og  nikkede  vel  til  Mode.  Dette  saa  da  frede- 
ligt nok  ud!  Mette  havde  ved  sin  anden  Side  en 
Jomfru  Reventlow  nede  fra  Holsten;  hende  vendte 
Mette  sig  mod  og  nævnte  det  Bælte  med  Ske  og 
Madkniv,  som  hun  bar.  Og  Jomfru  Reventlow  var 
straks  villig  til  Samtale;  men  Dorete  kunde  ikke  lade 
dem  i   Fred. 

Eggert  kom  for  Bordet,  hvor  de  sad  ovre  ved 
Væggen;  da  han  bøjede  sig  mod  Mette,  var  hans 
Knoer  hvide,  saa  haardt  klemte  han  om  Sølvfadet. 
Han  hviskede:  „Hvi  gjorde  du  mig  dette  paa  en  saa- 
dan  Dag?" 

„Hvilket!" 

„At  sidde  jævne  Vincens  Glambæks  Søster!" 

Han  gik  videre,  men  Mette  var  bleven  saa  under- 
lig glad  langt  ind  i  sit  Hjærte:  saa  var  hun  dog  ikke 
ene  om  at  føle  Sorg  over  dette. 

Da  Instrumentisterne  spillede  Kræset  ind  — 
Konfekt,  Krumkager,  Æbler  og  Pommerantzer  —  lød 
Samtalen  fuldt  saa  højlydt  over  Borde  som  i  Herrer- 
nes Sal. 

Godske  Viffert  var  blandt  de  opvartende.  Hans 
Ansigt  blussede;  ikke  var  han  den  Mands  Søn,  som 
bar  Vinen  ucredentset  frem,  og  han  førte  sig  saa 
djærvt  som  en  Hane  paa  egen  Mødding,  og  oftere  og 
oftere  havde  han  noget  at  sige  sin  Søster  og  Dorete 
af  Lystigheder.  Han  skænkede  med  hævet  Kande, 
saa  Rinskvinens  grønhvide  Strøm  plaskede  ned  i 
Doretes  store  Sølvbæger.  De  lo  begge  højlydt  deraf, 
men  Mette  talte  til  Jomfru  Reventlow  og  vilde  ikke 
saa  meget  som  smile. 

Dorete  sad  og  lod  sin  Haand  rundet  glide  fra 
Sølvbægerets  vide  Rand  til  den  snævre  Bund.  Op 
og  ned.  Længe!  —  Hun  stred  med  et  mægtigt  Begær 
efter  at  kaste  Mette,  der  var  saa  aabenbar  kølig  mod 
hende,  at  kaste  hende  Kruset  i  Panden.  Hvidere  og 
hvidere  blev  hun.  —  Besatte  han  hende  nu  igen, 
den  Satans  Hjælper.  Saadan  kom  det  ogsaa  sidst  — 
med  hadsk  Vrede.  Præsten  havde  sagt,  han  var  altid 
paa  Lur  for  at  fare  i  sin  gamle  Bolig  igen.  Syntes 
hun  ikke  ogsaa,  at  hun  forgangen  saa  en  stumphalet 
Rotte,  der  blev  til   Luft  for  hendes  Øjne. 

Saa  lo  Dorete  Glambæk  ved  sig  selv.  Var  det 
en  Djævel,  som  regerede  hende,  kunde  hun  jo  ube^ 
kymret  lade   staa  til,    for   da  var  hun  jo  uden  Skyld 

i,  at  hun  gjorde  Mette  Livet  surt!  Men  alle  de 
Stokkeprygl  hun  havde  maattet  døje,  da  han  manedes 
af  hende  sidste  Gang!  Og  Elsebe  Krabbes  Bistand, 
—  Vincens  Uvilje  til  at  føre  Sagen  til  Ende  efter 
hendes  Begæring!  Men  Godske  og  Kjærstrup  og 
Herredømmet  over  Mette  gennem  ham!  —  Gid  den 
lede  Fanden  da  ogsaa  havde  dem  alle,  —  saadan 
hun  var  klemt    inde  mellem   modstridende  Viljer.  — 

Straks  efter  Maaltidet  begyndte  Dansen  paa  den 
store  Sal.  Vincens  Glambæk  var  hastigt  hos  Mette, 
og    tung    i   Sind    maatte    hun  danse  ved  hans   Haand. 

Men  Vincens  gjorde  Trinene,  slap  og  tog  hende 
igen,  stampede  og  svingede  hende,  alt  som  Rækkerne 
deltes  og  mødtes.  Ingen  skulde  sige  ham  paa,  at  han 
begærede  en  Trolovelse  løst! 

Brejde  Lindenov  stod  med  Gørvel,  Tale  Lunge 
og  Godske  og  saa  paa  dem.   Omsider  sagde  han: 

„Vi  volder  Mettelil  Møde  paa  denne  Dag." 

„Hun  er  ikke  brøstholden  med  Vincens,  ved  jeg 
da,"   svarede  hans  Søster.   Han  tog  igen  til  Orde: 

„Hun  tænker  som  før.  Hendes  Hjærte  er  ikke 
som  et  aabent  Dueslag,  hvor  det  er  let  at  flyve  ud 
og  ind.  Hun  har  vel  sin  Aarsag,  naar  hun  staar  saa 
haardt  imod!" 

„Ej  hvad,  haardt  imod!  Hønefløjet  gaar  kun  til 
Bjælken!"  sagde  Godske.  Men  lidt  mindre  kry  føjede 
han  til:  „Jeg  maa  dog  bekende,  det  er  vel  saa  svært 
at  regere  en  Kvinde  som  en  Hest  uden  Tømme." 

Da  sagde  Tale   Lunge: 

„Hvi  har  Vorherre  skabt  det  tykke  Kød  paa 
Kinderne  og  andet  Sted?" 

„Ja,  saa  lad  da  Bask  hjælpe,  naar  Ord  ikke 
længere  strækker  til." 

„Skammeligt  taler  du.  Godske  — ,"   sagde  Brejde. 

„Og  usømmeligt  handler  Mette.  Hun  danser 
med  sin  lovligt  Trolovede  med  en  Mine.  som  førtes 
hun  til  Galgen!"  skræppede  Tale  Lunge.  Godske 
gik  Brejde  nærmere  og  slog  op  med  Haanden.    „Du 

—  du  vil  altsaa  svigte,  lille  Brejde,  du  vil  altsaa 
svigte  Ret  og  Ære."  Brejde  sukkede.  Ikke  vilde  han 
det.  Men  tungt  var  det,  at  Mettes  sande  Tarv  nødte 
dem  til  at  staa  hende  saa  haardt  imod. 

„Den  sakramentske  Tøs,"   mumlede  Godske. 

"Lad  det  Bryllup  være  drukken  inden  Mortens- 
aften, da  er  al  Skvalder  endt,"  sagde  Tale.  Gørvel 
og  Godske  saa  paa  hinanden.    Da  sagde  Gørvel: 

„Lad  det  herved  være  slaaet  fast.  Mette  føres 
i   Vincens  Gaard  inden  Mortens  Aften." 

„Det  være  saa!"  sagde  Godske  og  slog  op  med 
Haanden,   „Saa  skikker  hun  sig  nok." 

Da  Mette  traadte  ud  af  Rækkerne,  drog  Jomfru 
Reventlow  hende  med.  „Fly  mig  at  vide,  kære  Jom- 
fru Mette,  hvem  den  stakkede  Riddersmand  er,  som 
staar  der  med  Henrik  Rantzau;  han  faldt,  da  han 
gik  i  Dansen  med  en  af  de  Holster.  Se,  han  vil  for- 
maa  Hr.  Henrik  til  at  tage  den  Ametyst  af,  som  han 
bærer  for  ikke  at  blive  drukken.  Den  hindrer  Vædskerne 
i  at  stige  til  Hjernen,  skal  I  vide.  Se  dog,  hvor  han 
besigter  Hr.  Henrik,  om  Vinen  ikke  kendes  paa 
ham."  Og  Jomfru  Reventlow  lo.  Mette  kunde  næppe 
tvinge  et  Smil  frem,  det  var  falden  hende  saa  tungt 
paa  Sinde,  at  en  Ulykke  maatte  være  hændt. 

Anne  Holck  lagde  sin  Haand  paa  hendes  Arm: 
„Kom  Mettelil,  saa  skal  du  høre  Lensmanden  fra 
Hveen  berette  om  den  ny  Bygning,  han  lader  rejse, 
og  alle  de  velske  Kirsebærtræer  og  andre  sjældne 
Ting  han  fører  ind."  Vincens,  der  havde  fulgt  Mette, 
følte  den  skjulte  Modstand  fra  de  Fremmede,  som 
havde  Mette  kær.  Det  huede  ham  ikke.  Da  Knud 
Bilde  fra  Fyn  i  det  samme  gik  ham  forbi  med  Tær- 
ninger  i  Haand,  fulgte  han  med  ham  til  et  Tavlbord 
i  en  Vindvesfordybning.  En  Stund  hørte  Anne  og 
Mette  paa  Tyge   Brahe;  saa  kom   Kongen  til. 

„Hvor  er  min  Sophia,  velbyrdige  Fru  Anne?" 

„Hendes  Naade  gik  nyssens  i  Kammeret  til 
Prins  Christian." 

„Har  I  set  ham  Fru  Anne!  Har  I  set,  hvor 
Brystet  hvælver  sig.  Og  det  kommer  mig  for,  han 
har  af  de  Pander,  som  varsler  Sejr.  En  tidig  Svend 
bliver  han."  Og  Kong  Frederik  saa  smilende  rundt 
paa  sin  mægtige  Adel.  „Men  hvor  bliver  min  Sophia, 
hun  faar  danse  med  mig.  Ikke  kan  hun  da  tøve  i 
Kammeret  hele  Dagen.  Gaa  op  velbyrdige  Frue  og 
se  paa  min  Søn  og  sig  saa  min  Gemal  —  ja  sig,  at 
Kongen  er  hjemme!"  Og  han  lo  med  sin  stærke 
godmodige  Latter.  Anne  og  Mette  maatte  smile  over 
det  Bud,  de  skulde  bringe,  de  vidste  saare  vel,  hvad 
der  laa  bag  Ordene 

„Men  det  fik  jeg  dig  ikke  sagt,  Christoffer  — " 
sagde  Kongen  og  gik  samtalende  med  Christoffer 
Walkendorff.  Anne  og  Mette  hastede  at  bringe  Budet.  — ■ 

Oppe  i  det  stille  Kammer,  hvor  Prins  Christian 
sov  i  sit  Christentøj,  var  der  halvmørkt.  Som  det 
var  et  dybt  Vand,  spejlede  det  blanke  Flisegulv 
Aftenrødmen,  der  uhindret  stod  ind  gennem  Vindvet, 
som  de  havde  aabnet. 

Elsebe  Krabbe  var  til  Stede. 

Dronningen  gik  fra  Vuggen  hen  til  Adelsfruerne, 
og  Anne  overbragte   Kongens   Hilsen. 

Før  Dronningen  gik,  sagde  hun  til   Mettelil: 

„Vi  faar  engang  tales  ved,  at  jeg  kan  se  din 
Visebog.  Jeg  har  en  synderlig  Behagelighed  i  at  læse 
disse  gamle  danske  Viser.  De,  der  vil  nedskrive  dem, 
er  mig  kære." 

„Eders  fyrstelige  Naade  vil  da  ogsaa  holde  det 
for  værd   at  se  Mette  Vifferts  Slægtebog." 

Dronningen  nikkede  mildt. 

„Ej,  ej,  ogsaa  Slægtebog!  Det  staar  mig  an. 
Ved  man  sig  kommen  af  godt,  ved  man  ogsaa,  hvad 
Ansvar  det   fører  med  sig!" 

Dermed  gik   Dronning  Sophia. 

Mette  var  bleven  blodrød.  Hvad  mente  hendes 
Naade!     Havde   hun    hørt   noget  om    hendes  Sag,    og 

tyktes  hun,  at  hun  handlede  ilde.  Hun  gik  til 
Vindvet. 

Værelset  vendte  ud  mod  Søen.  Bøjede  hun  sig 
frem,  kunde  hun  se  over  Østervold  op  mod  St. 
Annæ   Brygge. 

Paa  Strømmen  mellem  København  og  det  skov- 
klædte Amager  laa  en  Del  af  Krigsskibene,  og  de 
høje  Agterkastel  stod  mørke  mod  Himlens  Brand. 
Som  Staalet  i  en  dragen  Klinge  var  Søen  —  med 
enkelte  røde  Skyer  og  det  gyldne  Himmelhvælv  i 
skiftende,  brudte  Afspejlinger  paa  dens  krusede 
Flade. 

Mette  glemte  sin  Uro  for  det  dejlige  Skue,  og 
der  kom  saa  mange  stærke  Tanker  op  i  hende.  Hvi 
skulde  hun  ikke  vove  et  Spil  med  Lykken! 

Elsebe  kaldte  paa  hende.  Mette  gik  hen  til  den 
gamle  Frue,  der  sad  ene  ved  Vuggen. 

Da  Mette  saa,  hvor  bevæget  hun  var,  lagde  hun 
sig  uden  et  Ord  paa  Knæ  foran  hende,  og  Elsebe 
tog  hendes   Hænder. 

„Hjærtenskære  Barn  —  jeg  ser  dig  næppe  synder- 
lig mere  i  denne  Verden,  snart  drager  Peder  og  jeg 
til  Laholm,  og  hvem  ved,  om  jeg  nogentid  mere 
kommer  til  Sjælland  igen." 

„Fru   Elsebe!" 

„Det  kommer  mig  for,  som  jeg  gaar  min  sidste 
Tid  i  Møde.  Men  du  faar  dølge,  hvad  jeg  her  siger 
for  alle  mine." 

Taarerne  kom  Mette  i  Øjnene,  og  hun  bojede 
sin   Pande  mod   Elsebes  Skulder. 

„Gud  velsigne  dig,  mit  kære  Barn,  og  give  dig 
nu  og  altid  en  stadig  Vilje  og  et  ydmygt  Hjærte," 
sagde  Elsebe  Krabbe  og  lagde  sin  Arm  om  hende. 

De  sad  tavse. 

Da  Elsebe  fornam,  at  Mette  var  sorgfuld,  løftede 
hun  hendes  Ansigt,  saa  hende  ind  i  Øjnene  og  sagde: 

„Mette,  du  skal  klart  og  uden  Svinker  sige 
Vincens  Glambæk  og  dem  alle,  hvorledes  Sagen  staar 

for  dig.  Og  dernæst  skal  du  mindes,  at  om  Lykken 
gaar  dig  imod,  og  du  maa  føje  dig  efter  din  Slægt, 
da  skal  du  skikke  dig  deri  med  Ære  og  ikke  holde 
al  din  Gæld  til  Livet  betalt  med  den  Ulykke.  Ikke 
skal  du  tro,  at  den  fritager  dig  for  al  Skyld,  dersom 
du  faar  et  bittert  Sind  og  stor  Selvkærlighed!  Drag 
dig  til  Minde  -—  ihvad  der  sker  dig  —  at  der  er 
skrevet:  Jeg  er  med  Eder  alle  Dage!  —  Og  ikke  er 
det  blot  Postillens  Ord,  men  Livets  sande  Virkelig- 
hed, at  Vorherre  altid  med  sine  Gerninger  fuldkom- 
mer  det,  som  han  lærer  med  sit  Ord.  —  Græd  ikke, 
Mettelil,  endnu  er  den  Brudefærd  jo  ikke  for  Haan- 
den.  Rejs  dig  nu  og  hent  dem,  der  varer  paa 
Prinsen." 

Mette  gik  og  lod  Elsebe  ene  med  sine  Tanker 
hos  Rigets  vordende  Konge. 

Da  hun  kom  tilbage,  saa  Elsebe  Krabbe  hende 
mildt  og  fast  ind  i   Øjet  og  sagde: 

„Nu  Guds  Fred  med  dig,  Mettelil,  saalænge  du 
har  en  god  Vilje  og  Kærlighed  og  Ydmyghed  for  din 
Skaber." 

Da  de  kom  ned,  var  Dansen  endnu  i  fuld  Gang 
paa  Salen.  Elsebe  stod  lidt  og  saa  paa  det  prægtige 
Syn.  Væggene  var  skjulte  af  Tapeter,  der  i  stærke 
og  muntre  Farver  gengav  Historier  om  Turneringer 
og  Drikkelag.  Kongens  Giglere  i  deres  røde  Damask 
Trøjer  med  det  gule  Skellert  i  Udskæringerne  op- 
vartede med  Musik  af  Kedeltrommer,  Skalmejer, 
Blokfløjter,  Mundsinker  og  Sølvtrompeter  med  ny- 
malede  Faner. 

Gamle  Peder  Skram  kom  til;  han  havde  et  spa- 
sende Ord  paa  Læben,  og  han  gav  sig  ikke,  før 
Mettelil  lagde  sin  Haand  i  hans  stærke  Næve  og 
traadte  ind   i   Dansen  med  ham. 

Det  begyndte  at  mørkne,  men  ingen  gjorde  Mine 
til    at   tænde.     Paa    en  Gang    futtede    en    Ildstribe    i 


190 


Vejret  nede  fra  Højbro,  Musikken  hørte  op,  og  Kon- 
gen  raabte: 

„Til  Vindverne!  Nu  spiller  Mester  Rudolph  op 
dernede." 

Som  de  trængtes  om  Mette  for  at  faa  Plads,  tog 
Eggert  Qvitzow  hendes  Haand  og  holdt  hende  til- 
bage, til  de  alle  var  stimet  hen  mod  Vindvessiden, 
Da  førte  han  hende  ud  af  Døren  og  ind  i  et  lidet 
Kammers,  hvor  en  Del  af  de  fremmede  Fyrsters 
Tjenere  stod.  De  drog  sig  straks  ind  i  Kammeret 
næst  derved.  Eggert  slap  Mettes  Haand,  og  hun  gav 
sig  til  at  se  ud. 

Det  var  nu  efterhaanden  bleven  temmelig  mørkt, 
men  Luften  var  uafbrudt  saa  fuld  af  Fyrværkeri,  at 
hun  tydelig  saa  Folkeskarerne,  der  stod  tæt  som  Sild 
i  Tønde.  Gennem  Fryderaabene  kunde  hun  høre  en- 
kelte Ord,  som  skrattede  fra  en  Kvinde,  der  var  af 
dem,  der  hentede  Vand  paa  Slottet,  og  som  gav  Be- 
sked til  højre  og  venstre.  Men  snart  steg  Jublen, 
saa  at  den  hvinende  Stemme  ikke  mere  hørtes. 

Store  Drager,  der  spruttede  Ild,  fløj  op  i  Luf- 
ten; neden  for  Slottet  skiftede  blændende  Skær  og 
dunkelt  Halvlys  uafbrudt,  og  naar  den  brogede  Ild- 
glans som  en  vældig  Kegle  faldt  ind  i  Højbrostræde 
og  hen  over  Tagene,  saa  Mette,  at  allevegne  var  der 
stimende  fuldt  af  Mennesker. 

Eggert  berettede  hende  først,  hvad  de  forskel- 
lige Ildskikkelser  betød,  men  saa  blev  han  tavs. 

Som  han  stod  der  og  saa  paa  hende,  svulmede 
hans  Hjærte  af  Lykke  over  al  denne  jomfruelige 
Tugt  og  Finhed,  der  var  over  hende;  —  det  luede 
op  og  slog  sammen  i  denne  den  stærkeste  Stund,  han 
havde  levet. 

Han  tog  hendes  Haand  og  holdt  den  ind  mod 
sit  Bryst,  og  dette  var  det  første  Elskelighedstegn  dem 
imellem. 

Nede  fra  steg  Frydeskrigene  op  til  dem,  og  i 
Skæret  fra  de  hastige,  vilde  Lyskast  og  fra  den  far- 

vede  Flammeleg  i  Luften  saa  Eggert  paa  Mette;  hun 
stod  med  Siden  til,  han  saa  kun  Kindens  Runding, 
men  det  var,  som  om  den  Strøm  af  Lykke,  der  var 
dem   imellem,    lærte  den  ene,    hvad  den  anden   følte. 

Der  kom  en  mægtig  Ro  over  Eggert.  Dette  var 
jo  noget,  der  gjaldt  for  Livet  —  og  for  Evigheden, 
og  han  hviskede  sagte  ned  over  hende: 

„Mit  Hjærte  længes!" 

I  Døren  bag  dem  stod  Dorete  Glambæk  med  et 
tilfreds  Smil  om  Læberne.  Og  hun  tænkte:  „Ej  ej, 
det  er  af  saa  højvigtige  Aarsager,  at  Mette  Viffert 
vrager  Vincens  Glambæk.  Men  hæng  ikke  Kransen 
ud  for  tidligt,  Jomfru  Mette,  nu  kan  jeg  fange  Sejr. 
Det  magter  jeg:  at  gøre  dig  led  ved  Eggert,  og  da 
falder  du  vel  til  Føje;  og  det  bliver  mig  ikke  svært 
at  lære  Godske,  at  han  bær  paa  Kærlighed  til  mig. 
—  Jeg  skal  ikke  vare  dig  ad,  Mette,  vær  du  kun 
din  Slægt  til  Skam,  naar  det  lyster  dig!"  Og  Dorete 
begav  sig  sagte  bort. 

Eggert  hviskede:  „Mettelil,  jeg  kan  ikke  være 
dig  foruden."  Da  saa  hun  op  og  smilede  sorgfuldt. 
Han  slap  hendes  Haand  og  traadte  et  Skridt  tilbage. 
Nej,  det  var  ikke  hans  Ret  at  tale,  før  Mette  var 
fri.  Det  anstod  sig  ikke  en  Gang,  at  han  tog  sig 
hendes  Sag  an  overfor  Verden.  Denpe  hans  Kær- 
lighed var  trofast  af  Hjærtens  Grund,  men  ikke  et 
Ord  skulde  han  mæle  til  Mette  derom.  Kun  af  og 
til  føjede  hans  Læber  sig  til  det  Navn,  som  fyldte 
hele  hans  Sind. 

Mette  stod  med  sænket  Hoved.  Hun  kunde  have 
bøjet  sig  ind  til  Vincens  og  grædt  sin  Hjærtens  beske 
Graad  for  ham.  Nu  havde  hun  i  trende  Aar  staaet 
sin  Slægt  imod;  hun  mægtede  ikke  at  bære  det 
længere. 

Kunde  hun  dog  have  lagt  sin  Haand  i  Eggerts, 
den  anden  over  sine  Øjne  og  saa  ladet  sig  føre  gen- 
nem  Striden  af  ham! 

Hendes  Mod  var  brudt! 

Men  saa  vendte  hun  sig  og  saa  en  Gang  Eggert 
ind  i  Øjnene  af  et  fuldt  Hjærte.  Hver  den  Dag,  hun 
levede,  vilde  hun  staa  mod  al  den  Tvang,  Vincens 
bød  hende  for  Kærlighed.    Derpaa  gik  hun  bort. 

Fra  Tryggevælde  drog  den  19de  Juni  et  anseligt 
Tog  af  Ryttere  og  Vogne  sydværts. 

Det  var  Frederik  den  anden  og  Dronning  Sophia, 
som  fulgte  Dronningens  Forældre,  Hertug  Ulrik  og 
Hertuginde  Elisabeth,  til  Vordingborg,  hvorfra  de 
agtede  dem  til  Skibs  ad  Meklenborg  til  med  Prins 
Christian.  Som  gængs  var,  skulde  han  opfostres  de 
første   Leveaar  hos  Bedsteforældrene. 

Efter  flere  Ugers  Daabsfestligheder  —  Besøg 
paa  Kronborg,  som  de  snart  alle  var  kommen  i  Vane 
med  at  kalde  det,  Jagter  paa  Frederiksborg  og  hvad 
anden  Glædskab,  Kongen  kunde  byde  sine  kære 
Slægtninge  og  de  mange  adelige  og  lærde  Gæster  — 
var  man  endelig  brudt  op. 

Søvnen  paa  Tryggevælde  den  Nat  havde  kun 
været  kort;  man  var  tidlig  paa  Færde  i  den  friske 
Morgenstund.  Skønt  Afskeden  med  Hertug  Hans  — 
forrige  Aften  igen  —  havde  været  fejret  med  en 
fuldgod  Rus,  havde  Kong  Frederik  dog  ikke  nok  i 
de  Anstrængelser,  Ridtet  ad  den  slagne  Vej  bød  paa. 
Saa  snart  en  Urkok  fløj  op  eller  en  Skov  syntes 
ham  passende  til  Vildtbane,  var  han  straks  paa  Færde. 
Den  grøntklædte  Hofslagter  og  hans  Drenge  var  ikke 
meget  ledige,  men  maatte  udskære  mangt  et  Stykke 
Vildt,  som  Kongen  og  Herrerne  fældede,  og  gøre 
det  rede  til  Nedsaltning. 

Ofte  red  Kongen  ind  i  Markerne  og  gav  sig  i 
Tale  med  Bønderne.  Var  der  en  og  anden,  som  havde 
noget  at  besvære  sig  over,  kunde  Toget  naa  langt 
frem,  før  Kongen  paa  sin  hvide  Hest  indhentede  de 
bageste  Pindevogne,  hvori  de  Bønder,  som  tjente 
Kongen  med  Ægt,  førte  Gæsternes  Kasser  og  Kister 
og  Apotekerens  Buddiker,  hans  Konfektskrin  og  Vin. 

Hos  Anne  Holck  i  hendes  Vogn  sad  Elisabeth 
Reetz  og  Mette  Viffert. 

Mette  havde  lænet  Hovedet  ind  mod  Spærklædet 
og  sad  og  saa  frem  for  sig  med  Øjne,  der  evindeligt 
duggedes  og  ofte  løb  over. 

Siden  hun  skiltes  fra  Gørvel  Lindenov  i  Ros- 
kilde, havde  hun  ikke  haft  en  glad  Time.  Gørvel 
havde  jo  sagt,  at  før  Sundene  lagde  til,  kanske  alle- 
rede inden  Mortensaften,  skulde  der  ædes  Bryllups- 
kost  paa  Kjærstrup.  Da  Mette  tog  til  Orde  derimod, 
havde  Moderen  slaaet  hende  for  hendes  Mund  og 
i  Vrede  bedt  Fanden  annamme  sig,  hvis  ikke  det 
stride  Jomfrusind  nu   for  Alvor  skulde  bøjes. 

Kun  ved  at  forestille  Gørvel,  at  det  skikkede 
sig  bedst,  at  Mette  selv  tog  ud,  hvad  hun  vilde  laane 
af  Drageklæder  til  Brylluppet,  havde  Anne  Holck  faaet 
Lov  at  tage  hende  med  et  Par  korte  Uger  til  Harre- 
stedgaard.  —  — 

Mettelil  tvang  sig  til  at  lytte  efter  de  andres 
Samtale;  ikke  kunde  hun  sidde  der  og  lade  Frem- 
mede se  hende  ind  i  Hjærtet. 

Anne  Holck  blundede.  Men  Sidedøren  stod  aaben, 
og  jævne  den  red  Brejde   Lindenov. 

Ved  at  se  ham  tænkte  Mette  paa  Verset:  „Han 
kommer  rank  ridende".  Fri  og  let  med  løftet  Hoved 
og  straalende  Øjne  red  Brejde  frem  den  Morgen- 
stund. 

De  Dage  i  København  og  paa  Frederiksborg 
blandt  Sværmen  af  Mennesker  havde  han  kun  set 
lidet  til  Elisabeth  Reetz,  og  saa  han  hende,  talte  de 
kun  faa  Ord.  Og  det  havde  ikke  været  ham  ukært. 
Men  herude,  under  aaben  Himmel,  følte  han  igen 
den  Glæde  i  sit  Hjærte  over  hende! 

Meget  talte  de  ikke.  Brejde  viste  hende  en 
Blomst  ved  Vejgrøften  og  lærte  hende  dens  danske 
Navn.  Eller  han  forklarede  hende  Rigsvaabnet,  som 
var  malet  paa  Vognkurvene,  eller  det  T.  I.  W.,  som 
stod  paa  Hundehalsbaandene.    Treu  ist  Wildbrad. 

Fuldtro  Sind.  13 

Mette  tyktes,  at  i  Elisabeths  Øjne  stod  det,  at 
hun  gemte  over  hvert  af  hans  Ord  og  den  Klang  i 
hans  Røst.  Men  roligt,  næsten  koldsindigt  svarede 
hun  ham.  Her  kom  det  hende  til  Gode,  at  hun  var 
vant  til  at  føje  sig  efter   Hofskik. 

Men  Brejde  var  saa  betaget  af  den  Fylde  af 
Sorg  og  Lykke  i  hans  Sind.  Mest  Lykke.  Hun  var 
her  jo.    Og  han  var  glad. 

Peder  Gæk  red  dem  forbi.  Han  red  en  lille 
stumphalet  Hest  og  holdt  Kongens  Marekat  foran 
paa  Sadlen.  Brejde  Lindenov  plejede  ikke  at  kunne 
finde  noget  at  svare,  naar  Peder  Gæk  talte  ham  til, 
men  i  Dag  gav  han  sig  selv  i  Snak  med  ham,  og 
han  og  Dværgen  lo  og  skæmtede,  lige  til  Marekatten 
blev  vred  og  begyndte  at  rive  i  sin  Sølvlænke.  — 

Fodermarsken  kom  til  og  bød  Kusken  paa  Met- 
tes Vogn  at  holde. 

Dronningen  indbød  Anne  Holck  og  Mette  Vif- 
fert  til  at  age  lidt  i  hendes  Vogn,  inden  de  skulde 
skilles.  Ved  Karise  agtede  Anne  med  Brejde  og 
Mette  at  tage  af  til  Bregentved  for  at  være  Dagen 
og  Natten  hos  Anne  Hardenberg,  inden  de  drog  videre 
til  Harrestedgaard  og  Bygvad. 

Dronning  Sophia  paalagde  da  igen  Mette  flittigt 
at  vare  paa  de  danske  Viser,  hun  kunde  komme  over, 
og  tilsagde  hende  sin  Hjælp,  om  noget  gik  hende 
imod. 

Mette  løftede  sit  blege  Ansigt.  Skulde  hun  til- 
staa  den  naadige  Dronning  alt! 

Men  det  anstod  sig  vel  ikke.  Der  sad  jo  Her- 
tuginde Elisabeth;  hun  skøttede  sagtens  ikke  om  at 
høre  paa  hendes  Klager,  hvor  mildt  hun  end  saa. 

Desuden  —  hvad  kunde  Dronningen  gøre  mod 
hendes  Slægts  Vilje  og  Lovens  Ordlyd. 

Og  alles  Tanker  og  Tale  drejede  sig  masten  om 
den  lille  Prins,  som  laa  i  gamle  Inger  Oxes  Favn 
og  sov  trygt. 

Egentlig  —  naar  det  ret  for  Alvor  gjaldt,  havde 

man  ikke  én  Ven.  Nok  til  Ord,  men  ikke  til  Daad! 
Og  Mette  knejsede  for  at  se  ud,  som  var  hun  vel 
til  Mode. 

Kong  Frederik  red  op  jævne  Vognen,  hvor  Spær- 
klæderne mellem  de  fire  Hjørnestænger  var  hægtet 
til  Side. 

Han  sad  højt  til  Hest  paa  Blankenborg.  Mun- 
tert lyste  og  skinnede  alle  Sølvsnorene  og  Kvasterne 
paa  det  Fløjls  Ridedækken  og  hans  pragtfulde  Ride- 
tøj med  Pukler  og  Spænder,  Stænger  og  Mundstyk- 
ker af  forgyldt  Sølv.  Og  der  stod  smaa,  krydsende 
Solglimt  ud  fra  det  glimrende  Baand  og  Agraffen 
paa  hans  fjerprydede  Hat,  fra  Daggerten  og  Sølv- 
jægerhornet, som  hængte  over  hans  grønne  Silke- 
dragt, der  var  perlestukken  i  gyldent  Løvværk. 

Kong  Frederik  holdt  Blankenborg  an  og  bøjede 
sig  ind  under  Vognhimlen. 

Hans  lange,  kraftige  Ansigt  straalede.  „Hvor 
gaar  det  det  unge  Herskab!" 

Da  Prinsen  i  det  samme  vaagnede  og  smaskede 
et  Par  Gange  som  en  lille  Hundehvalp,  lo  Kongen 
højt  og  overstadigt. 

„Løft  den  Kappe  til  Side,  Fru  Inger.  Han  taaler 
vel  et  fuldt  Drag  af  den  sjællandske  Luft." 

Dronningen  tog  Prinsen  og  holdt  ham  højt  løftet, 
trykket  ind  til  sit  Bryst. 

„Tror  jeg  ikke  alt,  hans  Hænder  kan  tage  fast 
om  din  Kæde,  min  Sophia,  saa  liden  han  end  er!" 
Der  gled  et  alvorsfuldt  Skær  over  Kongens  Ansigt. 
„Gud  unde  mig  kun  Lykke  til  at  bære  de  to  Konge- 
riger paa  mine  Skuldre,  til  hans  bliver  stærke  nok 
dertil." 

De  var  nu  ved  Vejen  til  Karise,  og  Vognen 
holdt.  Kongen  og  Dronningen  gav  da  Anne  Holck 
endnu  engang  en  oprigtig  Taksigelse  for  hendes 
ærlige  Bistand  hin  12te  April  paa  Frederiksborg  Slot, 
da  Prins  Christian  kom  til  Verden. 

13* 

Brejde  Lindenov  var  staaet  af  Hesten  for  at 
hjælpe  Anne  ud. 

„Hør  Brejde,  mener  du  ikke,  at  Vinden  er  kom- 
men i  et  roligt  Hjørne  nu.  Jeg  syntes,  Skyerne  ved 
Solrøste  i  Aftes  tydede  derpaa,"   sagde   Kongen. 

„Sikkert  nok,"  svarede  Brejde.  Men  han  vidste 
næppe,  hvad  han  svarede  hans  Naade  paa. 

Skulde  det  da  føje  sig  saadan,  at  han  og  Elisa- 
beth om  et  kort  Øjeblik  drog  hver  sin  Vej.  Lige  til 
nu  havde  han  haabet,  ikke  villet  have  andet  i 
Tanke,  end  at  hun  agtede  sig  med  Anne  Holck  til 
Harrestedgaard  og  derfra  til  Herlufsholm  at  forfare 
om  den  ny  Forstander.  Troere  Ven  end  Birgitte 
Gjøe  havde  Kurfyrstinden  jo  ikke  haft. 

Drog  hun  til  Meklenborg,  eller  hvad  havde  hun 
i  Sinde !  Kun  et  var  nu  vist  —  hun  fulgte  ikke  med 
Anne.  Alt  var  hun  stegen  ind  i  en  anden  Vogn  og 
sad  og  talte  roligt  med  Peder  Reetz,  som  var  reden 
hen  til  hende. 

Kongen  havde  smilet  af  Brejdes  adspredte  Mine. 
Nu  sagde  han:  „Jeg  er  vel  vant  til  at  paaagte  den 
naturlige  Astrologia;  men  jeg  vil  dog  ydermere  be- 
styrkes i   min   Formodning  af  dig." 

Brejde  tog  sig  sammen.  „Jeg  er  ganske  villig 
dertil.  Det  synes,  som  Vinden  lægger  sig.  Sikkert 
er  der  ikke  megen  Sø  mellem  Gjedser  Odde  og  Mek- 
lenborg." 

„Med  Guds  Bistand!  —  Han  er  liden  til  at  fare 
til  Skibs.     Ej  sandt,  Brejde  Lindenov!" 

„Liden  nok.  Ja.  Men  Peder  Skrams  og  Herluf 
Trolles  Landsmand  agter  Søens  Farer  ringe.  Eders 
Naade." 

„Vel  svaret,  Brejde,"  sagde  Kongen  smilende, 
„Men  nu  fluks  videre  frem,  —  om  der  ellers  skal 
blive  nogen  Jagt   af  ved  Vordingborg  for  Hertugen." 

Brejde  steg  til  Hest. 

Idet  han  hilste  Elisabeth,    kom  en   dump  Vrede 

op  i  ham.  Den  Smerte,  hun  voldte  ham!  At  hun 
dog  kunde! 

Elisabeth  saa  ham  fast  og  alvorligt  ind  i  Øjnene. 
Da  raabte  de  Køresvende,  der  holdt  bag  ved,  og 
trængte  paa.  Hun  bøjede  Hovedet  til  Farvel,  og 
hendes  Vogn  begyndte  at  køre. 

Brejde  jog  over  Vejen  og  ind  i  Marken.  Der 
blev  han  holdende  og  saa  efter  Toget. 

Det  stærke  Sommersolskin  brødes  flimrende  mod 
Sølvet  og  de  høje  Farver  i  de  skindbetrukne  Sele- 
tøjer med  Svandskapper  og  hvide  og  fiolbrune  Fjer- 
buske, Løvehoveder  og  Navnetræk,  i  Rytternes  silke- 
stukne Dragter  og  i  de  vaabenprydede  Rustvognes 
farvede  Spærklæder. 

De  blev  ved  at  køre  frem  i  Række.  Fik  det  da 
aldrig  Ende! 

Men  omsider  var  de  alle  forbi.  Støvet,  der  havde 
staaet  efter  Hesteben  og  Vognhjul,  faldt  langsomt, 
og  Støjen  tystnede  mere  og  mere. 

Men  endnu  holdt  Brejde  med  Ansigtet  mod  den 
foragede  Vej. 

Smerten  —  en  mangeartet  Smerte  —  Vrede, 
Savn,  Længsel,  Fortrydelse  over  hver  spildt  Stund, 
greb  ham  fastere  og  fastere  om  Hjærtet! 

En  Flok  opskræmte,  vilde  Heste  kom  jagende. 
Brejdes  Hingst  vrinskede.  Med  et  dybt  Suk  samlede 
han  Tøjlerne  og  red  efter  Anne  Holcks  Karm,  der 
alt  længe  havde  skumplet  af  Sted  paa  Vej  til  Bre- 
gentved. 


Vandringsmøje. 

Christence  Eilertsdatter   satte  Morgenøllebrødet 
paa  Bordet.    En  efter  En  kom  Karle,  Købmandssvende 

og  Piger  og  skubbede  sig  paa  Plads.  Paa  Bordet 
stod  to  Fade.  Købmanden  og  Christence  var  ene  om 
deres,  for  Niels,  som  plejede  at  sidde  hos,  kom  ikke. 
Der  var  stille  i  Stuen,  man  hørte  kun  Karlenes  Ga- 
ben og  Støjen  med  Skeerne. 

Omsider  spurgte  Købmanden  efter  ham.  Alle 
tav.  „Naa,  kan  ingen  svare.  I  har  da  Mund  til  an- 
det end  til  at  putte  Mad  i!"  sagde  Eilert  hidsigt. 
Gamle  Gert,  der  havde  tjent  for  Karl  i  Gaarden  al 
Ellerts  Tid,  svarede: 

„Husbond  faar  tøve  lidt.  Det  er  ikke  godt  for 
nogen  at  vide,  hvor  Niels  Flint  færdes  —  en  Tors- 
dagnat !" 

Købmanden  saa  ængstelig  ned  paa  Gert  og 
hviskede : 

„Har  du  forfaret  noget?" 

„Jeg  skøtter  ikke  om  at  ligge  i  Kammers  mere 
med  ham.  I  Aftes  var  jeg  mægtig  ruset  og  kom 
uforvarende  helt  ned  ved  Byens  Bolværk.  Der  saa 
jeg  en  Karl,  som  sprang  over.     Det  var  ham." 

Folkene  begyndte  at  knurre.  En  raabte  højlydt: 
„Jag  ham  af  By,   Husbond!" 

Christence  var  bleven  bleg.  Hvad  Livsfare  dette 
kunde  bringe  Niels  i,  skønnede  hun  tilfulde. 

„Fader,  det  tykkes  mig,  at  her  gaar  du  med  til 
en  stor  Uret.  Niels  Flint,  som  gør  Gavn  i  Gaarde 
mere  end  de  andre  til  Hobe  — " 

„Der  ser  Christence,"  sagde  Gert  hoverende, 
„det  er  aabenbarligt,  at  alting  trives  bedre  for  ham 
end  for  os  andre,  og  det  er  et  Tegn  paa,  at  — " 

„Det  er  et  Tegn  paa,  at  han  ikke  sætter  sig  til 
unødig  Skaal  og  Skænk,  men  arbejder  forstandigt 
og  — " 

„Christence  bliver  altid  snakkeblid,  naar  den 
Karl  kommer  paa  Tale,  det  har  vi  alle  forfaret.  Men 
jeg  staar  ved   mit." 

Krambodsvenden  sagde:  „Højt  regnet  gør  han 
maaske  Gavn    mellem    Aar    og    Dag    for  —  lad   mig 

tænke  efter  —  for  saa  meget  som  to  Stude  er  værd. 
Men  han  kan  komme  til  at  gøre  Husbond  mere  For- 
træd end  Ulve,  Drager  —  — " 

„Og  Skorpioner!"  faldt  Gert  ham  i  Talen.  „Det 
er  ikke   for  meget  sagt." 

„Tæm  dog  de  onde  Tunger,  Fader!  Har  han 
ikke  haft  en  tro  Haand  og  en  tro  Mund,  fra  den 
Stund  han  gav  sig  i  din  Tjeneste.  Og  du  ved  den 
ubodelige  Ulykke,  der  kan  komme  af  saadan  Snak." 
Og  Taarerne  blændede  Christences  Øjne.  I  den  sidste 
Tid  tyktes  hun,  at  Menneskene  var  sommesinde  ikke 
bedre  end  Vilddyr  mod  hinanden.  — 

Aldrig  havde  en  Formiddag  været  Christence 
saa  lang  som  denne,  skønt  hun  havde  Hænderne 
fulde  —  Sommerpærerne  skulde  laves  til  Pæredrank, 
og  der  var  kommen  en  Hob  Aal  fra  Kerteminde,  og 
de  skulde  nedsaltes. 

Da  de  sad  ved  Middagsmaden,  kom  Niels  Flint 
ind  ad   Døren. 

„Hvor  har  du  haft  din  Gang?"  sagde  Ejlert  Jør- 
gensen. 

vjeg  gik  i   Nat  til   Kerteminde." 

„Til  Kerteminde?" 

„Naar  Himlen  er  saadan  lys  om  Nætterne,  kan 
jeg  daarligt  holde  mig  under  Tag,  Jeg  traf  Povl 
Skipper  og  gjorde  fornøden  Aftale  med  ham.  Om 
fjorten  Dage  kan  du  faa  Skibslejlighed  til  Holland 
for  hundrede  Øksne." 

„Hundrede!  Ej,  ej.  Det  var  vel  gjort,"  sagde 
Eilert  glad.  „Per  Lauritzen  har  kroet  sig  saa  hof- 
færdig som  en  Stadstyr,  formedelst  han  havde  hyret 
alle  Skuderne.  Hvor  bliver  han  galsindet  nu."  Og 
Eilert  lo. 

„Det  er  sandt,  jeg  agede  et  Stykke  med  Adser 
fra  Mesinge,  han  har  en  Riig  paa  sin  Ager,  som  du 
kan  staa  dig  ved  at  købe,  om  han  ellers  faar  den 
vel  bjærget." 

Da  Niels  havde  spist,  gik  han,  Gert  var  bleven 
siddende. 

„I  Kerteminde  i  Nat  og  tilbage  igen!  Hvordan 
tror  Husbond,  det  er  gaaet  til!" 

„Han  er  en   rask   Karl." 

„Ser  Husbond,  jeg  ved  om  en  Troldkone,  naar  hun 
vilde  hastigt  fra  et  Sted  til  et  andet,  ja  var  det  end 
milelangt,  saa  kunde  hun  fare  det  paa  et  Øjeblik. 
Hendes  Hjælper,  han  hed  Svarte,  han  tog  hende  i 
Brystet  og  satte  hende  i  eet  lige  Løb  af  Sted,  saa 
hun  ikke  rørte  eller  følte  Jord,  før  hun  var,  hvor 
hun  vilde  være." 

Eilert  Jørgensen  smilede  ikke  mere.  Uden  et 
Ord  krøb  han  ind  i  Alkoven.  Da  Christence  kom 
til  og  vilde  lukke  Døren,  skubbede  han  den  hastigt 
op  og  knurrede  vredt. 

Han  var  bleven  mørkeræd  midt  paa  Dagen. 

Christence  forstod,  hvi  han  var  saadan.  Og  med 
Taarer  i  Øjnene  gik  hun  ad  Stegersdøren  ud  i  Gaar- 
den.  Der  var  saa  fredeligt,  men  henne  i  Porten  til 
Gaden  stod  Krambodsvenden  og  Nelle  Kræmmer- 
kvind.  De  hviskede  saa  ivrigt,  og  Nelle  trippede 
saadan  af  Ondskab  og  Iver  efter  at  komme  videre 
med  Sladderen,  saa  at  Christence  ikke  tvivlede  paa, 
at  det  var  Niels,  som  var  paa  Tale.  Det  følte  hun  paa 
sit  sorgfulde   Hjærte. 

Bagvadskelser  i  alle  Vinkler  og  Vraaer,  —  hvi 
kunde  hun  og  Niels  ikke  være  tilsammen  om  at  bære 
det.  — 

Niels  Flint  havde  gaaet  der  i  Nattens  højtids- 
fulde Ensomhed;  den  synderlige  Kraft,  som  er  i  alt 
før  St.  Hans,  følte  han  ogsaa  i  sig;  den  bruste  i  hans 
Sjæl  og  strøg  den  stille  Ro  af  ham,  som  han  havde 
faaet  i  sig  paa  Ellerts  Enemærker.  Nej  —  ikke  maatte 
han  ligge  i  Havn  længere,  ikke  maatte  han  sky  Van- 
dringsmøjen  og  glemme  at  stævne  mod  det  Maal,  som 
dog  stadig  levede  i  hans  Tanke.  Ikke  maatte  den 
Kærligheds  Vælde  holde  ham  fast  her  længere. 

Kunde  han  have  sagt  Christence  alt!  Det  var 
jo  Løgn  og  List  af  ham  at  lade  hende  tro  ham  saa 
godt  og  tro  ham  rede  til  at  sidde  i  Købmandsgaarden 
sin   Livstid  ud. 

Nej,  han  maatte  bort! 

„Liesel,   Liesel,"   sukkede  han  tungt. 

Havde  han  været  fuldt  og  frit  begærende  af  Li- 
vet som  hin  Dag  paa  „Krabaten"s  Dæk,  —  for  vist, 
hans  hele  Hu  stod  til  Christence,  og  intet  skulde  da 
have  trængt  ham  af  hendes  Vej. 

Men  med  den  Brøde  paa  sin  Samvittighed!  — 
Nej,  nej. 

Christence  var  gaaet  ned  i  Bryggerset,  der  laa 
ud  til  Abildgaarden.  De  havde  brygget,  nu  stod  Øllet 
og  gærede.  Hun  smagte  paa  Urten,  som  skulde  bru- 
ges næste  Dag,  naar  de  tyllede.  Men  hun  vidste 
næppe,  hvad  hun  tog  sig  til. 

Niels  Flint  gik  i  Abildgaarden.  Da  han  fik  Øje 
paa  Christence  gennem  Lugen,  der  stod  aaben,  gik 
han  hen  og  stod  og  støttede  sig  mod  Karmen. 

„Christence,  jeg  har  noget  at  sige  dig."  Hun 
løftede  Hovedet  og  saa  paa  ham.  „Jeg  kan  ikke  for- 
tøve her  længere,"  sagde  Niels  dæmpet.  Hun  vovede 
ikke  at  svare,  at  ikke  hendes  Stemme  skulde  røbe 
ham,  hvor  stor  en  Sorg  det  vilde  være.  Omsider 
sagde  hun: 

„Er  det  for  de  haarde  Ord  og  den  Uvillighed 
mod  dig?" 

Han  nikkede.  Det  var  ham  besk  nok,  at  han 
ikke  kunde  sige  hende  den  rette  Aarsag,  fordi  han 
havde  det  saa  klart  for  sig,  at  den  gamle,  syndige 
Gerning  maatte  nu   ogsaa  hun  bøde  for. 

Christence  udbrød : 

„Denne  Verden  er  da  ogsaa  saa  forgiftig,  saa 
fuld  af  Arghed,  saa  — " 

„Christence,  ikke  passer  de  Ord  i  din  Mund! 
Verden  ligger  jo  lys  og  fager  for  dig." 

Hun  gik  hen  til   Lugen: 

„Der  sker  dig  Uret,  det  maa  vel  nage  enhver, 
som  ser  det." 

„Jeg  ved  vel  om  deres  skændelige  Snak.  Men 
er  det  ufortjent,  at  de  hader  mig  for  det,  saa  —  — 
vidt  har  jeg  faret,  Christence,  mange  Sejl  har  jeg 
haft  udfoldede,  revne  trak  jeg  de  fleste  ind."  Og 
Niels  lagde  overvældet  Hovedet  mod  Lugekarmen. 

En  Stund  stod  Christence  og  saa  paa  ham,  da 
lagde  hun  sin  Haand  paa  hans  Nakke,  saa  let  og  saa 
kort  et  Nu  var  det,  at  hun  mente,  han  ikke  kunde 
fornemme  det. 

Men  Niels  følte  det  dybt  ind  i  Hjærtet!  Han 
tvang  sig  til  at  holde  sig  urørlig,  indtil  det  Glædesbrus 
var  døet  hen.  Saa  løftede  han  Hovedet  og  gik  et 
Skridt  tilbage. 

„Forlad  mig,  Christence,  det  var  en  føje  Synd 
af  mig,  om  jeg  længere  holdt  mig  fra  det,  som  er 
den  Gerning,  der  skikker  sig  bedst  for  mig.  Jeg  kan 
ikke  længere  blive  i  din  Faders  Brød;  jeg  gør,  som 
Oluf  Bager  har  begæret  af  mig  og  drager  for  en  Tid 
ud  til  en  Gaard,  han  nyssens  har  faaet  i  Paarup 
Sogn,  Ellegaard  hedder  den;  der  er  nok  for  mig  at 
vare,  og  jeg  kan  da  forsøge,  hvorvidt  det,  som  jeg 
har  set  af  udenrigsk,  passer  for  dansk  Jord.  Føjer 
Lykken  mig,  kan  jeg  vel  endnu  bryde  mig  den  Vej, 
der  for  mig  er  den  rette." 

Kunde  han  blot  finde  paa  Ord  at  sige,  til  der 
kom  nogen!  Han  mægtede  ikke,  om  han  var  ene 
med  hende,  at  byde  hende  Farvel  saa  fremmed,  som 
retteligt  var:  „Ja,  Christence,"  blev  han  ved,  „alle 
vil  sige,  jeg  handler  som  det  mig  bør  ved  at  forlade 
din  Faders  Tjeneste." 

„Alle!  Man  skal  ikke  spørge  Naboer  og  Gen- 
boer, men  sin  egen  Samvittighed." 

„Og  den  siger  mig,  jeg  maa  ikke  lempe  mig  efter 
mit  Hjærtes  Begæring.    Den  byder  mig  at  gaa  af  din 

Vej,  før  det  er  for  sent         for  os  begge,"   lagde  han 
hviskende  til. 

I  det  samme  støjede  en  Pige  med  Bryggeredet. 
Han  greb  Christences  Haand  og  knugede  den  mod 
sin  Kind.  Saa  gik  han  ind  gennem  Bryggerset,  op 
mod  Stuen  uden  at  se  paa  hende. 


Brejdes  Lykke. 

En  Rejsevogn  med  kongeligt  Vaaben  paa  Fad- 
dingen  droges  langsomt  frem  ad  Vejen,  der  gaar  Syd 
ned  gennem   Sjælland. 

Kornet  var  af  Marken,  og  Kulden  var  ved  at 
komme  i  Luften.  Man  var  alt  begyndt  at  holde  mest 
til  inden  Døre,  og  Husmødre  i  By  og  Borg  hastede 
med  at  faa  Fadebur  og  Forraadskamre  fyldt  til  Vinter- 
brug. Den  Morgen  skinnede  Solen  igen  efter  flere 
Dages  uafbrudt  Regn,  og  Dyr  og  Mennesker  kom  i 
Hu,  at  endnu  var  Sommeren  ikke  gaaet  af  Lande. 

De  brungyldne  Stubmarker  lukker  sig  som  Søer 
om  Kratstrimler  og  Skovholme,  hvor  Regn  og  Vind 
har  gnavet  i  Top  og  Kanter,  saa  at  brogetstærke  Far- 
ver spiller  frem  mellem  det  grønne. 

Fra  Løvspring  til  Løvfald,  —  hvor  megen  Sorg 
kan  da  vendes  til  Glæde,  og  hvor  stor  en  Hjærte- 
kvide  kan  da  komme  over  En! 

Saaledes  tænkte  Elisabeth  Reetz,  der  sad  ene  i 
Vognen. 

Til   fulde  havde  hun  kendt  det  sidste.  — 

Fra  hun  hin  Junidag  paa  Dronningens  Begæring 
drog  med  tilbage  fra  Vordingborg,  havde  hun  været 
i  Dronningens  Jomfrukammer  og  fulgt  med  paa  Rej- 
serne rundt  i   Riget. 

Det  længste  havde  hun  draget  Tiden  ud.  Men 
hvad  gavnede  det,  hun  tøvede  Brejde  Lindenov  efter! 

Hun  havde  den  Rigdom  i  sin  Sjæl  af  hans  Ord 
og  hans  Væsen.  En  umistelig  Skat.  Men  hvi  drog 
den   ham   ikke   til   hende! 

Men  enten  han  kom  eller  ej,  —  han  var  nok 
den  Ære  værd,  at  hun  elskede   ham   sin  Livstid  ud! 

Hendes  stærke  Aand  var  det  fast  ugørligt  at  fatte 
den  Tanke,  at  det,  som  levede  saa  mægtigt  dem  imel- 
lem, kunde  visne  og  dø. 

Men  naar  al  hendes  Kærlighed  ikke  havde  kun- 
net give  den  ensomme  Sjæl  Tryghed,  da  var  det  vel 
Livets  haarde  Vilkaar,  at  naar  Lykken  ikke  er  med, 
da  baader  Hjærtets  Forlængsel   og  Vilje  intet!  — 

Elisabeth  pinte  sig  til  at  høre  efter  den  Samtale, 
som  førtes  af  hendes  tyske  Svend,  der  fulgte  til  Hest, 
og  Ægtbonden,  hvis  Øg  var  for  Vognen. 

Hendes  Forstand  sagde  hende,  at  dette  var  mor- 
somt, men  ikke  et  Smil  kunde  det  bringe  paa  hen- 
des Læber. 

Elisabeth  Reetz  tænkte:  En  ærlig  Sorg  staar  til 
at  bære! 

Det  havde  Studenten  sagt  i  Komedien,  som  de 
agerede  ved  Prinsens  Daab.  Og  siden  havde  hun 
søgt  at  tvinge  sig  med  det  Ord,  naar  Fortvivlelsen 
var  over  hende. 

Nu  sagde  hun  det  igen  hen  for  sig  og  gav  sig 
til  at  se  ud   for  at  faa  andet  i  Tanke. 

Men  som  hun  lyttede  til  Bondens  danske  Ord 
og  lod  Blikket  glide  ud  over  sivgroede  Mosedrag  og 
Vange  og  Skove,  da  følte  Elisabeth  Reetz,  at  hun 
elskede  dette  store  Rige,  —  fra  Sønderjyllands  fro- 
dige Agre  til  Gullands  og  Blekings  Skove. 

Her  kunde  hun  have  slaaet  Rod  og  med  Stolt- 
hed hørt  sine  Børn  kalde  det  deres  Fædrenerige! 

Elisabeth  Reetz  lænede  Hovedet  mod  Spærlagnet 
og  græd.  Mest  over  den  nagende  Følelse  af  Van- 
magt, der  ikke  lod  sig  dysse   til  Ro. 

En  Stund  efter  holdt  Vognen.  Svenden  kom  hen 
og  aabnede  Døren.  Han  meldte,  at  da  de  sidste  Mil 
var  gaaet  hurtigere  end  vanligt,  var  den  Bonde,  som 
skulde  møde  med   Heste  her,  endnu   ikke  kommen. 

Elisabeth  steg  da  ud.  Ved  Vejen  laa  et  lille 
Bondehus,  men  der  var  en  Slags  Ølbod,  saa  hun  gik 
ikke  indendørs  men  om  ved  Kaalgaarden.  Her  van- 
drede hun  frem  og  tilbage,  medens  de  ventede.  — 

Inde  ved  Bordskiven  sad  to  Adelsmænd,  en  Kru- 
ckov  og  en  Bydelsbach,  Henrik  Bydelsbach,  Fader 
til   Hans   Henriksen. 

For  et  Par  Timer  siden  var  de  kommen  ridende 
fra  Braade.  Børge  Trolle  tænkte  paa  at  bygge  Gaar- 
den  om  fra  nyt  af.  De  havde  tilbudt  ham,  naar  Ti- 
den kom.  Mursten  fra  Teglværkerne  paa  deres  Gaarde, 
og  Børge  havde  ikke  været  uvillig. 

Nu  sad  de  og  doblede  og  drak,  den  forventede 
Handel  til  Ære. 

Det  gik  ikke  af  uden  adskillige  Kander  01;  Hen- 
rik Bydelsbach  havde  fundet  paa  at  kalde  Ølbollen 
for  Børge  Trolles  Pengekiste,  og  det  voldte,  at  Glæ- 
den ved  at  tømme  den  var  dobbelt. 

Der  sad  de  nu  paa  Bænken  langs  Væggen,  og 
ikke  et  Øjeblik  stod  Munden  paa  dem,  uden  naar  de 
havde  Krus  for  den. 

Øllet  sivede  ned  ad  Casper  Kruckovs  graa,  tve- 
delte Skæg,  og  Henrik  sad  med  et  spodsk  Smil  om 
de  tynde  Læber,  i  hvad  han  saa  sagde.  Langt  og 
tykt  skvaldrede  og  skræppede  de  om  alt  muligt  paa 
Jorden,  uden  at  den  ene  hørte,  hvad  den  anden 
sagde. 

Pludselig  hug  Casper  Næven  i  Bordet  og  raabte 
vredt:  „Gid  Jorden  aabne  sig  og  sluge  mig  med  Sjæl 
og  Krop,  om  jeg  ikke  er  ilde  tilfreds  med  at  sidde 
her  med  dig,  din  Fandens  Skvaldrepose!  Herren  hjælpe 
mig  —  falder  jeg  ikke  i  den  sorteste  Melancolia  af 
det!"  Og  Taarene  kom  ham  i  Øjnene.  Men  Henrik 
lo  og  sagde: 


206 


„Sla  bort  den  Melancolia,  hjærte  Casper.  Vi 
faar  vel  ny  Lyd  i  Piben." 

„Jeg  gaar  ganske  af  Lave  af  Sorg  og  Pine,  Henrik- 
lille. Øllet  er  ondt,  og  jeg  har  sølet  paa  mine  ny, 
dejlige,  pappegøjegrønne  Hoser."  Og  Casper  sukkede 
drabeligt,  og  Henrik  lo  end  drabeligere. 

„Stil  dig  tilfreds,  lille  Nus,  Bygvad  er  ikke  langt 
herfra  over  Markerne.  Lad  os  hjemgæste  Brejde 
Lindenov!" 

„Vi  er  vist  saa  velkommen  der  som  Salt  i  Øje. 
Og  desforuden  vanker  der  sagte  ikke  andet  end  Mælke- 
bysse  og  en  Fasteprædiken." 

„Saamænd,  saamænd.  Men  saa  holder  vi  ham 
en,  der  er  end  skrappere.  Haardt  mod  haardt,  som 
Fanden  sagde,  da  han  satte  sin  Rumpe  mod  en  Torne- 
busk." Og  Henrik  lo  overstadigt,  og  Casper  lo  med, 
lige  saa  ivrigt  som  han  før  havde  klaget. 

Fra  det  lune  Leje  paa  Ovnen  kom  en  lang  Karl 
kravlende  ned.     Det  var  Klavs  Krumhals. 

„Velbaarne  Herrer.  Vil  I  give  mig  en  af  de 
smaa,  trinde  Tingester  der  paa  Bordet,  saa  skal  jeg 
opvarte  Jer  med  en  Morskab,  I  vel  skal  finde  jer 
fornøjet  med." 

Henrik  kastede  en  Mønt  til  ham. 

Klavs  snuppede  den.  Derpaa  gik  han  hen  til 
Muren.  Der  var  et  Hul,  lukket  med  en  Kampesten. 
Den  skød  han  til  Side. 

Da  han  en  Tid  havde  staaet  og  set  ud  og  ban- 
det og  knyttet  Hænderne,  vinkede  han  Herrerne  hen 
i  Døren. 

„Ser  I  den  Plumpert,"  sagde  Klavs  og  pegede 
paa  Elisabeth  Reetz'es  Svend,  der  stod  og  lænede  sig 
til  en  af  Vognstolperne.  „Ser  I,  hvor  han  bryster 
sig,  som  om  han  holder  sig  for  mere  værd  end  I, 
der  er  af  adeligt  Blod,  kun  fordi  han  følger  den 
kongelige  Vogn." 

De  to  adelige  Herrer  blev  end  rødere  i  Hovederne 

og  fattede  om  deres  Degen.  „Der  er  Haan  i  hans 
Øjekast,"   sagde  Casper  rasende. 

„Han   føler  jer  i   Munden,  om   I   har  Tænder." 

„Det  skal  han  faa  at  fornemme,  den  fiolbrune 
Rakkerbælg,"  raabte  Henrik  Bydelsbach  og  lavede 
sig  til  at  faa  Ligevægt  i  Kroppen,  saa  han  kunde 
løfte   Benet  over  det  høje  Dørtrin. 

Men   Klavs  sagde  sødt: 

„Var  det  ikke  mere  Tidkort  at  slaa  Tærninger 
om,  hvem  der  skal  tugte  ham  og  støde  ham  ned  til 
Tak  for  hans  haanlige  Øjekast."  Henrik  og  Casper 
slog  en  gjaldende  Latter  op  og  ravede  hen  til  Tær- 
ningerne.  Det  var  da  en  Indsats,  der  var  værd  at 
lege  om! 

„Du  først,  din  Ærkegæk." 

Men  Klavs  krummede  sig  ydmygt.  Slig  Ære 
tilkom  ikke  ham.  Han  var  kun  en  arm  Øksenrøgter 
fra  Faaborgegnen,  der  rejste  i  sin  Herres  Ærinde  og 
skulde  haste  ad  Fyn  til. 

Sandheden  var,  at  Klavs  havde  været  nede  i  det 
tyske  at  afhænde  Gyldendug  og  Silkekram  og  andet 
Tyvegods  fra  Røverne  paa  Fyns  Hoved. 

Henrik  og  Casper  var  for  optaget  af  deres  ny 
Morskab  til  at  staa  paa  det,  og  de  formente  ikke 
Klavs  Krumhals  at  liste  bort. 

Casper  Kruckov  slog  først. 

„To  Femmere,  Dævlen  plukke  mig,"  brølede  han 
og  tog  til  Værget. 

Henrik  Bydelsbach  huggede  Tærningerne,  saa  de 
fløj  henad  Bordet. 

„Seksere!  Ja  bi  du  nu,  din  —  din  — ,"  og  han 
drog  iligen  sin  Degen,  ravede  ud  og  løb  den  gennem 
Svenden,  inden  han  kunde  vige  til  Side. 

Benene  gik  fra  ham,  og  han  faldt  forover  med 
et  kort,  kvalt  Skrig. 

Elisabeth  Reetz  kom  hastigt  til.  Hun  rev  sin 
Silkehue  af  og  klemte  den  mod  Saaret,  for  at  hæmme 

Blodvældet,  alt  medens  hun  raabte  Mennesker  til 
Hjælp. 

Henrik  Bydelsbach  stod  et  Øjeblik  og  brummede, 
saa  gik  han  hen  og  løste  sin  Hest  af  Ringen  ved 
Døren. 

En  efter  anden  var  Folk  kommen  til;  der  stod 
ikke  faa  om  hende,  da  hun  sagde  til  Bydelsbach:  „I 
skal  komme  til  at  bøde  efter  Landets  Lov  for  dette. 
Tro  I  mig.  —  Men  rid  nu  hastigt  efter  nærmeste 
Bartskær  eller  lægekyndige  Frue." 

Bydelsbach  svor,  at  Svenden  laa  paa  sine  Ger- 
ninger. Han  havde  tugtet  ham.  Videre  havde  han 
ikke  med  ham  at  gøre. 

Elisabeths  Øjne  flammede,  og  hun  sagde  fast  og 
højt:  „Da  skal  I  vide,  at  der  er  ikke  En  her,  uden 
at  de  anser  denne  lede  Gerning  for  at  være  en 
Adelsmand  til  evig  Skam!" 

Henrik  var  kommen  i  Sadlen.  Casper  var  alt 
ved  at  ride  bort  —  i  et  stort  Sving  uden  om  Bøn- 
derne, der  havde  knyttet  Næverne  mod  dem. 

Henrik  Byldelsbach  vilde  følges  med  ham,  men 
Casper  drejede  da  ad  den  anden  Kant  og  lod,  som 
de  aldrig  havde  set  hinanden. 

Henrik  brast  i  Latter.  Med  høj  Røst  istemmede 
han:  Hvor  Fanden  ikke  kan  selv  komme,  sender  han 
en  Kvinde!    Skraalende  den  Vise  red  han  bort.  — 

Ud  over  Markerne  pilede  en  lille  Dreng  ad 
Bygvad  til.  Angst  og  raadvild  havde  han  staaet  ved 
Gærdet  og  set  paa  det  altsammen.  Nogle  af  Kvin- 
derne havde  grædt,  og  Mændene  var  blevne  ved  at 
staa  der  og  havde  ladet  Arbejde  være  Arbejde.  Saa 
var  det,  at  det  faldt  ham  ind,  at  naar  det  stod  værst 
til,  var  der  et  Navn,  de  altid  nævnede:  Lensmandens! 
Han  vidste  Raad  for  meget.  Og  straks  for  han  til 
Bygvad.  — 

Det  varede  ikke  længe,  inden  Brejde  kom  spræn- 
gende paa  sin  bedste  Hest. 

Der  gik  som  et  Lettelsens  Suk  gennem  Bønder- 
hoben, da  de  veg  til   Side   for  ham. 

Elisabeth  havde  faaet  Halm  ud  og  selv  hjulpet 
at  bære   Svenden  hen  i  Skyggen   ved  Gærdet. 

Hun  holdt  den  Saarede,  saa  hun  kunde  ikke 
vende  sig,  da  hun  hørte  Rytteren.  Men  hun  havde 
fornemmet  den  Følelse  af  Fortrøstning,  han  frem- 
kaldte hos  Bønderne. 

Og  nu  hørte  hun  en  Røst,  som  hun  vel  skulde 
kende.  „Hvad  er  her  for  Haande!"  Og  da  hun  løftede 
Hovedet,  mødte  hun  et  Blik  fra  den,  hun  helst  var 
hos,  ihvor  det  gik  hende,  vel  eller  ilde. 

Og  der  var  hende  intet  sælsomt  i,  at  han  kom  til 
hende   i   denne  sørgelige  Stund. 

Brejde  bøjede  sig  ned  til  Svenden.  Elisabeth 
rejste  sig.  „Jeg  har  Hørlærred  i  mit  Færdesskrin. 
Kan   I   ikke  bruge  det  at  forbinde  med?" 

Brejde  svarede  ikke  straks,  men  løftede  Sven- 
dens Hoved.  Saa  sagde  han  sagte:  „Det  gøres  ikke 
nødigt  kære  Jomfru  Elisabeth.    Han  døde  nu!" 

Der  var  saa  stille,  at  de  alle  hørte  hans  Ord. 
Men  nu  blev  der  end  mere  stille.  Mændene  blottede 
Hovederne,  og  Kvinderne  korsede  sig  og  sukkede. 

Rundt  om  fra  trængte  de  dagligdags  Lyde  ind 
over  dem,  Hanegal,  Brøl  af  Kreaturer,  Vindens  Susen 
i  Hegnet,  Plejleslag  og  andet.  Men  endnu  stod 
Flokken  urørlig  og  saa  paa  den  Døde.  Ingen  kunde 
faa  Tavsheden  brudt. 

Omsider  bøjede  Brejde  sig  og  strakte  Svendens 
Lemmer.     Elisabeth    knælede  og   lukkede  hans  Øjne. 

Med  sagte  Stemmer  begyndte  Bønderne  at  drøfte 
dem  imellem,  hvad  enhver  havde  set  og  hørt  af  det. 

Elisabeth  sagde  til  Brejde:  „I  faar  løsne  hans 
Vams  og  tage  Passet  frem.    Han  varede  det." 

Han  gjorde,  som   hun  bad. 

„Det  er  gennemstunget  og  blodvædet.  —  Vel- 
byrdige Jomfru,  I  faar  vente,  til  vi  kan  faa  et  Bud 
til  København  eller  Næstved  efter  et  nyt  Pas  og  en 

ny  Ledsager.  Vil  I  ikke  drage  til  Harrestedgaard 
saalænge.  Men  allerførst  faar  I  berette  mig,  hvor- 
ledes dette  er  tilgaaet." 

Alt  som  Elisabeth  fortalte,  blandedes  Harmen  i 
hendes  Sind  med  en  stille  Fryd  over  at  se  Brejde 
saa  vred  og  saa  virksom  for  hendes  Vel.  Nøje  tog 
han  rede  paa  alt,  og  da  han  fik  de  to  beskreven  af 
Krøgersken,  mente  han  at  vide,  hvem  det  var,  og 
lovede  højlydt,  at  det  skulde  koste  Henrik  Bydels- 
bach  en  stor  Mandebod,    før   han    fik    sin  Fred  igen. 

Dermed  drog  han  med  Elisabeth  Reetz  til  Harre- 
stedgaard, hvor  Anne  Holck  og  Mandrup  Parsbjerg, 
der  var  hos    sin  Moder  i  den  Tid,   modtog  dem  vel. 

Brejde  Lindenovs  uforfalskede  Harme  over  den 
lede  Gerning  var  saa  redelig,  at  han  ikke  havde  Rum 
for  de  melankoliske  Tanker,  der  ellers  holdt  ham  af 
Menneskers  Selskab.  Han  var  den  ivrigste  for,  at 
Retten  skulde  ske  Fyldest.  Men  Mandrup  mente, 
det  var  bedst  at  fare  sagte  og  se  sig  vel  for,  før 
man  forfulgte  Henrik  Bydelsbach  paa  Tinge.  Gjort 
Gerning  har  dog  ingen  Vending,  og  den  Dræbte  var 
dog  kun  en  ringe  Svend.  Et  saadant  groft  og  fledigt 
Sind,  der  fandtes  i  Henrik,  —  han  var  ikke  til  at 
røre  ved.  Heller  maatte  man  tage  mod  den  Bøde, 
han  havde  givet  Tilsagn  om,  selv  om  den  var  saa 
ringe,  at  det  næsten  var  en  Haan,  og  selv  om  hans 
Brev  endte  med:  for  Resten  befaler  jeg  Jer  alle  — 
og  den  udenvæltske  Kvinde  med  —  Djævlen  af 
Helvede  i  Vold! 

Men  Brejde  stod  paa,  at  dette  skulde  ikke  gaa 
ufortalt  hen.  De  mente,  at  det  lignede  lidet  Brejde 
Lindenov  at  bære  en  saadan  langvarig  Vrede  i  sit 
Hjærte,  og  de  begyndte  at  tale  om  Guds  Kærlighed, 
der  er  saa  stor  selv  til  den  argeste  Synder,  at  han 
lod  sig  opstinge  med  Spyd  og  sine  Arme  sprede  ud 
paa  Korset. 

Det  gik   Brejde    oprigtigt   til    Hjærte    at   mærke, 

hvor  lidet  de  forstod,  hvad  dette  var  ham.  De  tog 
det  for  Uforsonlighed  mod  Henrik,  og  saa  var  det 
dog  kun  inderst  inde  dette,  at  han  ikke  kunde  bære 
at  række  Haand  til,  at  Løgnen  skulde  højfærde  sig 
over  Sandheden.  „Saa  saare  jeg  ser  det  ringeste  til, 
at  Henrik  fatter  han  handler  ondt  med  sin  Trodsen 
og  vil  rette  sig,  skal  jeg  være  den  første  til  at  række 
ham  Haand.  Hvad  nytter  det,  at  jeg  lader  ham  løbe. 
Gud,  som  ser  ind  i  alle  Hjærters  Læddiker  og 
Vraar,  vil  se,  at  han  lader  sig  regere  af  det  onde, 
det  onde,  som  jeg  hader,  og  som  jeg  vil  hjælpe 
ham   til  at   frygte,  saa  sandt  der  er  Lov  i   Lande." 

„To  Hund,  kæm  Hund,  dog  er  Hund,  som  før 
var,"  sagde  Mandrup  og  lo.  „Nej,  Brejde,  lad  ham 
fare  og  lad  os  faa  Fred  for  hans  stinkende  Haans- 
ord.  —  Der  staar  skrevet:  Du  skal  elske  din  Næste!" 

„Men  der  staar  ogsaa  skrevet,  du  kan  ikke  tjene 
to  Herrer!  Og  jeg  kan  ikke  paa  engang  tjene  Gud 
og  det  onde,  som  Henrik  lader  sig  regere  af!  Det 
er  det,  jeg  ret  trolig  hader  og  ikke  Henrik  selv."  — 

Det  kom  Brejde  for  Øre,  at  Henrik  højligen 
klaffede  og  bagtalte  Elisabeth  Reetz.  Denne  hans 
Ubluhed  gjorde  ham  rasende.  Elisabeth  mente,  hun 
stod  paa  for  sikker  Grund  til,  at  Spot  og  Eftertale 
kunde  ramme  hende.  „Klaffer  de,  hænger  der  altid 
noget  ved.  Skal  Henrik  nu  lege  med  Rygte  og  Ære 
ogsaa,  da  skal  jeg  hjemgæste  ham,  saa  han  sent  glem- 
mer det!"  sagde  Brejde.  „Det  baader  intet,"  svarede 
Mandrup,  „Du  fnyser  mod  Overmagten.  Det  er  med 
det,  som  kommer  i  Folkemunde,  som  med  det,  der 
kommer  i  Ulvs  Mund,  —  der  hører  en  sjælden  Lykke 
til  at  faa  det  ud  igen.  Mester  Anders  sagde  en  Dag, 
at  nu  om  Stunder  er  intet  saa  ret  sagt  eller  saa  vel 
gjort,  at  det  jo  ved  Klaffertænder  skamferes  og  van- 
rygtes!   Og  det  er  saamænd  sandt  nok." 

Men  Brejde  stævnede  dog  Henrik  Bydelsbach 
til  sig,  at  de  kunde  faa  denne  Sag  drøftet  med  Tunge 
eller    Sværd.     Et    angerløst    og    haanende    Svar    lod 

Henrik  en  Pebling  nedskrive  for  sig,  og  han  lod 
dem  vide,  at  han  nu  holdt  sig  i  Skoven  eller  andet 
Sted,  hvor  han  ikke  var  at  finde,  til  han  fik  sin  Fred 
igen.  Og  det  skulde  ikke  vare  længe.  Han  havde 
mægtige  Venner. 

Den  Dag,  det  Brev  kom  dem  i  Hænde,  sad  de 
alle  samlede  paa  Harrestedgaard.  Da  de  drøftede  det, 
talte  de  alle  —  selv  Anne  Holck,  som  om  det  var 
af  Trang  til  Hævn,  at  Brejde  stod  saa  fast  paa  at 
forfølge  Henrik  paa  det  eftertrykkeligste  med  Loven. 
Da  genmælede  Brejde  ikke  mere.  Men  han  følte 
med  Sorg,  at  dette  voldte  ham  mindre  Hjærteve  end 
de  andre  Gange,  det  var  sket.  Den  Fare  var  altsaa 
i  Verden,   at  man   kunde    vænne   sig   til    at   taale   alt 

—  selv  aabenbar  Uret. 

Elisabeth  Reetz  rejste  sig  og  gik  ind  i  Kammeret 
næst  derved.    Som  Brejde  saa  hende  gaa  over  Gulvet, 

—  rank  og  let  som  en  Raa  gik  hun  da  vidste 
han,  at  i  hendes  Øjne  flammede  Vrede  over,  at  de 
tog  ham  for  en  anden,  end  den  han  var.  — 

Mandrup  Parsbjerg,  Anne  Holck  og  nogle  Naboer 
og  Kyndige,  der  havde  siddet  hos,  var  gaaet.  — 
Brejde  rejste  sig  og  gik  efter  Elisabeth. 

En  Stund  blev  han  staaende  i  Døren.  Kammeret 
var  kun  lidet  og  med  hvælvet,  hvidkalket  Loft  og 
et  Vindve  i  Rudemønster.  Væggene  var  dækkede 
af  malede  Drætter,  og  Gulvet  var  strøet  med  Timian 
og  Pæreblade. 

Midt  i   Solvældet  —  Solen   stod   lige  sønden  ind 

—  sad  Elisabeth  Reetz.    Brejde  gik  hen  til  hende. 

Linden  derude  var  til  Hælvten  afløvet.  Gyldne, 
urolige  Lyspletter  dansede  sagte  hen  over  det  brune 
og  gule  Løvtæppe, 

Brejde  talte  igen  om  det  fra  før.  Elisabeth 
svarede:  „Hvor  kan  nogentid  Retfærdighed  have  Frem- 
gang her  i  Verden,  naar  hvad  der  er  vel  og  oprigtigt 
handlet  skal  staa  paa  Hylde  med  det,  som  er  ondt 
sagt    og    ondt    øvet.    Det    kommer    mig   for,    at    lidet 

baader  det  syndige  Mennesker,  at  den  Kærlighed  til 
dem,  som  Gud  hjælpe  os  at  faa  —  virker,  som  var 
det  Kærlighed  til  det  onde  i  dem.  Paa  den  Maade 
gør  vi  vort  til,  at  Retfærdigheden  vanrøgtes."  De 
var  tavse  en  Stund.  Da  sagde  Brejde:  „Dølg  ingen 
af  eders  Tanker  om   dette   for  mig!" 

Elisabeth  saa  ikke  paa  Brejde;  men  det  var  til 
ham  og  til   ham  alene,  hun  kunde  tale  om   dette. 

„Er  Verdens  Fristelser  ikke  saa  mangelunde,  og 
er  vore  Sjæle  ikke  saa  lidet  befæstede  i  det  gode, 
at  ingen,  der  føler  uforfalsket  Harme  over  aabenbar 
Synd,  bør  dølge  det.  Man  stinger  jo  da  ikke  Bjørn 
med  Straa!  —  Tier  jeg  til  det,  som  er  ondt  i  min 
bedste  Vens  Hjærte,  da  er  jeg  ham  værre  end  hans 
værste  Fjende,  og  da  tjener  jeg  jo  to  Herrer,  som  I 
sagde  forgangen."  En  tung  Taare  gled  ned  over 
Elisabeths  Kind.  „Kunde  man  ret  lære  den  største 
Livsens  Kunst:  at  elske  Synderen  og  hade  Synden, 
da  vilde  meget  godt  føres  til  Stevne  for  En  selv  og 
for  andre  med." 

Der  var  meget  stille  i  Kammeret.  Man  hørte 
Brejdes  Sporehjul  ringle,  han  traadte  hende  uvilkaar- 
ligt  mere  nær.  Det  brast  ud  af  Elisabeth:  „Aah, 
Brejde  Lindenov  føler  man  sig  vel  prøvet  i  Tugt  og 
vel  prøvet  i  Lykkens  Dage,  er  det  da  ikke  En  klart, 
at  Livet  er  af  saa  betydningsfuld  en  Rigdom  og 
Livets  Love  af  en  saa  mægtig,  storladen  Retfærdig- 
hed, at  — "  Hun  talte  ikke  ud.  De  Taarer,  hun 
kæmpede  med,  og  den  alvorsfulde  Klang  i  hendes 
Stemme  meldte  om,  hvor  dybt  i  hendes  Sjæl  det 
vældede,  det,  som  hun  havde  givet  Ord. 

Da  slog  Brejdes  Lykketime. 

Af  de  kostelige  Ting,  han  i  Smerte  og  Fryd 
havde  blandet  i  sin  Sjæl,  løste  Lykkens  Guld  sig  ud 
i   en  sitrende,  vægtig  Draabe. 

Og  han  tog  med  sin  Haand  om  Elisabeths  Hoved 
og  bøjede  det  fast  ind  mod  sit  Bryst.  Og  de  voldte 
ham  ingen  hemmelig  Angst  eller  Tvivl,  alle  de  Ord, 

der  nu  stormede  fra  hans  Læber,  skønt  de  var  stærke, 
og  saa  langt  som  Ord  kan  række  talte  om  Kærlig- 
hed. For  hvor  stærke  de  end  var,  de  var  ikke  stær- 
kere end  den  Følelse,  han  havde  i  sit  Hjærte,  og 
som  lyste  op  i  ham  og  voldte  en  Frihed,  en  Lykke, 
en   Fylde  af  Jubel,    han  ingen   Sinde    før  havde  anet. 

Elisabeth  saa  op.  Hendes  Øjne  var  blaa  som 
Lavendler,  og  der  var  en  stærk  Taareglans  i  dem. 
Brejde  tyktes  han  ind  i  sit  sidste  Aandefang  vilde 
mindes  dem,  som  de  saa  ud  i  denne  Stund,  hvor 
hun  gav  ham  sin  Tro,  og  de  lagde  deres  Sjæles 
Velfærd  i  hinandens   Hænder.  —  — 

Havde  Brejde  Lindenov  før  været  som  et  Rør, 
der  kunde  bøjes  af  allehaande  Vejr  i  hans  egen  Sjæl, 
saa  kunde  han  nu  lignes  ved  Himmelhvælvet,  som 
det  er  i  de  lyse  Nætter.  Hvad  der  end  mødte  ham, 
—  det  var  ham,  som  dæmrede  et  stille  Lysskær  bag 
det  altsammen! 

Og  mere  end  een  Gang  priste  han  sit  Held,  at  han 
var  født  i  en  Stund,  hvor  Venus  var  i  Opgang  og  stod 
i  Krebsens  Tegn,  —  det  bedste  Varsel  for  hans  Kær- 
lighed. 

Som  det  led  ud  paa  Efterhøsten,  og  Brejde  og 
Elisabeth  stod  i  den  fejreste  Lykke,  blev  det  ham 
klart,  hvor  kortsynet  han  havde  været  i  den  Sag 
med  Mette  Viffert.  Hvor  ilde  havde  han  dog  ikke 
handlet  ved  at  ville  lukke  hende  ude  fra  at  naa  det 
nye   Liv,  der  havde    aabenbaret  sig  for  ham. 

Siden   han  hende  først  saa! 

Lad  kun  Mettelil  styre  ud  paa  de  store  Vande. 
Der  er  større  Fare  ved  at  give  sin  Sjæl  til  En,  som 
ikke  vil  se,  hvad  der  er  Guds  Tanke  med  den,  end 
ved  at  flyve,  saa  længe  Vejret  bærer  under  Vingen, 
den   Vej,  al   ens  redeligste   Længsel  drages  imod! 

Al  den  Stund  Elisabeth  havde  voldet  den  Klar- 
hed i  hans  Sjæl,  undte  han  hende  ogsaa  Glæden  ved 
at  sige  Mette,  at  han  vilde  staa  hende  bi. 

En  Dag,  Klokken  var  end  ikke  elleve  slagen,  gik 

han  ind  til  hende  og  gav  hende  Besked  paa  dette. 
Et  Brev,  der  var  skreven,  saa  at  han  vidste,  at  hans 
Søster  Gørvel  vilde  lade  sig  røre  deraf,  lagde  han 
lykkeligt  smilende  i   hendes   Hænder. 

Som  de  sad  og  talte  sagte  sammen  om  dette, 
kom  en  Smaadreng  og  meldte,  at  Henrik  Bydelsbach 
var  ovre  i  Abildgaarden  og  bad  Brejde  Lindenov 
uden  Tøven  komme  og  følge  med  til  Bygvad;  han 
var  nu  villig  til  at  betale  fuld  Mandebod,  som  Brejde 
begærede  det  paa  Elisabeth  Reetz's  Vegne,  og  tage 
de  onde   Ord  i  sig,   han  havde  sagt  hende  paa. 

Brejde  sprang  op:  „Hils  ham  og  sig,  jeg  kom- 
mer fluks.  Læg  Sadlen  paa  min  Hest  og  før  den  over 
ved  Abildgaardsgærdet.  Det  var  godt  Bud.  Ej  sandt. 
Fru  Anne.  Saa  er  der  dog  mere  adelig  Ære  i  Hen- 
rik, end  jeg  havde  tiltroet  ham." 

Anne  og  hendes  Jomfruer  sad  i  Stuen.  Somme 
krusede  Kraver  og  Strimler,  og  somme  sad  ved  Væv 
og  Rok.  Væveskytten  begyndte  igen  at  løbe,  og 
Rokkehjulene  at  snurre,  da  Brejde  gik  hen  til  Elisa- 
beth, der  havde  sat  sig  paa  Bænken  i  en  Vindves- 
fordybning. 

I  Morges  da  de  red  sammen,  var  de  staaet  af  i 
en  Skov,  og  hun  havde  bundet  en  Krans  af  de  vilde 
Violer.  Brejde  havde  gemt  den,  og  nu  før  havde  han 
sat  den  over  hendes  guldstukne  Fløjlshue  under 
Paaskud  af,  at  Violkranse  bevarede  for  Hugormbid, 
—  og  de  skulde  jo  sammen  ud  over  Markerne,  naar 
Taagen  lettede. 

Der  sad  hun  nu  og  lænede  Hovedet  mod  Ryg- 
hyndets  rødblommede  Fløjl.  Brejde  tyktes,  at  dejligere 
Skue  kunde  der  ikke  være  end  Elisabeths  hvide 
Pande  og  blaa  Øjne  under  den  mørke,  duftende 
Krans. 

„Elisabeth,  hjærtenselskede!" 

„Ja,  Brejde." 

Han  satte  sig  hos  hende. 

„Elisabeth,"  hviskede  han  sagte  og  saa  paa  hende. 

Hun  læste  i  hans  Øjne,  at  det  var  Lykken,  der 
vældede  saa  stærkt  i  ham. 

Ingen  af  dem  havde  Ord. 

Da  lød  Annes  Røst. 

„Naa,  Brejde,  du  faar  ikke  lade  Henrik  Bydels- 
bach  bie  saalænge.  Han  kunde  komme  paa  andre 
Tanker." 

„I  har  Ret,  Fru  Anne,"  sagde  Brejde  muntert 
og  rejste  sig.  Han  vendte  sig  atter  mod  Elisabeth,  og 
da  han  bød  hende  Farvel,  saa  han  et  kort  Nu  paa 
hende,  som  om  de  havde  været  ene. 

Rank  og  let  og  glad  hilsende  Fru  Anne  og  hen- 
des Jomfruer  gik  Brejde  Lindenov  til  Stævnet. 

Elisabeth  Reetz  var  bleven  saa  underlig  bange 
om  Hjærtet  og  kunde  ikke  ret  vel  tage  Del  i  Annes 
og  Jomfruernes  Tale,  Da  hun  kunde  tænke  sig,  at 
Herrerne  var  vel  af  Gaarde,  gik  hun  ud  af  Stuen. 
Ved  en  Glug  i  Trappetaarnet  saa  hun  ud  over  Byg- 
vad Vejen.  Men  der  var  ingen  at  se.  Saa  var  de  alt 
om   Hjørnet. 

„Lykke  til  —  min  Brejde,"   hviskede  hun. 

Hun  gik  over  Borggraven  ud  til  Abildgaarden  og 
frem  og  tilbage  i  den  stille  Taage  mellem  Træerne. 
Et  enkelt  Fuglepip,  en  Kvist,  der  faldt  til  Jord,  en 
sagte,  baskende  Lyd  af  en  Krageunge,  der  fløj  lavt 
forbi.  Pludselig  i  alle  disse  uldne  Lyde  —  høje, 
vrede  Mandsstemmer,  der  nærmer  sig  bag  en  Hæk. 
Og  nu  —  den  korte,  skarpe  Klang  af  Vaaben,  der 
hugger  mod  Vaaben  i  uregelmæssig  Ilterhed,  —  et 
Udbrud,  et  Fald,  en  Raslen  af  Klæder  som  hos  En, 
der  løber.  Elisabeth  bryder  gennem  Hækken,  — 
Henrik  Bydelsbach  svinger  sig  paa  sin  Hest  og  farer 
bort. 

„Brejde!" 

Hun  blev  liggende  paa  Knæ  og  saa  paa  ham, 
som  om  hun  ventede,  der  skulde  ske  mere.  Hendes 
Forstand  mægtede  ikke  at  fatte,  at  det  Ansigt,  der 
nyssens    havde    været    saa    bevæget    af    den    højeste 

Livfuldhed,  var  det  samme,  som  dette  fuldkomment 
ubevægelige,  som  hun  havde  mellem  sine  Hænder. 

Men  pludselig  vældede  Sorgen  ind  over  hende. 
Brejde  var  dod!  Det  allerkæreste  paa  Jord  var  revet 
fra  hende!   — 

I  sin  vildeste  Smerte  har  Elisabeth  Reetz  stadig 
den  Tanke  i  sit  Hjærte,  at  nu  kan  aldrig  noget 
bryde  ind  og  gøre  deres   Kærlighed  ringere. 

Og  den  Følelse  er  til  at  gaa  ind  i  Evigheden 
med,  tvkkes  det  hende. 


Niels  og  Christence. 


1  Foraaret  1578  havde  Niels  Flint  Ende  paa 
det  Hverv,  som  Oluf  Bager  havde  paalagt  ham. 
Han  havde  afledt  Vand,  podet  Træer  og,  saa  vidt 
han  kunde  for  Trevangsbruget,  forsøgt  sig  med  det 
nye,  han  havde  set  udenvælts.  Oluf  Bager  modtog 
ham  som  en  Ven  og  lovede  ham  Sædekorn  og  Byg- 
ningstømmer, dersom  han  kunde  finde  en  øde  Jord, 
han  kunde  faa  Raadighed  over.  Men  skønt  Niels,  der 
gerne  vilde  have  lagt  Jorden  til  Gavns  i  Aar,  var 
paa  Færde  i  det  Ærinde  sent  og  tidligt,  fandt  han 
ingen,  han  kunde  erhverve. 

En  Søndag  Morgen  kom  han  ridende  ind  mod 
Odense.  Ved  Dalum  Kirke  holdt  han  Hesten  an; 
ovre  fra  Klostret  kom  Ane  Friis,  støttet  til  en  ung 
Kvinde,  og  det  var  Christence   Eilertsdatter. 

Niels  svang  sig  af  Hesten  og  førte  den  ved 
Tøjlen  hen  mod  dem.  Ane  Friis  blev  saa  glad  ved 
at  se  ham,  at  han  maatte  binde  sin  Hest  og  gaa  med 
dem   ind  i   Kirken. 

De  satte  sig  og  saa  en  Stund  paa  de  unge  Piger, 

som  kom  med  store  Bøgegrene,  med  deres  Forklæder 
fulde  af  Skovens  Urter  og  majede  Kirken.  Da  de 
var  ved  at  strø  paa  hendes  Søsters  Ligsten,  gik  Ane 
derhen. 

Niels  sad  og  saa  frem   for  sig. 

Endelig  sagde  Christence: 

„Hvi  skyr  du  vort  Hus?" 

Niels  tog  hastig  hendes  Haand,  men  slap  den 
straks.  „Christence,  Gud  han  ved,  du  er  al  min 
Trøst  og  al  min  Glæde  paa  Jorden!  Men  naar  hele 
Odense  By  taler  om,  at  Christence  Eilertsdatter  skal 
tilsiges  Per  Lauritzen,  kan  det  ikke  være  mig  kært 
at  se  dig." 

„Hvad  Skel  ved  du  til  at  tro  paa  Klaffer!" 

„Din  Fader  begærer  det." 

„Gud  unde  mig  Lykke  til  at  faa  ham  paa  andre 
Tanker." 

„Christence,  betænk  dig  vel  i  denne  Sag.  Per 
sidder  vel  forsørget,  og  han  gaar  sin  genneste  Kaas 
mod  Rigdom,  og  han  ved  at  føje  sig  med  alle 
Mennesker." 

Christence  saa  undrende  paa  ham.  Røsten  var 
kold  og  streng,  men  Øjnene  brændte  i  Sorg. 

Aah,  vidste  hun  dog,  hvad  det  var,  som  tyn- 
gede ham! 

Ane  Friis  kom  til,  og  de  gik  ud  af  Kirken  sam- 
men. Ane  sagde:  „Niels  Flint,  jeg  har  et  Spørgs- 
maal  at  gøre  dig.  Hvormed  fortørner  du  de  Odense 
Borgere?  Inde  ved  Gæstebudet  hos  Oluf  Bager  for- 
gangen kom  du  paa  Tale,  og  skønt  Oluf  djærvelig 
nok  talte  Lov  og  Ros  om  dig,  var  der  dog  dem  af 
Lavsbrødrene,  som  havde  meget  ugævt  at  sige  dig 
paa.  —  —  Niels  Flint,  det  hedder  vel:  hvo  aarle  vil 
være  Herre  han  blive  længe  Svend!  Men  det  tykkes 
mig,  at  du  maa  have  forfaret  nok,  saa  videre  For- 
tøvelse ikke  gøres  nødig.  Stræb  at  blive  din  egen 
Herre,  Niels  Flint,  og  vis,  hvorledes  du  kan  skikke 
dig  i  en  stor  Bedrift,  dem  til  Skam  som  laster  dine 

frimodige  Ord.  Eilert  Jørgensen  fik  de  da  lukket 
Munden   paa,  da  han  berettede  om   din   Duelighed." 

Der  kom  et  pludseligt  Raseri  over  Niels,  og  han 
udbrød: 

„Hvor  jeg  ser  dem  for  mig,  ser  dem  sidde  der 
mætte  og  vel  til  Pas  paa  Gildebænken  og  uden  at 
ville  mig  noget  synderligt  ondt  —  kun  som  menig 
Glædskab  ved  Ølbollen  —  nævne  det  ene  Domsord 
efter  det  andet.  Synes  dem  jeg  ikke  agter  min  Synde- 
skyld? Det  er  vist  aldrig  kommen  dem  i  Tanke,  — 
men  jeg  er  en  Fugl  uden  Rede,  en  Svend  uden 
Lav,  de  gængse  Veje  farer  jeg  ikke,  og  det  er  dem 
nok.  Aldrig  har  En  af  dem  søgt  at  forfare,  hvor- 
ledes det  egentlig  staar  sig  med  min  Sjæl  og  mit 
Levned,  —  men  ligefuldt  saa  dømmer  de  rask  og 
rapt,  dømmer  mig  Mistro  til  hos  den,  hvis  Venskab 
er  mig  haardelig  nødigt,  fører  mig  Ting  paa,  jeg  al- 
drig har  tænkt,  endsige  gjort.  Bringer  mig  i  Vaande, 
uden  at  de  engang  ved  det.  Aah,  jeg  kunde  piske 
den  Aandens  og  Samvittighedens  Ladhed  ud  af  deres 
fede  Kroppe,  jeg  kunde  —  — " 

„Niels,  Niels,  dette  er  af  de  klejne  Sorger," 
sagde   Ane,  dem   selv  mest  til   Fordærv." 

Christence  sagde  —  og  paa  den  Taare,  som 
sprang  hende  af  Øjet,  var  det  godt  at  se,  hvor  ilde 
tilfreds  hun  var  med  Anes  mæglende  Ord: 

„Løgn  er  altid  Løgn!  Stor  eller  lille,  —  den 
samme  er  Fader  til  den!  Det  er  bleven  min  Tro 
paa  det  sidste."  Der  var  saa  stille  efter  det,  saa 
Ordene  blev  længe  i  Ørerne  paa  de  to.  Saa  begyndte 
Gøgen  at  kukke  ovre  fra  Skoven;  det  vakte  dem  af 
deres  Tanker,  og  Christence  sagde:  „Niels  Flint, 
har  du  en  Gerning  for  Haanden,  som  ligger  dig  paa 
Hjærte,  da  lad  ikke  dem  der  inde  gøre  dig  Hinder. 
Dertil   er  du   for  god!" 

Niels  krympede  sig  i  dulgt  Smerte.  Hvor  han 
dog  var  spunden  ind  i  Løgn.  Her  stod  han  og  dømte 
dem,    der    løj    af  Ladhed  og  Hjærtekulde,    han,    som 

lod  hende  uhindret  leve  i  den  gode  Tro  paa  ham. 
Hvi  drog  den  ene  Synd  dog  ogsaa  saa  mange  andre 
i  sit  Spor! 

Naar  Niels  gik  forbi  Eilert  Jørgensen,  kaldte 
han  ham  af  og  til  inden  Døre.  Der  var  meget,  den 
Svend  kunde  give  ham  Raad  for.  Og  en  og  anden 
Gang  var  det  ham  til  stor  Lyst  at  drille  Per  Lau- 
ritzen, og  intet  ærgrede  mere  Per  end  at  se  Niels 
Flint  i  Købmandens  Bislag  eller  Stue.  Niels  selv 
havde  ondt  ved  at  skjule  Latteren,  hver  Gang  Per 
kom  spankende  med  sine  smaa,  korte  Skridt  midt 
ud  ad  Gaden,  udsøgende  sig  nøje  de  fladeste  Sten. 
Naar  han  skulde  til  at  skræve  over  Rendestenen  og 
fik  Øje  paa  Niels,  fejlede  det  aldrig,  at  han  kom  til 
at  se  ud,  som  han  drak  Malurt.  Og  det  pyntede 
ikke  paa  Pers  gnavne  Ansigt  med  den  flade,  rynkede 
Pande  og  de  smaa,  stikkende  Øjne;  han  trak  Mun- 
den op  mod  den  lange  Næse,  saa  det  smudsiggule 
Skæg  strittede,  og  de  dybe  Folder  ved  Næseborene 
blev  endnu  dybere.  For  at  skjule  sin  Ærgrelse  kunde 
han  give  sig  til  at  le;  —  han  lo  kort;  tre,  fire  smaa 
grove  Grynt;  —  saa  var  det  besørget!  Men  i  Reg- 
len kunde  han  ikke  bete  sig  sømmeligt  overfor  Niels 
længe  ad  Gangen.  Og  Niels'es  Gensvar  gjorde  ham 
rasende.  Og  saa  længe  de  sad  mange  sammen,  og 
det  var  lyst,  huede  det  Eilert  godt  nok. 

En  Aften  sad  han  og  skubbede  Niels  paa  Ærmet, 
at  han  skulde  ikke  lade  Per  kro  sig  saa  uforstyrret. 
Niels  hviskede:  „Man  skal  ikke  sætte  Lus  i  Skind- 
kjortlen, hun  kommer  der  nok  alligevel." 

Og  det  varede  da  heller  ikke  længe,  før  Pers 
Arrigskab  optændtes.  Det  kom  sig  af,  at  Niels  sagde, 
det  vilde  nok  ske,  som  Bispen  ønskede  det,  at  Brænde- 
vinsdrik  ved  Kvinders  Indledelse  i  Kirken  efter  Bar- 
sel vilde  blive  afskaffet.  Per  svor,  at  slige  gammel- 
dags   Noder    skulde    altid    holdes!    Niels    svor   igen. 

Christence  og  Eilert  lo  af  Hjærtens  Grund.  Da  kom 
Marine  med  en  Tudekande  krydret  Mjød,  som  Køb- 
manden vilde  gøre  dem  til  Gode  med  i  det  linde 
Vejr.  Eilert  kom  for  Skade  at  sige,  at  det  var  tro- 
ligt nok,  som  Niels  sagde,  men  da  blev  Per  saa 
galsindet,  at  han  slog  i   Bordet  og  raabte: 

„Tier  Du  ikke  med  saadant,  Eilert,  drikker  jeg 
ikke  en  Draabe  af  Mjøden!  Det  kan  du  forlade  dig 
paa."  Da  Eilert  leende  sagde:  „Det  var  et  slemme 
Pust,  Perlille,"  følte  han  sig  ganske  syg  af  Harm 
og  gik  uden  at  agte  paa,  at  Eilert  raabte:  „Tak  for 
Skænken,  Per,  —  nu  bliver  der  saa  meget  des  mere 
til  os  andre!"  —  — 

Pers  Folk  døjede  med  ham,  naar  han  havde  set 
Niels  Flint,  al  den  Stund  der  da  ikke  var  En,  som 
kunde  gøre  ham  til  Pas.  En  Morgenstund,  da  de 
havde  rullet  et  Stykke  kostbart  Sidentøj  ud  paa  et 
Bord,  sprang  han  op  og  trampede  paa  det,  ene  af 
den  Grund  at  hans  Svend  sagde  ham  imod.  „Det 
er  dig  selv,  som  har  at  betale  det,"  sagde  Svenden 
sindigt.  Det  voldte,  at  Per  Dagen  lang  maatte  drikke 
Malurt  for  ikke  at  spy;  Vreden  slog  sig  paa  Maven, 
og  han  havde  Fornemmelser,  som  naar  han  var  paa 
Søen,  og  Bølgerne  gik  højt.  — 

Den  Sommer  hjemsøgtes  Odense  af  pestagtige 
Sygdomme.  Per  rejste  straks  af  By;  det  var  saadan 
med  ham,  at  han  ikke  taalte  at  se  noget,  der  min- 
dede om  Lig,  —  og  der  førtes  mange  til  Kirkerne  i 
de  Dage.  Niels  fik  Christence  vel  forvaret  i  Dalum 
hos  Ane  Friis;  han  fortalte  Købmanden  saa  meget 
om  Pesten  i  Limburg,  at  han  tvang  hende  til  at  holde 
sig  deroppe  de  søgne  Dage.  Det  fik  saa  gaa  med 
Huset,  som  det  kunde.  —  — 

En  Søndag  ind  i  August  gik  Christence  til  Byen 
for  at  følges  med  sin  Fader  i  Kirke.  Christence 
tyktes  altid,  at  skønnere  var  ingen  Kirke  end  St. 
Knud.  Men  der  var  hun  ogsaa  døbt,  og  der  laa  hen- 
des   kære    salig  Moder   under  Gulvet.     Hun   fik   ikke 

længe  Fred  med  sine  andægtige  Tanker,  for  i  Stole- 
staderne foran  hende  stod  de  gifte  Koner,  og  der  var 
En,  som  vilde  have  den  yderste  Plads  fra  en  anden, 
fordi  hun  svor  paa,  at  hun  var  ældre  gift.  Men  al 
den  Stund  denne  ikke  vilde  vige  hende  den  fornemste 
Plads,  blev  det  til  Haardrag  og  højlydt  Skænderi.  Og 
det  varede  længe,  før  de  kom  overens. 

Salmen  begyndte,  og  da  skelnede  Christence 
Niels  Flints  stærke  Røst  længere  nede  paa  Mands- 
siden, Saa  var  han  dog  ikke  endnu  rejst  fra  Oluf 
Bager!  Som  Sandet  randt  mere  og  mere  af  Time- 
glasset paa  Prædikestolen,  kom  Andagten  over  hende, 
og  med  inderlig  Bøn  befalede  hun  den  Sag,  der  laa 
Niels  paa  Hjærte  —  hans  Sag  og  Sjæl  og  sin  egen 
ogsaa  —  i  Guds  Haand.  Da  Ordene  lød  ud  over 
Menigheden:  „Fred  være  med  alle  de  Mennesker, 
som  paa  Jorden  er  og  har  en  god  Vilje  og  Kærlig- 
hed og  et  ydmygt  Hjærte  til  deres  Gud  og  Skaber," 
ja,  da  fyldtes  hun  af  en  højtidsfuld  Fortrøstning.  De 
var  jo  dog  alle  til  Hobe  Grene  paa  eet  Træ,  og  saa- 
dan  skulde  det  vel  ikke  gaa,  at  inde  i  Kirken  var 
de  fælles  om  de  velsignende  Ord,  og  uden  for  forgif- 
tede de  hinanden  Livet  det  bedste,  de  evnede.  Naar 
de  med  koldsindige  Ord  gjorde  hendes  Fader  haard 
til  Sinds  mod  Niels  Flint,  var  det  kun,  fordi  de  ikke 
til  fulde  vidste,  hvor  meget  ondt  de  førte  over  ham 
og  over  hende.  Ellers  var  det  jo  kun  idel  Skrømteri 
med  den  megen  Tale  om   sand  Kristenkærlighed.  — 

Da  hun  kom  ud  af  Kirken  med  sin  Fader,  gik 
Niels  hen  til  dem,  og  de  fulgtes  over  Kirkegaarden 
og  Flakhaven.  Der  kom  Nelle  Kræmmerkvind  dem  i 
Møde.  Med  ydmyge  Lader  hilste  hun  og  sagde: 
„Det  var  en  skønne  Prædiken,  vor  Far  gav  os  i  Dag; 
det  kunde  mangen  En  tage  sig  af  —  det,  at  Gud 
udkræver  af  os  i  det  fjerde  Budord,  at  ingen  maa 
tænke  paa  Trolovelse  uden  Forældres  Vidende  og 
Vilje.    Ak  ja,    —    der   er    mangen  Jomfru,    som    har 

syndet  i  det  og  desaarsag  flyder  op  og  ned  i  Helve- 
des Svovlsøer  som  en  Ært  i  en  sydende  Gryde." 

Købmanden  gav  hende  en  Hvid,  saa  gik  han 
hjemad.  Han  var  i  godt  Lune  den  Dag.  I  Gaar 
havde  han  faaet  ikke  lidet  Tømmer  flaadet  op  gennem 
Aaen;  det  havde  længe  været  forhindret  af  Jørgen 
Marsvin  med  samt  hans  Pæle  i  Aamundingen,  men 
nu   havde   Kongen  beordret  ham  til  at  rykke  dem  op. 

Han  bød  Niels  med  indenfor  og  var  meget  snakke- 
blid  og  vel  til  Mode.  Niels  sagde  ikke  meget  den 
Dag.  Heller  ikke,  da  han  senere  fulgte  Christence 
paa  Vej.  Og  et  kort  Stykke  uden  for  Byporten  gik 
han  fra  hende  med  et  sagte  Farvel. 

Han  var  saa  bevæget  i  sit  Hjærte,  for  nu  havde 
han  besluttet  sig  til,  da  han  ingen  Jord  kunde  faa  i 
Aar,  at  drage  for  Oluf  Bager  til  Holland  ud  paa 
Eftersommeren,  før  Isen  kom.  Det  voldte  ham  Ve 
og  Vaande,  at  der  stadig  hobede  sig  noget  op  mellem 
ham  og  hans  Hjærtens  Attraa,  —  det  var  jo  ikke 
blot  det  at  eje  Jorden  og  søge  at  aftvinge  den  vilde, 
udyrkede  Jord  dagligt  Brød,  —  men  fordi  han  tyktes, 
at  først  da  kunde  han  fornemme,  om  Gud  havde 
taget  den  Forbandelse  fra  ham,  som  Liesels  Moder 
havde  nedbedt  over  ham.  Den  Forbandelse,  hvis 
værste  Del  var  Trudsel  mod  den,  han  kom  til  at 
elske.  —  Det  bares  ham  næsten  for,  at  fik  Chri- 
stence ham  kær,  da  var  den  Kval,  som  Forbandelses- 
ordene  varslede  hans  Elskede,  hende  alt  vis.  For 
ikke  kunde  han  bære  en  saadan  Falskhed  at  tale  om 
Kærlighed  til  hende,  uden  at*  lade  sig  op  om  sin 
Brøde.  Og  hvad  der  da  vilde  følge  efter,  —  det 
kunde  kun  være  eet:  at  aldrig  vilde  de  blive  givne 
tilsammen.  For  ingen  Sinde  turde  han  haabe  paa,  at 
hun  da  vovede  at  give  ham  sin  Tro,  —  han  —  som 
en  Gang  havde  sveget.  Hun  kunde  jo  spørge  sig, 
om  han  ikke  en  Gang  igen  kunde  blive  en  anden 
end  den  rette  Niels  Flint. 

Hekse  i  Vold. 


Kag  en  af  de  smaa  Ruder  i  den  Gaard  paa 
Odense  Nørregade,  som  kaldtes  Eiler  Rønnows,  stod 
Dorete  Glambæk   hen  under  Aften  en  Regnvejrsdag. 

Det  syntes,  som  om  hun  med  Magt  vilde  holde 
Tankerne  fra  at  flyve  deres  egne  Veje.  Gennem 
Regntaagen  blev  hun  ved  at  betragte  de  lave,  uansee- 
lige Gaarde  der  overfor.  Fra  det  svajryggede  Straa- 
tag  til  den  Kampestens  Syld  og  de  bugede  Lermure 
var  de  overrislede  af  Regn,  og  det  plaskede  ustandse- 
ligt  fra  Spyhullerne  og  de  søndrede  Tagrender. 

Alt  hvad  hun  vidste  om  ham,  man  nødigt  skulde 
nævne,  randt  hende  i  Hu,  som  hun  stod  der.  Inden 
man  kunde  vare  sig,  var  han  ind  af  Døren  som  en 
Vind  og  sagde:  „Was  soli  ich  machen",  og  forsvor 
man  da  sin  Daab  og  lod  sig  omdøbe  i  en  Mødding- 
pøl i  hans  Navn,  da  fik  man  saadan  Magt,  at  ingen 
uden  Skarpretteren  kunde  staa  En  imod. 

Dorete  stampede  vredt  og  gik  ind  i  Stuen  for 
at  finde  noget,  der  kunde  hjælpe  hende  Tiden  paa 
Gled  og  Tankerne  paa  Dør.  Men  der  var  halvmørkt, 
for  Rudernes  Blystreger  og  de  snoede  Vindjern  luk- 
kede meget  af  Dagen  ude,  og  der  faldt  Skygger  fra 
de  øvre,  fremludende  Stokværk  og  de  svære  Knægte. 

Dorete  gik  atter  til  Vindvet,  thi  henne  fra  Nørre- 
port lød  der  Støj.  Det  Odense  Fæ  blev  drevet  forbi. 
Hyrdens  Raaben  og  Kvægets  pjaskende  Tramp  gen- 
nem Sølen  var  altid  en  mere  dagagtig  Lyd  end  denne 
formaledidede  Snurren  og  Spytten  af  Æblerne  i  Potte- 
ovnens  Rum.  Hun  stod  der,  saalænge  der  var  noget 
at  høre  eller  se  af  de  dampende  Dyr,  som  uroligt 
stimede  gennem  den  snævre  Gade  under  Hyrdens 
Pisk  og  nogle  Peblinges  Skrigen. 

Da  slog  hun  med  Nakken.  —  Det  var  jo  daar- 
ligt  Spil    at    baase    for    nyfødt    Fæ!     Skam    faa    den. 

der  sagde,  at  hun  vilde  give  sig  i  Lag  med  —  — 
Dorete  aandede  besværligt.  -  Men  nej,  nej,  nej, 
intet  skulde  tvinge  og  trænge  hende  fra  den  store 
Gerning,  hun  havde  for,  hvor  tungt  det  end  faldt  at 
faa  den  begyndt. 

Det  gjorde  ikke  hendes  Tanker  lettere,  at  Blæ- 
sten tog  mere  og  mere  til.  Dens  mangfoldige  Lyde 
overdøvede  Draabefaldet  og  rystede  og  gyngede  alt 
løst  og  bøjeligt,  —  selv  det  korte  Græs  langs  Hus- 
murene sattes  i  en  strid,  flimrende   Bevægelse. 

Dorete  gik  atter  ind  i  Stuen.  Hun  tændte  et  Lys, 
der  stod  paa  Bordet  i  en  Træstage,  saa  satte  hun  sig 
ved  Ovnen.  Hun  sad  og  stak  med  Brandjernet  og 
tvang  sig  en  Stund  til  at  lytte  efter  Faarekyllingens 
gnidende,  ensformige  Lyde  og  til  den  Raaben  og 
Brølen,  som  af  og  til  lød  ind  fra  Bagværelset;  der 
sad  Vincens  med  dem,  de  laa  til  Herberg  hos,  og 
fyldte  sig  med  det  berømmelige  Odenseøl,  og  den 
ligesaa  berømmelige  fynske  Mjød. 

Hun  og  Broderen  var  i  Byen  angaaende  en  Strid 
med  en  Maler,  en  lumpen  Hund,  der  forlangte  16 
Mark  og  to  Sider  Flæsk  for  at  have  malet  deres 
Karm  op,  at  den  kunde  være  rede  til  Brylluppet. 

Desuden  havde  de  tinget  med  Per  Lauritzen  om 
en  Drift  Græsøksne,  han  skulde  sælge  for  dem  i  Ham- 
borg. Da  var  det,  at  hun  en  Dag  havde  klaget  over 
Hovedve.  Per  havde  da  skikket  Bud  efter  Gyde 
Spandemagers,  og  hun  havde  maalt  hende  paa  langs 
og  paa  tvers,  til   Pinen  var  hørt  op. 

Siden  da  havde  Dorete  Glambæk  ikke  haft  en 
Time  fri  for  Tanken  om,  at  —  — .  Man  skulde  vel 
ikke  mænge  sig  med  Troldkoner,  men  kunde  Gyde 
det  ene,  kunde  hun  vel  ogsaa  det  andet.  En  Elskovs- 
drik til  Godske  Viffert  og  et  Middel  til  at  gøre  Mette 
led  ved  Eggert  Qvitzow,  —  det  var  dog  ikke  den 
værste  Ynk,  man  kunde  kaste  Mennesker  paa.  Mette 
kunde  jo  vare  sig  ved  at  røge  med  ni  Slags  Urter. 
Forsømte  hun  det,    var   det  en  Hoffærdighed  og  Be- 

spottelighed  at  vide  sig  saa  sikker  for  Djævlens 
Kunster!  Sagtens  vilde  det  være  med  Guds  Vilje, 
at  der  førtes  ondt  over  hende,  der  kunde  komme 
hende  til  Gode  som  en  Advarsel.  —  Naar  alt  kom 
til  alt,  det  var  jo  ingen  ringe  eller  daarlig  Ting, 
Dorete  tog  sig  paa,  og  dyre  kunde  det  koste  hende, 
—  Strækken  paa  Stige,  Skruer  paa  alle  Lemmer, 
brændende  Svovl  under  Armene,  ja,  ja,  saa  langt 
kunde  det  føre,  at  Øvrigheden  maatte  age  hende  et 
Læs  Ved  paa  Arsen.  —  Ak  ja,  dette  var  en  ménblan- 
det  Glæde  at  faa  den  Plan  i  Gænge.  Hun  vred  sine 
Hænder  haardt  i  hinanden. 

Dog,  havde  man  noget  for,  som  man  %nlde  naa, 
da  maatte  man  uden  Ynk  snitte  det  bort,  som  hængte 
En  som  en  Klods  om  Benet.  Og  dette  var  jo  ingen 
Skarns  Gerning.  Hun  vilde  jo  kun  øge  Slægtens 
Ære  og  Gods.  Og  intet  udrettede  man  ved  at  sidde 
med  Hænderne  i  Skødet  uden  Mod  til  at  træde  dem 
ned,  der  stod  En  i  Vejen. 

Uden  videre  Tøven  stod  Dorete  op,  hægtede  sin 
Kaabe  og  slukkede  Lyset. 

Da  der  blev  mørkt,  var  det  med  eet,  som  der 
hastigt  løb  Ild  gennem  hendes  skælvende  Lemmer. 

Var  Djævlen  alt  faret  i  hende! 

Men  stod  det  saadan  til,  da  skulde  hun  vide  at 
nytte  ham,  før  hun  gav  sig  under  Maning  igen. 

Hun  hastede  ind  i  Kammeret  næst  ved  Stuen. 
Der  laa  Vincens  og  hans  Fæller  døddrukne  paa  Gul- 
vet. Dorete  skrævede  hen  over  dem.  Her  laa  han 
nu  og  teede  sig  som  et  Svin  i  en  Møddingpøl,  medens 
hun  satte  Sjæls  og  Legems  Velfærd  i  Vove  for  at 
bevare  ham  hans  Trolovede.  Og  sagte  vilde  han 
ingen  Sinde  vide  hende  tilbørlig  Tak.  Dorete  ynkedes 
inderlig  over  sig  selv.  Men  nu  var  der  ingen  Tvivl 
i  hende  mere.  Det  var  en  stor  og  mandelig  Gerning, 
hun  havde  for  Haanden,  og  hun  skulde  vide  at  føre 
den  til  Ende. 

Møjsommeligt  klemte  hun  Porten  op  og  plaskede 

ud   i   Solen.     Det  bares  hende   for,  at  Mørket  hængte 
tykkere  end  vanligt  mellem  de   ludende   Huse. 

Dorete  havde  ingen  Lygte  med.  Hun  gik  vild 
og  kom  ind  imod  de  lerklinede  Stolpevægge  ved 
Klostrets  Abildgaard.  Men  hun  fandt  dog  op  mod 
St.  Hans  Kirke.  Bedre  gik  det  højere  oppe  i  Ga- 
den, hvor  der  faldt  et  Lysskær  gennem  Skodderne 
paa  et   Par  af  Adelsgaardene. 

Dorete  fnyste  haanligt.  Der  sad  de  nu  sikre 
inden  Døre,  de  bugede  Skalke,  og  her  gik  hun  ube- 
skyttet i  Skidt  og  Skarn  til  op  over  Anklen.  Men 
ikke  vilde  hun  sky  Møje,  og  ikke  vilde  hun  agte 
nogen  Hjælper  for  ringe,  hun  som  var  et  Redskab 
til   at  ave  en  Jævnkristen   for   Hoffærdighed. 

Da  hun  var  naaet  ud  for  Kagen  paa  Justitstorvet, 
saa  hun  et  Lysskin,  der  svinglede  og  svajede  ned 
mod  hende.  Hun  drog  sig  hen  til  en  Side.  Skulde 
det  mon  være  Per,  som  hun  havde  stævnet  hid  til 
Møde. 

Det  var  Per.  Da  Dorete  traadte  ind  i  Skæ- 
ret fra  hans  Lygte,  gøs  det  formelig  i  ham.  Til  Trøst 
gentog  han  for  sig  selv,  at  det  var  kun  god  Gerning 
at  forhjælpe  hende  til  Lindring  af  hendes  Tandværk; 
havde  hun  andet  at  drøfte  med  Gyde  Spandemagers, 
—  hvad  angik  det  ham.  Desuden  —  han  maatte 
passe  sin  Næring.  Gud  lagde  ikke  Velsignelse  i  Ens 
Købmandsskab,  naar  man  ikke  drev  det  med  Flid, 
Og  Dorete  hørte  til  hans  bedste  Kunder  trods  sin 
Nærighed. 

„Vi  faar  tilbage  og  om  ved  Odensegaard.  Oppe 
ved  Priorgaarden  staar  de  med  Lygter  —  en  Hob 
unge  Købsvende,  de  har  Peblinge  med,  som  har  sunget 
Diskant  for  dem  i  Raadhuskælderen.  De  bespottelige 
Diskantfugle !  De  har  bundet  Kosvanse  paa  sig  og 
sværtet  sig  i  Ansigtet,  saa  man  staar  i  Fare  for  at 
tage  dem  for  rette  Smaadjævle.  Og  slig  Forhaanelse 
skal  taales  af  fredelige  Borgere,  det  — " 

„Hold  han  nu  sin  flabkære  Mund  og  vis  Vej," 
sagde  Dorete,   ræd   og  ilde  til   Mode. 

De  maatte  gehnem  Ympehaven  og  der  fra  over 
Gærdet  ind  i  Humlegaarden.  Hver  Gang  Rankerne 
fra  Toppen  af  de  svajende  Humlestænger  løftedes  af 
Stormen  og  daskede  Per  i  Ansigtet,  kunde  han  ikke 
bare  sig  for  at  stønne  af  Angst.  Det  var  da  ogsaa 
et  Vejr  for  den   Lede  selv  at  drive  sit  Spil. 

De  naaede  langt  om  længe  ind  i  en  snæver  Bag- 
gyde. Vinden  strøg  langs  den  og  peb  om  Svineskure 
og  raslede  med  Lemme  og  Brøndvipper. 

Hvad  havde  hun  dog  ført  ham  ind  paa,  denne 
Kvind.  Aldrig  havde  han  samtykt,  om  det  ikke  var 
for  de  fede  Øksnes  Skyld,  som  han  betalte  hende 
saa  rundeligt,  men  som  Hollænderne  betalte  ham 
endnu  rundeligere  —  og  saa  for  at  hjælpe  hende  til 
hendes  Helsen  igen. 

Gennem  en  snæver,  uhumsk  Gyde  klemte  de 
sig  frem  mod  Vejrets  Vold,  til  de  standsede  ved  en 
af  de  laveste  og  usleste  Hytter,  Der  var  et  Vindve 
lige  under  det  langt  nedludende  Tag,  men  det  var 
ikke  større,  end  at  en  Mands  Bringe  kunde  dække  det. 

Per  stod  en  Stund  og  sukkede  beklemt.  Saa  ban- 
kede han  tøvende  paa  Døren. 

Ingen  aabnede. 

„Stød  med  Spydskaftet,  at  det  Pak  kan  — " 

„For  Guds  Skyld,  tæm  jer  Tunge,  tir  dem 
ikke." 

Efter  en  Stunds  Forløb  aabnedes  den  øverste 
Halvdør  paa  Klem,  og  en  Karl  saa  gennem  Sprækken. 

„Klavs  Krumhals,  lad  os  ind,"   hviskede  Per. 

„Er  det  jer,  Per  Lauritzen,  hvad  skader  jer  nu!" 

„Intet,  Gud  ha'  Lov,  men  her  er  en  velbyrdig 
Jomfru  — " 

Klavs  vendte  sig  ind  i  Huset,  og  der  blev  spurgt 
og  svaret  en  Stund.  Saa  lindede  han  paa  Døren  og 
lod  de  to  slippe  ind. 

Det  klemte  Dorete    for  Brystet.     Og   da   hendes 

Øjne  faldt  paa  nogle  indridsede  Bogstaver,  der  gav 
det  samme,  enten  huTi  læste  dem  fra  oven  eller  fra 
neden,  ja,  da  følte  hun  det,  som  der  et  Nu  sad  hende 
en   Kniv  i   Hjærtet. 

Hun  rystede  ærgerligt  paa  Hovedet.  Det  var 
sagte  Stuens  onde  Luft,  der  gav  hende  Hjærteklem- 
melse.     Hun  tvang  sig  til  at  se  sig  om. 

En  Fyrrestikke,  sat  i  en  Jærnring,  spejlede  sit 
røde  Skær  i  Sølen,  der  stod  under  Loftslugen,  og 
der  —  i  det  vaadeste  —  laa  et  Par  Smaagrise.  Fra 
Ildstedet  trak  Røgen  langsomt  op  mod  det  spidst  til- 
løbende  Loft. 

De  graa  Trævægge  dækkedes  af  tørrede  Bund- 
ter Camilleblomster,  Salvie  og  andre  Urter.  Tvers 
over  Hanebjælkerne  var  lagt  Stænger;  Blaartotter  og 
Hørbunker  hængte  ned  fra  dem,  saa  at  Klavs  maatte 
gaa  krøget.  Snart  faldt  han  ti!  Sæde  ved  det  store 
Dejtrug.  Han  havde  en  udhulet  Sten  for  sig;  den  laa 
fuld  af  Korn,  som  han  gav  sig  til  at  knuse  med  en 
anden  Sten. 

I  Alkoven  laa  en  sortøjet  Kvind  og  plirrede  mod 
de  gæstende. 

„Drag  Døren  til,  Klavs!"  sagde  hun  lidt  efter. 
„Naa,  din  Skidthund,  lyder  du!" 

Klavs  skyndte  sig  derhen. 

„Sidsel,  staar  det  dig  ikke  an  at  tale  med  de 
højbaarne  Gæster?" 

„Nej,  lad  den  gamle  Bukkerytterske  drive  sit 
Spil." 

Fra  Mørket  i  en  af  Krogene  kom  en  gammel 
Kælling. 

Dorete  gyste;  —  Gyde  saa  værre  ud  her  end  i 
Pers  Bod.  —  Aldrig,  ej  en  Gang  ved  nogen  Skole- 
komedie havde  hun  set  En,  der  var  værre. 

Hun  skubbede  Per  frem.    Gyde  spurgte  sødt: 

„Hvor  gaar  det  den  ærlige  og  velfornemme  Mands 
Bensaar?" 

„Ilde  nok.  Gud  bedre.     Bartskæren  har  dog  fyldt 

det  med  grumme  kostbart  Magnetpulver  og  lagt  et 
forsvarligt  Plaster  af  Skomagerbeg  over." 

„Idel  Vanart!  Hvi  blev  han  ikke  hos  mig.  Sko- 
magerbeg! Harpiks  skulde  han  have  brugt.  Det 
vederstyggelige  Kreatur,  som  gaar  en  anden  En  i 
Næringen.   Harpiks,  det  holder  Saaret  bedre  sammen." 

Per  drog  sig  hen  mod  Døren;  han  havde  samme 
Fornemmelse,  som  naar  han  havde  ædt  for  meget. 

Dorete  nævnede  sin  Hovedve,  men  hun  talte  mere 
spagt  end  vanligt. 

„Har  den  velbyrdige  Jomfru  forsøgt  Kilden  i  Frø- 
rup  Sogn?" 

„Nej." 

„Den  paa  Stenløse  Mark  holdes  ogsaa  for  god 
at  gæste  St.   Hans  Nat." 

„Kan  hænde." 

Sengedøren  sloges  op  med  et  Brag,  og  Sidsel 
svingede  Benene  ud. 

„Ingen  Skvalder  mer,  din  Skindmær.  —  Kom 
frem  med  sit  rette  Ærinde,  Jomfru.  Per,  udendørs 
med  sig,  til  jeg  kalder  ad  dig!" 

Per  klynkede. 

„Klavs,  sæt  ham  paa  Dør." 

Klavs  lystrede  straks. 

Sidsel  sad  og  dinglede  med  Benene  og  saa  paa 
Dorete. 

Dorete  gik  hende  et  Skridt  nærmere. 

„Kan  du  for  Skænk  og  Gave  syde  en  brav  El- 
skovsdrik?" 

Sidsel  slog  en  skingrende  Latter  op.  Medens 
hun  overøste  Dorete  med  uhøviske  Ord,  strøg  Gyde 
kattevenligt  Doretes  fede  Ryg  og  sagde:  „De  unge 
Karle  fatter  vel  Elsk  til  saa  fager  en  Jomfru  uden 
Trolddomskunst." 

Dorete  begyndte  at   føle  sig  mere  let  i   Sind. 

„Kan  du?" 

„Kan!  Ja  nok.  Men  der  gaar  kostelige  Ting  til, 
og  de  maa  hentes  langvejs  fra,"  sagde  Sidsel. 


231 


„Ja,  og  vi  er  fattige  Folk  og  har  ikke  Rejse- 
tæring." 

„Derpaa  skal  det  ikke   komme  an." 

Sidsel  saa  forskende  paa  Dorete.  Dorete  tvang 
sig  til   at  smile. 

„I  er  ikke  af  de  Rædde,"  sagde  Sidsel  og  lo 
kort. 

„Kender  I  et  Middel  til  at  gøre  en  Jomfru  led 
ved  en   Karl?" 

„Jeg  skal  indblæse  hende  en  saadan  Lede,  at 
hun  ikke  taaler  at  se  ham.     Hvad  hedder  den  Karl?" 

„Eggert  Qvitzow  til  Egebo.  For  et  Par  Aar 
siden  blev  han  Herre  til  Egebo  efter  at  have  drevet 
sit  Spil  udenrigs  med  en  forløben  Student,  Niels  Flint, 
i   Følge." 

Sidsel  saa  maabende  frem  for  sig.  „Ved  Fan- 
dens graa  Haand  —  det  lemper  sig  paa  underlig  Vis." 
Og  hun  brast  i   en   støjende   Latter. 

„Kald   Per  ind." 

Da  han  kom,  sagde  Sidsel  til  ham:  „Per  Lau- 
ritzen, I  begærer  af  os  at  faa  Niels  Flint  udbandt  af 
Fyns  Land,  saa  han  ikke  nogen  Tid  tør  vove  sig  hid 
igen." 

„Nej,  nej,  hjærte  Sidsel,  det  har  jeg  dog  al- 
drig — " 

„Skvalder!  Det  er  dog  jert  rette  Ærinde  hid  og 
ikke  de   klejne   Bensaar." 

„Aldrig  nogentid.  Jeg  kan  sværge  paa,  jeg  er 
saa  vog  — " 

„Vil  han  tie.  Har  vi  ikke  gjort  Aftale  om  to 
Oksekroppe,  en  Tønde  01  og  en  Fjerding  saltede  Aal, 
dersom  det  lykkes?" 

„Jeg  kan  vel  ikke  gaa  fra  det  da.  Men"  —  og 
Per  blev  ivrig  —  „kun  hvis  det  sker,  forinden  han 
drager  til  den  adelige  Herre,  han  vil  begære  Hjælp 
hos." 

„Lad    ham    kun    drage;     jeg     skal    give     Eggert 

Qvitzow  andet  at  tænke  paa  end  at  bistaa  Niels 
Flint." 

„Hvorfra  ved  du   Navnet?" 

„Per,  mangesinde  har  jeg  sagt  ham,  at  Gyde  og 
jeg  har  hver  en  Trolddoms  Patron,  der  formaar  alt. 
Kalder  vi  Pil  Hestesko  eller  Paaske  Lyre  hid,  da 
tvivler  du  vel   intet,   Per   Lauritzen." 

Per  stønnede:  „Gode  Sidsel,  to  Tønder  01,  der- 
som du  sværger  mig  til,  jeg  aldrig  skal  faa  din  Smaa- 
djævel  at  se." 

„To  Tønder.  Det  er  vel  det.  —  Hvad  hedder 
Kvinden?" 

„Mette  Viffert." 

„Mette  Viffert.  Tvi.  Da  faar  du  ikke  spare  dig," 
sagde  Klavs. 

Sidsel  stod  og  saa  frem  for  sig.  Hun  var  helt 
betagen  af  sin  egen  Magt.  Alt  føjede  sig  for  hende. 
Oluf  Bager  vilde  det  gaa  til  Hjærte,  at  Niels  Flint 
kom  i  Ulykke;  han  led  ham  godt  og  havde  aaben- 
barlig  vist  ham  Ære  og  Venskab.  Naar  han  dertil 
inden  længe  fik  Tidende  om,  at  hans  syv  Skibe  var 
i  Kvag  ■ —  hun  havde  vel  ikke  for  intet  skvulpet  syv 
Æggeskaller  i  Vand  og  læst  over  dem  —  da  var  det 
Tak  tilfulde  for  den  vanlykkede  Røverfærd.  Mette 
Viffert  skulde  faa  en  Broderhustru  som  Dorete,  der 
undte  hende  det  saa  vel.  Naar  Niels  Flint  udband- 
tes af  Fyns  Land,  kom  Christence  Eilertsdatter  til 
at  gaa  med  Øjnene  i  Kluden;  det  var  hende  vel 
undt;  sad  hun  ikke  der  ud  til  Vestergade  med  fuldt 
op  i   Klædekister  og  Stegers. 

Per  hviskede  frygtsomt: 

„Hjærte  Sidsel,  1  mager  det  vel  saa,  at  det  ikke 
kommer  mig  til  Skade  paa  Liv  og  Sjæl."  Og  Per 
blev  end  mere  sagtemælet.  „Og  den  Finger  af  den 
døde  Tyv  i  mit  Brændevinsanker  —  Forslag  giver 
den  i  Brændevinen,  det  er  rigtig  nok  —  den  tager 
du  vel   paa  dig,  hvis  Øvrigheden  — " 

„Ja,  men  jeg  lader  mig  ikke  nøje  med  een  Side 
Flæsk  for  det." 

„Sidsel,  du  gør  mig  til   Stodder." 

„Som  dig  lyster  med  den  Finger;  men  den  gav- 
ner for  mere  end  fire  Svinekroppe  i  Brændevinen.  Og 
vil  du   hellere,  at  jeg  skal   vanhædre  dig  — " 

„Du  skal   faa   Flæsket,  Sidsel,   Du   skal." 

Uhyggen  tog  atter  Dorete.  Faa  saa  meget  fra 
den  nærige  Per!  Var  det  mon  ikke  en  Heks  af 
større  Magt  end  vanligt.  Gud  give,  hun  var  herfra 
med  Livet,  saa  fik  det  være  med  alt  det  andet. 

„Gaa  udendørs    med  Jomfruen,    Per  Lauritzen." 

„Der  er  saa  mørkt  som   under  Mulde." 

„Kan  hænde,  det  lyster  dig  at  se,  hvad  jeg  nu 
skal   have   for  Haanden." 

Per  og  Dorete  for  ud  af  Døren.  Der  stod  de  i 
den  hvinende  Blæst  og  skælvede  og  vovede  ikke  at 
se  op. 

„Hørte   I  noget,"   hviskede   Per. 

„Nej  —  for  Fanden." 

„Tys,  band  ikke  i  en  saadan  Stund.  Det  kom 
mig  for,  det  hvæsede." 

„Kæreste  Per:  var  det  mon  ikke  en  Kat?" 

„Ak,  nej,  saa  vel  er  det  ikke." 

Dorete  tænkte  paa  den  store  Gerning,  hun  havde 
for,  men  ikke  kunde  det  tvinge  hendes  klaprende 
Tænder  i  Ro.  Hun  fik  fat  i  P-ers  Haand,  og  de  stod 
og  holdt  i  hinanden  og  i  deres  Hjærteangst  sukkede 
de,  saa  den   ene  skræmte  den   anden   derved. 

Saa  blev  de  da  kaldte  ind. 

Det  lindede  at  komme  ind  i  Lyset,  hvor  svagt 
det  end  var.  De  havde  kastet  Kvas  paa  Ildstedet,  og 
det  flakkende  Skær  faldt  paa  Sidsel  Landsknægts  An- 
sigt, som   lynede  af  Spot  og   Lystighed. 

„Se  paa  hende,"  sagde  Klavs,  „Huen  af,  Per, 
det  er  en  fornemme  Frue,  I  har  for  jer.  Hende  har 
Eggert  Qvitzow  lovlig  drukket  Bryllup  med  udenrigs 
i  den  Stad  Frankfurt." 


234 


Dorete  slog  Hænderne  sammen  i  overvældende 
Glæde.    Glemt  var  nu  al  Frygt. 

„Er  det  sandt!" 

„Sandt.  Derpaa  kommer  det  ikke  an.  Vi  har 
Brev  og  Segl  derpaa." 

„Lad  mig  se  det,"   raabte   Dorete  graadigt. 

„I   faar   tøve  et  lille   Korn  endnu,"    sagde  Gyde. 

„Tøv  ikke  med  at  fremlægge  det." 

„Det  skal  hentes  langvejs  fra.    Rejsetæring  først." 

„Kom  i  Morgen,  du  finder  mig  i  Eiler  Rønnows 
Gaard." 

„Din  Karl  er  dig  saa  sikker,  som  I  alt  blev 
sungen  til  Senge.  Gaa  Torsdag  Aften  gennem  Møgle- 
broport  ud  over  Eibymændenes  Marker,  der  finder  I 
mig  ved  det  første  rindende  Vand,  I  møder.  Sig  mig 
Navnet  paa  ham,  jeg  skal  da  bruge  mig  saa  vel,  at 
I  ikke  skal  fortryde  jer  Umage.  Men  medfør  nogle 
gamle  Dalere." 

„Du  er  noget  hastig  til  at  fordre.  Det  staar 
vel   til   mig,  hvad  jeg  vil   forskylde  dig." 

„Kom  hid,"  sagde  Sidsel,  der  havde  aabnet 
Lugen. 

Per  og  Dorete  nærmede  sig  og  saa  ud  i  Natten. 

Regnen  var  hørt  op.  Maanen  kom  af  og  til  frem 
mellem  de  hastige,  sønderflængede  Skyer;  mellem 
vredne,  langstrakte  Aabninger  mørknede  den  sorteblaa 
Himmelgrund.  Om  Maanen  stod  en  grønligblank 
Lys-Ø,  der  kastede  sit  blakkede  Skin  over  de  nærme- 
ste Skyer.   Paa  Jorden   flød  alt  sammen   i   eet  Graat. 

Sidsel  sagde:  „Hold  Øjnene  mod  Skyerne."  Og 
ensformigt  gav  hun  sig  til  at  mumle: 


„Paaske  Lyre,  jeg  maner  dig, 

at  du  snarlig  svarer  mig. 

Jeg  m^er  dig  ved  Salt  og  Brød, 

ved  Hejre,  Gøg  og  Ridder  Rød, 

ved  Norges  Skær  og  Vendelskag, 

jeg  maner  dig  ved  alle  Troldkvinde, 

alle  de  man  kan  i  Verden  finde. 

ved  alle  de  Kællinger,  der  kan  i  Verden  være, 
ihvor  de  er,  fjærn  eller  nære, 
at  du  ej  længer  skjuler  dig, 
men  snarlig  kommer  hid  til  mig! 

Se,  se  — ,"  hvæsede  Sidsel  og  greb  dem  haardt 
i  Armen  —  „se,  der  ved  den  stakkede  Sky  —  ser 
I  ham.  Ser  I  hans  sorte  Flagermusevinger,  Næbbet 
med  de  skarpe  Tænder,  ser  I  hans  laadne,  hængende 
Bug,  ser  I  — " 

„Ja,  ja  — ,"   stønnede   Per. 

„Ser  I  Benene,  hvor  de  snor  sig  som  Slanger. 
Det,  han  har  i  den  ene  Haand,  er  et  Ris,  i  den  anden 
—  en  Puster." 

„Man  ham  væk,"   raabte  Per  grædende. 

Sidsel  hug  Lemmen  i. 

Dorete  var  iskold,  og  det  krøb  saa  underligt  i 
hendes  Baghoved.  Hvad  var  det  dog  for  en  Galen- 
skab, at  hun  havde  givet  sig  dette  i   Vold. 

Da  knyttede  hun  Hænderne,  saa  Neglene  bed  i 
Haandfladen.  Og  hun  hviskede  rasende:  „Er  jeg  nu 
i  det,  saa  skal  jeg  Satan  sla  mig  ogsaa  nytte  det 
forsvarligt,  forlad  dig  paa  det.  Jomfru  Mette,  dit 
Ubæst!"  Og  hun  sagde  til  Sidsel:  „Hvi  bær  han  en 
Puster?" 

„Ej,  ved  I  ikke  det,  velbyrdige  Jomfru?  Med 
den  indblæser  han  Mennesket  nyttige  Raad  gennem 
Øret  eller  bagfra.  Mig  vil  hari  lære  at  bevise  Eggert 
Qvitzow,  at  han  er  lovlig  givet  til  mig,  og  at  skaffe 
Niels  Flint  enøjet  forvist  Fyns  Land,  —  om  vi  ellers 
lader  ham  slippe  med  Livet,"  sagde  Sidsel  hof- 
færdigt. 

Dorete  slog  en  skraldende  Latter  op  —  hun 
kunde  ikke  bare  sig,  hun  maatte  le  og  le,  skønt 
Angsten  endnu  gnavede  i  hende.  Af  bare  Hjærte- 
klemmelse  blev  hun  mundkaad  og  kunde  ikke  komme 
paa  Dør  for  Snak. 

Men  da  hun  endelig  stod  ude  i  Mørket  og  Regnen 

med  Per,  vidste  hun  pludselig  ikke  et  Ord  mere 
at  sige. 

Per  gik,  som  han  havde  faaet  den  skælvende 
Sot;  og  det  tog  saadan  til,  at  den  velbyrdige  Jomfru 
omsider  maatte  slaa  Kaaben  til  Side  og  have  hans 
Arm   ind  under  sin,   for  at  han   ikke  skulde  styrte. 

Den  Kræmmerplumpert,  den  kvindagtige,  rædde 
Overskærerbælg,  —  nu  var  hun  snart  gennemvaad 
ned  ad  den  ene  Side. 

Dog  —  lindede  det  ikke  for  hende!  Jo  —  mænd 
gjorde  det. 

Galsindethed  var  nu  engang  Dorete  Glambæk 
mindre  uvant    end    en   saadan  Hjærtens  Beklemthed. 


En  redelig  Tilstaaelse. 


Fra  Holland  havde  Niels  været  i  Heidelberg. 
Han  vilde  tømme  af  Angerens  Bæger  alt  det,  som 
han  kunde  være  ene  om.  For  mere  og  mere  klart 
stod  det  ham,  at  Christence  og  han  hørte  sammen, 
og  at  hans  Sorg  maatte  blive  hendes.  Mester  Hintz 
var  død,  og  Moderen  sad  Enke  og  bar  paa  den 
Hjærteve,  at  saa  ilde  havde  hun  optugtet  sin  Datter, 
at  hun  havde  ladet  sig  lokke,  saa  ung  hun  var.  Men 
den  Sorg  tog  Niels  fra  hende,  for  han  skaanede  ikke 
sig  selv,  men  bekendte,  at  han  lidt  efter  lidt  havde 
beredt  sig  Vejen,  hvor  skændelig  han  havde  lokket 
hende,  og  hvor  angerfuld  og  sorggiven  Liesel  var, 
og  hvor  sikker  hun  havde  været  paa,  at  han  vilde 
give  hende  sin  Ægtetro.  —  Da  han  Dagen  efter  kom 
igen,  sad  Moderen  med  Liesels  Hue  i  sit  Skød  og 
kyssede  den  og  kaldte  hende  sit  eget  elskede,  gode 
Barn.     Hvor    sviende    end    hendes  hadske  Ord  ramte 

ham  —  tusind  Gange  bedre  var  det  at  vide  sig 
endnu  mere  hadet,  end  at  have  Moderen  gaaende 
sin   Livs  Tid  til   Ende  med   Foragt  for  sit  Barn.  — 

Oluf  Bager  tyktes,  at  Niels  havde  røgtet  hans 
Ærinde  saare  vel,  og  han  gav  ham  Tilsagn  om  Sæde- 
korn og  Kvæg,  naar  han  begærede  det.  —  Kunde 
han  dog  blot  finde  en  øde  Jord,  de  vilde  give  ham 
fri   Raadighed   over! 

Niels   forsøgte  sig  flere  Steder,  men   uden   Held. 

Hvor  kunde  det  dog  være!  —  Fra  alle  Egne 
klagedes  der  over,  at  øde  Jord  laa  hen,  og  der  fejlede 
Folk  til  at  dyrke  den.  Men  naar  det  kom  til  Styk- 
ket, vilde  Herremændene  ikke  have  andet  end  Fæstere 
om   sig. 

En  fynsk  Herremand  havde  saa  omtrent  givet 
Niels  Flint  Tilsagn  om  en  øde  Strækning,  —  men 
saa  skrev  han  Niels  til,  at  han  havde  faaet  et  andet 
Sind,  for  nogle  Odenseborgere  havde  varet  ham  ad. 
—  Ikke  vilde  han  give  en  Mand  Raadighed  over 
Jord,  som  kunde  drage  de  omboende  Bønder  fra 
gammel   Skik.  —  — 

Den  Dag,  Herremanden  havde  givet  Niels  den 
Besked,  sang  de  i  Kirken  Salmen  om  de  ti  Guds 
Bud.    Da  de  kom.  til   Linjen: 

Du  skal  og  ingen  stjæle  fra 

hans  Gods,  hans  Hæder  eller  Ære, 

saa  Niels,  at  Christence  løftede  Hovedet.  Uden  for 
Kirkedøren  havde  han  fortalt  hende  om,  at  de  havde 
skaffet  ham  Modbør.  Han  vidste,  hvad  hun  tænkte  i 
denne  Stund.   — 

Nej,  nu  skulde  det  være  forbi  med  denne  halve 
Ærlighed.  Hun,  hans  Øjesten,  hans  Allerkæreste  paa 
Jord,  hende  skulde  og  maatte  han  paaføre  en  Sorg, 
som  sagtens  vilde  skille  dem  nu  og  altid,  men  han 
skulde  gennem  dette  ogsaa.  Hvor  var  det  sandt,  hvad 
Elsebe  Krabbe  havde  sagt,  at  i  Flok  maa  vi  bære 
den  Synd,  som  er  i  Verden. 

Alt  andet  svandt  for  Niels;  han  blev  ene  med 
sin   Gud  og  sin   Samvittighed,  —  — 

Hen  under  Aften  begav  han  sig  paa  Vej  til 
Eilert  Jørgensens.  Da  han  nærmede  sig  Huset,  stand- 
sede han.  Nu  skulde  han  forsalte  en  ung  Jomfrus 
Rolighed,  nu  skulde  han  støde  den  karrige  Del  af 
Lykken  fra  sig,  som  han  ejede.  Alt  i  ham  gjorde 
Oprør!  Nej,  dette  var  for  haard  en  Straf,  Gud  kunde 
ikke  fordre  det  af  ham!  —  Men  vilde  han  ind  i  den 
daglige  Gerning,  som  ham  tyktes  den,  han  var  født 
til,  da  maatte  han  nok  igennem  dette.  Udenom  var 
ugørligt.  Ellers  fik  han  ikke  det  Haab  i  sin  Sjæl  og 
den  Tro  til  Livet,  som  var  ham  nødig.  —  Men  han 
kunde  jo  ogsaa  kaste  den  Tynge  af  sig  og  flygte! 
Eggert  Qvitzow  kunde  veL  skaffe  ham  Lov  at  sidde 
sin  Livstid  ud  og  passe  Fyrlamperne  paa  Skagen  eller 
Anholt.  Eller  han  kunde  binde  sig  en  Sten  om  Halsen 
og  springe  i  Aaen. 

Det,  som  førte  ham  i  den  gruelige  Ulykke  med 
Liesel,  var  ogsaa  begyndt  med,  at  han  veg  fra  sin 
Vilje:  at  ville  blive  en  fri  Mand.  Dengang  var  det, 
fordi  han  ikke  vilde  fiske  paa  de  store  Vande,  men 
hellere  plukke  de  Roser,  Livet  bød  fra  Dag  til  Dag, 
uden  Maal  og  Sammenhæng. 

I  denne  Stund  vilde  han  flygte  og  skjule  sig  i 
en  Krog  Resten  af  sin  Tid.  Var  det  mon  mindre 
Svig  og  Synd  end  det  andet!  „Gud  styrk  mit  bange 
Hjærte,"  mumlede  Niels.  „Jeg  maa  igennem  dette 
ogsaa." 

Dermed  gik  han  ind  til  Ellerts.  Christence  var 
alene  paa  Stuen.  Niels  tog  ikke  hendes  Haand,  som 
han  plejede,  men  sagde  inderligt:  „Hvis  du  har 
Hjærtelag  for  mig,  saa  gaa  med  mig  ned  i  Abild- 
gaarde n." 

Da  de  gik  sammen  ned  gennem  Gaardene  — 
han  holdt  sin  Hue  i  Haanden  —  havde  Christence 
Niels  mellem  sig  og  Solen,  der  var  nær  ved  sin 
Nedgang.  Som  en  gylden,    dunet  Linje  saa  hun  hans 

Ansigt;  —  hvor  streng  og  stærk  den  Pande  var, 
hvor  smertelig  Mundens  Vige!  Et  sødt  og  ømt  Smil 
strøg  et  Nu  over  hendes  Læber.  Hun  begyndte  at 
sige  noget  om  det  skændige  i,  at  de  havde  talt 
Herremanden  fra  at  føje  Niels,  og  hun  sagde:  „Du 
faar  ikke  tabe  Modet,  Niels  Flint,  men  blive  paa  den 
Vej,  Gud  har  sat  dig  paa." 

Niels  knugede  sin  Haand  om  Daggerthæftet. 
Aah,  hvis  han  fri  og  stolt  havde  fulgt  den,  og  nu 
havde  kunnet  træde  frem  for  hende  som  sin  egen 
Mand,  og  de  med  Ære  kunde  have  været  givne  til- 
sammen! 

Christence  stod  foran  Niels,  der  sad  tavs  paa 
Bænken  under  Lindene  med  Blikket  mod  Jord.  Saa 
sorggiven  tyktes  han  at  være,  at  hun  ikke  længere 
mægtede  at  bære  at  lade  ham  ene  med  hans  Kvide. 
Men  hvad  hun  end  sagde,  saa  var  det,  som  hun  talte 
langt  fra  ham,  og  slet  ikke  med  sine  Ord  kunde  naa 
ned  i   de  Dybder,  hvor  han  var  med  sin  Nød. 

Da  tænkte  Christence  i  sit  Hjærtes  Fylde,  at 
han  ikke  turde  tale  hende  til  om  Trolovelse,  fordi 
han  var  en  hjemløs  Svend,  og  hun  en  Borgers  Datter. 
Hun  vilde  se  aabent  paa  ham,  men  Øjnene  løb  hende 
fulde  af  Taarer,  da  hun  sagde: 

„Hvis  vi  blev  hos  hinanden,  til  Døden  adskilte 
os  —  — " 

Niels  tog  om  hende  med.  et  Udraab.  Saa  slap 
han  hende  og  vred  sine  Hænder:  „Nu  hjælpe  Gud 
mig  af  min  Nød!"  Hele  hans  Sjæl  vaandede  sig  i  en 
Pine,  hvis  Magt  hun  vel  ikke  til  fulde  kunde  fatte, 
men  som  greb  hende  dybt.  Helst  havde  hun  taget 
om  hans  Hoved,  lagt  det  ind  til  sit  Hjærte  og  bedt 
ham  mindeligt  klage  hos  hende  og  aabenbare  hende 
sin  dulgte  Kvide!  Og  hun  gik  hen  til  ham,  og  som 
hun  tænkte  det,  gjorde  hun  det. 

En  Stund  var  de  saadan  sammen.  Da  løftede 
Niels  Hovedet.    Han   tog   hendes  Hænder   og  saa  op 

paa  hende,  og  Christence  tænkte,  at  det  var  som 
Alverdens   Nød  var  faret   hen  over  hans  Ansigt. 

„Allerkæreste  Christence,  nu  har  jeg  fanget  Kraft 
og  Lise  ved  dit  Hjærte.  Nu  vil  jeg  uden  Svinker 
aabenbare  alt  for   dig." 

Hun  satte  sig.  Og  redeligt  fortalte  han.  Tungere 
og  tungere  blev  han  i  Sindet,  for  klarere  og  klarere 
stod  det  for  ham,  at  efter  dette  maatte  al  hendes 
Kærlighed  visne. 

„Niels,  Niels,  værre  var  du  vel  ikke  end  andre," 
sagde  hun   i  sin  Nød. 

„Gør  mig  ikke  saa  ringe,  at  Gud  ikke  skulde 
have  ment  mere  med  mig.  Gør  det  ikke  —  selv  om 
du  kan  tage  min  Syndeskyld  fra  mig  med  det." 
Christence  følte  sig  som  sønderknust.  Dette  var 
mere,  end  hun  kunde  bære;  her  kunde  hun  ikke 
med  al   sin   Kærligheds  Magt  lindre  eller  hjælpe. 

„Kort  og  enfoldig  sagt:  jeg  har  bragt  en  ond 
Gerning  ind  i  Verden,  og  den  kan  ikke  slettes  ud, 
gøres  til  intet.  Min  Synd  er  mig  tilgivet,  men  den 
virker  i  mig,  til  jeg  har  stridt  min  Strid.  Den  evige 
Salighed  er  mig  forjættet,  men  jeg  kan  ikke  løbe  fra 
de  Mærker,  min  Synd  har  sat  i  min  Sjæl.  —  Kan 
jeg  da  svare  for  Guds  Dom,  at  jeg  tager  dig  med  i 
min  Skæbne?  Hver  Dag  jeg  lever,  vil  jeg  elske  dig, 
men  ikke  med  et  Ord  vil  jeg  bede  dig  om  at  give 
mig  din  Tro.  —  —  Aah,  Christence,  hvor  lidet 
mægter  vi  dog  at  bedre  os,  —  jeg,  som  har  følt 
Guds  Naade  drage  mig  til  Livet  igen,  da  jeg  var 
bestedt  i  den  svareste  Sjælenød,  hvor  lidet  har  jeg 
formaaet  at  kæmpe  mod  det  syndige  i  min  Natur. 
Somme  Sinde  tykkes  det  mig,  jeg  kan  sørge  mig  død 
af  Sorg  og  Skam." 

„Det  bør  os  ikke  at  være  utaalmodige  under 
Korset.  Apostlen  Paulus  selv  har  sagt:  det  gode, 
som  jeg  vil,  det  gør  jeg  ikke,  men  det  onde,  som 
jeg  ikke  vil,  det  gør  jeg.  Hvor  meget  mindre  maa 
vi   fattige   Christne  da  tabe  Modet." 

Længe  sagde  de  intet.  Men  som  Tiden  gik,  blev 
det  først  rigtig  Christence  klart,  hvad  Niels  havde 
fortalt  hende.  Hun  havde  ikke  til  fulde  kunnet  fatte 
det  i  al  dets  Rædsel.  Niels  søgte  at  faa  et  Ord  af 
hendes  Mund.  Men  hun  lagde  kun  sin  Haand  i  hans 
og  sad  og  saa  ned  for  sig.  Der  er  Sorger  saa  store, 
at  man  kan  ikke  mæle  om  dem  selv  til  den  kæreste 
paa  Jord. 

Da  Niels  saa  hendes  Hjærteve  sagde  han:  „Det 
er  nu  silde,  og  du  faar  gaa,  Christence.  Jeg  bliver 
her  i  Urtegaarden  denne  Nat.  Har  du  et  godt  Ord 
at  give  mig  til  Farvel,  da  kom  her  ned  i  Morgen, 
naar  du  ret  har  fattet  det  altsammen." 

Hun  rejste  sig.  „Christence,  før  du  gaar  fra 
mig  —  det  er  en  lang  Nat  jeg  gaar  i  Møde,  Chri- 
stence, læg  dine  Hænder  sammen  og  sig,  at  du  for- 
lader mig  den  Ynk  og  Nød,  jeg  har  paaført  dig  og 
mig  selv!" 

„Det  gør  jeg,  Niels,  saa  sandt  Gud  hjælpe  mig." 

Saa  gik  hun  stille   fra  ham. 

Det  stundede  mod  Dag.  Endnu  gik  Niels  Flint 
i   Eilerts  Urtegaard. 

For  vist,  —  den  Nat  havde  været  ham  tung  at 
gennemstride! 

Da  aabnedes  Døren  ud  til  Haven,  og  Christence 
kom  hen  imod  ham. 

Niels  var  bleven  bleg.  Han  mente,  han  havde 
beredt  sig  paa  den  Kval,  han  gik  i  Møde.  Men  nu 
da  det  nærmede  sig,  da  han  skulde  høre,  at  han 
maatte  gaa  af  hendes  Vej,  da  syntes  han  alligevel, 
at  han  ikke  mægtede  at  bære  det.  Christence  stod 
foran   ham. 

„Niels  Flint,  jeg  ved  det  nu:  til  ind  i  mit 
yderste  Aandefang  vil  jeg  være  delagtig  med  dig  i 
Sorg  som  i   Lykke!"   — 

Længe,  længe  sad  de  sammen  i  den  dugfunklende 
Abildgaard. 

Fuldtro  Sind.  16 

At  elskes,  som  den  han  var,  —  ikke  mere  at 
skulle  hykle  og  skjule,  —  det  var  en  Lykke  saa 
stor,  at  Niels  tyktes,  at  om  han  havde  baaret  Jern 
over  Liesels  Grav,  som  der  stod  i  Visen,  og  det  var 
sprunget  af,  kunde  han  ikke  faa  større  Vished  for, 
at  hun  havde  tilgivet  ham  hans  Brøde,  end  nu,  da 
en  ung  Jomfru  lagde  sin  Velfærd  i  hans  Hænder. 

Det  begyndte  at  larme  oppe  fra  Gaarden,  og  de 
rejste  sig.  Niels  tog  om  hendes  Hoved  og  saa  hende 
trohjærtig  ind  i  Øjnene.  „Skal  jeg  bie  med  at  tale 
til  din   Fader,  til  jeg  ejer  Hus  og  Hjem." 

„Nej,  Niels  —  ingen  Krogveje." 

Han  slap  hende,  det  mørknede  i  hans  Ansigt. 

„Du  har  jo  ikke  glemt  Forbandelsen!  Du  mindes 
vel,  hvad  Liesels  Moder  sagde." 

„Hele  mit  Sind,  min  ganske  Sjæl  velsigner  dig, 
Niels." 

„Hvad  en  Moder  siger  i  en  saadan  Stund  — ■ 
skulde  det  ikke  staa  ved  Magt!" 

„Til  visse.  Men  da  bærer  vi  det  sammen  som 
et  Kors,  Gud  har  paalagt  os;  sammen,  Niels,  som 
rette  Ægtefolk." 

Købmand  Eilert  Jørgensen  stod  i  sit  Bislag  og 
saa  op  og  ned  ad  Gaden.  Hverdagens  travle  Liv  var 
alt  begyndt.  Hos  Handlende  og  Haandværkere  strittede 
Lugerne  ud  i  Gaden.  Sisemesteren  var  paa  Færde, 
og  ikke  faa  Bønder  kom  agende  med  Lam,  Honning, 
Smør  og  andre  af  de  ædende  Varer,  som  Købstad- 
folkene havde  Brug  for.  Købmanden  kendte  mange 
af  Bønderne  og  raabte  sin  Hilsen  til  dem  saa  kraf- 
tigt, at  han  overdøvede  den  Hob  Kællinger,  som 
skældende  og  smældende,  med  Haanden  paa  det,  de 
vilde  købe,  fulgte  Vognene  fra  Porten  til  Torvet. 

Da  kaldte  Christence  ham  ind  i  Stuen.  Der 
stod  Niels  Flint.  „Er  det  dig,  Niels!  Naa,  sid  til 
Bænks.  Vil  du  have  engang  at  drikke.  Hvad  Ærinde 
fører  dig  ellers  hid?" 

„Ejlert  Jørgensen,  du  faar  bevilge,  at  Christence 
og  jeg  faar  hinanden   til   Eje;  vi  — " 

Ejlert  floj  i  Vejret  og  hug  Næverne  i  Bord- 
pladen. „Fy  dig  an,  Niels  Flint.  Du  som  ikke  er 
i  ærligt  Brød,  men  flakker  om  som  en  anden  Bæren- 
hytter." 

„Du  ved,  af  hvad  Aarsag  jeg  gør  det,  og  at  det 
ikke  er  Ustadighed  og  Flagreri." 

„Jeg  ved,  jeg  kan  ikke  slaa  min  Lid  til  en 
fremmed  Svend,  som  ingen  ved,  hvad  han  egent- 
lig er." 

„Du   har  før  givet  mig  bedre  Skudsmaal." 

„Før,  ja,  men  hvo  ved,  hvad  utilbørligt  du  an- 
retter udenbys  med  alle  dine  nymodens  Paafund." 

„Lad  nu  Sandhed  og  Ret  gælde  mellem  os  og 
døm  selv  uden  at  spørge  Naboer  og  Lavsbrødre. 
Du  ved,  jeg  har  tjent  Oluf  Bager,  saa  han  vil  give 
mig  Sædekorn  og  Dalere,  og  at  jeg  har  gjort  mig 
min  yderste  Flid  for  at  finde  en  øde  Jord,  jeg  kunde 
faa  til  Eje." 

„Ja,  og  det  er  kun  at  laste!" 

„Jeg  ser  vel,  at  du  hører  efter  Per  Lauritzen, 
som  kun  stunder  efter  at  skille  mig  ved  Hæder  og 
Ære." 

„Var  du  din  Mund  med  Per.  Han  holder  sig 
til  Byen  og  Lavet.  Han  stevner  efter  Evne.  Det 
staar  mig  mere  an,  at  han  bliver  min  Dattermand 
end   en   fremmed   Karl,  der  flakker  om  — " 

„Eilert  Jørgensen,  du  har  bevist  mig  godt,  men 
længe  endnu  har  jeg  ikke  Gedult  til  at  høre  paa 
dette,  at  du  bider  dig  fast  i  den  falske  Snak  uden 
at  agte  paa,  hvad  jeg  siger  dig.  Det  skal  du  vide, 
at  den  Forlis,  jeg  har  haft  paa  Freden  i  mit  Hjærte, 
kom  mig  paa,  fordi  jeg  fornægtede  den  Trang  og 
Vilje  i   mig." 

Christence  traadte  dem  nærmere. 

„Fader  —  jeg  kan  ikke  være  dig  hørig  i  den 
Sag  med  Per." 

16* 

„Ti  stille,  i  tusind  Djævles  Navn,"  raabte  Ejlert; 
han  havde  faaet  sit  Spyd  mellem  Hænder,  nu  hug 
han  Skaftet  i  Gulvet.  „Ti  stille.  Jeg  spørger  ikke 
dig,  naar  jeg  vil  en  Sag.  Du  er  alt  lovet  til  Per,  og 
ham  er  du  tjent  med." 

Christence  gik  hen  foran  ham.  „Fader,  det  er 
ikke  den  Optugtelse,  du  kan  forsvare  for  Gud,  at 
knuse  alt  det,  som  er  mig  selv.  Og  den  Lydighed 
kan  ingen  forlange,  at  jeg  skal  kun  være  som  et 
Instrument  i  din  Haand  at  spille  paa,  naar  dig  lyster. 
Skal  jeg  tænke  med  din  Tanke,  føle  med  dit  Hjærte, 
kun  have  det  Behov,  du  tilsteder,  —  Fader,  naar  du  er 
død,  hvad  er  jeg  saa,  naar  de  lægger  mig  under 
Mulde,  andet  end  et  stinkende  Lig,  siden  du  lod 
min  Sjæl  visne.  Hvad  er  der  saa  at  træde  frem  for 
Dommen  med  og  møde  min  kære  salig  Moder  med!" 

Købmanden  saa  paa  Christence.  Ej,  ej.  Folen 
er  nok  bleven  Hest!  —  Hvad  saa,  —  jo  hastigere 
Blodet  bruser,  jo  snarere  lægger  det  sig.  Allenfals, 
ikke  vilde  han  løbe  den  Hazard,  at  der  skulde  siges 
ham  paa,  at  han  ikke  forstod  sig  paa  Ave  og 
Børnetugt. 

Niels  sagde:  „Gør  hende  til  Vilje,  Ejlert,  jeg 
skal  skikke  mig  saadan  mod  hende,  at  du  ikke  skal 
angre  det." 

Købmanden  sad  lidt.  Det  havde  givet  ham  Ro 
i  Sindet  at  drage  sig  til  Minde,  hvor  megen  Magt 
og  Ret  han  havde  til  at  tæmme  Christence.  Lidt 
mildere  stemt  sagde  han:  „Det  er  ikke  blot  det,  at 
du  ingen  Steder  hører  hjemme.  Men  det  falder  mig 
saa  tungt  paa  Sinde,  at  der  intet  godt  kan  følge  efter 
for  Christence,  hvis  hun  gives  til  dig." 

Niels  veg  et  Skridt  tilbage.  Alt  svandt  et  Øje- 
blik for  ham.  Men  de  Ord,  Liesels  Moder  havde 
sagt,  susede  ham  i  Øret. 

Var  det  den  Forbandelse,  der  virkede  saa  sæl- 
somt paa  Ejlert! 

Købmanden    var    gaaet.     Niels    tog    Christences 

Haand  og  sagde:  „Der  ser  du.  Forstod  du,  hvad  der 
virkede  i  ham.  Og  dig,  som  jeg  Dag  og  Nat  beder 
Gud  bevare  til  Liv  og  Sjæl,  dig  skulde  jeg  drage 
ind  i  det,  som  truer  mig!" 

„Niels,  ikke  er  det  dig  til  Ære  at  forhærdes  i 
Mishaab.  Naar  din  Synd  endnu  virker  i  dig,  da 
kommer  det  af,  at  du  er  en  levende  Sjæl,  der  skal 
gennem  Livets  Smeltedigel  for  at  naa  sin  fulde  Styrke. 
Hvad  baader  dine  Ord  om  at  holde  ud,  naar  du  viger 
for  det  første   Anstød." 

Niels  tog  hende  fast  i  sin  Favn!  Han  vidste 
intet  andet  Svar  at  give.  „Og  dig  vil  de  tage  fra 
mig!" 

Den  Tid,  der  fulgte  efter,  var  Per  saa  vel  til 
Pas  som  ingen  Sinde  før.  Han  hørte  ikke  et  ilde 
ment  Ord  om  Niels,  —  og  han  havde  en  sær  Fær- 
dighed i  at  kunne  lokke  dem  frem  fra  Folk,  —  uden 
han  var  paa  Færde  at  forebringe  Ejlert  dem.  Og 
skønt  det  stod  ham  klart,  at  han  sled  mere  paa  Sko 
og  Hoser,  end  naar  han  stod  rolig  i  sin  Bod,  saa 
var  der  dog  ikke  en  Dag,  uden  at  han  var  til  Ejlerts 
og  aabenlyst  og  forblommet  satte  ondt  for  Niels;  — 
heller  ikke  forsømte  han  at  se  ind  om  til  Gyde 
Spandemagers,  skønt  det  paa  Dorete  Glambæks  og 
egne  Vegne  kostede  ham  ikke  lidet. 

Jo  flere  Haansord  der  faldt  om  Niels,  jo  stærkere 
følte  Christence   —   og    med    Stolthed    følte   hun   det 

—  at  hendes  Kærlighed  laa  saa  fast  og  tung  i  hen- 
des Sjæl,  at  den  evigt  vilde  bære  Mærker  deraf. 

En  Godtvejrsaften  sad  Ejlert  Jørgensen  og  Per 
Lauritzen  i   Bislaget  med  deres  Aftenøl. 

Christence  stod  hos  og  saa  ned  ad  Gaden. 
Ejlert  sad  og  drævede    over  en  lang  Forklaring; 

—  han  havde  forfaret,  at  det  hjalp  paa  hans  Skaldet- 
hed, at  han  toede  Hovedet  i  Lud,  støbt  af  Aske,  som 
var  kommen  af  brændt  Duemøg. 

Niels    gik    forbi.     Da    han    saa    Christence,    kom 

han  hen  til  Skrankværket.  „Du  vil  vel  byde  mig  Far- 
vel, Ejlert.    Jeg  drager  snart  af  By." 

Et  stort  Smil  bredte  sig  om  Ejlerts  Mund,  han 
sukkede  lettet  og  spurgte  venligt,  hvorhen  Rejsen 
gjaldt. 

„Jeg  har  beraadt  mig  med  Oluf  Bager;  det  er 
hans  Formening,  at  den  Herremand,  jeg  har  færdedes 
udenrigs  med,  ejer  øde  Jord,  som  er  Købejord,  alt- 
saa  ikke  fri  adelig  Jord,  men  Jord  jeg  kan  faa  til 
Eje." 

Per  formelig  gnistrede  af  slet  dulgt  Fryd. 

„Vil  han  lade  mig  faa  den,  vil  jeg  opdyrke  den 
og  betale  ham  med  den  halve  Afgrøde,  saa  længe 
han  begærer,  til  den  er  bleven  min.  Almisse  tager 
jeg  ikke  imod." 

Per  var  lyksalig  over,  at  Niels  endelig  vilde 
drage  til  Eggert,  for  andre  kunde  det  jo  ikke  være. 
Naar  han  nu  blev  slaaet  ned  der,  saa  var  hans  Mod 
vel  brudt  for  altid.  Ellers,  sagde  Sidsel,  skulde  Paaske 
Lyre  indpuste  hende  ny  Anslag.  Skønt  han  var  saa 
glad  til  Sinds,  kunde  han  dog  ikke  tæmme  sin  Ond- 
skab, men  sagde:  „Man  har  aldrig  hørt,  at  en  en- 
kelt Mand  kan  skabe  Ager  og  Eng  af  øde  Jord." 

Niels  sendte  ham  et  Par  hvasse  Øjne.  „Da 
forlader   jeg  mig  dog  djærvelig  paa,    at    det  vil  ske." 

„Hvornaar  drager  du?"  spurgte  Ejlert.  Var  han 
vel  af  By  paaførte  han  ham  vel  intet  ondt  til  Tak 
for  alle  de  beske  Ord,  han  havde  sagt  ham. 

„Lørdag  næst  efter  denne.  Jeg  slår  Følge  med 
Olufs  Svend,  Hans  Peberkage,  han  skal  føre  Brev 
til   Rentemesteren." 

Ingen  bød  Niels  Bænk  eller  Krus.  Han  sagde 
da  Farvel.  Først  til  Ejlert  og  Per,  sidst  til  Christence. 
Hun  lagde  begge  sine  Hænder  i  hans  og  saa  op  i 
hans  Øjne.  Varmt  og  fast  sagde  hun:  „Lykke  til, 
Niels  Flint!" 

„Hav   Tak   Christence    for    dette   —   og    for    alt 

tilforn    og   i    kommende  Tider,"    lagde    han    sagte    til. 
„Tøv   mig  efter." 

„Ja,  Niels  —   selv  om  du  bier  i  mange  Aar." 

Dernæst  skiltes  de. 

Per  fik  en  sær  Hast  med  at  komme  af  Sted. 


Glæde  vendes  til  Sorg. 


Til  fulde  havde  Elisabeth  Reetz  udført  Brejde 
Lindenovs  Vilje.  Selv  havde  hun  været  hos  Gørvel 
med  Brevet  og  hos  Dronning  Sophia  for  at  tale 
Mettes  Sag. 

Det  ramte  dybt  i  Gørvel,  at  det  var  en  Død, 
som  disse  mandelige,  kloge  Ord  kom  fra;  —  sagtens 
vilde  det  ikke  føre  noget  godt  med  sig  at  handle 
imod  dem.  Dertil  kom  det,  at  Mette  jo  ikke  var  til 
at  tvinge,  og  snart  vilde  hun  komme  i  Folkemunde 
for  den  lange  Trolovelse  uden  Bryllup;  —  hvor  god 
en  Kvinde  Mette  var  i  alt  andet  end  denne  ene  Sag 
—  Skvalderen  vilde  ikke  drukne  for  hendes  Dør. 
Gørvel  kendte  Snakken  paa  Herredage  og  Markeder. 
Da  Vincens  Glambæk  kort  Tid  efter  gæstede  dem 
ene,  lod  han  sig  overtale,  —  han  gad  ikke  mere 
staa  imod.  Godske  var  kommen  i  Tanke  om,  at  al 
den  Stund  han  nu  var  Slægtens  Overhoved,  stod  det 
til  ham  at  tvinge  Brejdes  Vilje  igennem,  saa  han 
var  nu  paa  Mettes  Side.  Og  den  Dag  kom,  da  en 
Svend  red  af  Gaarde  med  Breve  til  Consistoriet, 
Dronningen  og  Mester  Anders  Vedel,  —  alle  om  den 
samme   Sag. 

Det  var  en  underlig  Tid  for  Mettelil,  den  som 
nu  randt  hen  i   Forventning. 

Det,  som  i  Aarevis  havde  været  hendes  daglige 

Tynge  —  nu  havde  hun  Haab  om  at  slippe  af  med 
det.  Hun  var  ogsaa  dybt  greben  af  Elisabeth  Reetz, 
der  gik  der  med  sin  Sorg,  som  var  det  en  kostelig 
Skat;  hun  stod  saa  fjernt  og  højt  med  sin  store 
Kvide,  som  hun  aldrig  nævnede,  men  der  var  ikke 
den  Fold  i  hendes  Sjæl,  uden  at  den  var  præget 
deraf.  Mettelil  tænkte  sommesinde,  at  hvis  hendes 
Vilkaar  var  blevne  onde,  mon  hun  da  var  bleven  en 
saadan  Kvinde  som  Elisabeth  Reetz  eller  som  hendes 
kære  Elsebe  Krabbe,  der  nu  var  i  Guds  Gemme. 
Elsebe  havde  ogsaa  kendt  Sorg;  atten  Børn  havde 
hun  haft,  men  kun  syv  Døtre  og  en  Søn  havde  hun 
beholdt  til  det  sidste.  — 

For  hver  Dag  der  gik  hen  over  Mettes  Hoved, 
styrkede  hun  mere  og  mere  sin  Sjæl  til  at  bære  det, 
som  kunde  ramme  hende.  Kan  hænde  hun  ikke  for- 
hvervede Consistoriets  Tilladelse  til  at  hæve  Tro- 
lovelsen, og  selv  om  hun  fik  den  —  hun  havde  jo 
været  den  Opsætsige  —  de  kunde  forbyde  hende  at 
give  sig  i  Ægteskab  hendes  Livstid  ud.  For  vist 
skulde  hun  bære  det,  —  hun  som  havde  haft  Elisa- 
beth Reetz  og  Elsebe  Krabbe  for  Øje. 

Eggert  Qvitzow  saa  hun  af  og  til  ved  Gilder 
eller  i  Moser  og  Skove,  naar  hun  og  Godske  jagede. 
Han  holdt  sig  mesten  af  hendes  Vej,  men  hun  følte 
dog,  at  han  var  hende  god  af  Hjærtet.  Engang  havde 
han  været  inde  og  havde  faaet  det  lempet  med  et 
Saar,  som  Vildsoen  havde  givet  ham,  —  men  Tale 
Lunge  havde  hele  Tiden  holdt  sig  i  Stuen.  —  En 
anden  Gang  havde  han  sendt  hende  et  lidet  Anker 
Kirsedrank,  de  havde  lavet  paa  Egebo  af  en  ny  Slags 
Kirsebær;  Eggert  havde  faaet  for  Skik  at  forbedre 
Urte-  og  Abildgaard,  alt  hvad  der  stod  i  hans  Magt. 

Det  var  en  Sommerdag,  hvor  alt  stod  i  den 
fejreste  Grøde.  Mettelil  kunde  ikke  være  under  Tag. 
Aarle  i  Morges,  da  Taagerne  endnu  laa  over  Eng  og 
Vang,  havde  hun  været  til  Hest  viden  om.  Senere 
havde   hun   vandret   ude   og   samlet,   hvad    hun    fandt 

af  Stolt  Hendrik;  han  var  saa  god  at  lægge  paa 
Saar,  og  man  kunde  aldrig  vide,  hvem  der  begærede 
Hjælp  af  En.  Nu  gik  hun  mellem  Træerne  i  Abild- 
gaarden,  og  Mettelil  tyktes,  hun  havde  det  som  blandt 
Roser  og  Urter  i  Paradis.  Mest  undrede  det  hende, 
at  hun  ikke  havde  tilsat  Glæden  under  den  haarde 
Strid,  og  at  hun  saa  hastig  forvandt  disse  Aars 
Tynge. 

Hen  under  Middag  gik  hun  om  imod  Trappe- 
taarnet;  i  Søndenkammeret  stod  hendes  Væv;  der 
var  lyst  og  svalt  under  Loftshvælvet,  og  hun  havde 
faaet  Vindvet  op,  saa  den  rene,  krydrede  Luft  stod 
lige  ind;  det  var  hende  ogsaa  kært  at  være  der  med 
sine  Tanker  og  sit  Arbejde.  Hun  vævede  en  Ræv, 
der  var  ordentlig  i  Klemme  mellem  Hundene;  og  i 
Græsset  lod  hun  alle  de  vilde  Sommerblomster  vokse, 
som  hun  kendte   fra  Kjærstrupegnen. 

Syngende  løb  hun  op,  men  idet  hun  gik  forbi 
Sommerstuen,  hvor  Døren  stod  aaben,  ramte  der 
hende  som  et  Stik  i  Hjærtet.  Dorete  Glambæk  var 
kommen  og  sad  derinde.  Og  hvad  var  det  Tale  Lunge 
sagde?  „Har  hun  hastet  med  at  skille  sig  ved 
Vincens,  faar  hun  nu  Stunder  til   at  fortryde  det." 

Alt  dette  varslede  ilde,  og  Mette  blev  tung  i 
Sind. 

Hendes  Moder  kaldte  hende  ind.  Da  de  havde 
hilst,  sad  de  alle  tavse.  Omsider  sagde  Dorete:  „Hvor 
gaar  det  med  Consistoriets  Afgørelse?" 

„Jeg  bier  og  haaber!"   svarede  Mette  roligt. 

„Hoffen  und  harren  mach  manchen  zum  Narren," 
sagde  Tale;  hun  kunde  ikke  dølge  sin  Glæde.  Dorete 
havde  det  paa  samme  Vis. 

„Jeg  kommer  ellers  af  Godhed  for  dig,  Mette 
Viffert,  for  at  vare  dig  mod  Eggert  Qvitzow,"  sagde 
hun. 

„Lad  mig  berette  dig,  Dorete,  hvad  jeg  nylig 
har  forfaret;   paa  Uranienborg  skal  der  ophænges  en 

skønne  Tavle,  hvor  en  Hund  gør  ad  Fuldmaanen,  og 
neden  under  staar  skrevet:  nil  moror  nugas!'' 

„Du  ved  godt,  jeg  er  ikke  af  de  Lærde,"  sagde 
Dorete  ærgerligt. 

„Paa  Dansk  hedder  det:   Jeg  agter  ej  Sladder!" 

„Ikke  skal  du  højfærde  dig  længe  endnu,  Jom- 
fru højt  paa  Straa,"  for  Tale  Lunge  løs,  „for  ret 
snart  skal  du  faa  at  fornemme,  at  er  Begyndelsen 
Opsætsighed,  bliver  Enden  Jammer  og  Kvide." 

„For  Gud,  Moder,  I  lade  nu  Tale  gaa  udendørs." 

„Gørvel,  lær  hellere  af  mig  at  vride  Vidjen, 
medens  hun  er  grøn,"  raabte  Tale.  Men  Gørvel 
gjorde  dog,  som  Mette  bad  om.  Langt  op  ad  Gangen 
hørte  de  Tale  Lunges  fortørnede  Kvækken.  Dorete 
sagde,  og  der  var  en  isnende  Kulde  i  hendes  Stemme, 
som  gjorde  Mette  underlig  bange: 

»Jeg  vil  dog  ej,  at  den  Haan  skal  overgaa  dig, 
at  der  skvaldres  om,  at  du  begærer  Eggert  til  Hus- 
bond." 

„Kom  nu  med  hvad  du  vil  sige." 

„Det  staar  til  dig  selv,  om  du  vil  høre  det,  Mette- 
lil,"   sagde  Gørvel. 

„Tal  du  kun,  Dorete;  jeg  trøster  mig  til,  at  nu 
kan  du  ej  sige  Eggert  andet  paa,  end  det  som  an- 
staar  sig  ham.  Han  har  ikke  dulgt  for  mig,  at  han 
har  ført  et  daarligt  Levned  udenrigs." 

„Har  han  heller  ikke  dulgt  for  dig,  at  han  lov- 
ligt begav  sig  i  Ægteskab  i  den  Stad  Frankfurt  nede 
i  det  tyske?" 

Mette  tumlede  tilbage.  „Du  forgiftige  Tingest, 
og  Du  vover  — " 

„Far  sagte.  Mette,  jeg  er  saa  vis  i  min  Sag, 
som  jeg  selv  har  staaet  hos  ved  den  Brudefærd." 
Og  dermed  aabnede  hun  Døren  ind  til  Kammeret  næst 
der  ved,  og  Sidsel  Landsknægts  kom  ind  med  ærbare 
Lader  og  nedslagne  Øjne. 

„Er  det  hende?" 

„Ja.  Kender  du  hans  Seglring  med  de  Qvitzowers 
Vaaben?" 

Mette  nikkede,   hun   mægtede   ikke  at  svare. 

„Vis  din  Haand  frem,  Lucie  Eggert  Qvitzows," 
sagde  Dorete. 

Sidsel  strakte  Haanden  frem.  Der  sad  Eggerts 
Ring.     Mette  kendte  den  saare  vel. 

Eggert,  som  med  Blik  og  Stemme  havde  tilsagt 
hende,  hvor  kær  hun  var  ham!  Som  ingen  anden 
havde  hun  troet  ham  fast  i  Hjærte  og  Ord.  Var  da 
alting  idel  Træskhed  og  Underfundighed  i  denne  Ver- 
den! Kunde  man  da  ikke  sla  Bund  i  et  eneste  Men- 
neske  for  Svig  og  Letfærdighed! 

Men  dette  kunde  jo  dog  maaske  være  en  Svig 
af  Dorete!  Og  Mette  Viffert  sagde  usikkert:  „Rin- 
gen beviser  intet." 

„Du  Taabe,"  sagde  Dorete  Glambæk,  „beviser 
dette  lovlige  Dokument  da  heller  intet!"  Og  hun 
rakte  Mette  et  Papir,  —  det  havde  kostet  hende  dyre 
at  faa  Klavs  til  at  grave  et  Stadsegl  i  Bly.  —  Der 
stod  skrevet,  og  Mette  læste  det: 

„Jeg,  Eggert  Qvitzow,  bekender,  at  jeg  har  tro- 
lovet Lucie  Engelschon  til  min  Hustru  at  leve  og 
dø  med  og  aldrig  skilles  fra  førend  Døden.  Det 
bekender  jeg  med  mit  Signet  undertrykt. 

Eggert  Qvitzow. 
Nærværende: 
Kjeld  Sønderjyde,  Magister.  Thomes  Sehested. 

Alt  det,  Gørvel  havde  staaet  hende  imod  med, 
glemt  var  det.  „Aah,  Moder  Gørvel,  Moder  Gørvel," 
klagede  Mettelil  og  lagde  sig  ind  i  sin  Moders  Favn 
og  græd  sin  beskeste  Graad   hos  hende. 

„Skal  vi  lade  Trolovelsen  med  Vincens  staa  ved 
Magt,"   hviskede  Gørvel  omsider. 

At  hun  kunde  tænke  det!  Saa  forstod  hun  jo 
slet  ikke  endnu,    hvad    denne  Sag    var   hende.    Aah, 

hvor  det  var  sandt,  som  der  stod  skrevet:  Ene  i 
Raad,  ene  i  Sorg! 

Et  kort  Øjeblik  tænkte  Mettelil,  at  den  eneste, 
hun  egentlig  kunde  have  klaget  sin  Nød  hos,  var 
Eggert  selv,  skønt  det  var  ham,  der  havde  voldet  det. 

Hun  skyndte  sig  ud  af  Stuen;  hun  maatte  forbi 
Tale  Lunge,  der  stod  paa  Trappen,  —  ind  i  sit  Kam- 
mers løb  hun,  og  hun  kastede  sig  paa  Sengen,  trak 
Spærlagnet  for,  og  først  da  tyktes  hun,  at  hun  ret 
kunde  give  den  Taarestrøm,  der  klemte  hende  om 
Hjærtet,   frit   Løb. 

Eggert  Qvitzow  havde  været  paa  Roskilde  Mar- 
ked. Der  havde  han  truffet  Thomes  Sehested,  som 
havde  vidst  at  fortælle  om,  at  Anders  Sørensen  Vedel 
fra  Klosterbiblioteket  i  Sorø,  som  han  havde  gæstet 
en  Dag,  var  draget  den  Mils  Vej  ud  til  Kjeld  Søn- 
derjyde, som  ikke  var  ham  fremmed.  Thomes  stod 
og  talte  om,  hvor  sorgfuld  Vedel  saa  ud,  enddog 
Niels  Kaas  og  Arild  Hvitfeld  snart  vilde  faa  ham 
befordret  til  kongelig  Historiograph;  han  havde  endnu 
ikke  glemt  sin  unge  Hustru,  han  mistede  saa  tidligt. 
Men  Eggert  hørte  ikke  det  halve  af,  hvad  Thomes 
Sehested  sagde.  Det  var  kommen  ham  i  Tanke,  at 
Anders  Vedel  maatte  vide,  hvad  Consistoriet  og 
Dronningen  mente  om  Mettes  Sag;  kan  hænde  Vedel 
havde  nævnt  et  eller  andet  til  Kjeld,  og  Kjeld  kunde 
da  fly  ham  Besked,  om  han  gæstede  ham.  Eggert 
havde  ingen  Ro,  før  han  var  i  Sadlen  og  paa  Vej 
til   Kjelds  Præstegaard. 

Der  mødte  ham  et  saare  sørgeligt  Skue.  De 
fleste  Vindver  var  slaaet  ud,  og  mellem  Blykrydsene 
sad  Halmviske;  det  gamle,  sorte  Straatag  var  meget 
forfaldent,  og  Væggene  saa  ud,  som  de  ikke  havde 
været  rørt  med  en  Klineske  i  langsommelig  Tid, 
Grenefletningen  stak  frem  paa  mange  Steder. 

Eggert  gik  ind  i  Storstuen.  Mørkt  var  der  og 
smudsigt.  Fjerkræet  og  Kid  og  Lam  havde  svinet  det 

lerstampede  Gulv;  ved  Nørrebænken  var  en  Tønde 
01  lagt  op;  det  sagde  Dryp  fra  Tappen  gjorde  Eg- 
gert ganske  tung  i   Sindet. 

Omsider  kom  Hr.  Kjeld.  Hvor  havde  han  skæm- 
met sig!  Øjnene  saa  sløvt  frem  under  den  furede 
Pande,  og  han  slæbte  Benene,  naar  han  gik.  Hans 
Kappe  var  reven,  og  Hoserne  hængte  om  ham; 
skidden  og  ukæmmet  var  han.  „Forlad  mig,  Eggert 
Qvitzow,  at  jeg  ikke  kom  straks;  jeg  var  i  Engen 
med  min  Karl.  Han  æder,  til  han  sveder,  og  arbej- 
der, til  han  fryser,  saa  jeg  maa  selv  være  hos." 

Medens  Eggert  talte  med  Kjeld,  tænkte  han,  at 
saa  ynkeligt  et  Syn  havde  han  ikke  længe  set;  han 
mindedes  jo,  hvor  færdigt  Kjeld  tumlede  sin  Hest, 
da  de  red  sammen  fra  Frankfurt  til  Limburg  an  der 
Lahn,  og  hvor  haabefuld  han  drog  ind  i  Danmark 
for  at  søge  Kald.  Ilde  havde  de  Bydelsbacher  lønnet 
ham  for  hans  Umag  med  Hans.  Men  hvorledes 
havde  han  selv  lønnet  Niels  Flint!  Gid  han  snart 
kom  i  denne  Landsende,  at  han  kunde  bevise  ham 
sin  gode  Vilje  og  sin  Tak  for  hans  oprigtige  Ven- 
skab i  Farens  Dage.  Engang  kom  han  vel,  hvis  han 
ikke  laa  og  raadnede  blandt  spanske  eller  hollandske 
Ligdynger. 

For  at  faa  Kaldet  havde  Hr.  Kjeld  maattet  tage 
Enken  paa  Købet.  Hun  var  over  de  halvfjerds,  men 
ellers  rørig,  fraregnet  evindelige  Hosteknyer  og  Værk 
over  Lænden.  Det  var  saadan  med  Kjeld,  at  kom  hun 
for  Skade  at  sætte  sig  i  Nærheden  af  ham,  mægtede 
han  ikke  at  styre  sig,  men  flyttede  sig  fra  hende 
det  længste  han  kunde. 

Da  Eggert  skulde  ride  af  Gaarde,  bød  han  Kjeld 
Hjælp  fra  Egebo  til  at  faa  Tag  og  Væg  udbedret. 
Og  hån  vilde  ogsaa  tjene  Kjeld  med  Lægeurter  og 
et  Anker  god  Vin,  for  han  troede  ham  syg,  saa  hul- 
kindet han  var.     Men  han  rystede  paa  Hovedet. 

„Der  gror  ingen  Urt  mod  den  Syge,  som  paa 
Latin  kaldes  melancholia,  Eggert  Qvitzow." 

„Er  der  noget,  jeg  kan  se  dig  til  Gode  med, 
da  sig  til,   Kjeld.     Du  har  bragt  mig  saare  godt  Bud!" 

Det  havde  Eggert  haft  ud  af  sit  Ridt  til  Hr. 
Kjeld,  at  han  havde  forfaret,  at  Mettes  Sag  stod  vel. 
Takket  være  Dronning  Sophia  var  det  næstendels 
for  vist  at  regne,  at  Consistoriet  løste  Trolovelsen. 

Fra  een  Torsdag  til  den  næste  gik  Eggert  med 
den  Besked  hos  sig  selv. 

Saa  kunde  han  ikke  længere  bare  sig,  men  be- 
gav sig  ad  Kjærstrup  til. 

Han  red  sin  bedste  Hest,  og  den  var  klædt  i, 
som  da  han  fulgte  Kongen  ud  mod  Hertug  Ulrik 
før  Daabsdagen;  sølvbeslagent  Seletøj  og  Silkedæk- 
ken med  hvidt  og  fiolbrunt  i  Skaktavl  skinnede  mod 
Dyrets  sorte,  blanke  Lød. 

Paa  Vejen  udenfor  Ladegaarden  gik  Mette  Vif- 
fert;  hun  havde  et  Fyrrør  i  den  ene  Haand  og  en 
nyskudt  Høg  i  den  anden.  Liden  Ro  havde  hun  paa 
sig  til  at  sidde  indendørs.  Hun  tyktes  blot,  det 
gjaldt  at  slide  sin  Tid,  til  Dødens  Time  slog.  Saa- 
dan  Sorg  som  hendes  havde  dog  hverken  Elisabeth 
Reetz  eller  Elsebe  Krabbe  kendt;  de,  som  de  havde 
Elsk  til,  havde  ikke  været  krogsindede  og  svigefulde. 

Det  undgik  ikke  Eggert,  hvor  forgræmmet  hun 
saa  ud.  Et  stort  og  lyst  Smil  spillede  ham  om  Mun- 
den. Tiden  kom  vel,  da  han  med  en  daglig  Kærlig- 
hed skulde  bøde  alt  det,  de  havde  brudt  af  Ungdoms- 
fryd   for  hans   Mettelil. 

Han  holdt  sit  Dyr  an  og  hilste  hende,  bøjede 
sig  frem  og  hviskede:  „Mette,  før  vi  kommer  op 
paa  Kjærstrup,  lad  mig  sige  dig,  i  Høst  kommer  min 
Morsøster  fra  Skaane    for  at  søge  en   Brud  til  mig." 

Og  han  lo  ømt  og  rakte  sin  Haand  imod  hende. 

„Da  lad  hende  søge  dig  Brud  i  en  anden  Lands- 
ende,  helst  udenrigs!"   sagde  Mette  harmfuldt. 

„Men  Hjærtelille,  hvi  — " 

„Jeg  havde  troet  dig  bedre,  Eggert,"  sagde  Mette 
med  taarebrudt  Stemme  og  hastede  fra  ham. 

„For  Guds  Skyld,  Jomfru  Mette,   forklar  mig  — " 

Men  hun  skyndte  sig  blot  mere.  Her  gik  hun 
i  den  mest  uskrømtede  Elendighed,  og  saa  kom  han 
ridende  med  Bram  for  at  binde  hendes  Hu  end  mere, 
kom  for  at  binde  hende  uden  at  vide  sig  fri  fra  den 
udenrigske  Kvinde,  der  kunde  føre  en  Skam  over 
baade  hende  og  ham  af  saa  fast  en  Farve,  at  den 
ingen   Sinde   kunde  toes  af. 

Eggert  Qvitzow  var  bleven  saa  underlig  kold  om 
Hjærtet.  Saa  rakte  hendes  Kærlighed  da  ikke  læng- 
ere end  til  Venskab  med  hendes  Barndoms  Lege- 
broder! Men  hvor  kunde  hun  dog  harmes  over,  at 
han  talte  hende  til  om  Bejlen,  hun  som  havde  lovet 
saa  meget  med  sit  Blik  hin  Dag  paa  Kjøbenhavns 
Slot. 

For  sandt,  nu  havde  han  forfaret  til  fulde,  at 
det  var  at  løbe  ad  Vildsti  at  tro  Kvindeord  og 
Kvindeblik! 

Eggert  vendte  sin  Hest  og  sprængte  af  Gaarde. 

Det  tænkte  han  mest  paa,  at  snarest  maatte  han 
se  at  komme  gesandtvis  udenlands  for  Kongen  eller 
faa  Len  i  Norge.  Paa  Sjælland  vilde  han  da  ikke 
blive. 

Grumt  har  du  leget  med  mig,  Mette  Viffert! 
Maatte  du  en  Gang  selv  faa  Kærlighed  i  dit  Hjærte 
til  nogen,  for  da  vil  du  først  til  fulde  forstaa,  hvor 
tung  at  bære  den  er,  —  den  Sorg,  jeg  nu  maa  friste. 

Med  den  Tanke  red  Eggert  Qvitzow  ind  paa 
Egebo. 

Niels  Flint  red  fra  Odense  saa  underlig  højtids- 
fuld glad  i  Hu.  Han  tænkte  mange  Gange  paa  hin 
Dag  paa  „Krabaten"s  Dæk,  da  han  med  brusende 
Ungdomsmod  begærede  det,  som  han  nu  —  da  han 
var  modnet  og  prøvet  —  vilde  sætte  al  sin  Mand- 
domskraft  ind  paa  at  vinde. 

Oluf  Bagers  Købmandssvend,  Hans  Peberkage, 
som  han  fulgtes  med,  var  faamælt.    Uforstyrret  kunde 

Niels  sidde  de  mange  Timer  paa  Hesteryggen  og 
leve  i  sine  egne  Tanker. 

De  red  Dagen  efter  Midsommernatten.  Endnu 
røg  det  fra  mangt  et  Baal,  og  om  Husene  i  Lands- 
byerne hang  Løvgrene  tæt,  og  i  alle  Dørene  var 
stukket  Rønnebærgrene  til  Værn  mod  onde  Trold- 
domsmagter. 

Agrene  med  deres  Skifter  gulnedes  og  grønne- 
des langt  og  vidt  over  blødt  rundede  Bakker,  skilt 
af  smaa  Vandløb,  og  med  levende  Hegn  som  Kranse 
slynget  omkring  dem. 

Alt  dette  frodige  Liv  bar  hans  Haab  og  strøm- 
mede sammen  med  hans  Vilje.  Dybt  følte  Niels  Flint, 
at  større  Lykke  gaves  der  ikke  end  den,  der  ventede 
ham,  at  leve  sin  Livstid  midt  ude  i  Guds  fri  Natur  med 
Christence  ved  sin  Side,  borte  fra  alt,  hvad  der  tvang 
og  trængte  inden  Byens  Bolværk,  hvor  der  fandtes 
Mennesker,  som  tog  Frimodigheden  fra  hver  den,  der 
ikke  nøjedes  med  den  Bane,  som  var  deres  —  fra 
Boden  til  Lavshuset  og  fra  Lavshuset  til  Boden. 

De  kunde  have  naaet  Nyborg  den  Aften.  Men 
da  Vinden  var  imod,  saa  at  de  ikke  kunde  komme 
over  Bæltet,  sov  de  den  Nat  i  et  Krohus  ved  Vejen. 

Da  Niels  saa  ham  ud  efter  mere  end  en  alminde- 
lig Svend,  havde  Værten  lagt  ham  paa  Hædersplad- 
sen mellem  ham  selv  og  hans  Kone.  Ud  paa  Nat- 
ten vaagnede  Niels.  Han  kastede  Ulveskindsdækket 
af  sig  og  stod  op,  —  han  væmmedes  ved  Synet  af 
de  to,  der  tungt  og  dyrisk  sov  Aftenens  Rus  ud. 

Ud  i  den  svale,  højtidelige  Sommernat,  hvor 
hver  Blomst  var  en  Skaal  fyldt  af  duftende  Dug,  gik 
Niels  Flint.  Men  som  han  stod  i  Haven,  kom  en 
Rytter  og  en  Vogn  forbi.  Niels  tyktes,  han  skulde 
kende  den  lille,  firkantede  Krop  med  det  ludende 
Hoved,  der  sad  i  Vognen.  Men  han  maatte  have  set 
fejl  i  det  dæmrende  Skær.  Per  Lauritzen  sov  jo  nu 
med  Nathøllen  langt  nede  i  Øjnene  bag  sin  Senge- 
dør. — 

Niels  og  Hans  Peberkage  laa  en  Dag  for  Mod- 
bor  i  Nyborg.  ^Var  I  kommen  nogle  Timer  før, 
kunde  I  have  laveret  jer  over  mod  Vejret;  det  gjorde 
et  Par  Øksenkøbere,"   sagde  en  af  Færgemændene. 

Mod  Aften  stak  de  til  Søs.  Op  paa  Formidda- 
gen kom  de  i  Land  paa  Korsør  Skibsbro.  Hans 
Peberkage  var  halvdød  af  Søsyge  og  lagde  sig  til 
Herberg  for  at  hvile  ud,  før  han  drog  videre.  Men 
Niels  havde  ikke  Taalmodighed  til  at  vente,  han  steg 
i   Sadlen  straks  efter  Middag  og  red  mod  Egebo. 

Ved  Nadvertid  holdt  han  foran  Eggert  Qvitzows 
Gaard. 

Endelig,  endelig  dagedes  det  for  ham!  Ikke  vilde 
Eggert  nægte  ham  en  Ting,  der  vilde  være  ham  selv 
til  Gavn.  Han  tyktes,  han  kunde  føle  i  sit  Hjærte, 
at  Christences  Tanker  og  Haab  var  hos  ham  i  denne 
Stund. 

Allikerne  fløj  skrigende  om  Taarnet;  Kobberet 
deroppe  skinnede  grønligt  mod  den  blaa  Himmel. 
Der  var  Bulværk  udenfor  Gravene,  og  alt  var  vel 
holdt.  Sikkert  vilde  Eggert  Qvitzow  kunde  fatte,  at 
det  var  gørligt  at  skabe  Agerland  af  øde  Jord.  Her- 
ren til  Egebo  var  nok  ikke  saa  let  paa  Tøjlen  som 
den  adelige  Svend,  der  solgte  sin  Seglring  i  Frank- 
furt. — 

Helt  blød  om  Hjærtet  ved  at  skulle  se  sin 
Fælle  igen  red  Niels  over  Vindebroen  og  ind  gennem 
Porten. 

Men  der  stod  Eggert  jo  selv  i  Taarndøren.  Niels 
svingede  sin  Hat  og  raabte  ham  an. 

Da  Eggert  saa  ham,  blev  han  blodrød.  Saa  hævede 
han   Armen. 

„Pak  dig  herfra,  din  formaledidede  Skalk," 

„Eggert  Qvitzow!" 

„Pak  dig,  jeg  gider  ikke  set  dig." 

„Kender  du   mig  ikke?" 

„Jo,  Niels  Flint.    Men  ved  min  Himmeriges  Part, 

Fuldtro  Sind.  17 

jeg  raader  dig  til  at  komme  af  Gaarde,  at  ikke  min 
Gedult  skal   forgaa  mig." 

„Du  var  mig  dog  en  Gang  god.  Hvem  har  ført 
mig  noget  paa?" 

„Jeg  har  faaet  et  andet  Sind;  skyldte  jeg  dig 
ikke  Livet,  kom  du  ikke  levende  herfra."  Og  pludse- 
lig raabte  han  op:  „Gaa,  gaa,  gaa,  din  forbandede 
Hund,  eller  jeg  styrer  mig  ikke.  Det  er  mig  ulide- 
ligt at  se  dig." 

Da  kom  Stoltheden  op  i  Niels.  Var  det  den 
Eggert,  som  havde  sagt,  at  saa  længe  der  var  Klip- 
per i  Norge  og  Vand  i  Bælterne,  vilde  han  og  hans 
være  ham  Tak  skyldig! 

„Du  er  kun  Foragt  værd,  Eggert,"  sagde  han. 
Og  han  vendte  sin  Hest  og  red  Fod  for  Fod  over 
Broen.  Og  Fod  for  Fod  red  han,  til  han  holdt  Hesten 
an  dybt  inde  i  en  Skov. 

Han  steg  af  og  kastede  sig  ned. 

Hvorledes  skulde  han  bringe  det  over  sit  Hjerte 
at  berette  Christence  dette! 

Men  nogen  maatte  jo  have  løjet  ham  paa  over 
for  Eggert!  Saa  sent  paa  Dag  var  han  kan  hænde 
ruset,  men  straks  i  Morgen  vilde  han  gaa  til  ham 
og  affordre  ham  Besked  om  dette. 

Saa  bøjede  Niels  Hovedet. 

Kan  hænde  at  Eggert  foragtede  ham  for  hin 
Handel  med  Liesel,  nu  da  han  selv  var  bleven  en 
stadig  og  æret  Herremand.  — 

Ja,  ja,  da  stod  det  ikke  til  ham  at  omstemme 
ham.  Da  var  der  intet  andet  at  gøre  end  at  drage 
af  Egnen,  det  snareste  hans  Hest  kunde  døje  Rejsen 
tilbage. 

Niels  sadlede  af  og  lod  Dyret  græsse.  Derpaa 
skrabede  han  Løv  sammen  og  dannede  sig  et  Leje. 
Saa  meget  faar  du  unde  mig,  Eggert,  at  jeg  i  Nat 
sover  i  din  Skov!  tænkte  Niels. 

Af  hele  sin  Sjæl  bad  Niels  Flint  Gud  om  et  Tegn 

paa  hans  Naade.    Det    tyktes   ham,    at    ellers    kunde 
han  ikke  bære  at  vende  hjem  med  Skam. 

At  Eggert  Qvitzow  jagede  Niels  af  Gaarde  havde 
denne  Aarsag: 

Da  han  kom  hjem  fra  det  Ridt  til  Mette,  var 
det  ham  ikke  ukært,  at  en  fynsk  Øksenkøber,  Per 
Lauritzen,  ventede  paa  ham.  Han  gav  sig  paa  Ti- 
men til  at  handle  med  ham. 

Da  det  var  endt,  gik  de  op  i  Brevkammeret,  at 
Per  kunde  betale  Eggert  de  Penge,  han  var  bleven 
ham  skyldig. 

„Hvor  kom  I  ellers  fra,  velbyrdige  Herre?"  sagde 
Per  med  ydmyg  Røst. 

„Fra  Kjærstrup,"  svarede  Eggert  barsk.  „Hvad 
angaar  det  dig?" 

„Fra  Kjærstrup.   Det  Navn  er  mig  ikke  ukendt." 

„Saa  — " 

„Niels  Flint  rejste  did  i   Overgaars." 

„Niels  Flint,  kender  du  ham?  Hvor  er  han? 
Hvor  lider  han?    Beret  mig,  hvad  du  ved." 

„Berette  om  ham.    Jeres  Dødsens  Fjende." 

„Fjende!    Niels!    Du  er  skrullet." 

„Han  gjorde  ingen  Hemmelighed  af,  at  —  — 
Der  er  en  Jomfru  Mette,  I  har  Sind  til,  velbyrdige 
Herre." 

„Din  flabmundede  —  — " 

„I  maa  have  fortørnet  Niels  haardt." 

„Jeg  ved  plat  intet  deraf." 

„Han  har  sendt  jer  Brev  og  begæret  Hjælp." 

„Aldrig  har  jeg  set  hverken  Brev  eller  Bud." 

„Han  svor  paa,  at  han  skulde  beklikke  jert  Rygte 
saadan  for  Jomfru  Mette,  at  I  en  anden  Gang  skulde 
lære  at  føje  jer  efter  ham." 

Dertil  sigtede  Mettes  Ord! 

Ja,  med  ond  Vilje  magtede  Niels  vel  at  tale  ham 
saadant  paa,  at  Jomfru  Mette  ikke  vovede  at  slaa 
sin  Lid  til  ham, 

„Der  har  vi  den  gæve  Svend!"  udbrød  Per, 
som  havde  set  ud  af  Vindvet.  „Saamænd,  ræd  er 
han   ikke." 

Da  var  det,  at  Eggert  stormede  ned  og  jog  Niels 
af  Gaarde. 

Han  kom  lige  saa  hastig  op,  som  han  var  løbet 
ud.    Tungt  stønnende  kastede  han  sig  i  en  Stol. 

Per  lod  ham  sidde  en  Stund.     Saa  sagde  han: 

„Saa  faar  jeg  vel  de  to  fede  Græsøksne  paa 
Købet?" 

„Nej." 

„Dette  var  vel  ellers  sin  Løn  værd.  Ikke  havde 
det  været  en  Adelsmand  anstændigt  at  tage  vel  mod 
den,  som  har  beklikket  hans  Rygte  hos  — " 

„Var  din  Mund,  du  skvaldervorne  Kræmmer- 
snude." 

„For  vist  havde  det  været  hørt  med  Latter  i 
Lavshuset,  at  en  simpel  Svend  havde  taget  en  Adels- 
mand hans  Brud  fra  og  endda  ladet  sig  se  til  Gode." 

„Nu  siger  jeg:  var  dig.  Men  nævner  du  Brud 
eller  Bejlen  een  Gang  til,  saa  slår  jeg  dit  formale- 
didede  gule  Fjæs  sønder  og  sammen.  Nu  ved  du  det." 

„Det  bliver  en  lang  Aften  for  jer,  velbyrdige 
Herre.  Jeg  har  flamske  Kort;  værdiges  at  lege  Kort 
med  mig." 

Eggert  lod  en  Skænkeskive  bære  frem,  vel  be- 
sat med  Kander  og  Krus,  og  drak  Per  til.  Men  Per 
drak  kun  lidet,  for  det  var  hans  Agt  ved  Daggry  at 
fare  derfra.  Man  kunde  aldrig  vide  —  Niels  var 
ikke  at  spøge  med. 

Til  ud  paa  Natten  sad  de  og  doblede  og  drak. 
Som  Svendene  kom  frem  i  Lyset  med  Kanderne, 
maatte  de  undres  over,  hvor  sorgsindet  Eggert  Qvit- 
zow  saa  ud  trods  de  lystige  Ord. 

Ud  paa  Natten  vaagnede  Eggert  Qvitzow.  Han 
strakte  og  vendte  sig;  snart  kastede  han  Dynerne  af 
sin  Krop,    snart  dækkede  han  sig  omhyggeligt    igen. 

Men  intet  baadede  det;  han  kunde  ikke  faa  Mette 
ud  af  sin  Tanke.  Saa  fik  han  fat  i  Staal  og  Flinte- 
sten. Langt  om  længe  fik  han  Ild  og  Lys  tændt.  Han 
lod  det  staa  og  brænde  ved  Sengen  og  gav  sig  til 
at  stirre  paa  det  rødbræmmede  Sparlagens  isprængte 
Sølvtraade,  talte  det  rudede  Mønster,  for  at  Øjnene 
skulde  blive  trætte  og  falde  i. 

Men  Søvn  blev  der  ikke  af. 

Ret  som  han  omsider  var  ved  at  blunde  hen, 
var  der  noget,  der  underholdt  ham  med  lystig  Sur- 
ren  og  Klingen  lige  ind  i  hans  Øre:  —  der  var  tømt 
mange  Potter  01  og  krydret  Mjød  den  Aften  paa 
Egebo. 

Han  rev  utaalmodigt  Nathøllen  af  Hovedet,  trak 
Spærlagnet  til  Side,  satte  sin  Fod  paa  Trinet  og  svang 
sig  fra  Dynebjerget  ned  paa  Gulvet.  Paa  Stjernerne 
vilde  han  se,  hvor  længe  der  vel  ungefær  var  til  Dag. 

Men  som  han  stod  og  kigede  ud  af  Vindvet,  blev 
han  opmærksom  paa  Skoven.  Lysnede  der  ikke  af 
og  til  et  Glimt? 

Jo.  —  Nu  igen! 

Tatere  eller  udenvæltske  Mordbrændere!  Eggert 
rev  Klæder  og  Vaaben  til  sig.  Hurtigt  og  spændt 
gjorde  han  sig  færdig.     Karlen«  skulde  vækkes. 

Saa  smilede  han  barsk.  Mette  Viffert,  den 
haanske  Jomfru,  kan  hænde  hun  vilde  finde  det  ikke 
ueffent,  at  han  gik  ene  til  slig  vovelig  Færd.  —  Og 
Behov  kunde  det  vel  nok  gøres,  at  man  kom  ene 
eller  selvanden  og  ikke  Hobevis,  naar  man  vilde 
have  Ram  paa  Taterne  —  hvis  det  var  Tatere;  naar 
de  formærkede  Faren  i  Tide,  kunde  de  forsvinde  som 
Mus  i  Huller.  Hvor  ofte  havde  Kongens  Profos  ikke 
været  ude  at  hente  dem  til  Holmens  Smedje  at  ar- 
bejde i  Jærn,  og  i  hvor  mange  Kongebreve  var  det 
ikke  paabudt,  at  ingen  maatte  huse  og  hæle  dem,  og 
dog  fandtes  de  stadig  i  Lande. 

Alt  dette  for  Eggert  gennem  Hovedet,  medens 
han  hastede  ad  Gange  og  Trapper  ud  gennem  Gaar- 

den.  Under  Portlygten  laa  en  Karl  og  sov.  „Op 
med  dig,  Lars  Vægter,"   sagde  Eggert,  „til  Skovs." 

De  løb  frem.  I  Skovbrynet  stod  de  et  Øjeblik 
med  Ryggen  til  den  maanelyse  Mark.  Foran  laa 
Skovdybet  som  en  hemmelig  Hule,  fuld  af  alskens 
Fare. 

Lars  lod  sig  falde  og  jamrede  ynkeligt.  „Hvad 
skader  dig!  Fort,  frem!"  Og  Eggert  slog  ham  haardt 
over  Nakken.  Saa  fulgte  han  ham  da  efter,  og  de 
listede  sig  ind  i  Skoven. 

Maanelyset  strømmede  brudt  og  dæmpet  ned 
mellem  Egenes  vredne  Grene  og  de  spredt  staaende 
mægtige  Stammer.  Skyggerne  syntes  uhyggelige  og 
fjendtlige  ligesom  Ulven,  der  tudede  et  Sted  nær 
dem.  Ved  en  Kæmpeeg  snublede  de  over  en  Flok 
Svin,  der  sov,  mætte  af  Olden. 

De  sneg  sig  hen  mod  et  Sted,  hvorfra  alskens 
Ulyde  og  Skær  som  fra  et  Baal  naaede  dem. 

Paa  en  Gang  begyndte  en  klirrende,  raslende 
Musik.  „Tatere!  Troldfolk,"  mumlede  Karlen.  Da 
Eggert  lidt  efter  vendte  sig,  var  han  flygtet.  Hellere 
tilbage  forbi  den  opirrede  Orne  og  nærmere  Ulven 
end   forgøres  af  ondsindede   Taterkvinder. 

Eggert  tog  fastere  om  sin  Degen  og  sneg  sig 
nærmere.  Han  fandt  sig  et  Fjælested  bag  en  Vind- 
fælde, som  laa  tungt  i  en  Hob  Ymper. 

Forsigtig  kigede  han   frem. 

Hans  Øjne  videde  sig.  Sligt  et  Syn  havde  han 
aldrig  før  set! 

Paa  den  aabne  Plads  brændte  og  lysnede  et  uro- 
ligt Baal,  næret  af  kraftige  Stammer;  efterhaanden 
som  de  aades  op,  skubbede  nogle  gamle  Folk  dem 
længere  ind  i  den  rygende  Ild. 

Afsides  stod  et  Par  magre,  ludende  Heste,  pyn- 
tet fra  Manke  til  Hov  med  Flitter,  der  blinkede  i 
det  rødlige  Flammeskær. 

Mænd  drev  den  Leg  at  kæmpe  med  Stave,  saa 
Blodet    farvede    deres    halvnøgne    Skuldre    og   Arme. 

En  Flok  unge  Kvinder  dansede.  Saa  vildt  og  rapt, 
som  Mændenes  Hug  faldt,  slog  deres  Fødder  mod 
Jorden  og  slyngedes  deres  Legemer  rundt.  Hvor 
Eggert  end  saa  hen,  funklede  gyldne  Ørenringe  og 
glødende  Øjne,  saa  mørke  og  dybe  som  den  Skov- 
tykning,   hvori  Taterne    færdedes    fra  Fødsel  til  Død. 

Ved  en  Kærre  laa  Børn  i  Klynge  og  Kvinder, 
som  —  ja  hvad  var  det,  de  havde  i  Haanden.  Pesti- 
lens sla  dem,  stod  de  ikke  der  og  rensede  et  Dyr, 
som  hang  udspilet  paa  en  Gren. 

Eggert  blussede  og  knyttede  harmfuldt  Næven. 
Det  var  et  af  Egebos  Daadyr,  de  Skalke  vilde  gøre 
sig  til  Gode  med,  uden  at  en  Sjæl  kunde  gøre  dem 
Hinder.  Og  saa  sandelig  —  Skindet  af  et  andet  var 
slængt  over  en   Kærre. 

Eggert  tog  de  halvvisne  Kviste  til  Side  og  bøjede 
sig  forsigtigt  længere   frem. 

Jesu   Navn! 

Tæt  ved  ham  laa  en  bunden  Mand  i  sønderflæn- 
get  Kofte  og  uden  Vaaben. 

En  kastede  en  Armfuld  Kvas  paa  Baalet;  det 
blussede  op,  og  et  flakkende  Lysskær  faldt  hen  over 
Fangen. 

Det  var  Niels  Flint. 

Nyt  Had  og  gammelt  Venskab  brødes  i  Eggerts 
Sjæl. 

Saa  klemte  han  om  sin  Degen.  Nej,  nej,  nej 
■ —  saa  kræmmersindet  skulde  ingen  sige  Eggert  Qvit- 
zow  paa  at  være,  at  han  regnede  Brøde  og  Velger- 
ning ud,  som  var  det  Kramvarer.  Niels  havde  ikke 
faaet  anden  Bestilling  for  eller  holdt  sig  til  en  Side, 
da  det  gjaldt  hans  Liv.  —  —  — 

Niels  Flint  var  bunden  paa  Hænder  og  Fødder 
og  laa  lige  paa  Ryggen.  En  gammel  Mand  med 
lamme  Ben  sad  hos.  Han  havde  en  Kniv  i  sin  Haand; 
rørte  Niels  sig,  lod  han  den  spille  over  hans  Strube. 
Ikke  et  Øjeblik  kunde  han  lade  Niels  i  Ro  med  hans 
Tanker,  han  gned  sine  visne  Ben,  pegede  paa  Baalet, 

truede  ad  Niels  og  talte  og  talte  i  et  Sprog,  som 
Niels  ikke  forstod,  blandet  med  enkelte  danske  Ord. 

Saa  meget  havde  Niels  Flint  dog  faaet  ud  af 
det,  at  som  et  Stykke  Kvæg  skulde  han  stikkes, 
inden  Stammen  ved  Daggry  drog  videre.  Dø  bun- 
den. — 

Efterhaanden  som  Baalet  faldt  sammen,  endtes 
Dans  og  Leg.  Mænd  og  Kvinder  gik  til  Hvile  under 
Kærrer  og  i  Bladdynger.  Lyskredsen  blev  mindre 
og  mindre,  og  Bul  efter  Bul  blev  fra  glødende  til 
sort. 

Den  lamme  Tater  frøs,  kunde  Niels  mærke  paa 
hans  vrede  Knurren.  Hvad  havde  han  nu  i  Sinde! 
Niels  blev  blodrød.  Skulde  han  nu  stikkes  ned  af 
den  rystende,  kraftløse  Haand.  Eller  hvad  havde 
han  for!  Han  holdt  Kniven  over  hans  Strube,  rev 
og  ruskede  i  Rebene.  De  er  forsvarlige  nok,  du 
gamle  Skalk,  tænkte  Niels,  jeg  gør  dig  forvist  ingen 
Hinder!  Saa  udstødte  Tateren  halvhøjt  et  Raab.  Ned 
fra  en  af  Kærrerne  kravlede  en  gammel,  hæslig  Kone 
og  kom  hen  til  dem.  Manden  talte  og  gned  sin 
lamme  Krop.  Øjnene  i  hendes  brune,  rynkefurede 
Ansigt  saa  efter  Niels  med  saa  ond  en  Vrede,  at 
Eggert  gysende  slog  Kors  for  sig.  Hun  spyttede 
efter  Fangen,  løftede  sin  Mand  op  og  bar  ham  hen 
til  Baalet.  Der  lagde  hun  sig  ned  og  pustede  og 
rodede,  til  Gnister  røg  fra  det  sodede  Brænde,  og 
Smaaluer  hoppede  frem.  Eggert  vovede  sig  et  Skridt 
nærmere.  Men  straks  rejste  et  Par  Mænd  sig  og 
saa  sig  spejdende  om. 

En  sørgmodig  Vrede  greb  Eggert.  Hvad  baadede 
det  Niels,  om  han  lod  sig  hugge  ned  af  Overmagten. 
Men  hvem  gav  ham  Sikkerhed  for,  at  de  havde  ladet 
Niels  beholde  Livet,  til  han  kom  mandsstærk  tilbage. 
Eller  at  de  biede  her  med  deres  Fange.  Galt  vilde 
det  falde  ud,  ihvad  han  saa  gjorde. 

Hvad  var  der  at  gøre.  Kunde  han  da  ikke  finde 
paa  Raad.  —  — 

Ikke  længe  efter  sov  den  lamme  Vogter.  Men 
Kvinden  sad  med  Kniv  i  Haand  og  saa  ind  i  den 
hvide  Aske  og  de  svagt  lysende,  glødende  Kviste. 
Men  naar  hun  vendte  sig  og  sendte  Niels  et  hadsk 
og  haanligt  Blik,  da  tyktes  det  Eggert,  han  maatte 
værge  med  en  Bøn,  —  alt,  hvad  ondt  var,  maatte 
hun  evne  at  føre  et  Menneske  paa.  —  —  — 

Modningens  Tid  her  paa  Jord,  saa  skal  den  alt- 
saa  være  endt  nu,  tænkte  Niels.  Bedst  at  lukke  alle 
andre  Tanker  ude  og  berede  sig  til  Døden.  Til 
Pønitens  piskede  han  sit  Sind  med  Mindet  om  Liesel. 
Men  længe  kunde  han  ikke  holde  Tankerne  fra 
Christence. 

Hvorledes  vilde  hun  bære  dette,  at  han  aldrig 
kom  igen.  Ikke  engang  et  Bud  kunde  han  skikke,  at 
han  var  falden  for  et  lumpent  Baghold,  —  nu  da 
han  som  aldrig  før  skulde  stævne  frem,  al  Modgang 
til   Trods. 

Christence,  —  hvor  vilde  hun  græmme  sig!  Han 
saa  hende  for  sig,  som  da  hun  hin  Dag  i  Vollerslev- 
gaards  trange  Kammer  syslede  med  hans  Saar. 

Dette  første  Møde! 

Og  i  Cornelius  von  Hamsforths  Stue  paa  Flak- 
haven. Og  den  Dag,  da  han  hentede  hende  fra  det 
adelige  Bryllup  paa  Raadhuset,  hvor  hun  havde  gaaet 
for  Borde,  —  da  de  to  drukne  Borgere,  Mogens 
Pladeslaar  og  Didrik  Sværdfeger  stod  og  støttede  sig 
til  Lygtestangen  ved  Raadhuskælderen  og  lallede 
Elskovsviser  til  hende;  —  han  vilde  støde  til  dem 
med  Spydet,  —  hvor  bad  hun  ham  mindeligt  at  lade 
det  fare,  hvor  tog  hun  om  hans  Arm  og  drog  ham 
med  sig. 

Christence,  den  lille  tro  Jomfru ! 

Og  hin  Gang,  da  Claus  Mormand  fra  Ørridslev- 
gaard  og  Niels  Skinkel  fra  Gjerskov  kom  plaskende 
over  Flakhaven  med  Instrumentister  foran  og  mødte 
ham  og  Gert,  der  havde  hentet  Husbond  og  Chri- 
stence   fra   Hellig   Trefoldigheds    Gilde.     Claus   Mor- 

mand  slog  Lygten  fra  Gert,  saa  at  den  faldt  i  Sølen 
og  slukkedes,  og  der  blev  bælgmørkt.  Med  hvilken 
Glæde  havde  Niels  ikke  løftet  Christence  op;  han 
sprang  over  Bækken  med  hende  og  bar  hende  hen 
i  Vestergade,  helt  ned  forbi  Gabestokken,  medens 
Claus  rendte  til  den  anden  Side,  og  de  hørte  ham 
buldre  og  bande  helt  nede  ved  Graabrødre  Klosters 
Havemur.  Hun  holdt  saa  trohjærtigt  fast  i  hans  Haand, 
lige  til  Købmanden  og  Gert  endelig  vovede  sig  frem 
fra  Krogen  ved  Mauritz  Podebusks  Gaard,  hvor  de 
havde  skjult  sig,  og  de  fandt  hinanden  i  Mørket. 

Og  hele  den  sidste  Tid,  —  de  to  ene  i  den 
lille  Købstadhave,  hvor  Bierne  summede  fra  Blomst 
til  Blomst;  —  nej,  hvor  han  elskede  alt  det,  der 
groede  og  voksede,  aandede  og  bevægede  sig.  Træer 
og  Urter,  Fuglene  i  Flugt  og  den  usselige  Orm,  der 
spandt  sig  ned  paa  hans  Krop,  naar  han  strakte  sig 
i  Græsset  under  Abildtræerne. 

Der  kom  den  heftigste  Længsel  over  Niels  Flint 
efter  at  tage  fast  om  de  føre  Stammer  derhenne  og 
lade  sin  Haand  røre  let  ved  de  bløde  Kviste.  Endnu 
engang  fornemme,  hvor  stærkt  og  levende  det  alt  var 
til  Hobe.  —  Og  det  var  ham,  der  skulde  berede  sig, 
til  Død! 

Han  løftede  de  bundne  Ben  og  strakte  dem 
raskt  ud,  saa  Løvet  under  ham  raslede,  og  Rebene 
gned  sig  dybere  i  Saarene,  som  de  havde  snæret.  Men 
det  førte  ikke  andet  med  sig,  end  at  Kællingen  kom 
hen  og  sparkede  vredt  til  hans  værkende  Krop.  Rebene 
var  forsvarlige  nok.  — 

Niels  lukkede  Øjnene;  —  —  ja,  ja,  han  var 
blandt  Fjender,  han  skulde  dø,  berede  sig  til  Døden 
og  Dommen.  Dommen,  hvor  hvert  af  hans  svig- 
agtige,  lokkende  Ord  til   Liesel  var  opskreven. 

Saa  sandt  der  er  en  Naadens  Gud,  der  har 
ladet  Angeren  brænde  i  mit  Hjærte  og  holdt  min 
Sjæl  i  Vækst  og    Modning  ved  den  Straf,   min  Synd 

saa  aabenbart  har  ført  med  sig,  saa  sandt  tror  jeg 
paa  Naaden  og  Frelsen,  hviskede  Niels  Flint  hen 
for  sig. 

Han  vendte  Hovedet  bort  fra  Træerne.  Lidt  fra 
ham  laa  et  Stykke  af  et  halvfortæret  Aadsel,  mærket 
af  Ulvetænder.  Hvide,  runde  Orme  borede  flittigt 
med  deres  brune  Hoveder  og  krøb  ud  og  ind,  frem 
og  tilbage,  mæskende  sig  med  den  sorte,  stinkende 
Masse,  der  blev  mere  og  mere  gennemhullet. 

Nej,  —  saadan  kunde  han  ikke  tro  paa  Død,  — 
—  han,  der  var  stærk,  skønt  saaret  og  forpint,  han, 
hvis  Hjærte  bankede,  hvis  Aarer  slog,  og  hvis  Læber 
saa  nylig  havde   fornemmet  Sødmen  af  andre  Læber! 

Dø.  —  Ja. 

Hans  Hjærte  skulde  ikke  være  bespændt,  naar 
Timen  slog.  —  Var  det  kun  ikke  saadan  som  her, 
men  et  Partisanhug  i  Hovedet,  en  Kugle  i  Brystet, 
medens  han  stod  op,  eller  en  Haand  om  Struben, 
medens  han  tumlede  sig  i  aaben,  fri  Slagtning,  — 
og  saa  frem  for  Gud,  der  gav  ham  Pardon  og  lod 
ham  staa  ved  Himmeriges  Dør  og  bie  efter  Chri- 
stence. 

Det  var  ikke  muligt,  at  han,  naar  St.  Knuds 
Klokker  paa  Søndag  ringede  til  Højmesse,  skulde 
ligge    som    det    Ormemaaltid    der. 

Niels  Flint  betoges  af  en  mægtig  Lyst  til  at 
bide  i  en  af  de  runde  Grene  deroppe,  knase  den 
med  stærke  Tænder  og  føle  dens  sunde,  bitre  Saft 
svide  i   sin   Tunge. 

Et  Øjeblik  laa  han  stille  med  al  sin  Legems 
Kraft  spændt;  forsigtigt  løftede  han  Hovedet  og  saa 
efter  den  gamle  Kvind,  der  rodede  i  Ilden;  saa  vred 
Niels  Flint  Hænderne  voldsomt  i  Taternes  Reb;  — 
Taarerne  kom  ham  i  Øjnene  af  Raseri.  —  Den  Van- 
magt! Den  Vanmagt!  Hans  Arm  var  slappet,  hans 
Ryg  værkede ! 

En  saadan  Døen   hen   fra  Sundhed  til  Syge  maatte 

han  vel  lære  at  fatte,  —  ellers  var  der  Svie  og 
Værk  nok,  der  kunde   rise  ham  til   Kundskab. 

Christence,  lille  Hjærtensfryd,  udkaarne  gode 
Jomfru.  Ingen  Sinde  skal  vi  da  gives  tilsammen. 

Niels  tvang  sin  uskrømtede  Smerte  ved  at  tænke 
paa,  hvor  meget  større  den  hellige  Christi  Lidelse 
paa  Korsets  Træ  havde  været.  Ja,  ja,  —  ens  Vilje 
skal  være  som  Guds  Vilje;  men  naar  det  dyreste  tages 
fra  En,  er  den  Lærdom  svær  at  bekomme. 

Længe  laa  han  stille  hen  og  bad,  at  Christences 
Fader  vilde  være  hende  en  huld  og  tro  Ven,  at 
ingen  for  hans  Skyld  maatte  føre  Usamdrægtighed 
dem  imellem,  og  han  bad,  at  Herren  vilde  unde  ham 
en  naadig  Dødsstund,  naar  han  nu  snarlig  skulde 
udgive  sin  Aand,  og  føre  ham  til  det  evige  Lys. 

Hvi  kunde  han  ikke  kalde  paa  Christence  i 
denne  svare  Nød,  at  hun  kunde  sidde  ved  hans  Side 
og  holde  hans  Haand  til  ind  i  Døden,  at  hun  kunde 
lade  Mester  Bertel  Lang  eller  en  anden  Præst  hente, 
der  kunde  tilsige  ham,  at  Jesu  Pine  har  gjort  Fyldest 
for  alle  hans  Synder  og  løst  ham  ud  fra  den  evige 
Død  og  til  Bestyrkelse  give  ham  den  hellige  Nadvere, 
det  dyre  Rosenblod. 

Taarerne  fyldte  Niels'es  Øjne,  og  han  sukkede 
og  bad. 

Men  lidt  efter  lidt  dulmedes  Smerten  i  hans 
Saar ;  Fortrøstning  fyldte  hans  Sind,  og  omsider  blandede 
han  hen.  —  — 

Han  vaagnede  pludselig,  fordi  han  mærkede  koldt 
Staal  ved  sine  Haandled.  En  Mand  lagde  Haanden 
lynsnart  over  hans  Mund,  snittede  med  korte,  il- 
somme Tag  i  Rebene  om  hans  Ben  og  Hænder, 
løftede  ham  halvt  op  og  slæbte  ham  baglængs  ind  i 
Krattet. 

„Niels  Flint,  støt  paa  Benene  Mand,  fluks  fremad." 

„Eggert  Qvitzow!" 

„Frem!     Her    har    vi    intet   Pasbordt,"    hviskede 

Eggert  og  dukkede  ind  under  Niels  og  tog  ham  paa 
sin  Ryg. 

Da  kom  Niels  til  sig  selv,  og  de  to  Mænd  sneg 
sig  bort  gennem   Tykningen. 

Det  varede  ikke  længe,  før  de  formærkede,  at 
Taterne  var  efter  dem. 

„De  løber  som  Hjorte,"  hviskede  Eggert,  „vi 
faar  fare  med  Liste."  Og  kendt  som  han  var  med 
Skoven,  undrendte  de  fra  Taterne.  Nærmede  de  sig, 
vidste  Eggert  Fjælesteder;  var  de  borte,  fløj  han  frem, 
men  hvordan  han  end  krydsede  med  den  dødsens- 
tavse  Niels  efter  sig,  kunde  han  ikke  narre  dem  af 
Vejen,  saa  de  frit  kunde  søge  Egebo. 

Ved  Daggry  sagde  han:  „Saa  faar  vi  redde  os 
ind  paa  Kjærstrup  og  faa  Folk  med  der;  det  kan 
ikke  være  andet."  Og  han  slog  ind  i  en  anden  Ret- 
ning. 

De  to  talte  ikke  meget,  Tiden  var  ikke  til  det. 
Skulde  der  tales,  var  der  saa  meget,  der  maatte  af- 
gøres med  det  samme,  tænkte  Eggert;  den  Mand,  han 
nyssens  havde  frelst  af  Døden,  kunde  han  ikke  straks 
tale  haardt  til. 

Da  de  løb  op  ad  den  hullede,  stenfyldte  Vej  til 
Gaarden,  styrtede  Niels.  Han  rejste  sig,  men  Blodet 
fra  en  Flænge  i  Panden  løb  ham  ned  i  Øjnene;  — - 
pludselig  kunde  han  ikke  huske  andet,  end  at  han 
skulde  op  ad  en  stejl  Taarntrappe  og  begyndte  at  tale 
om  det.  Saa  ravede  han  og  snublede  igen. 

Eggert  tog  ham  i  sine  Arme,  brød  gennem  Rosen- 
hækken, lagde  ham   ind   i   Urtegaarden  og  gik.  — 

Alt  duftede  og  rødmede  af  vaagnende  Dag.  Men 
Niels  saa  intet.    Han  laa  sanseløs. 

Lidt  efter  kom  et  Par  Karle  med  Straa  i  Haaret 
og  de  røde  Huer  dragne  ned  mod  søvnige  Øjne.  De 
saa  ængstelige  ud  gennem  Hækken  og  vidste  ikke, 
hvi  Naboherremanden  havde  vækket  dem  og  sendt 
dem  herud.    De  løftede  lidt  ved  den  bevidstløse  Mands 

Arme  og  Ben.  Saa  kom  Pigerne,  og  de  maatte  hjælpe 
at  bære  ham  ind. 

Jomfru  Mette  og  hendes  Moder  syslede  med 
hans  Saar  og  satte  ham  brav  mange  Igler  for  at 
drage  de  usunde,  giftige  Vædsker  bort,  som  kunde 
være  komne  af  Taternes  Trolddomskunster. 

Kjærstrups  og  Egebos  Karle  og  Herrer  fik  ingen 
Morgenøllebrød  den  Dag.  De  maatte  i  Sadlen  for  at 
jage  Taterne,  det  Skarns  Pak,  som  ikke  var  godt  at 
komme  nær  hverken  for  Folk  eller  Fæ.  Kun  halvt 
kunde  Glæden  skjules,  da  Taterne  fandtes  at  være 
dragne  af  Skoven,  og  man  kun  saa  Rester  af  Baalet, 
af  Høns,  Ænder  og  de  Daadyr,  de  Skalke  forborgent 
havde  røvet. 

For  Eggert  var  alt,  som  gav  ham  andet  at  tænke 
paa  end  Mette,  et  Gode;  og  han  drev  af  al  Magt 
paa  Forfølgelse.  De  fandt  et  Spor  og  fulgte  det  i 
Timevis.  Friskere  og  friskere  blev  Sporene.  Eggert, 
der  var  forud,  kom  jagende  tilbage.  „Driv  nu  paa 
Hestene,  saa  har  vi  dem;  de  vadede  over  Aaen  for 
en  kort  Stund  siden." 

Da  Herrerne  og  Svendene  naaede  frem  paa  en 
Bakke,  der  skraanede  ned  til  Aaen,  blev  Jep  Ølbug 
pludselig  saa  hvid,  som  nu  hans  røde  Fjæs  kunde 
blive.  Han  greb  Godskes  Hest  i  Tømmen.  „Lad  os 
fjæle  os.  De  vil  forgøre  os,  det  Satans  Pak." 

Baade  Svendene  og  Godske  drog  sig  ind  i  Krat- 
tet; der  sad  de  —  rædde  som  Harer  for  Hunde,  og  alle 
Eggerts  Haansord  kunde  ikke  drive  dem  frem.  Fny- 
sende af  Raseri  holdt  han  ude  paa  Bakken;  intet 
mægtede  han  ene.  Men  hvad  var  det  dog  de  havde 
for,  de  underlige  Folk.  En  vild,  højtidelig  Sang  lød 
herover  til  ham.  Et  Par  gamle  Folk  i  Højtidsdragt 
—  Mand  og  Kone  —  blev  roet  ud,  og  medens  Sangen 
blev  saa  sprængende  fuld  af  vildt  Tungsind,  at  Eggerts 
Hjærte  rørtes,  druknede  de  Gamle  sig  frivilligt.  Ikke 
vilde  de  mere  falde  Stammen  til  Byrde  og  hindre  dens 
videre  Flugt. 

Sangen  forstummede.  Og  Taterne  forsvandt  ind 
i  Sorøskovene. 

Ingen  af  Godskes  Svende  og  mindst  han  selv 
var  at  formaa  til  at  drage  videre.  Eggerts  egne  Folk 
var  heller  ikke  ved  synderligt  godt  Mod. 

Eggert  Qvitzow  opgav  da  at  ride  Taterne  op, 
hvad  heller  neppe  havde  været  gørligt,  nu  de  var 
slupne  ind  i   Skovene.  — 

Med  en    kølig  Hilsen    skiltes  de  to  Herremænd. 

Eggert  red  ad   Egebo  til. 

Godske  Vi ffert  tog  Vejen  om  ad  nærmeste  Gaard 
for  ved  en  Kande  Vin  at  prale  med  denne  Morgens 
sjældne  Jagt. 


Lykke,  Ulykke  de  gange  paa  Rad. 


Niels  Flint  kom  hurtig  til  Kræfter  igen. 

Paa  Kjærstrup  vidste  de  at  nytte  hans  Dygtig- 
hed. Han  afledte  det  overflødige  Vand  paa  nogle 
Engstrækninger,  der  var  saa  sure,  at  de  aldrig  havde 
kunnet  høste  der  uden  ved  med  Fjælle  under  Fød- 
derne at  gaa  ud  og  trække  Græsset  i  Land  paa 
Slæder. 

Dette  huede  Gørvel  Lindenov  saa  vel,  at  hun 
ikke  var  uvillig  til  for  gode  Dalere  at  give  Niels  til 
Eje  en  Strækning  øde  Købejord,  der  laa  sønden  for 
Kjærstrup  Markerne.  Niels  havde  ikke  været  til  at 
formaa  at  tage  en  Gaard  i  Fæste.  Hvad  han  havde 
lært  udenrigs  af  ungerske  Adelsmand  og  prøvet  paa  Oluf 
Bagers  Gaard  i  Paarup,  kunde  han  ikke  bruge,  hvis 
han  skulde  ind  under  Bøndernes  Fællesdrift.  Saa 
føjede  Gørvel  sig  da  efter  hans  Vilje,  skønt  det 
tyktes  hende  Skade,  at  saa  god  en  Indsigt,  som  han 
havde,   skulde    spildes    paa    den    stenede,    lynggroede 

Jord.  Og  en  Dag  tog  hun  Niels  Flint  i  Haand  og 
med  Muld  paa  Kniv  efter  Landsens  Sædvane  af- 
hændede hun  en  Strækning  øde  Jord  til  ham. 

Da  Niels  første  Gang  hug  sin  Spade  i  Jorden 
—  Christences  Navn  havde  han  paa  Læberne  — 
brusede  hans  Sind  af  et  mægtigt,  alvorsfuldt  Haab. 
Gud  havde  opfyldt  en  Bøn  af  ham,  givet  ham  et 
Tegn  paa  sin  Naade,  da  han  mest  havde  det  behov, 
da  var  der  vel  det  i  ham,  han  skulde  svare  til,  og 
som  vel  var  værd,  at  han  holdt  sig  fra  dem,  som 
vilde  øde  det  og  plukke  det  sønder  i  dagligt  Nid. 

Nej,  for  vist  var  det  ikke  hans  Ret  at  løbe  af 
Lære  ! 

Og  hvor  karrig  end  Jorden  her  saa  ud,  —  skulde 
han  end  først  vriste  hvert  Græsstraa  fra  den,  —  den 
vilde  inden  mange  Aar  give  ham  af  fulde  Hænder,  for- 
stod han  sin  Kunst  ret. 

Mette  Viffert  holdt  sig  meget  i  hans  Selskab.  I 
Timevis  kunde  hun  sidde  og  se  ham  taalmodigt  og 
stærkt  bryde  de  store  Sten  og  føre  dem  sammen  til 
Gærde.  Mangengang  steg  hun  af  sin  Hest  ved  Mark- 
vejen og  plukkede  Frø,  som  hun  lagde  i  Muldet 
mellem  Stenene  i  Gærdet,  at  det  ej  skulde  være 
blomsterløst,  naar  hans  Brud  drog  i  den  Gaard,  som 
han  vilde  bygge  her.  For  at  Niels  bar  paa  Kærlig- 
hed, det  fejlede  ikke;  der  var  ofte  noget  sælsomt 
fjernt  i  hans  Øjne,  som  om  hele  hans  Hu  var  andet 
Sted.  — 

Hvi  sørgede  han!  Dog,  det  var  jo  det,  som  voldte, 
at  Mettelil  fandt  Fred  ved  at  være  i  hans  Nærhed. 
Han  begærede  ikke,  at  hun  skulde  glædes  eller  vredes 
over  alle  de  Smaating,  som  ingen  Ting  var  for  hende, 
der  gik  med  saa  stor  en  Kvide  i  sit  Hjærte. 

I  de  Dage  kom  Consistoriets  Afgørelse. 

Mette  Viffert  var  fri. 

Tvungen  var  hun  gaaet  i  Trolovelsen;  de  kunde 
forsvare  for  Gud  og  Mennesker  at  løse  hende.  — 

Vifferterne  og  Glambækkerne  mødtes  paa  Herre- 

dag  i  Roskilde.  Mette  og  Vincens  gav  hinanden  deres 
Løfte  og  Tilsagn  tilbage.  Og  med  værdige  Ord  er- 
klærede Vincens,  at  han  vidste  ikke  andet  om  Jom- 
fruen end  Ære,  Dyd  og  alt  godt,  at  hun  var  en  ærlig 
og  god  Jomfru,  vilde  nogen  sige  hende  andet  paa, 
vilde  han  afværge  det  med  Haand  og  Mund,  med 
Ord  og  Gerning. 

Med  stor  Højtidelighed  udførtes  Handlingen,  at 
de  løstes,  —  og  dermed  skulde  det  være  en  evig 
aftalt  Sag  paa  begge  Sider  baade   for  Fødte  og  Ufødte. 

Det  voldte  Mette  en  sorgblandet  Glæde  at  vide 
sig  fri.  Dorete,  der  var  synderlig  kyndig  og  øvet  i 
at  blande  Malurt  i  Honning,  forglemte  ikke  at  minde 
hende  om  Eggert  Qvitzow  og  hans  Ægteskab  med 
den   Frankfurter  Kvinde. 

Medens  Vifferterne  var  i  Roskilde,  drog  Niels 
Flint  til  Odense.  Længslen  efter  Christence  havde 
overvældet  ham.  Hver  Stund  der  gik,  og  han  ikke 
kom  hende  til  Ords  —  nu  da  hans  Hjærte  var  saa 
fuldt  —  tyktes  ham  at  være  en  Skat,  han  lod  ligge 
under  Mulde,  ingen  til  Lykke!  Og  hver  Dag,  der 
gik  hen  over  hans  Hoved,  uden  at  han  hævede  den 
Skat  op  til  Lyset  og  Livet,  var  evig  tabt,  stod  ikke 
til  at  vinde,  ikke  nogentid,  ikke  med  al  deres  Læng- 
sels Magt!  — 

Han  havde  Aarsag  nok  til  at  drage  af  Sjælland; 
nu  da  Lyngen  var  brændt  og  et  Stykke  af  Jorden 
var  ryddet  for  Sten,  og  det  havde  vist  sig,  at  der  var 
god  Muld  under,  kunde  del  være  paa  Tide  at  faa 
den  lagt  til  Gavns  med  Vintersæd;  og  Oluf  Bager 
havde  jo  baade  Penninge  og  Sædekorn  af  hans  i 
Værge.  Et  Par  Faar  og  Geder  kunde  da  ogsaa  gnave 
sig  Føden  til  en  Tid.  Gørvel  havde  lovet  ham  Vinter- 
foder, mod  at  han  havde  Opsyn  med  de  vilde  Stod, 
der  hørte  under  Kjærstrup.   —   — - 

Oluf  Bagers  Øjne  lyste,  da  Niels  berettede  om 
sin  Jord,  og  hvorledes  han  havde  faaet  det  i  Gænge. 
Skabe,    skabe   noget   af  Værd    saa    at    sige    af    intet! 

Kuldtro  Sind.  18 

Til  fulde  fattede  Købmanden  den  Glæde,  som  var 
i  det. 

Længe  kunde  Niels  ikke  holde  sig  i  Ro  i  Oluf 
Bagers  Stue.  Købmanden  smilede.  Den  Niels  Flint 
havde  nok  ikke  ene  Vintersæd  og  Plovstude  i  Tanke! 

Da  Niels  nærmede  sig  Eilert  Jørgensens  Gaard, 
hørte  han  Syngen  og  Støjen  af  mange  Mennesker. 

Han  blev  som  Is  om  sit  Hjærte.  Ikke  skulde 
de  vel  have  tvunget  Christence!  Kom  han  ubuden 
til  Trolovelsesgilde! 

Genbokonen  kom  i  sin  Dør  og  tømte  sin  Skarn- 
bøtte ud  paa  Gaden. 

„Hvad  er  paa  Færde  hos  Ellerts?"  spurgte  Niels. 

„Han  holder  Gilde  i  Dag,"  svarede  hun. 

Nej,  nej,  nej  —  ikke  Trolovelsesgilde.  Det 
kunde  ikke  være  muligt.  Bedre  end  som  saa  troede 
han  Christence,  og  længselsfuld  og  lykkelig  gik  han 
ind  i  Stuen.  Der  var  fuldt  af  Folk.  Maaltidet  var 
endt,  men  mange  hængte  endnu  om  Ølbollerne.  Alt 
det  kosteligste  var  fremme.  Ogsaa  det  store  Guld- 
bæger, som  havde  bragt  baade  Lykke  og  Helsen  over 
Ellerts  Hus,  for  hvor  stor  Magt  der  end  laa  i  Urter, 
saa  var  der  dog  større  Magt  ved  rent  Guld! 

Niels  vekslede  Ord  med  nogle  af  Gæsterne.  Saa 
hastede  han  gennem  Stegerset  ud  i  Gaarden.  Sidsel 
Landsknægts,  som  gik  til  Haande,  sendte  ham  et 
Blik,  der  varslede  ham  alt  ondt.  Vovede  han  at 
trodse  hendes  Magt,  den  mørkøjede  Svend. 

„I  faar  vare  jer,  Niels  og  Christence.  Det  er 
ikke  raadeligt  at  trodse  Sidsel  Landsknægts.  Det 
kunde  kanhænde  ske,  at  det  stod  mig  an  at  blande 
dig  en  Elskovsdrik  i  Øllet,  Niels!"  hvislede  Sidsel 
mellem  Tænderne.  —  — 

Der  var  dækket  i  Vognporten  til  nogle,  og  der 
fandt  Niels  Ejlert  Jørgensen  i  Samtale  med  en  Skræd- 
der, der  stod  og  svor  paa,  at  Skrædderne  var  de 
fornemste    i    den   ganske  Christenhed,    for   enten  det 

var  Grotfyrster  eller  Borgmestre,  saa  stammede  al 
deres   Hæder  fra  Klæder! 

Ejlert  gav  ham   Ret  og  kom  løs. 

Han  hilste  Niels,  som  var  han  en  tiggende 
Luthenspiller.  Men  mindre  koldsindig  blev  han,  da 
Niels  berettede,  at  han  nu  ejede  Jord.  Eilert  Jørgen- 
sen havde  i  sin  Ungdom  noget  af  det  Storsyn  og  det 
Handlemod,  som  der  kunde  gøres  en  Oluf  Bager  af; 
men  saa  snævrede  de  ham  ind  med  al  deres  For- 
sigtighed og  Vaneladhed,  da  han  kom  ind  i  Lavet 
og  blev  Borger  i  Odense,  og  han  fandt  sig  da  vel  ved 
at  holde  sig  paa  den  Vej,  som  de  andre  havde  trampet 
jævn  for  ham.  I  Dag  havde  Vinen  gjort  ham  let  i 
Sind  og  munter  i  Tanke,  og  han  lod  sig  rive  hen  af 
Niels'es  Tale  om  sin  Jord. 

„Gid  det  maa  være  sket  i  en  god  lykkelig  Tid," 
sagde  han  og  stod  og  slog  ham  fus  og  vel  til  Mode 
paa  Skuldren  og  gav  gode  Raad  for,  hvor  Niels 
skulde  bedst  faa  solgt  Afgrøden  af  Vange  og  Agre, 
Hørgaarde  og  Aalegaarde,  som  om  han  alt  for  sine 
Øjne  saa  Kornvangen  bølge  og  Høragren  blaane. 

Et  Øjeblik  tænkte  han  paa,  om  Niels,  der  jo 
havde  hemmelig  Magt,  kom  for  at  hævne  den  Tort, 
han  havde  lidt  i  hans  Hus.  Men  han  slog  det  hen. 
Saa  ilde  skulde  det  vel  ikke  gaa!  Desuden,  det  store 
Guldbæger  var  fremme,  og  der  var  mere  Magt  i 
saadant  Metal  end  i   de  bedste   Urter. 

Per  Lauritzen  havde  ikke  haft  Øjnene  fra  Køb- 
manden og  Niels. 

Ved  Maaltidet  havde  han  fyldt  sig  som  en  Karpe, 
og  nu  var  han  svært  ilde  til  Pas.  Ikke  bedrede  det 
paa  den  Hjærteklemmelse,  Flæsket  voldte,  at  se  Niels 
gaa  ned  mod  Abildgaarden  med  Christences  Haand 
i  sin;  han  saa  det  godt,  endog  det  skulde  gaa  for- 
dulgt af. 

Det  lykkedes  ham  at  faa  Sidsel  for  sig  selv  ind 
i  Svinestien,  og  der  begyndte  han  at  skælde  og 
smælde.  Hvortil  nyttede  alle  de  Penge,  han  og  Dorete 

Glambæk  fyldte  i  dem!  Der  gik  nu  Niels  -  som 
Selvejer,  og  Købmanden  taalte,  at  han  gik  ene  med 
Christence  i  Abildgaarden.  Paaske  Lyre  og  Pil  Heste- 
sko havde  vist  andet  Ærinde  for,  eller  kan  hænde 
at  Helvede   var   dem    mindre   hedt  end  Sidsels  Stue. 

„Pebersæk!  Fladbenede  Sveskesælger!"  mumlede 
Sidsel.   „Saa  du   knyr.    Ja,  bi  du   kun,  Farlil!" 

Per  blev  mere  og  mere  rasende. 

Saa  hug  Sidsel  pludselig  en  Haand  i  hans  Skul- 
der og  saa  med  sine  sorte,  stikkende  Øjne  ind  i  Pers, 
saa  Benene  begyndte  at  skælve  under  ham,  og  han 
fik  de  sælsomme  Fornemmelser  ned  over  Øjnene, 
som  han  kendte  saa  vel  fra  de  Gange,  Sidsel  havde 
set  saadan  paa  ham. 

„Per  Lauritzen,"  sagde  Sidsel  og  blev  ved  at 
stirre.  „Per  Lauritzen,  I  gaar  ud  og  siger  til  Eilert, 
at  I  har  forædt  jer  og  vil  hjem;  om  en  Stund  kom- 
mer jeg  her  med  noget  under  et  Tørklæde.  Saa  staar 
I  her  paa  denne  Plet  opad  Svinetønden.  Saa  lægger 
jeg  det  i  jeres  Lomme;  I  gaar  hjem  og  gemmer  det 
paa  Bunden  af  den  bageste  Sildetønde,  den  der  staar 
til  højre  i  Krogen  paa  det  Loft,   I  selv  har  Nøglen  til." 

Per  stod  og  maabede.  Saa  tog  Sidsel  Øjnene  til 
sig  og  gav  ham  et  dygtigt  Skub  for  Brystet,  og  med 
sin  sødeste  Stemme  sagde  hun: 

„Per  Lauritzen,  om  en  Time  er  Niels  Flint  ført 
i   Raadhusfængslet  for  Tyveri." 

„Satan  til  Kvind,"  tænkte  Per.  Og  han  hviskede 
stammende: 

„Har  —   har  ham   du  nok  ved,  har  han  — " 

Sidsel  nikkede. 

„Paaske  Lyre  var  her  med  Pusteren.  Det  er 
rigtigt  nok.  Og  nu  ved  jeg  Raad.  Gaa  saa  og  sig 
Ejlert  Jørgensen,  at  I  er  syg."   —  — 

En  Time  efter  kom  Købmanden  farende  ud  og 
en  Flok  bestyrtede  Gæster  efter  ham.  Efterhaanden 
som  det  bredte  sig,  at  Guldbægret  var  stjaalen,  blev 
der  stille;  selv  de  Rusede  kunde  fatte,  at  dette  maatte 

bringe  stor  Ulykke  over  Ellerts  Bedrift,  —  foruden 
at  Skam  og  Skade  var  det  at  miste  saa  kostelig  en 
Ting! 

Man  ledte  højt  og  lavt.  Da  det  stadig  ikke 
fandtes,  kastede  man  mistænksomme  Blikke  til  sine 
Medgæster.  Men  nej,  det  var  jo  utænkeligt!  Det  var 
jo  gode,  ærlige  Naboer  og  Lavsbrødre  alle  til  Hobe, 
som   ingen  vilde  sige  noget  paa. 

Da  kom  Skrædderen  hen  og  hviskede  til  Eilert. 
Eilert  kløede  sig  i  Hovedet  og  betænkte  sig.  Skræd- 
deren og  et  Par  andre  talte  ham  igen  noget  for,  og 
saa  gik  han  med  dem  ind  i  Foderloen  og  lod  alle 
de  andre  staa  udenfor  i  Gaarden,  uden  at  de  vidste, 
hvad  de  skulde  tænke  om  dette. 

Inde  i  den  halvmørke  Foderlo  stod  Sidsel  Lands- 
knægts. 

„Og  du  kan  vise  igen?"  sagde  Købmanden  mis- 
tænksom. 

„I  kan  jo  faa  det  at  se,  om  I  det  begærer," 
sagde  Sidsel  og  fæstede  sine  sorte  Øjne  paa  Skræd- 
deren. 

Han  skubbede  fust  en  Spand  Vand  hen  foran 
hende  og  rakte  hende  to  Knive. 

Sidsel  saa  sig  om  med  sine  spillende  Øjne. 

De  veg  alle  lidt  tilbage  og  stirrede  spændte  og 
nyfigne,  men  dog  ængstede  paa  hende. 

Da  kastede  Sidsel  Hovedet  tilbage,  saa  at  Huen 
gled  af,  og  det  sorte  Haar  bølgede  ned  om  hendes 
hvide  Ansigt.  Der  bugtede  sig  som  en  skjult  Kraft 
gennem  hende.  Hver  Muskel  var  spændt,  og  hun 
aandede  stærkt  og  stønnende. 

Heftigt  faldt  hun  paa  Knæ  og  begyndte  at  læse 
og  kogle  med   Knivene  over  Spanden. 

Hun  mumlede  og  mumlede,  Stemmen  steg  og 
sank  —  fra  rasende  undertrykt  Brummen  til  hvislende 
Mumlen,  og  Øjnene  holdt  hun  uafbrudt  heftet  paa 
Vandfladen  i  Spanden.  Da  begyndte  hun  at  skære 
Tænder  og  hviske:   „Ham,  ham!    Ham  er  det!" 

„Hvem?"   hviskede  Skrædderen  betuttet. 

Sidsel  blev  ved  at  mumle  og  snærre. 

„Ham,  ham.     Nu  har  vi  dig." 

„Hvem,"  sagde  Skrædderen  igen  og  nærmede  sig. 

„Niels  Flint!"  Saa  sagte  det  blev  sagt,  saa  sprang 
Ordene  dog  frem  som  Loddet  fra  en  Feltslange.  Og 
de  virkede  ligervis. 

„Se,  se,  se  hans  brune  Haar,  hans  mørke  Øjne 
—  se,  se,  ham  og  ingen  anden.     Se  selv." 

Og  uden  at  tage  Øjnene  fra  Spanden  rakte  hun 
Haanden  ud,  greb  fat  i  Skrædderen  og  trak  ham 
ned  til   sig.    „Ser  I   ham,  ser  I   ham." 

„Ja,  saa  min  Sandten,"  raabte  Skrædderen  og 
stirrede  vildt  ned  i  Spanden  uden  engang  at  agte 
paa,  at  hans  skarlagensrøde  Hoser  blev  plettet  af 
Gulvet. 

Købmanden  kigede  hende  over  Skuldren.  „Jeg 
ser  kun  Sidsels  Fjæs,  der  spejler  sig,"  sagde  Eilert 
arrigt  og  beklemt. 

Sidsel  fløj  op  og  sparkede  til  Spanden,  saa  den 
raslede  hen  over  Gulvet,  og  det  kippede  i  dem  alle- 
sammen. 

„I  kan  vel  ikke  tvivle  paa,  hvad  baade  jeg  og 
Skrædderen  har  set,"  sagde  hun  vredt.  „Men  jeg 
giver  jer  Fanden  med  samt  jeres  Guldbæger!  Jeg 
troede  at  bevise  jer  godt  — " 

„Godt  Ord  igen,  Sidsel,"  sagde  Eilert.  „Jeg  skal 
vide  at  fornøje  dig  rundeligt  for  dette.  Har  baade 
du  og  Skrædderen  set  det,  maa  det  vel  være  ret. 
Og  hent  nu  Bysvendene.  Vi  skal  finde  den  Karl,  han 
kan  ikke  være  langt  borte." 

Om  Lynet  havde  slaaet  ned  —  i  en  andens 
Gaard  —  kunde  det  ikke  have  virket  mere  ophidsende 
end  dette,  at  Niels  Flint  var  Tyven.  Som  en  Flok 
Fæ,  der  drives  hjem,  stimede  de  efter  Købmanden 
ned  mod  Abildgaarden  for  at  se  denne  aabenbare 
Beskæmmelse  overgaa  En,  der  dog  var  af  saadan 
Stand,  at  de  havde  siddet    paa  Gildebænk  med  ham. 

Oluf  Bagers  Ven!  Krillede  det  alligevel  ikke  — 
saadan  gedulgt  —  ganske  vel  i  Hjærtet!  Der  saa 
man,  hvor  ringe  Magt  der  laa  paa  Storhed.  Hm,  hm, 
—  at  det  skulde  hænde  Oluf  Bager.  Naa,  hvor  han 
vilde  blive  galsindet! 

Da  Niels  og  Christence  hørte  Tummelen  ud  gen- 
nem Bryggerset,  rejste  de  sig.  Hvad  havde  de  dog 
alle  herude  at  skaffe! 

Gud  i  Himlen,  hvad  var  det,  de  raabte  op  om 
og  hendes  Fader  højest !  Hun  greb  Niels'es  Haand. 
I  den  anden  holdt  han  sin  Daggert.  Hvor  hun  talte, 
hvor  hun  forklarede,  men  intet  baadede  det.  Hun  løb 
hen  til  sin  Fader,  men  han  raabte  hidsigt:  „Skik  dig 
tugtigt  og  gaa  paa  Stuen!" 

Det  slog  ned  i  Christence,  at  nu  var  de  en 
Ulykke  i  Vold,  som  de  ikke  i  denne  Stund  kunde 
redde  sig  ud  af  paa  ligefrem  Vis. 

„Niels,  Niels,  de  er  rusede  til  Hobe,  der  er  ført 
dig  ondt  paa,  som  vil  opklares;  men  der  kan  gaa 
lang  Tid.  Men  Niels,  ikke  maa  det  nu  blive  dit  Vil- 
kaar  at  miste  Kræfter  i  Sveltekælderen,  medens  din 
Jord  ødes,  og  din  Ager  ligger  usaaet.  Slaa  dig  igen- 
nem dem,  Niels,  og  flygt." 

Han  havde  ikke  Øjnene  fra  dem,  og  Daggerten 
laa  fast  i  hans  Haand.  Ikke  En  vilde  være  den  første 
til  at  røre  ham. 

„Det  gælder  min  Ære!  Jeg  bliver!  Men  fængsle 
mig  skal  de  ikke."     Og   han    traadte   frem  mod  dem. 

„Ned  med  de  knyttede  Næver,  jeg  vil  have  Fred 
til  at  bevise  jer,  at  jeg  ingen   Tyv  er." 

Men  Tyv,  Tyv,  det  raabte  de  som  gale. 

„Niels,  Niels,"  Christence  knugede  hans  Arm 
ind  til  sig.  „De  kan  føre  falsk  Vidnesbyrd  mod  dig; 
her  har  en  grum  Avindsmand  drevet  sit  Spil.  Kan 
de  det  ene,  kan  de  ogsaa  det  andet.  Flygt  Niels. 
Dit  Øje  slaar  de  ud.  Eller  de  tager  dit  Liv.  Da  er 
jeg  ene  i  Verden,  Niels." 

Han  saa  et  Nu  ned  i  hendes  Øjne.     Saa  fæstede 

han  igen  et  hvast  Blik  paa  Hoben  og  svingede  sin 
Daggert. 

Christence  løftede  sig  paa  Taa  og  hviskede  ind 
i  hans  Øre:  „Hvis  det,  du  nyssens  sagde  mig,  er 
mere  end  tomme  Kærlighedsord,  saa  drag  herfra,  vi 
lever  vel  den  Dag,  da  dette  kan  opklares." 

„Vil  du  bie  paa  mig.    Vil  du  staa  Per  imod?" 

Hun  knugede  hans  Haand.  „Om  jeg  skal  blive 
gammel  og  graa  uden  at  have  vugget  Barn  i  mine 
Arme,  —  ingen  uden  Dig  vil  jeg  gives  til." 

„Farvel  Hjærtenselskede." 

Hastigt  stak  han  Daggerten  i  Skeden. 

„Af  Vejen  I  Ølgække,"  raabte  han  og  fløj  ind 
paa  Ejlert,  greb  ham  om  Livet  og  svingede  ham  bort, 
sparkede  Skrædderen  over  de  krumme  Ben,  saa  han 
tumlede,  bøjede  Hovedet,  og  som  en  rasende  Tyr 
sprang  han  gennem   Hoben. 

„Bi  bare,"  raabte  En.  „Han  møder  Bysvendene 
i   Porten." 

Det  gjorde  han  ogsaa,  men  da  Morten  Bysvend 
saa  ham,  traadte  han  iligt  til  Side;  han  havde  været 
hos  en  Nat,  da  Niels  gik  Vagt,  og  de  fangede  nogle 
Skælmer.  Den  anden  Bysvend  greb  efter  hans  Vams, 
men   fik  ikke   fat. 

En  anden  af  Byens  Betjente,  Mestermanden, 
havde  fra  sin  Bolig  over  Vesterport  set  ham  løbe, 
og  han  for  efter  ham.  Lige  tidsnok  kom  han  til  at 
se  Niels  Flint  paa  Oluf  Bagers  raskeste  Hest  fare 
ud  af  hans  Port  og  Oluf  selv  holde  den  aaben  for  ham. 

En  Ugestid  efter  sin  Hjemkomst  havde  Niels 
Flint  det  Held  at  fange  et  Kuld  Ulveunger,  og  han 
gik  op  til  Kjærstrup  for  at  vise  Mette  Vitfert  dem. 
Han  fandt  hende  ved  Væven.  Hun  var  ene.  Gørvel 
havde  travlt  med  at  sælge  Uld  til  en  Kræmmer  inde 
fra  Slagelse. 

De  talte  lidt  om  Ulvene,  saa  sukkede  Jomfruen 
og  sagde: 

„Menneskene  er  ikke  bedre  mod  hinanden  end 
mod  Vilddyrene.  Verden  er  saa  forblindet  i  Arg- 
hed  —  " 

„Det  var  haarde  Ord  i  en  Jomfrus  Mund,"  sagde 
Niels  mildt.  Han  havde  før  fornemmet,  at  noget 
nagede  Mette  Viffert,  og  gerne  havde  han  set,  hun 
havde   Fortroende  til   ham. 

„Jeg  læser  mangen  Gang  i  den  sidste  Tid  den 
Salme:  „O  Verden,  hvor  gruer  mig  for  dit  Væsen!" 
sagde  Mette  og  rødmede,  for  hendes  Øjne  var  ved 
at  løbe  over. 

„Hør,  Jomfru  Mette,  I  har  for  sandt  en  vrang 
Mening  om  Verden  og  Menneskene.  I  min  Mund 
havde  de  kanske  passet,  men  ikke  i  jeres." 

Og  uden  at  nævne  Christence  fortalte  Niels,  hvad 
der  var  overgaaet  ham   i   Odense. 

„Saadanne  Ølgække  kan  intet  skade  jer  Niels 
Flint.  Naar  Rusen  er  sovet  ud,  er  det  glemt,  tro  I 
mig.  —  Men  hør,  I  har  tit  lovet  mig,  at  I  vilde 
sige  mig  nogle  af  de  Viser,  I  kan.  Staar  det  jer  an 
nu!  Jeg  har  nyssens  lavet  Blæk  og  skaaret  Gaase- 
fjer  til." 

Da  Niels  vilde  føje  hende,  hentede  hun  sin  Vise- 
bog og  sit  Blækhorn,  og  Niels  sagde  de  danske  Vi- 
ser, han  kunde,  og  Mette  skrev  dem  ned. 

„Kan   I   flere?"   spurgte  Mette. 

Men  Niels  svarede  undvigende.  Han  kunde  een 
til,  men  Christence  havde  lært  ham  den;  —  og  hans 
Hjærte  var   tungt  af  Længsel. 

Dog,  han   maatte  vel   føje  Jomfru  Mette. 

„Min  Fæstemø  sidder  i  Danmark, 
hun  har  for  mig  stor  Kvide. 
For  syv  Tønder  af  det  rødeste  Guld 
jeg  vilde  hende  ikke  svige." 

Længere  kom   Niels  ikke. 

Mette  hørte  et  dybt,  vaandefuldt  Suk,  og  da  hun 
saa  over  paa  Niels,    var    der   en  saadan  Længsel   og 

Kærlighed  i  hans  Øjne,  at  hun  lagde  Pennen.    Mildt 
sagde  hun: 

„I  lade  jer  nu  op  for  mig,  Niels  Flint.  Jeg  skal 
være  jer  og  den,  I  har  kær,  en  fuldtro  Ven  af  Sjæl 
og  Hjærte  og  ganske  Magt,   forlad  jer  paa  det." 

Mette  var  af  dem,  man  kunde  forlade  sig  paa 
baade  i  Sorg  og  Glæde.  Det  skønnede  Niels,  og  han 
gav  sig  til  at  fortælle  —  om  Eggert  Qvitzow,  om 
Pesten,  om  Kampene  i  Holland,  hans  Sygdomstid 
paa  Vollerslevgaard,  Christence,  Købmandens  Mod- 
stand og  Pers  Avindsyge  og  til  sidst  om  Eggerts 
Vrede  og  Taterne,   og   at  han  frelste  ham  af  Døden. 

„Jog  han  dig  af  Gaarde?" 

„Med  Haansord,  ja." 

Mettes  Øjne  luede.  Sandelig  om  hun  havde  til- 
troet Eggert  sligt.  Saa  meget  havde  hun  forstaaet, 
at  Niels  havde  gjort  sig  al  sin  Flid  med  ham,  da 
Pesten  havde  grebet  ham  an,  og  han  laa  syg  langt 
fra  Danmark. 

Og  nu  jagede  han  ham. 

Et  andet  Sind  maatte   være   faret  i   Eggert. 

Hvem  søgte  han  mon  Omgang  med  og  lærte 
saadanne  Sæder  af? 

Mette  gik  op  og  ned  ad  Gulvet. 

„Ved  Christi  Vunder,  ikke  mægter  jeg  at  tie 
til  en  saadan  Uret,"  tænkte  hun.  „Jage  den  af  Gaarde, 
som  har  delt  ondt  og  godt  med  ham  i  fremmede 
Lande!  Nej,  nej,  nej,  —  en  saadan  Uret  maa  Eggert 
ikke  have  tyngende  paa  sig,  om  jeg  saa  selv  skal 
foreholde  ham  det  og  sige  ham  Sandheden!" 

Men  hun  krympede  sig  ved  denne  Gerning,  og 
hun  sagde: 

„Han  frelste  dog  jert  Liv.  Kan  I  ikke  gaa  til 
ham.     Kan  hænde  nogen  har  ført  ilde  Snak  om  jer." 

„Hans  Ord  var  saa  gramme  og  beske,  at  — .  ViL 
han  mig  noget,  saa  spørger  han  vel  snart,  hvor  jeg 
er  at   finde." 

„Han  frelste  dit  Liv." 

„Han  mente,  at  jeg  frelste  hans  fra  Pesten.  Saa 
meget  Adelsmand  er  han  vel,  at  han  ikke  vil  skylde 
sin  Avindsmand  noget.  Nu  betalte  han  mig  min 
Tjeneste.  Nu  er  vi  kvit.  Men  kæreste  Jomfru  Mette, 
I  græder.  Hvad  tynger  jert  Sind?  Kan  I  ikke  lade 
jer  op  for  mig?  Græd  kun,  Jomfru  Mette;  men  saa 
faar  I  siden  berette  mig,  hvad  Nød  der  er  paa  Færde 
for  jer." 

„Niels  Flint,  jeg  har  grædt  mere  i  den  sidste 
Maaned,  end  jeg  har  gjort  tilforn  alle  mine  Dage 
tilsammen,  og  det  er  Eggerts  Skyld.  Og  nu  tykkes 
det  mig  haardt  at  se  min  Barndoms  bedste  Ven  be- 
gaa  en  saadan  Uret." 

„Kan  hænde,  det  er  ikke  med  hans  gode  Vilje," 
trøstede  Niels. 

„Kan  han  begaa  det  ene,  kan  han  vel  ogsaa 
begaa  det  andet.  Ja,  jeg  skal  lade  mig  op  for  jer; 
jeg  er  højlig  nødt  til  at  tale  med  En,  der  vil  mig 
vel;  jeg  tror  ellers,  mit  Hjærte  sprænges  af  Sorg  og 
Vrede." 

Og  Mette  berettede  om  Eggerts  Ægteskab  i  Frank- 
furt og  om   den  udenvæltske   Kvinde. 

„Er  det  værre  at  jage  den,  der  har  frelst  hans 
Liv,  end  at  vinde  min  hele  Tro  og  Kærlighed,  skønt 
han  aldrig  med  Ære  kan  give  sig  til  mig!" 

„Jeg  kan  ikke  tro  paa  den   Brøde,"   sagde  Niels. 

„Tør  I  sværge  den  dyreste  Ed  derpaa,  at  det  er 
Løgn   og  Bagtale,  skal  jeg  tro  jer." 

Men  Niels  drog  sig  til  Minde,  hvor  letsindig 
Eggert  havde  henlevet  meget  af  sin  Tid,  hvor  man- 
gen Gang  han  havde  faret  med  Skalkhed,  naar  han 
var  overmaade  ruset,  og  at  han  kom  hjem  fra  Frank- 
furt uden  sin  Ring.  Han  tog  sine  Øjne  af  Mettes; 
—  nej,  han  vovede  ikke  at  sværge  Eggert  Qvitzow 
fri  for  dette. 

Eggert,  Eggert,  hvor  har  Du  gjort  Lime  til  din 
egen  Ryg,  tænkte  Niels.  Hvor  har  du  handlet  i 
Blinde;  hvor  lidet  har  du  forstaaet  at  være  din  egen 

Lykkes  Smed.  Jomfru  Mette  var  vel  værd,  at  du 
gav  hende  dit  hele  Hjærte.  Hun  var  af  dem, 
der  hellere  mistede,  end  nøjedes  med  mindre,  skøn- 
nede han. 

Niels  sad  en  Stund  i  Tanker.  Saa  sagde  han: 
„Jomfru  Mette,  der  er  jo  ingen  Brøde,  der  knuger 
jer  ned,  naar  I  helst  skulde  styre  fremad.  Lyd  der- 
for mit  Raad.  Tag  ikke  de  onde  Menneskers  Grum- 
hed for  Guds  Vilje,  men  vær  overfor  dem,  som  Jæ- 
geren er  overfor  Vilddyrene;  frygt  dem  ikke,  tag 
ikke  Øjnene  fra  dem  et  eneste  Nu,  men  tving  dem, 
tving  de  grumme  Kvindfolk  —  for  Kvindfolk  er 
det  sikkert  nok  —  tving  dem  til  at  skaffe  jer  sikre 
Beviser  paa,  at  dette  er  Sandhed." 

„Der  er  ikke  et  Ord  Løgn  iblandt;  det  er  til- 
gaaet,  som  de  sagde.  Her  gemmer  jeg  Beviset."  Og 
Mette  hentede  det  Dokument,  hvormed  Eggert  havde 
fæstet  Frankfurterkvinden. 

Niels  læste  det. 

„Havde  vi  blot  Kjeld  Sønderjyde  eller  Thomes 
Sehested  fat,  som  har  været  nærværende.  Men  trøst 
jer  nu,  Mette  Viffert,  er  det  falsk,  da  skal  vi  faa 
det  klart  inden  længe,  og  er  det  sandt,  da  er  Eggert 
Qvitzow  ikke  en  eneste  af  jeres  Tanker  værd." 

„I  har  let  ved  at  tale  saa,  I  som  er  lykkelig  i 
Kærlighed." 

v^^,  jeg  er  lykkelig,  hvad  der  saa  hænder,  saa 
længe  Christence  er  mig  tro  i  Sind." 

Gørvel  kom  til,  og  snart  efter  gik  Niels.  — 

At  Eggert  Qvitzow  havde  gjort  den  Mand  Uret, 
som  havde  frelst  hans  Liv,  kunde  Mette  ikke  bære. 
Ikke  mange  Dage  efter,  at  hun  og  Niels  havde 
aabnet  hinanden  deres  Hjærter,  skrev  hun  et  Brev 
til  Eggert  og  sagde  god  for  Niels:  aldrig  havde  han 
ført  Eggert  noget  ondt  paa;  men  det  skulde  han 
vide,  at  aldrig  kunde  hun  fatte  Elsk  til  ham,  saadan 
som  han  havde  sværmet  og  banketteret  udenvælts.  — 

Kort  Tid  efter,  at  Eggert  fik  dette  Brev  skikket 
til   Hænde,  arbejdede  Niels  paa  sin   Mark. 

Da  gik  en   Præst  forbi   ad   Stien. 

Ludende  gik  han,  og  kraftløst  flyttede  han  Fo- 
den, men  —  —  —  jo  saa  sandelig,  det  var  Kjeld 
Sønderjyde. 

Niels  fløj  efter  ham  og  fik  ham  med  hjem  i  den 
Hytte,  han  havde  tømret  sig  sammen.  Forsigtigt  be- 
gyndte han  at  spørge  ham  ud.  —  Ham  havde  de 
rigtignok  ribbet  for  alle  Fjer!  Kan  hænde  han  ikke 
vilde  andet  end  dølge  Sandheden  i  denne  vanskelige 
Sag.  Kjeld  berettede,  at  han  var  paa  Vej  til  Kjær- 
strup,  for  han  søgte  bort  fra  det  Kald,  han  havde 
faaet  ved  at  tage  Enken  med  paa  Købet.  Hun  var 
død  nu.  Men  saadan  havde  hun  i  det  daglige  mæg- 
tet at  tage  al  Løftelse  og  Sjælefred  fra  ham,  ikke 
ved  Ondskab,  men  ved  plagende  Ord  og  idelige  Gen- 
tagelser af  de  samme  Klager  og  Indfald,  —  at  Min- 
det om  det  hængte  i  alle  Kroge  og  stadig  lød  i  hans 
Øren.  „Jeg  bliver  aldrig  Menneske  mere,  men  skal 
jeg  lemfældigt  kunne  slide  min  Tid  ud,  maa  jeg  bort 
fra  det  Sted.  Der  er  et  Kald  ledigt  under  Kjærstrup. 
Bønderne  vil  nok  kejse  mig  til  deres  Præst;  nu  faar 
vi  se,  om   Herremanden  samtykker." 

Da  Niels  langt  om  længe  rent  ud  spurgte  ham, 
om  han  nogentid  havde  været  nærværende  ved  Eg- 
gert Qvitzows  Brudefærd  udenvælts,    svarede   Kjeld: 

„Jeg  tror,  du  maa  være  underlig,  Niels,  saa  løs 
paa  Tøjlen  har  Eggert  aldrig  været." 

„Er  det  Løgn!"  Niels  sprang  op.  „Afsted  med 
dig  til  Egebo,  Kjeld.  Hør  nu,  hvad  du  skal  sige, 
og  hvorledes  du  skal  tale  Eggert  for.  Ikke  maa 
du  nævne  noget  om  Brudefærd  udenvælts,  uden  at 
du  ikke  paa  anden  Maade  kan  faa  ham  paa  Vej  til 
Kjærstrup.  Men  du  faar  sige,  at  de  af  Kjærstrup 
beder  ham  komme,  de  vil  tale  med  ham  om  din 
Sag;  han  kender  jo  dine   Vilkaar.     Er  dette  Løgn,  da 

tager  jeg  det  paa  mig.  —  Nu  staar  det  til  dig,   Kjeld, 
om  alt  skal  gaa  for  drivende  Bør." 

Kjeld  rystede  sløvt  paa  Hovedet,  men  lovede 
dog  at  gøre  sit  Bedste.  Da  Niels  havde  ham  vel 
paa  Dør,  løb  han  til  Kjærstrup  for  at  faa  Jomfru 
Mette  i  Tale. 

Hr.  Kjeld  havde  med  gode  og  kloge  Ord  faaet 
Eggert  Qvitzow  i   Sadlen  og  paa  Vej   til    Kjærstrup. 

Det  faldt  Eggert  tungt  at  tvinge  sig  rolig  paa 
det  Ridt,  —  alt  det,  som  dog  trængtes  i  hans  Sind 
af  blidt  og  ublidt.  Mest  sælsomt  kom  det  ham  for, 
at  han  var  saa  højtidsfuld  til  Mode.  Lettest  havde 
det  været  at  lade  sig  regere  af  sin   Vrede. 

Men  bedst  skikkede  det  sig  vel  at  lade,  som  om 
alle  Elskovstanker  var  gaaet  ham  af  Glemme. 

For  ikke  var  en  Jomfrunykke  værd,  at  han  i  et 
større  Spand  af  Tid  havde  Fjendskab  med  saa  nære 
Naboer  som  dem  paa  Kjærstrup. 

Men  se  hende  igen  —  — 

Sæt  det  føjede  sig,  saa  hun  brugte  den  Lyse- 
saks, han  havde  skænket  hende  hin  Vinterdag!  Se 
de  lange,  hvide  Fingre  sysle  med  den  som  hin  Dag, 
■ —  se  de  faste,  blaa  Øjne  møde  hans  saa  rolige  og 
fjerne.  Ikke  vilde  det  just  falde  let!  Bedst  var  det 
at  finde  en  lystelig  Historie  at  begynde  med.  Den 
om  Magister  Iver,  som  den  Skælm  Hans  Franzos 
fyldte  drukken,  da  han  skulde  til  Mad  hos  den  Lær- 
deste af  alle  de  Højlærde. 

Nej,  ikke  noget  fra  de  Dage  udenvælts;  han 
vilde  faa  Niels  Flint  i  Tanke,  og  da  kunde  han  ikke 
styre  sit  Ansigt. 

Hvad  Mette  saa  end  sagde,  —  Niels  var  det 
dog,  han  havde  at  takke  for  Mettes  Koldsindighed. 
Om  han  ikke  rent  ud  havde  talt;  —  ved  forborgen 
Snak  kunde  han  des  sikrere  vække  Lede  og  Tvivl. 

Vreden  betog  Eggert  Qvitzow.  Og  den  pinte, 
fordi  han  ikke  kunde  slaa  løs  og  hævne  den  Tort. 

Daarskab  havde  det  ogsaa  været,  at  han  lod  ham 
slippe  af  Gaarde.  Det  duede  ikke  at  være  blødsin- 
det;  han  skulde  have  slaaet  ham  for  hans  forbandede 
Mund,  draget  ham  efter  Haaret  og  uden  Pardon  jaget 
sin  Daggert  gennem  hans  troløse  Hjærte.  Den  ny 
Mand,  der  var  kommen  paa  Egnen  —  altid  gik  Eg- 
gert, naar  nogen  ymtede  om  ham.  Helst  vilde  han 
slippe  at  vide  Besked,  thi  haardt  vilde  det  falde  at 
tage  Hævn  over  Niels  Flint,  som  saa  troligt  stod  ham 
bi   i   Limburg. 

Eggert  sukkede.  Hvor  var  her  ogsaa  stille.  Tyde- 
ligt hørte  man  Ridetøjets  Knagen,  Kjeld  Sønderjydes 
Fodtrin,  Mikkel  Remmesniders  tunge  Aandedrag.  In- 
gen Hovbønder  var  at  se.  —  Ævred  var  opgivet,  og 
Kvæget  gik  over  alle  Marker;  Hyrden  var  ude  af 
Syne. 

Nu  nærmede  de  sig  Kjærstrup.  Bierne  fra  Sta- 
derne i  Kaalhaven  summede  i  Lindene  ved  Vejen, 
og  bag  Voldgravene  saa   han   Kjærstrups  røde  Mure. 

Han  holdt  Hesten  an. 

Hr.  Kjeld  vinkede  ad  Mikkel  Remmesnider,  og 
de  tog  Vejen  om  ad  Ladegaarden. 

Hvad  nu,  —  troede  de,  han. var  saa  elskovssyg, 
at  han  skulde  fjæle  sig  med  sine  Tanker,  før  han 
vovede  sig  frem  for  Jomfruen! 

De  skulde   faa  andet  at  se! 

Og  Eggert  Qvitzow  rettede  sig  i  Sadlen  og  red 
frem. 

Da  bøjedes  Grenene  i  Hækken  til  Side,  og  der 
stod  Jomfru  Mette  med  Roser  paa  Kind  og  i  samme 
kærmindeblaa  Kjole,  som  hun  havde  baaret  hin  Dag 
for  ungefær  tre  Aar  siden  i  den  lille  Urtegaard  ved 
Søndengavlen. 

De  hellige  Engle  gøre  hendes  ensomme  Vej  god, 
for  aldrig  skulde  den  blive  i  Live,  som  vilde  binde 
Mettelil  i  Ægteskab,  om  han  saa  al  sin  Tid  skulde 
blive  en  fredløs  Mand  i  Riget  eller  miste  sin  Hals. 
Det  var  saa  vist,  som  at  Solen  stod  paa  Himlen. 

Jomfru  Mette  blev  staaende  og  saa  op  paa  ham 
uden  at  byde  Goddag,  og  han  saa  ned  paa  hende 
og  glemte  ogsaa  al  vanlig  Skik,  For saa  sande- 
lig, de  Øjne  var  ikke  kolde  og  fjerne! 

Pludselig  glimtede  det  muntert  og  varmt  i  dem; 
Mette  Viffert  traadte  ud  paa  Vejen,  og  halvhøjt 
sagde  hun: 

„Eggert  Qvitzow,  —  kan  jeg  ride  hos  dig,  som 
min  Moder  red  til   Kirke  hos  min  Fader!" 

„Mettelil!" 

Eggert  bøjede  sig  og  greb  hendes  Haand.  Hun 
satte  sin  Fod  paa  hans;  han  lod  hende  ikke  tage  Sæde 
bag  ved  Sadlen,  men  løftede  hende  op  foran  og  holdt 
hende  i   sin   Arm. 

Hun  greb  om  den  Haand,  som  styrede  Tøjlen; 
med  Lempe  vendte  hun  Hingsten,  og  den  bar  dem 
bort  fra  Kjærstrup. 

Da  sagde  Eggert  Qvitzow: 

„Mettelil,  vend  nu  dit  Ansigt  om  mod  mig,  for 
nu  spørger  jeg  dig,  om  du  vil  give  mig  din  Ægtetro." 


Falske  Folk. 


Netop  som  der  i  hvert  Hus  i  Odense  var  Travl- 
hed med  Efteraarsslagtningen,  begyndte  man  at  ymte 
om,  at  det  ikke  var  rigtig  fat  med  en  Karl  nede  i  en 
af  Baggyderne. 

Man  vidste  at  fortælle  om,  at  sommesinde  kom 
der  stor  Angst  over  ham,  da  blev  han  rent  rasende, 
sparkede  og  slog,  skældte  og  bandte  som  den  argeste 
Hedning  og  raabte,  saa  det  var  en  Ynk  at  høre,  at 
Djævlen,  den  gamle  Hugorm,  denne  Verdens  Fyrste 
med  sin  onde  Stank,   sad    i    hans  Mave   og   regerede 

ham,  og  at  han  havde  siddet  der  siden  den  Dag,  da 
han,  paa  Sidsels  Begæring,  forvandlede  sig  til  en 
Flue  og  lod  sig  skylle  ned  med  en  Taar  01.  At  Gud 
havde  tilstedet,  at  denne  arme  Mand  var  bleven  be- 
sat, det  var  nu  sikkert,  for  naar  den  Lede  længe 
havde  raset  i  ham,  faldt  han  om,  Øjnene  vrængtes  i 
Hovedet  paa  ham,  og  Arme  og  Ben  rykkede  og  stødte, 
som  om  han  værgede  sig  mod  En,  der  drog  og  slog 
ham.  Nu  var  det  noget,  enhver  vidste,  at  saadan 
Aasyns  Fordrejelse  var  Tegn  paa  Trolddom;  og  tog 
man  grangivelig  vare  paa  Gyde  Spandemagers  og 
Sidsel  Landsknægts,  som  den  arme,  besatte  Klavs 
var  til  Huse  hos,  var  det  tydeligt  nok,  at  de  brugte 
Trolddom  efter  Djævlen,  deres  Mesters,  onde  Ind- 
skydelse. 

Bedst  var  det  for  dem  og  alle,  om  der  handle- 
des med  dem,  som  med  de  Troldkoner,  der  var  Skyld 
i,  at  den  store  Vaadeild  kom  over  Bogense. 

Sidsel  var  nok  desuden  en  løsagtig  Kvind.  Gik 
det  hende  efter  Lov  og  Ret,  burde  Ørerne  skæres 
af  hende;  ja,  der  var  dem,  der  raabte  paa,  at  hun 
burde  sækkes  og  druknes. 

At  Gyde  havde  ernæret  sig  ved  Skalkhed  og 
Løgn  i  mangfoldige  Aar,  det  vidste  enhver  at  melde 
om,  —  ogsaa  dem,  der  mere  end  een  Gang  havde  søgt 
hendes  Hjælp.  —  — 

En  Dag  efter  Højmesse  kom  Klavs  Krumhals 
luskende  ind  i  Stuen  hos  Sognepræsten  og  bad  ham 
mane  den  Onde  ud  af  ham.  Han  kunde  ikke  læn- 
gere bære  al  den  Skræk  og  Rædsel,  som  Sidsel  sendte 
over  ham  blot  ved  et  Øjekast.  Og  nu  paa  det  sidste 
havde  hun  svoret  ham  til,  at  hun  vilde  løsne  ham 
hans  Lykke  fra,  og  hun  og  Gyde  vilde  skifte  den 
imellem  sig;  og  hun  mægtede  at  gøre  det,  det  var 
nu  sikkert  —  ikke  ved  egen  Magt,  men  ved  den 
Kraft,  Djævlen,  som  hun  havde  sluttet  Pagt  med, 
havde  givet  hende,  da  han  sendte  hende  den  lille, 
laadne,    sorte    Trolddoms    Patron,    Paaske  Lyre,    der 

mangen  Gang,  naar  det  blev  mørkt,  laa  med  glødende 
Øjne  i  Ovnkrogen. 

Dette  var  en  saare  betænkelig  Sag  for  Sogne- 
præsten. Stod  det  sig  saadan  med  Gyde  og  Sidsel, 
da  —  ja  man  skulde  vel  ikke  spare  nogle  faa  Onde 
til  manges  Skade  og  Fordærv. 

Sommesinde  passede  det  dog,  som  der  stod  i 
den  digre  Bog,  han  engang  havde  haft  i  Hænde,  at 
Kvinden  er  et  ondt  og  ufuldkomment  Dyr!  — 

Ikke  mange  Dage  efter  sad  Klavs  Krumhals  i 
Præstens  Stue  og  skulde  have  Djævlen  manet  af  sig. 
Skønt  der  var  mange  Folk  til  Stede,  kunde  Klavs 
dog  ikke  tvinge  sine  rystende  Lemmer  i  Ro,  for 
Sidsel  havde  svoret  paa,  at  hvis  han  tog  et  eneste 
Ord  af  Katekismen  i  sin  Mund,  saa  skulde  der  ske 
ham  noget  saa  forfærdeligt,  at  det  vilde  være  Djæv- 
len det  lystigste  og  herligste  Spektakel  at  se  hans 
Vaande.  Og  i  det  samme  havde  hun  hevet  ham  en 
Klat  Salve  i  Panden  og  bandt  sig  ned  i  Helvedes 
Afgrund  paa,  at  det  var  Heksesalve,  som  hun  for- 
gangen Torsdag  Nat  havde  kogt  af  et  Barnelig. 

Klavs  kunde  ikke  faa  dette  ud  af  sine  Tanker, 
medens  de  læste  for  ham  af  Mathæus  det  syttende 
og  Lukas  det  niende,  og  han  vred  og  vendte  sig, 
gned  sin  Pande  og  stønnede  i  Vaande,  saa  det  var 
godt  at  se,  at  Djævlens  lønlige  Svigagtighed  ikke 
taalte  Guds  Ord. 

Saa  faldt  de  alle  paa  deres  Knæ,  og  Præsten 
kom  hen  imod  ham.  „Nu  sker  det  grumme,"  tænkte 
Klavs,  og  hans  Lemmer  skælvede  værre  end  før. 

„Du  arme,  forvildede  Sjæl,  paa  det  at  det  kan 
være  alle  vitterligt,  at  den  onde  Aand  ikke  regerer 
dig,  læs  det  apostoliske  Symbolum,  Herrens  Bøn  og 
de  ti  Budord  for  disse  gode  Christne,  som  beder 
dig  løst  af  alt,  som  vil  forkaste  din  evige  Velfærd." 

Skulde  han  vove  det!  Men  var  det  ikke  Sidsel, 
som  gik  forbi  Vindvet  derude!    Og  hvad  var  det,  som 

raslede  i  Skorstenen!  —  Klavs  tvang  det  første  Ord 
over  sine  hvide  Læber;  —  men  med  et  stort  Skrig 
faldt  han  forover.  Mund  og  Øjne  fordrejedes,  og  han 
laa  igen  og  bed  og  slog,  som  om  han  kæmpede  med 
en  usynlig  Fjende.  Pludselig  fløj  han  op,  greb  Ovn- 
ragen  og  for  af  Døren,  som  der  var  Ild  i  ham;  der 
faldt  han  om  og  laa  blaa  i  Ansigtet  og  bed  sig  i 
Tungen  og  stødte  med  Arme  og  Ben,  som  om  han 
selv  i  Svimen  vilde  værge  sig  mod  det  onde,  der  var 
over  ham.  Sidsel  var  kommen  til  og  stod  med  græ- 
dende Taarer  og  løftede  paa  sin  arme  Mand,  som 
saa  haardt  skulde  plages  for,  hvad  onde  Mennesker 
forte  ham  paa.  Det  maatte  de  vide,  at  forgangen 
Maaned,  ret  før  dette  begyndte,  havde  Jordemoderen 
en  Dag,  da  hun  var  overmaade  drukken,  raabt  til  ham: 
„Gid  du   faa  tusind  Ulykker  over  dig!"     Og  siden  — 

—  men  hun  fik  ikke  Lov  at  tale  ud,  for  Borgmestrene, 
der  var  til  Stede,  lod  hende  gribe  og  kaste  i  „Skræd- 
der Hætte",  det  var  et  Logemente,  som  passede  bedst 
for  saadan  en  Skarns  Kvind. 

Dagen  efter  var  der  vældig  Stimen  i  Claræ  Gade. 
Lensmanden,  Raadet  og  en  stor  Hob  af  Borgerne 
gik  ned  til  Aaen  for  at  se,  om  Vandet  vilde  have 
Gyde  Spandemagers,  eller  om  Fanden,  hendes  Herre, 
den  Tusindkunstnermand,  vilde  frelse  hende  og  volde, 
at  hun  flød  ovenpaa.  Der  blev  en  Raaben  og  Skri- 
gen, da  Mestermanden  og  Rakkeren  kom  med  Gyde;  den 
lede  Heks,  hun  havde  pyntet  sig  i  sine  bedste  Klæ- 
der og  slaaet  en  stor  Dannekvindekaabe  om  sig,  som 
det  aldrig  burde  tilstedes  hende  at  bære.  „Riv  den  af 
hende!"  raabte  de  fra  begge  Bredder.  Men  i  det 
samme  —  Hylen   —  Plask   —   et  Øjebliks   Tavshed 

—  og  saa  en  forbitret  og  ængstelig  Skrigen,  mest  af 
Kvinderøster.  Saa  var  hun  dog  en  Heks,  den  lede 
Kvind!  Hvad  kunde  hun  ikke  have  ført  over  Folk  og 
Fæ,  hvis  det  ikke  var  kommen  for  en  Dag. 

Gydes  Kaabe  havde  bredt  sig  ud,  og  alt,  hvad 
hun  sparkede  og  skreg,  hjalp  intet.     Hun  flød    nogle 

Øjeblikke  og  gav  saaledes  tydeligt  til  Kende,  hvor- 
ledes det  stod  sig  med  hende.  — 

Hendes  Dommere,  baade  Nævningerne  og  de 
i  Landstinget,  som  jo  nu  alle  Trolddomssager  skulde 
indankes  for,  kom  da  hurtig  overens  om,  at  havde 
Gyde  Spandemagers  haft  det  vaade,  burde  det  hede 
ikke  forholdes  hende,  og  en  Dag,  da  Vestenvinden 
bar  paa  ude  fra  Galgebakken,  stank  der  af  brændt 
Kød  i  Odense. 

Det  faldt  sværere  at  faa  Dom  over  Sidsel  Lands- 
knægts, for  mange  talte  hendes  Sag.  Gjorde  de  hende 
rasende  med  at  forkynde  hende,  at  Baalet  var  hende 
vist,  var  hun  i  Stand  til  at  berette  meget,  som  ikke 
just  vilde  være  til  Gavn    for   mange    af  Byens  Folk, 

Per  Lauritzen  faldt  svært  af  i  den  Tid,  da  det 
stod  paa  med  Sidsel  og  Gyde.  Det  eneste  Gode,  han 
saa  i  det,  var  da  det,  at  han  sparede  meget  01  og 
Mad.    Han  gad  hverken  haft  det  ene  eller  det  andet! 

Værst  stod  det  til  med  ham,  naar  han  vaagnede 
ud  paa  Natten,  og  det  var  mørkt.  Da  bandede  han 
Niels  Flint  af  et  oprigtigt  Hjærte,  for  havde  han  ikke 
været,  da  havde  der  ligget  En  til  i  Kammeret,  og 
Faren  var  da  ikke  ene  kommen  over  hans  Hoved. 
Desuden,  det  saa  mere  agtbart  ud  at  være  gift,  og 
nogen  Skat  faldt  der  jo  ogsaa  paa  den  Ugifte  mere 
end  paa  en  Ægtemand.  — 

Der  var  En  til,  der  ikke  var  synderlig  bedre  til 
Mode  end  Per. 

Det  var  Dorete  Glambæk. 

Hun  kom  en  Dag  ind  til  Per  Lauritzen  og  bød 
ham  følge  med  til  Sidsels  Fængsel. 

„Velbyrdige  Jomfru,  —  det    kan    I   ikke  mene!" 

„Hold  nu  sin  Mund  og  følg  med;  han  har  ikke 
andet  at  gøre  end  at  være  mig  til  Vilje." 

„Staar  det  mig  ikke  an,  kan  I  ikke  tvi  —  tvi 
—  tvinge  mig."     Per  strammede  sig  op. 

„Kan  jeg  ikke!  Deri  mistager  han  sig.  Brøden 
binder,  Per  Lauritzen!     Intet  binder  som  Brøde." 

„Skal  jeg  stadfæste  dette  mit  Ord  ved  Ger- 
ning," sagde  hun  pludselig  med  synderlig  Klem  og 
Eftertryk. 

Per  knyede  ikke  mere. 

„Du  har  tjent  mig  i  syndig  Handel,  og  det  faar 
du  fare  fort  med." 

Per  gik  ikke  i  „Skrædder  Hætte",  før  han  havde 
gemt  et  Stykke  Koral  paa  sig;  det  tjente  ikke  ene 
til  at  stille  haardt  Vejr,  men  virkede  ogsaa  mod 
Trolddom. 

Dorete  havde  skaffet  sig  Brev  fra  Lensmanden 
paa,  at  hun  maatte  selvanden  gaa  ind  til  Sidsel  Lands- 
knægts. 

Da  Mestermanden  aabnede  Døren  til  Fængslet, 
stod  der  en  saadan  Stank  ud,  at  Per  mente,  han  ikke 
havde  Helsen  til  at  gaa  derind.  Men  et  Blik  fra 
Dorete  stoppede  Munden  paa  ham. 

Mestermanden   sagde: 

„Jeg  plejer  van  at  ryge  med  Enebær  og  Malurt, 
naar  jeg  nødes  til  at  gaa  did.  Mad  skal  hun  jo 
have  en  Gang  daglig.  Jeg  skal  tjene  jer  med  at  ryge 
først." 

Han  kom  med  Gløder  paa  en  Ildkasse  og  røgede. 
Da  det  var  sket,  traadte  Dorete  ind  og  drog  Per 
med  sig. 

De  vadede  i  Skarn  hen  til  Sidsel,  som  sad  i  Jern 
paa  den  bare  Jord. 

Dorete  søgte  at  formaa  hende  til  at  love  at  tie 
med  den   Handel,  de  havde  haft  for. 

Sidsel  saa  paa  dem.  Dorete  fik  samme  Be- 
klemmelse om  Hjærtet,  som  da  hun  første  Gang  stod 
i  Gydes  Hytte.  Sidsel  sagde  fast:  „Søde  Ord  bider 
ikke  paa  mig.  Men  tror  I,  at  min  Magt  er  endt,  fordi 
jeg  sidder  her,  da  mistager  I  jer  højligen.  Fanden 
gør  sig  tjenstagtig  for  mig  hver  eneste  Nat,  at  I  ved 
det.  I  har  at  faa  mig  ud  af  dette  skidne  Hul  og  paa 
Vej  ned  i  det  tyske,  ellers  er  jeres  gode  Dage  forbi. 
Jeg  har  skjult  et  Sted  paa  mig  et  af  jeres   Breve  til 

mig,  Dorete  Glambæk.  —  Nej,  det  baader  jer  ikke, 
I  gaver  paa  Per,  I  magter  ikke  at  tage  det  fra  mig; 
rører  I  mig,  raaber  jeg  paa  den  rødklædte  Skalk  der 
udenfor,  da  kan  han  straks  byde  jer  til  Sæde  jævne 
mig,  —  her  er  Jern  nok.  —  I  frelser  mig  ud  af 
dette,  ellers  saa  skal  I  Fanden  sla  mig  faa  en  sviende 
Hale  begge  til  Hobe,  det  staar  fast."  Hun  rejste 
sig  og  saa  Dorete  ind  i  Ansigtet.  „Forlad  jer  paa, 
velbyrdige  Jomfru  Ubæst,  at  ene  farer  jeg  ikke  til 
Helvede.  Mestermandens  Skruer  bider  paa  adeligt 
Kød  saavel  som  paa  det,  der  ikke  er  af  Byrd.  Det 
kan  jeg  sværge  jer  til." 

Mere  var  der  ikke  at  faa  ud  af  Sidsel,  og  de  gik. 
„Farvel,  Fanden  være  med  jer,"  raabte  Sidsel,  før 
den  tunge  Dør  smækkede  i.  —  — 

Da  de  havde  siddet  lidt  paa  Pers  Stue,  og  Do- 
rete havde  forvundet  sin  Hjærtens  Ængstelse  saa 
meget,  at  hun  igen  kunde  styre  sin  rystende  Stemme, 
sagde  hun: 

„Vi   faar  finde  paa  Raad,   Per  Lauritzen." 

Per  sagde  ikke  et  Ord,  men  saa  sygt  paa  hende. 

„Vi  mægter  vel  at  lade  hende  bortføre;  Mester- 
manden kan  sagtens  købes;  og  en  Nat,  naar  nogle  af 
dine  Folk  har  Vagt  — " 

„Det  er  mod  Loven  — "   stønnede  Per. 

„Det  var  ogsaa  mod  Loven,  da  du  førte  mig  til 
hende,  og  hun  manede.  Husker  du  ham  med  Næbbet 
og  de  store  Vinger." 

„Der  er  da  ikke  Medlidenhed  skabt  — " 

„Dertil  er  der  ikke  Raad.  Nu  kan  du  følge  mig 
ned  til  Ejler  Rønnows  Gaard.  Inden  Søndag  først- 
kommende maa  du  sende  mig  et  Bud,  hvad  du  vil 
gøre." 

„Den  skal  have  Fingre  af  Jern,  som  skal  flaa 
Fanden,"  tænkte  Per  og  saa  arrigt  efter  den  fede 
Ryg,  hun  vendte  ham. 

Dorete  Glambæk  spankede  stolt  ned  ad  Nørre- 
gade.   Per  Lauritzen  krøb  af  Sted  jævne  hende.    Hvor 

havde  han  ikke  kroet  sig,  naar  den  adelige  Jomfru 
værdigedes  at  sla  Følge  med  ham  paa  Gaden,  hvor 
hans  Medborgere  kunde  se  det. 

Den  Lyst  havde  kostet  ham  dyre,  det  maatte 
han  nu   bekende. 

Af  et  oprigtigt  Hjærte  ønskede  han  hende  til 
Hekkenfeldt;  der  hørte  hun  dog  rettelig  hjemme,  for 
der  var  mere  Heksesind  i  hende  end  i  alle  Christen- 
hedens  Hekse  til   Hobe. 

Og  hvem  kunde  vide,  naar  man  fik  hende  rette- 
lig set  efter,  saa  havde  Djævlen  maaske  paatrykt 
hende  sit  Mærke,  for  ikke  skulde  det  undre  ham, 
om  hun  havde  været  med  paa  Bloksbjerg  en  St.  Hans 
Nat  og  sunget:  „Herre,  Herre,  Djævel,  Djævel, 
spring  her,  spring  der,  spil  her,  spil  der,"  som  de 
jo  sang.  Heksene. 

Per  tørrede  Sveden  af  sin  Pande. 

Den  elendige  Prakker. 

Per  Lauritzen  lod  ikke  Eilert  Jørgensen  i  Ro  en 
eneste  Dag  i  denne  Tid.  Af  al  Magt  drev  han  paa 
Trolovelsen.  Saa  var  de  dog  to  om  at  faa  Ulykken 
over  sig. 

Købmanden  holdt  det  for  sikkert,  at  den  Stund, 
Præsten  lagde  Pers  og  Christences  Hænder  sammen 
til  lovlig  bindende  Trolovelse,  tav  Klafferen  om  Chri- 
stence  og  Niels. 

Og  sandt  var  det  vel,  hvad  Per  sagde,  at  skulde 
Niels  ved  at  dyrke  Jord  forsørge  hende,  da  vilde  det 
ikke  komme  til  at  ryge  meget  af  deres  Stegers. 

Skulde  han  ikke  vide,  hvad  der  tjente  hans  Dat- 
ter bedst! 

I  Boden  og  i  Gaarden  gik  alt  heldigst,  naar  En 
bød,  og  de  andre  alle  til  Hobe  lød.  Det  havde  han 
daglig  forfaret  i  tredive  Aar.  Skulde  han  saa  mistage 
sig,  naar  han  bød  sin  Datter  være  ham  hørig  og  ly- 
dig   i    en    saadan   Velfærdssag.    Hendes  Uhørsomhed 

var  Uorden.  Og  Orden  maatte  der  til,  om  alt  skulde 
trives,  det  vidste  enhver,  der  kendte  lidt  til  Livet. 

Og  det  skulde  ikke  overgaa  ham,  at  nogen 
sagde  ham  paa,  at  han  ikke,  som  gængs  og  sømme- 
ligt var,  opdrog  sin  Datter  i  Tugt  og  Tvang,  i  Ave 
og  Ære.  —  — 

Vincens  Glambæk  var  i  Jylland;  men  om  Dorete 
Glambæk  gik  der  det  Rygte,  at  hun  var  pludselig 
bleven  haardelig  syg,  og  det  den  samme  Dag,  som 
Mestermanden  første  Gang  havde  haft  Sidsel  Lands- 
knægts under  Hænder  og  pirret  lidt  ved  hendes  Sam- 
vittighed med  gloende  Tænger. 

Anden  Gang,  Sidsel  og  Mestermanden  drøftede 
hendes  Sag,  —  det  var,  da  hun  en  lille  Stund  havde 
haft  brændende  Svovl  i  sin  Armhuling,  —  havde 
hun  en  saare  smuk  Bekendelse.  Hun  glemte  ikke 
at  nævne  Dorete  Glambæk  som  meddelagtig  i  hendes 
syndige  Handel. 

Der  taltes  meget  om  det  i  Byen.  Somme  holdt 
det  for  at  være'  en  Djævlens  List  af  Sidsel.  Somme 
mente,  at  man  skulde  ikke  forkaste  en  redelig  Til- 
staaelse  fra  Mennesker,  som  havde  bekendt  deres 
Misgerninger  og  nu  havde  intet  andet  end  Døden 
for  sig. 

Per  Lauritzen  var  mere  død  end  levende.  Hvad 
baadede  det  ham,  at  Sidsel  Landsknægts  havde  skaa- 
net  ham. 

Dorete  Glambæk  blev  ham  des  mere  gram. 

Aldrig  lod  hun  ham  slippe  uskamferet,  saa  længe 
hun   kunde  røre  sin   forgiftige  Tunge. 

Som  han  stod  i  de  Tanker,  kom  der  Folk  ude 
fra  Dorete  Glambæk  for  at  købe  Sørgeklæder.  Hun 
var  død  Dagen  tilforn  og  skulde  hastig  begraves,  for- 
medelst hun  allerede  stank  og  var  død  af  en  saare 
smitsom  Syge. 

Per  Lauritzen  var  ikke  langt  fra  en  Takkebøn. 
Naar  nu  Sidsel  blot  holdt  tæt,    til    de    fik  hende  vel 

af  Verden,  da  var  det  Pust  ovre,  og  han  kunde  igen 
faa  gode  Dage. 

Der  taltes  ikke  lidet  om  Dorete  Glambæks  hastige 
Død  og  den  prægtige  Nedsættelse,  der  skulde  holdes, 
skønt  Vincens  ikke  kunde  naa  hjem.  Peblingene 
skulde  ud  at  synge;  Sinkerne  skulde  bære  Lys  foran 
Kisten. 

Per,  der  ellers  intet  værre  vidste  end  alt,  hvad 
der  mindede  om  Lig,  gik  med  oprigtig  Hjærtensfryd 
med  til  den  Begravelse  i  en  ny  Sørgekappe,  som  han 
i  sin  Glæde  havde  købt  sig.  —  — 

Det  var  ikke  langt  fra,  at  Per  Lauritzen  havde 
faaet  sin  Død  der  med  det  samme. 

Som  han  andægtigt  havde  hørt  Præsten  prædike 
over,  hvor  snart  det  er  til,  at  Lykken  kan  skifte, 
og  set  dem  bære  den  store,  fløjlsbetrukne  Kiste  ned 
i  Gravhvælvingen  og  skubbe  Flisen  over  igen,  er 
der  En,  der  rykker  ham  i  Kappen  og  beder  ham 
komme  op  paa  Gaarden,  der  er  et  Bud  til  ham  fra 
den  salig  Jomfru. 

Per  fremstødte  et  kraftigt  Suk  for  at  skjule,  hvor 
veltilfreds  han  var.  Saa  havde  hun  dog  betænkt  ham 
med  en  liden  Gave  for  hans  Medhjælp. 

Men  som  Per  med  statelig  Holdning  og  sindige 
Skridt  træder  ind  i  Taarnkammeret,  hvorhen  de  havde 
vist  ham,  falder  han  paa  sine  Knæ;  og  skælvende 
over  hele  Kroppen,  med  klaprende  Tænder  og  saa 
nærved  at  falde  i  Svime,  at  han  maa  støtte  for  sig 
med  Hænderne,  —  ligger  han  paa  Stengulvet. 

Ved  klareste  Dag  —  et  Genfærd!  —  Er  han  da 
ikke  denne  Verdens  ulykkeligste  Skabning  —  at  være 
født  til  at  kunne  se  sligt! 

„Rejs  dig,"  sagde  Dorete.  „Lig  nu  ikke  der  — 
du  ligner  en  Padde;  naa,  op  med  dig,  min  Tid  er 
ikke  til  den  Slags  Komedie  og  Leg." 

„Er  I  da  ikke  død?"   stammede   Per. 

Dorete  slog  ham  for  hans  Mund. 

„Nu  kan  du  vel  formærke,  at  den  Haand  er  af 
Kød  og  Blod." 

„Jomfru,  Jomfru,  —  dette  er  den  gudsbespotte- 
ligste  Handel,  der  nogentid  er  sket." 

„En  stinkende  Sag  lugter  nu  engang  ikke  af 
Rosenvand.  Jeg  agter  ikke  at  dø  paa  Baalet.  Saa  vil 
jeg  hellere  leve  Resten  af  min  Tid  udenrigs.  Og  du 
skal  sværge  mig  til  at  skikke  mig  Penninge  hvert 
Aar  ved  Pinsedagstid  og  ved  Mikkelsdagstid." 

Per  gik  baglængs.  Jomfruen  havde  altsaa  mistet 
sin  Forstand. 

„Desforuden  skal  du  skaffe  mig  af  Landet  med 
en  af  dine  Skuder.  Klavs  Krumhals  følger  som  min 
Svend,  ham  slipper  du  i  samme  Køb.  Han  kan  ogsaa 
vidne  mod  dig,  du  stakkede  Kræmmerbælg." 

Nej,  nej,  han  maatte  hellere  straks  give  sig  i 
Øvrighedens  Hænder;  der  var  dog  større  Barmhjær- 
tighed  at  vente  hos  Rakker  og  Mestermand  end  hos 
denne  Kvind. 

„Og  kommer  der  noget  op  om  denne  Nedsæt- 
telse, da  vidner  du  med  din  højeste  Ed,  at  du  har 
set  mig  ligge    død   i   Kisten,    før  Laaget    lagdes  paa." 

„Jeg  giver  dig  Døden  og  Helvede  din  formaledidede 
Djævelinde,"  brølede  Per  i  vildeste  Raseri. 

„Du  gør  mig  til  Vilje,  din  lille  krogede  Skarns- 
knægt. Ellers  skal  der  ske  dig  en  Overlast,  hvis 
Mage  der  ikke  skal  høres  hverken  tilforn  eller  senere. 
Enten  jeg  er  død  eller  levende,  skal  du  ikke  faa  Ro 
for  mig  under  eller  over  Mulde,  forlad  dig  paa  det. 
Fald  ikke  i  Svime,  hjærte  Per,  jeg  varer  dig  kun  ad. 
Sværg  mig  til  at  vise  mig  disse  trende  smaa  Villig- 
heder, da  skal  jeg  unde  dig  at  sidde  som  en  agtbar 
Borger  Resten  af  din   Livstid.    Ellers  — " 

Dorete  tav  lidt.  Saa  for  hun  fort  og  det  med 
saadan  en  Hoben  Ord,  at  Per  skuttede  sig  og  hviskede 
hen  for  sig:  „Aah,  hvor  er  det  et  sandt  Ord,  at  en 
Kvinde,  som   kan   tie,  er  en  Guds  Gave!" 

Men  saa  overmandede  Raseriet  ham  igen,  og 
han  gav  ikke  Dorete  noget  efter  i  at  raabe  og  støje. 

Men  den  klejne  Kræmmer  maatte  dog  omsider 
stikke   Piben   ind. 

Dorete  undte  ham  Tid  til  at  stønne  og  græde. 
Saa  kom  hun  med  Bogen,  og  efter  nogle  Paamindel- 
ser,  de  var  stakkede,  men  sved  som  Krudt  og  Peber, 
svor  Per   Lauritzen.  —  — 

Per  bandte  og  smaagræd  hele  Vejen  hjem.  Havde 
han  dog  bare  ikke  haft  Værk  i  Benet  dengang.  Saa 
var  han  aldrig  gaaet  til  Gyde.  Og  saa  havde  han 
været  sparet  for  dette. 

Ja,  det  var  den  Værk  i  Benet,  som  havde  voldt 
hele  Ulykken.  Alt  det,  som  dog  ogsaa  lurede  paa  et 
Menneske. 

Godt  var  det  at  mærke,  at  de  talte  Sandhed, 
som  holdt  for,  at  Smaadjævlene  var  utallige  som 
Solegran. 

Hvem  kunde  egentlig  vide  sig  bevaret! 

Det  var  Hovmod  at  tro  sig  stærk  nok  til  at 
holde  sin  Sti  ren.  Alle  har  vi  lave  Døre,  og  alle 
maa  vi  lude,  tænkte  Per,  da  han  kørte  ind  gennem 
Pjenteport.  Man  er  jo  da  heller  ikke  mere  end  et 
Menneske! 

Det  er  idel  Snak,  at  Gud  lader  ingen  fristes 
over  sin   Formue. 

Dermed  mente  han  at  have  ført  den  Sag  til 
Ende  med  sin   Samvittighed. 

Niels  Flint  var  reden  ned  til  Færgestedet  ved 
Korsør  for  Eggert  Qvitzow  og  dem  paa  Kjærstrup. 
Han  skulde  se  at  spørge  nyt  af  Rejsende,  at  man 
kunde  vide  lidt  om,  hvorledes  alt  stod  til,  inden 
Vinterføret  begyndte.  Det  saa  saa  sælsomt  ud  uden- 
rigs. 

Siden  hin  Dag,  da  Eggert  kom  ridende  op  til 
Niels'es  Hytte  med  Mettelil  foran  paa  Saddelen,  havde 
meget  bedret  sig  for  Niels. 

Givtig  og  god  var  Mulden  under  Stenene  og 
Tjørnene.  Ikke  var  der  tæret  paa  den  i  mange 
Herrens  Aar,  saa  Niels  kunde  gaa  sin  Ejendom  rundt 
og  sige  Eggert,  at  hist  var  Eng  og  her  Vang  og  Ager 
til  Vaaren,  om  der  undtes  ham  Kraft  til  at  arbejde 
Vinteren  igennem. 

Det  huede  Eggert,  at  Niels  var  en  fri  Mand, 
som  ikke  stod  under  andre  end  Kongen  og  Loven. 
Mangengang  talte  han  om,  at  Skade  var  det,  at  Niels'es 
Moder  ikke  havde  været  af  Byrd;  —  kan  hænde 
ellers  Kongen  havde  givet  ham  de  adelige  Rettig- 
heder tilbage,  som  hans  Farfar  havde  fortabt  i  Greve- 
fejden, saa  at  han  var  bleven  regnet  lige  med  Rigets 
menige  Adel.  Men  Niels  smilede  og  sagde:  „Det 
gøres  ikke  nødigt.  Lykken  har  føjet  mig,  saa  jeg  ejer 
fri  Jord,  som  jeg  kan  dyrke,  som  mig  tykkes  baader 
den  bedst!" 

Eggerts  Folk  kørte  Tømmer  af  Egebo  og  Kjær- 
strup  Skovene  til  Niels  Flint.  Han  havde  begyndt  at 
rejse  sig  Hus.  —  — 

Saadan  stod  det  sig  med  ham  de  Dage,  han  laa 
i  Korsør. 

Ud  paa  Eftermiddagen  gik  han  paa  Skibsbroen 
med  en  Færgemand,  Holger  Søhane.  Fra  Nord  kom 
store  fremrullende  Skyflager  med  Blæst  og  kold  Væde; 
naar  de  var  dreven  over,  laa  de  ude  i  Syd  og  skin- 
nede som  hvide,  bjergstore  Skyhobe. 

De  to  Mænd  holdt  Øje  med  Smakken,  der  hug- 
gede i  den  høje  Sø  og  ikke  kunde  komme  ind  for 
Strøm  og  Modbør. 

De  gik  ind  i  Ventehuset,  og  Niels  hendrev  nogle 
Timer  med  at  høre  paa  Holger,  der  et  Par  Somre 
havde  ligget  ude  med  et  af  Orlogsskibene  for  at 
holde  Kongens  Strømme  rene  for  de  Fribyttere,  der 
røvede  fra  den  søfarende  Mand. 

Da  Smakken  endelig  kom  til  Bolværket,  gik  de 
ud  for  at  se,  hvem  der  gik  fra  Borde,  og  at  der 
toges  Besked  af  dem. 

Ham,  den  lange  Karl  der,  skulde  Niels  vel 
kende.  Hvem  var  det  mon  nu,  han  strøg  Landet  om 
med!  Sidsel  Landsknægts  var  det  ikke.  —  Hvor 
hendes  Mund  var  hvid  og  træt;  men  det  Blik,  hun 
sendte  ham,  var  ikke  træt;  det  lynede  af  Ondskab. 
Vidste  han  ikke,  at  den  fynske  Adelsjomfru,  Dorete 
Glambæk,  var  baade  død  og  nedsat,  vilde  han  have 
svoret  paa,  at  det  var  hende.  Men  der  var  halv- 
mørkt, og  hun    havde  et  Tørklæde  ned  om   Hovedet. 

„Goddag,  Gu'  hjælp'  dig!"  lød  det  sindigt  i 
hans  Øre. 

„Nej,  Goddag  Hans  Peberkage,  er  du  her." 

„Jeg  rejser  med  Brev  for  Ole  Bager,  som  sidst 
vi  var  her.  Dig  skulde  jeg  da  se  ind  til.  Husbond 
fornøjede  os  alle  til  Hobe  med  Tyskøl,  da  han  fik 
dit  Bud;  han  troede  dig  død  eller  gebræklig  efter 
den  — " 

„Kom  nu  Hans,  jeg  skal  fornøje  dig  med  Hypo- 
kras  og  Lutendrank  —  lige  hvad  dig  lyster,  blot  du 
vil  gaa  med  op  i  mit  Herberg  og  berette  mig  alt, 
hvad  du  ved  om  —  om  Odense." 

„Far  sagte,  Niels  Flint,  først  maa  jeg  have 
Klepperten  vel  i  Land;  det  har"  været  møget  hart 
Vejr  for  hende;  paa  Fyns  Land  regnede  det,  saa 
Broerne  mange  Steder  var  afløftede,  og  Vejene  var 
saa  onde,  at  vi  sad  fast  i  Æltet  mangen  Gang,  og 
paa  en  Skovvej  snublede  hun  over  en  Stub,  saa  jeg 
røg  af.  Men  Brevet  har  jeg  da  i  Behold." 

Da  Klepperten  var  i  Stald,  og  Hans  Peberkage 
havde  efterset,  om  Brevet  ikke  havde  lidt  af  Søvandet, 
kunde  han  begynde  at  tænke  paa  at  fortælle  Niels 
om  Odense. 

„Sid  nu  til  Bænks,  Hans,  og  æd  og  drik,  men 
du  kan  godt  fortælle,  fordi  du  æder." 

„Det  kan  jeg  ikke,  det  bruger  vi  ikke  hjemme 
til   vort." 

Niels  maatte  bie,  til  Hans  var  færdig  med  sin 
Mad. 

Saa  fortalte  han  vidt  og  bredt  om  de  store  For- 
beredelser til  Lenshyldningen,  som  skulde  gaa  for 
sig  til  Vaaren  i  Odense,  og  om  at  Sidsel  Lands- 
knægts var  brændt  for  Trolddom  og  meget  andet. 

Nogen  Besked  kunde  han  ikke  give  om  Chri- 
stence  Eilertsdatter,  andet  end  at  hans  Madmoder 
havde  købt  Uld  hos  Ellerts,  saa  de  var  da  levende. 
Om  Per  Lauritzen  havde  sin  Gang  der,  vidste  han 
ikke.  Han  kerede  sig  ikke  om,  hvad  den  nærige 
Hund  tog  sig  for.  De  sagde  da  ellers,  at  han  havde 
været  haardelig  syg  og  været  noget  underlig  i  Hovedet. 

Saa  begyndte  han  at  berette  om,  at  Klavs  Krum- 
hals, den  Karl,  der  havde  været  besat,  var  med  paa 
Skuden  med  en  Kvinde,  der  lignede  salig  Dorete 
Glambæk,  som  det  havde  været  kødelige  Søskende. 
Men  det  velfornemme  Par  havde  ikke  kunnet  spænds, 
der  havde  været  en  drabelig  Tvist  for  Haande.  Det 
havde  de  tydeligt  nok  givet  til  Kende,  at  hun  var 
ikke  Øvrighed,  men  hans  Skostryg  og  Fodetræde; 
—  da  hun  ikke  var  ham  til  pas,  smurte  han  hende 
igennem  med  en  tyk  Kæp. 

Hans  Peberkage  rejste  sig.  „Nu  maa  jeg  ud  til 
Klepperten  og  se.  hvordan  hun  tærer  sit  For  efter 
den  Gyngetur." 

„Lad  du  mig  gaa,  Hans,  læg  du  dig  paa  Ovn- 
bænken; dine  Klæder  er  ikke  helt  tørre." 

Det  lod  Hans  sig  vel  befalde,  og  Niels  gik  ud 
og  saa  til  Klepperten. 

Som  han  stod  oppe  i  Baasen,  hørte  han  Stem- 
mer udenfor;  han  tyktes  at  skulle  kende  dem.  Rask 
slukkede  han  sin  Lygte  og  kastede  sig  ned  i  Strøel- 
sen ved  Siden  af  Hesten. 

Det  var  Næ  og  desuden  skyet,  saa  der  blev 
ravende  mørkt. 

Stalddøren  aabnedes,  og  han  hørte  to  komme 
ind,  som  kævledes  eftertrykkeligt.  Mandens  Stemme 
var  ikke  til  at  tage  fejl  af.  Det  var  Klavs  Krum- 
hals. 

„Det  baader  dig  intet  alle  de  store  Ord.  Du  er 
i  min  Magt." 

„Jeg  undrender!" 

„Hvorhen,  velbyrdige  So.  Til  Kongens  Retter- 
ting  og  Mestermand  i  Vold?  Anden  Løn  er  der 
ikke  for  at  — " 

„Ti  nu  stille,  min   kære  Mandlille." 

„Hvis  de  skulde  forlyste  sig  med  at  aabne  Grav- 
hvælvingen og  Dorete  Glambæks  Kiste  med  de  store 
Sten!" 

„Aah,  din   Rakkerhund." 

»J35  J6g  har  Rejsetæringen,  som  Per  Lauritzen 
gav  os,  indsyet  —  nej,  jeg  siger  ikke  hvor.  — 
Svømme  til  Rostock  eller  Wismer  kan  du  ikke.  Men 
gaa  nu   op  i   Byen  og  tig  Mad." 

„Aldrig  skal  du  tvinge  mig  til  det!" 

„Jeg  styrer  Hest  med  Bidsel,"  sagde  Klavs 
sagte.    Saa  raabte  han:   „Men  Kone  med  Kæp." 

„Vidste  jeg  blot,  hvorved  Sidsel  havde  Magten 
over  dig,"  snærrede  Dorete. 

„Jeg  skal  faa  dig  lært  at  være  hørig  og  lydig. 
Bi  du  blot,  til  Galskaben  kommer  over  mig,  saa 
gaar  det  bedst  med  at  smøre  dig." 

Da  hun  stadig  ikke  gik,  sagde  han  roligt:  „Jeg 
holder  nu  for,  at  en  smurt  Vogn  løber  bedst;  —  jeg 
skrømter  ikke.    Af  Sted.    Eller  — " 

Dorete  mumlede  ydmygt,  at  nu  beredte  hun  sig 
til  at  gaa.  Hun  maatte  dække  sig  godt,  for  Niels 
Flint  var  i  Staden,  og  han  havde  set  hende  mere 
end  een  Gang  i  Odense.  —  Men  saa  fik  hun  vist  et 
Indfald,  for  hun  blev  saa  snakkeblid.  Med  mange 
Ord  forklarede  hun  Klavs  Krumhals,  hvor  lystigt 
et  Spektakel  det  kunde  være  at  kyse  Niels  Flint; 
Klavs  kunde  gaa  til  ham  og  faa  Lov  at  mane  og 
saa  mane  hende  frem,  saa  skulde  hun  vadske  den 
brune  Farve  af  sine  Kinder  og  vise  sig  for  ham. 
„Mette  Viffert  er  ham  god,  det  ved  jeg  fra  Per;  og 
havde  jeg  end  den  ene  Fod  i  Graven,  saa  længe  jeg 

har  den  anden  ovenfor,  vil  jeg  paaføre  hende  og 
dem,  hun   vil  vel,  alt  det  onde,  jeg  kan." 

„Det  var  lystigt  nok.  Men  nej,  det  er  ikke 
raadeligt;  vi  har  ikke  Pas  ud  af  Riget,  og  sættes  vi 
i  Forvaring,  saa  er  den  Fribytter,  som  jeg  har  gjort 
Aftale  med,  stukken  i  Søen,  naar  vi  slipper  løs.  — 
Nej,  nu  henter  du  Mad,  saa  fører  du  dig  i  disse 
Mandsklæder,  og  naar  vi  har  ædt,  gaar  vi  Syd  paa 
langs  Kysten  og  træffer  Fribytteren." 

„Saa  faar  jeg  hans  Angst  for  min  egen  Mund," 
sagde  Dorete  halvhøjt.  „Lys  mig  med  Lygten,  til  jeg 
finder  Døren."    Klavs  rejste  sig. 

Niels  sparkede  Klepperten,  saa  at  den  blev  urolig. 
Som  en  Kat  svang  han  sig  op  paa  Krybben  og  ind 
paa  Høstænget;  i  Støjen,  som  Klepperten  gjorde,  havde 
Klavs  intet  hørt.  Niels  Flint  krøb  hen  til  Svinestien; 
der  lod   han  sig  glide  ned  og  løb  ind  i   sin   Stue. 

Hans  Peberkage  sov  fast  paa  Ovnbænken.  Næppe 
var  Niels  falden  til  Sæde,  før  der  lød  trende  højtidelige 
Slag  paa  Døren.  Det  skete  trende  Gange,  og  ved  det 
sidste  Slag  fløj  den  op,  og  i  Døraabningen  stod 
Dorete  med  Kaaben  slaaet  til  Side  og  et  hvidt  Lin 
over  sit  Haar.  Hvid  som  Sne  var  hun  i  Ansigtet,  og 
hun   rørte  sig  ikke. 

Med  dump  Stemme  sagde  hun: 

„Inden  Hanegalstid  er  du  en  død  Mand,  Niels 
Flint." 

Dermed  vilde  hun  vige  tilbage,  men  Niels  var 
hende  for  rap,  han  greb  hendes  Haand  og  drog 
hende  ind. 

„Tør  nu  det  Mel  af  Kinderne,  Jomfru  Dorete. 
Tal  sagte,  vaagner  den  Karl  der,  er  Galgen  jer  vis, 
saa  sandt  I  har  begaaet  den  gudsbespottelige  Handling 
at  vanbruge  Guds  Tjener  og  Kirken  til  en  falsk  Be- 
gravelse." 

Dorete  Glambæk  saa  spodsk  paa  ham. 

Niels  sagde:   „Jeg  har  hørt,  hvad  I  og  den  Skalk, 

I  har  slaaet  Følge  med,  taltes  ved  om.  At  I,  en 
adelig  Jomfru,  hører  paa  hans  uhøviske  Ord,  det  — " 

„He  Naar    Himlen    falder    ned,    gaar    mange 

Lerpotter  i   Stykker.  Jeg  vænner  mig  dertil." 

„Jeg  kan  vel  frelse  jer  af  Landet  og  ud  af  hans 
Klør,  saa  I  kommer  paa  bedre  Tanker  og  giver  jer 
til   Gud  i  Anger  og  Fortrydelse." 

„Jeg  begærer  ikke  at  frelses  af  hans  Klør,  som 
I  siger,  naar  det  kun  er  for  at  drukne  mig  i  Skval- 
der og  Skræppen  om   Anger,  at  I   vil  det." 

„Hør  nu,  hvad  jeg  siger  jer:  I  Heidelberg  saa 
jeg  et  Fad,  der  var  brændt  et  skønne  Billede  i ;  et 
lidet  Barn  laa  med  sin  Arm  paa  et  Dødningehoved, 
og  i  den  anden  Haand  holdt  det  en  Blomst.  Et  Time- 
glas, der  næsten  var  udløbet,  stod  ved  Siden  af 
Barnet  og  bag  det  en  Tavle  med  de  Ord:  Heute  mir 
Morgen  dir!  Nu  giver  jeg  jer  et  Øjeblik  til  at  tænke 
paa  det  Billede,  og  saa  spørger  jeg  jer:  Vil  I  sværge 
ikke  mere  at  føre  Jomfru  Mette  noget  ondt  paa  — 
forborgent  eller  aabenlyst?  Sværger  I  det,  skal  jeg 
forskaffe  jer  Penninge  og  Lejlighed  ud  af  Riget." 

„Jeg  agter  ikke  at  bie  med  Svar,  —  jeg  giver 
dig  Fanden,  Niels  Flint.  Du  gør  dig  ingen  Tanke  om, 
hvad   Helvede   Had  og  Harm   kan  volde  i   ens  Sind." 

Niels  havde  rejst  sig  for  at  vække  Hans,  at  de 
kunde  føre  Dorete  til  Byens  Øvrighed.  Da  randt  der 
ham   pludselig  et  Vers  i   Hu  af  Rimkrøniken: 

Jeg  haver  fornummet,  at  Svig  og  Fals  — 
ihvor  langt  det  om  ganger  — 
det  kommer  sin  Herre  igen  paa  Hals 
med  Drøvelse,  Sorrig  og  Anger. 

Mange  Tanker  for  gennem  Niels.  — 

Saa    nærmede    han    sig  hende.     Klavs  i   Vold  og 

af  sin   egen    onde  Gerning    forvist   Riget    —    det    var 

fuld   haard  en  Straf  for  en  adelig  Jomfru.    Kan  hænde 

Gud   i   sin   Kærlighed  vidste   Raad    for  at  aabne  hen- 

des  Øjne  gennem  Lidelsen  og  lære  hende,  at  Løgn 
og  Svig  kun  giver  tynd   Lykke  og  ond   Løn. 

I  det  samme  kom  Holger  Søhane.  Han  gned 
Hænderne  tilfreds. 

„Hvad  er  paa  Færde?"  sagde  Niels. 

„Det  kan  bie.  Jeg  ser  du  har  en  Gæst.  Ellers 
er  det  da  kun,  at  ret  nu  kom  „den  danske  Galej" 
ind  i  Havnen  med  en  Fribytter,  de  tog  lidt  Sønden 
for  Korsør  ind  under  Land." 

Niels  saa  paa  Dorete,  der  var  bleven  hvid  i 
Ansigtet.  En  Stund  betænkte  han  sig.  Saa  sagde  han 
til  Holger  Søhane: 

„Vil  du  engang  stole  blindt  paa  en  anden  Mands 
Ord?" 

„Naar  den  Mand  er  dig,  Niels  Flint,  som  Mette 
Viffert,  der  har  lukket  min  fattige  Moders  Øjne,  har 
sagt  god  for." 

„Saa  tag  den  mindste  Skude,  du  tør  vove  dig 
ud  med  —  og  løb  til  Rostock  med  den  Kvinde 
og  — " 

„Og  hendes  Mand,"  sagde  Dorete.  Og  Niels 
havde  ondt  af  hende,  saadan  lød  hendes  Røst. 

„Det  er  nordlig  Vind,  du  stryger  derned  paa 
kort  Tid." 

„Men   Pas  og  — " 

„Lyd  mig  nu  blindt,  som  jeg  var  selve  Peder 
Munck,  Admiralen." 

„Som  du  begærer  det.  Om  en  halv  Time  er  jeg 
ved  Bryggen.  Men  du  faar  udrede  Madskatten,  Niels 
Flint." 

„Alt  fornødent  skal  være  der." 

Holger  Søhane  gik. 

„Farvel  Dorete  Glambæk,"  sagde  Niels,  „Gud 
forbedre  dit  Sind." 

„Ve  vorde  dig,  saa  sort  du  er,  sagde  Lerpotten 
til  Kedlen."    Dorete  lo  haansk. 

„Kan  vel  hænde,  jeg  har  syndet  haardere,  end  du 
har.  Jeg  ved,  at  min  Herre  Gud    har  et   andet  Maal 

paa,  hvad  der  er  stort,  og  hvad  der  er  smaat  i  Syn- 
dens Verden,  end  Mennesker  har.  Men  jeg  trøster 
mig  til,  at  hver  den  Synder,  som  omvender  sig  fra 
sin  Fortabelses  Vej,  skal  have  det  evige  Liv." 

„Farvel  Niels  Flint.  Jeg  vil  ikke  fragaa,  at  du 
ved  at  hjælpe  mig  ud  af  Riget  har  bevist  mig  godt. 
Dog  halvgjort  Gerning  vil  jeg  hverken  love  eller 
laste.  Lad  os  først  se,  om  vi  kommer  levende  i  Land 
i  det  tyske.  —  Det  falder  mig  ind,  —  man  kan  al- 
drig vide,  hvad  du  har  haft  under  det  med  denne 
—  Godhed!" 

Dermed  gik  Dorete  Glambæk  ud  til  Klavs  Krum- 
hals.  — 

Hans   Peberkage  vaagnede  i  det  samme. 

„Hvad  tænker  du  paa,  Niels,  du  ser  saa  æven- 
tyrsk  ud  i  Øjnene." 

„Aah,  jeg  tænker  paa  det  gamle  Ord:  Man  kan 
tæmme  vildt  Dyr,  men  ej  ond  Kvinde." 


Kongen  og  Købmanden. 

C>hristence  Eilertsdatter  havde  faaet  den  Skik 
hver  Morgen  at  gaa  en  lille  Stund  ene  ned  i  Urte- 
gaarden.  Saa  meget  af  sin  Dag  gav  hun  Niels  Flint 
og  ham  ene,  for  om  hun  end  havde  ham  i  Tanke 
meste  Parten  af  sin  Tid,  saa  var  det  hende  dog  syn- 
derligt kært,  før  Dagens  Arbejde  begyndte,  uforstyrret 
at  gaa  i  sine  Tanker  om  ham. 

En  Novembermorgen,  mod  Sædvane  paa  den 
Aarsens  Tid  en  solblank,  stille  Morgen,  gik  hun  i 
Urtegaarden.  Da  standsede  hun  med  et  Suk,  for  i 
det  gulbrune  Løv  under  Abildtræerne  laa  Fjer  og 
Vinger  af  hendes  tamme  Due.     De    var  blodplettede. 

20* 

Den  hvide  Krop,  som  hendes  og  Niels'es  Hænder 
saa  tit  havde  strøget  hen  over,  var  knast  mellem 
stærke  Rovdyrtænder. 

Christence   faldt  i  Tanker. 

Her  gik  hun  saa  taalmodigt  og  nøjedes  med 
Drømme  for  Liv,  gik  saa  taalmodigt  og  mente,  at 
Ulykken   ikke  kunde  ske  nogentid. 

Men  den  kunde  komme  over  hende.  Al  Verdens 
Ulykker  i  stort  og  smaat  kunde  ske!  Hver  af  Luftens 
fredelige,  smukke  Flyvere  kunde  en  Morgen  ligge 
sønderflængede  paa  Jord,  og  ikke  havde  hun  Brev 
paa,  at  den  Dag  aldrig  skulde  oprinde,  da  hun  stod 
for  Altret  i  St.  Knud  og  skulde  love  Per  Lauritzen 
sig  selv  og  sin  Troskab;  —  der  kunde  rinde  en 
Morgen  op,  da  det  var  Brøde  at  tænke  paa  Niels, 
som  hun  tænkte  paa  ham  nu. 

Men  hvad  tøvede  hun  da  efter!  Hvi  gik  hun 
her  i  denne  halve  Fred,  denne  ydre  Ro,  der  var  Svig 
mod  hendes  Fader,  som  mod  Niels.  Niels,  hvis  Tan- 
ker søgte  hendes  med  en  trolig  Kraft,  der  overvandt 
selv  det,  at  der  laa  Vand  og  Land  dem  imellem. 
For  det  var  hende  næstendels  det  mærkeligste  i 
deres  Kærlighed,  at  mangen  Gang,  naar  hun  ængstedes 
mest  og  sukkede  mest  i  sit  Hjærte  efter  ham,  kunde 
der  komme  denne  dybe  Fred  og  Vished  over  hende, 
som  fuldelig  var  hende  Stadfæstelse  paa,  at  han  var 
hende  nær  i  sin  Tanke.  — 

Christence  gik  op  og  gav  sig  til  Arbejde  i 
Mælkestuen. 

Men  som  hun  bedst  stod,  fløj  en  Tanke  igennem 
hende,  som  drev  hende  Blodet  op  i   Kinderne. 

Ja,  ja,  —  saadan  vilde  hun  handle.  Det  var  jo 
en  ærlig  Sag,  at  hun  havde  givet  Niels  Flint  sin 
Tro  og  vilde  værge  hans  Ære,  det  bedste  hun 
magtede. 

Frederik  den  anden  og  Dronning  Sophia  laa  i 
de  Dage  til  Herberg  hos  Oluf  Bager  paa  Vej  til 
deres  Vinterleje  i  Jylland. 

Oluf  Bager  var  Niels  god,  og  han  havde  Kongens 
Øre;  hun  maatte  lægge  sin  Sag  i  hans  Haand,  at 
han  kunde  skaffe  Niels  Kongens  Beskyttelse  mod 
dem,  der  vilde  føre  den  Tyvssag  over  ham.  —  — 

Det  var  samme  Dag,  men  hen  under  Aften. 
Det  var  bleven  taaget  Vejr,  og  uden  Døre  var  det 
klamt  og  koldt. 

I  Oluf  Bagers  prægtige  Sal  mærkede  man  intet 
til  Kulde.  Der  brændte  et  stærkt  Baal  i  Kaminen  og 
lysnede  ud  i  Skumringens  graanende  Mørke  og  op 
ad  de  høje  Egepaneler  til  den  Række  Billeder  af 
Biblen,  der  strakte  sig  mellem  Panelet  og  det  pragt- 
fulde, tavlede   Loft  med   Granatæblerne. 

I  det  store  Rum  var  der  ikke  andre  end  Kon- 
gen, Dronningen,  Købmanden  selv  og  en  af  hans 
smaa  Sønner,  der  laa  paa  Knæ  ved  Kaminen  og 
lagde  Kanelstænger  ind  i  Ilden.  En  fin  krydret  Duft 
fyldte  Stuen,  og  Kongen  og  Dronningen  indaandede 
den  med  Velbehag.  Oluf  selv  saa  glad  ud,  som  han 
sad  der  —  bred  og  klog  med  det  mørke  Skæg  om 
den  viljestærke  Mund  og  de  kraftige,  lidt  rødlige 
Hænder  fattende  om  Kappens  •  Graaværksbræmme. 
Det  havde  været  ham  en  heldig  Dag.  Kongen  havde 
vidst  tilbørligt  at  anerkende  de  gode  Bygninger,  han 
havde  opført,  som  ogsaa  dem,  han  kun  havde  Planen 
til  inden  for  sin  brede  Pandebrask.  Korntienden  af 
Skanderborg  havde  han  faaet  Løfte  paa.  Meget  havde 
Kongen  lagt  i  hans  Haand,  anlangende  Lenshyld- 
ningen  nu  til  Vaaren.  Og  han  havde  faaet  flere  af 
Byens  Sager  afgjort,  hans  Medborgere  til  Gavn.  Jo 
mere  jo  bedre;  Liv  og  Virken,  det  var  Lykken  for  Oluf 
Bager!  Den  Dag,  da  ikke  Hundreder  af  Ting  ventede 
paa  hans  Tilsyn  og  Befalinger,  naar  han  havde  ædt 
sin  Davre,  den  Dag,  da  der  ikke  var  noget  at  sætte 
Fart  i,  som  mange  Munde  kunde  faa  Brødet  ved,  da 
kunde  de  ligesaa  gerne  sætte  ham  paa  Aftægt  i  en 
af  de  smaa  Boder.  — 

Kong    Frederik    trak    Brynene     lidt    op    og    lod 

Haanden  glide  over  sit  korte,  tætte  Haar.  Oluf  Bager 
mærkede,  at  Tavsheden  ikke  længere  stod  Kongen 
an,  og  han  bad  om  at  maatte  berette  en  Sag. 

Og  saa  fortalte  han  om  Niels  Flint  og  om  det 
Maal  at  dyrke  øde  Jord  op,    saa  det  blev  hans  eget. 

„Det  var  et  stort  Maal  for  saa  ung  en  Knøs. 
Havde  det  ikke  tjent  ham  bedre  at  gabe  over  min- 
dre." 

„Man  tager  ej   store   Fisk  paa  grundt  Vande." 

Kongen  lo  og  truede  ad  Købmanden. 

„Ole,  Ole,  for  Gud  —  lærer  du  dette,  da  lever 
du  ogsaa  efter   det." 

„Lover  Niels  godt  i  Ens  Øjne  med  sine  Ord, 
saa  beviser  han  ikke  andet  paa  Ens  Ryg,  end  at  han 
kan  staa  ved  dem.    Nu  ejer  han  Jord  paa  Sjælland." 

„Hvor  vil  du  saa  hen  med  dette,  Ole?" 

„Niels  Flint  trænges  haardt  af  dem,  der  vil  ham 
uvel." 

„Han  klarer  vel  for  sig.  Han  er  jo  ikke  af  de 
uraadige,    om    du    ellers    kan   staa  ved  dine   Lovord." 

„Han  er  kommen  ud  for  det,  som  løber  til  og 
kryber  fra." 

„Og  hvad  er  det,  Ole?" 

„Skvalder  og  Bagtale,  Eders  Naade." 

Dronningen  sagde: 

„Beret  os  alt  om  hans  Sag.  Han  tykkes  at  være 
en  Karl,  der  vil  staa  mig  an;  kan  hænde  han  vil 
fæste  en  Gaard  af  mig  paa  Falster." 

„Eders  fyrstelige  Naade,  —  fri  Mand,  dyrke 
egen  Jord,  det  er  det,  Niels  Flint  vil." 

„Saa  sandelig  —  den  Karl  gad  jeg  se.  Men 
videre  Ole." 

„Ser  Eders  Naade,  man  siger  for  et  gammelt 
Ord:  i  Stranden  gaar  det  saa,  at  de  store  Fisk  æde 
de  smaa.  Men  det  har  nu  kun  sommesinde  sin  Rig- 
tighed. De  smaa  Fisk  æde  den  enkelte  store,  som 
gaar  mod  Stimerne;  —  saadan  gaar  det  blandt 
Menneskene;    de    plukker   og   plukker   og    napper  og 

napper,  til  Modet  er  forgaaet  ham.  Det  er  det,  som 
ligger  mig  paa  Sinde,  Eders  Naade,  at  saadan  maa 
det  ikke  gaa  Niels   Flint." 

Og  nu  fortalte  Oluf  Bager  om  Tyveriet,  og  at 
Niels  ikke  kunde  komme  til  Byen,  formedelst  han 
var  udlagt  som   Tyv. 

Kong  Frederik  for  op  og  hug  i  Bordet. 

„Ole,  du  vover  dig  vidt;  siger  du  til  Kongen, 
at  her  ikke  er  Lov  i  Lande,  som  kan  værne  de 
Skyldfri!" 

„Forlad  mig,  Eders  Naade,  vil  I  høre  mig  videre, 
skal  I  formærke,  det  var  ikke  saadan  ment.  Der  er 
nogen  forborgen  Skalkhed  under,  og  der  gives  næppe 
den,  som  kan  faa  det  for  Lyset.  Den  eneste,  som 
kunde,  er  brændt  nyssens.  Og  slipper  Niels  end 
tusind  Gange  for  Straf,  fordi  ingen  kan  bevise  ham 
noget  over,  saa  vil  de  smaa  Fisk,  vi  talte  om  før, 
nappe  og  nappe  med  lønlige  Ord  og  aabenbar  Kulde 
og  forborgen  Mistro,  til  de  har  nappet  ham  hans 
Lykke  fra." 

„Hans   Lykke?"   spurgte   Dronningen. 

„Min  Sophia,  lad  os  først  høre  lidt  mere  om 
de  klejne  Fisk.    Hvem  er  de  Ole?" 

„Ja,  hvem  er  de?  Hvem  er  de  ikke!  Somme 
er  brave  Folk,  somme  er  Skælmer,  endog  de  sidder 
i  god  borgerlig  Næring.  Men  et  Ord  falder  saa  let. 
Og  gider  man  ikke  bruge  Spore  og  Pisk  overfor  sin 
træge  Forstand,  saa  den  gør  sit  yderste,  da  falder 
det  lettest  at  —  ja.  Eders  Naade,  —  at  „nappe" 
den,  der  vover  at  komme  med  noget,  som  man  ikke 
hundrede  Gange  har  tygget  igennem  i  Kramlade  og 
Gildeshus,  saa  at  man  skal  —  ja  bruge  Pisk  og 
Sporer  —  om  man  vil  ride  det  ind.  Der  er  mange 
agtbare  Folk  baade  her  i  Byen  og  andet  Sted,  som 
gerne  ser  Niels  til  Gode  og  lader  ham  gro  frit  og 
uden   Hinder  — " 

„Ja  hvad  saa  Ole;  en  stor  Fisk  gaar  sin  Kaas 
uden  at  kvide  og  kære  over  Smaanapperne." 

„Det  gjorde  Niels  Flint  ogsaa,  hvis  det  ikke  var 
saa,  at  —  den,  der  har  hans  Lykke  i  sin  Haand, 
kærer  over  de  Smaanap,  Eders  Naade!" 

„Nej,  nu  faar  du  berette  os,  hvad  du  ved.  Det 
er  nok  ikke  ene  at  vinde  Jord,  som  ligger  den  Niels 
paa  Sinde,"  sagde  Dronning  Sophia  og  smilede. 

Og  Oluf  Bager  fortalte  da  alt  om  Eilert  Jørgensen 
og  Christence. 

Da  sagde  Kongen: 

„Sagde  du,  at  han  var  godt  i  Færd  med  at  skabe 
Agerland,  skatskyldigt  Agerland  af  øde  Jord." 

„Ja  Eders  Naade." 

Kongen  saa  lidt  paa  Købmanden,  der  ved  sin 
Handel  og  Vandel  inden-  og  udenrigs  havde  samlet 
Værdier  paa  sin  Haand,  saa  at  han  kunde  være  selve 
Kongen  og  Riget  bistandig. 

Saa  sagde  Kong  Frederik: 

„Jeg  skønner,  at  du  og  Niels  Flint  har  Hjærtet 
saa  pas  paa  samme  Sted  og  er  ens  sindede.  I  har 
samme  Bestilling  for:  I  løser  bundne  Kræfter.  I  vil 
have  Grøde  og  Vækst  om  jer!" 

Det  lynede  i  Olufs  Øjne.   Men  roligt  svarede  han: 

„Det  er  nok  saa,  Eders  Naade." 

„Da  faar  jeg  nok  staa  den  Niels  Flint  bi  en 
Kende.  Han  er  det  vel  værd,  siden  han  forbedrer 
Kongens  Skæppe  og  —  ja  paa  sin  Vis  vinder  han 
Danmark  Jord.  —  Vi  faar  se;  er  han  af  dem,  der 
holder  ud  længere  end  til  Modbøren  blæser  op,  da 
—  ja  Ole  —  før  har  den  Gaard,  der  er  opstaaet  af 
øde  Jord,  faaet  Rettigheder  og  Privilegier  som  Herre- 
gaard.  Tykkes  dig  ikke  ogsaa,  min  Sophia,  at  den 
Karl   er  vor  Hjælp  værd?" 

„Sikkert  nok.  Men  vi  maa  ikke  glemme  at  være 
ham  bistandig  i  hans  Hjærtesag." 

Kong  Frederik  lo.  „Skal  Kongen  nu  ogsaa  have 
den  Bestilling  at  bøde  Hjærtesaar,  da  levnes  ham 
nok  ikke  mange  Stunder  til  Statssager.  Men"  —  og 
der    gik    et   alvorligt   Skær   over   Kongens  Ansigt  — 

„megen   Kvide  kan  voldes    af  Kærlighed!  —   Lad  — 
hvad  var  det,  han   hed,  ham   med  Guldbægret?" 
„Ejlert  Jørgensen,   Eders  Naade." 
„Lad  ham   komme  til   os  her  i   Morgen  tidlig." 
„Og  tage  sin  Datter  med,"   sagde  Dronningen. 

Der  var  mange  af  Raadet  og  Borgerne  og  den 
fynske   Adel  til   Oluf  Bagers  den   Aften. 

Da  der  legtes  paa  Instrumenterne  til  Godnat, 
stod  Christence  Eilertsdatter  i  et  aabent  Vindue  og 
lyttede;  Vinden  bar  enkelte  Toner  herned  fra  Over- 
gade. 

Hvor  var  det  underligt:  hele  Ens  Lykke  kunde 
ligge  i  et  enkelt  Menneskes  Haand,  som  kun  skulde 
bistaa  En  af  Godhed,  og  ikke  fordi  hans  Ve  og  Vel 
var  et  med  Ens  Ve  og  Vel. 

At  intet  skulde  optage  og  forstemme  Kongen, 
saa  at  han  ikke  til  fulde  gav  sig  Tid  at  fatte,  hvad 
denne  Sag  var  hende,  —  det  ønskede  Christence 
saa  brændende,  saa  inderligt,  at  hun  tyktes,  det  maatte 
gaa  hende  vel,  naar  hun  og  Faderen  i  Morgen  sted- 
tes for  Kongen. 

Ellers  var  der  ingen  Raad,  men  idelt  Mørke 
for  hende  og  hendes  Allerkæreste,  Niels  Flint. 

Klokken  syv  slet  om  Morgenen,  som  Kongen 
havde  begæret  det,  stod  Eilert  med  sin  Datter  for 
hans  Naade  og  Dronningen. 

Christopher  Walkendorff  var  kommen  fra  Køben- 
havn den  Morgen,  og  Kongen  havde  ikke  Stunder 
at  tale  længe  med  de  to.  Kort  og  fyndigt  sagde  han 
Eilert  sin  Mening  og  bad  ham  betænke  sig  vel  paa 
at  skyde  en  Dattermand   fra  sig  som   Niels  Flint. 

Men  da  stak  det  op  i  Eilert  Jørgensen,  at  han 
dog  var  Borger  i  Staden,  og  at  Kongen  ikke  skulde 
styre  en   fri   Mand  som   en  Træl,  og  han  sagde: 

„Forlad  mig,  Eders  Naade,  jeg  vil   ikke  leve  den 

Dag,  at  min  Dattermand  skal  træde  frem  paa  By- 
tinget med  Tyvekoster  bunden  paa  Ryggen." 

„Han  skal  faa  et  Beskærmelsesbrev,  dermed  er 
den  Sag  endt." 

Christences  Hjærte  slog,  saa  hun  tyktes  at  kunne 
høre  det;  men  hun  fik  dog  sagt: 

„Det  baader  intet.  Eders  Naade,  det  gælder  Niels 
Flints  Ære  og  Lempe;  —  den  rette  Tyv  maa  findes." 

Kongen  vendte  sig  mod  hende  og  saa  hende  fast 
i  Øjnene. 

„Du  er  nok  af  samme  Tømmer  som  din  Niels!" 
sagde  han. 

Christence  rødmede,  og  hun  fæstede  et  Øjeblik 
sine  sorgfulde  Øjne  paa  Dronningen. 

Éilert  sagde:  „Eders  Naade,  jo  mere  man  ældes, 
jo  mere  forfarer  man,  som  man  fast  ikke  har  kunnet 
tro.  Undres  ikke,  at  jeg  mener  mig  klogere  end  min 
uhørsomme  Datter.  Jeg  har  valgt  hende  en  Hus- 
bond, og  derved  bliver  det.    Inden  Jul  skal  der  lyses." 

Dronningen  var  gaaet  hen  til  Kongen  og  havde 
talt  sagte  med  ham.    Nu  rejste  han  sig  og  sagde: 

„Inden  Vaaren  har  I  vel  faaet  alt  klart  om  den 
Tyvssag.  Du  nægter  vel  ikke  Kongen  at  tøve  med 
Bryllup  til  efter  Lenstagelsen?" 

„Det  er  mig  kært  at  kunne  tjene  Eders  Naade 
heri." 

„Nuvel,  tøver  Du,  da  skal  jeg  være  din  Datters 
Forlover,  —  hvem  der  saa  er  Brudgommen." 

Da  Christence  kyssede  Dronningens  Haand  til 
Tak,  faldt  en  Taare  paa  den.  Dronning  Sophia  tog 
Christence  om  Hagen  og  løftede  hendes  Ansigt, 
„Forlad  mig,"  sagde  Christence,  „det  er  af  Glæde, 
Øjnene  løber  mig  over.  Jeg  har  den  Tro  til  Niels, 
at  nu  de  giver  ham  Tid,  vil  han  vide  at  føre  vor 
Sag  til  en  god  Ende."  — 

Inde  i  et  Kammer  ud  til  Gaden  sad  Christopher 
Walkendorff   og    Oluf  Bager    ved    et    Bord,    der   var 

fuldt  af  kongelige  Gældsbeviser  og  Forvaringer  og 
store  Regnskabsbøger. 

Oluf  løftede  Hovedet  og  saa  ud  paa  Gaden  efter 
Eilert  Jørgensen  og  Christence,  der  kom  fra  Sam- 
talen med  hans  Naade.  Og  han  smilede.  Kongen 
og  han  havde  været  sammen  om  meget,  men  det 
var  dog  første  Gang,  de  var  ens  om  at  bistaa  to 
Elskende! 

„Saa  fik  vi  det  endt  om  de  Skibsfragter,  vi  er 
jer  skyldig  for,"  sagde  Rentemesteren.  „Lad  os  saa 
se,  hvad  I  har  antegnet  om  Korntienden  af  Fyns 
Stift." 

„Her,  velbyrdige  Herre,  her  finder  I  det,"  sagde 
Oluf  Bager  og  rakte  Christopher  Walkendorff  et  Papir. 

Og  de  regnede  videre,  medens  Christence  gik 
hjemad  og  i  sin  Taknemmelighed  tyktes,  at  bedre 
Konge  og  Dronning  var  der  ikke  i  Christenheden 
end  Kong  Frederik  og  Dronning  Sophia,  og  mere  stor- 
sindet en  Købmand  end  Oluf  Bager  var  nu  ikke  at 
finde. 


Hjærters  oprigtige  Glæde. 


Eggert  Qvitzow  havde  været  omkring  hos  Kyn- 
dinge  og  Venner  for  at  bede  til  sit  Bryllup^  som  skulde 
staa  i  Odense  paa  Raadhuset.  Der  var  hans  Fader 
og  Moder  og  Gørvel  og  hendes  Mand  i  sin  Tid  bleven 
givet  til  hinanden.  Og  baade  fra  Egebo  og  Kjærstrup 
var  der  redet  Svende  med  Bud  og  Besked  til  fjernere 
boende  Venner  om  at  møde  i  Odense. 

Det  var  atter  bleven  Vaar.  Hin  Aprildag  regerede 
Solen  højt  og  varmt  i  al  Naturens  Nøgenhed.  Hvor 
man  mindst  anede  det,  klædtes  Jorden  i  grønt.  Lin- 
dene om  St.   Knuds  Kirke  stod  med  tykke  Knopper, 

og  Bredderne  ved  Aaen  og  Byens  Bæk  skinnede  saa 
grønt,  som  kun   Foraarssolen  kan  volde  det. 

Mellem  Raadhusstegerset  og  Raadhuset  hastede 
saa  den  ene  og  saa  den  anden  og  meldte  dem,  som 
redte  Maden  til,  at  Brudetoget  snart  var  i   Vente. 

Gaden  fra  Graabrødrekirke  til  Raadhuset  paa 
Hjørnet  af  Flakhaven  og  Vestergade  var  dækket  af 
et  Lag  Sand,  strøet  med  Blomster,  for  at  ikke  Gadens 
Skarn  skulde  fly  Brudegæsternes  Sko  altfor  mange 
ildelugtende  Stænk. 

I  Vindver  og  Døre  sad  der  ikke  faa,  og  udenfor 
gik  mange  og  ventede;  naar  Højmessen  Klokken 
ungefær  ti  var  endt,  kunde  man  vente  Brudetoget. 

Pludselig  trængtes  disse  til  Side,  for  i  susende 
Fart  kom  Forgangssvendene  ridende;  de  vendte  Dy- 
rene og  jog  tilbage,  kom  igen  og  jog  tilbage,  saa  der 
var  næsten  ikke  til  at  bare  sig  paa  Gaden. 

Men  de,  som  holdt  ud,  fik  Løn  derfor,  thi  et 
stateligt  Syn  var  det  at  se  Mette  Vifferts  og  Eggert 
Qvitzows  Bryllupstog. 

Klokkerne  kimede  rask  og  glædeligt.  Instru- 
mentister med  Trommer,  Piber  og  Trompeter  hoverede 
paa  det  bedste.  Der  affyredes  Bøsser  —  Knald  paa 
Knald,  —  og  Eggert  red  selv  jævne  Mette  og  holdt 
hendes  Hest  ved  Tøjlen. 

Nej,  den  Brud  kunde  da  intet  ondt  times!  Saa 
vel  bevaret  af  Støj  og  Skud,  hun  drog  fra  Kirke,  dér 
maatte  den  Lede  og  alt  hans  fnyse  forgæves. 

Men  alt  godt  maatte  man  da  ogsaa  ønske  hende, 
saa  fager  og  lyksalig  hun  red  der  med  Solskinsblink 
i  den  tunge,  gyldne  Krone  over  det  lyse  blanke  Haar, 
der  hang  hende  langt  ud  over  Skuldrene  —  Solskins- 
blink  i  Spanger  og  gyldne  Smykker,  hvormed  de 
havde  redet  hende  til  Brud  paa  det  kosteligste,  og 
en  straalende,  dugget  Glans  i  sine  blaa  Øjne. 

Forgangskvinderne  drog  sindigt  fremad;  mer  end 
en  af  dem  smilede,  naar  de  hørte  Folk  i  Gaden  undres 
over,  at  Brud  og  Brudgom  ikke  gik,  -men  efter  gam- 

mel  Skik  red  fra  Kirke.  De  havde  jo  hørt  ymte  et 
og  andet  om  den  Ridetur,  hvor  Mette  og  Eggert  var 
kommen   overens. 

Raadhuset  var  pyntet  saa  godt,  som  man  efter 
Aarstiden  kunde.  Piberbænken  var  vel  besat  med 
Spillemænd,  og  Skænken  bugnede  af  rinske  Vine,  af 
Alicante,  Lutendrank  og  Hypokras  og  skummende  01 
i  vældige  Boller.  — 

Det  var    en    stor  —   Brud    og  Brudgom    til   Ære 

—  vel  stafferet  Skare,  som  Køgemesteren  med  mange 
Ord  og  ikke  færre  lemfældige  Puf  langt  om  længe 
fik  nødet  til   Bords  efter  Rang  og  Stand. 

Gennem  den  mumlende  Ordsyden  gjaldede  af  og 
til  Godskes  Røst.  Han  var  saare  vel  til  Mode,  — 
hvor  sikkert  havde  han  ikke  ført  igennem,  hvad 
Brejde  Lindenov  havde  paalagt  ham!  Og  her  var  jo 
baade  bravt  med  Ædende  og  Drikkende!  Alt  tydede 
paa  et  Par  lystelige   Dage. 

Mettelil  havde  udbedt  sig,  at  Christence  vilde 
gaa  for  Borde  paa  hendes  Æresdag.  Og  gerne  føjede 
Christence  hende  i  det.  Men  tung  i  Sind  var  hun 
ikke  des  mindre.  Hvorledes  skulde  det  gaa  til,  at 
det  dagedes  for  hende  og  Niels;  den  eneste,  som 
kan  hænde  vidste  om  den  rette  Tyv,  —  var  brændt, 

—  og  før  Tyven  fandtes,  tav  den  forborgne  Klaffer  vel 
næppe,  den,  som  gravede  Jorden  væk  under  den  gode 
Tro  paa  Niels,  som  hun  fik  vakt  hos  sin   Fader. 

Nu  var  der  kun  en  Uge  til  Lenshyldningen.  Hele 
Byen  havde  længe  brygget  og  blandet  til  Festen,  og 
en  Mængde  Gæster  var  alt  kommen  og  laa  til  Her- 
berg hos  Borgerne. 

Hun  vidste  ikke  Raad;  —  naar  den  var  endt, 
skulde  hendes  Bryllup  drikkes. 

Men  hvem  skulde  være  Brudgommen? 

Ingenlunde  stod  det  fast,  at  det  blev  Niels  Flint! 

Han  kunde  jo  ikke  engang  vove  sig  herind  i 
Byen;  Skrædderen,  Per  Lauritzen  og  flere  svor  at 
have  sikre  Vidnesbyrd  imod  ham. 

Underligt  for  hende  at  kaares  til  Forgangskvinde, 
—  hun,  hvis  Hjærte  bar  paa  Angst  og  Kvide.  Hvad 
baadede  det  hende,  at  det  var  bleven  Vaar  med  gode 
Veje  og  lyst  Vejr.  Han  kom  ikke,  ham  hun  længtes 
sig  ihjel  efter. 

Bønnen  var  læst,  og  Skaalerne  for  Gud  Fader, 
Kongen  og  Brudeparret  var  drukne  Nu  spillede  In- 
strumentisterne  op  til  andet  Sæt  Mad,  som  de  bar 
paa  Bordet.  Christence  satte  en  prægtig  stafferet 
Skueret  med  mange  Former  frem,  hvor  Eggert  Qvitzow 
og  Mette  Viffert  sad  under  Bordhimlen. 

Mettelil  sad  som  Brud.  Og  det  var  ved  Eggerts 
Side.    Det  var  af  Hjærtet,   de   smilede   til   hinanden! 

„Christence  Eilertsdatter,"  sagde  Eggert  og  rakte 
hende  sin  Haand  over  Bordet,  „snart  skal  vi  danse 
ved  dit  Bryllup.  Forlad  dig  paa  det  og  vær  glad.  I 
Vinter  har  Niels   Flint  rejst  sig  Hus." 

„Mit  Bryllup!  I  ved  jo  min  Faders  Ord.  Der 
staar  intet  Steds  skrevet,  at  Niels  bliver  min  Brud- 
gom." 

Eggert  og  Mette  trøstede  hende,  det  bedste  de 
kunde,  men  Christence  følte  godt,  at  hvor  troligt  de 
end  stræbte  at  holde  Tankerne  ved  hendes  Sorg,  saa 
kunde  de  dog  ikke  ret  vel  have  andet  i  Sind  end 
deres  egen  Bryllupsglæde. 

Christence  kom  til  at  tænke  paa  et  Fad  med  et 
Billede  brændt  i,  som  hendes  Fader  engang  havde 
faaet  af  en  Hamborgerkøbmand:  der  laa  en  Kvinde 
slaaet  i  Jern,  en  grum  Drage  væltede  sig  frem  mod 
hende,  men  en  Ridder  jog  sin  Lanse  i  Dragens  Gab. 
Hun  havde  aldrig  vidst,  hvad  St.  Jørgen  havde  med 
at  fri  den  bundne  Jomfru.  Men  Niels  havde  berettet 
hende,  at  det  ikke  var  St.  Jørgen,  men  en  hedensk 
Ridder,  og  at  Jomfruen  skulde  have  været  Dragens 
Brud,  men  at  hun  blev  givet  til  Ridderen,  da  han 
havde  frelst  hende  fra  den,  som  de  tvang  hende  til. 
—  Hvor  havde  hun  og  Niels  lønligt  set  til  hinanden, 
naar  det  Fad  kom  paa  Bordet.    Den  skønne  Historie 

forstod  de  saa  vel.  Aldrig  —  det  sagde  Niels  ogsaa 
—  var  der  bleven  den  Lykke,  hvis  Ridderen  uden 
Kamp  havde  bejlet  og  drukket   Bryllup. 

Jo,  jo  —  der  strøg  et  stille  Smil  over  Chri- 
stences Læber  —  hun  skønnede  til  fulde,  at  Eggert 
og  Mette  intet  andet  sansede  end  deres  egen  Lykke. 

En  af  Davidsdegnene,  der  var  med  at  synge  for 
Gæsterne,  drog  hende  i  Ærmet,  da  hun  gik  forbi 
dem.  „Oluf  Bager  har  vinket  ad  dig  flere  Gange," 
sagde  han.  Gennem  Mængden  af  Svende  og  Jomfruer, 
som  gik  for  Borde,  trængte  Christence  sig  hen  til 
Købmanden. 

„Hør  Christence,"  sagde  Oluf  Bager,  „du  faar 
vise  mig  den  Villighed  at  gaa  ud  i  min  Urtegaard 
nedenfor  Nørreport.  Paa  Skrænten  ned  til  Næsby- 
hoved Sø  er  nogle  klejne  Vaarblomster  kommen  op. 
Vil  du  fly  mig  dem,  uden  at  Bruden  ser  dem ;  —  du 
skønner  nok,  —  jeg  har  en  Spas  for  Haanden."  Han 
lo  og  saa  mildt  paa  hende. 

Christence  takkede  ham;  det  var  hende  ikke 
ukært  en  Stund  at  være  borte  fra  Bryllupstummelen. 
Gennem  de  Hobe  af  Fattigfolk,  som  stod  udenfor  og 
fik  deres  Part  af  Bryllupsmaden,  trængte  hun  sig  og 
tog  Vejen  ud  af  Nørreport. 

En  Tid   gik   hun    først  ude  i  Tollelundsskovene. 

Det  stille  Sus  i  Granerne  og  Solens  Spil  paa 
de  brune  Naale  ved  hendes  Fod  bragte  en  underlig 
Fred  over  hende.  Hun  maatte  tænke  paa,  som  hun 
var  hin  Sommerdag  for  ungefær  fire  Aar  siden,  da 
hun  stod  oppe  ved  Dalum  —  samme  Dag  hun  saa 
Niels  første  Gang. 

Den  Sorg  over  hendes  kære  Moder,  som  var 
død,  det  var  den  eneste  Sorg,  hun  kendte  dengang. 
Men  ikke  vilde  hun  for  nogen  Gunst  eller  Gave  have 
været  Niels  foruden  eller  slippe  for  at  være  delagtig 
med  ham  i  Lyst  og  Nød,  hvorledes  det  end  skulde 
gaa  dem.  Det  at  leve  var  bleven  hende  noget  langt 
rigere  og  større;  —  og  ikke  vide  andet  end  give  sig 

og  sin  Sag  i  Guds  Haand,  naar  Nøden  var  størst, 
det  var  bleven  hende  noget  saa  virkeligt,  ikke  blot 
et  Ord  i  Kirken  om  Søndagen,  men  noget  som  skete, 
ligesom  at  det  skete,  at  man  laante  Ild  hos  Naboen, 
naar  ens  egen  var  gaaet  ud,  eller  noget  andet  hver- 
dagskendt.  — 

Men  hun  fik  nok  gaa  ind  og  faa  den  Urtekost 
samlet  sammen. 

Da  hun  traadte  ind  i  Oluf  Bagers  Abildgaard, 
rejste  en  Mand  sig  fra  en  Bul. 

„Niels!" 

Hun  blev  taget  fast  ind  i  en  Favn. 

Niels  Flint  vilde  løfte  hendes  Ansigt,  men  hun 
holdt  det  ind  mod  hans  Bryst;  han  skulde  ikke  se, 
hvor  overvældende  Graaden  brød   frem. 

Hun  havde  længtes  saa  saare!  —  — 

Ud  paa  Eftermiddagen  gik  Niels  Flint  og  Chri- 
stence  Eilertsdatter  paa  Næsbyhoved  Slotsbanke.  De 
gik  hos  hinanden  og  glædede  sig  over  al  den  vaar- 
friske  Skønhed.  I  Nord  og  Øst  stod  de  store  Skove, 
Humlehaver,  Abildgaard  og  Folevænger  og  vide  Enge 
- —  brunt  og  grønt  —  mod  Stranden  derude  og  Bogø 
Fjords  funklende  blaa.  De  gik  langs  Rester  af  Ring- 
muren, det  ene  Taarn  og  noget  af  den  røde  Murstens- 
bygning —  som  halvt  overgroet  stod  igen  fra  Greve- 
fejdens Dage  —  om  mod  Vest  og  længere  frem  paa 
Sydsiden. 

„Lad  os  sætte  os  her,  Hjærtenselskede,"  sagde 
Niels. 

Ved  Voldbankens  Fod  krusedes  Næsbyhoved  Sø 
af  den  lette  Vaarbris,  som  vuggede  Breddens  Siv  og 
søndrede  Billedet  i  Vandfladen  af  de  hældende  Træer 
langs  Bredderne  og  paa  Skovholmene,  der  buede  sig 
over  den  blaanende  Sø.  Saa  lys  og  kølig  frisk  laa 
den  i  sin  Rede  af  tætte  Skove.  Sønden  for  —  over 
Træerne  ved  Odensegaard  —  rejste  sig  St.  Hans 
Kirke;   Graabrøde    og  St.   Knuds  Kirke   skimtede   de 

ogsaa  mellem  den  lille  Klump  lave  Huses  Straa-  og 
Tegltage  og  alle  Træerne  i  Byhaverne. 

„Om  mange  Aar  skal  vi  sidde  saadan  hos  hin- 
anden og  mindes  dette  Syn  af  Byen,  som  dog  aldrig 
vil  gaa  os  af  Minde." 

„Ja  Niels,"  sagde  Christence  og  smilede. 

Niels  blev  ved  at  holde  hendes  Haand  i  sin. 
Det  var  saa  underligt  kommen  til  en  Afslutning  i 
ham.  Sorgen  over  hans  Synd,  —  til  ind  i  Døden 
vilde  den  virke  i  ham.  Til  ind  i  Døden  vilde  Troen 
paa  Guds  naadige  Tilgivelse  lyse  over  ham. 

Men  at  han  har  En  at  dele  dette  med.  Det  er 
Lykken.  En,  han  ikke  skal  hykle  for,  eller  hvis  God- 
hed han  skal  vinde  ved  Løgn.  En,  som  ikke  vil  øde 
Samvittigheden  i  ham,  men  som  fuldt  saa  stærkt  som 
han  tror  paa  Guds  naadige  Tilgivelse. 

Niels'es  Hjærte  svulmede  af  en  saadan  Tak,  at 
han  lagde  sig  foran  hende,  og  med  sine  Hænder  om 
hendes  lod  han  denne  dybe  undrende  Tak  over  Guds 
Naade  fra  det  uransagelige  Visdoms  Dyb  fylde  sin 
Sjæl  og  sit  hele  Sind.  Og  han  tyktes,  hendes  Tak 
strømmede  sammen  med  hans. 

Lykkelig  var  han  hin  Dag  paa  „Krabatens"  Dæk. 
Men  en  saadan  alvorsfuld  Lykke,  som  han  nu  var  i 
Vold,  dertil  havde  hans  Sind  ikke  været  beredt  den- 
gang.   

„Men  Niels,  hvorledes  skal  det  gaa  dig  i  Odense?" 
spurgte  Christence  lidt  efter. 

„Forgangen  Dag  red  Oluf  Bager  ud  til  Vikkelsø 
at  se  til   Stoddet,  han  har  gaaende  der." 

„Det  berettede  han  til  alle,  han  var  til  Orde  i 
de   Dage." 

„Der  gjorde  han  fornøden  Aftale  med  mig. 
Han  havde  sat  mig  Stævne  der.  Vær  ved  godt  Mod. 
Min  Herre  Gud  skal  finde  mig  rede  til  at  bøje  mig 
under  den  Tugt,  han  paafører  mig,  men  hvad  smaa- 
sindede  Mennesker  ubilligt  lader  komme  over  mig,  ja 
saa  sandelig,  det  vil  jeg  aabent  værge  mig  imod,  saa 

langt  min  Ret  gaar."  Han  for  fort  med  sagtere  Røst: 
„Vort  Bryllup  stunder  til,  Hjærtenselskede,  —  drag 
dig  til  Minde,  hvad  Ar  og  Skrammer  mit  Sind  bær, 
drag  dig  til  Minde  den  Forbandelse,  en  sorgslagen 
Moder  har  udtalt  over  mig;  jeg  er  fuldt  forsikret  om, 
at  din  Faders  ubillige  Modstand  —  ja  Christence, 
Spor  har  de  sat  og  vil  de  sætte  i  min  Skæbne,  de 
Forbandelsens  Ord." 

„Min  Fader  skal  ikke  gaa  i  Graven  med  den 
Synd  paa  sig,  at  han  trænger  mig  af  den  Vej,  som 
Gud  har  beskikket  mig!  Og  min  Vej  —  den  gaar 
nu  og  alle  Dage  der,  hvor  du  færdes  Niels." 

Han  bøjede  sit  Hoved,  men  før  han  lagde  det 
i  hendes  Skød,  kyssede  han  en  Fold  i  hendes  Kjole. 

Aldrig  kunde  han  til  fulde  ære  hende  nok,  hun, 
som  ikke  kendte  Svig  eller  Vaklen, 


Lenseden. 


IJet  var  sandt  nok,  hvad  Oluf  Bager  havde  sagt 
til  Niels,  at  det  baadede  lidet  at  tale  om  andet  end 
Lenshyldningen,  før  den  var  endt. 

Siden  Forliget  forrige  Aar  mellem  Kongen  og 
Hertugerne  anlangende  de  Len  i  Holsten  og  Sønder- 
jylland, som  de  store  Herrer  nu  i  tyve  Aar  ikke 
havde  kunnet  komme  overens  om,  var  Odenseborgerne 
stadig  blevne  mindede  om  den  store  Højtidelighed, 
som  skulde  være  i  Maj  Maaned,  naar  Hertugerne  af- 
lagde Lenseden  til  den  danske  Konge. 

Oluf  Bagers  Folk  havde  kørt  Bly,  Tømmer  og 
Jern  sammen,  for  der  skulde  forbedres  ikke  lidet 
nede  paa  Odensegaard.  Fra  før  Jul  havde  Kongens 
Fiskemester,  van  der  Liep,  fisket  i  Lenet;  han  havde 

alt  en  stor  Hoben  Fisk  gaaende  i  de  Damme  ved 
Ladegaarden,  som  de  havde  maattet  grave. 

Det  ene  Bud  efter  det  andet  for  gennem  Ga- 
derne ude  fra  Dalum.  Absalon  Gjøe  selv  var  i  Byen 
hveranden  Dag.  De  Dalum  Bønder  agede  Læs  paa 
Læs  af  Rugfoder  til  Staldene  og  Ved  til  Stegerset. 
Fra  Lensmændene  i  den  øvrige  Del  af  Riget  kom 
Fetalje.  Hundredevis  af  Flæskesider,  Fedelam,  Malt, 
saltede  Aal  og  Ørreder,  Honning,  Gæs,  Høns,  Galte 
og  andet  førtes  ind  i  Odense.  Oppe  fra  Norge  sendte 
de  Sild,  og  Langelænderne  skaffede  saltede  Torsk  i 
Tøndevis.  De,  som  gik  til  Haande,  vidste  at  fortælle 
om  al  den  gode  Rinskvin,  som  var  kommen  fra 
Kronborg,  og  de  brunsvigske  Roer  fra  Liibeck.  Mange 
Dage  i  Rad  agede  Bønder  fra  Jylland  ind  i  Byen  med 
Havre. 

Nej,  der  var  saa  vist  ingen  Fare  for,  at  hverken 
Bæster  eller  Folk  skulde  komme  til  at  sulte.  Og  vel 
var  det.  Der  var  dem,  som  mindedes,  at  Byen  var 
fast  udtæret  dengang  i  ni  og  halvtreds,  da  alle  de 
Fyrster  og  adelige  Herrer  var  i  Odense  til  Kong 
Christian  den  tredjes  og  gamle  Christian  den  andens 
Nedsættelse.  — 

I  lutter  Fryd  gik  disse  Forberedelser  nu  ikke. 
Atter  og  atter  kom  der  Brev  om  at  faa  de  øde  Steder 
ud  til  Hovedgaden  bebyggede  og  Tjørnegærderne  af- 
skaffede, som  man  nu  havde  kunnet  nøjes  med  i  saa 
mange   Herrens  Aar. 

Nede,  hvor  Ejlert  Jørgensen  boede,  var  der  stor 
Tummel  i  Gaden;  Vesterport  opbyggedes,  og  de  kørte 
Læs  paa  Læs  bort  af  den  Hob  Møg,  som  i  mange 
Tider  uhindret  havde  ligget  der  udenfor  fast  højere 
end  Vejen. 

Man  vænnede  sig  næsten  til  at  se  hele  Byen  i 
alle  Vraaer  og  Vinkler  stillet  paa  den  anden  Ende, 
som  var  det  én  stor  Bryllupsgaard.  Mest  der,  hvor 
Lenstagelsen  skulde  gaa  for  sig  —  oppe  paa  det 
store    Torv,    som    man    nu,    saa    langt    man    kunde 

21* 


324 


huske,  havde  kaldt  Albani  Kirkegaard.  Højsalig  Kong 
Chresten  havde  jo  nok  givet  Borgerne  den  til  et 
Torv;  men  hvad  skulde  man  med  det,  —  Bønder  og 
fremmede  Købmænd  stod  godt  nok  i  Gaderne  med 
deres  Varer. 

Der  var  jo  en  Løben  til  Apotekeren  paa  Flak- 
haven efter  Safran,  Nelliker  og  andet  fint  Krudt  til 
Maden;  —  og  saa  laa  det  nær  at  gøre  det  lille  Løb 
hen  i  det  Stræde,  der  blev  lavet  ud  af  Stien  langs 
St.  Knuds  Ringmur,  hvor  ellers  Fodgængere  havde 
gaaet  i  Fred.  Man  undgik  ikke  Kalkstøv  paa  sine 
Klæder,  for  der  blev  reven  ned  og  kørt  væk,  som 
om  halve  Byen  skulde  jævnes  med  Jorden.  Et  helt 
nyt  Stræde  lavedes  der  fra  Overgade  og  ned  til 
Torvets  Østerside.  Krageborg  og  Elende  Gilde  rev 
de  ned.  Ikke  bedre  gik  det  Husrækken  paa  Nord- 
siden. Bort  med  den.  Jørgen  Marsvins  Hus  gav  de 
sig  end  ikke  Tid  til  at  vurdere. 

Her  blev  jo  en  Plads  saa  vid  og  stor,  at  en  hel 
Hær  kunde  holde  her!  Tømmerkarlene  vidste  at  for- 
tælle om,  at  henved  3000  Ryttere  skulde  kunne  tumle 
deres  Heste  paa  Torvet,  og  endda  havde  Kongen  be- 
falet et  Pallads  paa  80  Fods  Længde  rejst,  saa  det 
var  nok  ikke  overflødigt,  at  de  rev  Bygninger  og 
Kirkegaardsmur  ned.  Saa  meget  var  her  at  høre  om, 
at  man  fast  kunde  glemme  alt  det,  som  skulde  gøres 
hjemme.  Man  maatte  nok  haste  hjem  og  forsyne 
Krydderposer,  Melbinger  og  Smørtønder.  Vinterfor- 
raadet  var  jo  moxen  opædt.  Tyskøl  skulde  føres  til 
Huset;  men  man  glemte  ikke  selv  at  brygge;  de 
Fremmede  skulde  dog  smage  det  gode  Odenseøl. 

Var  man  end  ilde  tilfreds  med  meget  af  det  ny, 
saa  var  der  dog  ikke  lidet,  som  rev  En  med,  saa  at 
man  alligevel  gik  om  og  kunde  ikke  ret  vel  lade  sig 
nøje  med  det  daglige  Arbejde,  men  ligesom  ventede 
noget  særligt  højvigtigt. 

Peder  Gyldenstjerne,  Marsken,  forberedte  om- 
sorgsfuldt   alt,    hvad    der    angik    Herbergerne    til    de 

udenbys.  De  Adelsfolk,  som  ikke  var  tilsagt,  men 
som  havde  Gaarde  inde  i  Odense,  maatte  afgive  dem 
til  Brug;  og  ellers  var  der  vel  næppe  eet  af  de  større 
Borgerhuse,  uden  at  Storstuen  gjordes  rede  til  en 
eller  anden  fremmed  Herremand.  Hertugerne  skulde 
være  til  Huse  hos  Karen  Kotti,  Hans  Mule  og  Oluf 
Bager.    Kongen  selv  vilde  bo  paa  Odensegaard. 

Det  var  nu  godt  nok  med  Menneskene;  Tag 
skulde  de  jo  have  over  Hovedet,  og  man  var  ogsaa 
villig  til  uden  Kny  at  forhjælpe  hans  Naade  i  denne 
Sag;  det  var  dog  en  Ære  for  Byen,  at  Lenstagelsen 
skulde  ske  der;  —  men  een  Ting  kunde  man  ikke 
være  Kongen  bistandig  med,  og  det  var  at  skaffe 
Staldrum  og  Strøelse  til  de  2000  Heste,  som  han  be- 
gærede det. 

Man  murrede  og  gav  vrede  Svar,  naar  Raad- 
mændene  kom  og  saa  efter,  om  der  dog  ikke  kunde 
slaas  endnu  en  Baas  op  i  Baghuset  eller  i  Ved- 
skjulet eller  andet  Sted.  Der  var  En,  som  da  hver- 
ken var  sen  eller  ræd  til  Svar.  Det  var  Oluf  Bager, 
Han  foreholdt  mangen  vred  Borgermand,  at  paa  saa- 
dan  en  Tid  kunde  man  ikke  tage  det,  som  man  plejede 
van  at  gøre,  da  maatte  alle  staa  sammen  om  at  bistaa 
Kongen  og  endda  takke  til,  at  Odense  ikke  skulde 
faa  Ry  for  at  være  en  Stad,  hvor  man  ikke  kunde 
bare  sig  for  Nærighed. 

Oluf  Bager  sled  mere  paa  sin  Kappe  end  sin 
Hynde  i  den  Tid,  og  silde  kom  han  hjem  næsten 
daglig. 

En  Aften  —  det  havde  øsregnet  Dagen  igennem, 
nu  var  det  Opholdsvejr,  men  det  mulnede  svært  i 
Luften  —  gik  han  hen  til  Per  Lauritzen.  De  to  Borg- 
mestre havde  selv  været  hos  Per,  men  med  ham  var 
der  intet  Udkomme  —  han  havde  saa  sandt  ikke  Plads 
til  hverken  Folk  eller  Fæ,  og  Strøelse  ejede  han  ikke 
mere  end  lige  knap  og  nap  til  sine  egne  Øg. 

Per  Lauritzen  sad  ved  sin  Bordende  og  aad  Grød, 
som    han    dyppede    i    Honning.    Foran  sig  havde  han 

et  Krus  Rostockerøl;  i  de  Dage  før  Festen  maatte 
det  indføres  sisefrit.  Købmanden  studsede,  da  han 
saa  Per  Lauritzen.  Det  var  nok  ikke  saa  tyk  en 
Løgn,  som  han  havde  troet,  at  nogle  mente,  Per 
ikke  rigtig  var  ved  sin  fulde  Forstand  paa  det  sidste. 

„Goddag  i  Stuen,"   sagde  Oluf. 

„Hvem  er  det?  —  Naa,  er  det  dig,  Oluf  Nielsen. 
Du  har  vel  ikke  Stunder  at  sidde  til  Bænks!" 

„Jo  mænd  har  jeg  saa.  Men  er  du  krank,  Per 
Lauritzen?" 

Per  lagde  Skeen  og  flyttede  nærmere  til  Købmanden. 

„Oluf  Nielsen,  som  det  nu  staar  til  her  i  Byen, 
kan  man  moxen  tage  sin  Død  derover.  Her  ødes, 
som  om  vi  til  Hobe  avlede  tusinde  Fold,  og  Dalere 
agtes  ikke  mere,  end  som  var  de  Skarn.  Melankoli 
indæder  sig  i  Hjærtet  derover  og  fortærer  det,  som 
Rust  gør  ved  Staal." 

„Kom  du  ud  af  din  Bod  og  staa  dine  Med- 
borgere bi  i  denne  Ærestid,  da  drages  dine  Tanker 
fra  Ulyst  og  Melankoli." 

„Gud  han  vare  om   din  Forstand,  Oluf  Nielsen." 

„Om  din  ogsaa,  Per  Lauritzen,"  svarede  Køb- 
manden roligt.  „Men  det  var  nu  da  ellers  om  Stald- 
rum, jeg  kom,   og  — " 

„Du  forglemte  vel  ikke  at  æde  Peberrod  fastende 
i   Marts,"   sagde  Per  hurtigt. 

„Dertil  var  jeg  ikke  trængende.  Mit  Blod  er 
ikke  ondt  og  usundt.    Men  det  var,  om  du  — " 

„Alt  Blod  bliver  ondt  og  beladt  med  usunde 
Vædsker  i  Vinterens  Kulde." 

„Hør  nu  Per,  til  slig  Skvalder  har  jeg  ikke 
Stunder.    Der  er  kongeligt  Bud  om  at  skaffe  — " 

Men  Per  hørte  ikke,  hvad  Købmanden  sagde. 
Han  rykkede  ham  lidt  nærmere  og  hviskede: 

„Hør  Oluf,  du  færdes  meget  med  de  Store,  har 
du  aldrig  hørt  nogen  af  dem  sværge  paa,  at  de  har  for- 
nemmet, at  Koral  bevarer  En  sikkert,  usvigelig  sikkert 
mod  —  aah  Gu'  hjælp'  vos  —  mod  —  al  Trolddom." 

„Per,  hvad  fejler  dig?  Du  er  jo  saa  ræd,  at  du 
ikke  engang  tør  skælve." 

Da  for  Per  op  og  hen  mod  Døren. 

„Driver  han  nu  igen  sit  Spil,  den  Fandens  Davids- 
degn!  —  Gud  forlade  mig  min  Sværgen,  ak,  jeg 
mente  saa  sandt  intet  ondt  dermed.  Men  er  det  ikke 
en  harmelig  Sag;  —  ser  du,  Oluf,  jeg  hænger  jo 
Staal  paa  Døren,  det  skærmer  mod  ham,  man  ikke  skal 
nævne.  Man  kan  aldrig  vare  sig  nok.  Ej  sandt  Oluf. 
Og  det  skader  jo  da  ikke.  Men  den  Fan —  den  for- 
maledidede  Pebling,  han  render.  Gu'  hjælp'  mig,  her 
og  tyvstjæler  det,  snapper  hvert  nyt  Stykke,  jeg 
sætter  i.  Jeg  tror.  Gud  forlade  ham  hans  Synd,  at 
han  sælger  det  til  en  anden  Kræmm.er.  —  Hjærte 
Broder,  tag  dette  klejne  Stykke  Staal  med  ud  og  hug 
det  i  Døren ;  der  er  saa  mørkt  derude.  Men  du  skal 
dog  udendørs." 

Oluf  Bager  rystede  paa  Hovedet;  han  skønnede 
nok,  at  her  baadede  det  intet  at  tale  om  Staldrum 
og  Strøelse.  Og  han  tændte  sin  Haandlygte,  tog 
Spydet,  bød   Farvel  og  gik. 

Saa  optaget  var  han  af  Pers  Skrullethed,  at  han 
faldt  over  et  Aadsel,  som  laa  i  en  Bunke  gammel 
Halm  og  Aske  midt  i  Gaden.  Han  rejste  sig  uden 
at  kny.  Det  var  jo  ikke  noget  uvant;  og  han  kunde 
jo  have  set  sig  for.  Saa  meget  vidste  han  da,  at 
Gaderne  fik  de  ikke  rene  til  Hyldningen.  De  værste 
Møddinger  maatte  de  have  aget  bort;  naar  de  saa 
strøede  et  godt  tykt  Lag  Sand  som  ved  Bryllupper 
og  Begravelser,  saa  var  den  jo  nogenlunde  farbar, 
I  det  samme  reddede  Oluf  Bager  sig  op  paa  sin  egen 
skønne  Stentrappe;  en  Flok  herreløse  Hunde  kom 
jagende  gennem  Gaden.  Han  smilede.  Det  firbenede 
Røverpak,  de  mægtede  saamænd  bedre  end  Rakkerne 
at  rense  det  værste  Skarn  bort;    de    aad    det  nemlig. 

Længe  fik  Oluf  Bager  ikke  Stunder  til  at  undre 
sig  over  Per  Lauritzen,  for  nu  begyndte  Vejene  paa 
Fyn    at    myldre    med    Gæster,    som    alle    drog    ind    i 

Odense.  Bedst  farne  var  de,  der  kom  ad  Assens- 
vejen, for  der  havde  Bønderne  maattet  age  Kampe- 
sten til,  for  at  de  værste  Fledigheder  kunde  blive 
dækkede. 

Gaderne  var  saa  forfyldte  med  Heste,  at  det 
knap  var  til  at  trænge  sig  frem.  Rigsraaderne  mødte 
jo  selv  sjette  med  Folk  og  Heste,  Lensmændene  selv 
femte,  Dyr  og  Mennesker  stafferet  paa  det  præg- 
tigste. 

Eggert  Qvitzow  var  tilsagt,  saa  han  og  Mettelil 
var  endnu  ikke  dragne  af  Byen.  Sten  Brahe  og 
Margrethe  Rosenkrantz,  som  havde  været  med  til 
Brylluppet,  skulde  ogsaa  tøve;  Mandrup  Parsbjerg 
var  betids  kommen   fra  sit  jyske   Len. 

Den  tredivte  April,  et  Par  Dage  efter  at  Kongen 
var  kommen,  mødtes  de  i  Cornelius  von  Hamsforths 
berømmelige  Urtegaard.  Cornelius  var  nyssens  død, 
men  hans  Søn,  der  ogsaa  hed  Cornelius,  tog  imod 
dem.  Her  faldt  da  blandt  andet  Talen  paa  Elisabeth 
Reetz. 

En  skønne  Bryllupsskænk  havde  hun  skikket 
Eggert  og  Mette;  og  at  hun  ikke  agtede  at  glemme 
de  Dage  i  Danmark,  forstod  de  af  det,  som  Mandrup 
berettede,  at  hun  havde  begæret  en  dansk  Pebling 
skikket  ned  til  sig,  som  kunde  tjene  hende  for  Op- 
læser. Anne  Holck  havde  talt  om,  at  Elisabeth  Reetz 
kanhænde  til  Midsommer  næste  Aar  kom  til  Dan- 
mark en  Tid. 

Som  de  gik  der,  kom  den  yngre  Cornelius  med 
Niels  Flint. 

Niels  og  Christence  havde  daglig,  siden  de  mød- 
tes ved  Næsbyhoved  Sø,  været  med  hinanden  en 
kort  Stund  her  i  Cornelius'es  Have.  Ellers  holdt  Niels 
sig  mest  inden  Døre  hos  Oluf  Bager. 

Mette  Eggert  Qvitzows  vinkede  Niels  hen  til  sig, 
og  de  gik  en  Stund  ene  og  talte  ivrigt  sammen. 

Da  de  atter  kom  hen  til  Eggert,  sagde  Mette: 

„Nu  ligger  Loddet  i  Bøssen;  nu  staar  det  til 
mig,  om   det  skal   udskydes." 

„Da  er  din  Sag  i  gode  Hænder,  Niels,"  sagde 
Eggert. 

„Derom  er  jeg  fuldt  forsikret,"  svarede  Niels 
Flint. 

En  hel  Hob  store  Herrer  kom  ned  i  Urtegaar- 
den.  Der  var  Niels  Kaas,  som  havde  tjent  Konge 
og  Rige  saa  tro  i  denne  Sag  med  Lenshyldningen  og 
bilagt  med  venlig  Underhandling.  Og  der  var  Peder 
Gyldenstjerne,  Christopher  Walkendorff,  Jørgen  Rosen- 
krantz,  Peder  Munck  og  flere  til  af  Rigens  Raad. 
Tyge  Brahe  og  Arild  Hvitfeldt  gik  for  sig.  Der  var 
en  Kigen  til  Fløjet,  og  Tyge  fik  ikke  Lov  længe  at 
være  fri  for  Spørgsmaal  om  Vejret.  Den  Dag  i  Mor- 
gen agtede  hans  Naade  at  ride   Hertugerne  i   Møde. 

Cornelius  von  Hamsforth  havde  ført  Niels  Flint 
hen  til  Kansleren.  Niels  Kaas  havde  hørt  ham  nævne 
af  Kongen,  og  medens  han  spurgte  ham  noget  ud 
om  forskellige  Ting  i  Byen,  holdt  han  sine  Øjne 
fast  fæstede  paa  ham.  Cornelius  stod  og  saa  sig  om. 
Da  sagde  han: 

„Vor  Urtegaard  plejer  van  at  være  rost  for  alt 
det  sjældne  og  rare,  den  rummer;  men  ingentid  har 
den  rummet  saadant  af  Værd  for  Land  og  Rige  som 
i   Dag." 

Kansleren  smilede. 

„Store  Ord,  Cornelius  von  Hamsforth,"  sagde  han. 

„Men  sandt,   Hr.   Niels   Kaas." 

Kansleren  læste  i  Niels'es  Øjne,  at  han  mente 
som  Cornelius,  og  som  Svar  paa  det  lagde  han  sin 
Haand   paa  Niels'es  Skulder  og  sagde  alvorligt: 

„De  store  Træer  er  ikke  nok  til  at  give  en  god 
Skov.  Ymperne,  som  vokser  om  dem,  og  Hegnet, 
der  freder,  hører  ogsaa  til.  Niels  Flint,  ikke  formaar 
Raadet  at  tjene  Riget  til  fulde,  naar  ikke  den  menige 
Mand  hver  paa  sin  Lod  agter  Rigets  Ære  som  sin 
egen."  — 

Disse  Ord  gemte  Niels  Flint  i  sit  Minde,  som 
han  gemte  det  Blik  fra  den  døende  Nederlænder.  — 

Dagen  efter  denne,  den  1ste  Maj  var  det,  drog 
Kong  Frederik  den  anden  fulgt  af  1500,  til  Dan- 
marks Ære  prægtigt  stafferede  Ryttere  og  Heste, 
Hertugerne  i  Møde  ad  Assenskanten. 

Han  mødte  dem  en  Mils  Vej  uden  for  Byen.  297 
Ryttere  fulgte  Hertug  Hans  den  Ældre,  496  ^ertug 
Adolf  af  Gottorp  og  132  Kongens  Broder,  unge  Her- 
tug Hans.  I  stort  Optog  drog  alle  disse  Ryttere  ind 
i   Odense  By. 

Alle  Gader  var  opfyldte  af  Mennesker;  hvert 
Øjeblik  mødte  man  en  Mand,  hvis  Navn  var  kendt. 
Svende  og  Drabanter  hastede  af  Sted,  saa  i  eet  Ærinde, 
saa  i  et  andet. 

Borgerne  var  i  de  Dage  mere  paa  Gaden  end 
ellers  i  en  hel  Maaned.  Man  brugte  Øjnene  godt,  og 
fuldt  enige  var  man  om,  at  den  danske  Adels  Be- 
rustning  gik  over  de   Holsters. 

Kongens  Cantores  —  i  ny  lange,  sorte  Kjortler 
og  Fløjls  Bonnetter  —  sang,  medens  der  bankettere- 
des paa  Odensegaard.  Det  lød  helt  ud  til  dem,  som 
havde  samlet  sig  udenfor.  Andre  løb  med  Kongens 
Staldfolk,  som  red  hans  Heste  til  Dalum;  i  Odense 
var  der  ikke  Plads.  Og  atter  andre  holdt  til  oppe 
paa  Torvet,  hvor  Adelsfruer  var  i  Færd  med  at  drage 
paa  det  kosteligste,  eller  gik  en  Vending  udenfor 
Porten  paa  Heden,  hvor  Hertugerne  skulde  ud  med 
Fanerne.  — 

Dagen  efter  Indtoget  var  Rigens  Raad  og  de 
Holster  Herrer  i  Sankt  Knuds  Kirke  til  Raadstævne, 
og  Hyldningsakterne  blev  endelig  vedtagne. 

Nu  var  alt  beredt  til  Lenshyldningen,  som  skulde 
gaa  an  den  tredje  Maj.    Om  nu  blot  Vejret  holdt  sig! 

Den  tredje  kom  med  lindt  og  passeligt  Vejr. 

Den  Dag  var  Ejlert  Jørgensen  tidligere  paa  Færde 
end  vanligt;  —  der  var  saa  meget  udenfor  det  dag- 
lige,   som    det    nok    var    værd    at   se    efter.     Han    var 

hos  sin  Gæsts  Heste,  ligefra  de  drog  dem  ud  af 
Stalden  og  begyndte  at  udstaffere  dem,  til  Herre- 
manden og  hans  Svende  red  af  Gaarde  paa  dem. 

Da  han  senere  kom  ind,  var  Per  Lauritzen  paa 
Stuen.  Han  kom  for  at  melde  Ejlert,  at  han  nu 
kunde  føre  et  nyt  Vidnesbyrd  mod  den  Tyvehund, 
Niels  Flint,  og  han  trængte  ind  paa  Ejlert  for  at  faa 
ham  til  at  sige  en  bestemt  Dag,  de  kunde  bestille 
Præsten  did,  at  Trolovelsen  kunde  ske. 

„Lad  os  da  sige,  naar  Kongen  det  begærer  nu 
efter  Lenshyldningen,  inden  han  drager  af  Byen. 
Staar  det  dig  an,  Per?  Da  kan  ingen  sige  mig  andet 
paa,  end  at  jeg  har  holdt  mit  Ord  til  hans  Naade. 
Han  holder  vel  sit  og  er  hos  ved  Trolovelsen.  En 
Æresdag  bliver  det  for  mig  og  dig  og  os  alle  Per," 
sagde  Ejlert  vel  tilpas.  Det  huede  ham,  at  snart  skulde 
der  en  Ende  paa  det  usædvanlige,  at  en  Datter  stod 
sin  Faders  Befaling  imod.  Han  raabte  Gert  ind  og 
sagde:  „Gaa  og  find  min  Datter  og  bed  hende  komme 
hid." 

„Der  kommer  hun  alt,  —  saa  gid  den  Lede  — - 
ptøj  — "  Og  Gert  hastede  bort  ad  den  anden  Dør. 
Det  var  jo  Niels  Flint,  som  var  i  Følge  med  Chri- 
stence. 

Ejlert  Jørgensen  blussede  af  Harme.  Dette  var 
dog  at  drive  sit  Spil  vel  vidt.  Han  tvang  de  Vredes- 
ord,  han  havde  paa  Læben,  for  der  var  en  Adels- 
dame kommen  med  ind  med  de  to. 

Det  var  Mette  Eggert  Qvitzows. 

Per  Lauritzen  vilde  luske  bort  ad  Bagdøren. 
Men   Fru  Mette  sagde: 

„Tøv  en  Kende,  velfornumstige  Mand;  vi  har 
noget  for  Haanden,  som   I   kan  bistaa  os  med." 

Mette  Viffert  forklarede  nu  Ejlert  Jørgensen, 
hvad  hun  havde  i  Sinde,  og  hun  bad,  om  han  vilde 
tillade  hende  denne  lille  Prøve.  Man  kunde  aldrig 
vide,  hvad  godt  det  kunde   føre  med  sig. 

Ejlert  skøttede  ikke  om    at  krænke    den    velbyr- 

dige  Frue;  —  desforuden  —  Christence  bad  saa  bøn- 
ligt, at  det  maatte  ske,  som  Fru  Mette  begærede  det. 

Per  Lauritzen  skottede  beængstet  efter  Niels. 
Hvad  havde  de  dog  for!  Ikke  skulde  det  være  noget 
med  Forgørelse!  Smaa,  sorte,  laadne  Trolddoms- 
patroner  eller  saadan  En  med  Flagermusevinger  og 
store  Klør!  Man  kunde  ikke  vide  sig  sikker  for,  hvad 
En  som  Niels  kunde  faa  i  Sinde. 

Han  nærmede  sig  Døren  uden  at  turde  vende 
Ryggen  til  dem.  Niels  gik  hen  til  ham.  „Tøv  nu  lidt, 
Per.  Du  maa  ikke  unddrage  dig  at  staa  den  vel- 
byrdige Frue  bi.  —  Du  kan  ikke  vide,  om  hun  ikke 
siden  kommer  i  din  Bod  og  køber  Canarisukker  eller 
hollandsk   Lærred,"   lagde  han  hviskende  til. 

Det  havde  Niels  da  ogsaa  Ret  i.  Per  nærmede 
sig  igen. 

Christence  havde  bragt  et  Sold  og  en  Saks. 
Mette  Viffert  stak  Saksen  fast  i  Soldet  og  sagde: 

„Nu  faar  I  alle  holde  i  Kanten.  I  ogsaa,  Per 
Lauritzen."  De  gjorde,  som  hun  bød.  „Nu  lader  vi 
Soldet  vise  Tyven;  det  slår  aldrig  fejl,  at  nævner  vi 
Navnet  paa  den  rette,  da  ryster  og  løber  det,  saa 
Saksen  falder  til  Jord.  Pas  nu  paa.  Nu  nævner  jeg 
En.  —  Klavs  Krumhals!" 

Der  skete  intet. 

„Matis  Teglslar,"  hviskede  Christence;  hun  var 
ganske  bleg. 

„Ludse  Hans  Persens  fra  Brylle,"  sagde  Ejlert 
spændt.  Soldet  ikke  saa  meget  som  rystede.  Pers 
Knoer  var  hvide,  saa  fast  holdt  han.  Han  aabnede 
flere  Gange  Munden  for  at  nævne  Niels  Flint,  men 
han  vovede  det  ikke,  for  Niels  havde  ikke  Øjnene 
fra  ham.  —  Der  skulde  gives  Bøder  for  at  stirre  saadan 
paa  Folk! 

Pigerne  havde  faaet  Bagdøren  listet  paa  Klem 
og  kigede  ind.  Gert  og  Krambodsvenden  havde  ikke 
kunnet  bare  sig,  men  var  kommen  helt  ind. 

Der    var   en    underlig   Spænding   over   alles    An- 

sigter;  ingen  vidste,  hvem  der  først  var  bleven  saa 
hidset  af  dette,  men  den  ene  blev  det  efter  den 
anden;  —  noget  maatte  der  ske!  Gid  det  blev  inden 
mange  Øjeblikke.  Dette  var  næsten  ikke  til  at  ud- 
holde. Havde  ikke  den  stærke  Sand-  og  Blomsterluft 
og  Støjen  fra  de  mange  Mennesker  staaet  ind  fra 
Gaden,  skulde  man  have  troet,  at  Festen  var  helt 
forbi,  saa  stille  var  der  i   Ejlerts  Stue. 

„Bent  Gryn,"   sagde  Niels  Flint. 

„Lille   Mikkel!"   raabte  Gert. 

„Ib  Fløj!"  faldt  Købmanden  ivrigt  ind.  Der  var 
jo  da  en  Mulighed  for,  at  en  anden  end  Niels  kunde 
være  Tyven;  —  —  kunde  det  ske,  at  han  slap  for 
at  tvinge  Christence  i   Ægteskab! 

Og  han  blev  ved  hastigere  og  hastigere  at  nævne 
det  ene  Navn  efter  det  andet. 

Fast  i   Mælet  sagde   Niels  pludselig: 

„Kræmmer  Per  Lauritzen!"  Saksen  raslede  ned. 
Per  var  bleven  hvid,  og  hans  Hænder  havde  skælvet. 

Det  lynede  i  Niels'es  Øjne.  Mette  vilde  tale. 
Men  Ejlert  løftede  Haanden  og  sagde  —  og  hans 
Ansigt  var  atter  roligt  og  koldt: 

„Jeg  ser  nu,  at  dette  er  idel  syndig  Tant.  At 
Per  ikke  er  Tyv  kan  enhver  vide."  Gert  og  Køb- 
mandssvenden  stemte  i  med;  det  baadede  intet,  at 
Mette  talte  om,  at  enhver  ligesaa  godt  kunde  vide, 
at  Niels  ingen  Tyv  var. 

„Han   hører  ingen   Steds  hjemme!"   sagde  Ejlert. 

„Han  ejer  fri  Jord." 

„Da  han  var  her  til  Huse,  var  han  en  hjemløs, 
fattig  Karl.  Vil  I  ham  vel,  er  det  nok  bedst,  I  tier 
med,  at  han   nu  pludselig  ejer  Jord." 

„Ejlert  Jørgensen!"  Niels  for  frem  mod  ham. 
Christence  greb  hans  Arm  og  tiggede  ham  om  at  tie 
en  Stund  endnu. 

Som  om  Ejlert  ikke  havde  set  hans  Vrede,  for 
han   fort: 

„Per  Lauritzen  har  jeg  kendt  i   mange  Aar;  han 

hører  til  samme  Gilde  og  Lav  som  jeg.  Men  er  det 
ikke  Trompeter  jeg  hører  udenfor  Porten.  Jeg  maa 
haste  op  paa  Torvet.  Men  staa  I  her  i  Vindvet, 
velbyrdige  Frue,  ret  straks  drager  Toget  her  forbi; 
det  staar  jer  næppe  an  at  komme  ud  i   Stimlen." 

Dermed  gik  Ejlert.  Per  var  forsvunden  straks 
efter,  at  Saksen  var  falden.  — 

I  flere  Timer  havde  Hertugerne,  den  kongelige 
Statholder  Henrik  Rantzau  og  mange  Herremænd 
været  samlet  paa  den  store,  grønne  Hede  udenfor 
Byen  for  at  hente  Lensfanerne,  som  havde  været 
bevogtede  af  sønderjydske  Adelsmænd. 

De  havde  afdelt  Mandskabet  i  tre  Hobe,  som 
hver  red  under  sin  Fane. 

Femerns  var  blaa  med  en  gylden  Krone.  Hoved- 
fanen, som  skulde  betegne,  at  Landet  var  et  Rigsien, 
var  blodrød;  under  den  red  Hertugerne.  Den  tredje 
Fane  var  gul  med  Sønderjyllands  blaa  Løver;  —  der 
blev  Uro  blandt  Folkeskarerne,  da  de  kom  med  den, 
for  Rygtet  var  løben  forud  og  havde  meldt,  at  den 
havde  været  fæstet  fejl  paa  Stangen.  Et  ondt  Varsel 
var  det! 

Niels  Flint  gik  ad  Bagstræderne  med  Mette  og 
Christence  og  fik  dem  gennem  St.  Knuds  Klosters 
Abildgaard  ind  i  Niels  Bilds  Gaard  paa  Torvets  Syd- 
side, hvorfra  de  skulde  se  Lenshyldningen. 

Selv  gik  han  ned  mellem  den  Hob  Mennesker, 
som  trængtes  paa  Torvet. 

Hertugerne  med  alle  deres  Folk  holdt  i  Strædet 
langs  St.  Knuds  Kirkemur. 

De  begyndte  at  raabe  ovre  ved  det  ny  Stræde, 
og  i  eet  Nu  aabnedes  alle  de  tusinder  af  Munde 
Torvet  over  til  jublende  Raab.  Kong  Frederik  red 
frem.  Det  var  godt  at  se,  at  han  var  den  første  af 
alle  de  høje  Herrer.  Hans  graa,  tyrkiske  Kleppert 
var  prægtigt  stafferet  med  rødt,  guldstukken  Fløjl. 
Han    selv    bar   sort   Fløjlsdragt,    som    var    stukken    i 

Lovværk  med  Guld;  paa  hans  sorte  Fløjls  Hat  var 
Kronen   heftet  med  en  Snor  af  Guld  og  Perler. 

Rigens  Raad  og  andre  adelige  Herrer  fulgte  ham. 
To  Drabanter  brammede  i  Silkedragter,  stukne  som 
Messehagler.  Og  Drabanter  i  gult  Fløjl,  med  Vaabnet 
stukken  i   Guld,   fulgte. 

Nu  skinnede  Henrik  Belows  hvide  Silkedragt 
paa  det  med  rødt  Klæde  og  Tæpper  dragne  Pallads. 
Straks  efter  ham  fulgte  Kongen;  han  gik  hen  til 
Tronen,  som  de  havde  stafferet  med  Fløjl  og  gyldne 
Knapper. 

Seks  og  tredive  Trompeter  og  tre  Herpauker 
hoverede.  Alle  havde  Øjnene  deroppe,  hvor  Kongen 
stod  med  Rigens  Raad  og  andre  høje  Herrer  om 
sig,  medens  Holsterne  red  frem  og  holdt  neden  for 
Palladset. 

Kun  En  søgte  noget  andet  med  sit  Blik.  Det 
var  Niels  Flint.  Han  havde  set  et  Glimt  af  Per 
Lauritzen  i  Stimen,  men  nu  var  han  sluppen  ham 
af  Syne. 

Det  var  ikke  til  at  trænge  sig  frem,  for  alle 
vilde  se  det,   som   nu   gik   an  deroppe  paa  Palladset. 

Johan  von  der  Wisch,  Benedict  Ahlefeldt,  Hans 
Blom  paa  Hertugernes  Vegne  og  Henrik  Rantzau  paa 
Kong  Frederiks  Vegne  —  han  havde  jo  sin  Del  af 
det  arvelige  Rigsien  at  æske  —  gik  frem  og  knælede 
for  Kongen  og  Rigens   Raad. 

Niels  kunde  ikke  ret  høre,  hvad  det  var,  von 
der  Wisch  sagde  —  han  hørte  kun  enkelte  Sæt- 
ninger, som  at  alle  gamle  Misforstaaelser  skulde  være 
glemt,  og  at  Fyrsterne  kom  for  med  sømmelig  Ær- 
bødighed at  bede  om  Forlening  mod  at  sværge  Kongen 
og  Danmarks   Krone  skyldig  Troskab. 

Paa  denne  Tale  svarede  Kansleren. 

Nu  trængtes  Niels  Flint  helt  over  mod  Nord- 
siden af  Torvet,  Folk  trængte  sig  tilbage;  de  veg  for 
Hertugerne,  der  red  under  Blodfanen  med  alle  deres 
Folk  i  fuldt  Rend  tre  Gange  om  Palladset. 

Ej,  ej,  hvem  var  det,  som  stod  og  klemte  sig 
ind  i  en  Krog  der?  Det  var  jo  Per,  den  arme  Skalk. 
Ja,  bi  du,  tænkte  Niels.  Men  Per  havde  set  ham  og 
borede  sig  mere  og  mere  ned  langs  Palladset  for  at 
slippe  bort  ad  det  ny  Stræde. 

Til  Lenshyldningen  saa  Niels  ikke  stort  mere, 
for  han  arbejdede  troligt  for  at  naa  gennem  den  tætte 
Menneskestimmel   hen  til   Per. 

Men  det  holdt  haardt. 

Dog  kunde  han  jo  ikke  bare  sig  for  hvert  Øje- 
blik at  se  op  til  Palladset.  Nu  aflagde  de  nok  Eden, 
som  Niels  Kaas  forelagde  dem;  de  havde  Fingrene 
paa  Bogen,  som   Peder  Gyldenstjerne  holdt. 

Han  borede  sig  ind  mellem  nogle  Haandværks- 
folk,  som  talte  ivrigt  om,  hvad  det  mon  varslede,  at 
det  Vindstød  havde  sat  de  to  af  Fanerne  i  fuld  Flugt, 
men  viklet  den  sønderjydske  om  Stangen. 

Niels  kunde  nu  hverken  komme  frem  eller  til- 
bage; han  var  saa  nær  Palladset,  at  han  tydeligt  saa 
Guldkapslen  med  Rigets  Segl  funkle  ved  de  Breve, 
som  Arild  Hvitfeldt  overgav  til  Hertugerne. 

Kongen  havde  rejst  sig  og  var  gaaet  hen  til 
Blodfanen,  som  han  greb.  Hertugerne  tog  om  dens 
Stang;  —  i  dette  Nu  havde  Niels  Flint  ikke  andet  i 
sin  Tanke,  end  at  dette  var  en  stor  og  højtidsfuld 
Stund.  Kong  Frederik  den  anden  overdrog  Hertugerne 
og  alle  nulevende  og  tilkommende  Hertuger  af  den 
oldenborgske  Kongestamme  Femern  og  Dele  af  Søn- 
derjylland som  et  arveligt  til  Danmark  hørende  Len! 

Trompeterne  lod  sig  ideligt  høre,  og  Folk  trængte 
paa  med  mere  Iver;  —  det  gjaldt  at  være  nær 
Palladset,  naar  Herolderne  udkastede  Fanerne,  for  at 
faa  en  Stump  af  dem. 

Da  det  skete,  nyttede  Niels  sine  Næver  saa  vel 
—  ikke  til  at  drages  med  de  andre  om  Fanerne,  som 
de  rev  i  Stumper  og  Stykker,  men  til  at  skaffe  sig 
Vej  hen  til  Per  —  at  han  inden  længe  greb  den 
arme  lille  Mand  om  Armene  og  tirret  af  alle  de  Slag 


337 


og  Stød,  som  han  havde  faaet,  sagde  han  hvast  ind 
i   Pers  Øre: 

„Nu  siger  du  mig  paa  Stedet,  hvor  Guldbægret 
findes!" 

Pers  Øjne  blev  stive,  —  Sveden  brast  ud  af 
ham,  og  han  skælvede,  saa  at  Niels  maatte  holde  ham 
under  hans  Arme.  Han  rystede  ham  forsvarligt  og 
snærrede: 

„Guldbægret,  Per.    Jeg  vil  vide  det." 

Saa  bøjede  han  sig  nærmere  og  sagde  roligt: 

„Kanske  det  hjælper  paa  dig,  at  vi  aabner  Dorete 
Glambæks  Kiste!" 

Per  gav  et  Støn  og  vred  sig  for  at  komme  løs 
fra  Niels.  Men  ikke  for  intet  havde  Niels  opdyrket 
øde  Jord,  —  hans   Fingre  var  stærke  som  Jern. 

„Det  —  det  —  det  er  Djævlen  selv  i  en 
Mands  Skikkelse  —  —  Vejret  gaar  fra  mig  —  aah, 
aah  —  — " 

„Skræp  nu  ikke  saadan  op;  —  det  baader  dig 
intet.  Jeg  er  Niels  Flint,  og  jeg  vil  have  det  klart 
med  den  Tyvssag.  Naa,  svar  nu  din  Fandens  Løgne- 
kræmmer." 

„Er  du  Niels!  Er  du  ham  selv!  Aah  bitte 
Niels,  tøv  dog  et  lille  Korn  med  al  den  slemme  Til- 
tale.   Du  vil   mig  jo  intet  ondt,  vil   du  — " 

„Jo,  saa  sandt  jeg  er  en  ærlig  Karl,  hvis  du 
ikke  — ;  hvor  har  du  det  Guldbæger?" 

„Lad  mig  bare  slippe  hjem,  jeg  kan  ikke  hytte 
mig  her,  jeg  fryser,  og  —  det  brænder  inden  i  mig. 
Den  Lede  pirrer  mig  i  min  Nakke,  og  han  er  krøben 
ind  i  mit  Hoved  som  en  stor  Loppe,  —  jeg  saa 
ham  jo  skabe  sig  om  til  Loppe  forgangen  i  Mørk- 
ningen, jeg  saa  det  jo,  —  aah  Niels  lad  mig  gaa,  jeg 
arme  Mand." 

„Jeg  skal  saa  vist  ikke  skade  dig  mere,  end  det 
gøres  nødvendigt,  dit  sølle  Bæst,  du  er  saamænd  nok 
i  Klemme  med  den  Nød  i  dit  eget  Sind.    Sig  mig  nu 

kun,  hvor  Guldbægret  findes,  da  skal  jeg  hjælpe  dig 
hjem." 

„I   Sildetønden  paa  mit   Loft,"   sagde  Per  mat. 

Niels  saa  et  Øjeblik  paa  ham;  Vreden  kogte  i 
ham;  al  den  Kval  den  lille,  beldede  Kræmmer  havde 
voldt  ham  og  Christence.  En  Hjærtens  oprigtig  Trang 
til  at  gennemtærske  Per  kom  op  i  ham,  men  han 
betvang  sig. 

Den,  Vorherre  har  straffet,  skal  Mennesker  lade 
med  Fred!  mente  nu  Niels  Flint. 

„Du  faar  gentage  dette  i  Vidners  Nærværelse,  Per; 
saa  skal  du  slippe." 

De  jublende  Skrig  blev  højere  og  stærkere,  — 
det  formelig  rystede  i  Luften,  tyktes  Niels.  Aldrig 
havde  der  vist  været  saa  megen  Almue  samlet  i 
Odense  før.  Kongen  red  af  Torvet  ned  mod  Odense- 
gaard,  det  var  ham,  de  hav^de  hilst. 

Drabanterne  gav  nu  Palladset  til  Pris  for  Lands- 
knægte og  Almue;  en  ny  Kamp  —  værre  end  den 
forrige  —  begyndte;  alle  vilde  have  en  Stump  af 
Klædet.  De  flaaede  hverandres  Tøj,  Fingre  gik  i  Løbet, 
og  der  var  en  Hylen,  som  om  en  hel  Skok  Smaa- 
djævle  var  sluppen  løs.  Det  sagde  da  Per,  som  Niels 
værgede,  det  bedste  han  kunde,  medens  han  lidt  efter 
lidt  trængte  sig  over  til  Niels  Bild. 

Endelig  fik  han  ham  da  ud  af  Hoben  og  op  paa 
Stuen,  hvor  Christence  og  Mette  Eggert  Qvitzows 
stod  i  det  ene  Vindve  og  Cornelius  van  Hamsforth 
den  yngre  og  et  Par  fynske  Herremænd  i  det  andet. 

Niels  sagde: 

„Velbyrdige  Herrer,  I  faar  tjene  mig  i  at  høre, 
hvad  denne  klejne  Kræmmer  har  at  sige.  Naa  Per, 
lad  det  saa  gaa  an." 

Men  Per  var  bleven  mere  kry  igen,  og  han  søgte 
at  slippe  med  halve  Sandheder  og  hele  Løgne. 

Da  bøjede  Niels  sig  ned  over  ham. 

„Per  —  tir  mig  ikke;  —  huer  det  dig  bedre 
at  møde  frem  paa  Bytinget?" 

„Saa  —  saa  —  il-il-ilde  skal  det  vel  ikke  gaa." 
Han  havde  igen   faaet  det  med  at  skælve. 

„Den  rene,  skære  Virkelighed  kan  du  ikke  lyve 
om  paa,  du  Lille.  Gyde  og  Sidsel  er  brændt,  Dorete 
Glambæk  har  salveret  sig  med  Klavs  Krumhals,  — 
der  er  ingen  uden  dig  tilbage  til  at  tage  alle  jeres 
Skarnsstreger  paa  sig.  Liden  Glæde  bliver  det  dig 
vist,  skal  Øvrigheden  have  sin  Næse  i  dette  —  og 
andet." 

„Lad  mig  bekende,  lad  mig  slippe,  —  nu  er  han 
igen  inden  i  mit  Hovede,  den  Lede  selv,  —  den 
Tusindkunstnermand." 

Og  Per  Lauritzen  bekendte  sin  Misgerning,  men 
han   førte  Sidsel   Landsknægts  hele  Skylden  paa. 

Pludselig  dunkede  han  sig  oven  i  sit  Hoved  og 
løb  sin  Vej,  inden  nogen  kunde  gribe  ham. 

„Han  maa  aarelades,"  sagde  Cornelius,  „og  have 
brav  mange  Igler  paa  sig.  Men  følger  I  med,  I  Herrer, 
og  er  nærværende  ved  den  løjerlige  Handel  paa  Kræm- 
merens Loft." 

Et  Par  af  Herremændene,  Cornelius  og  Niels 
lavede  sig  til  at  gaa.  Niels  tog  Christences  Haand. 
„Gaa  med  mig;  nu  nødes  jeg  ikke  til  at  være  dig 
foruden,  Hjærtenselskede,"   sagde  han  blødt.  —  — 

Ansete  Herrer  bragte  Ejlert  Jørgensen  Guld- 
bægret og  vidnede,  hvorledes  det  var  tilgaaet  med 
det  Tyveri. 

Det  varede  en  Stund,  inden  han  kunde  komme 
over,  at  der  var  faret  saadan  med  Skalkhed  i  hans 
Hus;  og  det  holdt  haardt  for  ham  rigtig  at  faa  i  sin 
Tanke,  at  man  kunde  regeres  af  noget  saa  forborgent 
ondt  uden  at  vide  det. 

Sikker  var  man  altsaa  ikke  paa  noget  i  denne 
Verden!  Et  Øjeblik  havde  han  mest  Lyst  til  mod  al 
menig  Skik  at  holde  sin  Datterlil  vel  forvaret  — 
under  hans  Beskyttelse  —  saa  længe  han  levede, 
uden  at  hun  skulde  tænke  paa  Giftermaal  nogensinde. 

Der  var  jo  da  ingen,  som  kunde  mene  hende  det 
saa  godt  som  han! 

Men  der  stod  hun  med  saadan  en  Lykkeglans 
over  sig  og  holdt  sin  Niels  Flint  i  Haanden.  Og 
Niels  svor  saa  redeligt  at  vare  hende  det  bedste, 
han  magtede  sin  Livstid  ud. 

Man  maa  lægge  Sagen  i  Guds  Haand  og  lade 
staa  til,  tænkte  Ejlert.  —  — 

Den  Dag  var  det  godt  at  være  til  Huse  hos 
Ejlert  Jørgensens,  for  ind  i  den  mørkeste  Vraa  og 
ind  i  det  haardeste  Hjærte  virkede  den  Fred  og 
Lykke,  som  lyste  om  Niels  og  Christence. 

Husets  Fattige  havde  faaet  Nys  om,  hvad  der 
var  hændet;  og  den  ene  efter  den  anden  forsøgte  de 
sig  ved  Ejlerts   Dør,  og  ingen  blev  den   Dag  afvist. 

Ejlert  Jørgensen  blev  mere  og  mere  hjærtens- 
glad  og  frisk  til  Mode.  Ude  og  inde  gik  han  rundt, 
talte  med  En,  gav  Dyrene  et  For  saa  godt  som  paa 
nogen  Helligaften,  sagde  et  Par  Ord  til  en  anden  og 
følte  sig  egentlig  saa  højtidsfuld  i  Sind  som  den,  der 
er  undsluppen  fra  en  stor  Fare. 

Købmandsgaarden  laa  grønlig  skygget  af  et  Par 
Linde,  og  her  havde  Ejlert  ladet  dække  op  paa  et 
omvendt  Bryggerkar  for  de  Fattige;  medens  de  fyldte 
sig,  stod  Ejlert  og  morede  sig  over,  hvad  saadanne 
slunkne  Buge  dog  kunde  rumme. 

Christence  og  Niels  fulgtes  den  hele  Dag,  og 
mesten  holdt  de  hinanden  i  Haanden.  De  tyktes  ikke, 
de  kunde  være  hinanden  foruden  mange  Øjeblikke 
ad  Gangen. 

At  man  dog  ogsaa  kunde  faa  et  Menneske  saa 
kært,  tænkte  Christence.  —  Hun  var  jo  ung  og  ufor- 
faren, om  end  noget  havde  hun  dog  set  af  Verdens 
Svig  og  Falskhed,  —  men  det  kunde  hun  ikke  tænke 
sig,  at  der  nogentid  kunde  komme  et  Øjeblik,  hvor 
de  Dage,  der  skulde  gaa  hen  over  hende  en  efter  en 
—  med  smaa  Sorger  og  store  Sorger,  Modbør  og 
Plage,   som    det  nu   var  Menneskenes  Lod  —  at    de 

nogentid    kunde    slide   denne  hendes  fejre  Lykke  fra 
hende. 

Efter  et  af  de  store  Gæstebud  paa  Odensegaard 
kom  der  noget  uklart  mellem  den  unge  Gert  Rantzau 
til  Bothkamp  og  Frederik  Brockdorff.  Det  blev  til, 
at  det  kun  kunde  afgøres  med  Værget,  og  ved  det 
Stævne  blev  Gert  Rantzau  nedlagt. 

Det  gav  en  Del  Tummel,  da  de  kom  bærende 
med  ham.  Niels  mødte  netop  Hoben;  —  da  standsede 
den,  slog  Kreds  og  blev  staaende  saadan  længe,  me- 
dens den  mumlende  trængtes  frem  og  tilbage  i  stadig 
sluttet  Kreds:  fra  En  inde  i  Midten  lød  snart  Brøl 
som  fra  et  Dyr,  snart  en  angstfuld  Klagen,  saa  en 
ustandselig  Snakken. 

Niels  gik  nærmere  og  lyttede.  Han  derinde  raabte 
paa,  at  Fanden  havde  omskabt  sig  i  Brockdorfferens 
Skikkelse  og  svoret  paa,  at  han  vilde  nedlægge  først 
alle  Herremænd,  siden  alle  Bartskere  og  saa  alle  de 
Kræmmere,  som  var  i  Byen,  hvis  de  ikke  inden  St. 
Hansdag  kunde  bistaa  hans  Ven  Per  med  at  hale 
den  Loppe  ud  gennem  hans  Øjne  eller  hans  Mund, 
som   kravlede  inde  i  hans   Hoved. 

Saa  vidt  var  det  altsaa  kommen  med  Per  Lau- 
ritzen. 

I  det  samme  kom  Bysvendene  og  en  Bartskær 
til.  De  trængte  sig  ind  i  Hoben  og  greb  Per.  Og 
medens  de  bar  Gert  Rantzaus  Lig  til  hans  Herberg, 
aarelod   Bartskeren  paa  Stedet   Per  Lauritzen. 

Men  han  var  lige  ustyrlig. 

Saa  trak  de  af  med  ham  til  Daaren  og  satte  ham 
i  Vand  først  til  Bæltestedet,  og  da  det  ikke  baadede, 
saa  til   Skuldrene. 

Om  det  havde  gjort  ham  klarere  i  Hovedet,  fik 
man   aldrig  at  vide. 

For  da  de  saa  til  Per  Lauritzen  næste  Morgen, 
var  han  død. 

Haabet. 


Det  stundede  mod  Døden  for  Niels  Flint. 

Hans  Sønner  havde  hjulpet  ham  hen  i  Stuen 
paa  Nørrebænken,  hvor  han  nu  i  tredive  Aar  havde 
havt  sin   Husbondplads. 

Mette  Viffert  og  Eggert  Qvitzow  var  kommen 
med  en  Lægedrik,  som  havde  lettet  ham  Smerterne 
og  gjort  ham   klarere. 

Af  Hjærtet  havde  de  takket  ham  for  alle  disse 
Aars  gode,  ærlige  Naboskab.  Nu  var  de  gaaet,  og 
Niels  var  ene  med  sin  Slægt. 

Christence  sad  hos  ham  og  holdt  hans  Haand. 

Hans  tre  voksne  Sønner  stod  ved  den  anden 
Side  af  Bordet.  De  havde  lagt  deres  Hænder  sammen, 
for  det  var  en   vigtig  Stund. 

Som  en  sidste  Besegling  paa  det,  som  han  — 
fra  de  kunde  skønne  —  havde  stræbt  at  aabne  deres 
Øjne  for,  mindede  Niels  Flint  dem  om  at  frygte  og 
elske  Gud  og  Livets  urokkelige  Lov,  som  er,  at  af 
ondt  kommer  ondt! 

„Stræb  varagtigt  med  Bøn  og  i  Ydmyghed,  for 
at  jeres  Forstand  ikke  skal  formørkes,  —  naar  Sam- 
vittigheden maner,  er  det  med  Forstanden,  I  skal  er- 
kende jeres  Synd  og  holde  jer  fra  at  forplumre  Sand- 
heden og  trykke  den  ned,  jeres  Jævnkristne  til  evig 
Fordærv.  —  —  —  Vi  er  alle  Syndere,  men  værst 
farne  er  vi,  naar  vi  tro  os  karske  og  ikke  hige  efter 
Lægedom.  —  Elsk  Menneskene,  mine  kære  Børn, 
elsk  Synderen,  selv  naar  I  ser,  at  han  ikke  erkender 
den  Synd,  som  han  i  sin  Svaghed  begaar,  men  tro 
ikke,  at  I  kan  tjene  Gud  og  det  Onde  paa  samme 
Gang.  Elsk  ikke  Synderen,  saa  at  han  tror  sig 
brødefri,  men  elsk  ham,  saa  at  han  kan  bære  at  lære 
sin  egen  Nød  at  kende  og  i  Menneskers  Barmhjær- 
tighed  kan  se  en  Afglans  af  Guds  uransagelige  Naa- 

des  Lys. Gud  lønne  dig,  Toste  Boserup,"  hvi- 
skede  Niels  stille  hen   for  sig. 

Længe  sad  han  tavs  med   lukkede  Øjne. 

Saa  slog  han  dem  op,  fæstede  sit  Blik  paa  de 
unge  Mænd  og  begyndte  atter  at  tale. 

„Tager  Christi  Aag  paa  jer,  lad  hans  stærke 
Øjne  se  jer  ind  i  Sjælen,  maal  jer  med  det,  at  han 
er  død  for  jer,  at  I  ikke  skal  fristes  til  at  lade  Livets 
Byrde  ligge,  som  vil  knuse  jer,  hvis  I  ikke  løfter 
den.  Lad  hans  Aag  lette  jer  Byrden,  hans  Aag,  de 
evige  uudgrundelige  Love,  der  knytter  Slægt  til  Slægt 
og  Menneske  til  Menneske,  og  som  vi  og  alle  Jor- 
dens  Børn  maa  bære  i   Fællig." 

Atter  en  lang  Tid  mægtede  han  ikke  at  føre  et 
Ord  over  sine  Læber,  saa  de  kunde  fatte  det,  men 
de  fornam,  at  der  laa  ham  mere  paa  Sinde,  han  vilde 
sige,  og  de  styrkede  ham  med  Mette  Eggert  Qvitzows 
Lægedomsdrik,  til   han  atter  kunde  tale. 

„Lider  I  et  helt  Liv  igennem  under  jeres  egen 
og  andres  Syndeskyld,  da  skal  I  vide,  at  det  sker  jer 
ikke,  fordi  Gud  har  forstødt  jer,  men  fordi  hans 
Naade  og  Kærlighed  lyser  over  jer.  Endogsaa  den 
Synd,  I  har  erkendt  og  faaet  Guds  og  Menneskers 
Tilgivelse  for,  —  til  ind  i  Døden  vil  den  virke  i  jer, 
—  jer  selv  til  evig  Frelse.  Det  er  Livets  naadige 
Lov!" 

Niels  tav  igen  en   lang  Stund. 

„Kan  ingen  ond  Gerning  eller  Tanke  dø  før  den 
sidste  store  Domsdag  —  og  yngler  den,  mange  Men- 
nesker til  Fordærv,  da  gælder  samme  Lov  det  gode." 

Han  vendte  Hovedet  om  mod  Christence. 

„Ingensinde  har  du  elsket  mig  over  Guds  Ret- 
færdighed; det  af  min  Aand,  som  ikke  kan  dø,  har 
du  elsket;  Fred  og  Velsignelse  har  din  redelige  Færd 
mod  mig  i  Aandens  Ting  ført  over  dette  Hus  og  os 
alle.  —  Mine  kære  Børn,  det  jeg  fornemmelig  lægger 
jer  paa  Sinde,  —  I  skal  vogte  og  vare  hende  til  ind 
i   Døden."    — 

Der  kom  en  Alvor  af  en  saadan  Vælde  over 
hans  Ansigt,  at  de  troede,  nu  slog  hans  Time.  Møj- 
somt hviskede  han  uden  at  kunne  se  dem,  der  stod 
om   ham: 

„Ingen  Gerning  kan  dø;  --  intet  sker  af  Slumpe- 
lykke. Mine  elskede  —  forlad  mig  hvad  Synd,  jeg 
har  øvet,  og  som   skal   hjemsøges  paa  jer." 

Niels  Flint  sank  sammen.  Christence  troede,  at 
hun  aldrig  mere  i  denne  Verden  skulde  høre  et  Ord 
af  hans  Mund. 

Men  op  paa  Dagen  fik  de  noget  af  Mettes  Læge- 
domsdrik  i  ham,  og  det  hjalp  ham  lidt  paa  Fode  igen. 

Christence  tog  Bibelen  af  Vraaskabet  og  vilde 
læse  ham   lidt  for. 

„Kun  et  enkelt  Sprog,"  hviskede  Niels. 

Og  Christence  læste: 

„Saa  elskede  Gud  Verden,  at  han  gav  sin  een- 
baarne  Søn,  paa  det  at  alle  de,  som  tro  paa  ham, 
ikke  skal   fortabes,  men  have  det  evige   Liv."   —   — 

Niels  Flint  havde  begæret  at  komme  ud  under 
aaben  Himmel,  og  hans  Sønner  havde  ledt  ham  til 
Bænken  under  Linden,  —  den  Lind,  som  han  og 
Christence  havde  plantet  den  Dag,  hun  førtes  i  hans 
Gaard. 

Det  var  en  Tøvejrsdag  med  en  graa,  stille  Himmel, 

Men  som  Niels  sad  og  saa  mod  de  brunsorte 
muldnende  Blade  ved  hans  Fod,  syntes  han,  at  med 
sin  inderste  Sjæl  fornam  han,  hvorledes  den  store, 
mørke  Jord  midt  i  Vinterens  Tvang  langsomt  og  lov- 
bundet sugede  Kraft  til  sig,  Kraft,  som  steg  gennem 
de  fugtiggrønne  Stammer  og  gled  ud  i  de  sorte,  tørre 
Kviste.    Alt  i  Naturen  holdt  sig  rede. 

Og  Niels  sank  pludselig  i  Knæ;  —  de  løb  til, 
men  han  vinkede  dem  bort  —  og  han  lagde  sin 
Haand  fladt  og  fast  mod  sin  Jord  og  saa  frem  for 
sig  med  noget  af  den  gamle  Kraft  i  Blikket. 

Saa  begærede  han  at  hjælpes  op  paa  Bænken 
igen.     Og   han   saa   ud   over   Markerne   og   hviskede: 

„Christence,  Gud  har  lagt  sin  Velsignelse  i  vore 
Hænders  Gerning,  og  han  har  friet  vort  Hjem  fra 
Vaade  og  Brand." 

De  maatte  atter  føre  ham  ind;  de  vilde  lægge 
ham  i  Alkoven,  men  han  bad  om  at  komme  til  Sæde 
paa  sin   Husbondplads. 

„Nu  lider  det  mod  den  Tid,  jeg  skal  fare,"  hvi- 
skede Niels.  „I  faar  nu  gaa  og  lade  mig  ene  med 
jeres  Moder." 

Det  begyndte  at  mulne  i  Stuen,  og  Ilden  paa 
Arnen  lyste  stærkere 

Christence  havde  stillet  sig  hen  hos  Niels,  og 
han  hvilede  sit  trætte  Hoved  ind  mod  hende,  saadan 
som  han  havde  hvilet  hin  Dag  i  Ejlerts  Urtegaard, 
da  han  tilstod  hende  sin  Synd  og  lagde  sin  Byrde 
paa  hende,  at  de  sammen  kunde  bære  den. 

Hun  mærkede,  at  han  begyndte  at  sukke,  knuget 
og  ængstet,  og  flere  Gange  nævnede  han  Liesels  Navn 
og  talte  halvt  forvildet  om   Forbandelsen. 

Da  bøjede  hun  sig  over  ham:  „Tak  for  Livet, 
min  Husbond,  tak  for  Lykken,  tak  for  hvert  Ord,  der 
har  ført  mig  nærmere  min  Gud." 

Niels  hørte  hende,  for  han  famlede  efter  hendes 
Haand.    Og  Christence  sagde: 

„Af  hele  min  Sjæl  beder  jeg  den  trofaste  Gud, 
at  han  vil  staa  dig  bi,  Niels,  i  din  sidste  Strid." 

Niels  aandede  roligere  og  sad  en   Stund  stille. 

Saa  lagde  han  sig  frem  over  Bordet  med  Hovedet 
i   sin   Arm,  og  han  hviskede: 

„Sorg  over  alle  Sorger,  hvor  meget  har  jeg  villet, 
og  hvor  lidet  har  jeg  evnet!  Hvor  lidet  har  jeg  evnet 
at  kæmpe  mod  det  træge  og  onde  i  mit  Sind,  hvor 
mangengang  har  mit  Sind  været  formørket  af  Vrede 
og  Bitterhed.  Hvor  lidet  har  jeg  vidst  at  ransage 
mit  eget   Hjærte.  —  Jeg  arme  Synder!" 

Og  der  var  en  Gru  over  ham,  som  forfærdede 
Christence. 

„Niels,    Niels,    hjærtenskære   Niels   — :    Naaden 

er  større  end  Synden!  —  Niels,  det  er  jo  kun  det 
raadne  og  døde,  som  flyder  nemt  og  glat  med  Strøm- 
men. Pines  du  nu,  da  lad  det  være  dig  en  Forvis- 
ning om,  at  det  er  din  evige,  levende  Sjæl,  som  læn- 
ges hjem  til  sit  rette  Fædreland  og  for  en  sidste 
Gang  kæmper  sig  op  mod  denne  Verdens  Strøm  til 
sin  evige,  uforplumrede   Kilde." 

Niels  rejste  Hovedet,  han  løftede  sin  Arm,  som 
han  vilde  gribe  efter  hende  til  Støtte,  men  han  mæg- 
tede det  ikke.  Hun  lagde  hans  Hoved  ind  til  sig 
og  hviskede  de  Fortrøstningens  Ord  fra  før. 

„Har  jeg  ikke  taget  Guds  Aag  paa  mig,  at  jeg 
har  kunnet  drage   Byrden  og  berede  min  Sjæl,  at  — 

—  —  hans  store  Naade  har  kunnet  virke  —  —  — 
i  mig." 

Sønnerne  kom  ind,  og  de  satte  sig  hos  den 
Døende. 

Christence  vidste  intet  andet  at  lindre  hans 
sidste  Strid  med  end  de  Ord,  som  han  Dagen  igennem 
havde  villet  høre. 

Og  lidt  efter  lidt  mildnedes  hans  Træk.  De  Spor, 
som   Livets  Møje  og  Slid  havde  sat,  blegnede. 

Hvidere  og  hvidere  blev  han.  Men  han  lignede 
den  unge  Niels  Flint,  —  et  forklaret  og  forædlet, 
halvt  udslettet  Billede  af  den  unge  Niels  Flint. 

Aftenen  randt  stille  hen. 

De  vidste  ikke  ret,  om  han  mere  hørte  de  jor- 
diske Ord,  der  bar  den  evige  Trøst,  men  Christence 
hviskede  dem  af  og  til,  og  hun  slap  ikke  hans  Haand.  — 

Da  rejste  Sønnerne  sig  og  bøjede  sig  over  ham; 

—  der  gik  en  Bevægelse  gennem  ham.  Han  slog 
Øjnene  op  og  uendelig  sagte,  men  langsomt  og  klart 
sagde  han: 

„Tager  mit  Aag  paa  eder  og  lærer  af  mig,  thi 
jeg  er  sagtmodig  og  ydmyg  af  Hjærtet,  saa  — " 

Han  mægtede  ikke  mere,  men  han  sendte  dem 
et    bedende    Blik,    som    de    vel    forstod.     Christence 

kunde   ikke    for  Graad,    men    den    yngste  Søn    sagde, 

som   Faderen  begærede  det: 

„Saa    skal    I    finde    Hvile    for   eders    Sjæle.    Thi 

mit   Aag  er  gavnligt." 

Og  paa  det  Ord  døde  Niels  Flint.  — 
Christence    og    hendes    to    Sønner    løftede    ham 

varligt,   —  de,    som    havde    elsket  ham,    og   hvis  Vej 

han  havde  banet  og  værnet,  og  hvis  Øjne  han  troligt 

havde    stræbt    at    aabne    for    det,    som    for    ham    var 

Livets  Lov, 

